
CAPITOLUL I 


"Ei astfel flecăreau in drum spre casă. 
Mănindu-şi porcii-n turmă zgomotoasă 
Spre cocini. Cu de-a sila îi duceau. 
Căci ghiftuiții tot mai grohăiau. " 

Din Odiseea 

în tălmăcirea lui Alexander Pope. 


În fermecătorul ţinut scăldat în apele rîului Don se întindea, în zilele 
Angliei vesele de odinioară, o pădure uriaşă, care acoperea aproape în 
întregime frumoasele dealuri şi văi dintre Sheffield şi plăcutul oraş 
Doncaster. Rămăşiţele acestei păduri întinse pot fi văzute şi astăzi în 
împrejurimile castelelor din Wentworth şi din Warncliffe Park, precum şi în 
apropiere de Rotherham. Prin locurile acestea hălăduia, zice-se, în vechime, 
balaurul din Wantley; pe aici s-au dat multe dintre cele mai înverşunate 
bătălii de pe vremea Războiului civil al celor două roze% şi tot aici au 
propăşit, în timpuri străvechi, acele cete de haiduci neînfricați ale căror 
isprăvi au fost slăvite în baladele populare englezeşti. 

Iată scena unde se desfăşoară mai toate întîmplările despre care vom 
povesti şi care au avut loc către sfîrşitul domniei lui Richard IF., cam pe 
vremea cînd întoarcerea sa din îndelungata-i captivitate începuse să fie mai 
degrabă o dorinţă decît un eveniment aşteptat de către deznădăjduiții săi 
supuşi. Aceştia fuseseră între timp împilați de tot felul de despoţi locali. 
Nobilii, a căror putere crescuse peste măsură sub domnia lui Ştefan: şi pe 
care chibzuinţa lui Henric al I-leat®- abia-abia îi făcuse să se supună 
întrucîtva coroanei, îşi recăpătaseră acum pe deplin vechile privilegii, 
bătîndu-şi joc de slabul amestec al Consiliului de Stat al Angliei, întărindu- 
şi castelele, sporind numărul acelora care atîrnau nemijlocit de ei, 
prefăcîndu-i pe toți cei din jurul lor în vasali şi străduindu-se prin toate 
mijloacele ce le stăteau la îndemînă să se pună fiecare în parte în fruntea 
unor forţe menite să le asigure un rol hotărîtor în frămîntările naționale ce 
păreau să se apropie. 

Starea micii nobilimi, sau a franklin-ilor, cum li se mai zicea acestor 
oameni care, în virtutea legilor şi a spiritului constituției engleze, aveau 
dreptul să se socoată neatîrnați față de despoţii feudali, ajunsese neobişnuit 
de jalnică pe vremea aceea. Dacă, aşa cum se întîmpla îndeobşte, se puneau 


cumva sub ocrotirea vreunuia dintre regii mărunți din împrejurimi, dacă se 
învoiau să-i slujească în vreun fel palatul, sau dacă se legaju prin tratate de 
alianță şi apărare mutuală să-l sprijine în acțiunile sale, atunci se puteau 
într-adevăr bucura de o linişte vremelnică, jertfindu-i însă acea neatîrnare 
care era atît de scumpă fiecărei inimi engleze şi expunîndu-se primejdiei 
sigure de a fi siliți să ia parte la orice aventură, fie ea cît de îndrăzneață, pe 
care ambiția i-ar fi dictat-o ocrotitorului lor. Pe de altă parte, atît de 
puternice şi de numeroase erau mijloacele de prigoană şi asuprire aflate la 
îndemîna marilor baroni, încît aceştia nu duceau niciodată lipsă de pretextul 
şi rareori de voinţa de a hărţui şi prigoni, uneori pînă la nimicire, pe oricare 
din vecinii lor mai puţini puternici care ar fi încercat să se smulgă de sub 
oblăduirea lor, bizuindu-se, pentru a se apăra la vreme de primejdii, pe 
propria lor purtare paşnică şi pe legiuirile țării. 

O împrejurare care tindea în mare măsură să sporească tirania 
nobilimii şi suferinţele claselor de jos îşi avea obiîrşia în urmările cuceririi 
tării de către ducele William de Normandia! . Patru generaţii nu fuseseră 
de ajuns pentru a amesteca sîngele învrăjbit al normanzilor şi al anglo- 
saxonilor şi nici pentru a uni, printr-un grai comun şi prin aceleaşi interese, 
două seminții duşmane, dintre care una mai încerca şi acum mîndria 
triumfului, în vreme ce cealaltă gemea sub umilinţele înfrângerii. În urma 
bătăliei de la Hastings puterea încăpuse întreagă pe mîinile nobilimii 
normande şi precum ne încredințează hrisoavele, mîinile acestea n-au fost 
cîtuşi de puţin cumpătate în folosirea ei. 

Întreaga seminţie a principilor şi a nobililor saxoni — fără excepții, 
sau cu prea puține — a fost stîrpită sau dezmoştenită, iar numărul celor 
cărora li s-a mai îngăduit să aibă pămînt în ţara strămoşilor lor, fie chiar ca 
proprietari de rangul al doilea sau de un rang şi mai mic, era de asemenea 
foarte neînsemnat. Politica regilor a urmărit vreme îndelungată să slăbească, 
prin toate mijloacele, legale sau ilegale, puterea acelei părți a populației 
care era socotită, pe bună dreptate, purtătoarea celor mai înverşunate 
simțăminte de ură împotriva învingătorului. Toţi monarhii de viţă normandă 
arătau cea mai fățişă părtinire supușilor normanzi; legile asupra vînatului şi 
multe altele, deopotrivă de străine de spiritul mult mai blînd şi mai liber al 
legiuirilor saxone, fuseseră atîrnate de grumajii locuitorilor înrobiţi, anume 
parcă pentru a spori greutatea lanțurilor feudale ce-i împovărau. Singura 
limbă folosită la curte, ca şi în castelele marilor seniori, unde erau 
maimuţărite pompa şi ceremonialul curții, era franco-normanda. La 


judecăţi, dezbaterile şi hotărîrile erau rostite în aceeaşi limbă. Pe scurt, 
franceza era graiul onoarei, al cavalerismului şi chiar al justiției, în vreme 
ce anglo-saxona, mult mai bărbătească şi mai grăitoare, era lăsată pe seama 
țăranilor şi a slugilor, care nu cunoşteau altă limbă. Cu toate acestea, 
relațiile pe care cei ce stăpîneau pămîntul erau nevoiţi să le aibă cu ființele 
de rînd şi asuprite care-l lucrau au dus, treptat, la formarea unui dialect, 
amestec de franceză şi anglo-saxonă, în care se puteau înţelege unii pe alții. 
Din această nevoie s-a născut cu încetul limba engleză de astăzi, în țesătura 
căreia graiul învingătorilor şi cel al învinşilor s-au împletit atît de armonios 
ŞI care, de atunci încoace, s-a îmbogăţit atît de mult prin împrumuturile 
făcute din limbile clasice şi din cele vorbite de popoarele din sudul Europei. 
Am socotit de cuviință să aduc această stare de lucruri la cunoştinţa 
cititorului, care ar putea să uite că, deşi existenţa anglo-saxonilor ca un 
popor aparte după domnia lui William al II-lea!7: nu a fost vădită de nici un 
mare eveniment istoric — fie el război sau răscoală — adîncile deosebiri 
naționale dintre ei şi învingătorii lor s-au menținut şi laolaltă cu amintirea 
măreției lor de odinioară şi a umilinţei lor prezente, au făcut ca pînă în 
vremea domniei lui Eduard al III-lea!% rănile pricinuite de cucerirea 
normandă să rămînă deschise şi ca între coborîtorii normanzilor victorioși şi 
cei ai saxonilor înfrînți să dăinuie un hotar despărțitor. 

Soarele scăpata deasupra unuia din luminişurile înverzite ale pădurii 
despre care am pomenit la începutul acestui capitol. Sute de stejari 
Tămuroşi, cu coroane mari şi trunchiuri îndesate, care fuseseră, poate, 
martori ai marşului triumfal al legiunilor romane, îşi întindeau brațele 
noduroase deasupra covorului gros al unei încîntătoare pajiști; ici-colo ei îşi 
împleteau atît de strîns ramurile cu cele ale fagilor şi ale altor copaci, încît 
nu lăsau să treacă prin ele razele piezişe ale asfințitului; în alte părți 
creşteau răzlețiți, alcătuind acele cărări lungi în păienjenişul cărora ochiului 
îi place să rătăcească, în vreme ce închipuirea vede în ele un drum către 
privelişti şi mai sălbatice de singurătate silhuie. Ici-colo, razele purpurii ale 
soarelui aruncau o lumină zdrenţuită şi palidă, ce se agăța de crengile 
ciuntite şi de trunchiurile năpădite de muşchi ale copacilor, sau smulgeau 
fişii strălucitoare pajiştilor către care-şi croiau drum. Un tăpşan întins, aflat 
în mijlocul rari ştii acesteia, părea să fi fost locul unde se săvîrşea odinioară 
ritualul druizilori2!- , căci pe culmea unui deluşor prea rotund pentru a putea 
fi socotit drept operă a naturii se mai vedeau şi acum rămăşiţele unui cerc 
de bolovani uriaşi. Şapte dintre ei se înălțau către cer, iar ceilalți fuseseră 


smulşi din locurile lor, pesemne datorită zelului vreunui proaspăt convertit 
la creştinism şi zăceau acum unii răsturnaţi lîngă vechea lor groapă, alții pe 
povîrnişul deluşorului. 

Un singur bolovan se prăvălise pînă jos şi zăgăzuind apa unui pîrîiaş 
care şerpuia domol la poalele dealului, dădea, prin stavila ce-i punea în cale, 
un glas şopotitor pîrîiaşului, altminteri paşnic şi tăcut. 

Această privelişte era întregită de două făpturi omeneşti, părtaşe prin 
îmbrăcămintea şi înfăţişarea lor la sălbăticia proprie pădurilor din părțile 
apusene ale ținutului York în acele vremi îndepărtate. Cel mai vîrstnic dintre 
ei era cumplit la înfăţişare, aproape fioros. Îmbrăcămintea pe care o purta 
era neînchipuit de simplă: un fel de suman cu mîneci, strîns pe trup şi croit 
din pielea unei jivine, argăsită cu blană cu tot, dar care se rosese în atîtea 
locuri, încît cu greu mai puteai desluşi din smocurile rămase cărei 
sălbăticiuni îi aparținuse. Straiul acesta primitiv îi acoperea trupul de la gît 
pînă la genunchi şi ținea loc de orice altă îmbrăcăminte; avea o singură 
deschizătură, la gît, nu mai mare decît scăfîrlia, ceea ce însemna că omul și- 
o îmbrăca trecîndu-şi-o peste cap şi peste umeri, cum se îmbracă în zilele 
noastre o cămaşă, sau, în vechime, o armură. Un soi de sandale, legate cu 
nişte cureluşe din piele de mistreţ, îi apărau tălpile, iar picioarele pînă 
deasupra pulpelor îi erau înfăşurate în fişii de piele subțire; genunchii însă 
erau goi, ca la muntenii din Scoţia. Pentru ca sumanul să-i fie şi mai lipit de 
trup şi-l încinsese la mijloc cu un brîu lat de piele, încheiat cu o copcă de 
aramă; de o parte a brîului atîrna un fel de traistă, iar de cealaltă, un corn de 
berbec, cu o despicătură prin care se putea sufla. În acelaşi brîu era înfipt 
unul din acele cuțite lungi, late şi ascuţite, cu două tăişuri şi cu mînerul din 
corn de cerb, pe care le meştereau oamenii de prin partea locului şi care 
erau cunoscute încă pe vremea aceea sub numele de "cuțite de Sheffield”. 
Omul era în capul gol, ocrotit doar de părul lui des, ale cărui plete încîlcite 
şi pîrlite de soare aveau nuanţa de un roşu-închis a ruginii, spre deosebire de 
barba ce-i acoperea obrajii şi care era mai degrabă galbenă sau 
chihlimbarie. Mai rămîne o parte a îmbrăcămintei omului pe care totuşi e cu 
neputinţă s-o trecem cu vederea; un belciug de aramă, asemănător cu o 
zgardă, dar fără nici o deschizătură, turnat parcă pe gîtul omului şi 
îndeajuns de larg ca să nu-l împiedice să răsufle, dar destul de strîns ca să 
nu poată fi scos decît cu ajutorul unei pile. Pe această zgardă bizară era 
gravată, cu litere saxone, următoarea inscripție: 


"Gurth, feciorul lui Beowulph, este robul din născare al lui Cedric de 
Rotherwood". 

Alături de porcar, căci aceasta era îndeletnicirea lui Gurth, şedea pe 
unul din monumentele prăbuşite ale druizilor un om care părea să fie cu 
vreo zece ani mai tînăr ca el şi a cărui îmbrăcăminte, deşi se asemăna la 
croială cu aceea a tovarăşului său, era făcută din materiale mai bune şi avea 
o înfăţişare şi mai ciudată. Jiletca pe care o purta fusese vopsită în purpuriu 
strălucitor şi cineva încercase pesemne să zugrăvească pe ea nişte podoabe 
fistichii, în fel de fel de culori. În afară de jiletcă, mai purta un soi de mantie 
scurtă, care abia-i ajungea pînă la jumătatea coapsei şi deşi croită dintr-un 
postav roşu învîrstat cu galben, era destul de soioasă. Şi-o putea trece lesne 
de pe un umăr pe celălalt sau la o adică să şi-o înfăşoare pe trup, fiind pe cît 
de scurtă, pe atît de largă, încît părea din pricina asta un veşmînt neobişnuit 
de ciudat. În jurul braţelor avea nişte brățări subţiri de argint, iar la gît un 
colan din acelaşi metal, cu următoarea inscripție: 

"Wamba, feciorul lui Witlesst}, este şerbul lui Cedric de 
Rotherwood". 

Era încălțat cu acelaşi fel de sandale ca şi tovarăşul său, dar 
picioarele nu-i erau înfăşurate în fîşii de piele, ci în nişte obiele, una roşie, 
iar cealaltă galbenă. Pe cap purta o tichie, de care atîrnau o sumedenie de 
zurgălăi, cam de mărimea celor prinşi la gâtul şoimilor şi care sunau cînd îşi 
întorcea capul într-o parte sau alta; şi cum rareori 1 se întîmpla să stea 
locului mai mult de cîteva clipe, clinchetul acesta era aproape neîntrerupt. 
Tichia era tivită cu o fîşie aspră de piele, zimţată în partea de sus ca o 
coroniță, de sub care răzbătea un săculeţ lung, ce-i cădea pe umăr întocmai 
ca o bonetă de noapte demodată, ca o pungă, sau ca o chivără de husar. De 
această parte a tichiei erau atîrnaţi zurgălăii, care, laolaltă cu forma tichiei 
ŞI cu expresia pe jumătate năucă, pe jumătate şireată a feţei sale, arătau 
îndeajuns de limpede că omul făcea parte din breasla măscăricilor sau 
bufonilor crescuţi în casele celor cu dare de mînă, în scopul de a alunga 
plictisul ceasurilor de lîncezeală pe care aceştia erau siliți să le petreacă 
între patru pereţi. 

Ca şi tovarăşul său, purta la brîu o traistă, dar n-avea nici corn, nici 
cuțit, fiind pesemne socotit că unuia din tagma lui ar fi fost primejdios să i 
se încredinţeze unelte ascuţite. În loc de asemenea obiecte, era înzestrat cu o 
sabie de lemn, leit cu acele spade cu care arlechinii îşi săvîrşesc minunile de 
vitejie pe scenele teatrelor din zilele noastre. 


Înfăţişarea acestor doi oameni nu era mai puţin bizară decît 
îmbrăcămintea şi ținuta lor. Robul avea o mutră posomorită şi jalnică, stătea 
încovoiat, cu privirea plină de o adîncă deznădejde, care ar fi putut trece 
drept apatie dacă focul ce scapără din cînd în cînd în ochii lui înroşiți n-ar fi 
arătat că acolo, sub spuza mohorelii, mocnea dorul de răzbunare al unui om 
care-şi dădea seama, că-i asuprit. Pe de altă parte, înfăţişarea lui Wamba 
vădea, ca la mai toţi oamenii din breasla lui, un fel de curiozitate distrată şi 
un neastimpăr ce nu-i îngăduia nici o clipă de răgaz; în acelaşi timp se 
vedea că era cît se poate de mîndru de starea lui şi de întreaga sa înfăţişare. 
Convorbirea dintre aceşti doi oameni avea loc în anglo-saxonă, limbă care, 
după cum am mai arătat, era vorbită îndeobşte de clasele de Jos, cu excepţia 
soldaților normanzi şi a slugilor marilor seniori feudali. Dacă însă am reda 
convorbirea lor în original, mai mult ca sigur că cititorul de astăzi n-ar 
pricepe mare lucru, aşa încît, spre a fi mai limpede, ne îngăduim a-i pune la 
îndemînă următoarea tălmăcire: 

— Blestemul sfîntului Withold cadă asupra porcilor ăstora afurisiți! 
spuse porcarul după ce suflă cu putere din corn, pentru a-şi strînge turma 
împrăştiată. 

Aceasta, răspunzînd la chemarea lui cu sunete la fel de melodioase, 
nu se grăbi totuşi să lase baltă belşugul de ghindă şi jir cu care se ospăta şi 
nici să părăsească malurile mlăștinoase ale pirtiaşului, unde o parte din 
porci, pe jumătate îngropaţi în noroi, zăceau în tihnă, cu totul nepăsători la 
glasul paznicului lor. 

— Blestemul sfîntului Withold cadă asupra lor şi asupră-mi! adăugă 
Gurth. Să nu-mi spui mie pe nume dacă lupul cu două picioare n-o să înhaţe 
pînă seara niscaiva dintre ei. Hai, Fangs, vino-ncoace, Fangs! zbieră el cît îl 
tinea gura, adresîndu-se unui cîine jigărit, cu înfăţişare de lup, un fel de 
copoi jumătate buldog, jumătate ogar — care alerga şchiopătînd, ca şi cum 
ar fi vrut să-şi ajute stăpînul să adune laolaltă porcu neascultători; de fapt, 
însă, nepricepînd semnele stăpînului şi neştiind ce 1 se cerea, sau poate chiar 
cu bună-ştiinţă, cîinele nu tăcea decît să-i fugărească de colo pînă colo, 
încurcînd astfel şi mai mult itele pe care părea că-i dornic să le descurce. 
Smulge-i-ar Diavolul colții! izbucni Gurth. Blestemat fie pădurarul care taie 
ghearele din faţă ale cîinilor noştri, de-i face neputincioşi! Ascultă, Wamba, 
dacă ai sînge de om în vine, scoală-te şi dă-mi o mînă de ajutor; du-te în 
partea ailaltă a dealului; de-acolo îi poţi mîna lesne, ca pe nişte mieluşei 
nevinovaţi, fiindcă au să aibă vîntul în față. 


— Aşa o fi, zise Wamba, fără să se clintească. Mi-am întrebat 
picioarele ce părere au şi mi-au răspuns amîndouă că dacă mi-aş tăvăli 
frumoasele straie prin băltoacele alea, aş săvirşi o faptă neprietenoasă 
împotriva persoanei mele suverane şi împotriva veşmintelor regale pe care 
le port. lată de ce, Gurth, te sfătuiesc să-l chemi înapoi pe Fangs şi să-ți laşi 
turma în voia soartei; au să dea peste ea niscaiva cete de oşteni, de haiduci 
sau de pelerini, aşa că pînă mîine dimineaţă cu siguranţă că porcii au să se 
prefacă în normanzi, spre marea ta bucurie şi mulțumire! 

— Porcii mei să se prefacă în normanzi, spre multumirea mea! îngînă 
Gurth. Ce vrei să spui, Wamba? Nu pricep. Sînt prea slab de minte şi prea 
tulburat ca să pot dezlega cimilituri de astea. 

— Păi cum se numesc jivinele alea care grohăie şi aleargă pe patru 
picioare? întrebă Wamba. 

— Porci, nătărăule, porci! răspunse porcarul. Pînă-şi un zevzec ştie 
asta. 

— Păi, porc e un cuvînt neaoş saxon, zise măscăriciul. Dar cum se 
numeşte purceaua cînd e belită, hăcuită şi atîrnată de călcîie, ca un trădător? 

— Şuncă, răspunse porcarul. 

— Mă bucur că pînă şi un zevzec ştie asta! spuse Wamba. Ei bine, 
vorba şuncă e după părerea mea, franco-normandă get-beget, aşa încît, cînd 
animalul e în viață şi-i pus sub paza unui rob saxon, poartă numele saxon, 
dar ajunge normand şi se numeşte şuncă de îndată ce e adus în castel pentru 
ospătarea nobililor. Ce părere ai despre asta, prietene Gurth? 

— Adevăr grăit-ai, prietene Wamba, măcar că nu ştiu cum de-a 
pătruns adevărul ăsta în scăfirlia ta neghioabă! 

— Şi am să-ţi mai spun ceva, urmă Wamba pe acelaşi ton. Uite-l 
bunăoară pe bătrînul nostru jude Boulean; el îşi păstrează numele saxon 
atita vreme cît e dus la păşune de nişte şerbi de teapa ta, dar devine Boeuf, 
vasăzică un franțuz viteaz şi bătăios, de îndată ce nimereşte înaintea 
cinstitelor fălci menite să-l mestece. Jupan Vițelu devine la rîndu-i 
Monsieur de Veau în acelaşi chip: el este saxon cîtă vreme îl îngrijim noi, 
dar i se dă un nume normand cînd ajunge pe masa stăpînilor. 

— Pe sfîntul Dunstan! rosti Gurth. Din păcate, tot ce spui tu e 
adevărat. Nu ne-a mai rămas decît aerul pe care-l tragem în piept, măcar că 
şi pe ăsta ni l-au lăsat, pare-se, după multe şovăieli, gîndindu-se că 
altminteri n-am fi în stare să mai purtăm povara ce ne-au pus-o pe umeri. 
Tot ce-i mai bun şi mai gras e pentru masa lor; fetele cele mai frumoase sînt 


pentru paturile lor; cei mai vrednici şi mai viteji bărbaţi sînt trimişi ca ostaşi 
în armatele stăpînilor străini, ca să albească cu oasele lor pămîntul unor ţări 
depărtate, în aşa fel încît aici să nu rămînă decît puţini aceia care ar voi sau 
ar fi în stare a-l apăra pe nefericitul saxon. Domnul să-l binecuvînteze pe 
stăpînul nostru Cedric! S-a ridicat de unul singur, bărbăteşte, dar Reginald 
Front-de-Boeuf în carne şi oase o să vină curînd în ţară şi-o să vezi cu cît 
de puţin o să se-aleagă Cedric după atîta osteneală. Hai, hai! strigă el 
deodată. Aşa, aşa! Bravo, Fangs! Acum îi ai pe toți în faţa ta, adu-i frumuşel 
încoace, băiatule! 

— Gurth, zise măscăriciul, ştiu că mă crezi smintit, altminteri nu te-ai 
pripi să-ți dai în vileag gîndurile. Ar fi de ajuns să aduc la cunoştinţa lui 
Reginald Front-de-Boeuf, ori a lui Philip de Malvoisin un singur cuvințel 
din cele pe care le-ai rostit împotriva normanzilor, ca să-ți pierzi slujba de 
porcar şi lumea te-ar vedea legănîndu-te de creanga unuia din copacii ăştia, 
ca o sperietoare pentru toţi cei ce cîrtesc împotriva stăpînirii. 

— Cîine! mormăi Gurth. Nădăjduiesc că n-ai să mă vinzi după ce m- 
ai împins să-mi dau drumul la gură! 

— Să te vînd? răspunse măscăriciul. Nici prin gînd nu-mi trece! 
Numai un înţelept ar fi în stare de aşa ceva. Un nebun n-ar putea chibzui atît 
de bine nici pe jumătate. Dar mai domol cu vorba, parcă se apropie nişte 
oameni, adăugă el, trăgînd cu urechea la tropotele de cai care se auziră în 
aceeaşi clipă. 

— Ce ne pasă nouă? zise Gurth, care izbutise în sfîrşit să-şi adune 
turma şi cu ajutorul lui Fangs, mîna porcii la vale, pe una din acele poteci 
lungi şi întunecoase pe care ne-am străduit să le descriem. 

— Nu, vreau neapărat să văd cine-s călăreţii! răspunse Wamba. Cine 
ştie, poate c-or fi venind din ţara zînelor, cu o solie din partea rigăi 
Oberon., 

— Lua-te-ar naiba! izbucni porcarul. Cum îți mai arde a vorbi despre 
asemenea lucruri, cînd la o poştă de noi bîntuie o furtună cumplită, cu 
tunete şi trăsnete? Ian ascultă cum bubuie tunetul! în viața mea n-am văzut 
ploaie de vară ca asta, cu stropi aşa de mari! Cu toate că nu se simte nici o 
adiere de vînt, stejarii gem şi trosnesc din ramuri de parc-ar vesti vijelia. 
Ştiu că, dacă vrei, eşti în stare să fii înțelept. Crede-mă şi pe mine o dată şi 
hai să mergem acasă înainte să se întețească furtuna, căci are să fie o noapte 
înfricoşătoare. Wamba se lăsă înduplecat de acest argument puternic şi-şi 
urmă prietenul. Gurth porni la drum după ce apucă un toiag lung şi noduros 


care zăcea pe iarbă alături de el. Acest nou Eumeu'12: păşea grăbit prin 
luminişul pădurii, mînînd înaintea lui, cu ajutorul lui Fangs, întreaga turmă 
grohăitoare ce-o avea în pază. 


CAPITOLUL II 


"Era pe-acolo şi-un monarh isteț. 
Destoinic vinător şi călăreț, 

Om chipeş, bun să fie stareț, zău! 
Și-avea la cai frumoşi în grajdul său! 
Vuia văzduhul cînd trecea călare, 
Sunind din zurgălăi la fel de tare 
Precum virtosul clopot din capela 
Unde era stăpin monahu-acela." 
Chaucer. 


În ciuda povețelor şi mustrărilor stăruitoare ale tovarăşului său, 
Wamba făcea ce făcea şi se oprea mereu pe drum, deşi tropotul cailor se 
auzea din ce în ce mai aproape; orice prilej i se părea nimerit pentru aceasta: 
ba smulgea dintr-un alun un pumn de alune pe jumătate coapte, ba îşi 
întorcea capul după vreo ţărăncuţă care trecea pe potecă. Din, această 
pricină, călăreții îi ajunseră curînd din urmă. 

Erau la un loc vreo zece oameni; doi dintre ei — cei care călăreau în 
frunte — păreau să fie slujbaşi de seamă, iar ceilalţi, suita lor. Îţi puteai da 
lesne seama de rangul şi firea unuia din aceste personaje. Era fără îndoială o 
înaltă faţă bisericească; purta îmbrăcămintea călugărilor din Ordinul 
cistercienilor 11%, numai că era croită din materiale mult mai alese decît 
cele îngăduite de canoanele acelui ordin. Rasa şi gluga, făcute din cel mai 
scump postav din Flandra, învăluiau în falduri bogate şi mlădu un trup bine 
legat, ba chiar niţeluş dolofan. Chipul omului vădea tot atît de puţine semne 
de cumpătare pe cît arătau veşmintele sale dispreț faţă de strălucirile 
lumeşti. Despre trăsăturile lui s-ar fi putut spune că erau frumoase, dacă sub 
bolțile sprîncenelor nu s-ar fi cuibărit acea şireată licărire epicuriană care-l 
vădeşte pe omul bucuros de plăceri, dar prevăzător. De altfel, profesiunea şi 
rangul îl învăţaseră să fie stăpîn pe simțămintele ce se puteau citi pe faţa sa, 


căreia la nevoie îi putea da un aer solemn, cu toate că expresia ei firească 
era aceea de jovialitate îngăduitoare faţă de toată lumea. În ciuda 
canoanelor monastice şi edictelor date de papi şi de concilii, mînecile 
acestui prelat erau căptuşite şi împodobite cu blănuri scumpe, rasa era 
închisă la gît cu o cataramă de aur, iar întreaga uniformă a ordinului din 
care făcea parte era la fel de stilizată şi împodobită ca aceea a unei frumoase 
femei din secta modernă a quaker-ilori15:, care, păstrînd îmbrăcămintea 
acestei secte, se străduieşte să dea simplităţii ei o anumită cochetărie 
atrăgătoare, prea amintitoare de deşertăciunile lumești prin însăşi alegerea 
materialului şi prin croiala lui. 

Preacinstitul prelat călărea în buiestru pe un catîr bine hrănit, cu 
tacîmul plin de podoabe şi ale cărui friie erau prevăzute cu zurgălăi de 
argint, după moda zilei. Aşa cum stătea în şa, prelatul n-avea nimic din 
stîngăcia unui călugăr, ci, dimpotrivă, arăta grația uşoară şi firească a unui 
călăreț încercat. Într-adevăr, părea că un atît de modest mijloc de transport 
cum este cattrul, oricît ar fi de bine îngrijit şi dresat pentru a merge în 
buiestru, spre plăcerea şi confortul călăreţului, nu era folosit de distinsul 
prelat decît cînd pornea la drum lung. Un frate mirean din suită ducea un 
armăsar spaniol unul din cele mai frumoase exemplare crescute vreodată în 
Andaluzia — pe care prelatul călărea în alte împrejurări; pe vremea aceea 
asemenea cai erau aduşi de neguțători, cu multe cheltuieli şi primejdii, 
pentru diferiți bogătaşi şi dregători. Şaua şi cioltarul acestui minunat 
buiestraş erau acoperite cu o pocladă lungă, care ajungea aproape pînă la 
pămînt şi pe care erau brodate din belşug mitre, cruci şi alte simboluri 
bisericeşti. Un alt frate mirean ducea un catîr de samar, încărcat pesemne cu 
calabalicul stăpînului, iar alți doi călugări cistercieni, mai mici în rang, 
călăreau în urmă, rizînd şi pălăvrăgind între ei, fără să se sinchisească prea 
mult de ceilalți călăreți. 

Cel care-l însoțea pe prelat eraun om de peste 40 de ani, zvelt, înalt şi 
vînjos, cu un trap atletic, căruia oboseala îndelungată şi necontenita mişcare 
păreau să-i fi răpit toate moliciunile corpului omenesc, reducîndu-l în 
întregime la muşchi, oase şi nervi, care, deşi trecuseră printr-o mie de 
cazne, erau gata să înfrunte încă o dată pe-atitea. Purta pe cap un calpac 
roşu îmblănit, de soiul acelora pe care francezii le numesc mortieri16 din 
pricina asemănării lor cu o mortieră răsturnată. Faţa lui era de aceea cu totul 
descoperită, iar ceea ce se putea citi întipărit pe ea părea menit să inspire 
străinilor o anumită doză de respect, dacă nu chiar de teamă. Această figură, 


cu trăsături aspre, puternic reliefate şi deosebit de expresive, devenise, sub 
înrîurirea neîntreruptă a soarelui tropical, tuciurie ca aceea a unui negru şi 
în starea ei obişnuită, îți făcea impresia că moțăie după potolirea unei 
furtuni de patimi. Dar la cea mai mică emoție, vinele de pe frunte i se 
umflau, iar buza de sus şi mustăţile-i negre şi groase începeau să tremure, 
ceea ce însemna că furtuna putea să se stîrnească din nou foarte lesne. 

Ochii lui negri, ageri şi pătrunzători rosteau cu fiece privire povestea 
unor piedici doborite şi a unor primejdii înfruntate şi păreau să sfideze orice 
stavilă aflată în calea dorințelor sale de dragul de a o înlătura printr-o 
hotărîtă afirmare a curajului şi voinţei. O cicatrice adîncă rămasă în urma 
unei lupte îi brăzda fruntea, sporind asprimea înfățișării sale şi dînd un aer 
sinistru unuia dintre ochi: acesta fusese uşor atins cu prilejul aceleiaşi lupte 
şi deşi vederea-i era fără cusur, îi cam fugea în lături. 

Îmbrăcămintea acestui om semăna cu cea a tovarăşului său: era tot o 
rasă lungă de călugăr, dar culoarea ei stacojie arăta că omul nu tăcea parte 
din nici unul din cele patru ordine monahiceşti cunoscute: Pe umărul drept 
al rasei era cusută o cruce din postav alb, de o formă curioasă. Rasa aceasta 
acoperea un lucru care, la prima vedere, părea mai degrabă nepotrivit cu 
întățişarea ei şi anume un pieptar de zale, cu mîneci şi mănuşi de asemenea 
înzăuate, de o urzeală şi împletitură ciudate şi la fel de mlădioasă pe trap ca 
şi cămăşile ce se fabrică astăzi la războiul de ţesut din materiale mai puţin 
aspre. Partea din față a coapselor lui, atît cît se putea vedea pe sub faldurile 
rasei, era şi ea acoperită cu zale; genunchii şi labele picioarelor erau apărate 
de nişte plăci subțiri de oţel, măiestrit îmbinate; în sfîrşit, două jambiere 
înzăuate îi ocroteau picioarele de la glezne pînă la genunchi, întregind 
armura defensivă a cavalerului. La cingătoare purta un jungher lung, cu 
două tăişuri, singura armă de atac pe care o avea asupra lui. 

Spre deosebire de tovarăşul său, nu călărea un catîr, ci o mîrțoagă, 
spre a-şi cruța calul de luptă, pe care un paj îl ducea în urma lui, gătit de 
război, cu creştetul acoperit de o apărătoare de zale, cu o ţepuşă în mijloc. 
De o parte a şeii atîrna o bărdiţă cu încrustaţii bogate în stil damaschini17:- , 
iar de cealaltă, chivăra cu panaş a cavalerului şi o glugă de zale, precum şi o 
spadă lungă cu două gărzi, folosită îndeobşte de cavalerii de pe vremea 
aceea. Un alt paj ținea lancea stăpînului său, la capătul căreia flutura o mică 
flamură, pe care se putea vedea o cruce asemănătoare celei brodate pe 
mantia lui. Pajul acesta îi ducea şi scutul; era un scut mic, triunghiular, dar 
îndeajuns de lat în partea de sus pentru a-i ocroti pieptul şi care se îngusta 


treptat, terminîndu-se într-un vîrf. Era acoperit cu o bucată de postav roşu, 
care ascundea privirilor deviza gravată pe scut. Aceşti doi paji erau urmaţi 
de doi slujitori care, judecînd după fețele lor tuciurii, după turbanele lor albe 
şi după croiala orientală a straielor lor, păreau a fi băştinaşi ai unei depărtate 
țări răsăritene. Întreaga înfăţişare a acestui războinic şi a suitei sale era 
înfricoşătoare şi ciudată: îmbrăcămintea pajilor era scînteietoare, iar 
slujitorii oriental purtau la gît colane de argint; inele din acelaşi metal 
străluceau pe picioarele lor negre, goale de la genunchi pînă la glezne şi pe 
braţele lor dezvelite de la cot în jos. Straiele lor, încărcate cu mătăsuri şi 
broderii, vădeau bogăţia şi rangul înalt al stăpînului lor, alcătuind totodată 
un contrast izbitor cu simplitatea războinică a propriei sale ținute. Erau 
înarmaţi cu iatagane, ale căror mînere erau bătute cu aur; de asemenea, 
aveau nişte hangere turceşti de o lucrătură şi mai scumpă. Fiecare din ei 
purta la oblînc un mănunchi de darde:15%, lungi de cîte patra picioare şi cu 
vârfuri ascuţite de oţel, armă folosită mult de către saraziniH%.- şi a cărei 
amintire se mai păstrează în exercițiul militar numit El Jerrid, practicat şi 
astăzi în ţările Orientului. 

Caii acestor slujitori păreau la fel de străini ca şi călăreți lor. Erau de 
rasă sarazină, deci de obiîrşie arăbească, iar picioarele lor delicate, chişițele 
lor mici, coamele lor subțiri şi mişcările lor uşoare şi mlădii contrastau 
puternic cu cele ale cailor mătăhăloşi şi greoi, de rasă flamandă şi 
normandă, crescuți anume pentru ca războinicii de pe vremea aceea să-i 
poată călări cu toată povara lor de armuri şi de zale; puşi alături de cau 
aceştia masivi, care erau o adevărată întruchipare a materiei, caii arăbeşti 
păreau nişte umbre. 

Înfăţişarea bizară a acestei cete de călăreţi nu numai că aţiţă 
curiozitatea lui Wamba, dar o trezi şi pe aceea a tovarăşului său, mult mai 
puţin fluşturatic. În persoana monahului, acesta recunoscu numaidecît pe 
egumenul mănăstirii din Jorvaulx, vestit în întreg ținutul ca un mare iubitor 
de vînătoare, de petreceri şi pe cît pretindeau gurile rele, de alte plăceri 
lumeşti şi mai nepotrivite cu juruinţele-i monahale. 

Totuşi, atît de largi erau ideile epocii în ce priveşte purtarea preoților 
— fie călugări, fie mireni — încît egumenul Aymer se bucura de o 
frumoasă reputație în împrejurimile mănăstirii sale. Firea lui jovială şi 
slobodă, ca şi uşurinţa cu care ierta toate păcatele mărunte ale oamenilor 
făcuseră din el favoritul nobililor şi al seniorilor avuti, cu mulți dintre care 
se înrudea, fiind coborîtorul unei distinse familii normande. Femeile, mai cu 


seamă, nu puteau judeca prea aspru moravurile unui bărbat care era un 
mărturisit admirator al lor şi care cunoştea atîtea mijloace de alungare a 
plictisului, acest inamic ce pîndea sălile şi grădinile vechilor castele feudale. 
Egumenul lua parte la vînători cu mai multă rîvnă decît s-ar fi cuvenit şi 
toată lumea era de părere că avea şoimii cei mai bine dresați şi ogarii cei 
mai iuți din partea de miazănoapte a ținutului, împrejurare care-l recomanda 
cu tărie nobililor mai tineri. Cu cei vîrstnici altul era rolul pe care trebuia 
să-l îndeplinească şi la nevoie, îl juca cu multă cuviinţă. 

Putina lui ştiinţă cărturărească făcea totuşi impresie asupra acestor 
oameni neştiutori, care-l respectau ca pe un învăţat; iar purtarea şi vorba lui 
solemne, ca şi tonul grav pe care-l folosea ori de cîte ori pomenea de 
autoritatea bisericii şi a clerului făceau ca în ochii lor să pară cucernicia 
întruchipată. Chiar oamenii de rînd, care sînt cei mai aspri judecători ai 
comportării mai-marilor lor, priveau cu bunăvoință năstruşniciile stareţului 
Aymer. Era un om mărinimos, iar această virtute acoperă, după cum se ştie, 
o mulțime de păcate, în alt înțeles decît cel pomenit de Sfinta Scriptură, 
Veniturile mănăstirii, de care dispunea în bună parte, îi dădeau putinţa să-şi 
acopere propriile cheltuieli foarte mari, îngăduindu-i totodată să împartă 
milostenii țăranilor asupriţi, cărora le uşura adeseori soarta. 

Dacă starețul Aymer era dus la vînătoare, sau dacă zăbovea prea mult 
la ospeţe, dacă era văzut în zorii zilei intrînd tiptil pe uşa din dos a 
mănăstirii, după cine ştie ce întîlnire ce-i împlinise ceasurile de întuneric, 
oamenii se mulţumeau să dea din umeri şi se împăcau cu abaterile lui, 
amintindu-și ca acestea erau săvîrşite de mulți dintre confrații săi care în 
schimb nu aveau nici un fel de calități în stare să le răscumpere păcatele. 
Cei doi şerbi saxoni, care-l cunoşteau bine pe stareţ şi-i ştiau firea, îi dădură 
bineţe cu o plecăciune adîncă şi primiră în schimb binecuvîntarea lui: 
"Benedicite!2%:, mes filz". Dar înfăţişarea ciudată a celui care-l însoțea şi 
a suitei sale îi uluise atît de tare, încît abia auziră întrebarea starețului de 
Jorvaulx, anume, dacă ştiau prin împrejurimi vreun loc unde ar putea primi 
găzduire. Înfăţişarea pe jumătate monahală, pe jumătate războinică a 
străinului cu piele tuciurie, precum şi îmbrăcămintea stranie şi armele 
slujitorilor săi orientali le luaseră piuitul. Se prea poate, de asemenea, ca 
graiul în care fusese rostită binecuvîntarea, ca şi întrebarea însăşi să fi sunat 
neplăcut în urechile celor doi ţărani saxoni, deşi mai mult ca sigur că o 
înţeleseseră. 


— V-am întrebat, fiii mei, rosti stareţul ridicînd glasul şi folosind 
limba franceză, mai bine zis jargonul în care normanzii şi saxonii se puteau 
înţelege unii cu alții, v-am întrebat dacă prin împrejurimi se află vreun om 
de ispravă care, din dragoste pentru Cel-de-sus şi din respect pentru maica 
noastră biserica, ar fi dornic să găzduiască şi să ospăteze în noaptea aceasta 
pe doi dintre preasmeriţii ei slujitori, precum şi pe cei care-i însoțesc. 

Rostise aceste cuvinte cu un ton grav, plin de importanţă, ce contrasta 
puternic cu vorbele simple pe care socotise nimerit să le folosească. 

— Doi dintre preasmeriții slujitori ai maicii noastre biserica, îl îngînă 
Wamba, avînd grijă, cu toată sminteala lui, să nu fie auzit. Tare-aş vrea să-i 
văd iconomii, chelarii şi celelalte slugi mai de seamă! 

După ce comentă astfel cu sine însuşi vorbele stareţului, ridică 
privirile şi răspunse la întrebarea pusă de acesta: 

— Dacă preacuvioşilor părinți le place hrana bună şi culcuşul moale, 
ar face bine să meargă călare cale de cîteva mile, pînă la stăreția din 
Brinxworth, unde, datorită rangului lor, vor fi primiţi cu cea mai mare 
cinste. lar dacă vor cumva să-şi petreacă noaptea în creştinească reculegere, 
pot merge mai departe, dincolo de rariştea aceea sălbatică, unde vor da de 
schitul din Copmanhurst. Acolo se află un schimnic evlavios, care va fi 
bucuros să împartă cu dînşii timp de o noapte atît acoperămîntul său, cît şi 
binefacerile rugăciunilor sale. 

Starețul scutură din cap la fiecare din aceste propuneri. 

— Cinstite prieten, zise el, dacă clinchetul zurgălăilor nu ţi-ar fi 
tulburat înțelegerea, ţi-ai fi dat seama că clericus clericum non decimat?” , 
cu alte cuvinte că noi, preoţii, nu abuzăm de ospitalitatea celor din cinul 
nostru, ci ne folosim mai degrabă de aceea a mirenilor, dîndu-le astfel 
prilejul de a-l sluji pre Domnul prin cinstirea şi înlesnirea slujitorilor aleşi 
de el. 

— E adevărat, răspunse Wamba, că eu, care nu-s decît un măgar, am 
cu toate astea cinstea de a purta zurgălăi, la fel ca şi catîrul sfinției-tale, dar, 
nu ştiu cum se face, mi-am închipuit că milostenia maicii noastre biserica şi 
cea a slujitorilor ei începe, ca să zic aşa, la fel ca şi celelalte şi anume la ea 
acasă. 

— Pune frîu neobrăzării tale, omule! rosti cavalerul înzăuat, curmînd 
cu un glas puternic şi aspru trăncăneala lui Wamba. Spune-ne, dacă ştii, 
care-i drumul spre... cum ziceai că-l cheamă pe franklin-ul dumitale, stareţe 
Aymer? 


— Cedric, răspunse acesta, Cedric Saxonul. Spune-mi prietene, dacă 
ne aflăm aproape de casa lui şi arată-ne, dacă poţi, drumul. 

— Drumul e tare greu de găsit, răspunse Gurth, rupînd pentru prima 
oară tăcerea. ŞI-apoi Cedric şi ai săi se duc la culcare devreme. 

— Fleacuri! Ce-mi tot îndrugi, omule? se burzului cavalerul înzăuat. 
Le va li lesne să se scoale şi să împlinească nevoile unor drumeți ca noi, 
care nu se vor înjosi să cerşească o găzduire ce li se cuvine de drept. 

— Nu ştiu, spuse Gurth morocănos, nu ştiu dacă se cuvine să arăt 
drumul spre casa stăpînului meu unor oameni care cer ca pe un drept 
găzduirea, cînd mai toţi oamenii sînt bucuroşi s-o ceară ca pe un hatîr. 

— Îndrăzneşti să discuti cu mine, sclavule? zise oşteanul şi vîrîndu-şi 
pintenii în coasta calului, îl sili pe Gurth să se dea cu cîțiva paşi înapoi, 
ridicînd totodată cravaşa pe care o ținea în mînă, cu gîndul vădit de a 
pedepsi ceea ce socotea a fi o obrăznicie din partea acestui ţăran. 

Gurth îi aruncă o căutătură sălbatică şi răzbunătoare şi cu un gest 
aprig, dar şovăitor, puse mîna pe miînerul jungherului, însă intervenția 
starețului Aymer, care-şi împinse catîrul între tovarăşul său şi porcar, 
împiedică încăierarea pusă la cale. 

— Pe sfinta Mana, frate Brian, să nu-ţi închipui că te afli în 
Palestina, aducînd la supunere pe turcu păgîni şi pe sarazinii necredincioşi. 
Nouă, insularilor, nu ne place să fim loviți decît doar de biserica noastră 
sfîntă, care-i pedepseşte adesea pe cei ce i-s dragi. Spune-mi, prietene, urmă 
el adresîndu-se lui Wamba şi întărindu-şi vorbele cu un bănuţ de argint, care 
e drumul ce duce spre casa lui Cedric Saxonul? Nu se poate să nu-l ştii şi e 
datoria dumitale să arăţi drumeților calea, chiar şi unora mai puţini sfinți 
decît noi. 

— Zău, părinte, răspunse măscăriciul, capul sarazin al tovarăşului 
preasfinţiei tale l-a înfricoşat în aşa măsură pe al meu, încît a uitat drumul. 
Nu cred c-o să mai ajung acasă în noaptea asta. 

— Nu umbla cu fleacuri! zise abatele. Dacă ai vrea, ai şti să ne spui. 
Fratele acesta preacuvios şi-a petrecut toată viaţa, printre sarazini, luptînd 
pentru recucerirea Sfîntului Mormînt. Dumnealui face parte din Ordinul 
cavalerilor templieri 123, despre care poate c-ai auzit; e pe jumătate călugăr, 
pe jumătate oştean. 

Dacă nu-i decît pe jumătate călugăr, zise măscăriciul, n-ar trebui să 
fie pe de-a-ntregul necugetat faţă de oamenii pe care-i întîlneşte în cale, 


chiar dacă aceştia nu s-ar grăbi să răspundă la nişte întrebări ce nu-i privesc 
de fel. 

— Îţi iert zeflemeaua, răspunse abatele, cu condiţia să-mi arăţi 
drumul spre castelul lui Cedric. 

— Bine, fie! răspunse Wamba. Preasfinţiile-voastre s-o ia la vale, tot 
pe drumul ăsta, pînă au să ajungă la o cruce înfundată în pămînt, din care 
abia dacă răzbeşte un cot. De-acolo, s-o apuce pe poteca din stînga, fiindcă 
sînt vreo patru poteci la răscrucea aceea. Nădăjduiesc că în felul acesta 
preasfinţiile-voastre se vor afla la adăpost înainte să înceapă furtuna. 

— Abatele îi mulţumi înțeleptului său sfătuitor şi călăreţi, dînd 
pinteni cailor, o porniră la drum ca nişte oameni dornici să ajungă la liman 
înainte de a se dezlănţui furtuna. Tropotul copitelor se stingea în depărtare 
cînd Gurth îi spuse tovarăşului său: 

— Dacă vor urma înţeleapta-ţi îndrumare, nu cred că preasfințiile-lor 
au să ajungă în noaptea asta la Rotherwood. 

— Nu, răspunse măscăriciul, rînjind, dar dacă au noroc, ar putea 
ajunge la Sheffield; e un loc ce li se potriveşte de minune. Nu-s un pădurean 
chiar aşa de prost ca să arăt unui cîine ascunzişul căprioarei, cîtă vreme nu 
vreau s-o hăituiască. 

— Că bine zici, zise Gurth. Ar fi păcat ca stareţul Aymer s-o vadă pe 
domniţa Rowena. Şi ar fi poate şi mai rău ca Cedric să se ia la hartă cu acest 
călugăr-oştean şi fii sigur că aşa ar face. Dar, ca nişte slugi vrednice, să 
tragem cu urechea şi să vedem ce se întîmplă, fără să scoatem o vorbă. 

Să ne întoarcem acum la călăreţii noştri. Aceştia îi lăsaseră cu mult în 
urmă pe cei doi şerbi şi purtau următoarea convorbire în graiul franco- 
normand, folosit îndeobşte de clasele de sus, cu excepţia unui mic număr de 
nobili, care încă se mai mîndreau cu obirşia lor saxonă. 

— Ce urmăreau oamenii aceia cu purtarea lor neobrăzată? îl întrebă 
templierul pe cistercian. Şi de ce m-ai împiedicat să-i pedepsesc cum se 
cuvine? 

— Frate Brian, răspunse stareţul, în ce priveşte pe unul dintre ei, mi- 
ar fi greu să lămuresc de ce un nebun vorbeşte ca un nebun. Cît despre 
celălalt ţărănoi, unul din vlăstarele acelei seminții sălbatice, aprige şi de 
neînduplecat pe care, după cum ţi-am spus adesea, le mai poți întîlni şi 
astăzi printre coboritorii saxonilor înfrînți şi a căror supremă plăcere este 
să-şi arate, prin toate mijloacele ce le stau la îndemiînă, ura împotriva 
cuceritorilor lor. 


— L-aş fi silit eu să fie cuviincios! zise Brian. Sînt obişnuit să am de- 
a face cu asemenea oameni. Prizonierii noştri turci sînt la fel de sălbatici şi 
de neînduplecaţi ca însuşi Odin:2*- şi totuşi, după două luni petrecute în 
casa mea, sub privegherea vătafului meu de sclavi, devin umili, supuşi, 
îndatoritori şi ascultători. Crede-mă, stareţe, trebuie să te fereşti de otravă şi 
de sabie, căci la cel mai mic prilej care li se dă, oamenii ăştia se folosesc cu 
dragă inimă şi de una şi de alta. 

— Da, numai că fiece ţară îşi are obiceiurile şi datinile ei, răspunse 
starețul Aymer. Şi-apoi, pe lîngă faptul că, bătîndu-l, n-am fi smuls din gura 
acelui individ nici o vorbă în legătură cu drumul spre casa lui Cedric, s-ar fi 
iscat fără îndoială o ceartă între dumneata şi Cedric dac-am fi ajuns pîn la 
el. Adu-ţi aminte ce ţi-am spus: acest franklin e tare mîndru, iute la mînie, 
pizmaş şi arţăgos. E un duşman al nobilimii şi chiar al vecinilor săi, 
Reginald Front-de-Boeuf şi Philip de Malvoisin, care, orice s-ar spune, nu-s 
nişte copilaşi neputincioşi. Apără cu atîta străşnicie drepturile seminţiei sale 
şi e atît de mîndru că se trage de-a dreptul din Hereward!2% , vestitul 
apărător al Heptarhiei saxone!2% , încît toată lumea îi spune Cedric 
Saxonul, iar el se laudă că aparține acestui neam, în vreme ce mulți semeni 
de-ai lui încearcă să-şi ascundă obirşia, de teamă să nu cadă şi pe umerii lor 


o parte din vae victis?” , adică din povara umilinţelor impuse învinşilor. 

— Stareţe Aymer, spuse templierul, eşti un om brav, cunoscător în ale 
frumuseţii şi la fel de inițiat ca un trubadur în toate tainele dragostei. Ei 
bine, află că această faimoasă Rowena ar trebui să fie neasemuit de 
frumoasă pentru ca, de dragul ei, să mă stăpînesc şi să-mi păstrez cumpătul 
spre a intra în grațiile unui asemenea topîrlan răzvrătit, cum pare a fi tatăl 
ei, Cedric. 

— Cedric nu e tatăl ei, răspunse starețul, ci doar o rudă depărtată. În 
vinele fetei curge sînge şi mai nobil decît cel cu care se laudă dumnealui şi 
între Cedric şi pupila sa nu e decît o legătură de rudenie foarte vagă. Dar el 
e tutorele domniţei Rowena şi cred că s-a numit cu de la sine putere. E drept 
că ține la pupila lui ca un tată. Cît priveşte frumuseţea fetei, în curînd vei 
putea judeca şi singur. Dar dacă frăgezimea obrajilor ei şi căldura mîndră şi 
totuşi blajină a ochilor ei albaştri nu vor alunga din amintirea dumitale pe 
oacheşele fiicei ale Palestinei sau pe cadinele din raiul bătrînului Mahomed, 
se cheamă că eu sînt un necredincios şi nu un adevărat fiu al bisericii. 

— Dar dacă se va vădi, zise templierul, că mult-lăudata dumitale 
frumoasă nu e chiar atît de frumoasă? Pe ce punem rămăşag? 


— Eu pun la bătaie colanul meu scump, răspunse stareţul, iar 
dumneata zece poloboace cu vin de Chios:2% . Sînt de pe acum ale mele, de 
parc-ar fi în pivnițele mănăstirii, sub cheia bătrînului meu chelar Dennis. 

Voi fi chiar eu judecător, spuse templierul şi voi hotărî eu însumi 
dacă într-adevăr n-am văzut o fată mai frumoasă ca ea de la Rusaliile de- 
acum un an încoace. Primeşti rămăşagul? Stareţe, colanul dumitale e în 
mare primejdie. Am să-l port deasupra grumăjerului pe arena din Ashby-de- 
la-Zouche. 

— Mai întîi cîştigă-l cinstit şi pe urmă poartă-l cum vei voi, zise 
starețul. Am încredere c-o să-mi răspunzi drept, mă bizui pe cuvîntul 
dumitale de cavaler şi de om al bisericii. Totuşi, frate, ascultă-mi povaţa şi 
străduieşte-te să te porți cu mai multă curtenie decît aceea pe care ai 
deprins-o din obişnuința de a porunci unor prizonieri păgîni şi unor sclavi 
orientali. Dacă Cedric Saxonul se simte jignit şi trebuie să ştii că pentru 
aceasta e de ajuns un fleac, e în stare, fără nici un fel de respect pentru 
demnitatea dumitale de cavaler, pentru rangul meu înalt sau pentru 
sanctitatea noastră a amîndurora, să ne dea afară din casă şi să ne lase să ne 
adăpostim sub cerul liber chiar în plin miez de noapte. Şi vezi, ai grijă cum 
te uiţi la Rowena, căreia îi poartă o dragoste plină de gelozie; dacă va simți 
cea mai mică îngrijorare în aceastăprivinţă, sîntem pierduţi. Se zice că l-a 
alungat din casă pe singurul său fiu din pricină că i-a făcut ochi dulci acestei 
zîne, care poate fi admirată, pare-se, de la distanţă, dar de care nu te poți 
apropia cu alte gînduri decît cele cu care ne înfățişăm la altarul Sfintei 
Fecioare. 

— Bine, ajunge cît ai vorbit, răspunse templierul. Sînt gata să mă 
stăpînesc o noapte şi să mă port cu sfiala unei fecioare. Cît priveşte temerea 
dumitale că ne-ar putea da afară cu de-a sila, află că eu şi scutierii mei, 
împreună cu Hamet şi Abdalla, sîntem în stare a te feri de o astfel de ruşine. 
Fii sigur că vom fi destul de puternici ca să rămînem pe poziţii. 

— Lucrurile nu trebuie să ajungă atît de departe, răspunse stareţul. 
Dar iată crucea îngropată în pămînt despre care vorbea măscăriciul acela! 
Din păcate, însă, e atît de întuneric, că abia se poate desluşi drumul. Ne-a 
spus, parcă, să o luăm la stînga. 

— La dreapta, pe cîte îmi amintesc, zise Brian. 

Nu, nu, la stînga, cu siguranţă că la stînga. Ţin minte cum a arătat 
spre stînga cu sabia lui de lemn. 


— Da, dar îşi ținea sabia în mîna stîngă şi a arătat peste umăr spre 
partea dimpotrivă, spuse templierul. 

Întrucît fiecare rămase la părerea lui cu îndărătnicia obişnuită în 
asemenea cazuri, fură nevoiţi să-i întrebe şi pe slujitori. Din păcate, însă, ei 
nu fuseseră îndeajuns de aproape de Wamba pentru a putea auzi ce spusese 
acesta. În cele din urmă Brian zări ceva care îi scăpase la început, în lumina 
tulbure a amurgului. 

— Mi se pare că la picioarele crucii e un om adormit sau poate chiar 
mort. Hugo, împunge-l puţin cu capătul lănci. 

Acesta n-apucă bine să-l împungă, că omul se ridică în picioare, 
strigînd într-o franţuzească fără cusur: 

— Oricine-al fi, nu-i frumos din partea dumitale să-mi tulburi 
gîndurile! 

— Voiam numai să te-ntrebăm care-i drumul spre Rotherwood, 
sălaşul lui Cedric Saxonul, zise starețul. 

— Şi eu merg într-acolo, răspunse străinul. lar de-aş avea un cal, v-aş 
fi călăuză, fiindcă drumul e cam întortocheat, deşi eu, unul, îl cunosc cît se 
poate de bine. 

— Prietene, de ne vei călăuzi cu bine pînă la castelul lui Cedric, zise 
starețul, vei primi din parte-ne şi mulțumiri şi răsplată. 

Şi spunînd acestea, porunci unuia dintre slujitori să încalece pe calul 
pe care-l avea de căpăstru, iar pe acela pe care călărise pînă atunci să 1-l dea 
străinului, care urma să-i călăuzească. 

Călăuza lor o apucă pe un alt drum decît cel recomandat de Wamba 
anume ca să-i încurce. Tot mergînd pe poteca aceasta, se adînciră şi mai 
mult în pădure; poteca trecea pe lîngă o sumedenie de pîrîiaşe, de care era 
primejdios să te apropii, din pricina smîrcurilor ce le împrejmuiau, dar 
străinul părea a cunoaşte fără greş cele mai bune locuri de trecere şi terenul 
cel mai statornic. Cu multă băgare de seamă şi luare-aminte el îi scoase pe 
călăreţi la o potecă mai largă decît toate acelea pe care umblaseră pînă 
atunci şi arătînd la capătul acesteia o clădire mare, joasă şi cu o formă 
neregulată, îi spuse stareţului: 

— Acolo e Rotherwood, sălaşul lui Cedric Saxonul. 

Era o veste plăcută pentru Aymer, care, fund cam slab de înger, 
încercase atîta spaimă şi nelinişte trecînd prin smiîrcurile acelea 
primejdioase, încît n-avusese curiozitatea să pună călăuzei nici măcar o 
singură întrebare. Acum, cînd se simţea uşurat şi aproape la adăpost, 


curiozitatea începu să 1 se trezească, aşa încît îl întrebă pe omul acesta cine 
e Şi cu ce se îndeletniceşte. 

— Sînt un pelerin întors de curînd din Țara Sfîntă, răspunse străinul. 

— Mai bine-ai fi rămas acolo, ca să lupţi pentru recucerirea Sfintului 
mormînt, zise templierul. 

— E adevărat, preacinstite cavaler, răspunse pelerinul, căruia 
înfăţişarea templierului îi părea foarte cunoscută, dar cînd cei care s-au legat 
prin jurămînt să lupte pentru recucerirea cetății sfinte cutreieră pe meleaguri 
atît de depărtate de locurile pe unde s-ar cuveni să-şi facă datoria, ce să te 
mai miri că un biet ţăran paşnic ca mine se leapădă de îndatorirea pe care ei 
au părăsit-o? Templierul era cît pe ce să-l repeadă, dar stareţul nu-i dădu 
răgazul, exprimîndu-şi încă o dată uimirea că, după o absență atît de 
îndelungată, călăuza lor cunoştea aşa de bine potecile tainice ale pădurii. 

— M-am născut pe meleagurile astea, răspunse călăuza tocmai cînd 
ajunseră în fața castelului lui Cedric, o clădire scundă şi lăbărțată, cu o 
mulțime de curți interioare. 

Deşi prin mărimea ei această clădire arăta că stăpînul era un om avut, 
ea se deosebea cu totul de castelele înalte, cu turle şi întărituri, ale nobililor 
normanzi, a căror arhitectură se răspîndise în întreaga Anglie. Rotherwood 
nu era totuşi lipsită de apărare; nici o locuinţă n-ar fi putut, în acele vremuri 
tulburi, să fie lipsită de apărare, fără primejdia de a ti prădată şi arsă peste 
noapte. Un şanţ adînc, umplut cu apa unui rîu din apropiere, împrejmuia 
întreaga clădire. O îngrăditură dublă, numită palisadă şi alcătuită din nişte 
pari ascuțiți, aduşi din pădurea vecină, apăra malurile șanțului, atît cel din 
afară, cît şi cel dinăuntru. În partea de apus, îngrăditura avea o deschizătură, 
legată printr-o punte, cu o intrare asemănătoare, ce dădea în interiorul 
cetății. Fuseseră luate unele măsuri de prevedere pentru apărarea acestor 
intrări cu ajutorul unor ieşituri, înapoia cărora se puteau ascunde în caz de 
nevoie cîțiva arcaşi sau prăştiaşi. Oprindu-se în fața intrării, templierul sună 
cu putere din corn, deoarece ploaia, care ameninţa de multă vreme, începuse 
acum să cadă cu nemiluita. 


CAPITOLUL III 


"Şi-atuncea, vai, saxonul cel puternic, 
Cu ochi albaştri şi cu păr bălai. 


Dădu năvală de pe țărmul sumbru 
Al amăgitorului ocean german." 
Thomson, Libertatea 2” 


Într-o sală destul de joasă față de lungimea şi lățimea ei neobişnuite, 
o masă lungă de stejar, înjghebată de bîrne necioplite, tăiate de-a dreptul în 
pădure şi nelustruite, fusese aşternută pentru cina lui Cedric Saxonul. Între 
cer şi sala aceasta nu se afla decît un acoperiş de grinzi şi-de scînduri 
învelite cu paie; la fiece capăt al sălii se afla un cămin uriaş, dar cum 
coşurile erau întocmite cît se poate de neîndemînatic, în încăpere se 
răspîndea cel puţin tot atîta fum cît era slobozit prin deschizătura coşului. 
Fumul acesta lustruia parcă grinzile şi bîrnele încăperii scunde, acoperindu- 
le cu un strat negru de funingine. Pe pereţii laterali ai încăperii atîrnau 
panoplii cu arme de război şi de vînătoare, iar la fiece colţ era cîte o uşă cu 
două canaturi, care dădea spre alte încăperi ale uriaşei clădiri. Celelalte părți 
ale sălii vădeau simplitatea aspră a epocii saxone, simplitate din care Cedric 
îşi făcea un punct de onoare, încăperea era pardosită cu lut amestecat cu var 
şi bine bătătorit, aşa cum sînt pardosite adesea hambarele de astăzi. Pe 
aproape un sfert din lungimea încăperii, pardoseala era cu un pas mai înaltă, 
iar platforma aceasta, numită dais®® , era rezervată membrilor de frunte ai 
familiei şi oaspeţilor de vază. În acest scop, o masă bogat aşternută cu 
postav roşu era aşezată de-a curmezişul platformei, iar din mijlocul ei 
pornea o masă mai lungă şi mai joasă, care se întindea pînă aproape de 
capătul sălii şi la care ospătau slugile şi oamenii de rînd. Cele două mese 
aveau forma unui T şi aduceau cu mesele din antichitate, care, rînduite după 
acelaşi principiu, pot fi văzute şi astăzi în vechile colegii de la Oxford şi 
Cambridge. Pe platformă erau aşezate jilțuri şi bănci din lemn de stejar 
sculptat, iar deasupra lor şi a mesei mai înalte atîrna un polog de postav, 
menit să ocrotească într-o anumită măsură pe demnitarii care ocupau acest 
loc de onoare împotriva vîntului şi mai cu seamă împotriva ploii, care, în 
unele unghere, îşi croia drum prin acoperişul şubred. 

Pereţii acestei părți a încăperii, pe toată întinderea platformei, erau 
îmbrăcaţi în perdele, iar pe pardoseală era aşternut un covor; şi perdelele şi 
covorul erau înflorate stîngaci cu tapiserie şi broderii în culori strălucitoare, 
mai bine zis țipătoare. Deasupra mesei scunde, după cum am mai arătat, nu 
se afla nici un alt acoperămînt în afară de tavan; pereţii, tencuiți de 
mîntuială, erau golaşi, iar pe jos nu se vedea decît lutul gol; masa, de 


asemenea, nu era aşternută, iar în locul jilțurilor erau nişte laviţe grele şi 
necioplite. La mijlocul mesei de onoare erau aşezate două fotoliu mai înalte 
decît celelalte, pentru stăpînul şi stăpîna casei, care prezidau mesele oferite 
oaspeţilor şi care în telul acesta se făceau vrednici de titlul "împărțitori de 
pîine" în mare cinste la saxoni. 

Lîngă fiecare din aceste fotolii era cîte un scăunel sculptat, cu 
încrustaţii curioase de fildeş, semn ce le deosebea de toate celelalte. Într- 
unul din aceste fotolii şedea în clipa aceea Cedric Saxonul, care, deşi n-avea 
decît rangul de thane sau franklin, cum îi spuneau normanzii, din pricină 
că cina întîrzia, era cuprins de o nerăbdare nervoasă care s-ar fi potrivit de 
minune unui jude de altădată sau chiar din zilele noastre. 

Se vedea limpede, din toată înfăţişarea lui, că stăpînul casei era un 
om cu sufletul deschis dar iute din fire. Era un bărbat de statură mijlocie, 
însă lat în spate, cu braţele lungi şi bine legat, cum sînt cei deprinşi cu 
ostenelile războiului sau ale vînătorii; avea o față lată, cu trăsături limpezi, 
deschise, nişte ochi mari, albaştri, dinții frumoşi şi un cap armonios alcătuit; 
întreaga lui fiinţă respira acea voie bună care însoţeşte adesea o fire repezită 
şi aprigă. In ochii lui ardea flacăra mîndriei şi a neîncrederii, deoarece îşi 
cheltuise cei mai buni ani din viață luptînd pentru afirmarea unor drepturi 
veşnic primejduite, iar firea lui bătăioasă şi hotărîtă era necontenit la pîndă 
tocmai din pricina acestor împrejurări. Pletele sale lungi şi gălbui, 
pieptănate cu grijă, i se revărsau pe umeri, despicate la mijloc de o cărare 
ce-i străbătea creştetul capului pînă deasupra frunții. Cu toate că Cedric 
mergea pe-al şaizecilea an, părul lui nu dădea semne de încărunţeală. 

Purta un pieptar verde, îmblănit la gît şi la mîneci cu o pielicică de 
jder numită sîngeap de o calitate inferioară herminei. Pieptarul acesta atîrna 
descheiat, deasupra unei tunici roşii, lipită strîns de trup; avea pantaloni 
scurți tot din stofă roşie — care nu treceau mai jos de coapsă, lăsîndu-i 
genunchii dezveliţi. În picioare purta sandale ţărăneşti, dar dintr-un material 
mai scump şi prinse în faţă cu nişte catarame de aur. Pe braţe avea brățări de 
aur, iar în jurul gâtului un colan mare din acelaşi metal prețios. Mijlocu-i era 
încins cu un brîu bătut în ținte, de care spînzura o sabie scurtă şi dreaptă, cu 
două tăişuri şi cu vîrful ascuțit, aşezată în aşa fel încît îi cădea aproape 
perpendicular pe trap. Pe spătarul fotoliului atîrna un contăş de postav roşu, 
căptuşit cu blană, precum şi o tichie din acelaşi postav, cu o cusătură aleasă; 
contăşul şi tichia întregeau îmbrăcămintea bogatului moşier cînd acesta 
catadicsea să iasă la plimbare. O suliță scurtă cu mîner lat şi strălucitor de 


oțel era de asemenea rezemată de spătarul fotoliului; se folosea de ea cînd 
ieşea din castel ca de un ciomag sau de o armă, după nevoie. Mai mulți 
slujitori, ale căror straie închipuiau o gamă întreagă între strălucirea 
îmbrăcămintei stăpînului lor şi simplitatea de rînd a veştmintelor lui Gurth 
porcarul, pîndeau privirile şi aşteptau poruncile nobilului saxon. Doi sau trei 
slujitori de rang mai înalt stăteau în spatele stăpînului lor, pe platformă; 
ceilalți erau răspîndiți în partea de jos a sălii. Se mai zăreau şi un alt fel de 
servitori: doi-trei ogari mari şi zburliți, de soiul acelora care erau folosiți pe 
vremea aceea la vînătoarea de cerbi şi de lupi, doi-trei zăvozi ciolănoşi şi 
puternici, cu gîturile groase, capetele mari şi urechile lungi şi vreo doi cîini 
mai MICI, din rasa numită astăzi terrier, toți aceştia aşteptau nerăbdători să 
fie servită cina, dar, cu agerimea proprie spiţei lor, agerime ce le îngăduia să 
citească pe feţele oamenilor, se fereau să tulbure tăcerea posomorită a 
stăpînului lor, temîndu-se pesemne de bastonașşul alb pe care Cedric şi-l 
pusese alături de tacîm în scopul de a respinge orice cutezanţă a servitorilor 
săi patrupezi. Doar un cîine-lup, sur, îşi luase libertatea de a se aşeza, ca un 
favorit, aproape de fotoliul de onoare şi din cînd în cînd îşi îngăduia să 
atragă luarea-aminte a stăpînului său punîndu-şi capul păros şi enorm pe 
genunchii acestuia, atingîndu-i mîna cu botul. Dar pînă şi favoritul era 
respins cu asprime: "Jos, Balder! Jos! Nu-mi arde de fleacuri!" 

Într-adevăr, Cedric, după cum am văzut, nu prea era liniştit. Domnița 
Rowena, care se dusese la o biserică depărtată pentru a lua parte la slujba de 
vecernie, se întorsese abia de curînd acasă şi-şi schimba acum veșmintele, 
udate de furtună. În afară de asta, nu sosise încă nici o veste despre Gurth şi 
turma lui de porci, care ar fi trebuit de mult să se întoarcă din pădure, iar 
vremurile erau atît de tulburi, încît zăbava se putea datora vreunei 
prădăciuni din partea proscrişilor ce-şi aveau sălaşul în pădurea vecină, sau 
samavolniciei vreunui baron megieş, care, cunoscîndu-şi puterea, îşi putea 
de asemenea îngădui să încalce drepturile de proprietate. 

Faptul nu era lipsit de gravitate, întrucît o mare parte din avuţia 
domestică a proprietarilor saxoni consta din numeroasele lor turme de porci, 
mai ales în ținuturile păduroase, unde aceste animale îşi găseau cu uşurinţă 
hrana. 

Pe lîngă aceste pricini de îngrijorare, fhane-ul saxon mai era neliniştit 
de absenţa măscăriciului său favorit, Wamba, ale cărui glume, bune sau rele, 
erau ca sarea pentru cina lui, pe care obişnuia s-o stropească din belşug cu 
bere şi vin. La toate acestea se adăuga faptul că Cedric nu pusese nimic în 


gură de la amiază, iar ora obişnuită a cinei trecuse de mult, pricină de 
supărare pentru nobilii de ţară, atît pentru cei din vechime, cît şi pentru cei 
din zilele noastre. Se vedea limpede că e enervat după felul repezit de a 
vorbi, în frînturi de fraze rostite parte pentru sine însuşi, parte pentru 
servitorii din jurul său şi adresate îndeosebi paharnicului, care-l ogoia din 
cînd în cînd, turnîndu-i vin într-un pocal de argint. 

— De ce-o fi zăbovind atîta domniţa Rowena? 

— Îşi potriveşte numai pieptănătura, îi răspunse o slujnică pe tonul 
sigur cu care slujnica favorită a unei cucoane din zilele noastre răspunde 
stăpînului casei. Doar n-aţi vrea să stea la masă cu glugă şi în fustă?! Nu se 
află în tot ținutul domniţă care să se-mbrace mai repede ca stăpîna mea! 

Acest argument de netăgăduit stîrni un fel de "hm!" aprobator din 
partea Saxonului, care adaugă: 

— Nădăjduiesc că data viitoare cînd se va duce să se reculeagă la 
biserica Sfîntului loan, o va face pe vreme frumoasă. Şi întorcîndu-se spre 
paharnic, ridică glasul, ca şi cum ar fi fost fericit că găsise pe cineva asupra 
căruia să-şi verse năduful, tară teamă şi fără reținere: 

— Mii de draci, ce-o fi cu Gurth că zăboveşte atîta pe afară? îmi 
spune inima c-o s-auzim veşti proaste despre turmă; şi cu toate acestea, e un 
argat credincios şi prevăzător de felul lui. Mă gîndeam să-i dau o slujbă mai 
bună, poate chiar în garda mea 132. 

Oswald, paharnicul, îi spuse cu umilinţă că "abia a trecut un ceas de 
cînd a sunat stingerea", scuză cît se poale de nefericită, deoarece privea o 
chestiune cu totul neplăcută auzului unor urechi saxone. 

— La naiba cu stingerea şi cu tiranul bastard care ne-a vîrît-o pe git! 
Și la naiba cu sclavul fără suflet care pomeneşte de ea în graiul saxonilor de 
faţă cu un saxon! Stingerea! urmă el şi se opri o clipă. Stingerea asta îi 
sileşte pe oamenii cinstiți să-şi stingă luminile, pentru ca astfel hoţi şi 
tilharii sa-şi poată face de cap pe întuneric! Stingerea! Hm! Reginald Front- 
de-Bocuf şi Philip de Malvoisin ştiu prea bine la ce foloseşte stingerea, 
după cum ştia şi William Bastardul'3*, el însuşi şi toţi aventurierii 
normanzi care-au luptat la Hastings. Nu m-aş mira să aflu că turma mea a 
fost prădată ca să-i scape de foamete pe bandiții flămînzi, pe care ei nu-s în 
stare să-i hrănească decît prin tîlhărie. De bună seamă că robul meu 
credincios a fost omorît, averea mi-a fost prădată, iar Wamba... unde-i 
Wamba? A zis careva că a plecat cu Gurth? 

Oswald răspunse că da. 


— Hm! Din ce în ce mai bine! L-au răpit şi pe el, bufonul saxon, ca 
să-l bage slugă la stăpînul normand. La drept vorbind, toţi sîntem nebuni că- 
i slujim şi sîntem mai vrednici de disprețul şi batjocura lor decît dacă ne-am 
fi născut cu mintea beteagă. A, dar o să mă răzbun eu! adăugă el, apucînd 
lancea şi ridicîndu-se brusc din fotoliu, aţiţat de propria-i bănuială. Am să 
mă plîng marelui consiliu. Am destui prieteni şi slujitori... o să-l provoc la 
luptă în arenă pe normand, am să mă măsor eu însumi cu el! N-are decît să 
vină înzăuat şi împlătoşat, cu toate armele care pot da curaj unui laş! Am 
înfipt eu destule sulițe ca aceasta în paveze de trei ori mai grele ca scuturile 
lor! M-or fi crezînd bătrîn, dar o să le-arăt eu lor, aşa singur şi fără odraslă 
cum sînt, că în vinele lui Cedric curge sîngele lui Hereward. Ah, Wilfried, 
Wilfred! adăugă el, cu voce scăzută. De-ai fi putut să-ți stăpîneşti patima 
prostească, tatăl tău n-ar mai fi fost părăsit, la bătrîneţe, ca stejarul stingher 
care-şi întinde în bătaia furtunii crengile frînte şi lipsite de apărare! 

Gîndurile acestea îi schimbară mînia în tristețe. Punînd la loc lancea, 
se aşeză iar, cu ochii în pămînt, cufundîndu-se în gîndurile-i amare. 

ÎI trezi din visare sunetul puternic al unui corn, căruia îi răspunseră 
lătrăturile şi urletele tuturor cîinilor din încăpere, precum şi ale altor 
douăzeci-treizeci aflați în celelalte părți ale castelului. Pentru a face să 
amuțească această larmă a dulăilor, fu nevoie de o temeinică folosire a 
bastonașului alb, precum şi de strădania slugilor. 

— Duceţi-vă la poartă, băieţi! rosti cu grăbire Saxonul de îndată ce 
larma se potoli îndeajuns ca slujitorii să-i poată auzi glasul. Vedeţi ce veşti 
ne aduce cornul acesta. Îmi închipui că vesteşte vreun jaf sau vreo tâlhărie 
săvirşită pe pămînturile mele. 

Nu trecură nici trei minute şi unul din paznici se întoarse, spre a-l 
vesti că "starețul Aymer din Jorvaulx şi vrednicul cavaler Brian de Bois- 
Guilbert, comandor al neînfricatului şi cinstitului Ordin al cavalerilor 
templieri, împreună cu mica lor suită, cer găzduire şi adăpost pentru noapte, 
fiind în trecere spre un turnir ce urmează a avea loc nu departe de Ashby- 
de-la-Zouche, de azi în două zile”. 

— Aymer? Starețul Aymer? Brian de Bois-Guilbert? murmură 
Cedric. Amîndoi sînt normanzi,.. dar fie că-i vorba de saxoni, fie de 
normanzi, ospitalitatea Rotherwood-ului nu se poate dezminți. Sînt 
bineveniți de vreme ce au hotărît să facă popas. Şi mai bine veniţi ar fi fost 
de şi-ar fi văzut de drum, dar ar fi nedemn din parte-ne să ne precupețim 
găzduirea şi hrana pe-o noapte. Ca oaspeți, pînă şi normanzii sînt nevoiți să- 


şi țină-n frîu neobrăzarea. Du-te, Hundebert, adăugă el, adresîndu-se 
majordomului proțăpit la spatele lui cu un toiag alb. Ia cu tine şase servitori 
şi du-i pe străini la odăile oaspeţilor. Aveţi grijă de caii şi catîrii lor şi băgați 
de seamă ca oamenii din suită să nu ducă lipsă de nimic. Dacă va fi nevoie, 
să li se dea haine de schimb, să li se facă focul şi să li se aducă apă de spălat 
ŞI vin şi bere. Porunciţi bucătarilor să adauge cinei noastre tot ce pot pregăti 
la iuţeală; bucatele să fie aduse la masă de îndată ce străinii aceştia vor fi 
gata să cineze. Spune-le, Hundebert, că Cedric le-ar ura el însuşi bun venit 
dacă nu s-ar fi legat prin jurămînt să nu se depărteze niciodată cu mai mult 
de trei paşi de platforma de onoare a acestei săli pentru a ieşi în 
întîmpinarea vreunui străin în vinele căruia nu curge sîngele monarhiei 
saxone. Du-te! Vezi să fie serviţi cum se cuvine. Să nu zică, în trufia lor, că 
bădăranul de saxon şi-a arătat sărăcia şi zgîrcenia deopotrivă. 

Majordomul ieşi, însoțit de mai mulţi slujitori, pentru a împlini 
poruncile stăpînului său. 

Starețul Aymer! repetă Cedric, întorcîndu-se cu faţa spre Oswald. 
Dacă nu mă-nşel, e fratele lui Giles de Mauleverer, astăzi senior de 
Middleham? Oswald dădu cuviincios din cap. 

Fratele său uzurpă locul şi stăpîneşte samavolnic domeniile unei 
seminţii mai vrednice, cea a lui Ulfgar de Middleham. Dar oare nu toţi 
seniorii normanzi fac la fel? Starețul este, zice-se, un preot vesel din fire şi 
cam slobod în purtări, căruia-i plac mai mult cupa de vin şi cornul de 
vînătoare decît clopotul şi ceaslovul. Foarte bine! Să poftească, va fi 
binevenit. Cum ziceai că-l cheamă pe templier? 

Brian de Bois-Guilbert. 

— Bois-Guilbert? rosti Cedric pe acelaşi ton meditativ pe jumătate 
poruncitor, care venea din obişnuinţa lui de a trăi printre slugi, făcîndu-l să 
semene cu un om care stă de vorbă cu sine însuşi mai degrabă decît cu cei 
din jurul său. Bois-Guilbert? E un nume cu faimă— faimă bună şi rea 
deopotrivă. Se spune că-i mai viteaz decît toți templerii, dar pătat cu 
păcatele lor obişnuite: trufia, înfumurarea, cruzimea şi destrăbălarea; un om 
rău, fără inimă, care nu se teme de nimic pe pămînt şi aici de cer nu-i e 
frică. Aşa spun cei cîţiva războinici care s-au întors din Palestina. Bine, fie! 
Pentru o singură noapte, merge. Va fi, deci şi el binevenit. Oswald, dă cep 
butoiului cu vinul cel mai vechi, serveşte pe masă cel mai bun mied, berea 
cea mai tare, moratul cel mai gustos, cidrul cel mai spumos, pigmenţii cei 
mai aromaţi'3*- . Umple pocalele cele mai mari. Templierii şi stareţii se dau 


în vînt după vinul bun, împărțit cu dărnicie. Elgitha, spune-i domniţei 
Rowena că astă-seară n-o s-o mai aşteptăm să coboare în sală, afară doar 
dacă va socoti că-i face plăcere să vină. 

— Sigur c-o să-i facă plăcere, se grăbi Elgitha. Totdeauna e dornică 
să audă veşti din Palestina. 

Cedric o săgetă pe îndrăzneaţa slujitoare cu o privire mînioasă, dar 
Rowena, împreună cu tot ce-i aparținea, era privilegiată şi la adăpost de 
mînia lui, aşa că bătrînul spuse doar: 

— Taci, domnişoară. Limba dumitale o cam ia razna. Adu la 
cunoştinţa stăpînei vorbele mele şi spune-i să hotărască aşa cum va socoti 
de cuviință. Măcar în casa asta, coborîtoarea lui Alfredi33- domneşte şi 
astăzi ca o prinţesă. 

Elgitha ieşi din încăpere. 

— Palestina! murmură Saxonul. Palestina! Cîte urechi se apleacă la 
poveştile pe care le aduc din ţara aceea nenorocită nişte cruciați păcătoşi sau 
nişte pelerini fățarnici! Eu însumi aş fi în stare să cer, să întreb, să ascult cu 
sufletul la gură poveştile pe care aceşti pierde-vară vicleni le scornesc ca să 
ne smulgă ospitalitatea... dar nu! fiul care nu mi-a dat ascultare nu-mi mai 
este fiu şi nu mă voi îngriji de soarta lui mai mult decît de aceea a celui din 
urmă neisprăvit din milioanele de neisprăviţi care şi-au crestat semnul crucii 
pe umeri şi care au săvirşit tot felul de grozăvii şi crime sîngeroase sub 
cuvînt că în felul acesta ar împlini voia Domnului! 

Încruntîndu-şi sprîncenele, îşi aţinti o clipă privirea pe podea. În clipa 
cînd le ridică, uşa cu două canaturi din fundul sălii se deschise larg şi 
oaspeţii intrară în încăpere, în urma majordomului cu toiag şi a patru 
slujitori înarmaţi fiecare cu cîte o faclă. 


CAPITOLUL IV 


"Porci, capre, oi şi tăuraşi tăiaţi 
Pe marmură zăceau. Însîngeraţi. 
Plutea în aer miros de frigare. 
Trandafiriu sta vinul în pahare. 
X 

Ulise-i la ospăț şi el chemat, 
Dar regele, hain, l-a aşezat 


Pe-un scaun de rind, 
la o măsuţă joasă” 
Odiseea, Cartea a 21 —a 


Starețul Aymer se folosise bucuros de prilejul de a-şi schimba straiele 
de călătorie cu o îmbrăcăminte şi mai aleasă, deasupra căreia îşi pusese o 
mantie cu cusături ciudate. În afară de inelul masiv de aur, cu pecete, care-i 
arăta demnitatea ecleziastică, stareţul mai purta pe degete, în ciuda 
canoanelor bisericeşti, o sumedenie de giuvaiere scumpe. Sandalele lui erau 
croite din cea mai fină piele, adusă din Spania; barba îi era potrivită cu 
foarfecele atît cît îngăduia ordinul din care făcea parte, iar creştetul ras îi era 
ascuns de o tichie roşie din mătase brodată. 

Cavalerul templier îşi schimbase, de asemenea înfăţişarea şi deşi 
straiele lui erau mai puţin împopoţonate, ele nu păreau mai sărace decît 
acelea ale tovarăşului său, ba trebuie spus că întreaga sa ținută părea şi mai 
impunătoare, îşi înlocuise cămaşa de zale cu o tunică de mătase de un 
purpuriu-închis, împodobită cu fişii de blană, deasupra căreia cădea în 
falduri bogate lunga lui mantie, de un alb neprihănit. Pe umărul acesteia se 
vedea crucea cu opt braţe a Ordinului templierilor, croită din catifea neagră. 
Gluga mantiei nu-i mai acoperea sprincenele, umbrite doar de şuviţele-i 
scurte şi groase de păr negru ca pana corbului, care se potriveau de minune 
cu obrazul său neobişnuit de oacheş. 

Mersul şi întreaga lui ţinută ar fi fost de o maiestate şi de o grație fără 
seamăn dacă n-ar fi purtat pecetea unei trufii nemăsurate, lesne dobîndită 
prin obişnuinţa de a porunci nestingherit. 

Aceşti doi demnitari erau urmaţi de slujitorii lor şi la o distanţă 
respectuoasă, de cel care-i călăuzise pînă aici. 

Înfăţişarea acestuia nu avea nimic deosebit în afara straielor sale 
ponosite de pelerin. Tot trupul îi era înfăşurat într-o dulamă de şiac negru, 
care aducea cu mantia unui husar din zilele noastre, avînd aceleaşi aripi 
pentru acoperirea braţelor. Dulama asta se numea sc/aveya sau sclavonian. 
În picioare purta sandale grosolane, prinse cu nişte cureluşe de gleznele 
goale; o pălărie cu marginile largi, tivite cu cochilii de scoici, precum şi un 
toiag lung, ghintuit, la capătul căruia atîrna o ramură de palmier, întregeau 
îmbrăcămintea pelerinului. Acesta păşea cu umilință în urma alaiului care 
intrase în sală şi băgînd de seamă că masa cea scundă abia de ajungea 
pentru slugile lui Cedric şi pentru suita celor doi oaspeți, se retrase spre un 


scaun aflat dedesubtul unuia din căminurile acelea uriaşe; se aşeză acolo, 
chipurile, ca să-şi usuce straiele, dar aşteptînd de fapt ca, prin plecarea 
cuiva, să găsească şi el un loc la masă, sau ca majordomul să binevoiască a- 
1 trimite ceva de mîncare chiar în locul acela de lîngă cămin. 

Cedric se ridică să-şi întîmpine oaspeţii ca o gazdă demnă; coborînd 
de pe platforma numită dais, făcu trei paşi către ei, apoi îi aşteptă să se 
apropie şi le vorbi astfel: 

— Îmi pare foarte rău, preacucernice stareţ, că un jurămînt mă sileşte 
să nu înaintez nici cu un pas mai mult pe această podea a strămoşilor mei 
chiar dacă e vorba de nişte oaspeţi atît de aleşi ca dumneata şi viteazul 
cavaler al Sfîntului templu. Dar majordomul meu v-a lămurit de bună seamă 
pricina acestei părelnice lipse de curtenie. De asemenea, vă rog să mă iertați 
că vă vorbesc în graiul meu natal şi să-mi răspundeți în acelaşi grai, dacă 
bineînţeles îl cunoaşteţi. Dacă nu, pricep îndeajuns limba normandă ca să 
pot urmări gîndurile dumneavoastră. 

— Jurămintele, zise abatele, cată a fi îndeplinite, vrednice franklin, 
sau îngăduiți-mi să vă spun vrednice thane, deşi titlul e învechit. 
Jurămintele ne leagă de cer, ele sînt ca funiile care leagă jertfa de altar şi de 
aceea, după cum spuneam, trebuie îndeplinite întocmai, dacă bineînţeles 
sfinta noastră mamă, biserica, nu hotărăşte altminteri. Cît despre limbă, sînt 
bucuros să stau de vorbă în graiul cinstitei mele bunici Hilda de 
Middleham, care a murit ca o sfîntă, aproape la fel, dacă-mi este îngăduit s- 
o spun, cu glorioasa ei tiză, binecuvîntata sfintă Hilda de Whitby. 
Dumnezeu s-o aibă în pază! 

După ce stareţul sfîrşi această omilie, menită să cîştige bunăvoința 
gazdei, tovarăşul său spuse scurt şi răspicat: 

— Vorbesc numai franceza, limba regelui Richard şi a nobililor săi, 
dar pricep îndeajuns engleza pentru a mă putea înțelege cu băştinaşii acestei 
tări. 

Cedric aruncă interlocutorului său una din acele priviri fulgerătoare şi 
mînioase pe care i le stîrneau întotdeauna comparaţiile făcute între cele 
două naţii vrăjmaşe; dar, aducîndu-şi aminte de îndatoririle sale de gazdă, 
îşi stăpîni mînia şi arătînd cu mîna spre două jilțuri ceva mai joase decît 
fotoliul lui, dar aşezate chiar lîngă el, îi pofti pe oaspeţi să ia loc şi făcu 
semn că cina poate fi servită. 

În timp ce slugile se grăbeau să împlinească porunca lui Cedric, 
acesta îl zări pe Gurth, porcarul, care tocmai intrase în sală, împreună cu 


tovarăşul său, Wamba. 

— Să vină încoace, haimanalele! porunci Saxonul, nerăbdător. lar 
cînd vinovatii se înfățişară înaintea lui, urmă: Cum se face, nemernicilor, c- 
ați zăbovit atîta pe-afară? Ascultă, Gurth, ticălosule, ţi-ai adus turma acasă 
sau ai lăsat-o pradă tilharilor şi hoţilor? 

— Turma e la adăpost, nu vă supăraţi, zise Gurth. 

— Ba mă supăr, ticălosule! îl repezi Cedric. M-ai făcut să bănuiesc 
vreme de două ore cu totul altceva şi să mă perpelesc scornind tot felul de 
gînduri de răzbunare împotriva vecinilor pentru nişte fărădelegi pe care nu 
le-au făptuit. Să ştii că la cea dintii greşeală de soiul ăsta am să te pun în 
lanţuri şi am să te arunc în temniță! 

Gurth, care cunoştea firea mînioasă a stăpînului său, nu încerca să se 
dezvinovăţească, dar măscăriciul, care ştia că datorită privilegiilor sale de 
nebun se putea bizui pe îngăduinţa lui Cedric, răspunse şi pentru celălalt: 

— Zău, nene Cedric, astă-seară nu sînteți nici înţelept, nici cuminte. 

— Ia vei, îl repezi stăpînul său, dacă faci prea mult pe nebunul, te 
bag în cuşca paznicului, ca să simţi puţin gustul disciplinei! 

— Mai întîi, zise Wamba, aş vrea ca înţelepciunea-voastră să-mi 
spună dacă e drept şi înțelept lucru să pedepseşti pe cineva pentru vina 
altcuiva. 

— Fireşte că nu, măscăriciule, răspunse Cedric. 

— Păi atunci, nene, de ce să-l ferecați în lanțuri pe bietul Gurth 
pentru greşeala cîinelui său Fangs? Căci pot să jur că n-am zăbovit nici o 
clipă pe drum după ce am adunat turma, dar Fangs n-a izbutit să facă treaba 
decît cînd au sunat clopotele de vecernie. 

— Atunci, dacă greşeala e a lui, să fie spînzurat Fangs, iar tu fă-ți 
rost de alt cîine! rosti Cedric, întorcîndu-se iute cu faţa spre porcar. 

— Dă-mi voie, nene, zise măscăriciul, asta ar fi oarecum nedrept din 
partea unui judecător atît de înţelept. Fiindcă nu-i vina lui Fangs că 
şchioapătă şi nu poate să adune la un loc turma, ci-i vina ălora care i-au tăiat 
două gheare la labele din faţă, tăiere pe care fără îndoială că n-ar fi 
încuviinţat-o dacă bietul de el ar fi fost întrebat. 

Şi cine-i acela care a cutezat să betegească o jivină de-a robului meu? 
întrebă Saxonul, aprinzîndu-se de mînie. 

— Pe legea mea, zise Wamba, vinovatul e bătrînul Hubert, pădurarul 
Jupanului Malvoisin. El l-a prins pe Fangs în pădure şi a scornit că bietul 


cîine ar fi fugărit o ciută, călcînd cică astfel dreptul stăpînului său, care are 
în supravegherea sa pădurile din ținut. 

— Să-l ia dracu pe Malvoisin, cu pădurar cu tot! izbucni Saxonul. O 
să-i învăţ eu că pădurile-s slobode de cînd cu marea Cartă a pădurilori3& . 
Dar destul cu povestea asta! Du-te la locul tău, caraghiosule, iar tu, Gurth, 
fă-ți rost de alt cîine; şi dacă pădurarul va îndrăzni să se atingă şi de ăsta, îl 
fac eu să nu mai pună niciodată mîna pe arc! Să-mi iasă numele că-s fricos 
dacă nu-i retez arătătorul mîinii drepte! N-o să mai tragă el cu arcul! Vă cer 
iertare, vrednicii mei oaspeţi! Sînt înconjurat de nişte vecini care seamănă 
leit cu păgînii dumneavoastră din Țara Sfîntă, nobile cavaler. Dar, iată, 
masa e pregătită, ospătați-vă şi fie ca buna primire să vă facă să uitaţi 
puţinătatea bucatelor. 

La drept vorbind, bucatele aşternute pe masă n-aveau nevoie de nici o 
scuză a stăpînului casei. În partea de jos a mesei se aflau hartane de porc, 
gătite în fel şi chip, precum şi păsări, fripturi de căprioară, de berbec şi de 
iepure, laolaltă cu diferite soiuri de peşti, bucătoaie de pîine, plăcinte şi fel 
de fel de prăjituri făcute din fructe şi miere. Păsările sălbatice mai mici, care 
se găseau din belşug pe masă, nu erau servite în talgere, ci aduse în frigărui 
de lemn de către paji şi slujitori, care le ofereau pe rînd fiecărui oaspe, aşa 
fel încît acesta să poată tăia din frigare cît îi poftea inima. 

Lîngă fiece oaspe de rang era pus un pocal de argint, iar pe masa cea 
scundă se aflau cupe mari de corn. 

Tocmai cînd să înceapă ospăţul, majordomul strigă, ridicîndu-şi 
deodată toiagul: 

— O clipă! Faceţi loc domniţei Rowena! 

O uşă laterală din celălalt capăt al sălii se deschise şi Rowena intră în 
încăpere, urmată de patru slujnice. 

Cu toate că Cedric fu surprins — şi încă în chip neplăcut — să-şi 
vadă pupila înfățişîndu-se în public cu prilejul acesta, el se grăbi totuşi să-i 
iasă în întîmpinare şi s-o petreacă respectuos pînă la jilțul înalt din dreapta 
sa, jilt hărăzit stăpînei casei. 

Toţi mesenii se ridicară în picioare ca s-o primească în mijlocul lor; 
răspunzînd printr-un gest mut omagiului lor, domnița Rowena înainta cu 
graţie spre locul ei. Înainte ca ea să fi avut vreme să se aşeze, templierul îi 
şopti la ureche starețului: 

— N-am să port colanul dumitale de aur la turnir. Vinul de Chios îți 
aparține. 


— Ce ţi-am spus eu? îi răspunse starețul. Dar stăpîneşte-ţi admirația, 
franklin-ul e cu ochii pe dumneata. 

Neţinînd seamă de această povaţă şi obişnuit să asculte doar de glasul 
dorințelor sale, Brian de Bois-Guilbert o privea ţintă pe mîndra saxonă, a 
cărei frumuseţe îl tulbura cu atît mai mult cu cît se deosebea cu totul de cea 
a sultanelor orientale. 

Avînd un trup cît se poate de armonios, Rowena era înaltă, fără însă 
ca înălțimea ei să întreacă măsura. Faţa îi era de o albeaţă sclipitoare, dar 
această albeață nu avea nimic searbăd datorită trăsăturilor nobile şi felului 
cum îşi ţinea capul. Ochii limpezi, albaştri, încadrați de nişte sprîncene 
frumos desenate, destul de negre pentru a da contur frunţii, păreau a avea 
deopotrivă darul de a aprinde şi de a topi, de a porunci şi de a implora. Dacă 
blîndeţea era expresia cea mai firească a unui asemenea mănunchi de 
trăsături, se vedea limpede că în cazul ei obişnuinţa de a domina şi de a 
primi omagiile tuturor dăduse tinerei domniţe saxone un caracter mîndru, 
care, suprapunîndu-se aceluia hărăzit de natură, 1-l schimba într-o oarecare 
măsură. Părul bogat, de o nuanță între brun şi blond, era pieptănat cu grație 
şi fantezie într-o sumedenie de cîrlionţi, la împletirea cărora arta dăduse 
probabil o mînă de ajutor naturii. Părul acesta, presărat cu pietre scumpe, 
era despletit, semn ce vădea obiîrşia nobilă şi libertatea cu care venise pe 
lume domniţa. La gît purta un lanţ de aur, cu un mic pandantiv din acelaşi 
metal. Pe braţele-i goale străluceau brățări. Îmbrăcămintea ei era alcătuită 
dintr-o bluză şi o fustă de mătase de un verde-pal deasupra cărora purta o 
mantilă bogată, care ajungea pînă la pămînt şi ale cărei mîneci, deşi 
neobişnuit de largi, nu treceau totuşi decît foarte puţin de coaste. Mantila, 
de un roşu-închis, era făcută din lîna cea mai fină. În partea de sus era prins 
un văl de mătase cusut cu fir de aur, care putea fi tras peste faţă şi peste 
piept, după moda spaniolă, sau drapat în jurul umerilor, potrivit dorinţei 
celei ce-l purta. 

Cînd Rowena băgă de seamă că ochii cavalerului templier sînt aţintiți 
asupra ei cu o strălucire care, sub sprîncenele negre ce-i încadrau, îi tăcea să 
semene cu doi tăciuni aprinşi, îşi trase cu demnitate vălul pe față, dîndu-i a 
înţelege că îndrăzneala privirilor lui îi era neplăcută. Cedric surprinse 
această mişcare şi-şi dădu seama de pricina ei. 

— Domnule templier, rosti el, obrajii fetelor noastre saxone n-au fost 
îndeajuns de păliți de razele soarelui pentru a putea îndura privirile 
stăruitoare ale unui cruciat. 


— Dacă am greşit cu ceva, răspunse Sir Brian, vă cer iertare, mai 
bine zis cer iertare domniței Rowena, căci mai mult decît atîta nu mă voi 
înjosi. 

— Domnița Rowena, se amestecă în vorbă starețul, ne-a pedepsit pe 
toți punînd la punct cutezanța prietenului meu. Vreau să sper că va fi mai 
puțin crudă cu strălucita adunare pe care o va prilejui turnirul. 

— Nu e sigur că vom lua parte la el, spuse Cedric. Nu-mi prea plac 
aceste deşertăciuni, pe care străbunii mei nu le cunoşteau, într-o vreme cînd 
Anglia mai era liberă. 

— Să nădăjduim totuşi, zise starețul, că, alături de noi, veți binevoi să 
purcedeți într-acolo. Cînd drumurile sînt atît de nesigure, escorta lui Sir 
Brian de Bois-Guilbert nu e deloc de disprețuit. 

— Domnule stareţ, răspunse Saxonul, orişiunde am călătorit în 
această ţară, n-am avut nevoie în nici o privinţă de vreun alt ajutor în afară 
de acela al spadei mele ascuţite şi al slujitorilor mei credincioşi. Acum, dacă 
ne vom duce totuşi la Ashby-de-la-Zouche, vom face drumul împreună ou 
nobilul meu vecin şi concetăţean Athelstane de Coningsburgh şi cu o suită 
în stare să ţină la respect pe haiducii şi pe baronii feudali vrăjmaşi. Ridic 
acest pocal cu vin în sănătatea dumitale, domnule stareţ, fiind sigur că 
gustul dumitale îl va preţui şi îti mulţumesc pentru curtenie. Dacă totuşi 
respecţi cu atîta sfințenie canoanele monahiceşti încît preferi laptele acru, 
nădăjduiesc că nu te vei sili să fii curtenitor spre a-mi da dreptate. 

— Nu! rîse starețul. Numai în mănăstirea noastră ne mărginim la lac 
dulceii7 sau la lac acidum% . Cînd sîntem în lume, ne supunem 
obiceiurilor lumii, de aceea răspundem la închinarea dumneavoastră cu 
acelaşi vin bun şi las licoarea mai slabă fratelui meu mirean. 

— lar eu, zise templierul umplîndu-şi pocalul, beau în cinstea 
frumoasei Rowena, pentru că, de cînd tiza ei a introdus acest nume în 
Anglia, nici o frumoasă n-a fost mai vrednică de un asemenea tribut. Pe 
legea mea, l-aş ierta pe nefericitul Vortigern!3%- că şi-a pierdut onoarea şi 
regatul dacă aş şti că pricina a fost o femeie măcar pe jumătate la fel de 
frumoasă ca aceea pe care o privim acum! 

— Nu e nevoie să fiți curtenitor, vă scutesc de această obligaţie, 
domnule cavaler, rosti cu demnitate Rowena, fără să-şi ridice vălul. Sau, 
mai degrabă, mă voi folosi de ea doar pentru a vă ruga să-mi împărtăşiți 
ultimele veşti din Palestina. E un subiect mai plăcut pentru noi, englezii, 
decît complimentele ce vi le inspiră educaţia dumneavoastră franțuzească. 


— Puţine lucruri însemnate am de spus, domniță, răspunse Brian de 
Bols-Guilbert, afară doar de zvonul, care de altfel se adevereşte, privitor la 
încheierea unui armistițiu cu Saladini49.- . 

Cavalerul fu întrerupt de Wamba, care se aşezase pe scaunul lui cu 
spătarul împodobit cu două urechi de măgar, aflat cu vreo doi paşi înapoia 
jilțului stăpînului său; acesta îi dădea din cînd în cînd să mănînce din 
propria-i farfurie, hatîr pe care măscăriciul îl împărțea de altfel cu cîini 
favoriți ce se aflau în număr destul de mare în sală, după cum am văzut. 
Wamba şedea în faţa unei mescioare, cu călciiele rezemate de stinghia 
scaunului; obrajii îi erau supți în aşa fel încît fălcile lui semănau cu o 
pereche de spărgătoare de nuci, iar ochii lui pe jumătate închişi pîndeau cu 
străşnicie orice prilej de a face pe nebunul. 

— Armistiţiile astea cu păgînii, exclamă el, fără să-i pese că-l 
întrerupea în chip atît de neaşteptat pe mîndrul templier, m-au îmbătrînit de- 
a binelea! 

— Cum aşa, nebunule? îl întrebă Cedric, pe a cărui față se vedea că e 
bucuros să audă gluma aşteptată. 

— Fiindcă îmi amintesc de trei armistiţii pe vremea mea fiecare din 
ele pe cîte cincizeci de ani, aşa încît, dacă socotesc bine ar trebui să am 
acum pe puţin o sută cincizeci de ani. 

— Te asigur că n-ai să mori de bătrîneţe, zise templierul, care-l 
recunoscu pe amicul său din pădure. Te asigur că n-ai să mori în patul tău 
dacă vei mai da drumeţilor îndrumări ca acelea pe care ni le-ai dat astă- 
seară mie şi starețului. 

— Cum, nemernicule?! izbucni Cedric. Pui oamenii pe drumuri 
aiurea? O să te biciuirii, căci eşti pe cît de nebun, pe atît de ticălos! 

— Nene, spuse măscăriciul, îngăduie ca de data aceasta nebunia să 
vină în ajutor ticăloşiei mele. Atîta vină am că mi-am luat dreapta drept 
stînga. lar acela care şi-a luat drept sfetnic şi călăuză un nebun ar fi putut 
ierta o greşeală şi mai mare. 

Convorbirea fu întreruptă de apariţia unui străjer. Acesta vesti că la 
poartă se află un străin care se roagă să fie lăsat înăuntru şi găzduit. 

Lasă-l să intre, rosti Cedric, oricine ar fi. Pe o noapte vijeloasă ca 
asta, pînă şi fiarele codrului sînt nevoile să se adăpostească laolaltă cu 
vieţuitoarele blînde şi să caute ocrotirea omului, duşmanul lor de moarte, 
decît să cadă pradă mîniei stihilor. Oswald, ai grijă ca omul să nu ducă 
lipsă de nimic. 


Majordomul părăsi sala de ospeţe pentru a veghea la împlinirea 
poruncilor stăpînului său. 


CAPITOLUL V 


"Oare evreul n-are ochi? N-are evreul miini, mădulare, dimensiuni, 
simțuri, sentimente, pasiuni? Nu se hrăneşte el cu aceeaşi hrană ca şi 
creştinul, nu e rănit de aceleaşi arme, supus aceloraşi boli şi tămăduit cu 
aceleaşi leacuri, nu-l încălzeşte oare aceeaşi vară şi nu-l îngheaţă oare 
aceeaşi iama?" 

Neguţătorul din Veneţia 


Cînd se întoarse, Oswald îi şopti stăpînului său la ureche: 

— E un evreu din York, cu numele de Isaac. Se cuvine să-l aduc în 
această sală? 

— Lasă-l pe Gurth să-l aducă, Oswald, zise Wamba cu obişnuita-i 
neobrăzare. Porcarul e cel mai potrivit aprod pentru un evreu. 

— Sfîntă Fecioară! exclamă stareţul, făcîndu-şi semnul crucii. Un 
jidov necredincios să fie primit de faţă cu noi? 

— Un cîine de jidov să se apropie de un apărător al Sfintului 
mormînt?! zise templicrul, ca un ecou. 

— Pe legea mea, spuse Wamba, s-ar părea că templierilor le e dragă 
mai mult zestrea evreilor decît tovărăşia lor. 

— Liniştiţi-vă, vrednicii mei oaspeți! rosti Cedric. Ospitalitatea mea 
nu se cade să fie ştirbită de pornirile dumneavoastră. Dacă cerul a răbdat 
întreaga nație a acestor păgîni îndărătnici vreme de mai mulți ani decît ar 
putea socoti un mirean, putem şi noi să răbdăm cîteva ceasuri prezenţa unui 
singur evreu. Dar nu silesc pe nimeni să vorbească sau să stea la masă cu el. 
Să fie servit la o masă aparte, dacă nu cumva, adăugă el zîmbind, străinii 
aceştia cu cealmale vor binevoi să-l primească în mijlocul lor. 

Domnule, răspunse templierul, sclavii mei sarazini sînt musulmani cu 
credință şi de aceea le e scîrbă, la fel ca şi oricărui creştin, să aibă de-a face 
cu un jidov. 

— Eu, unul, zise Wamba, zău că nu văd ca închinătorii lui 
Mahund!4!- şi Termagant!42! să fie mai presus de poporul ales cîndva de 
Dumnezeu. 


— O să şadă alături de tine, Wamba, spuse Cedric. Un nebun şi un 
nemernic, iată o pereche potrivită! 

— Nebunul, răspunse Wamba, apucînd ceea ce mai rămăsese dintr-o 
halcă de slănină, va avea grijă să ridice o stavilă împotriva nemernicului. 

— Sst! Uite-l că vine! rosti Cedric. 

Prezentat fără prea multă ceremonie, păşind şovăitor şi cu teamă, cu 
multe plecăciuni umile, un bătrîn înalt şi deşirat, care îşi pierduse o parte 
din înălțime din pricina obişnuinţei de a se încovoia, se apropie acum de 
capătul de jos al mesei. Trăsăturile lui bine desenate şi armonioase, nasul 
acvilin, ochii lui negri şi pătrunzători, fruntea înaltă şi brăzdată, părul lui sur 
şi pletos, ca şi barba, ar fi putut trece drept frumoase dacă n-ar fi fost 
semnele acelei fizionomii specifice unei seminţii care, în acele vremuri de 
întuneric, era urîtă de plebea credulă şi superstițioasă şi prigomtă de 
nobilimea lacomă şi nesăţioasă şi care, poate tocmai din pricina urii şi 
prigoanei acesteia, dobîndise un caracter național destul de meschin şi 
neprietenos, ca să nu spunem mai mult. 

Îmbrăcămintea evreului, care părea să fi suferit mult din pricina 
furtunii, era alcătuită dintr-un caftan de postav roșcat, cu multe falduri, sub 
care se zărea o haină de un purpuriu-închis. În picioare purta nişte ghete 
mari, căptuşite cu blană, iar mijlocul îi era încins cu o curea de care erau 
prinse un cuţitaş şi o casetă cu unelte de scris, dar nici o armă. Pe cap purta 
o tichie galbenă, înaltă şi pătrată, de o formă curioasă, pe care cei din 
neamul lui erau siliți s-o poarte pentru a putea fi deosebiți de creştini şi pe 
care şi-o scoase cu multă umilinţă cînd trecu pragul încăperii. 

Primirea făcută acestui om în sala de oaspeţi a lui Cedric Saxonul ar 
fi fost pe placul celui mai înverşunat duşman al triburilor lui Israel. Ca 
răspuns la ploconelile repetate ale evreului, Cedric scutură din cap cu 
răceală şi-i făcu semn să se aşeze la capătul de jos al mesei, unde însă 
nimeni nu se grăbi să-i facă loc. Dimpotrivă, în timp ce evreul trecea de-a 
lungul şirului de meseni, aruncînd priviri sfioase şi rugătoare şi întorcîndu- 
se cu faţa spre fiecare din cei aşezaţi la capătul de jos, servitorii saxoni 
stringeau din umeri şi urmau să înfulece cu multă rîvnă, fără să se 
sinchisească nici cît negru sub unghie de nevoile noului oaspe. Slujitorii 
starețului se cruceau îngroziți, cu prefăcută evlavie. Pînă şi păgînii de 
sarazini, cînd îl văzură pe Isaac apropiindu-se, îşi răsuciră tuleiele cu 
indignare şi puseră mîna pe junghere, ca şi cum ar fi fost hotărîţi să se 
ferească cu orice preţ de spurcăciune. 


Aceleaşi temeiuri care-l împinseseră pe Cedric să deschidă porțile 
casei sale acestui fiu al unui popor hulit l-ar fi mînat, poate, să ceară 
slujitorilor săi să-l primească pe Isaac cu ceva mai multă politeţe. Dar în 
clipa aceea prelatul îl atrăsese într-o foarte interesantă discuţie despre 
educația şi caracterul cîinilor săi favoriți, discuţie pe care n-ar fi dorit s-o 
întrerupă nici pentru o treabă de o mie de ori mai importantă decît ospătarea 
unui evreu. În vreme ce Isaac stătea ca un surghiunit în mijlocul acestei 
adunări, întocmai ca neamul său printre celelalte neamuri ale pămîntului, 
căutînd în zadar o privire binevoitoare sau măcar un loc unde să se aşeze, 
pelerinul, care şedea lîngă cămin, se înduioşa de soarta lui şi-i cedă locul, 
spunîndu-i: 

— Bătrîne, straiele mele s-au uscat, foamea mi s-a potolit, iar 
dumneata eşti ud şi flămînd. 

Și spunînd acestea, adună laolaltă şi aţiţă tăciunii aproape stinşi 
risipiţi în vatra largă a căminului, apoi luă de pe masa cea mare un blid cu 
supă şi carne fiartă de ied, îl aşeză pe mescioara la care cinase el însuşi şi 
fără să mai aştepte mulțumirile evreului, porni spre celălalt capăt al sălii, fie 
din pricină că nu voia să mai aibă de-a face cu obiectul bunăvoinţei sale, fie 
din dorinţa de a se apropia de masa ce mare. 

Dacă pe vremea aceea ar fi existat vreun pictor în stare să 
zugrăvească un tablou care să-l înfățişeze pe evreu în timp ce-şi încovoia 
făptura firavă şi-şi întindea spre foc mîinile înghețate şi tremurînde, tabloul 
acela ar fi fost o personificare reuşită a iernii. După ce se mai încălzi puţin, 
se întoarse cu lăcomie spre mîncarea aburindă pusă dinaintea lui şi începu 
să înfulece cu o grabă şi o poftă care arătau că postise vreme îndelungată. 

În vremea asta, prelatul şi Cedric îşi urmau convorbirea despre 
vînătoare. Domnița Rowena părea absorbită de convorbirea ei cu una din 
slujnicele sale, iar mîndrul templier, care-şi tot plimba privirile de la evreu 
la frumoasa saxonă, părea muncit de gînduri răscolitoare. 

— Vrednice Cedric, spunea stareţul, continuînd conversaţia, oricît de 
mare ți-ar fi preferința pentru bărbătescul grai al saxonilor, mă mir că nu te 
foloseşti de franco-normandă măcar în ce priveşte vocabularul cinegetic. Nu 
se află, cu siguranţă, pe lume limbă atît de bogată în termeni vînătoreşti de 
tot soiul şi care să pună la îndemîna încercatului cunoscător al tainelor 
pădurii atîtea mijloace potrivite pentru a-şi exprima voioasa artă. 

— Părinte Aymer, îi răspunse Saxonul, află că nu mă dau în vînt după 
aceste alese cuvinte de peste mare şi că mă simt la largul meu în pădure şi 


fără ele. Pot bunăoară sufla în corn fără să-i botez sunetul recheate sau 
morte, pot să-mi stîrnesc gonacii pe urmele vînatului şi pot jupui şi hărtăni 
fiara cînd e doborită fără a folosi cuvinte ca arbor, curee, nombles şi toată 
vorbăria năzdrăvanului sir Tristremi . 

— Franceza, se amestecă în vorbă templierul, cu glasul acela 
poruncitor şi trufaş cu care obişnuia să vorbească în orice împrejurare, nu 
este numai graiul firesc al vînătorii, dar şi cel al dragostei şi războiului, 
graiul în care poţi cuceri femeile şi înfrunta duşmanii. 

— Fă-mi plăcerea şi mai bea un pahar de vin, cavalere templier, zise 
Cedric. Umple-i şi stareţului pocalul, iar în vremea asta eu mă voi duce cu 
gîndul în urmă cu vreo treizeci de ani, ca să vă povestesc o istorie. Pe 
vremea aceea, Cedric Saxonul n-avea nevoie de spoiala trubadurilor franțuji 
pentru a şopti unei fete vorbe dulci în englezeasca simplă; iar cîmpul de 
bătălie de la Northallerton, dac-ar avea glas, ar putea să spună cum, în ziua 
cînd deasupră-i a fluturat sfîntul nostru stindard, strigătul de luptă al 
saxonilor a răsunat pînă hăt-departe, în rîndurile oastei scoțiene, la fel de 
departe ca şi puternicul cri de guerre'4% al celui mai semeţ baron normand. 
În amintirea vitejilor care-au luptat acolo! Ridicaţi cupele, oaspeţii mei! 

După ce goli pocalul, urmă cu şi mai multă aprindere: 

— Ehei, multe scuturi au fost sfărimate în ziua aceea, cînd o sută de 
flamuri fluturau deasupra capetelor celor viteji. Sîngele curgea înjurul lor 
şuvoi, iar ei preferau să moară decît să fugă. Un bard saxon a numit acea zi 
un "praznic al săbiilor”, o "horă a vulturilor în jurul prăzii”, aşa de cumplit 
izbeau săbiile în scuturi şi-n coifuri, iar larma bătăliei era mai veselă decît 
cea a unei nunți. Dar barzii noştri nu mai sînt, faptele noastre de arme au 
fost spulberate de cele ale unei alte seminţii, limba noastră, pînă şi numele 
nostru sînt pe cale să dispară şi nimeni nu le jeleşte moartea, afară de un 
bătrîn singuratic. Paharnice! Păcătosule, umple pocalele! Cavalere templier, 
întru slava puternicilor războinici, de orice neam şi de orice limbă ar fi ei, 
care mînuiesc acum cu iscusință armele în Palestina, în rîndurile 
apărătorilor crucii! 

— Nu se cuvine unuia care poartă pe umăr semnul crucii să dea 
răspuns, zise sir Brian de Bois-Guilbert. Şi totuşi, cine, dacă nu Juruiții 
apărători ai Sfîntului mormînt, se cuvine să poarte cununa de lauri hărăzită 
cavalerilor crucii? 

— Cavalerii ospitalieri!%%- , răspunse prelatul. Un frate de-al meu 
face parte din ordinul lor. 


— Nu vreau să le tăgăduiesc gloria, spuse templierul, dar, cu toate 
astea... 

— După părerea mea, nene Cedric, se amestecă în vorbă Wamba, 
dacă Richard Inimă-de-Leu ar fi avut destulă minte ca să ceară povaţa unui 
nebun, ar fi rămas acasă cu veseli săi compatrioți englezi, lăsînd 
recucerirea lerusalimului pe seama acelor cavaleri care poartă cel mai mult 
vina pierderii lui. 

— Nu se afla oare în oastea engleză nici un om al cărui nume să fie 
vrednic de a fi pomenit alături de cele ale cavalerilor templieri şi ioaniți? 
întrebă domniţa Rowena. 

— Tertaţi-mă, domniţă, răspunse De Bois-Guilbert. Adevărul este că 
monarhul englez a adus în Palestina o oaste de războinici viteji, neîntrecuți 
decît de aceia care din piepturile lor au făcut fără încetare o pavăză de 
neclintit pentru Țara sfîntă. 

— Ba n-au fost întrecuți de nimeni, rosti pelerinul, care se afla 
îndeajuns de aproape ca să audă ce se vorbea şi care ascultase cu vădită 
nerăbdare această convorbire. 

Toţi mesenii se întoarseră spre locul unde fuseseră rostite aceste 
neaşteptate cuvinte. 

— Spun, repetă pelerinul cu glas neşovăitor, spun că nimeni dintre 
cei care au tras vreodată spada în apărarea Ţării sfinte nu a fost mai presus 
de cavalerii englezi. Şi mai spun, de asemenea, fiindcă am văzut asta cu 
ochii mei, că regele Richard, el însuşi, împreună cu cinci dintre cavalerii 
săi, a ținut, după luarea cetăţii Sfîntului loan din Acra, un turnir deschis 
tuturor. Ei bine, în ziua aceea fiecare din cei cinci cavaleri a făcut de trei ori 
înconjurul arenei şi a doboriît la pămînt cîte trei adversari. Adaug că şapte 
din adversari erau cavaleri ai templului, iar sir Brian de Bois-Guilbert ştie 
prea bine că spun adevărul. 

E cu neputinţă ca graiul omenesc să redea căutătura crîncenă, 
mînioasă, care întunecă şi mai mult faţa tuciurie a templierului. Furios şi 
fisticit la culme îşi încleşta degetele tremurînde pe mînerul săbiei şi nu le 
desprinse decît din pricină că-şi dădu seama că în locul şi în societatea 
aceea nici un act de violență n-ar fi putut trece nepedepsit. 

Cedric, în al cărui suflet simplu şi deschis nu încăpeau de obicei mai 
multe simțăminte deodată, nu băgă de seamă — în veselia ce-l cuprinse la 
auzul veştilor despre gloria compatrioţilor lui — furia şi zăpăceala 
oaspetelui său. 


— Ti-aş da această brățară de aur, pelerinule, zise ci, dacă mi-ai 
putea spune numele acelor cavaleri care au păstrat atît de vitejeşte mărirea 
veselei noastre Anglii. 

— O voi face cu dragă inimă şi fără nici o răsplată, răspunse 
pelerinul, căci un jurămînt mă împiedică să mă ating de aur cîtăva vreme. 

— Am să port eu brăţara pentru matale, dacă vrei, prietene pelerin, 
rosti Wamba. 

— Primul, în onoare ca şi în mînuirea armelor, în faimă ca şi în rang, 
zise pelerinul, a fost viteazul Richard, regele Angliei. 

— ÎI iert, spuse Cedric. ÎI iert că se trage din ducele William, tiranul. 

— Al doilea a fost contele Leicester, urmă pelerinul, iar al treilea sir 
Thomas Multon de Gilsland. 

— Ăsta, barem, e de obirşie saxon! exclamă Cedric, înflăcărat. Sir 
Foulk Doilly a fost al patrulea, urmă pelerinul. 

— Tot un saxon, măcar dinspre partea mamei, rosti Cedric, care, 
ascultind cu luare-aminte şi bucurîndu-se de biruinţa regelui Richard şi a 
insularilor lui, uitase, în parte, de ura sa față de normanzi. Şi cine a fost al 
cincilea? întrebă el. 

— Al cincilea a fost sir Edwin Tumeham. 

— Pe sufletul lui Hengist, ăsta-i un adevărat saxon! strigă Cedric. Şi 
al şaselea, cine-i al şaselea? adăugă el cu nerăbdare. 

— Al şaselea, spuse pelerinul după o clipă de reculegere, e un tînăr 
cavaler mai puţin renumit şi mai mic în rang, care a fost primit în rîndurile 
nobililor cavaleri nu atît pentru a le da o mînă de ajutor, cît pentru a împlini 
numărul cerut; numele lui îmi scapă. 

— Jupîne pelerin, rosti disprețţuitor sir Brian de Bois-Guilbert, 
această aşa-zisă uituceală, după ce ţi-ai amintit atîtea, vine prea tîrziu ca să- 
ți poată fi de folos. Am să dezvălui eu însumi numele cavalerului în fața 
căruia m-am prăbuşit din şa din pricina lăncii sale norocoase şi a unui pas 
greşit al calului meu. Ea vorba de cavalerul Ivanhoe. La anii lui, era mai 
renumit pentru isprăvile-i războinice decît toți ceilalți cinci cavaleri. Cu 
toate astea, voi spune sus şi tare că de-ar fi în Anglia şi ar cuteza să mă 
provoace la luptă în turnirul din săptămîna aceasta, cum a făcut-o în cel de 
la Sfîntul loan din Acra, l-aş lăsa să-şi aleagă orice arme ar pofti, iar eu m- 
aş bate aşa înarmat cum sînt acum şi călare şi nu m-aş teme de 
deznodămîntul luptei. 


—  Sfidarea dumneavoastră ar primi un răspuns grabnic dacă 
adversarul ar fi aici, zise pelerinul. Dar întrucît nu se află de faţă, ar fi bine 
să nu tulburaţi pacea acestei săli lăudîndu-vă cu deznodămîntul unei lupte 
care, ştiţi prea bine, nu poate avea loc. Dacă Ivanhoe se va întoarce vreodată 
din Palestina, vă garantez că se va măsura cu dumneavoastră. 

— Straşnică garanție! spuse cavalerul templier. Şi ce oferi dumneata 
ca zălog? 

— Această răcliță, care cuprinde un crîmpei din Sfînta cruce, adus de 
la mănăstirea de pe muntele Carmei, răspunse pelerinul, scoţind de la piept 
o cutiuță de ivoriu şi făcîndu-şi semnul crucii. 

Starețul Jorvaulx îşi făcu şi el cruce şi îngînă Tatăl nostru, la care se 
alăturară cu evlavie toți mesenii, afară de evreu, de mahomedani şi de 
templier. Acesta din urmă, fără să se descopere sau să arate vreun alt semn 
de respect pentru sfințenia relicvei, îşi scoase de la gît un lănțug de aur şi-l 
azvîrli pe masă, spunînd: 

— Starețul Aymer să păstreze zălogul meu şi pe cel al acestui pribeag 
fără nume, în semn că atunci cînd cavalerul de Ivanhoe va pune iar piciorul 
pe pămîntul străjuit de cele patru mări ale Angliei, va primi chemarea la 
luptă a lui Brian de Bois-Guilbert. lar dacă nu o va primi, îl voi proclama 
drept un laş pe zidurile tuturor lăcaşurilor din Europa ale Ordinului 
templierilor. 

— N-o să fie nevoie, rosti domnişoara Rowena, rupînd tăcerea. Dacă 
nu se află nimeni în această sală ca să-şi ridice glasul pentru Ivanhoe, mi-l 
ridic eu însămi şi spun sus şi tare că el va primi cum se cuvine orice 
chemare cinstită. Dacă neînsemnata mea chezăşie poate spori valoarea 
neprețuitului zălog al acestui pios pelerin, atunci mă pun chezaşă cu numele 
şi renumele meu că Ivanhoe va primi întîlnirea dorită de mîndrul cavaler 
aici de faţă. 

O mulțime de simţăminte potrivnice păreau să fi pus stăpînire pe 
Cedric, făcîndu-l să rămînă mut în tot timpul acestei discuții. Mîndria 
satisfăcută, mîna, stinghereala se fugăreau una pe alta pe fruntea lui largă şi 
senină, asemeni umbrelor unor nori ce lunecă deasupra unui lan de grîu. lar 
slujitorii săi, asupra cărora numele celui de-al şaselea cavaler avusese o 
înrîurire aproape magică, păreau animați acum de privirile stăpînului lor. 

Acesta tresări la auzul vorbelor Rowenei, al cărei glas îl smulse din 
tăcerea în care se cufundase. 


— Domniţă, spuse el, nu se cuvine să vorbeşti astfel. Dac-ar mai fi 
nevoie de vreun alt zălog, eu însumi, cît aş fi de supărat pe Ivanhoe şi am 
temeiuri să fiu -— mi-aş pune zălog onoarea pentru onoarea lui. Dar 
zăloagele date sînt de ajuns, chiar potrivit regulilor năstruşnice ale 
cavalerilor normanzi, nu-i aşa, părinte Aymer? 

— Da, încuviință stareţul, iar eu voi pune la păstrare în vistieria 
mănăstirii noastre această sfîntă relicvă şi acest lanţ scump pînă ce se va 
cunoaşte sfîrşitul luptei. 

După ce grăi astfel, îşi făcu de cîteva ori cruce, apoi îngenunche, 
mormăi o rugăciune şi în cele din urmă, înmîna răclița fratelui Ambrozie, 
călugărul care-l însoțea, în vreme ce el însuşi, cu mai puţină ceremonie, dar 
poate cu o mulţumire lăuntrică la fel de mare, apucă lănţugul de aur şi-l vîrî 
într-o pungă căptuşită cu piele parfumată, pe care-o purta sub braţ. 

Și-acum, sir Cedric, după ce datorită straşnicului dumitale vin îmi 
tiuie în urechi clopotele de vecernie, îngăduie să mai ridicăm o dată cupele 
în sănătatea domniţei Rowena şi-apoi să ne retragem pentru cuvenita 
odihnă. 

— Pe crucea lui Bromholme, răspunse Saxonul, îți cam dezminţi 
faima, cinstite stareţ! Se zice despre dumneata că ai fi un monah plin de 
voie bună, obişnuit să audă toaca de utrenie cu pocalul în mînă. Bătrîn cum 
sînt, mă cam temeam, drept să-ți spun, c-am să mă fac de ruşine în fața 
dumitale. Dar, pe legea mea, un băieţaş saxon de doisprezece ani n-ar fi 
lepădat, pe vremea mea, atît de repede pocalul! 

Starețul avea însă temeiurile lui să stăruie în această cumpătare. Pe 
lîngă faptul că era, ca să zicem aşa, împăciuitor de meserie, ajunsese să 
urască, din proprie experienţă, orice ceartă sau încăierare şi asta nu din 
dragoste pentru aproapele său, sau pentru sine însuşi, ori dintr-un amestec al 
acestor simțăminte, în împrejurarea de față, instinctul îi spunea să se teamă 
de firea aprigă a Saxonului şi-i dezvăluia o primejdie, anume că trufia şi 
cutezanţa tovarăşului său, pe care acesta le dovedise îndeajuns, puteau duce 
în cele din urmă la vreo izbucnire neplăcută. De aceea, cu multă blindețe, 
dădu a înțelege că pămîntenii altor ţări nu erau pur şi simplu în stare să țină 
piept vajnicilor şi îndărătnicilor saxoni în plăcuta bătălie a paharelor. După 
ce pomeni în treacăt despre propria-i cucernicie, încheie, stăruind că se 
cuvine să se ducă la culcare. 

Ca urmare, se servi "vinul de despărțire", iar oaspeții se ridicară, 
înclinîndu-se adînc în fața stăpînului casei şi a domniței Rowena şi se 


risipiră care-n-cotro prin încăpere, în vreme ce gazdele se retrăgeau prin uşi 
separate, împreună cu slujitorii lor. 

— Cîine necredincios! îi spuse templierul lui Isaac evreul cînd trecu 
pe lîngă el în mulțime. Nu cumva ai de gînd să vii la turnir? 

— Am să vin, răspunse Isaac cu o plecăciune umilă, dacă luminăţia- 
voastră n-are nimic împotrivă. 

— Vrei să storci prin camătă toată vlaga nobililor noştri şi să ne 
amăgeşti femeile şi copiii cu podoabe şi jucărele... pot să jur că ai trei baniţe 
de şekeli în bocceaua ta jidovească! 

— N-am nici un şekel:%%. nici un ban de argint, nici măcar o para, 
aşa să-mi ajute dumnezeul lui Abraham! rosti evreul, frîngîndu-şi mîinile. 
Mă duc acolo doar cu gîndul să cer ajutor din partea cîtorva din 
coreligionarii mei, ca să pot plăti amenda la care m-a impus Trezoreria 
pentru evreii47- . Patriarhul Iacob să mă aibă în pază! Sînt un nenorocit 
ruinat, pînă şi haina de pe mine e împrumutată de la Reuben din Tadcaster. 

Templierul rînji la auzul acestor cuvinte şi-i spuse: 

— Fu blestemat mincinosule şi făţărnicule! 

Apoi trecu mai departe, ca şi cum i-ar fi fost scîrbă să mai stea de 
vorbă cu el şi schimbă cîteva cuvinte cu sclavii săi musulmani într-o limbă 
necunoscută celor din jur. 

Bietul evreu rămase atît de descumpănit de vorbele călugărului în 
straie de oştean, încît abia cînd ajunse în celălalt capăt al sălii cuteză să-şi 
ridice capul. Privirile lui aveau ceva din uimirea omului la picioarele căruia 
tocmai a căzut un trăsnet şi în ale cărui urechi răsună încă bubuitul lui 
asurzitor. 

Curînd după aceasta, templierul şi stareţul fură petrecuţi de către 
majordom şi de către paharnic spre odăile unde aveau să doarmă. Fiecare 
dintre ei era însoțit de cîte doi făclieri şi doi slujitori încărcați de merinde. 
Slugi mai de rînd arătau suitei lor şi celorlalți oaspeţi încăperile unde aveau 
să fie găzduiţi. 


CAPITOLUL VI 
"Ca să-l cîştig, i-ofer prietenia, 


O va primi? De nu, îi spun adio. 
De mă iubeşti, să nu mă osindeşti." 


Neguţătorul ăn Veneţia 


În vreme ce pelerinul, căruia îi lumina calea un servitor cu o torță, 
trecea prin babilonia de încăperi ale acestui castel uriaş şi împrăștiat, 
paharnicul, care venea în urma lui, îi şopti la ureche că, de n-ar avea nimic 
împotrivă, mulți slujitori din castel ar veni la dînsul în încăpere, unde la un 
pahar de mied bun, ar putea asculta veştile ce le aduce din Ţara sfîntă şi 
îndeosebi cele privitoare la cavalerul Ivanhoe. Nu trecu mult şi 1 se înfățişă 
şi Wamba, care-l rugă acelaşi lucru, spunîndu-i că un pahar după miezul 
nopții face cît trei după stingere. Necutezînd a pune la îndoială o maximă 
rostită de atare înțelept, pelerinul mulţumi pentru politeţe, dar adăugă că în 
Jurămîntul său de credință făgăduise printre altele să nu vorbească niciodată 
în bucătărie despre lucruri neîngăduite în sala de ospețe. 

— Un astfel de jurământ, zise Wamba către paharnic, ar fi o pacoste 
pentru un servitor. 

Paharnicul spuse, dînd din umeri nemulțumit: 

— Aveam de gînd să-i dau o cameră pe cinste, dar dacă-i aşa de 
neprietenos cu creştinii, o să-l bag în chilioara de lîngă Isaac evreul. 
Anwold, îi strigă el făcherului, du-l pe dumnealui în chila de la miazăzi! îți 
urez noapte bună, domnule pelerin şi-mi pare rău că n-am de ce să-ți 
mulțumesc pentru politeţe. 

— Noapte bună şi Sfînta Fecioară să te binecuvînteze, rosti liniştit 
pelerinului porni după călăuza lui. 

Într-o săliță în care se intra prin mai multe uşi şi care era luminată 
doar de o lămpiţă de fier, le aţinu calea una din slujnicele Rowenei, care, 
după ce-i înştiinţa cu glas poruncitor că stăpîna ei doreşte să stea de vorbă 
cu pelerinul, luă torta din mîna lui Anwold şi zicîndu-i s-o aştepte pînă se 
întoarce, îi făcu semn pelerinului s-o urmeze. 

Pelerinul nu socoti pesemne nimerit să refuze această invitaţie, aşa 
cum o refuzase pe cea dintii şi deşi gesturile lui trădau oarecare uimire, 1 se 
supuse fără să crîcnească şi fără să şovăie. 

După ce străbătu un mic coridor şi urcă şapte trepte, alcătuite fiecare 
dintr-o bîrnă groasă de stejar, ajunse la iatacul domniţei Rowena. Era o 
încăpere somptuoasă, care vădea respectul pe care i-l purta domniţei 
stăpînul casei. Pereţii ei erau îmbrăcaţi în broderii de mătase de felurite 
culori, ţesute cu tir de aur şi de argint şi înfățişînd, cu întreg meşteşugul 
acelei vremi, scene de vînătoare cu cîini şi cu şoimi. Alcovul era împodobit 


cu aceeaşi tapiserie bogată, iar în jurul lui atîrnau perdele vopsite în 
puipură. Jilţurile erau de asemenea îmbrăcate în învelitori colorate, iar la 
picioarele celui mai înalt dintre ele se afla un taburet de ivoriu, cu incrustații 
ciudate. 

Nu mai puţin de patru sfeşnice de argint, în care erau înfipte nişte 
facle-mari de ceară, slujeau la luminarea acestei încăperi. Totuşi, 
frumoasele din zilele noastre n-au de ce să pizmuiască luxul unei principese 
saxone. Pereţii încăperii erau atît de prost tencuiți şi atît de crăpaţi, încît 
tapetele bogate tremurau sub adierea nopţii şi în ciuda unei apărători menite 
să le ferească de vînt, faclele îşi unduiau flăcările în toate părțile, asemeni 
flamurilor desfăşurate ale unor căpetenii războinice. Și, cu toate acestea, 
luxul nu lipsea, chiar dacă vădea un gust îndoielnic. Confortul însă lipsea 
aproape cu desăvirşire, numai că nu i se simţea lipsa, întrucît pe vremea 
aceea noțiunea de confort nici nu exista. 

Domnița Rowena, căreia trei slujitoare îi potriveau părul înainte de 
culcare, şedea pe jilţul acela înalt despre care am pomenit, cu aerul unei 
făpturi născute anume pentru a-i face pe toţi să i se închine. Pelerinul 
îngenunche în faţa ei în semn de recunoaştere a acestui drept al domniţei. 

— Raidică-te, pelerinule, rosti ea cu grație. Acela care apără onoarea 
unui om ponegrit în lipsă trebuie să fie primit cu cinste de toţi cei ce 
preţuiesc adevărul şi respectă bărbăția. Puteţi pleca acum, adăugă ea 
adresîndu-se slujnicelor. Să rămînă numai Elgitha. Am ceva de vorbit cu 
acest cuvios pelerin. 

Fetele nu părăsiră însă încăperea, ci se retraseră în celălalt capăt al ei 
şi aşezîndu-se pe o laviţă de lîngă perete, rămaseră mute ca nişte statui, cu 
toate că de-acolo şoaptele lor n-ar fi putut tulbura convorbirea stăpînei. 

— Pelerinule, începu Rowena după o clipă de tăcere, în timpul căreia 
păru să şovăie, neştiind cum să 1 se adreseze. Ai pomenit astă-seară un 
nume, ai pomenit, adăugă ea cu oarecare greutate, numele lui Ivanhoe într-o 
încăpere unde, în virtutea legăturilor de rudenie, ar fi fost firesc ca el să 
răsune cît se poate de plăcut. Şi totuşi, într-atit de vitrege sînt căile soartei, 
încît dintre toate inimile care s-ar fi cuvenit să tresară la auzul acestui nume, 
doar inima mea cutează să te întrebe unde şi în ce împrejurări l-ai lăsat pe 
cel despre care ai pomenit. Am auzit că, fiind nevoit să rămînă în Palestina 
din pricina sănătății sale şubrezite, a fost supus, după plecarea oștilor 
engleze, prigonirilor partidei franceze, de care, după cum se ştie, templieri 
sînt legaţi. 


— Nu ştiu mare lucru despre cavalerul de Ivanhoe, răspunse 
pelerinul cu tulburare în glas. Aş vrea să-l fi cunoscut mai bine, de vreme ce 
dumneavoastră, domniță, vă îngrijoraţi de soarta lui. Cred că a scăpat de 
prigoana duşmanilor săi din Palestina şi că e pe cale să se întoarcă în 
Anglia, unde dumneavoastră, domniță, sînteți mai în măsură decît mine să 
ştiţi care-i sînt sorții de fericire. 

Domnița Rowena suspină adînc şi-l întrebă cu şi mai multă stăruință 
cam cînd crede că se va întoarce cavalerul de Ivanhoe în ţara sa de baştină 
şi dacă nu cumva e pîndit de primejdii pe drum. La prima întrebare 
pelerinul îşi mărturisi neştiința, iar la a doua răspunse că această călătorie 
poate fi întreprinsă fără primejdie prin Veneţia şi Viena, iar de-acolo prin 
Franţa pînă în Anglia. 

— Ivanhoe, spuse el, cunoaşte atît de bine graiul şi obiceiurile 
franţujilor, încît n-are a se teme de nimic în această parte a călătoriei sale. 

— Deie Domnul, rosti Rowena, să ajungă aici cu bine şi în putere, 
pentru a purta armele la apropiatul turnir, la care cavalerii acestei țări sînt 
chemaţi să-şi dovedească iscusința şi bărbăția. Dacă ar ieşi învingător 
Athelstane de Coningsburgh, Ivanhoe ar auzi veşti rele la întoarcerea sa în 
Anglia. Cum arăta el, străinule, ultima oară cînd l-ai văzut? Boala i-a ştirbit 
mult din putere şi din frumuseţe? 

— Era mai întunecat la faţă, răspunse pelerinul şi mai firav decît 
atunci cînd s-a reîntors din Cipru, unde-l urmase pe Inimă-de-Leu. Pe 
fruntea lui grijile lăsaseră brazde adînci. Dar eu, unul, nu m-am apropiat de 
el, fiindcă nu mi-a fost dat să-l cunosc. 

— Mă tem, spuse Rowena, că în patria sa va găsi prea puţine 
temeiuri de bucurie în stare a risipi norii ce-i adumbresc fruntea. Iți 
mulțumesc, pelerinule, pentru veştile ce mi le-ai dat despre prietenul meu 
din copilărie. Fetelor, adăugă ea, apropiaţi-vă, daţi-i ceva să bea acestui om 
cucernic, a cărui tihnă nu voi s-o mai tulbur. 

Una din fete aduse un pocal de argint plin cu vin aromat. Rowena îl 
atinse uşor cu buzele şi-l trecu apoi pelerinului, care, după ce făcu o 
plecăciune adîncă, sorbi cîțiva stropi. 

— Primeşte acest prinos, prietene, ca o răsplată pentru osîrdia ta şi 
pentru lăcaşurile sfinte ce le-ai vizitat, mai spuse ea, dîndu-i o monedă de 
aur. 

Pelerinul primi acest dar cu o nouă plecăciune adîncă, apoi ieşi din 
încăpere, petrecut de Elgitha. 


În săliță îl aştepta slujitorul Anwold, care, luînd torța din mîna 
slujnicei, îl călăuzi, cu mai multă grabă decît ceremonie, spre o aripă 
depărtată şi cam părăginită a clădirii, unde se aflau mai multe odăițe sau 
mai bine zis chilioare ce slujeau drept camere de dormit pentru slugile de 
rînd şi pentru străinii de rang mai puţin însemnat. 

— În care din chiliile astea doarme evreul? întrebă pelerinul. 

— Cîinele necredincios zace în cuşca de lîngă chila preasfinției 
voastre, răspunse Anwold. Sfinte Dunstan, ce-o să mai trebuiască să fie 
curățată şi frecată odaia aceea, ca să poată fi folosită iarăşi de un creştin! 

— Şi unde doarme Gurth, porcarul? mai întrebă străinul. 

Gurth, răspunse slujitorul, doarme în chilia din dreapta 
dumneavoastră, după cum evreul doarme în cea din stînga. În felul acesta, 
dumneavoastră aveţi menirea de a despărți un jidov tăiat împrejur de un om 
care păzeşte nişte jivine urîte de neamul jidovilor. Aţi fi putut avea parte de 
un culcuş mult mai cumsecade dacă ați fi primit invitaţia lui Oswald. 

— E bine şi-aşa, zise pelerinul. Tovărăşia unui om, chiar şi a unui 
evreu, nu poate fi molipsitoare printr-un perete de stejar. 

Spunînd acestea, intră în chilia ce-i fusese hărăzită şi luînd torta din 
mîna slujitorului, îi mulțumi şi-i spuse noapte bună. După ce închise uşa 
chiliei, vîri torta într-un sfeşnic de lemn şi-şi cercetă cu luare-aminte odaia 
de dormit. Aceasta era mobilată cît se poate de simplu: un scaun tare de 
lemn şi un pat şi mai tare, aşternut cu paie curate şi cu vreo două-trei piei de 
oaie, țineau loc de pătură. 

După ce stinse făcha, pelerinul se trînti, aşa îmbrăcat cum era, pe 
patul acesta aspru şi adormi sau cel puţin rămase culcat — pînă în clipa cînd 
cele dintii raze ale soarelui îşi croiră drum prin ferestruica zăbrelită care 
folosea atît la aerisirea, cît şi la luminarea acestei chilii strîmte. Atunci se 
sculă, îşi rosti rugăciunea de dimineaţă şi după ce-şi netezi îmbrăcămintea 
pe trup, ieşi din odăiță; trăgînd ivărul cît putu mai încet, intră în chilia lui 
Isaac evreul. 

Acesta zăcea pe un pat asemănător aceluia pe care îşi petrecuse 
noaptea pelerinul şi părea cufundat într-un somn neliniștit. Înainte de a se 
culca, evreul îşi rînduise cu grijă lîngă el o parte din haine, vrînd pesemne 
să preîntîmpine primejdia de a-i fi furate în timp ce dormea. Pe fruntea lui 
se citea o adîncă tulburare, de parcă se dădea de ceasul morții. Mîinile şi 
braţele i se strîngeau spasmodic, ca şi cum ar fi luptat împotriva unui 


coşmar. Pe lîngă o sumedenie de strigăte în ebraică, pelerinul auzi desluşit 
următoarele cuvinte rostite în jargonul anglo-normand al ţării: 

— În numele dumnezeului lui Abraham, fie-vă milă de un bătrîn 
nenorocit! Sînt sărac, n-am nici o leţcaie!... Chiar dacă mi-aţi smulge 
mădularele cu cleştele, tot n-aş putea să vă împlinesc voia! 

Pelerinul nu aşteptă ca evreul să-şi sfirşească vedenia, ci-l împunse 
uşor cu toiagul. Aşa cum se întîmplă de obicei, împunsătura se îmbină 
pesemne cu spaimele stîrnite de coşmar, căci bătrînul sări ca ars, cu părul 
vîlvoi şi înşfacă în grabă o parte din hainele de pe pat. Strîngîndu-le în mîini 
cum îşi strînge şoimul prada în gheare, îl aținti pe pelerin cu ochii săi negri 
şi pătrunzători, în care se citeau deopotrivă o uimire năprasnică şi o spaimă 
de moarte. 

— Nu te teme de mine, Isaac, rosti pelerinul. Vin la dumneata ca 
prieten. 

— Dumnezeul lui Israel să te răsplătească, spuse evreul, răsuflînd 
uşurat. Am visat... dar mulţumesc patriarhului Abraham, a fost doar un vis! 
Şi venindu-şi cu totul în fire, adăugă cu glasul lui de totdeauna: 

— Dar pe dumneata ce vînt te aduce atît de devreme la un evreu 
sărman? 

— Am venit ca să-ți spun că, dacă nu vei părăsi de îndată castelul şi 
nu vei grăbi pasul, s-ar putea ca această călătorie a dumitale să fie 
primejdioasă. 

— Sfinte Dumnezeule! exclamă evreul. Cui i-ar folosi să 
primejduiască viaţa unui om atît de sărman ca mine? 

—  Dumneata, răspunse pelerinul, eşti mai în măsură să bănuieşti 
pricina. Eu vreau să-ţi spun numai atît, că aseară, cînd templierul a străbătut 
sala, a vorbit cu sclavii lui musulmani în limba sarazină, pe care eu o înțeleg 
foarte bine şi le-a poruncit ca azi-dimineață să pîndească plecarea evreului, 
să pună mîna pe el cînd va ajunge la o anumită depărtare de castel şi să-l 
ducă la castelul lui Philip de Malvoisin sau la acela a lui Reginald Front-de- 
Boeuf. 

La auzul acestei veşti evreul fu cuprins de o groază de nedescris, care 
păru să-i copleşească întreaga făptură. Brațele i se lăsară în lungul trupului, 
capul îi căzu pe piept, genunchii 1 se îndoiră ca sub o povară; ai fi zis că toți 
nervii şi muşchii i se destrămaseră şi se prăbuşi la picioarele pelerinului nu 
ca un om care se apleacă, îngenunchează sau se prosternă în faţa cuiva 


pentru a trezi milă, ci ca un om strivit de o forță nevăzută, căreia nu i se 
poate împotrivi. 

— Dumnezeule sfînt al lui Abraham! izbuti el să îngaime, frîngîndu- 
ŞI şi înălțîndu-şi mîinile zbîrcite, dar fără să-şi ridice de pe podea capul 
încărunțit. O, sfinte Moise! Sfinte Aaron! Nu degeaba am visat ce-am visat, 
nu în zadar mi s-a arătat acea vedenie! Simt deja cum cleştele lor îmi 
smulge carnea! Mă simt tras pe roată, ah, parc-ar fi ferăstraiele, grapele şi 
topoarele de fier care-au canonit pe oamenii din Rabbah şi pe cei din 
cetățile fiilor lui Amon! 

—  Scoală-te, Isaac şi ascultă ce spun, rosti pelerinul, care urmărea 
cu un simțămînt de milă amestecată cu dispreţ cumplita lui deznădejde. Ai 
de ce să te îngrozeşti dacă-ţi aduci aminte cum au fost canoniţi atîția frați 
de-ai tăi de către prinții şi seniorii doritori să le stoarcă bogăţiile. Dar 
scoală-te, îţi zic şi-am să-ți arăt cum poți scăpa. Părăseşte de îndată acest 
castel, cîtă vreme toți mai dorm duşi, după ospăţul de aseară. Te voi călăuzi 
pe potecile tainice ale pădurii, pe care le cunosc la fel de bine ca oricare 
pădurar şi nu te voi părăsi pînă ce nu te vei afla sub ocrotirea vreunuia din 
baronii sau cavalerii care se duc să ia parte la turnir. Sînt sigur că vei avea 
mijloacele să-i cîştigi bunăvoința. 

Pe măsură ce auzea cuvintele dătătoare de speranţă ale pelerinului, 
Isaac se ridica de pe podea — parcă centimetru cu centimetru ajungînd în 
cele din urmă să stea în genunchi. Rămase aşa, cu capul dat pe spate şi cu 
ochii negri, pătrunzători, aţintiți asupra feţei pelerinului. Privirea lui 
exprima în acelaşi timp nădejde, teamă, dar şi oarecare bănuială. Cînd auzi 
însă ultimele cuvinte, groaza de la-nceput păru că reînvie în sufletul lui cu 
toată puterea şi se prăbuşi din nou cu fața pe podea. 

— Eu să am mijloacele de a-i cîştiga bunăvoința? se căina el. Vai! 
Pentru a cuceri inima unui creştin nu e decît o cale şi cum ar putea găsi-o un 
biet evreu căruia i-a fost stoarsă toată averea, de-a rămas mai sărman decit, 
sărmanul Lazăr? Apoi, ca şi cum bănuiala i-ar fi alungat celelalte 
simţăminte, exclamă: 

— Pentru numele lui Dumnezeu, tinere, nu mă vinde, dacă ții la 
Dumnezeul cel mare care ne-a tăcut pe noi toţi, evrei şi creştini deopotrivă, 
israeliți şi ismailiți, nu mă trăda! N-am mijloace ca să cîştig bunăvoința 
nimănui, nici măcar pe aceea a unui cerşetor creştin, chiar de mi-ar cere 
numai un gologan! 


Și spunînd acestea, se ridică şi-l apucă de poalele mantiei, aruncîndu- 
1 o privire rugătoare. 

Pelerinul se smulse din strînsoarea lui, ca şi cum s-ar fi temut de 
spurcăciune. 

— De-ai avea asupră-ți toată bogăţia neamului tău, rosti el, ce interes 
aş avea să-ţi fac vreun rău? M-am legat prin jurămînt să rămîn sărac şi n-aş 
schimba straiele acestea pentru nimic, decît cel mult pentru un cal şi-o 
cămaşă de zale. Să nu gîndeşti însă că ţin morțiş să te însoțesc sau că vreau 
să profit cu ceva de pe urma ta. N-ai decît să rămii aici dacă pofteşti, poate 
că Cedric Saxonul te va ocroti. 

— Vai! tăcu evreul. N-o să-mi dea voie să merg în suita lui. Ce mie 
că-i saxon sau normand, tot îi va fi ruşine de un biet evreu. Şi ca să trec de 
unul singur prin domeniile lui Philip de Malvoisin şi ale lui Reginald Front- 
de-Bocuf... Ah, tinere, vreau să merg cu dumneata! Dar să ne grăbim, să ne 
luăm catrafusele şi să fugim de aici! Uite-ţi toiagul. De ce zăboveşti? 

— Nu zăbovesc, zise pelerinul, lăsîndu-se înduplecat de stăruințele 
evreului, dar trebuie să iau unele măsuri ca să putem pleca de-aici. 
Urmează-mă! 

Pelerinul merse în chilia alăturată, care după cum am văzut, era 
ocupată de Gurth, porcarul. 

— Scoală-te, Gurth, rosti pelerinul, scoală-te grabnic! Deschide 
poarta din dos, ca să pot ieşi pe-acolo împreună cu jidovul. 

Gurth, care, prin îndeletnicirea lui, era cineva în Anglia saxonă, la fel 
ca Eumeu în Itaca — măcar că în zilele noastre această îndeletnicire trece 
drept foarte de rînd — se simţi jignit de tonul familiar şi poruncitor cu care- 
1 vorbise pelerinul. 

— Cum aşa? protestă el, rezemîndu-se în coate şi privindu-l de sus, 
fără a-şi părăsi culcuşul. Jidovul pleacă din Rotherwood şi încă în tovărăşia 
pelerinului? 

— M-aş fi aşteptat mai degrabă s-o tulească de-aici cu o halcă de 
slănină, zise Wamba, care intrase tocmai atunci în chilioară. 

— Orice-ar fi, spuse Gurth, culcîndu-şi capul pe bucata de lemn ce-i 
slujea drept perină, evreul şi creştinul vor trebui să aştepte pînă ce-o să se 
deschidă poarta cea mare. Nu îngăduim nici unui oaspe să iasă pe furiş la 
ceasuri atît de neobişnuite. 

— Nădăjdutesc totuşi că ai să-mi faci hatîrul acesta, vorbi pelerinul 
cu glas poruncitor şi aplecîndu-se asupra patului pe care stătea lungit 


porcarul, îi şopti la ureche ceva în saxonă. 

Gurth sări ca ars. Pelerinul îi spuse atunci, ridicîndu-şi degetul ca 
pentr a-l povăţui să fie prevăzător: 

— Bagă de seamă, Gurth, ştiu că ai obiceiul să fii cu ochii-n patru. 
Aşadar, ne-am înțeles, deschide portiţa. Ai să afli mai multe în curînd. 

Gurth se grăbi să-i dea ascultare, iar Wamba şi evreul îl urmară, uluiți 
de neaşteptata schimbare petrecută în purtarea porcarului. 

— Catirul! Unde mi-e catîrul? începu să se căineze evreul de îndată 
ce se văzu dincolo de portiţă. 

— Adu-i catirul, îi zise pelerinul lui Gurth. Ascultă, fă-mi rost de 
încă unul, să-l pot însoți pînă ce se va depărta de locurile acestea. O să-l 
înapoiez viu şi nevătămat cuiva din suita lui Cedric, la Ashby. Iar tu... 
adăugă el în şoaptă, la urechea lui Gurth. 

— Se face, sigur că se face, răspunse Gurth şi porni numaidecit să-i 
împlinească porunca. 

— Tare-aş vrea să ştiu ce învățați dumneavoastră pelerinii, în Țara 
sfîntă, zise Wamba de îndată ce tovarăşul său se întoarse cu spatele. 

— Învățăm să rostim rugăciunile, măscăriciule, să ne pocăim de 
păcate şi să ne canonim cu posturi, priveghiuri şi rugi îndelungate. 

— Ba eu cred că învățați lucruri mai grozave, zise măscăriciul. Unde 
s-a mai pomenit să-l înduplece careva pe Gurth să-i facă un hatîr de dragul 
pocăinței sau rugăciunilor? Sau să-i împrumute un catîr de dragul posturilor 
şi priveghiurilor? Mai degrabă l-ai fi înduplecat pe vierul lui favorit să-ți 
răspundă aşa de politicos de dragul posturilor şi rugăciunilor dumitale! 

— Destul! Văd că nu eşti decît un saxon fără minte! îl repezi 
pelerinul. 

— Că bine zici, îi răspunse măscăriciul. De-aş fi normand din 
născare, aşa cum socot că eşti matale, aş fi avut noroc şi azi aş fi fost 
aproape un înţelept sadea. 

În clipa aceea Gurth apăru cu catîrii din partea cealaltă a șanțului. 
Călătorii trecură șanțul pe o punte înjghebată doar din două scînduri, la fel 
de îngustă ca şi portiţa şi ieşiră printr-o spărtură din palisadă, pe unde se 
putea ajunge în pădure. Cînd se văzu lîngă catîri, evreul scoase, cu mîini 
tremurînde, de sub caftan, o bocceluţă de pînză scrobită şi-o puse la oblînc. 
După spusele sale, bocceluţa cuprindea "un rînd de haine, numai un rînd de 
haine". Apoi, încălecînd pe catîr cu o iuţeală şi o sprinteneală la care nu te- 
al fi aşteptat din partea unuia de vîrsta lui, se grăbi să-şi potrivească aşa fel 


poalele caftanului încît să ascundă cu totul privirilor povara pe care o 
pusese pe spinarea catîrului. 

Pelerinul încălecă ceva mai încet şi înainte de a porni, întinse mîna 
spre Gurth, care i-o sărută cu cel mai mare respect. Porcarul îi petrecu pe 
drumeți cu privirea pînă ce se mistuiră în frunzişul pădurii. Glasul lui 
Wamba îi tulbură visarea: 

— Bunul meu prieten Gurth, dar ştii că eşti ciudat de curtenitor şi 
neobişnuit de cucernic în dimineaţa asta de vară? Curios! Aş vrea să fiu 
popă, sau măcar pelerin desculţ, ca să mă bucur şi eu de zelul şi politeţea ta 
neobişnuite... fii sigur că nu m-aş mulțumi să-mi săruți mîna. 

— De data asta nu eşti nebun, Wamba, măcar că judecata ta se 
întemeiază pe o amăgire. Între noi fie vorba, nici cel mai înţelept dintre 
muritori nu e-n stare de altceva. Dar e vremea să-mi văd de 
treabă. 

Şi spunînd acestea, se întoarse spre castel, urmat de măscărici. 

Între timp, drumeţii îşi urmară calea cu o grabă ce dovedea cît de 
mari erau temerile evreului, căci, altminteri, oamenilor de vîrsta lui nu prea 
le place să umble repede. Pelerinul, care părea să cunoască fiece potecă şi 
ascunziş al pădurii, îl ducea prin cele mai ocolite cărări, ceea ce-l făcu de 
cîteva ori pe evreu să-l bănuiască de un gînd viclean, anume de gîndul de ai 
întinde o capcană, ca să-l dea pe mîna duşmanilor săi. Îndoielile acestea pot 
fi iertate dacă ne gîndim că pe vremea aceea nu exista pe pămînt, în văzduh 
sau în apă vietate care să fie ținta unei prigoane atît de neîndurătoare ca 
aceea la care erau supuşi fără încetare evreii. Poate doar peştii zburători:45- 
să fi fost la fel de prigoniţi. Sub cele mai neînsemnate şi cele mai absurde 
pretexte şi în virtutea celor mai stupide şi mai neîntemeiate acuzații, viaţa şi 
bunurile lor erau primejduite de toate toanele furiei populare; căci 
normanzii, saxonii, danezii şi britanii, oricît s-ar fi duşmănit între ei, se 
întreceau în vrăjmăşia faţă de un popor pe care socoteau că e o îndatorire 
religioasă să-l urască, să-l batjocorească, să-l disprețuiască, să-l prade şi să-l 
persecute. Din calcul şi interes, regii de viță normandă şi seniorii de sine 
stătători, care le urmau exemplul în privința despotismului, prigoneau în 
chip statornic acest popor năpăstuit. O cunoscută legendă spune că regele 
loan!% a întemnițat pe un bogătaş evreu într-unul din castelele sale şi că a 
poruncit să 1 se smulgă în fiecare zi cîte un dinte, pînă ce cu falca pe 
jumătate ştirbită, nenorocitul a încuviințat să plătească o sumă mare de bani 
pe care tiranul urmărise să i-o stoarcă. Puţini bani lichizi aflaţi în ţară erau 


mai ales în mîinile acestui neam prigonit, iar nobilii nu pregetau să urmeze 
pilda suveranului lor, smulgînd aceşti bani prin toate mijloacele de 
prigoană, inclusiv schingiuirea. Totuşi, patima banului le insufla evreilor un 
soi de curaj pasiv, ce-i îndemna să îndure toate aceste cazne de dragul 
uriaşelor cîştiguri pe care le puteau dobîndi într-o ţară atît de bogată şi de 
dăruită de natură ca Anglia. Deşi erau persecutați, deşi li se puneau 
nenumărate piedici în fel şi chip şi deşi în calea lor stăteau acea Trezorerie 
de care s-a mai pomenit, creată anume în scopul de a-i despuia de bani, 
evreii îşi sporeau cîştigurile şi strîngeau averi fabuloase, pe care şi le 
treceau din mînă în mînă cu ajutorul scrisorilor de schimb, invenţie din 
pricina căreia se spune că dezvoltarea comerţului s-ar datora evreilor şi care 
le dădea putinţa să-şi strămute avuţia din ţară în ţară, aşa încît, cînd îi păştea 
asuprirea într-una din ele, averea lor să poată fi pusă la adăpost într-alta. 

Îndărătnicia şi zgîrcenia evreilor fiind astfel oarecum potrivnice 
fanatismului şi tiraniei acelora sub stăpînirea cărora trăiau, ele păreau să 
sporească în raport cu prigoana la care erau supuşi; iar uriaşa bogăţie pe 
care o dobîndeau de obicei din negoţ, deşi le primejduia adeseori viaţa, le 
slujea uneori drept mijloc de a-şi mări influenţa şi de a se pune la adăpost 
într-o oarecare măsură. Acestea erau condiţiile lor de viață, iar caracterul 
lor, înrîurit tocmai de aceste condiţii, era precaut, bănuitor şi temător, dar şi 
încăpăţinat, nesupus şi priceput să ocolească primejdiile ce-i pîndeau la tot 
pasul. 

Abia după ce drumeţii străbătură cu paşi repezi o sumedenie de 
poteci întortocheate, pelerinul rupse tăcerea: 

— Stejarul acela mare şi părăginit înseamnă hotarul moşiei lui 
Front-de-Boeuf, iar de aceea a lui Malvoisin am trecut de mult. Acum nu 
mai ai de ce să te temi că vei fi urmărit. 

— Dar-ar Dumnezeu să le rămînă carele fără roate, ca acelea ale 
oştilor faraonilor, ca să înainteze mai anevoie! exclamă evreul. Dar nu mă 
părăsi, inimosule pelerin! Gîndeşte-te numai la templierul acela crunt şi 
fioros şi sclavii lui sarazini! Ăştia nu ţin seama nici de moşie, nici de castel, 
nici de puterea seniorilor. 

— Drumurile noastre trebuie să se despartă aici, spuse pelerinul, căci 
nu se cuvine unor oameni atît de deosebiți unul de celălalt să umble 
împreună mai mult decît e nevoie. Şi-apoi, ce ajutor ţi-ar putea da un 
pelerin paşnic ca mine împotriva a doi păgîni înarmaţi pînă-n dinți? 


— O, tinere inimos! răspunse evreul. Mă poți apăra şi ştiu că o vei 
face! Aşa sărac cum sînt, te voi răsplăti, nu cu bani, căci n-am deloc, aşa să- 
mi ajute strămoșul meu Abraham, ci cu... 

— Bani şi răsplată nu-ți cer, după cum ţi-am mai spus! îi tăie vorba 
pelerinul. Dar pot să te călăuzesc şi chiar să te apăr, întrucîtva, căci a apăra 
un evreu împotriva unui sarazin nu poate fi o faptă nevrednică de un creştin. 
De aceea, evreule, te voi însoți pînă ce te voi vedea la adăpost sub pază 
bună. Acum sîntem aproape de tîrgul Sheffield, unde vei putea lesne găsi 
mulți din neamul tău la care să te adăposteşti. 

— Binecuvântarea lui Iacob coboare asupra dumitale, tinere inimos! 
spuse evreul. În Sheffield pot trage la ruda mea Zareth şi pot face rost de 
ceva parale, ca să-mi urmez drumul în tihnă. 

— Bine, fie! încuviinţă pelerinul. Aşadar, la Sheffield ne despărțim; 
peste o jumătate de ceas cred că vom ajunge în preajma orășelului. 

Jumătate de oră se scurse într-o tăcere desăvirşită din partea 
amîndurora, pelerinului fiindu-i, poate, lehamite să stea de vorbă cu evreul 
cînd nu era neapărată nevoie, iar evreul socotind că nu se cuvine să se vire 
cu de-a sila în sufletul unui om al cărui pelerinaj la Sfîntul mormînt îi dădea 
un soi de sfințenie. Se opriră pe culmea unei coline joase, iar pelerinul, 
arătînd cu mîna spre tîrgul Sheffield, care se întindea la picioarele lor, spuse 
din nou: 

— Aşadar, aici ne despărțim. 

— Da, dar nu înainte de a primi mulţumirile unui evreu sărac, zise 
Isaac. Căci nu cutez să te rog să mă însoţeşti pînă la casa rudei mele Zareth, 
care-ar putea să m-ajute cu ceva bani ca să te pot răsplăti cum se cuvine. 

— Ti-am mai spus că nu doresc nici un fel de răsplată, răspunse 
pelerinul. Dacă, totuşi, de hatîrul meu, vei voi să cruți de lanţuri şi de 
temniţă pe vreunul din nenumărați tăi datornici creştini, voi socoti că binele 
pe care ţi l-am făcut azi-dimineaţă va fi fost răsplătit din plin. 

— Stai, stai, spuse evreul, agăţindu-se de straiele pelerinului. Aş vrea 
să fac ceva mai mult decît atît, ceva pentru sufletul dumitale. Dumnezeu mi- 
e martor că sînt sărac, da, Isaac e un cerşetor printre frații săi, dar iartă-mă 
dacă voi ghici ce-ţi lipseşte cel mai mult în clipa aceasta. 

— Dacă vei ghici cu-adevărat, spuse pelerinul, să ştii că e un lucru pe 
care n-ai fi în stare să mi-l dai chiar de-ai fi pe atîta de bogat pe cît zici că 
eşti de sărac. 


— Zic numai? protestă evreul. O, crede-mă, spun doar adevărul. Sînt 
un om jefuit, înglodat în datorii, nenorocit. Mîini nemiloase mi-au smuls 
bunurile, banii, corăbiile, tot ce aveam. Şi, totuşi, pot să-ţi spun ce-ţi 
lipseşte, ba s-ar putea chiar să-ți şi fac rost. Dorinţa dumitale e să ai un cal 
şi o armură. Pelerinul tresări şi-i spuse întorcîndu-se grăbit spre el: 

— Ce demon ţi-a şoptit la ureche vorbele acestea? 

N-are-a face, zîmbi evreul, de vreme ce vorbele astea spun adevărul. 
Şi după cum am ghicit ce-ţi lipseşte, îți pot îndeplini şi dorinţa. 

Bine, omule, dar gîndeşte-te cine sînt, cum sînt îmbrăcat şi adu-ţi 
aminte de jurământul meu! 

Vă cunosc eu pe voi, creştinii, răspunse evreul şi ştiu că cei mai 
nobili dintre voi, împinşi de o căință superstițioasă, se încalță cu sandale şi 
apucă toiagul, ca să meargă pe jos în pelerinaj la mormintele celor răposați. 

Nu huli, evreule! zise pelerinul cu asprime. 

lartă-mă, răspunse evreul. M-a luat gura pe dinainte. Dar aseară şi 
azi-dimineață ai lăsat să-ţi scape nişte vorbe care, întocmai ca scînteile ce 
țişnesc din cremene, au vădit metalul ascuns înăuntru. Sub această mantie 
de pelerin se ascund zalele şi pintenii de aur ai unui cavaler. Au scăpărat 
azi-dimineaţ cînd te-ai aplecat asupra patului meu. Pelerinul nu-şi putu opri 
un zîmbet. 

Dacă straiele tale, Isaac, ar fi cercetate de un ochi tot atît de curios, 
cîte n-ar putea descoperi? 

— Să nu mai vorbim despre asta, spuse evreul pălind. 

Şi, ca şi cum prin aceasta ar fi vrut să pună capăt convorbirii, scoase 
repede de la brîu caseta cu unelte de scris; fară să descalece de pe catir, 
începu să scrie ceva pe o foaie de hîrtie, aşezînd-o pe tichia lui galbenă. 
După ce isprăvi, îi înmîna pelerinului sulul, mizgălit cu semne ebraice şi-i 
spuse: 

— În oraşul Leicester toată lumea îl cunoaşte pe bogătaşul evreu 
Kirjath Jairam din Lombardia; dă-i acest sul. Are de vînzare şase armuri 
milaneze — cea din urmă dintre ele ar face cinste unui cap încoronat — 
precum şi zece cai straşnici, cel din urmă dintre ei ar fi demn de un rege 
nevoit să lupte pentru a-şi recăpăta tronul. Omul meu te va lăsa să-ți alegi şi 
calul şi armura, precum şi orice ti-ar mai fi de trebuinţă pentru turnir. După 
turnir i le vei înapoia în stare bună, dacă nu cumva vei avea cu ce să plăteşti 
prețul. 


— Dar, Isaac, spuse pelerinul zîmbind, oare nu ştii că în luptele 
acestea armele şi calul cavalerului trîntit jos sînt date învingătorului? S-ar 
putea să n-am noroc şi să pierd astfel nişte lucruri pe care n-aş fi în stare 
nici să le dau înapoi, nici să le răscumpăr. 

Evreul păru oarecum uluit de această perspectivă, dar, venindu-şi în 
fire răspunse grăbit: 

— Nu, nu, e cu neputinţă, nici nu vreau să cred aşa ceva! 
Binecuvîntarea strămoşilor noştri te va ocroti. Lancea dumitale va fi la fel 
de tare ca toiagul lui Moise. 

Și, zicînd acestea, dădu să plece, dar pelerinul îi prinse la rîndu-i 
poala hainei, spunîndu-i: 

— Stai, Isaac, nu-ți dai seama de toate riscurile. Calul ar putea fi 
ucis, iar armura ar putea fi sfărîmată, căci eu, unul, nu voi cruța nici cal, nici 
călăreţi. Şi-apoi cei din neamul tău nu dau nimic pe degeaba: cineva tot va 
trebui să plătească. 

Ovreul se răsuci în şa, ca un om apucat de crampe, dar firea lui bună 
învinse în cele din urmă cărpănoşenia obişnuită. 

Nu-mi pasă, zise el. Nu-mi pasă, lasă-mă să plec. De-au să fie 
pagube, n-o să te coste nimic; dacă o să fie ceva de plătit pentru mici 
stricăciuni, Kiriath Jairam o să te scutească, de dragul rudei sale Isaac. 
Drum bun! Dar stai, tinere, adăugă el, întorcîndu-se. Nu te avînta prea mult 
în acel talmeş-balmeş nesăbuit, nu spun asta cu gîndul c-ai să prăpădeşti 
calul şi armura, ci de dragul dumitale, ca să nu-ţi frîngi oasele. 

Mulţumesc pentru grijă, îi răspunse pelerinul, zîmbind iarăşi. Mă voi 
folosi de bunăvoința dumitale şi deşi nu-mi va fi prea uşor, ţi-o voi răsplăti. 
Se despărțiră şi apucară fiecare pe alt drum, spre oraşul Sheffield. 


CAPITOLUL VII 


"Trec cavaleri, cu pajii lor. Alaiul 
acestora e lung. Pestriţ li-e straiul. 
Cu-o pavăză-i un paj,iar altul vine 
c-un coif.O lance-n mină altul ţine 
Un nărăvaş fugar dă din copite, 

în spume i-s Zăbalele-aurite. 
Fierari şi armurieri vin, tot călări. 


Cu pile şi baroase în spinări, 

Dreg lăncii rupte, scuturi găurite, 
îşi fac de cap pe uliti yeomeni0--ii. 
În pilcuri trec, cu bite poporenii." 
Drydeni3!'- Palamon şi Arcite 


Starea naţiunii engleze era pe vremea aceea destul de jalnică. Regele 
Richard lipsea din ţară, căci fusese luat ostatic şi se afla la cheremul 
vicleanului şi crudului duce de Austria . 

Nu se ştia nici măcar unde era închis, iar soarta lui era cunoscută doar 
de unii dintre supuşii săi, care, între timp, încăpuseră pe mîna a tot felul de 
despoți locali. 

Prinţul loan, aliat cu regele Philip al Franţei!52: — duşmanul de 
moarte al lui Richard Inimă-de-Leu — făcea tot ce putea ca să-l înduplece 
pe ducele de Austria să prelungească prizonieratul fratelui său Richard, 
căruia îi era totuşi atît de îndatorat. În acelaşi timp, el îşi întărea poziţiile în 
regat, pentru care îşi pusese în gînd să se lupte — în cazul că regele ar fi 
murit — cu moștenitorul legitim, Arthur de Britania, fiul lui Geoffrey 
Plantagenetul şi fratele mai mare al lui loan. După cum se ştie, această 
uzurpare a şi avut loc, mai tîrziu. Cum era uşuratic din fire, destrăbălat şi 
viclean, loan izbuti lesne să atragă de partea lui şi a clicii sale nu numai pe 
toți cei care aveau de ce să se teamă de mînia lui Richard pentru 
samavolniciile săvirşite în lipsa lui, dar şi pe foarte numeroșii aventurieri 
"gata la orice", oameni care se întorseseră din cruciade sărăciți de averi, 
ticăloşiți de plăcerile Orientului, cu inimile înăsprite şi care-şi puneau 
acuma toată nădejdea în tulburările sociale. 

La aceste pricini de amărăciune şi îngrijorare obştească trebuie 
adăugată acea mulțime de haiduci care, împinşi la deznădejde de asuprirea 
seniorilor feudali şi de asprimea legiuitorilor asupra pădurilor, se adunau în 
cete mari şi punînd stăpînire pe păduri şi pământuri pustii, sfidau legile şi 
Justiţia ţării. 

Nobilii, ei înşişi fortificați în castelele lor şi făcînd fiecare pe 
suveranul pe propriul său domeniu, se puneau în fruntea altor cete, 
deopotrivă de samavolnice şi de neîndurătoare, cu toate că jaful lor era 
nemărturisit. 

Pentru a întreține aceste bande, precum şi luxul nemăsurat pe care 
trufia îi tăcea să-l arate lumii,seniorii împrumutau de la evrei sume de bani 


cu camătă mare, iar camăta aceasta le mistuia treptat moşiile, asemeni unei 
cangrene ce nu putea fi lecuită decît cînd li se ivea prilejul să scape de ea 
prin săvîrşirea vreunei samavolnicii împotriva creditorilor lor. 

Sub feluritele apăsări ale acestei nenorocite stări de lucruri, poporul 
Angliei suferea cumplit şi avea temeiuri şi mai îndreptăţite să se teamă de 
ziua de mîine. Starea lui se înrăutățise şi mai mult în urma unei molime 
primejdioase ce se răspîndise în întreaga ţară şi care bîntuia şi mai avan din 
pricina murdăriei, a hranei neîndestulătoare şi a locuinţelor nesănătoase ale 
sărăcimii. Molima aceasta secerase viețile multora, dar supraviețuitorii le 
pizmuiau soarta, socotind că moartea era un mijloc de a scăpa de năpastele 
ce-i aşteptau în viitor. 

Totuşi, în ciuda atîtor necazuri, săracii, ca şi bogaţi, gloata, ca şi 
nobilimea, arătau, în ajunul turnirului (cel mai mare spectacol al acelei 
vremi), acelaşi interes pe care cetăţenii pe jumătate flămînzi ai Madridului îl 
arată faţă de luptele de tauri, cu toate că n-au în buzunare nici o leţcaie ca să 
cumpere ceva de mîncare pentru familiile lor. 

Nici o datorie şi nici un beteşug nu puteau împiedica pe tineri sau 
vîrstnici să ia parte la asemenea spectacole. 

Aşa-numita "întrecere de arme", care urma să aibă loc la Ashby, în 
comitatul Leicester, atrăsese tuturor luarea-aminte prin faptul că aveau să ia 
parte la ea luptători cu renume, sub ochii prințului loan, chemat să onoreze 
cu prezenţa sa arena de luptă. lată de ce în dimineaţa sorocită o mulțime 
uriaşă de oameni de toată mîna se grăbea să ajungă la locul turnirului. 

Locul acesta era neobişnuit de romantic. La marginea unei păduri, ce 
se întindea cam la o milă de orăşelul Ashby, se afla o pajişte întinsă, cu un 
minunat covor de iarbă verde, înconjurată dintr-o parte de pădure şi 
străjuită, de cealaltă parte, de stejari răzleți, unii dintre ei de o mărime 
uriaşă. Terenul, făcut parcă anume pentru luptele ce aveau să se desfăşoare 
acolo, cobora într-o colină blîndă de-o parte şi de alta, pînă la un loc neted, 
ce fusese împrejmuit — în vederea luptelor cu un gard masiv, alcătuind un 
tăpşan lung de un sfert de milă şi lat pe jumătate. Gardul acesta avea forma 
unui dreptunghi, dar cu colţurile rotunjite, aşa fel încît spectatorii să vadă 
mai bine din toate părțile. Intrările combatanţilor se aflau la capătul de 
miazănoapte şi la cel de miazăzi al arenei; nişte porți masive de lemn, destul 
de largi ca să poată trece prin ele cîte doi călăreți unul lîngă altul. Fiecare 
din aceste porți era străjuită de doi heralzi, însoțiți de şase trîmbiţaşi, de tot 


atîția prislavi şi de numeroşi slujitori înarmați, însărcinați cu păstrarea 
ordinii şi cu cercetarea cavalerilor dornici să ia parte la lupte. 

Pe un tăpşan mai înalt, dincolo de intrarea dinspre miazăzi, fuseseră 
ridicate cinci pavilioane falnice, împodobite cu flamuri roşii şi negre — 
culorile alese de cei cinci cavaleri care urmau să susțină luptele. Frînghiile 
corturilor aveau aceleaşi culori. În faţa fiecărui pavilion fusese atîrnată 
pavăza cavalerului care-l ocupa, iar alături stătea scutierul lui, travestit în 
sălbatic, în faun sau în alte făpturi fabuloase, potrivit gustului stăpînului său 
şi rolului pe care acesta voia să-l joace în timpul luptelor!5% . Pavilionul din 
mijloc fusese rezervat — ca un loc de onoare — lui Brian de Bois-Guilbert, 
a cărui faimă în toate jocurile cavalerești, ca şi legăturile sale cu cavalerii ce 
organizaseră această întrecere de arme îi făcuseră pe aceştia să-l primească 
bucuroşi în rîndurile lor chiar să-l aleagă conducător, deşi nu li se alăturase 
decît de puţină vreme. 

Lîngă cortul lui se înălțau corturile lui Reginald Front-de-Boeuf şi 
Philip de Malvoisin, iar de cealaltă parte se afla pavilionul lui Hugh de 
Grantmesnil, un baron feudal din împrejurimi, al cărui străbun fusese mare 
intendent al Angliei pe vremea lui William Cuceritorul şi a fiului său, 
William cel Roşu. Ralph de Vipont, cavaler al Ordinului "Sfîntul loan" din 
Ierusalim, care stăpînea cîteva domenii străvechi într-un loc numit Heather, 
lîngă Ashby-de-la-Zouche, ocupa cel de-al cincilea pavilion. 

De la intrarea în arenă, o cărare largă de vreo zece metri urca în pantă 
uşoară spre tăpşanul unde fuseseră întinse corturile. Cărarea aceasta era 
împrejmuită de o parte şi de alta cu un gard, întocmai ca şi tăpşanul din fața 
pavilioanelor. Locul era păzit de slujitori înarmaţi. În partea de miazănoapte 
se putea intra în arenă printr-o poartă asemănătoare, largă de treizeci de 
picioare, la capătul căreia se afla un tăpşan îngrădit, pentru cavalerii dornici 
să ia parte la lupte. Se aflau acolo corturi cu gustări şi băuturi de tot felul, 
precum şi armurieri, potcovari şi alţi slujitori gata să dea o mînă de ajutor 
oriunde ar fi fost nevoie. Jur-împrejurul arenei fuseseră înjghebate tribune 
provizorii, împodobite cu tapiserii şi covoare şi înzestrate cu perne, pentru 
doamne şi pentru seniorii veniţi să privească turnirul. Între aceste tribune şi 
arenă era un loc strîmt, rezervat yeomen-ilor şi altor privitori nu chiar de 
rînd; locul acesta ar putea fi asemuit cu parterul unui teatru. Gloata se 
bulucise pe nişte coline acoperite cu iarbă, anume pregătite pentru ea şi 
care, dominînd tribunele, îi dădeau putinţa să vadă foarte bine ce se petrece 
în arenă. În afară de toate aceste locuri, sute de oameni se căţăraseră în 


copacii din jurul pajiştii; pînă şi clopotniţa unei biserici de ţară, aflată ceva 
mai departe, era ticsită de privitori. 

Pentru a întregi tabloul, rămîne să mai arătăm că în mijlocul aripii de 
răsărit a arenei, aşadar drept în faţa locului unde urmau să se desfăşoare 
luptele, se afla o tribună mai înaltă ca celelalte, mai bogat împodobită şi 
prevăzută cu un fel de tron acoperit de un baldachin, purtînd stema regală. 
Scutieri, paji şi yeomen-i, în hvrele mîndre, păzeau acest loc de onoare, 
rezervat prinţului loan şi suitei sale. În faţa lojii regale, la aceeaşi înălţime, 
se afla în aripa de apus a arenei o altă lojă, mai atrăgătoare decît cea a 
prințului, fără să fie la fel de luxoasă. O suită de paji şi un mănunchi de 
fetişcane — cele mai frumoase din împrejurimi — purtînd straie 
năstruşnice, verzi şi trandafirii, se aţineau în jurul unui tron împodobit în 
aceleaşi culori. Printre flamuri şi steaguri înfățişînd inimi rănite, arzînde sau 
sîngerînde, arcuri, tolbe cu săgeți şi toate celelalte simboluri obişnuite ale 
triumfului lui Cupidon, o inscripție strălucitoare făcea cunoscut privitorilor 
că acest loc de onoare era rezervat reginei frumuseţii şi dragostei: "La 
Royne de la Beaulte et des Amours". Dar nimeni nu putea ghici numele 
celei ce avea să fie, de data aceasta, regina frumuseţii şi a dragostei. 

În vremea asta, spectatorii de toată mîna se îmbulzeau să-şi ocupe 
locurile şi nu puţine erau certurile ce se iscau pe seama acestor locuri. Unele 
se încheiau prin amestecul, foarte puţin ceremonios, al oamenilor de arme, 
care, pentru a-i convinge pe cei mai îndărătnici, foloseau drept argumente 
cozile baltagelor şi mînerele săbiilor. Altor gâlcevi, în care erau amestecate 
feţe mai simandicoase, le puneau capăt heralzii sau cei doi mareşali de 
cîmp, William de Wyvil şi Stephen de Martival, care, înarmaţi pînă-n dinţi, 
străbăteau călare în sus şi în jos întreaga arenă, pentru a păstra ordinea 
printre spectatori. 

Treptat, tribunele se umplură de cavaleri şi de seniori îmbrăcaţi civil. 
Mantiile lor lungi şi pestriţe se deosebeau de veşmintele vesele şi 
strălucitoare ale femeilor. Acestea, mai numeroase chiar decît bărbaţii, se 
îmbulzeau să privească un spectacol, pe care l-ai fi socotit prea sîngeros şi 
primejdios pentru a putea face plăcere sexului slab. Galeriile de jos şi 
locurile de trecere fură în curînd ticsite de yeomen-i şi burghezi arătoşi 
precum şi de o sumedenie de boiernaşi, care, din modestie, din lipsă de 
mijloace sau din pricina unor titluri îndoielnice, nu puteau pretinde locuri 
mai bune. Desigur că printre aceşti oameni se iscau cele mai multe certuri 
pentru întîietate. 


— Cîine păgîn! bodogănea un bătrîn a cărui tunică jerpelită îi vădea 
sărăcia, deşi după sabia, jungherul şi lanţul de aur pe care-l purta la gît se 
vedea că-şi dă aere de nobil. Pui de căţea! Cutezi să dai brînci unui creştin 
şi nobil normand, în vinele căruia curge sîngele Montdidierilor?! 

Cuvintele acestea brutale erau adresate vechii noastre cunoştinţe, 
evreul Isaac, care, îmbrăcat într-un caftan scump, împodobit cu dantelă şi 
căptuşit cu blană, se căznea să facă loc în rîndul din față, de sub tribune, 
fiicei sale, frumoasa Rebecca. Aceasta venise şi ea la Ashby şi se agăța 
acum de braţul tatălui ei, îngrozită de mînia pe care simpla lui prezenţă 
părea s-o stîrnească pretutindeni. Dar Isaac, oricît de sfios am văzut că era 
în alte împrejurări, ştia prea bine că acuma nu avea de ce să se teamă. În 
asemenea locuri publice, unde se adunau atîția din cei de-o seamă cu el, nici 
un nobil, oricît de zgîrcit sau hain, n-ar fi cutezat să-i facă vreun rău. 

În asemenea prilejuri evreii se aflau sub ocrotirea legilor şi dacă 
aceasta se dovedea a nu fi de ajuns, printre cei de faţă se găseau de obicei 
vreo cîțiva baroni, care, din interes, erau gata să le ia apărarea. De data 
aceasta Isaac se simţea mai încrezător ca de obicei, ştiind că prinţul loan 
ducea chiar în acele zile tratative cu evreii din York pentru un uriaş 
împrumut, zălogit cu giuvaeruri şi pământuri. 

Isaac, care juca în acest tîrg un rol de seamă, ştia prea bine că prinţul, 
dornic să vadă tîrgul încheiat, l-ar fi ocrotit de gîlceava ce se iscase. 

Încurajat de aceste gînduri, evreul îşi urmă drumul, îmbrîncindu-l pe 
normandul creştin, fără să ţină seama nici de obirşia, nici de rangul, nici de 
legea lui. Dar țipetele bătrînului stîrniră indignarea privitorilor. Unul dintre 
ei, un yeoman voinic şi spătos, îmbrăcat într-un costum de postav verde şi 
purtînd la cingătoare o duzină de săgeți, pe piept o bandulieră şi o medalie 
de argint, iar în mînă un arc lung de vreo doi metri, se întoarse deodată spre 
evreu şi-l povăţui să nu uite că-i un păianjen care s-a îngrăşat sugînd sîngele 
nefericitelor sale victime şi să se țină ascuns în ungherul lui dacă nu vrea să 
fie strivit ca un păianjen cînd se arată la lumină. Faţa yeoman-ului, înnegrită 
de vînturi, se făcu şi mai neagră de miînie în timp ce rostea în anglo- 
normandă, cu un glas aspru, cuvintele acestea amenințătoare. La auzul lor, 
evreul se dădu înapoi cu cîțiva paşi şi poate că ar fi şters-o de-a binelea de 
lîngă un vecin atît de primejdios, dacă atenţia tuturor n-ar fi fost tocmai 
atunci atrasă de apariţia prinţului loan, care îşi făcea în clipa aceea intrarea 
în arenă, însoțit de o suită numeroasă şi veselă, alcătuită parte din mireni, 
parte din clerici; aceştia erau îmbrăcaţi în veşminte la fel de uşoare şi arătau 


tot atîta voie bună ca şi ceilalți. Printre oamenii bisericii se afla şi starețul 
din Jorvaulx, înveşmiîntat în straiele cele mai alese pe care le puteau arăta în 
lume un înalt prelat. Aurul şi blănurile scumpe nu fuseseră cruţate la croiala 
acestor straie, iar în picioare purta, exagerind moda ridicolă a vremii, 
încălțări cu vîrfurile răsucite atît de mult în sus, încît le-ar fi putut lega nu 
numai de genunchi, dar chiar şi de cingătoare; din pricina lor îi era cu 
neputinţă să-şi pună piciorul în scara şeii. Totuşi, neajunsul acesta era destul 
de neînsemnat pentru galantul prelat, care se bucura pesemne că are astfel 
prilejul de a arăta în faţa atîtor spectatori şi mai ales a atîtor spectatoare, cît 
de bine ştie să călărească fără ajutorul acestor reze-mători folosite de obicei 
de călăreţii slabi de înger. În suita prinţului Ioan se mai aflau căpeteniile 
favorite ale trupelor sale de lefegii, vreo cîțiva baroni pleşcari, cîțiva curteni 
dezmăţaţi şi numeroşi cavaleri templieri şi ioaniţi. 

E locul să amintim că, îndeobşte, cavalerii acestor două ordine 
treceau drept duşmani ai regelui Richard, deoarece luaseră partea lui Philip 
al Franţei în nesfirşitele zurbe izbucnite în Palestina între acest monarh şi 
regele cu inimă de leu al Angliei. Se ştie prea bine că, în urma acestei 
vrajbe, numeroasele victorii ale lui Richard au rămas fără roade, că 
romanticele sale încercări de a lua cu asalt Ierusalimul au fost zădărnicite, 
iar din toată gloria dobîndită de el nu s-a ales decît cu un armistițiu nesigur 
încheiat cu sultanul Saladin. Urmînd aceeaşi politică ce dictase purtarea 
fraților lor din Țara sfîntă, templierii şi ospitalierii din Anglia şi Normandia 
se alăturaseră partidei prințului loan, avînd prea puţine temeiuri să dorească 
reîntoarcerea lui Richard în Anglia sau urcarea pe tron a lui Arthur, 
moştenitorul său legitim. Din cu totul alte motive, prințul loan ura şi 
dispreţuia cele cîteva familii saxone mai cu vază care supravieţuiseră în 
Anglia şi nu pierdea nici un prilej să le umilească şi să le jignească, ştiind 
prea bine că persoana lui, ca şi pretenţiile ridicate de el nu erau pe placul 
acestor familii şi nici pe placul celor mai mulți dintre englezi, care se 
temeau de orice schimbare adusă drepturilor şi libertăților lor de către un 
suveran atît de destrăbălat şi tiranic din fire ca prinţul loan. 

În fruntea acestei mîndre şi vesele suite călărea prinţul, purtînd pe 
braţ un şoim. Era înveşmiîntat în straie strălucitoare, roşii şi aurii, iar pe cap 
purta un calpac de blană, împodobit cu un colan de pietre scumpe, de 
dedesubtul căruia părul lui lung şi cîrlhionţat i se revărsa pe umeri. Călare pe 
un buiestraş sur şi focos, prințul se învîrtea prin arenă în fruntea veselului 


alai, rizînd în hohote cu oamenii din suită şi aruncînd priviri, de o regească 
semeţie, femeilor care împodobeau cu frumuseţea lor galeriile de sus. 

Cei care desluşeau în înfăţişarea prințului cutezanța destrăbălării, 
amestecată cu o nemăsurată trufie şi cu o nepăsare deplină față de 
simţămintele altora, erau nevoiţi să recunoască totuşi că figura lui avea 
farmecul unei feţe deschise, pe care natura o plămădise armonios, iar arta o 
modelase după toate regulile curteniei; expresia ei părea atît de cinstită şi de 
limpede, încît ai fi zis că nu poate ascunde porniri rele, fireşti sufletului său. 
O asemenea expresie este luată adesea drept semnul unei sincerități 
bărbăteşti, deşi, de fapt, ea izvorăşte dintr-o fire nepăsătoare şi destrăbălată, 
conştientă de superioritatea ce i-o conferă obirşia, averea sau vreun alt 
privilegiu întîmplător şi cu totul străin de meritul personal. Pentru toţi cei ce 
nu mergeau atît de adînc cu gîndurile — şi aceştia alcătuiau majoritatea 
într-o proporţie de o sută la unu — strălucirea rheno-ului (adică a gulerului 
de blană) purtat de prinţul Ioan, hlamida lui căptuşită cu cele mai scumpe 
blănuri de samur, încălțările-i de marochin, cu pinteni de aur, ca şi grația cu 
care îşi mîna buiestraşul erau de ajuns spre a stîrni aclamaţiile lor. 

Dînd ocol arenei pe calul său jucăuş, prinţul băgă de seamă 
frământarea stîrnită de îndrăzneață încercare a lui Isaac de a răzbi în primele 
rînduri, frămîntare ce nu se potolise încă. Ochiul lui ager recunoscu de 
îndată pe evreu, dar fu cu mult mai plăcut impresionat de frumoasa fiică a 
Sionului, care, îngrozită de atîta zarvă, se agăţase de braţul bătrînului ei tată. 

Într-adevăr, prin înfăţişarea ei, Rebecca putea fi pusă alături de cele 
mai mîndre frumuseți ale Angliei chiar de către un cunoscător atît de 
priceput cum era prinţul loan. Armonia trupului ei minunat era pusă în 
lumină de îmbrăcămintea orientală, purtată îndeobşte de femeile din neamul 
ei. Cealmaua de mătase galbenă se potrivea de minune cu faţa ei tuciurie. 
Ochii plini de strălucire, sprîncenele frumos arcuite, nasul acvilin şi delicat, 
dinții albi ca mărgăritarele, bogăţia cozilor ei negre, împletite din cîrlionți 
ce se revărsau pe gîtul şi pe pieptul ei, fermecător, atît cît lăsa să se vadă o 
simareei=4 de mătase scumpă persană, cu flori brodate în culorile lor 
naturale, pe un fond purpuriu, toate acestea se îmbinau într-o frumuseţe care 
nu era cu nimic mai prejos de farmecul celor mai mîndre fete aflate în jurul 
ei. E drept că trei din paftalele de aur bătute cu mărgăritare care-i încheiau 
corsajul de la gît la talie şi anume cele de sus, rămăseseră desfăcute din 
pricina zăpuşelii şi că, datorită acestui amănunt, priveliştea despre care 
vorbim era şi mai plăcută la vedere. 


Aceeaşi împrejurare dezvăluia privirilor un colier de diamante cu 
pandantive nepreţuite. O pană de struț, legată de cealma cu o agrafă 
încrustată cu briliante, sporea şi mai mult frumuseţea evreicei, pe care 
trufaşele doamne din galeriile de sus se prefăceau c-o dispreţuiesc, cu toate 
că ele o admirau în sinea lor. 

— Pe tigva pleşuvă a lui Abraham, exclamă prinţul loan, evreica 
asta e fără doar şi poate întruchiparea acelei frumuseți desăvîrşite ale cărei 
farmece au sucit capul celui mai înțelept dintre toţi regii lumii! Ce spui, 
stareţe Aymer? Pe templul înțeleptului rege, pe care preaînțeleptul nostru 
frate Richard n-a fost în stare să-l recucerească, jur că fata asta e însăşi 
mireasa din Cintarea Cintărilor! 

— Trandafirul din Sharon şi crinul din vale!, răspunse stareţul cu grai 
siteav. Dar luminăţia-voastră nu trebuie să uite că fata nu-i decît o evreică.- 

— Tu! urmă prințul loan fără să-l bage în seamă. Iată-l şi pe 
mamonul nedreptății, pe marchizul mărcilor, pe baronul mahmudelelor 
luptîndu-se pentru locul lui cu nişte cîini răpciugoşi şi fără o leţcaie, care n- 
au în buzunare nici măcar o cruciuliță ca să-l împiedice pe Diavol să se 
zbenguie acolo. Pe trupul sfîntului Marc! Acest prinţ al împrumuturilor va 
avea un loc în lojă, împreună cu frumoasa lui evreică! Ce ţi-e, Isaac, cadîna 
asta pe care o strîngi sub braţ ca pe-o casetă cu bani, ţi-e soție sau fiică? 

— E fiica mea, Rebecca, luminăţie, răspunse Isaac cu o plecăciune 
adîncă, fără să se simtă cîtuşi de puţin stînjenit de vorbele prințului, pe cît 
de politicoase, pe atît de zeflemitoare. 

— Eşti cu atît mai înțelept, spuse Ioan cu un hohot de rîs, la care se 
alăturară slugarnic veselii săi însoțitori. Dar, fiică sau soţie, se cuvine să fie 
onorată potrivit frumuseţii ei şi meritelor tale. Cine stă acolo, sus? urmă el, 
ridicîndu-şi privirile spre galerie. Nişte calici saxoni, care se lăfăre în voie! 
în lături cu ei! Să se înghesuie unii în alții şi să facă loc acestui prinţ al 
cămătarilor şi frumoasei sale fiice. Am să-i învăţ eu pe mitocanii ăştia că 
trebuie să împartă locurile de onoare ale sinagogii cu adevărații stăpîni ai 
sinagogii. 

Oamenii din galerie, cărora le fuseseră adresate aceste cuvinte 
jignitoare şi brutale, erau chiar membrii familiei lui Cedric Saxonul şi ai 
familiei aliatului şi rudei sale, Athelstane de Coningsburgh, personaj care, 
întrucît se trăgea de-a dreptul din ultimii regi saxoni ai Angliei, era privit cu 
cel mai adînc respect de către toți pămîntenui saxoni din nordul țării. Dar, o 
dată cu sîngele acestei străvechi seminţii crăieşti, Athelstane moştenise şi 


multe din beteşugurile ei. Era un bărbat în floarea vîrstei, chipeş, trupeş şi 
puternic, dar, cu toate astea, trăsăturile lui păreau neînsufleţite, ochii îi erau 
şterşi, adormiţi, era leneş şi greoi în mişcări şi lua atît de greu o hotărtre, 
încît 1 se dăduse porecla unuia dintre strămoşii săi, anume Athelstane cel 
Zăbavnic. Prietenii săi şi mulți dintre ei îi erau, ca şi Cedric, foarte devotați 
pretindeau că această fire leneşă nu se datora hpsei de curaj, ci doar lipsei 
de hotărîre; alții erau de părere că patima beției, moştenită din moşi- 
strămoşi, îi întunecase mintea, care şi-aşa nu fusese niciodată prea ageră, iar 
blajinătatea şi curajul lui pasiv, atîta cît mai avea, nu erau decît rămăşiţele 
unui caracter care ar fi putut fi vrednic de laudă dacă cele mai preţioase 
însuşiri ale sale nu s-ar ti spulberat printr-o îndelungată şi animalică 
destrăbălare. 

Acestui personaj îi poruncise prințul să facă loc lui Isaac şi Rebeccăi. 
Uluit de o asemenea poruncă, pe care moravurile şi mentalitatea vremii o 
făceau să pară atît de jignitoare, Athelstane nu voi să 1 se supună, dar 
întrucît nu se putea hotărî în ce fel să i se împotrivească, opuse voinţei 
prințului loan doar vis inertiae®*}, adică inerția sa; fără să se clintească sau 
să schiţeze nici cel mai mic gest de supunere, îşi deschise ochii mari şi 
cenuşii, zgîindu-se la prinț cu o uimire de-a dreptul caraghioasă. Dar 
nerăbdătorul loan nu o văzu în această lumină. 

— Porcarul ăsta saxon, spuse prinţul, ori a adormit, ori se face că nu 
mă vede. Împunge-l niţel cu lancea, De Bracy, porunci el cavalerului care 
călărea alături şi care era căpetenia unei trupe de condottieri, adică de 
lefegii care nu aparțineau unei anumite țări, ci se puneau vremelnic în, 
slujba oricărui prinţ care îi plătea. 

Se auziră murmure, chiar printre oamenii din suita prințului loan, dar 
De Bracy, a cărui meserie îl scutea de orice simţ al ruşinii, îşi întinse lancea- 
i lungă deasupra locului ce despărțea galeria de arenă şi ar fi adus fără 
îndoială la îndeplinire porunca prinţului, înainte ca Athelstane cel Zăbavnic 
să-şi fi venit îndeajuns în fire pentru a se feri măcar de împunsătura lănci, 
dacă Cedric, care era pe atît de iute din fire pe cît era de lăsător tovarăşul 
său, n-ar fi tras cu iuţeala fulgerului tesacul ce-l purta la cingătoare, retezînd 
dintr-o singură lovitură vîrful lăncu. Prinţul loan, căruia îi năvălise sîngele 
în obraji, rosti o înjurătură înfricoşătoare şi se pregătea să dea glas unei 
amenințări deopotrivă de cumplite, dar fu împiedicat s-o rostească, parte de 
propriii săi însoțitori care se strînseseră în juru-i rugîndu-l să nu se piardă cu 
firea, parte de strigătele mulțimii, care aplauda zgomotos purtarea curajoasă 


a lui Cedric. Rotindu-şi privirile mînioase ca şi cum ar fi vrut să găsească o 
victimă uşoară şi sigură, prințul întîlni căutătura mîndră a arcaşului despre 
care am mai vorbit şi care nu contenea să aclame, fără să-i pese de fulgerele 
din ochii prinţului. lar cînd acesta îl întrebă pentru ce aclamă, arcaşul 
răspunse: 

— Totdeauna mă bucur cînd văd o lovitură măiastră, dată vitejeşte. 

— Aşa, vasăzică? spuse prinţul. În cazul acesta bănuiesc că şi 
dumneata eşti în stare să nimereşti o țintă. 

— Pot nimeri o ţintă vînătorească de la o distanţă vînătorească, 
răspunse yeoman-ul. 

— Ar nimeri el şi ţinta lui Wat Tyrreli5% de la o sută de stînjeni, rosti 
un glas în spatele lui, dar nimeni nu putu ghici al cui fusese. 

Această aluzie la soarta străbunului său. William cel Roşu, îl întărită 
şi-l nelimşti totodată pe prinţul loan. Se mulţumi totuşi să poruncească 
oamenilor de arme din jurul arenei să nu-l slăbească din ochi pe lăudărosul 
yeoman. 

— Pe sfîntul Grizel! adăugă el. Vom pune la încercare iscusinţa 
acestui om, care-şi dă atît de repede cu părere asupra dibăciei altora! 

— Nu mă voi da în lături de la această încercare, rosti ypeoman-ul cu 
calmul ce-i caracteriza întreaga ținută. 

— Pînă una-alta, sculați-vă, ţopîrlanilor saxoni! urmă aprigul print. 
Căci, pe lumina cerului, va fi precum am spus: evreul va şedea în mijlocul 
vostru! 

— Să nu vă fie cu supărare, luminăţie, dar aşa ceva e cu neputinţă! 
Nu se cuvine unuia ca mine să şadă alături de stăpînitoriui acestei țări, spuse 
evreul, a cărei ambiţie, deşi îl făcuse să se certe pentru întîietate cu istovitul 
şi decăzutul coboritor al neamului Montdidierilor, nu-l îmboldea cîtuşi de 
puţin să conteste privilegiile bogătaşilor saxoni. 

— Cîine păgîn, du-te cînd îți poruncesc! îl repezi prinţul Ioan. 
Altminteri, pun să-ți jupoaie şi să-ți tăbăcească pielea tuciurie, ca să-mi fac 
din ea o şa! 

Neavînd încotro, evreul începu să urce treptele înalte şi strîmte ce 
duceau spre galerie. 

— Să vedem cine-o să cuteze să-l oprească, spuse prinţul, pironindu- 
şi privirile asupra lui Cedric, pe fața căruia se vedea că avea de gînd să-l 
azvîrle pe evreu cu capul în jos. 


Această catastrofa fu preîntîimpinată de măscăriciul Wamba, care 
exclamă, sărind între stăpînul său şi Isaac: 

— Pe legea mea, eu voi fi acela! 

Şi începu să fluture în faţa bărbii evreului, în chip de scut, o bucată 
de slănină, pe care-o scosese de sub jiletcă şi pe care şi-o adusese desigur de 
teamă ca turnirul să nu ţină mai mult decît putea el răbda de foame. Văzînd 
chiar sub nasul sau această grozăvie, evreul se trase înapoi şi în vreme ce 
măscăriciul îşi agita deasupra capului său sabia de lemn, se poticni, făcu un 
pas greşit şi se rostogoli pe trepte, spre hazul privitorilor. Aceştia izbucniră 
într-un rîs la care prințul loan şi cei din suita lui se alăturară cu dragă inimă. 

— Dă-mi premiul, vere prinţule! spuse Wamba. Mi-am învins 
adversarul în luptă dreaptă, cu spada şi scutul, adăugă el, fluturînd într-o 
mînă bucata de slănină şi în cealaltă sabia de lemn. 

— Cine eşti şi cu ce te îndeletniceşti, viteze luptător? îl întrebă 
prințul loan, rîzînd întruna. 

— Un nebun de viţă veche, răspunse măscăriciul. Sînt Wamba, fiul 
lui Witless, care era feciorul lui Weatherbrain, care era odraslă de 
alderman®” 

— Să i se facă loc evreului în primele rînduri ale tribunei de jos, 
spuse prințul Ioan, bucuros pesemne că găsise un pretext să se lase păgubaş 
de hotărîrea luată la început. Ar fi potrivnic legilor cavalerești ca învinsul să 
stea alături de învingător. 

— Ar fi şi mai rău ca ticălosul să stea lîngă nebun, dar cel mai rău ar 
fi jidovul să fie pus lîngă slănină, răspunse Wamba. 

— Bravo, amice! exclamă prinţul loan. Ştii că-mi placi? Hei, Isaac, 
împrumută-mi un pumn de bizanţi. 

Uluit de cererea prințului, pe care se temea s-o refuze, dar nici s-o 
îndeplinească nu voia, evreul începu să scotocească prin săculeţul de blană 
prins la cingătoare, încercînd să-şi dea seama cam cît de puţine monede ar 
putea trece drept un "pumn". Prinţul puse capăt şovăielilor lui aplecîndu-se 
pe cal şi smulgîndu-i punga de la brîu. După ce-i aruncă lui Wamba două 
din monedele de aur aflate în pungă, prințul porni mai departe prin arenă, 
lăsîndu-l pe evreu pradă batjocurii celor din jur şi culegînd, el însuşi, 
aclamaţiile privitorilor, de parcă săvîrşise cine ştie ce ispravă strălucită şi 
vrednică de laudă. 


CAPITOLUL VIII 


"Drept care, cavalerul înzăuat 
Din trimbiţă sună înfricoşat. 
Răspunse cel chemat. 

De crunta larmă 

S-ar zice că şi bolțile se darmă. 
Cu viziera trasă, amindoi, 
Tintindu-şi lancea, se reped apoi, 
Dind pinteni cailor, cu nerăbdare. 
Distanţa dintre ei, încet, dispare. 
Dryden, Palamon şi Arcite 


"m 


Deodată prințul Ioan se opri şi chemîndu-l pe starețul de Jorvaulx, îi 
spuse că cel mai însemnat lucru al zilei fusese dat uitării: 

— Pe legea mea, stareţe, am uitat s-o alegem pe mîndra regină a 
dragostei şi a frumuseţii, menită să împartă cu alba ei mînă cununa de lauri. 
În ce mă priveşte, avînd cugetul slobod, sînt pentru Rebecca, frumoasa 
aceea cu ochii negri. 

— Maică Precistă! exclamă stareţul, ridicînd privirile îngrozit. O 
evreică! O să fim alungaţi cu pietre din arenă şi pe bună dreptate. Iar eu, 
unul, nu sînt încă destul de bătrîn ca să fiu martir. Şi apoi, jur pe sfîntul al 
cărui hram îl port că mîndra saxonă Rowena e cu mult mai frumoasă decît 
fata asta! 

— Saxonă ori evreică, purcea sau căţea, nu-i totuna? zise prinţul. S-o 
desemnăm, deci, pe Rebecca, măcar ca să crape de ciudă mocofanii ăia de 
saxoni! 

La auzul acestor cuvinte, pînă şi cei mai apropiaţi lui începură să 
murmure. 

— Asta nu mai e glumă, luminăția-ta, spuse De Bracy. Nici unul 
dintre cavalerii aici de față nu va mai voi să ridice lancea dacă o asemenea 
jignire va fi săvîrşită. 

— E un capriciu fără rost, îşi dădu cu părerea unul dintre cei mai 
bătrîni şi mai de seamă curteni din suita prințului Ioan, Waldemar Fitzurse. 
Iar dacă luminăţia-ta îşi va pune gîndul în aplicare, aceasta n-ar duce decît 
la primejduirea telurilor sale. 


— Ascultă, domnule , te-am luat în suita mea ca să-mi slujeşti, nu 
ca să-mi dai sfaturi! se burzului prințul loan, înfrînîndu-şi cu semeţie 
buiestraşul. 

— Luminăţie, zise Waldemar cu voce scăzută, cei care vă urmează pe 
căile alese de domnia-voastră dobîndesc dreptul de a vă fi sfetnici, deoarece 
interesele şi viața voastră sînt în joc tot atît cît şi ale lor. 

După tonul cu care fuseseră rostite aceste cuvinte, loan îşi dădu 
seama că trebuia să cedeze. 

— Am glumit doar, spuse el şi iată că tăbărîți pe mine ca năpîrcile! 
La naiba, alegeți pe cine vreți şi potoliți-vă! 

— Nu, nu, exclamă De Bracy, mai bine să rămînă liber tronul 
frumoasei regine pînă ce va fi proclamat învingătorul, pentru ca acesta să-şi 
aleagă singur domniţa! În felul acesta biruinţa lui va fi şi mai plăcută, iar 
mîndrele noastre vor învăţa să preţuiască dragostea unor cavaleri viteji care 
le pot prilejui onoruri atît de înalte. 

— Dacă Brian de Bois-Guilbert va ieşi învingător, rosti starețul, pun 
rămăşag pe mătăniile mele că eu ştiu numele aceleia care va fi regina 
dragostei şi-a frumuseţii! 

— Bois-Guilbert e un lăncier dibaci, zise De Bracy, dar află, domnule 
stareţ, că în arena aceasta mai sînt şi alții care nu s-ar teme să se măsoare cu 
el. 

— Tăcere, domnilor! spuse Waldemar. Daţi voie prințului să-şi ocupe 
locul. Cavalerii şi privitorii sînt deopotrivă de nerăbdători, iar orele sînt 
înaintate, e vremea ca luptele să înceapă. 

Cu toate că prinţul loan nu era încă rege, el vedea în persoana lui 
Waldemar Fitzurse toate neajunsurile unui ministru favorit, care slujindu-şi 
suveranul, o face totdeauna după cum îl taie capul. Prinţul se lăsă 
înduplecat, deşi era una din acele firi încăpăţînate care se agaţă îndeosebi de 
fleacuri. Se aşeză aşadar pe tron în mijlocul suitei sale şi făcu apoi semn 
heralzilor să dea citire regulilor turnirului. lată, pe scurt, aceste reguli: 

1) Prima: cei cinci cavaleri erau datori să primească lupta cu oricine 
s-ar fi înfățişat. 

2) A doua: orice cavaler dornic, să lupte putea să-şi aleagă drept 
adversar pe oricare dintre cei cinci, atingîndu-i pavăza. Dacă o atingea cu 
latul lăncii, lupta avea loc cu aşa-numitele "arme de curtenie", adică nişte 
lănci cu vîrful acoperit de o bucată de lemn, rotundă şi netedă, astfel încît 
combatanții rămîneau în afara oricărei primejdii, riscînd cel mult să se 


ciocnească, ei sau caii lor. Dar dacă pavăza era atinsă cu virful lănci, 
însemna că lupta avea să fie înverşunată, cu alte cuvinte cavalerii trebuiau 
să lupte cu arme ascuţite, întocmai ca într-o bătălie adevărată. 

3) A treia: după ce cavalerii de față îşi îndeplineau datoria sfărîmînd 
fiecare dintre ei cîte cinci lănci, prinţul urma să-l proclame pe învingătorul 
primei zile a turnirului, iar acesta căpăta drept premiu un cal de luptă 
neasemuit de frumos şi puternic; se hotărîse ca, pe lîngă această răsplată a 
vitejiei sale, învingătorul să primească deosebita cinste de a numi pe regina 
dragostei şi a frumuseţii, care avea să înmîneze premiul în ziua următoare. 

4) A patra: a doua zi urma să aibă loc un turnir general, la care puteau 
lua parte toți cavalerii doritori să se acopere de glorie; împărțiți în două 
tabere egale, ei aveau să se bată bărbăteşte, pînă ce prinţul loan va da 
semnalul de încetare a luptei. Regina aleasă a dragostei şi a frumuseţii urma 
atunci să aşeze pe creştetul cavalerului proclamat de prinţ drept învingătorul 
celei a doua zile, o coroniţă de aur în forma unei cununi de lauri. În această 
zi jocurile cavalereşti luau sfîrşit, pentru ca în cea următoare să înceapă 
întrecerile cu arcul, luptele cu tauri şi alte petreceri hărăzite îndeosebi 
mulțimii. Prin asemenea mijloace se străduia prințul loan să-şi dobîndească 
popularitatea, pe care şi-o micşora de altfel mereu prin nesocotirea brutală a 
datinilor şi simţămintelor poporului. 

Arena înfățişa acum o privelişte cu adevărat măreaţă. În tribunele de 
sus se strînsese floarea nobilimii, tot ce era bogat şi frumos în ținuturile 
Angliei de mijloc şi de miazănoapte, iar felurimea straielor purtate de aceşti 
nobili spectatori era pe cît de bogată, pe atît de plăcută la vedere, în vreme 
ce galeriile de jos, ticsite de tîrgoveţi cu stare şi de yeomen-ii veselei Anglii, 
alcătuiau, prin ținuta modestă a acestora, un fel de chenar cenușiu în jurul 
acelui cerc de broderii sclipitoare, a căror strălucire o scoteau în relief şi o 
potoleau totodată. 

Heralzii îşi sfirşiră citania cu obişnuitul strigăt: "Fiţi darnici, fiți 
darnici, viteji cavaleri!" Atunci, o ploaie de aur şi de argint se abătu asupra 
lor dinspre tribune, căci cavalerii îşi făceau un punct de onoare din 
mărinimia faţă de nişte oameni care pe vremea aceea erau socotiți a fi 
slujitorii şi totodată cronicarii onoarei cavalerești. Filotimia spectatorilor fu 
răsplătită prin tradiționalele strigăte: "De dragul femeilor! E o cinste să mori 
în luptă! Slavă generoşilor! Glorie bravilor!" la care spectatorii de rînd se 
alăturară cu aclamaţiile lor, în timp ce o fanfară întreagă îşi dezlănţuia 
sunetele războinice. 


Cînd larma aceasta conteni, heralzii ieşiră într-un alai plin de 
strălucire şi pe arenă nu mai rămaseră decît mareşalii. Aceştia, înarmaţi din 
cap pînă-n picioare, încremeniseră pe caii lor, ca nişte statui, la cele două 
capete ale arenei. Între timp, întinsul teren împrejmuit de la marginea de 
miazănoapte a arenei ajunsese neîncăpător pentru mulțimea cavalerilor 
dornici să se măsoare cu cei cinci luptători. Văzut din tribune, terenul acesta 
făcea impresia unei mări de panaşe, în tălăzuirea căreia se amesteca 
strălucirea coifurilor şi a lăncilor lungi; multe din acestea aveau la vîrfuri 
nişte steguleţe late de-o palmă, care, fluturînd în bătaia vîntului, se îmbinau 
cu necontenita mişcare a panaşelor şi dădeau astfel şi mai multă viață 
privelişti. 

În sfîrşit, barierele fură date în lături şi cinci cavaleri, aleşi prin 
tragere la sorți, intrară încet, cu paşi rari, în arenă. Unul dintre ei venea 
călare, în frunte, iar ceilalți patru îl urmau, doi cîte doi. Toţi cinci erau 
straşnic înarmaţi, iar izvorul saxon de care mă folosesc (Manuscrisul 
Wardour) descrie în amănunt deviza fiecăruia, culorile lor şi tacîmurile 
bogate ale cailor. Nu e cazul să stăruim asupra acestor amănunte. Căci 
putem spune şi noi, împrumutînd cuvintele unui poet contemporan, care din 
păcate a scris prea puțin: 


"Cavalerii aceia sint tină, 
Straşnicele lor săbii sînt numai rugină 
Dar sufletele lor sînt cu sfinţii-n cereasca lumină. 28 " 


Pajurile au căzut de mult de pe zidurile castelelor lor, iar acestea nu 
mai sînt nici ele decît nişte mormane de ruine năpădite de bălării. Locurile 
faimei lor de odinioară nu le mai trădează prezenţa; multe generații s-au 
stins de-atunci şi-au fost date uitării chiar în locurile acestea unde-au 
hălăduit aceşti atotputernici seniori feudali. La ce i-ar mai folosi, aşadar, 
cititorului să le cunoască numele sau simbolurile pieritoare ale mărimii lor 
războinice?! 

Dar în clipele acelea, fără să le treacă prin minte că numele şi 
isprăvile lor aveau să fie îngropate în uitare, luptătorii păşeau în arenă 
strunindu-şi armăsari focoşi şi silindu-i să meargă la pas, pentru a vădi atît 
grația lor, cît şi dibăcia şi mlădierea călăreţilor. În vreme ce alaiul acesta 
păşea în arenă, dinapoia corturilor celor cinci luptători, unde erau ascunşi 
cîntăreţii, se auziră sunetele unei muzici barbare, sălbatice, orientale, adusă 


pesemne din Ţara sfîntă. Era un amestec de țimbale şi clopoței care suna ca 
un bun venit şi totodată ca o sfidare adresată cavalerilor ce înaintau. Sub 
privirile uriaşei mulțimi a spectatorilor, cei cinci cavaleri păşiră pe tăpşanul 
pe care se înălțau corturile şi despărțindu-se, fiecare din ei atinse uşor, cu 
latul lăncii, pavăza adversarului cu care dorea să se măsoare. Spectatorii de 
rînd — ba chiar mai mulți dintre nobili şi pe cît se spune, numeroase femei 
— fură întrucîtva dezamăgiți văzînd că luptătorii aleg "armele de curtenie”. 
Căci trebuie spus că aceeaşi tagmă de oameni care în zilele noastre aplaudă 
frenetic la cele mai cumplite tragedii se pasionau pe vremea aceea de un 
turnir în măsura în care participanţii la el îşi primejduiau viaţa. 

După ce îşi făcură cunoscute intențiile paşnice, luptătorii se retraseră 
la capătul arenei, unde rămaseră aliniaţi; între timp, cei cinci combatanți 
ieşiră din corturile lor, încălecară pe cai şi coborîră de pe tăpşan în frunte cu 
Brian de Bois-Guilbert, pentru a se lupta, fiecare în parte, cu cavalerii care 
le atinseseră pavezele. În sunetul trîmbiţelor şi al goarnelor, ei porniră în 
treapădul cailor împotriva celorlalți. Peste cîteva clipe, adversarii lui Bois- 
Guilbert, Malvoisin şi Front-de-Boeuf erau la pămînt, într-atît de norocoşi 
sau dibaci se dovediseră cei trei cavaleri. Adversarul lui Grantmesnil, în loc 
să țintească scutul sau casca acestuia, se abătu atît de mult de la linia 
dreaptă, încît lancea i se sfărîmă de trupul duşmanului său, ceea ce era 
socotit şi mai ruşinos decît răsturnarea de pe cal, întrucît aceasta putea fi 
prilejuită şi de un accident, pe cîtă vreme sfărîmarea lăncii dovedea 
stîngăcie şi nepricepere în mînuirea armei şi a calului. Numai cel de-al 
cincilea cavaler izbuti să apere onoarea grupului său, vădind astfei că forţele 
sale erau egale cu acelea ale cavalerului ioanit: lăncile amîndurora se 
sfărîmară. 

Aclamațţiile mulţimii, laolaltă cu strigătele heralzilor şi sunetele 
trimbiţelor vestiră triumful învingătorilor şi înfrîngerea adversarilor lor. Cei 
dintîi se retraseră în corturile lor, iar ceilalți se ridicară care cum putură şi 
părăsiră arena, ruşinaţi şi umiliţi, spre a se învoi cu învingătorii în privința 
răscumpărării cailor şi armelor, pe care, potrivit regulilor turnirului, le 
pierdeau. Numai cel de-al cincilea cavaler mai zăbovi cîtva timp în arenă şi 
se retrase apoi, însoțit de uralele spectatorilor, ceea ce spori desigur şi mai 
mult umilinţa tovarăşilor săi. 

Alte două grupuri de cavaleri intrară pe rînd în arenă şi cu toate că 
unii dintre ei făcură față, pînă la urmă izbînda reveni tot celor cinci 
combatanți, întrucît nici unul dintre aceştia nu căzu de pe şa şi nu se dădu în 


lături, aşa cum tăcură cîțiva dintre adversarii lor, în fiecare dintre cele două 
întilniri. 

Izbînda fiind atît de statornic de partea celor cinci cavaleri, 
adversarilor începură să le cam piară cheful de luptă. Următorul grup de 
luptători fu alcătuit doar din trei cavaleri; aceştia, ocolind scuturile lui Bois- 
Guilbert şi Front-de-Boeuf, se mulțumiră să atingă scuturile celorlalți trei 
cavaleri, care nu vădiseră aceeaşi tărie şi îndemiînare. Faptul acesta nu 
schimbă totuşi soarta luptelor, deoarece victoria rămase de partea 
cavalerilor: unul din adversarii lor fu răsturnat, iar ceilalți doi îşi greşiră 
ținta!59. , adică nu izbutiră să lovească din plin casca şi scutul adversarului 
cu lancea ținută în linie dreaptă, astfel încît aceasta să se frîngă sau să-l 
doboare pe cel lovit. 

După cea de-a patra întîlnire, urmă o pauză foarte lungă: părea că 
nimeni nu mai dorea să se înfățişeze. Spectatorii începură să murmure, 
deoarece învingătorii nu le erau pe plac: pe Malvoisin şi pe Front-de-Boeuf 
nu puteau să-i sufere din pricina firii lor, iar pe ceilalți, în afară de 
Grantmesnil, pentru că erau străini de loc şi de neam. 

Însă cel mai nemulţumit dintre toţi era Cedric Saxonul, care vedea în 
această biruinţă dobîndită de cavalerii normanzi o nouă umilință pentru 
onoarea Angliei. Învățătura lui nu cuprinsese iniţierea în jocurile 
cavalereşti, deşi cu armele străbunilor săi saxoni avusese de multe ori 
prilejul să se bată, arătîndu-se de fiecare dată un oştean viteaz şi hotărît. lată 
de ce se uita acum cu atîta nerăbdare la Athelstane, care stăpînea pe deplin 
meşteşugul armelor din acea vreme, ca şi cum ar fi dorit ca acesta să încerce 
a smulge victoria din mîinile templierului şi ale prietenilor săi. Dar, deşi nu- 
1 lipseau nici curajul, nici puterea, Athelstane era prea lăsător şi nevolnic 
din fire pentru a face sforțarea la care Cedric părea să se aştepte din parte-i. 

— Norocul se arată potrivnic Angliei, prietene, spuse Cedric cu 
hotărîre în glas. Nu te simţi îndemnat să pui mîna pe lance? 

— Am să lupt mîine, în mêlée, răspunse Athelstane. N-ar avea rost să 
mă ostenesc astăzi. 

Două lucruri îi displăcură lui Cedric în acest răspuns şi anume: faptul 
că el cuprindea cuvîntul normand mêlée (în sens de încăierare generală) „şi 
că vădea o anumită nepăsare față de onoarea patriei; dar aceste cuvinte 
fuseseră rostite de Athelstane, pe care-l respecta prea mult pentru a-şi 
îngădui să pună la îndoială intențiile şi să-i condamne slăbiciunile. 


De altfel, nici n-avu vreme să spună ceva, căci Wamba se şi repezise 
cu gura: 

— Eu, unul, zic că-i mai bine să fii ăl dintii dintr-o sută decît primul 
din doi, măcar că-i cam la fel de greu. 

Athelstane luă această observaţie drept un omagiu, dar Cedric, care 
înțelesese mai bine ce voise să spună măscăriciul, îi aruncă acestuia o 
privire aspră şi amenințătoare; din fericire pentru el, Wamba se afla într-un 
loc şi într-o împrejurare care-l sileau pe stăpînul său să-l scutească de 
formele mai violente pe care le-ar fi putut lua mîna lui, în ciuda slujbei sale 
de măscărici. Pauza se prelungea; în tăcerea ce se lăsase, nu se auzeau decît 
chemările heralzilor: 

— De dragul femeilor! încrucişaţi-vă lăncile! înfățişați-vă, bravi 
cavaleri, isprăvile voastre sînt urmărite de atîţia ochi frumoşi! 

Din cînd în cînd răsuna şi fanfara celor cinci cavaleri, intonînd cîntări 
sălbatice de triumf sau de sfidare, în vreme ce prostimea murmura, văzînd 
că o asemenea serbare trece fără să se întîmple nimic deosebit. Cavalerii şi 
seniorii mai vîrstnici deplîngeau în şoaptă decăderea spiritului războinic şi 
amintindu-și de triumfurile din tinereţe, recunoşteau că ţara nu mai avea 
acum femei atît de frumoase ca acelea care însuflețiseră odinioară pe 
cavaleri, îndemnîndu-i la luptă. 

Prinţul loan începuse să poruncească slujitorilor lui să pregătească 
banchetul şi se gîndea să dea premiul lui Brian de Bois-Guilbert, care cu o 
singură lance răsturnase doi cavaleri şi trîntise la pămînt un al treilea. 

În cele din urmă, tocmai cînd fanfara orientală a celor care chemaseră 
la luptă sfîrşea una din acele arii prelungi şi stridente care sfişiaseră de 
atitea ori tăcerea arenei, la marginea de miazănoapte a acesteia se auzi 
sunetul sfidător al unei goarne singuratice. Privirile tuturor se întoarseră să-l 
vadă pe noul luptător, vestit de sunetul goarnei; iar el păşi în arenă de îndată 
ce barierele fură ridicate. 

Pe cît se lăsa să se vadă armura, noul războinic părea să fie un bărbat 
de statură mijlocie şi mai degrabă zvelt decît robust. Platoşa lui era de oţel, 
bogat încrustată cu aur, iar deviza gravată pe pavăza lui înfățişa un stejar 
tînăr smuls din rădăcini, sub care se putea citi cuvîntul spaniol Desdichado, 
adică Dezmoştenitul. Călare pe un minunat armăsar negru, el străbătu arena, 
salutînd cu grație pe prinţ şi pe doamne, cu lancea plecată. Uşurinţa cu care 
îşi conducea calul, precum şi grația tinerească a gesturilor sale cuceriră 


simpatia publicului, simpatie pe care unii dintre spectatorii de rînd o 
exprimară strigîndu-i: 

— Loveşte pavăza lui Ralph de Vipont, loveşte pavăza ospitalierului! 
Abia se ţine în şa, cu el mergi la sigur! 

Însoţit de aceste sfaturibinevoitoare, cavalerul porni pe cărarea care 
lega arena de tăpşan; ajuns acolo, merse de-a dreptul la cortul din mijloc şi 
spre uimirea tuturor, izbi puternic cu vîrful lănci sale pavăza lui Brian de 
Bois-Guilbert. Toată lumea rămase uluită de această cutezanţă, dar cel mai 
uluit fu însuşi temutul cavaler, pe care-l provocase astfel la luptă pe viaţă şi 
pe moarte. Acesta, neaşteptîndu-se deloc la o asemenea sfidare, stătea 
nepăsător în uşa cortului său. 

— Te-ai spovedit, frățioare? zise templierul. Ai ascultat liturghia azi- 
dimineață de-ţi pui atît de uşor viaţa în primejdie? 

— Sînt mai pregătit ca dumneata pentru a înfrunta moartea, răspunse 
Cavalerul Dezmoştenit, căci sub acest nume se înscrisese străinul în cartea 
turnirului. 

Atunci du-te de-ți ia locul în arenă şi priveşte pentru cea din urmă 
oară lumina soarelui, zise Bois-Guilbert, căci astă-noapte vei dormi în rai. 

Îţi mulţumesc pentru curtenie, răspunse Cavalerul Dezmoştenit şi 
drept răsplată, dă-mi voie să-ți dau un sfat: ia-ți un cal odihnit şi o lance 
nouă. căci pe cinstea mea, vei avea nevoie şi de una şi de alta. 

După ce rosti cu încredere aceste cuvinte, îşi împinse de-a-ndăratelea 
calul pe povîrnişul pe care urcase şi o luă apoi, tot de-a-ndăratelea, prin 
arenă, pînă ce ajunse la marginea ei de miazănoapte, unde se opri în 
aşteptarea adversarului. Această demonstrație de călărie îi atrase din nou 
aplauzele mulțimii. 

Deşi poveţele adversarului său îl întărîtaseră, Brian de Bois-Guilbert 
tinu seamă de ele, întrucît era în joc însăşi onoarea lui nu-şi putea îngădui să 
nesocotească nici unul din mijloacele în stare să-i aducă victoria asupra 
semețului său adversar. Îşi înlocui aşadar calul cu unul odihnit, încercat în 
lupte şi neobişnuit de puternic. De asemenea, îşi alese o lance nouă şi 
trainică, de teamă ca lemnul celei dintîi să nu se fi şubrezit în luptele purtate 
pînă atunci. În sfîrşit, îşi lepădă pavăza, izbită în cîteva locuri şi luă alta de 
la scutierii lui. Cea veche avea doar blazonul ordinului din care făcea parte, 
înfățişînd, doi călăreți pe un singur cal, simbol al umilinţei şi sărăciei dintru 
început a templierilor, virtuţi înlocuite mai apoi cu trufia şi patima 
îmbogăţirii, care, în cele din urmă, aveau să ducă la desfiinţarea ordinului 


lor. Noua pavăză a lui Bois-Guilbert avea drept blazon un corb în plin zbor, 
tinînd în gheare o tigvă, iar dedesubt se putea citi deviza: "Gare le 
Corbeau!"("Fereşte-te de corb!"). 

Nerăbdarea publicului ajunse la culme cînd cei doi luptători se opriră 
unul în fața celuilalt, la cele două capete ale arenei. Cu toate că puţini dintre 
spectatori credeau în putinţa unei victorii a Cavalerului Dezmoştenit, acesta 
le cucerise inimile prin bărbăţia şi purtarea lui curtenitoare. 

De îndată ce trîmbiţele dădură semnalul, cei doi luptători porniră de 
pe locurile lor cu iuţeala fulgerului şi se ciocniră în mijlocul arenei, cu un 
zgomot asemănător tunetului. Lăncile lor zburară în ţăndări şi o clipă 
oamenii crezură că amîndoi se prăbuşiseră, deoarece caii li se lăsaseră pe-o 
rînă sub puterea izbiturii. Dibăcia cu care cavalerii ştiau să se folosească de 
frîie şi de pinteni înlătură primejdia prăbuşirii cailor; după ce se priviră o 
clipă cu nişte ochi ce păreau că aruncă flăcări prin grătarul vizierelor, 
călăreţii făcură stînga-mprejur şi se întoarseră la locurile lor, la cele două 
capete ale arenei, unde slujitorii le dădură cîte o nouă lance. 

Aclamaţiile spectatorilor care-şi fluturau eşarfele şi năframele, 
precum şi însuflețirea tuturor vădeau interesul stîrnit de această luptă — cea 
mai egală şi mai spectaculoasă dintre toate cîte avuseseră loc în ziua aceea. 
Dar abia ajunseră cavalerii la locurile lor, că aclamaţiile conteniră, urmate 
de o tăcere atît de adîncă şi atit de înfricoşată, încît s-ar fi zis că mulțimea 
nu cutează nici măcar să răsufle. 

După ce le îngădui luptătorilor un răgaz de cîteva minute, ca să-şi 
poată veni în fire şi ei şi caii lor, prinţul loan făcu semn cu topuzul către 
trimbiţaşi, vestindu-i să sune reînceperea luptei. 

Cei doi cavaleri porniră pentru a doua oară de la locurile lor şi se 
ciocniră în mijlocul arenei cu aceeaşi repeziciune, dibăcie şi putere, dar nu 
cu acelaşi noroc de amîndouă părțile ca mai înainte. 

În această a doua întîlnire, templierul îşi îndreptă lancea spre mijlocul 
pavezei adversarului său şi o izbi cu atîta putere şi îndemînare, încît lancea 
îi zbură în țăndări, iar Cavalerul Dezmoştenit abia se putu ține în şa. El 
urmărise la început să-şi îndrepte virful lăncu spre scutul lui Bois-Guilbert, 
dar schimbîndu-şi gîndul chiar în clipa cînd se apropia de cavaler, îşi 
îndreptă lancea spre cască, o ţintă mai greu de atins, dar care, de-ar fi fost 
nimerită, ar fi făcut ca lovitura să fie nimicitoare. El nimeri viziera 
normandului, iar vîrful lăncu se înfipse între zăbrelele ei de fier. Totuşi, în 
ciuda acestui neajuns, templierul nu-şi făcu numele de ruşine şi dacă nu i s- 


ar fi rupt chingiile şeii, poate că n-ar fi căzut de pe cal; după cum aceasta se 
întîmplă, el se prăbuşi la pămînt cu cal cu tot, învăluit într-un nor de praf. 

Templierului nu-i trebui decît o clipă ca să se desprindă din scări şi să 
iasă de sub calul prăbuşit, înfuriat la culme, atît din pricina umilinţei ce-o 
suferise, cît şi din pricina aclamaţiilor cu care aceasta era întîmpinată de 
spectatori, el trase spada şi o flutură în faţa învingătorului, în semn de 
sfidare. 

Cavalerul Dezmoştenit sări de pe cal şi-şi trase la rîndu-i spada. Dar 
mareşalii călări se repeziră între ei şi-i despărțiră, amintindu-le că regulile 
turnirului nu îngăduiau o asemenea luptă în cazul de față. 

— Nădăjduiesc că ne vom mai întîlni! spuse templierul, aruncînd o 
privire plină de ură adversarului său. Şi nădăjduiesc că va fi într-un loc unde 
nu se va găsi nimeni să ne despartă! 

— Dacă nu ne vom întîlni, răspunse Cavalerul Dezmoştenit, nu va fi 
din vina mea. Călare sau pe Jos, cu lancea, cu baltagul sau cu spada, sînt 
gata oricînd să mă măsor cu dumneata! 

Ar fi schimbat ei şi alte vorbe, mai mînioase, dacă mareşaliui, 
încrucişîndu-şi lăncile între ei, nu i-ar fi silit să se despartă. Cavalerul 
Dezmoştenit se întoarse la locul lui, iar Bois-Guilbert la cortul său, unde 
rămase pînă seara pradă unei deznădejdi cumplite. 

Fără să descalece, învingătorul ceru o cană de vin şi deschizîndu-şi 
viziera, adică partea de jos a căştii, dădu de ştire că bea "în cinstea tuturor 
inimilor cu adevărat engleze şi pentru pieirea tiranilor venetici”. Apoi 
porunci trîmbiţaşului său să cheme la luptă pe toţi cavalerii doritori să se 
măsoare cu el. De asemenea, ceru ca un herald să dea de veste că nu doreşte 
să facă nici o alegere, fiind gata să se lupte cu ei în ordinea în care se 
hotărau ei înşişi să se măsoare cu dînsul. 

Mătăhălosul Front-de-Boeuf, înveşmîntat într-o armură neagră, 
cobori cel dintii în arenă. Pe scutul lui alb era zugrăvit capul unui taur 
negru, pe jumătate şters de numeroasele ciocniri pe care le susţinuse şi 
purtînd trufaşa deviză: Cave, adsum!®®- Cavalerul Dezmoştenit dobîndi un 
avantaj mic, dar hotărîtor asupra acestui adversar. Şi unul şi celălalt îşi 
sfărîmară lăncile, dar întrucît Front-de-Boeuf îşi pierduse o scară în clipa 
ciocnirii, fu socotit învins. 

În cea de-a treia întîlnire, împotriva lui Philip de Malvoisin, străinul 
ieşi din nou biruitor. El izbi cu atîta putere casca acestui baron, încît 


chingile şei se rupseră, iar Malvoisin, care-ar fi căzut dacă n-ar fi rămas cu 
capul descoperit, fu declarat învins, întocmai ca şi prietenii săi. 

În cea de-a patra întîlnire, împotriva lui De Grantmesnil, Cavalerul 
Dezmoştenit se dovedi pe atît de curtenitor pe cît fusese de dibaci şi de 
curajos mai înainte. Calul lui Grantmesnil, un armăsar tînăr şi focos, se 
ridicase pe picioarele dinapoi în aşa fel, încît călăreţul nu mai avea cum să- 
ŞI țintească adversarul, iar străinul, departe de a trage vreun folos de pe 
urma acestui accident, îşi ridică lancea şi trecînd pe lîngă Grantmesnil fără 
să-l atingă, îşi răsuci calul şi se întoarse la capătul arenei, oferindu-i 
adversarului, prin mijlocirea unui herald, favoarea unei a doua întîlniri. 
Grantmesnil refuză însă această favoare, recunoscîndu-se înfrînt atît prin 
curtenia, cît şi prin iscusinţa adversarului său. 

Ralph de Vipont încunună triumful străinului; el fu azvîrlit la pămînt 
cu atîta putere, încît sîngele îi țişni pe nas şi pe gură, iar slujitorii săi îl 
scoaseră în nesimţire din arenă. 

Mule de spectatori aclamară zgomotos hotărîrea unanimă a prințului 
şi a mareşalilor de a conferi Cavalerului Dezmoştenit onorurile acelei zile. 


CAPITOLUL IX 


"... În mijloc se vedea 
O tînără domniţă, decit toate mai 
frumoasă, 

Drept care, ca regină fu aleasă. 

Fiind în frumusețe ne-ntrecută, 

Avea şi o mai nobilă ținută. 

Pe frunte o coroană-i strălucea 

În chip firesc. În mînă ea ținea 

O ramură de visc. Și cu mindrie, 

Ca pe un schiptru, o ridica 
— semn de tărie. 

Din Floarea şi frunza 


"m 


Cei doi mareşali, William de Wyvil şi Stephen de Martival, îl 
felicitară cei dintîi pe învingător, rugîndu-l totodată să binevoiască a-şi 
scoate casca sau cel puţin să-şi ridice viziera înainte de a veni în fața 


prințului loan pentru a primi din mîinile sale premiul turnirului din ziua 
aceea. Dezmoştenitul refuză, cu multă curtenie de altfel, această cerere, 
spunîndu-le că deocamdată nu putea să-şi dezvăluie fața, din pricini pe care 
le lămurise heralzilor în clipa cînd pusese piciorul în arenă. Mareşalii se 
arătară pe deplin mulțumiți de acest răspuns, căci printre curioasele juruințe 
făcute adesea de cavaleri pe vremea aceea, cel mai obişnuit era acela prin 
care se legau să rămînă necunoscuţi cîtăva vreme, sau pînă la săvîrşirea 
cutărei sau cutărei isprăvi. De aceea, mareşali nu mai stăruiră să pătrundă 
taina Cavalerului Dezmoştenit, ci-i împărtăşiră prinţului loan dorința 
învingătorului de a rămîne necunoscut şi-i cerură voie să-l aducă în fața 
luminaţiei-sale pentru a-şi primi răsplata vitejiei arătate pe cîmpul de luptă. 

Cuniozitatea lui loan era ațiţată de taina în care se învăluia străinul şi 
fiind şi-aşa nemulţumit de rezultatul turnirului, în care luptătorii săi favoriți 
fuseseră unul după altul învinşi de un singur cavaler, răspunse cu trufie 
mareşalilor. Pe nimbul din jurul frunţii Sfintei Fecioare! Se vede treaba că 
acest cavaler a fost dezmoştenit nu numai de pămînturi, ci şi de curtenie, 
dacă ține morțiş să se înfățişeze înaintea noastră fără a-şi descoperi fața. 
Poate că ştiţi dumneavoastră, domnii mei, adăugă el întorcîndu-se spre cei 
din suită, cine e viteazul acesta care se poartă cu atîta semeție? 

— Eu, unul, n-aş putea să ghicesc, răspunse De Bracy. Şi drept să vă 
spun, nu credeam că pe întinsul Britaniei celei încinse de patru mări să se 
găsească vreun luptător în stare a dobori cinci cavaleri ca aceştia într-o 
singură zi. Pe legea mea, n-am să uit cît oi trăi ce zdravăn l-a pocnit pe De 
Vipont. Bietul ospitalier a zburat din şa ca piatra din praştie. 

— Nu te mai bucura atita, îi tăie vorba un cavaler ioanit. Amicul 
dumitale, templierul, n-a fost nici el mai norocos. L-am văzut pe viteazul 
dumitale lăncier Bois-Guilbert rostogolindu-se de trei ori şi strîngînd de 
fiecare dată ţărîna în pumni. 

De Bracy, care era legat de templieri, ar fi vrut să-i răspundă, dar 
prințul loan nu-i dădu răgazul: 

— Linişte, domnilor! Ce gîlceava deşartă s-a stîrnit aici? 

— Învingătorul aşteaptă să se facă voia înălțimii-voastre, zise De 
Wyvil. 

— Voia noastră, răspunse loan, este să mai aştepte pînă ce vom 
vedea dacă nu cumva se află printre noi vreun om în stare să-i ghicească 
numele şi rangul. Chiar de-ar fi să aştepte aici pînă la căderea nopţii, a avut 
destul de lucru ca să nu-i mai fie frig. 


—  Luminăţie, spuse Waldemar Fitzurse, nu-l veți cinsti cum se 
cuvine pe învingător dacă-l veți sili să aştepte pînă ce noi vom spune 
înălțimii-voastre un lucru pe care n-avem cum să-l ştim. Mie, unul, nu-mi 
trece prin minte nici un prepus, deşi mă bate gîndul că s-ar putea să fie 
vorba de unul din acei lăncieri destoinici care l-au însoțit pe regele Richard 
în Palestina şi care pribegesc acum din Tara sfîntă spre patrie. 

— Te pomeneşti că-i contele de Salisbury? E cam de aceeaşi statură, 
spuse De Bracy. 

— Seamănă mai degrabă cu sir Thomas de Multon, cavaler de 
Gilsland, îşi dădu cu părerea Fitzurse. Salisbury e mai butucănos. 

Un murmur trecu prin suită, dar nu se ştiu cine-l stîrnise: 

— S-ar putea să fie regele, da, s-ar putea să fie regele Richard Inimă- 
de-Leu, în carne şi oase! 

— Ferească Dumnezeu! strigă prinţul loan, pălind şi tremurînd fără 
să vrea, de parcă un fulger ar fi căzut la picioarele sale. Waldemar! De 
Bracy! Bravu mei cavaleri, nu uitaţi făgăduielile date şi slujiți-mă cu 
credință pînă la capăt! 

— Nu vă ameninţă nici o primejdie, spuse Waldemar Fitzurse. Aţi 
uitat oare cum arată fratele dumneavoastră de credeți că trupul său uriaş ar 
putea să încapă într-o asemenea armură? De Wyvil şi Martival, îl veți sluji 
mai bine pe prinţ de-l veţi aduce pe învingător în faţa tronului, pentru a 
pune capăt unei bănuieli care i-a alungat tot sîngele din obraji. Priviţi-l mai 
îndeaproape, urmă el, alteţa-voastră va vedea că e cu o palmă mai scund 
decît regele Richard şi de vreo două ori mai puţin lat în umeri. Calul său n- 
ar fi putut alerga nici o cursă cu Richard în spinare. 

Fitzurse nu-şi sfirşise încă vorba, cînd mareşalii îl aduseră pe 
Cavalerul Dezmoştenit la pragul scării de lemn care ducea din arenă spre 
tronul prinţului loan. Tulburat încă de gîndul că fratele lui, căruia, deşi îi 
era atît de îndatorat, îi căşunase atîta rău, se va fi ivit pe neaşteptate în 
regatul său, prinţul nu se liniştise pe deplin la auzul înţeleptelor vorbe ale 
lui Fitzurse. Bîiguind cîteva laude încîlcite la adresa vitejiei cavalerului şi 
poruncind să-i fie înmînat calul de luptă care era premiul turnirului, prinţul 
tremura la gîndul că dinapota vizierei acelui om îmbrăcat în zale va auzi un 
răspuns în care va recunoaşte învăluirile adinci şi înfricoşătoare ale glasului 
lui Richard Inimă-de-Leu. 

Dar Cavalerul Dezmoştenit nu răspunse la cuvintele de laudă ale 
prințului, ci-i mulțumi doar printr-o plecăciune adîncă. 


Doi slujitori în straie bogate aduseră în arenă calul înzestrat cu o 
găteală de luptă dintre cele mai scumpe, dar care nu era, totuşi, în ochii 
cunoscătorilor, decît un neînsemnat adaos la valoarea nobilului animal. 
Apucînd cu o mînă ciochina, Cavalerul Dezmoştenit sări de-a dreptul în şa, 
fără a se folosi de scări şi cu lancea ridicată, făcu de două ori înconjurul 
arenei, punînd în lumină, cu dibăcia unui călăreț desăvîrşit, toate însuşirile 
calului. 

Impresia de trufie pe care o putea stîrni această demonstrație fu 
înlăturată de iscusinţa cu care cavalerul ştiu să scoată la iveală meritele 
darului primit de la prinţ, drept care cavalerul fu din nou răsplătit de 
aclamaţiile tuturor celor de faţă. 

Între timp, neastîmpăratul stareț de Jorvaulx îi amintise în şoaptă 
prințului loan că, după ce-şi arătase vitejia, învingătorul trebuia acum să-şi 
dovedească şi chibzuinţă, alegînd dintre frumuseţile care făceau podoaba 
inbunelor pe regina frumuseţii şi a dragostei, aceea care avea să înmîneze 
premiul turnirului în ziua următoare. În clipa cînd cavalerul trecea pentru a 
doua oară prin faţa prinţului, acesta îi făcu semn cu topuzul. Cavalerul se 
întoarse cu faţa spre tron şi plecîndu-şi lancea pînă aproape de pămînt, 
rămase nemișcat, ca şi cum ar fi aşteptat poruncile prinţului loan; dibăcia cu 
care îşi strunise dintr-o dată fugarul, aducîndu-l de la neastîmpăr la 
nemişcarea unei statui ecvestre îi atrase admiraţia,tuturor. 

Prinţul loan îi grăi atunci: 

— Cavalere Dezmoştenit, căci aceasta ţi-e singurul nume pe care ai 
binevoit să ni-l dezvălui, ai acum datoria, dar şi cinstea, de a alege pe 
frumoasa care, în calitate de regină a frumuseţii şi a dragostei, va prezida 
serbările de mîine. Dacă, fund străin în țara noastră, vei avea cumva nevoie 
de ajutor în această alegere, îți putem spune că Alicia, fiica viteazului nostru 
cavaler Waldemar Fitzurse, trece de multă vreme la curtea noastră drept cea 
dintîi în ce priveşte frumuseţea şi rangul deopotrivă. Fireşte că ai dreptul de 
a oferi singur, cui vei dori, această coroană. Aceea pe care o vei alege va fi 
aşadar regina zilei de mîine. Ridică-ţi lancea! 

Cavalerul se supuse, iar prinţul loan înfipse în vîrful lăncii lui o 
cunună de atlaz verde, tivită cu aur, de pe marginile căreia se ridicau vîrfuri 
de săgeți şi inimi, rînduite la fel ca frunzele şi boabele de fragi pe o coroană 
ducală. Prinţul loan pomenise într-adins numele fiicei lui Waldemar 
Fitzurse, mînat de mai multe motive, toate fiind roadele unei minţi care 
alcătuiau un amestec ciudat de nepăsare şi trufie, de şiretenie şi micime de 


suflet. El voia să alunge din mințile cavalerilor din jurul lui gluma nesăbuită 
pe care-o făcuse în legătură cu evreica Rebecca; de asemenea, urmărea să-l 
îmbuneze pe Waldemar, tatăl Aliciei, de care se temea şi care-şi arătase, nu 
o dată, nemulţumirea în cursul acelei zile.Prinţul mai urmărea un lucru şi 
anume să intre în grațiile fetei, căci ambiția nemăsurată mergea la el mînă în 
mînă cu destrăbălarea. În afară de asta, el voia să asmuţă împotriva 
Cavalerului Dezmoştenit (pe care nu putea să-l sufere) un duşman puternic, 
pe Waldemar Fitzurse, socotind că acesta se va simți şi mai adînc jignit 
decît fiică-sa dacă, aşa cum era de aşteptat învingătorul ar fi făcut o altă 
alegere. 

Şi chiar aşa se întîmplă. Cînd Cavalerul Dezmoştenit trecu prin faţa 
galeriei de lîngă loja prințului, în care domniţa Alicia îşi dezvăluia întreaga 
strălucire a unei frumuseți triumfătoare, el nu se opri, ci păşi mai departe, pe 
atît de încet, pe cît călărise de repede în jurul arenei, ca şi cum s-ar fi folosit 
din plin de dreptul de a cerceta temeinic numeroasele chipuri frumoase ce 
împodobeau galeriile. 

Făcea să vezi cum se comportau femeile supuse acestui examen: 
unele roşeau, altele îşi luau un aer demn şi trufaş, unele priveau drept în faţă 
ŞI încercau să arate că n-au habar de ceea ce se întîmplă, altele se fereau, 
prefăcîndu-se îngrozite, unele se sileau să nu zîmbească, iar vreo două sau 
trei izbucniră în rîs. Cîteva îşi acoperiră nurii cu vălul, dar întrucît — după 
cum spune Manuscrisul Wardour — fiecare dintre ele domnise cam vreo 
zece ani ca regină a frumuseţii, se poate presupune că, fiind sătule de 
asemenea deşertăciuni, renunțau acum de bunăvoie la pretențiile lor, în 
favoarea tinerelor frumuseți ale vremii. 

În cele din urmă, cavalerul se opri în faţa galeriei în care se afla 
domniţa Rowena, sub privirile aţiţate ale spectatorilor. 

Dacă viteazul cavaler s-ar fi călăuzit în alegerea sa după entuziasmul 
stîrnit de izbînzile sale, trebuie spus că acea parte a galeriilor în faţa căreia 
se oprise era vrednică de întiietate. Bucuros din cale-afară de prăbuşirea 
templierului şi cu atît mai vîrtos de ruşinea pățită de Front-de-Boeuf şi de 
Malvoisin, vecini care îl duşmăneau, Cedric Saxonul îl urmărise tot timpul 
pe învingător, aplecîndu-şi trupul peste balustradă şi privind nu numai cu 
Ochii, ci şi cu inima şi cu sufletul. Domnița Rowena urmărise cu aceeaşi 
luare-aminte întîmplările zilei, cu toate că se ferise să-şi dea pe față 
simţămintele. Pînă şi greoiul Athelstane dăduse semne de înviorare, cerînd 


la un moment dat un uriaş pocal de vin tămiios, pentru a-l ridica în 
sănătatea Cavalerului Dezmoştenit. 

Un alt grup, aşezat sub galeria ocupată de saxoni, arătase un interes la 
fel de mare față de desfăşurarea luptelor. 

— Abrahame! exclamase Isaac din York în clipa începerii luptei 
dintre templier şi Cavalerul Dezmoştenit. la te uită ce straşnic călăreşte 
creştinul acela! Vai de mine, nici nu-i pasă că armăsarul ăsta grozav a fost 
adus taman din Barbaria!$l!. , îl canoneşte ca pe-o mîrţoagă. Cît despre 
mîndrețea asta de armură, care i-a adus atîția ţechini lui Iosef Pareira, 
armurierul din Milano, başca profitul de şaptezeci la sută, n-are deloc grijă 
de ea, de parc-ar fi găsit-o pe drum! 

— Dacă-şi primejduieşte viaţa într-o luptă atît de înfricoşătoare cum 
vrei să-şi cruțe calul şi armura, tată? îl întrebase Rebecca. 

— Copila mea, îi răspunsese Isaac cu aprindere, nu ştii ce vorbeşti. 
Gîtul şi mădularele sînt ale lui, dar calul şi armura sînt ale... O, sfinte Iacob! 
Ce era să spun? Oricum, e un tînăr de ispravă. Uite, Rebecca, uite-l că se 
repede iarăşi asupra filisteanului! Roagă-te, copila mea, roagă-te să nu i se 
întîmple vreo nenorocire viteazului tînăr şi nici armăsarului sprinten şi nici 
armurii scumpe! Pe dumnezeul strămoşilor mei, strigă el din nou, a învins! 
Filisteanul necircumcis s-a prăbuşii sub lancea lui întocmai cum Og, regele 
Başanului şi Sihon, regele amoriţilor, au căzut sub sabia strămoşilor noştri. 
Sînt sigur c-o să le ia ca pradă de război tot aurul şi argintul şi caii de luptă 
şi armurile cele de bronz şi oţel. 

Vrednicul evreu vădise aceeaşi tulburare şi cu prilejul celorlalte lupte, 
neuitînd să socotească de fiecare dată, la repezeală, prețul calului şi al 
armuri învinsului, care reveneau învingătorului. 

Aşadar, spectatorii din acea parte a arenei unde se oprise acum 
Cavalerul Dezmoştenit îi urmăriseră cu interes destul de mare izbînzile. 

Fie din pricină că nu se putea hotărî, fie din cine ştie ce altă pricină, 
învingătorul zilei rămase locului vreme de peste un minut, sub privirile 
spectatorilor care aşteptau cu sufletul la gură, pîndindu-i mişcările în tăcere. 
În sfîrşit, plecîndu-şi încet, cu graţie, lancea, el depuse coroana la picioarele 
frumoasei Rowena. În aceeaşi clipă, heralzii vestiră, în sunete de trîmbiţă, 
că domnița Rowena a fost aleasă regină a frumuseţii şi-a dragostei pentru 
ziua următoare şi ameninţară totodată cu straşnice pedepse pe cei care nu se 
vor supune puterii ei. După aceea, heralzii strigară din nou: "Fiţi darnici “, la 
care chemare, Cedric, în culmea bucuriei, răspunse printr-o danie 


mărinimoasă, iar Athelstane 1 se alătură, ceva mai încet, cu una la fel de 
mare. 

Domniţele de obîrşie normandă începură să murmure, fiind la fel de 
puţin obişnuite să se vadă înfrînte de vreo frumuseţe saxonă, pe cît erau de 
neobişnuiți seniorii normanzi să se vadă învinşi în jocurile cavalerești 
născocite chiar de ei. Dar aceste murmure de nemulţumire fură înăbuşite de 
strigătele mulțimii: „Trăiască domniţa Rowena, regina aleasă a dragostei şi 
a frumuseții!”. La care strigăt, mulți dintre cei aflați în tribuna de jos 
adăugară: „Trăiască prințesa saxonă! Trăiască neamul nemuritorului 
Alfred!” 

Oricît de neplăcut ar fi sunat aceste cuvinte în urechile sale şi ale 
curtenilor din jurul său, prinţul loan se văzu nevoit totuşi să consfințească 
alegerea făcută de învingător; el îşi ceru calul, cobori de pe tron şi 
încălecînd, intră din nou în arenă, urmat de suita lui. Prinţul se opri o clipă 
sub galeria domniţei Alicia, pe care o salută, spunînd totodată celor din 
suită: 

— Pe legea mea, domnilor! E drept că faptele de arme ale cavalerului 
i-au arătat puterea, dar alegerea pe care a făcut-o dovedeşte că are vederea 
slabă. 

Nenorocirea lui loan, în această împrejurare, ca şi de-a lungul întregii 
sale vieți, a fost necunoaşterea sufletului acelora pe care voia să şi-i apropie. 
Waldemar Fitzurse se simţi mai degrabă jignit decît măgulit de vorbele 
prințului cu privire la fiica sa, vorbe care subliniau în auzul tuturor faptul că 
învingătorul o dispreţuise. 

— Nu cunosc vreun drept mai scump şi mai nestrămutat al 
cavalerilor decît acela de a-şi alege singuri, în deplină libertate, pe stăpîna 
inimii lor. Fiica mea nu cerşeşte nimănui omagiile şi le va dobîndi 
totdeauna pe cele cuvenite, trivit meritelor şi rangului ei. 

Prinţul loan nu răspunse, ci, ca şi cum ar fi vrut prin aceasta să-şi 
verse năduful, dădu pinteni calului şi porni în galop spre galeria unde şedea 
Rowena, cu coroana încă la picioarele ei. 

— Frumoasă domniţă, zise el, însuşeşte-ți acest simbol al 
suveranității dumitale, căreia nimeni nu-i aduce un mai sincer omagiu ca 
noi, loan de Anjou. Dacă îţi va face plăcere, vino astăzi împreună cu nobilul 
dumitale părinte şi cu prietenii săi la banchetul ce-l vom da în castelul din 
Ashby. Vom putea astfel să o cunoaştem mai îndeaproape pe regina în fața 
căreia ne vom închina mîine. 


Rowena rămase tăcută, iar Cedric răspunse în locul ei în saxonă: 

— Domnița Rowena nu cunoaşte limba în care ar putea răspunde la 
curtenitoarele dumneavoastră cuvinte şi în care şi-ar putea juca rolul la 
serbarea dumneavoastră. Eu însumi şi nobilul Athelstane de Coningsburgh 
nu cunoaştem decît graiul şi datinile strămoşilor noştri. De aceea mulţumim 
înălțimii-voastre pentru curtenitoarea invitație la banchet, dar nu o putem 
primi. Miine, domniţa Rowena îşi va îndeplini nobilul rol la care a fost 
chemată prin alegerea liberă a cavalerului învingător, consfințită prin uralele 
norodului. 

Spunînd acestea, el luă coroana şi o aşeză pe capul Rowenei, în semn 
că domniţa primeşte vremelnica împuternicire ce-i fusese încredințată. 

— Ce spune? întrebă prinţul Ioan, prefăcîndu-se a nu pricepe limba 
saxonă, cu toate că o înţelegea foarte bine. 

Un slujitor din suită îi tălmăci în franţuzeşte cuvintele lui Cedric. 

— Bine, fie şi-aşa, zise prinţul. Mîine vom petrece noi înşine la tron 
pe această suverană fără grai. Dar, nobile cavaler, adăugă el, întorcîndu-se 
spre învingător, care rămăsese în faţa galeriei, nădăjduiesc că cel puţin 
dumneata vei lua parte la banchetul nostru de astăzi! 

Cavalerul, deschizînd pentru prima oară gura, spuse cu voce scăzută 
şi în mare grabă că nu poate veni, întrucît era prea ostenit şi trebuia să se 
pregătească pentru luptele din ziua următoare. 

— Nu face nimic, zise prinţul loan cu trufie. Deşi nu sîntem obişnuiţi 
cu asemenea refuzuri, ne vom strădui să petrecem cît mai bine, chiar dacă 
banchetul nostru nu va fi onorat de prezenţa cavalerului celui mai norocos 
în fapte de arme şi a reginei frumuseții, aleasă de el. 

Sfirşindu-şi vorba, îşi întoarse calul şi porni însoțit de strălucitoarea 
lui suită, dînd astfel semnalul pentru împrăştierea spectatorilor. 

Dar cum mîndria jignită e răzbunătoare, mai cu seamă cînd se îmbină 
cu conştiinţa nimicniciei, prințul loan nu făcuse bine trei paşi, cînd, 
întorcîndu-se, aruncă o privire plină de ură yeoman-ului care îl înfruntase în 
dimineaţa acelei zile. 

Îl vedeţi pe omul acela, zise el către oamenii de arme aflaţi pe- 
aproape. Aveţi grijă să nu vă scape. Răspundeţi cu capul vostru! 

Yeoman-ul înfruntă privirea mîmoasă a prinţului cu aceeaşi hotărtre 
calmă pe care o arătase şi prima dată şi spuse surizător: 

N-am de gînd să plec din Ashby pînă poimîine. Vreau să văd şi eu 
cum ştiu să tragă arcaşii din comitatele Stafford şi Leicester. Sînt sigur că 


pădurile din Needwood şi Charnwood dau arcaşi destoinici. 

— Iar eu, spuse prinţul Ioan slujitorilor săi, pentru a nu-i răspunde 
de-a dreptul, vreau să văd cum ştie să tragă dumnealui cu arcul. Vai de el 
dacă iscusinţa nu-i va sluji drept scuză pentru necuviinţă! 

— E vremea ca neobrăzarea acestor mitocani să fie înfrînată printr-un 
exemplu drastic, zise De Bracy. 

Waldemar Fitzurse, socotind pesemne că prinţul nu alesese cea mai 
bună cale spre a ajunge la popularitate, dădu din umeri fără să scoată o 
vorbă. Prinţul loan purcese iarăşi la drum, iar mulțimea începu să se 
împrăştie. 

Spectatorii porniră spre cîmp în cete mai mari sau mai mici, 
îndreptîndu-se pe căi felurite spre locurile de unde veniseră. Cei mai mulți 
dintre ei se duceau la Ashby; numeroşi nobili erau găzduiți în castelul de 
acolo, iar alții găsiseră locuinţă chiar în orăşel. Printre aceştia din urmă se 
numărau mai toți cavalerii care luaseră parte la întrecerile turnirului sau 
aveau de gînd să lupte a doua zi; în uralele mulţimii, ei călăreau agale, 
vorbind despre întîmplările zilei. Aceleaşi urale îl întîmpinară şi pe prinţul 
loan, nu atît din pricina popularității sale, cît datorită strălucirii straielor lui 
şi ale suitei sale. 

Aclamaţii mult mai puternice, pornite din inimă şi de altfel mai 
binemeritate, îl întîmpinară pe învingătorul zilei, pînă ce acesta, nerăbdător 
să scape de privirile mulțimii, primi propunerea curtenitoare a mareşalilor 
de a-şi petrece noaptea într-unul dintre corturile înălțate la marginea arenei. 
De îndată ce cavalerul se retrase în cortul lui, mulţi dintre cei care 
zăboviseră în arenă pentru a-l privi şi a-şi da cu presupusul asupra persoanei 
sale se împrăştiară la rîndu-le. 

În locul forfotei zgomotoase a unei mulţimi îngrămădite într-o 
singură arenă şi însuflețite de priveliştea aceloraşi întîmplări trecătoare, se 
auzea acum zvonul glasurilor acelora care se depărtau în pîlcuri, în toate 
direcțiile. Zvonul acesta se stinse curînd şi în liniştea ce se aşternu nu se 
mai auzi nici un zgomot, în afară de vocile cîtorva slugi rămase pentru a 
scoate din galerii pernele şi covoarele, ca să le pună la adăpost pe vreme de 
noapte. Slugile se ciondăneau pentru şipurile de vin pe jumătate golite şi 
pentru resturile gustărilor împărțite la spectatori. 

Dincolo de arenă, unde fuseseră înjghebate cîteva fierării, începură să 
lucească prin pîcla amurgului focuri ce vesteau truda armurierilor. Aceştia 


urmau să muncească toată noaptea, căci aveau de dres sau de potrivit o 
sumedenie de armuri, menite să fie îmbrăcate iarăşi a doua zi. 

Un şir de străji-înarmate ce se schimbau din două în două ceasuri 
înconjurau arena, care se afla astfel toată noaptea sub straşnică pază. 


CAPITOLUL X 

"Asemeni corbului care aduce 
Bolnavului, în plic, a morții veste. 
Şi-n bezna nopții țese ca o mreajă, 
În jurul lui, cu negrele-i aripi. 

Aşa aleargă, spăimintat, Barrabas, 
Amarnic blestemindu-i pe creştini," 
Evreul din Malta 


Cavalerul Dezmoştenit nu apucase bine să intre în cort, că o mulțime 
de scutieri şi de paji se îmbulziră în jurul lui ca să-i scoată armura, să-i 
schimbe veşmintele şi să-i pregătească o baie înviorătoare. Osîrdia lor era 
poate îmboldită de curiozitate, căci fiecare dorea să ştie cine era cavalerul 
care, deşi cucerise atîția lauri, nu voise cu nici un chip să-şi ridice viziera şi 
să-şi spună numele, nesocotind astfel pînă şi porunca prințului loan. Dar 
stăruința lor dădu greş. Cavalerul Dezmoştenit refuză ajutorul lor, 
mulțumindu-se cu acela al scutierului său. Acesta aducea mai degrabă cu un 
yeoman şi se purta cam țărăneşte. Îmbrăcat într-o haină de aba fumurie şi cu 
capul pe jumătate acoperit de o căciulă normandă de blană neagră, el părea 
tot atît de dornic să rămînă necunoscut ca şi stăpînu-său. După ce toți 
ceilalți slujitori părăsiră cortul, el îşi ajută stăpînul să-şi scoată armura şi-i 
puse dinainte o ulcică de vin şi niscaiva merinde, pe care, ostenit cum era, 
cavalerul le primi cu dragă inimă. 

Abia îşi sfirşise cavalerul cina frugală, cînd slujitorul său îl vesti că 
cinci oameni, fiecare ducînd de căpăstru un cal înzăuat, cereau să stea de 
vorbă cu el. Cavalerul Dezmoştenit îşi înlocuise armura cu o dulamă lungă 
— îmbrăcăminte pe care o purtau îndeobşte nobilii şi care, fiind prevăzută 
cu o glugă, putea ascunde fața omului, dacă aşa-i era vrerea, la fel de bine 
ca şi viziera unul coif. Dar întrucît afară se întunecase de-a binelea, nu mai 


era nevoie de nici o travestire decît doar pentru nişte oameni care s-ar fi 
nimerit să-i cunoască prea bine chipul. 


Cavalerul Dezmoştenit păşi cu semeție spre intrarea cortului, unde-i 
găsi pe scutierii celor cinci cavaleri. Îi recunoscu lesne după livrelele lor 
roşii şi negre şi după caii stăpînilor lor, pe care-i duceau de căpăstru, 
încărcaţi cu armurile purtate de ei în ziua aceea. 

— Potrivit rînduielilor cavalerești, zise cel ce se afla în frunte, eu, 
Baldwin de Oyley, scutier al temutului cavaler Brian de Bois-Guilbert, vin 
să vă aduc dumneavoastră, care purtaţi deocamdată numele de Cavaler 
Dezmoştenit, calul şi armura folosite de numitul Brian de Bois-Guilbert în 
întrecerea de arme ţinută astăzi, lăsînd la alegerea dumneavoastră dacă să le 
păstraţi sau să hotărîți pentru ele un preţ de răscumpărare, după cum vă va fi 
voia, căci aceasta este legea armelor. 

Ceilalți scutieri rostiră aproape aceeaşi formulă şi aşteptară apoi 
hotărîrea Cavalerului Dezmoştenit, 

— Pentru dumneavoastră, domnilor şi pentru cinstiți şi bravii voştri 
stăpîni, zise cavalerul adresîndu-se celor patru scutieri care vorbiseră la 
urmă, am acelaşi răspuns. Salutaţi-i din partea mea pe nobilii voştri stăpîni 
şi spuneți-le că n-aş vrea să-i lipsesc de nişte cai şi nişte armuri care nu ar 
putea să încapă niciodată pe mîna unor cavaleri mai viteji. Aş fi fericit să- 
mi pot sfirşi aici solia către aceşti bravi cavaleri, dar întrucît sînt cu adevărat 
dezmoştenit, aşa cum mă arată şi numele, sînt nevoit să-i rog pe curtenitorii 
voştri stăpîni să mă îndatoreze, hotărînd ei înşişi preţul de răscumpărare a 
cailor şi armurilor lor, deoarece nici măcar armura ce-o port nu-mi aparține. 

— Fiecare dintre noi, răspunse scutierul lui Reginald Front-de-Boeuf, 
e împuternicit să ofere cîte o sută de ţechini ca preţ de răscumpărare a cailor 
şi armurilor stăpîmilor noştri. 

— E de ajuns, spuse Cavalerul Dezmoştenit. Nevoia mă sileşte să 
primesc jumătate din această sumă; o parte din cealaltă jumătate o veţi lua 
dumneavoastră, domnilor scutieri, iar restul îl veţi da heralzilor, pristavilor, 
menestrelilori*2! şi slugilor. 

Scutierii se descoperiră şi cu plecăciuni adînci, îşi rostiră recunoştinţa 
față de o mărinimie atît de neobişnuită. Cavalerul Dezmoştenit se întoarse 
apoi către Baldwin, scutierul lui Brian de Bois-Guilbert şi-i grăi astfel: 

— De la stăpînul dumitale nu voi să primesc nici arme, nici 
răscumpărare. Spune-i din parte-mi că lupta dintre noi nu s-a sfîrşit şi nu se 
va sfirşi cîtă vreme nu vom fi luptat cu sabia şi cu lancea, călări şi pe jos. El 
însuşi mi-a aruncat sfidarea la luptă pe viaţă şi pe moarte şi nu o voi uita. 


Pînă una-alta, poate fi sigur că nu-l socotesc la fel ca pe tovarăşii săi, cu 
care aş fi bucuros să mă întîlnesc prieteneşte, ci ca pe un duşman de moarte. 

— Stăpînul meu, dădu răspuns Baldwin, ştie să întoarcă disprețul 
pentru dispreţ şi să plătească lovitura cu lovitură, tot astfel cum ştie să 
răspundă prin curtenie la curtenie. Deoarece refuzați să primiţi de la el 
răscumpărarea la care v-aţi învoit pentru armele celorlalți cavaleri, mă văd 
nevoit să las aici armura şi calul stăpînului meu, ştiind prea bine că nu va 
mai voi niciodată să încalece pe acest cal şi să poarte această armură. 

— Ai grăit bine, viteazule scutier, spuse Cavalerul Dezmoştenit, ai 
grăit bine şi cu curaj, aşa cum se cuvine să vorbească un scutier în numele 
stăpînului său, cînd acesta nu se află de faţă. Totuşi, nu lăsa aici calul şi nici 
armura, înapoiază-le stăpînului dumitale, iar dacă va refuza să le primească, 
păs-trează-le pentru dumneata, prietene. Dacă îmi aparțin, eu ţi le dăruiesc 
cu dragă inimă. 

Baldwin făcu o plecăciune adîncă şi se retrase împreună cu tovarășii 
săi, iar Cavalerul Dezmoştenit intră în cort şi-i spuse slujitorului său: 

— Dragul meu Gurth, pînă acum nu se poate spune că am făcut de 
rîs faima cavalerilor englezi. 

— Iar eu, răspunse Gurth, ca un porcar saxon ce mă aflu, n-am jucat 
prost rolul unui scutier normand. 

— Da, răspunse Cavalerul Dezmoştenit, numai că mi-ai scos sufletul 
cu ţărănuile tale. Tot timpul mă temeam să nu te dai în vileag din pricina 
asta. 

— Ei aş! N-am frică de asta; doar prietenul meu, Wamba, 
măscăriciul, despre care nu ştiu dacă nu-i mai mult un pişicher decît nebun, 
ar fi în stare să mă recunoască. Și cu toate astea, abia m-am putut opri să nu 
rîd cînd l-am văzut pe bătrînul meu stăpîn trecînd atît de aproape de mine. 
Bietul de el, îşi închipuie că Gurth e hăt-departe şi-i păzeşte porcii în codrii 
şi smîrcurile din Rotherwood. Dacă m-ar recunoaşte... 

— Ajunge, îi tăie vorba Cavalerul Dezmoştenit, doar ştii ce ţi-am 
făgăduit! 

— Nu despre asta e vorba, căci eu, unul, n-am să-mi vînd niciodată 
prietenii ca să-mi cruț pielea. Am pielea tare ca aceea a rîmătorilor din 
turma mea; nu-i pasă ei nici de cuțit, nici de bici. 

— Fii sigur, Gurth, că te voi răsplăti din plin pentru primejdiile ce le 
înfrunți de dragul meu, spuse cavalerul. Pîn-atunci, primeşte, rogu-te, aceste 
zece monede de aur. 


— lată-mă mai bogat decît a fost vreodată vreun porcar sau vreun 
şerb, zise Gurth, punînd monedele în buzunar. 

— Ia sacul acesta cu aur şi du-l la Ashby, urmă stăpînul său. Află 
unde locuieşte evreul Isaac din York şi spune-i să-şi oprească banii pentru 
cal şi pentru armura pe care mi le-a împrumutat. 

— Nu, pe sfintul Dunstan! răspunse Gurth. Nu voi face una ca asta! 

— Cum aşa, ticălosule?! se mînie stăpînul. Nu vrei s-asculți de 
poruncile mele? 

— Am să le-ascult atîta vreme cît vor fi cinstite, cugetate şi 
creştineşti, răspunse Gurth, dar porunca asta nu-i de felul acestora. Căci a-l 
lăsa pe jidov să-şi oprească singur banii ar fi necinstit, fiindcă ar însemna 
să-l înşele pe stăpînul meu. Şi ar fi un lucru necugetat, fiindcă numai un 
smintit ar fi în stare de-aşa ceva; şi-apoi, ce fel de faptă creştinească ar fi 
jefuirea unui credincios pentru îmbogățirea unui păgîn? 

— Al grijă totuşi să fie mulțumit, slugă încăpăţinată! îl repezi 
Cavalerul Dezmoştenit. 

— Am eu grijă de asta, fiţi pe pace, răspunse Gurth, vîrînd sacul sub 
haină. Să mă ia naiba de nu l-oi face eu să fie mulţumit cu o jumătate din cît 
va cere! mai bodogăni el şi ieşi din cort, lăsîndu-l pe Cavalerul Dezmoştenit 
pradă unor gînduri care, din pricini ce nu pot fi încă dezvăluite cititorului, 
erau cît se poate de dureroase şi răscolitoare. 

Locul acţiunii noastre se strămută acum în orăşelul Ashby, mai bine 
zis într-o casă de ţară din apropierea lui. În această casă, care aparţinea unui 
bogătaş evreu, fuseseră găduiți Isaac, fiică-sa şi slujitorii lor. După cum se 
ştie, evreii erau la fel de mărinimoşi cînd trebuiau să-şi facă datoria de 
gazde şi să-şi ajute coreligionarii, pe cît treceau drept meschini şi cărpănoşi 
cînd era vorba să găzduiască şi să-i ajute pe creştini. În treacăt fie spus, 
aceştia nici nu prea erau vrednici de ospitalitatea evreilor, judecînd după 
felul cum se purtau cu ei. Într-o odaie mică, ce e drept, dar bogat 
împodobită şi mobilată după tipicul oriental, Rebecca şedea pe un maldăr de 
perne frumos brodate, grămădite pe un fel de laviţă care făcea înconjurul 
odăii, ţinînd loc de scaun şi fotolii, întocmai ca estrada la spanioli. Ea 
urmărea mişcările tatălui ei cu o privire drăgăstoasă, dar şi temătoare, în 
vreme ce el se învîrtea de colo pînă colo prin încăpere cu paşi nesiguri, cu o 
mutră plouată, împreunîndu-şi mîinile şi ridicîndu-şi mereu ochii spre 
tavan, ca un om muncit de o tulburare grozavă. 


Ah, lacobe! se căina ei. Ah, sfinți patriarhi ai celor douăsprezece 
triburi ale neamului nostru! Ce nenorocire pe capul unui om care nu s-a 
abătut niciodată de la legile lui Moise! Cincizeci de ţechini mi-au fost 
smulşi dintr-un condei şi încă de ghearele unui tiran! 

— Dar, tată, spuse Rebecca, mi s-a părut că i-ai dat de bunăvoie 
prințului loan banii aceştia. 

— De bunăvoie? Plăgile Egiptului să cadă pe capul lui! De bunăvoie, 
zici? Da, tot aşa de bunăvoie ca atunci cînd mi-am aruncat marfa în Golful 
Lyons, ca să uşurez corabia bătută de furtună. Ah, am îmbrăcat valurile 
spumegînde cu mătăsurile mele de preţ, le-am parfumat spuma sărată cu 
smirnă şi aloes şi am îmbogăţit cu aur şi argint hăurile fără fund ale mării. 
Te-ntreb acum, n-a fost asta o nenorocire cumplită, chiar dacă am aruncat 
totul cu mîinile mele? 

-— Dar sacrificul acela, zise Rebecca, ni l-a cerut însuşi Cel-de-Sus, 
ca să ne poată salva viaţa, iar de-atunci încoace dumnezeul strămoşilor 
noştri ţi-a binecuvîntat afacerile şi averea. 

— Da, răspunse Isaac, dar dacă tiranul pune mîna pe averea asta aşa 
cum a făcut-o azi şi pe deasupra mă sileşte să şi zîmbesc, în vreme ce mă 
fură? Ah, fiica mea! Cea mai mare pacoste ce poate să cadă pe capul 
neamului nostru dezmoştenit şi rătăcitor este că, atunci cînd sîntem prigoniți 
şi furați, lumea îşi ride de noi, iar noi trebuie să ne înghițim năduful şi să 
zimbim cu blîndețe, în loc să ne răzbunăm cu curaj. 

— Nu o lua aşa, tată, spuse Rebecca. Avem şi noi foloasele noastre. 
Creştinii aceştia, răi şi neomenoşi cum sînt, atîrnă întrucîtva de fiii risipiţi ai 
Sionului, pe care-i dispreţuiesc şi-i persecută. Fără ajutorul averilor-noastre, 
ei n-ar fi în stare nici să-şi înzestreze ostile pentru război, nici să-şi 
împodobească triumful în vreme de pace. Iar aurul pe care li-l dăm cu 
împrumut se întoarce cu dobîndă în sipetele noastre. Noi sîntem ca iarba 
care, cu cît o calci în picioare, cu atîta creşte mai mult. Pînă şi serbarea de 
astăzi n-ar fi putut avea loc fără sprijinul hulitului evreu, care a pus la 
îndemînă mijloacele băneşti trebuitoare. 

— Fiica mea, răspunse Isaac, ai atins acum o altă coardă a 
amărăciunii mele. Armăsarul acela straşnic şi armura aceea bogată, care 
făceau cît tot cîştigul scos din afacerea încheiată cu Kirjah Jairam al nostru 
din Leicester, s-au dus pe apa sîmbetei. Pierderea asta înghite cîştigurile 
mele pe o săptămînă, da, pe tot răstimpul dintre un sabat şi altul. Dar mă 


bate gîndul că s-ar putea să sfirşească mai bine, fiindcă tînărul acela e un 
om de inimă. 

— Sînt sigură că n-o să te căieşti că ai răsplătit fapta bună a acestui 
cavaler străin, zise Rebecca. 

— Sper, fiica mea, tot aşa cum sper şi în reclădirea Sionului! Dar mă 
pot aştepta mai degrabă să văd cu ochii mei zidurile şi meterezele noului 
templu decît să văd pe un creştin, fie el cel mai bun dintre creştini, plătind o 
datorie unui evreu, fără a fi silit s-o facă de teama judecății şi a închisorii. 

Spunînd acestea, Isaac începu iarăşi să se plimbe tulburat prin 
încăpere, iar Rebecca, dîndu-şi seama că încercările ei de a-l ogoi nu 
izbutiseră decît să trezească în mintea lui noi pricini de văicăreală, avu 
înţelepciunea de a pune capăt zadarnicei sale strădanii. Recomandăm 
această purtare înțeleaptă tuturor acelora care încearcă, în împrejurări 
asemănătoare, să facă pe sfetnicii şi consolatorii. 

Se întunecase de-a binelea, cînd un slujitor evreu intră în încăpere şi 
puse pe masă două lămpi de argint cu ulei aromat. Un alt servitor aşeză cele 
mai alese vinuri şi mîncăruri pe o măsuţă de abanos cu încrustaţii de argint, 
căci trebuie spus că la ei acasă evreii nu-şi refuzau nici o plăcere, oricît ar fi 
fost de costisitoare. Totodată, servitorul îl înştiinţa pe Isaac că un nazaritean 
(aşa vorbeau evreii între ei despre creştini) dorea să-l vadă. Omul care 
trăieşte din negoţ trebuie să fie mereu la îndemîna oricui pretinde că are 
treabă cu el. Isaac puse la loc pe masă cupa cu vin grecesc de care nici nu se 
atinsese şi spunînd în grabă fiicei sale să-şi acopere faţa, porunci ca străinul 
să fie lăsat să intre. 

Abia avusese vreme Rebecca să-şi acopere frumoasele trăsături cu un 
văl de mătase argintie ce-i cădea pînă la picioare, că uşa se deschise şi în 
odaie păşi Gurth, înfăşurat în larga lui mantie normandă. Departe de a 
inspira încredere, înfăţişarea lui cam dădea de bănuit, mai ales că, în loc să- 
şi scoată căciula şi-o îndesă şi mai mult peste fruntea-i bătută de vînturi. 

— Dumneata eşti evreul Isaac din York? întrebă Gurth pe limba lui 
saxonă. 

— Eu sînt, răspunse Isaac în aceeaşi limbă (căci negoţul îl silise să 
înveţe toate graiurile vorbite în Anglia. Dar dumneata cine eşti? 

— Asta nu te priveşte! răspunse Gurth. 

— Ba mă priveşte tot atît cît te priveşte pe dumneata numele meu, 
căci fără a-ţi şti numele, cum aş putea să tratez cu dumneata? 


— Foarte lesne, răspunse Gurth, fiindcă eu am venit să plătesc nişte 
bani, aşa că trebuie să ştiu dacă-i dau aceluia căruia 1 se cuvin, pe cînd 
dumneata, care-i vei primi, cred că nu te omori să ştii cine ţi-l aduce. 

— Aha, ai venit să-mi aduci bani? făcu evreul. Pe sfîntul patriarh 
Abraham! Atunci se schimbă socoteala. Şi mă rog, din partea cui mi-i 
aduci? 

— Din partea Cavalerului Dezmoştenit, învingătorul turnirului de 
astăzi, zise Gurth. Banii aceştia sînt preţul armurii de care i-a făcut rost 
Kirjath Jairam din Leicester, în urma, stăruinţelor dumitale. Cît despre cal, 
se află acum în grajdul dumitale. Aş vrea să ştiu ce sumă trebuie să plătesc 
pentru armură. 

— Spuneam eu că-i un tînăr cumsecade! strigă Isaac, din cale-afară 
de vesel. O cupă de vin n-o să-ţi facă rău, adăugă el, întinzînd porcarului un 
pocal plin cu o licoare aleasă, cum Gurth nu mai  băuse 
niciodată. 

— ŞI cîţi bani al adus dumneata? urmă 
Isaac. 

— Sfintă Fecioară! bîigui Gurth, punînd cupa pe masă. Ce nectar 
sorb cîinii ăştia necredincioşi, în vreme ce creştinii adevărați sînt siliți să 
bea bere, un fel de poşircă tulbure şi groasă ca lăturile ce le dăm la porci! 
Cîţi bani am adus cu mine? urmă saxonul după ce sfîrşi cu necuviințele. Păi, 
n-am venit cu mîinile goale, măcar că gologanii-s cam puţini. Haide, Isaac! 
Doar ai şi dumneata suflet, măcar că eşti evreu. 

— Stăpînul dumitale a cîştigat astăzi cai buni şi armuri bogate cu 
lancea lui şi cu braţul său puternic. Însă fiindcă-i un tînăr cumsecade, evreul 
va primi toate aceste prăzi drept plată şi-i va înapoia prisosul. 

— Stăpînul meu nu le mai are, le-a dat, spuse Gurth. 

— Ah, rău a făcut! rosti evreul. A făcut o mare prostie. Nu există pe- 
aici nici un creştin în stare să cumpere atîţia cai şi armuri; cît despre evrei, 
nici unul dintre ei nu i-ar fi dat jumătate din ce i-aş fi oferit eu. Dar mi se 
pare că ai o sută de ţechini în sacul ăsta, văd că-i greu, urmă Isaac, cîntărind 
din ochi punga de sub mantia lui Gurth. 

— Am nişte vîrfuri de săgeți în el, spuse Gurth, fără să stea pe 
gînduri. 

— Bine, atunci, urmă Isaac, şovăind între obişnuita poftă de cîştig şi 
dorinţa, nouă pentru el, de a fi mărinimos în împrejurarea de faţă, dacă am 
să-ți spun că primesc optzeci de ţechini pentru un cal bun şi o armură 


bogată (asta înseamnă că nu cîştig nici măcar un galben), ai să ai bani să-mi 
plăteşti? 

— Aştia-s toți banii mei, zise Gurth, deşi suma cerută era mai mică 
decît se aşteptase. Dacă ţi i-aş da, stăpînul meu ar rămîne fără o leţcaie. Dar 
dacă ăsta ţi-e ultimul cuvînt, n-am ce face. 

— Mai umple-ţi o cupă! îl îmbie evreul. Ah, optzeci de ţechini e prea 
puțin. Nu mă aleg cu nici un cîştig Şi-apoi, cine ştie, te pomeneşti că 
armăsarul a ieşit betegit din luptele de azi. Vai, ce lupte grele şi 
primejdioase au fost! Oamenii şi caii tăbărau unii pe alții ca taurii sălbatici 
din Başan! E cu neputinţă ca armăsarul meu să fi scăpat teafăr. 

— lar eu îți zic că-i sănătos tun şi n-a pățit nimic, răspunse Gurth. N- 
ai decît să te duci în grajd şi să-l vezi. Şi îţi spun încă o dată că şaptezeci de 
țechini sînt de ajuns pentru armură; cred că cuvîntul unui creştin face cît cel 
al unui evreu. Dacă nu vrei să primeşti şaptezeci de ţechini, voi înapoia 
acest sac stăpînului meu, încheie Gurth, zornăindu-şi banii în sac. 

— Nu, să nu faci asta! exclamă Isaac. Pune-ţi pe masă talanții şi 
țechinii, numără-mi cei optzeci de ţechini şi-o să vezi că voi şti să te 
răsplătesc. 

În cele din urmă, Gurth se învoi şi-i înşiră pe masă optzeci de țechini, 
iar Isaac îi dădu o teşcherea pentru cal şi armură. În culmea bucuriei, evreul 
începu să numere banii cu o mînă tremurătoare. Pe ultimu zece îi numără 
încet de tot, oprindu-se şi bolborosind ceva de cîte ori ridica o monedă de 
pe masă şi o lăsa să-i pice în pungă. S-ar fi zis că zgîrcenia lui lupta cu 
latura mai bună a sufletului său, silindu-l să vîre în pungă ţechin după 
țechin, în vreme ce mărinimia îl îndemna să înapoieze măcar o parte 
binefăcătorului său, sau să i-o dăruiască trimisului acestuia. lată cam ce 
spunea: 

— Şaptezeci şi unu, şaptezeci şi doi... stăpînul matale e un tînăr de 
treabă... şaptezeci şi trei... un tînăr admirabil., şaptezeci şi patru... moneda 
asta e cam roasă la margini... şaptezeci şi cinci... şi astălaltă e cam 
uşurică...şaptezeci şi şase... cînd stăpînul dumitale o să aibă nevoie de bani, 
să vină la Isaac din York... şaptezeci şi şapte... adică şi cu ceva zăloage... 

Ajuns aici, făcu o pauză îndelungată, încît Gurth începu să tragă 
nădejdea că, ultimele trei monede vor avea altă soartă decît aceea a 
tovarăşelor sale, dar evreul îşi urmă numărătoarea: 

Şaptezeci şi opt... eşti un băiat de ispravă... şaptezeci şi nouă... meriți 
o răsplată... 


Evreul se opri iar şi se uită lung la ultimul ţechin, vrînd fără îndoială 
să-l dăruiască lui Gurth. Îl cîntări pe vîrful degetului şi-l făcu să sune, 
lăsîndu-l să cadă pe masă. Dacă sunetul ar fi fost dogit sau dacă moneda 1 s- 
ar fi părut niţeluş prea uşoară, mărinimia ar fi ieşit biruitoare, dar, din 
nefericire pentru Gurth, sunetul fu plin şi curat; moneda fusese bătută de 
curînd şi nu numai că arăta straşnic, dar cîntărea cu un dram mai mult. Pe 
Isaac nu-l răbda inima să se despartă de acest ţechin, aşa încît îl aruncă în 
pungă cu un aer distrat, spunînd: 

— Optzeci! Socoteala e rotundă. Bun! Nădăjduiesc că stăpînul 
dumitale te va răsplăti cum se cuvine. Desigur că mai ai cîțiva bănişori 
acolo, adăugă el, privind cu seriozitate sacul lui Gurth. 

Acesta, cu o strimbătură care la el însemna că zîmbeşte, răspunse: 

— Cam tot atîția bani cîți ai numărat adineauri cu atîta grijă. Apoi 
împături înscrisul şi-l vîrî sub căciulă, zicînd: Să ştii evreule, că dacă hîrtia 
nu-i bună, barba ţi-e în primejdie! 

După ce îşi umplu pentru a treia oară cupa, fără să fie poftit, Gurth o 
dădu pe gît şi ieşi din încăpere fără nici o ceremonie. 

— Rebecca, zise evreul, ismailitul ăsta m-a cam dus de nas. Dar 
stăpînul lui e un tînăr de treabă şi-mi pare bine că a cîştigat atîția ṣekeli de 
aur şi de argint datorită calului său sprinten şi lăncii sale care, ca şi cea a 
filisteanului Goliath, întrece în putere şi-n iuţeală vatala ţesătorului. 

Văzînd că Rebecca nu-i răspunde, se întoarse, dar ea ieşise pe 
nesimţite din odaie în timpul tocmeliu lui cu Gurth. 

În vremea asta, Gurth coborise scara şi ajunsese într-un coridor 
întunecos, unde căuta tocmai pe bijbiite uşa, cînd o femeie îmbrăcată în alb 
ŞI ținînd în mînă o lămpiţă de argint îi făcu semn s-o urmeze într-o încăpere 
alăturată. Gurth nu prea voia să-i asculte porunca. Sălbatic şi aprig caun 
mistreţ, cînd n-avea a se teme decît de vreo putere a pămîntului, el nutrea 
toate spaimele cuibărite în sufletul saxonilor faţă de fauni, faţă de duhurile 
pădurii, de femeile albe şi de celelalte arătări pomenite în credințele 
superstițioase aduse de strămoşii săi din codrii întunecoşi ai Germaniei. Îşi 
mai aminti, pe deasupra, că se afla în casa unui evreu, adică a unui om 
dintr-un neam care, pe lîngă celelalte păcate ce i le arunca în spinare 
prostimea, mai avea şi faima de a da foarte mulți necromanţi şi cabalişti. 
Totuşi, după o clipă de şovăire, se hotărî să asculte chemarea fantomei şi o 
urmă în încăperea arătată de ea. Ajuns acolo, văzu, spre bucuria lui, că 


năzdrăvana călăuză nu era alta decît frumoasa evreică pe care o zărise la 
turnir şi mai apoi, în fugă, în odaia tatălui ei. 

Rebecca îl rugă să-i povestească amănunțit despre învoiala încheiată 
cu Isaac, iar după ce Gurth îi îndeplini rugămintea, ea îi grăi astfel: 

Tatăl meu a glumit doar cu dumneata omule! El e de zece ori mai 
îndatorat stăpînului dumitale decît preţuieşte calul, cu armura aceea cu tot. 
Cîţi bani i-ai plătit adineauri tatălui meu? 

— Optzeci de ţechini, răspunse Gurth, mirat de întrebare. 

— În punga asta, zise Rebecca, vei găsi o sută de ţechini. Înapoiază 
stăpînului dumitale ceea ce i se cuvine şi opreşte-ți restul. Grăbeşte-te, 
pleacă, nu pierde vremea mulţumindu-mi! Ai grijă cum treci prin orăşelul 
ăsta ticsit de oameni, unde-ţi poţi pierde lesne şi avutul şi viaţa. Reuben, 
strigă ea, bătînd din palme, luminează calea acestui străin şi nu uita să tragi 
bine zăvorul după ce pleacă! 

Reuben, un evreu oacheş, cu barba neagră, se înfățişă cu o torță în 
mînă, să-i împlinească porunca şi deschizînd uşa casei, îl petrecu pe Gurth 
printr-o curte pardosită şi-i dădu drumul printr-o portiță pe care-o închise 
apoi cu nişte zăvoare şi lanţuri ce s-ar fi potrivit de minune şi cu poarta unei 
temnite. 

— Pe sfîntul Dunstan! exclamă Gurth, păşind anevoie pe ulița 
întunecoasă. Fata asta nu-i o evreică, ci un înger pogorît din cer! Zece 
techini de la viteazul şi tînărul meu stăpîn şi douăzeci de ţechini de la acest 
mărgăritar al Sionului! Fericită zi! încă una la fel, Gurth şi-ai să-ți poți 
răscumpăra libertatea. Voi fi atunci cel mai slobod din tagma mea! Am să 
lepăd cornul şi bățul de porcar şi-am să apuc spada şi scutul, ca să-l urmez 
pe tînărul meu stăpîn pînă la moarte, fără a-mi mai ascunde nici faţa, nici 
numele. 


CAPITOLUL XI 


"Întîiul fugar: Stai pe loc, omule şi dă-ne tot ce ai. De nu. Îti luăm cu 
de-a sila. 

Speed: Domnule, s-a zis cu noi! Aştia-s tilharii de care se tem atit de 
mult drumeții. 

Val: Prieteni... 


Întîiul fugar: Nu-ţi sîntem prieteni, ci . duşmani, domle! 

Al doilea fugar: Gura! Să-l auzim ce spune. 

Al treilea fugar: Da, zău, pe barba mea,să-l ascultăm! Pare un om 
cinstit 

Doi tineri din Verona 


Peripeţule nocturne ale lui Gurth nu se sfîrşiseră încă, precum avea să 
se încredinţeze el însuşi în clipa cînd, după ce trecu pe lîngă vreo două case 
răzlețe de la marginea tîrgului, se pomeni pe un drum săpat adînc între două 
povîrnişuri acoperite de aluni şi pomişori şi presărate ici-colo cu tufani ce-şi 
întindeau braţele chiar deasupra viroagei. Drumul era brăzdat de roțile 
căruțelor care aduseseră de curînd la turnir fel de fel de lucruri şi era 
cufundat în întuneric, deoarece povîrnişurile acoperite de arbori nu lăsau să 
treacă razele lunii pline. 

Dinspre tîrg se auzea larma depărtată a petrecerilor, amestecată 
uneori cu rîsete zgomotoase, întreruptă alteori de ţipete şi crîmpeie de 
muzică. Toate aceste sunete, care trădau harababura ce domnea în orăşelul 
ticsit de seniori înarmaţi şi de slugile lor destrăbălate, îl cam îngrijorară pe 
Gurth. 

"Avea dreptate evreica, îşi spuse el. Pe lumina cerului şi pe sfîntul 
Dunstan! Aş vrea s-ajung cu bine la capătul drumului cu comoara asta! Pe- 
aici sînt atîțtia... nu chiar tilhari de drumul mare, dar cavaleri rătăcitori, 
scutieri, călugări vagabonzi, menestreli, scamatori şi măscărici ambulanți, 
de-ăştia sînt cu duiumul, încît pînă şi un om care n-avea în buzunar decît 
cîțiva gologani ar fi în mare primejdie, darmite un biet porcar cu un sac 
doldora de ţechini! De-aş ieşi odată din umbra pîrdalnicelor de tufişuri, nu 
de alta, dar n-aş vrea ca ciracii sfintului Niculae să-mi sară în cîrcă fără să-i 
văd măcar." 

Gurth grăbi aşadar pasul, ca să ajungă mai repede la izlazul către care 
ducea drumul acela, dar din nefericire nu-şi atinse ţinta. Tocmai cînd ajunse 
la capătul drumului, acolo unde tufişurile erau mai dese, chiar aşa cum se 
temuse, patru oameni tăbărîtă asupra lui cîte doi de fiecare parte a drumului 
şi-l apucară atît de vîrtos, încît dacă la început, să zicem, li s-ar mai fi putut 
împotrivi, acum era prea tîrziu să încerce. 

— Dă-ne tot ce ai asupră-ţi! rosti unul dintre ei. Noi sîntem cei ce 
împărțim bogăţiile, cei care-i uşurăm pe oameni de poveri. 


— Pe mine nu m-aţi uşura voi aşa de lesne dacă mi-aţi da putinţa să- 
mi apăr povara cum ştiu eu! bombăni Gurth, pe care nici o ameninţare nu-l 
putea face să nu spună omului în obraz ce gîndeşte. 

— O să vedem noi asta numaidecit, zise tilharul. Şi, adresîndu-se 
tovarăşilor săi, adăugă: Luaţi-l cu voi pe caraghiosul ăsta! Văd că vrea să-i 
spargem şi țeasta, nu numai punga, ca să 1 se scurgă sîngele pe două găuri 
deodată. 

La această poruncă, Gurth fu împins cu de-a sila pe povîrnişul din 
stînga drumului, pînă se pomeni într-un desiş răzleţ, care despărțea drumul 
de izlaz. De-acolo, el fu nevoit să-i urmeze pe crunții săi însoțitori prin 
pădure pînă la un luminiş unde tilharii se opriră pe neaşteptate. Era o rarişte 
lăbărțată, cu puţini copaci şi de aceea luminată din plin de razele lunii, care 
nu erau oprite nici de tufişuri, nici de frunze. În locul acesta, alţi doi 
oameni, aparținînd şi ei, pare-se, bandei, se alăturară acelora care-l păzeau 
pe Gurth. La şolduri le atîrnau nişte tesace şi în mîini aveau bite, iar Gurth 
băgă atunci de seamă că toți şase aveau faţa acoperită de măşti; dacă 
purtarea pînă acum a acestor oameni ar mai fi lăsat vreo îndoială asupra 
îndeletniciri lor, măştile o spulberară şi pe aceea. 

— Cîţi bani ai, mocofane? întrebă unul din tîlhari. 

— Treizeci de ţechini, care-s ai mei, răspunse Gurth cu ţifnă. 

— Minte! Minte! strigară tilharii. Un saxon să aibă treizeci de ţechini 
şi să se întoarcă treaz de la oraş! E o minciună sfruntată şi drept pedeapsă o 
să dea toţi banii pe care-i are la el. 

— Am strîns banii ăştia ca să-mi răscumpăr libertatea, zise Gurth. 

— Eşti un zevzec! îl repezi unul dintre tîlhari. Trei tapi de bere tare 
te-ar fi făcut la fel de liber ca şi stăpînul tău, ba chiar şi mai liber, dacă-i 
saxon ca şi tine. 

— Din păcate, aşa e, răspunse Gurth, dar dacă cu aceşti treizeci de 
țechini îmi pot răscumpăra libertatea de la voi, atunci dezlegați-mi mîinile şi 
vi-i voi da. 

— Stai niţel, rosti unul, care părea să fie ascultat de ceilalți. Pe cîte- 
simt eu prin haină, în sacul tău sînt mai mulți bănişori decît spui tu. 

— Da, dar nu-s ai mei, ci ai viteazului cavaler care mi-e stăpîn şi se- 
nțelege că nu v-aş fi spus o vorbă despre aceşti bani dacă v-aţi fi mulțumit 
cu ai mei. 

— Eşti un băiat cinstit, pe legea mea! zise tîlharul. Şi dacă ne vei 
spune adevărul, s-ar mai putea să-ți salvezi aceşti treizeci de țechini ai tăi, 


că nu sîntem chiar aşa de haini, măcar că ne închinăm sfîntului Niculae, 
patronul nostru. Pînă una-alta, dă încoace banii. 

Şi spunînd acestea, tîlharul smulse de sub mantia lui Gurth sacul 
mare de piele în care acesta pusese punga Rebeccăi şi restul ţechinilor. 

— Cine-i stăpînul tău? urmă el să-l descoasă. 

— Cavalerul Dezmoştenit, răspunse Gurth. 

— Lăncierul ăla viteaz care a cîştigat premiul la turnirul de astăzi? 
întrebă tîlharul. Cum îl cheamă şi din ce neam e? 

Stăpînul meu doreşte să rămînă necunoscut şi puteți fi siguri că de la 
mine n-o să aflați nimic, răspunse Gurth. 

— Dar pe tine cum te cheamă şi din ce neam eşti? 

— Dacă v-aş spune, ar însemna să dezvălui numele stăpînului meu 
zise Gurth. 

Eşti un slugoi obraznic, se burzului tîlharul, dar mai vorbim noi 
despre asta, fii pe pace. Cum a pus mîna stăpînul tău pe aurul ăsta? Prin 
moştenire sau pe alte căi? 

L-a dobîndit prin puterea lăncii sale, răspunse Gurth. În sacul ăsta 
sînt banii pentru răscumpărarea a patru cai de prăsilă şi a patru armuri 
bogate. 

— Cîţi bani sînt aici? întrebă tîlharul. Două sute de ţechini. 

Numai două sute de ţechini? se minună banditul. Stăpînul tău a fost 
mărinimos cu ăi pe care i-a învins şi le-a luat un preţ ieftin. la spune-ne, 
cum îi cheamă pe ăi de-au plătit banii ăştia? Gurth îi spuse. 

— Dar armura şi calul cavalerului templier Brian de Bois-Guilbert la 
ce preţ au fost răscumpărate? Vezi, că nu mă poţi duce de nas! 

— Stăpînul meu, răspunse Gurth, nu vrea să-i ia templierului altceva 
decît viaţa. L-a chemat la luptă pe viaţă şi pe moarte şi între ei nu poate fi 
nici un fel de curtenie. 

— Da, da! zise tîlharul, îngîndurat şi tăcu o clipă. Dar tu ce căutai la 
Ashby cu atîta bănet la tine? 

— M-am dus să-i plătesc lui Isaac, evreul din York, prețul armurii pe 
care i-o împrumutase stăpînului meu pentru turnir. 

— Şi cît i-ai plătit lui Isaac? Judecînd după greutatea sacului, mai 
sînt în el vreo două sute de ţechini. 

I-am plătit lui Isaac optzeci de ţechini, dar el mi-a dat înapoi o sută în 
locul lor, zise saxonul. 


— Cum? Ce? strigară într-un glas tilharii. Îndrăzneşti să-ţi baţi joc de 
noi de ne torni asemenea braşoave? 

— Ceea ce vă spun eu e tot atît de adevărat pe cît este adevărat că 
vedeţi luna de pe cer. Veţi găsi banii de care v-am pomenit într-o pungă de 
mătase pusă în sacul acesta, la o parte de ceilalți. 

— Dar bine, omule, zise căpetenia hoţilor, gîndeşte-te că e vorba de 
un evreu, adică de un om care nu e în stare să dea înapoi aurul pe care-a pus 
mîna cum nu-i în stare nisipul uscat al deșertului să dea înapoi apa ce-o 
varsă din nebăgare de seamă pelerinul însetat. 

— Pînă şi un gardian nemituit e mai milos ca ei, îşi dădu cu părerea 
un alt tîlhar. 

— ŞI totuşi e aşa cum vă spun, stărui Gurth. 

— Faceţi puțină lumină, porunci căpetenia. Voi cerceta punga aceea 
şi dacă omul a spus adevărul înseamnă că dărnicia evreului e la fel de 
miraculoasă ca izvorul care-a ţişnit în deşert pentru a astîmpăra setea 
strămoşilor săi. 

La lumina unei torţe, căpetenia tîlharilor începu să cerceteze punga. 
Ceilalţi se îmbulziră în jurul lui şi chiar cei doi tîlhari care-l țineau pe Gurth 
slăbiră strînsoarea, întinzîndu-şi gîturile ca să vadă ce se-ntimplă. 

Profitînd de această neatenţie, Gurth, printr-o mişcare bruscă şi 
puternică, se smulse cu totul din strînsoarea lor şi poate c-ar fi izbutit să 
fugă dacă s-ar fi hotărît să lase în urmă avutul stăpînului său. Nu acesta era 
însă gîndul lui. Smulgînd o bîtă din mîinile unuia dintre tilhari, îl dobori cu 
o lovitură pe starostele lor, care nu se aştepta deloc la un asemenea atac şi 
izbuti să pună mîna pe punga cu bani. Dar tilharii, mult mai sprinteni ca el, 
îl prinseră iarăşi pe cinstitul Gurth, cu pungă cu tot. 

— ‘Mi-ai spart capul, ticălosule! se burzului căpetenia, ridicîndu-se, 
De-ai fi avut de-a face cu alți oameni de felul nostru, neobrăzarea asta te-ar 
fi costat scump de tot. Dar o să afli îndată ce soartă te aşteaptă. Mai întâi, 
însă, vom vorbi despre stăpînul tău, căci potrivit rînduielilor cavalerești, 
interesele cavalerului sînt mai însemnate decît cele ale scutierului. Pînă una 
alta, stai liniştit; dacă mai faci vreo mişcare, ai să rămiîi ţeapăn pe toată 
viaţa. Fraților, adăugă el adresîndu-se bandei sale, punga pe care o vedeți e 
brodată cu litere ebraice şi eu, unul, cred că yeoman-ul ăsta ne-a spus 
adevărul. Nu vom lua nici o vamă cavalerului rătăcitor pe care-l slujeşti. 
Prea seamănă cu noi ca să-l jefuim! Cîinu nu se cade să se bată între ei 
acolo unde mişună lupii şi vulpile. 


— Seamănă cu noi? se miră unul din tîlhari. Tare-aş vrea să ştiu cum 
vine treaba asta! 

— Neghiobule, îl repezi căpitanul, păi nu-i sărac şi dezmoştenit ca şi 
noi? Nu-şi cîştigă şi el traiul cu vîrful săbiei, la fel ca noi? Nu l-a bătut pe 
Front-de-Boeuf şi pe Malvoisin, aşa cum am face şi noi de-am avea 
prilejul? Nu e el duşmanul de moarte al lui Brian de Bois-Guilbert, de care 
avem atîtea temeiuri să ne temem? Şi chiar de n-ar fi toate astea, ai vrea ca 
noi să ne dovedim mai fără suflet decît un necredincios, decît un evreu? 

— Nu, ar fi o ruşine, bîigui celălalt. Şi, totuşi, pe vremea cînd eram 
în banda bătrînului şi vajnicului Gandelyn, nu ne sinchiseam de suflet. Nu 
cumva şi pe țţărănoiul ăsta neobrăzat o să-l lăsăm să plece teafăr? 

— N-ai decît să nu-l laşi teafăr, dacă te simți în stare, răspunse 
căpetenia. Hei, mocofane, ia vino-ncoace, urmă starostele, adresîndu-i-se 
lui Gurth. Ia zi, ştii să mînuieşti ciomagul de te repezi aşa să-l înşfaci? 

— La întrebarea asta dumneata eşti cel mai în măsură să răspunzi, 
zise Gurth. 

— Pe legea mea, mi-ai tras o lovitură straşnică! răspunse căpetenia. 
Trage-i una la fel şi flăcăului ăstuia şi te-om lăsa să pleci fără să plăteşti 
vamă. lar dacă nu vei fi în stare, să ştii că am să ţi-o plătesc eu însumi, nu 
de alta, dar prea eşti viteaz! Hai, ia-ţi ciomagul, morarule şi vezi de-ți 
fereşte capul. Iar voi lăsați-l slobod pe flăcău şi dați-i şi lui un ciomag. E 
destulă lumină, aşa-i? 

Cei doi luptători înarmaţi cu ciomege păşiră în mijlocul poienii, unde 
era mai multă lumină. Tiîlharii se prăpădeau de ris şi tot strigau către 
tovarăşul lor. 

— Păzeşte-ţi scăfirlia, morarule! 

Cel căruia îi spuneau "morarul" apucase ciomagul de mijloc şi-l rotea 
acum deasupra capului cu o mişcare pe care franțujii au botezat-o 
"morişca". 

— Fă-te-ncoa, mocanule, dacă-ţi dă mîna! se grozăvea el. Ai să simți 
tu ce poate pumnul unui morar! 

— Dacă eşti morar, răspunse Gurth liniştit, învîrtindu-şi bita în jurul 
capului cu aceeaşi îndemiînare, eşti de două ori tîlhar, iar eu, ca om cinstit ce 
mă aflu, te sfidez! 

După acest schimb de cuvinte, cei doi luptători se apropiară unul de 
celălalt şi vreme de cîteva minute se dovediră egali în putere, curaj şi 
îndemînare, parînd şi înapoind loviturile cu o repeziciune uimitoare. 


Zgomotul pe care-l făceau ciomegele lor ciocnindu-se în aer era atît de 
puternic, încît cineva care-ar fi stat mai departe ar fi putut crede că luptau 
acolo cel puţin cîte şase oameni de fiecare parte. 

Bătălii mai puţin înverşunate şi chiar mai puţin primejdioasje au fost 
zugrăvite în frumoase poeme eroice, dar nu s-a găsit nici un poet ca să cînte 
cu se cuvine, în stihuri inspirate, lupta plină de peripeții dintre Gurth şi 
morar. lată de ce, cu toate că lupta cu ciomegele nu se mai poartă în zilele 
noastre, ne vom strădui să facem tot ce putem în proză pentru slăvirea 
acestor doi vitej luptători. 

Multă vreme se bătură ei aşa cu puteri egale, pînă ce morarul începu 
să-şi iasă din sărite la gîndul că are un adversar atît de vajnic şi la auzul 
rîsetelor tovarăşilor săi, care, cum se întîmplă în asemenea prilejuri, făceau 
haz de necazul lui. Această stare de spirit nu era cîtuşi de puţin prielnică 
nobilei lupte cu ciomegele, luptă în care, întocmai ca şi într-o ciomăgeală 
obişnuită, se cerea mult sînge rece. Enervarea adversarului său îi dădu lui 
Gurth, care, deşi colţos, era stăpîn pe sine, prilejul de a dobîndi un avantaj 
hotărîtor şi trebuie spus că se folosi cu mare măiestrie de acest prilej. 

Morarul ataca mereu, cu furie sporită, izbind cînd cu un capăt, cînd 
cu celălalt capăt al ciomagului şi urmărindu-şi îndeaproape adversarul, pe 
cînd Gurth îşi ţinea mîinile mult depărtate şi se apăra de lovituri trecîndu-şi 
cu iuţeală bîta dintr-o mînă în alta, pentru a-şi feri astfel capul şi corpul. În 
felul acesta, el se ţinu în defensivă, slujindu-se în egală măsură de ochi, 
mâini şi picioare, pînă cînd, băgînd de seamă că morarul începe să gîfiie, îşi 
repezi cu stînga ciomagul spre capul lui. În timp ce morarul încerca să 
pareze lovitura, el apucă iute ciomagul cu dreapta şi-l izbi cu toată puterea 
în partea stîngă a capului, făcîndu-l să se întindă pe pajiştea verde cît era de 
lung. 

— Bravo! strigară tilharii. Straşnică lovitură, vrednică de un adevărat 
yeoman! Trăiască bătrîna Anglie! Saxonul şi-a salvat şi punga şi pielea, iar 
morarul şi-a găsit naşul! 

— Poţi pleca, prietene; îi spuse lui Gurth căpetenia, în uralele tuturor. 
Doi dintre oamenii mei te vor petrece pe drumul cel mai bun pînă la cortul 
stăpînului tău. Ei au să te apere de alți drumeți noptatici, cu suflete mai 
haine decît ale noastre, căci pe o noapte ca asta sînt mulți care stau la pîndă. 
Dar bagă de seamă, adăugă el cu asprime, nu uita că n-ai vrut să ne spui 
cum te cheamă: nu încerca să afli numele nostru şi nici cine sîntem şi ce 


învîrtim, căci, dacă vei încerca, o să-ţi meargă şi mai prost decît ţi-a mers 
pînă acum. 

Gurth mulţumi căpeteniei pentru bunătate şi făgădui să-i asculte 
povata. Doi dintre bandiți, luîndu-şi ciomegele, îi spuseră lui Gurth să-i 
urmeze îndeaproape şi porniră cu paşi repezi pe o potecă lăturalnică ce 
străbătea desişul şi tihărăile din preajmă. La marginea desişului, alți doi 
tilhari le aţinură calea, dar după ce şuşotiră ceva cu cei doi însoțitori, se 
retraseră în pădure, lăsîndu-i să treacă nestingheriţi. Această împrejurare îi 
întări lui Gurth convingerea că banda era numeroasă şi avea pichete de 
strajă în jurul locurilor ei de întîlnire. Cînd ajunseră la cîmp deschis, unde 
Gurth s-ar ti putut rătăci lesne, tilharii îl duseră drept înainte, pînă în 
creştetul unui deluşor. La poalele lui, el putu vedea palisadele arenei, 
corturile strălucitoare înălțate la cele două margini ale acesteia, cu flamurile 
ce le împodobeau fluturind în razele lunii. Dinţi-acolo se auzea zvoana 
cîntecelor cu care străjile îşi treceau vremea în veghea lor de noapte. 

Pe culmea deluşorului, cei doi tilhari se opriră şi-i spuseră: 

— De-aici înainte nu te mai însoțim, căci ar fi primejdios pentru noi. 
Nu uita povaţa ce ţi s-a dat. Nu vorbi nimănui despre cele ce ți s-au 
întîmplat astă-noapte şi n-o să-ți pară rău. Dacă ne vei nesocoti însă 
sfaturile, nici măcar Turnul Londrei'5%- nu te va putea feri de răzbunarea 
noastră. 

— Rămîneţi sănătoşi, oameni buni, le răspunse Gurth. Îmi voi aminti 
de cuvintele voastre şi socot că nu vă veţi simţi jigniți că-mi îngădui să vă 
urez o meserie mai cinstită şi mai puțin primejdioasă. 

Cu aceste cuvinte, se despărțiră — tilharii făcînd cale întoarsă, iar 
Gurth pornind spre cortul stăpînului său, căruia, în ciuda poveţelor primite, 
îi aduse la cunoştinţă toate pățaniile din acea noapte. 

Cavalerul Dezmoştenit rămase uluit de mărinimia Rebeccăi, de care 
se hotărî totuşi să nu profite, cît şi de aceea a tîlharilor, care prin meseria lor 
păreau a fi cu totul străini de un asemenea simțămînt. Nu-şi sfîrşi însă 
gîndurile trezite de aceste întîmplări ciudate, deoarece simţea nevoia să se 
odihnească după o zi aşa de obositoare, cu atît mai mult cu cît ştia că fără 
această odihnă n-ar fi putut face față luptelor din ziua următoare. 

Cavalerul se culcă în patul anume pregătit pentru el în cort, iar 
credinciosul Gurth îşi întinse trupul ciolănos pe o piele de urs ce slujea 
drept covor la intrarea cortului, aşezîndu-se de-a curmezişul acesteia în aşa 
fel, încît nimeni să nu poată intra fără a-l trezi. 


CAPITOLUL XII 

"Heralzii contenesc a lor mişcare, 
Din trimbiţi şi din corni ei dau chemare, 
N-auzi o vorbă, dar în lung şi-n lat 
Vezi lăncii care scapără. Se zbat 
Sub pinteni ascuţiţi fugarii. lată 
Ce vrednici călăreți acum se-arată, 
Tot cad săgeți pe scuturie grele, 

Și unii simt in piept tăiş de-oțele. 
În aer zboară lăncii sfărimate, 

Și săbiile lungi şi argintate. 
Ici-colo, cite-un coif înalt se fringe. 
E un potop cumplit de roşu singe. " 
Chaucer 


Se vestea o dimineaţă strălucitoare, fără urmă de nori. Soarele abia îşi 
începuse călătoria, cînd cei mai leneşi ca şi cei mai grăbiţi dintre spectatori 
se arătară pe cîmpie, îndreptîndu-se deopotrivă spre arenă, ca să-şi aleagă 
locuri prielnice, de unde să poată privi în voie desfăşurarea jocurilor. 
Maregşalii şi slujitorii îşi făcură după aceea intrarea, împreună cu heralzii, 
pentru a înscrie numele cavalerilor doritori să ia parte la lupte. Fiecare 
dintre cavaleri trebuia să le spună şi tabăra de partea căreia voia să lupte, 
măsură de prevedere necesară pentru a asigura egalitatea între cele două 
grupuri de combatanți. Potrivit rînduielilor, Cavalerul Dezmoştenit urma să 
fie conducătorul unuia din aceste două grupuri, iar Brian de Bois-Guilbert, 
care 1eşise al doilea în luptele din ajun, avea să fie în fruntea celuilalt grup. 
Prietenii lui se alăturară, se-nţelege, grupului său, afară doar de Ralph de 
Vipont, care, în urma căderii de pe cal, nu mai putea îmbrăca armura aşa 
curînd. De altfel, erau destui cavaleri nobili şi cu vază dornici să umple 
rîndurile ambelor tabere. 

Într-adevăr, cu toate că turnirul general, în care luptau toţi cavalerii 
deodată, era mai primejdios decît lupta corp la corp, cavalerii acelei vremi 
preferau să se bată în felul acesta. Mulţi dintre ei, neavînd destulă încredere 
în propria lor iscusință pentru a înfrunta un adversar cu renume, erau 
dornici, în schimb, să-şi arate vitejia într-o luptă în care puteau găsi 


adversari mai pe măsura lor. De astă dată apucaseră să se înscrie cîte 
cincizeci de cavaleri de fiecare parte, cînd spre dezamăgirea mai multor 
cavaleri întîrziați, mareşalii vestiră-că nu se mai putea înscrie nimeni. 

Pe la ora 10, întreaga cîmpie era ticsită de bărbaţi şi femei care se 
grăbeau să ajungă, călări sau pe jos, la arenă. Curînd după aceea, o fanfară 
puternică vesti sosirea prinţului loan şi a suitei sale, căreia i se alăturaseră 
mulți dintre cavalerii dornici să ia parte la lupte, precum şi alții care nu 
nutreau astfel de dorinţe. 

Cam în acelaşi timp sosi şi Cedric Saxonul, cu domniţa Rowena, dar 
fără Athelstane; înaltul şi vînjosul senior saxon îmbrăcase armura pentru a 
lua loc în rîndurile luptătorilor şi spre marea uimire a lui Cedric, se hotărise 
să treacă de partea cavalerului templier. Saxonul îşi mustrase aspru 
prietenul pentru această alegere nechibzuită, dar primise de la el răspunsul 
pe care-l dau de obicei oamenii îndărătnici, cu atît mai încăpăținați în 
purtările lor cu cît nu-s în stare să le justifice. 

Athelstane fu îndeajuns de înţelept pentru a nu dezvălui cel mai 
temeinic motiv, dar nu şi singurul, care-l îndemnase să treacă de partea lui 
Brian de Bois-Guilbert. Cu toate că firea lui nepăsătoare îl împiedica să se 
folosească de vreun mijloc pentru a cuceri inima domniţei Rowena, el nu 
era cîtuşi de puţin nesimțitor la farmecele ei şi socotea căsătoria cu această 
domniţă drept un lucru hotărît pentru totdeauna prin încuviințarea lui Cedric 
şi a celorlalți prieteni ai săi. lată de ce trufaşul, dar placidul senior din 
Coningsburgh îşi înăbuşise cu greu obida văzînd cum învingătorul zilei o 
alege tocmai pe Rowena pentru a purta titlul de cinste după ce-şi cîştigase 
dreptul de a-l conferi şi hotărîse să-l pedepsească pentru acesta alegere 
potrivnică năzuinţelor sale. Încrezător în puterile sale şi luînd drept bune 
cuvintele de laudă ale linguşitorilor în ce priveşte dibăcia sa în mînuirea 
armelor, Athelstane hotărîse nu numai să-l lipsească pe Cavalerul 
Dezmoştenit de prețiosul său ajutor, dar chiar să-l facă să simtă, dacă 1 se 
ivea prilejul, puterea baltagului său. 

De Bracy şi ceilalți cavaleri din preajma prințului loan trecuseră, din 
îndemnul acestuia, de partea aceleiaşi tabere, a cărei victorie era dorită de 
prinţ. Pe de altă parte, numeroşi alți cavaleri englezi şi normanzi, băştinaşi 
şi străini, trecuseră în tabăra adversă cu atît mai mult cu cît aceasta urma să 
fie condusă de un luptător atît de viteaz cum părea să fie Cavalerul 
Dezmoştenit. 


De îndată ce prinţul loan o zări pe regina aleasă a zilei, alergă în 
întîmpinarea ei, luîndu-şi acea înfăţişare curtenitoare care-i stătea atît de 
bine: se descoperi şi descălecînd, o ajută pe domniţa Rowena să se dea jos 
din şa. Oamenii din suită se descoperiră la rîndu-le, iar unul dintre ei, un 
senior de vază, se grăbi să descalece pentru a ţine calul domniţei. 

— Iată cum înţelegem noi să dăm exemplul cuvenit de lealitate față 
de regina dragostei şi a frumuseţii: noi înşine o vom petrece la tronul ce i-a 
fost hărăzit în această zi, rosti prințul. Doamnelor, adăugă el, dacă vreți să 
fiti la rîndu-vă onorate în acelaşi fel, înconjuraţi-o pe regina voastră şi dați-i 
ascultare. 

Spunînd acestea, prinţul o petrecu pe Rowena la locul de onoare, 
aflat în faţa tronului său, în vreme ce doamnele cele mai frumoase şi mai 
nobile se îmbulzeau în jurul ei ca să poată şedea cît mai aproape de 
suverana zilei. 

Nici n-apucase bine Rowena să-şi ocupe locul, că se auziră sunetele 
unei fanfare pe jumătate înăbuşite de strigătele mulțimii care o salutau pe 
noua regină. Soarele strălucea cu putere pe armele lustruite ale cavalerilor 
din amîndouă taberele, aşezate una în fața alteia la marginea arenei; 
cavalerii se sfătuiau de zor cum să-şi desfăşoare rîndurile şi cum să 
primească ciocnirea cu mai mult folos pentru tabăra din care făceau parte. 

În sfîrşit, heralzii porunciră să se facă tăcere, pentru a se da citire 
rînduielilor turnirului. Acestea fuseseră astfel întocmite, încît să micşoreze 
întrucîtva primejdiile — măsură de prevedere cu atît mai trebuincioasă cu 
cît cavalerii urmau să lupte cu săbii tăioase şi lănci ascuţite. 

Luptătorii n-aveau voie să izbească decît cu latul săbiei, nu şi cu 
vîrful ei. Cavalerii se puteau folosi de buzdugane sau baltage, dar 
nicidecum de junghere. Un cavaler doborît de pe cal avea voie să reînceapă 
lupta pe jos cu oricare cavaler din tabăra adversă aflat în aceeaşi situaţie, 
dar nimeni dintre cei călări n-avea dreptul să-l atace. Dacă un cavaler îşi 
înghesuia adversarul pînă la capătul arenei, silindu-l să atingă palisada cu 
trupul sau cu armele, adversarul trebuia să se recunoască învins, iar armura 
şi calul lui reveneau învingătorului. Cavalerul astfel înfrînt nu mai avea 
dreptul să ia parte la lupte. Dacă un cavaler doborit la pămînt nu mai era în 
stare să se ridice, scutierul sau pajul său putea intra în arenă pentru a-şi 
scoate stăpînul din învălmăşeală, dar în acest Caz cavalerul era socotit 
învins şi-şi pierdea armele şi calul. Lupta trebuia să înceteze îndată ce 
prințul loan îşi arunca în arenă topuzul; această măsură de prevedere era 


luată de obicei pentru a împiedica o inutilă vărsare de sînge prin prelungirea 
unor jocuri atît de crîncene. Cavalerului care încălca rînduielile turnirului 
sau nesocotea în vreun alt fel principiul onoarei cavalerești 1 se luau armele, 
iar el însuşi era aşezat călare pe parii îngrăditurii, cu scutul răsturnat, 
devenind astfel ținta batjocurii obşteşti, drept pedeapsă pentru purtarea sa 
necavalerească. După ce dădură citire acestor rînduieli, heralzii încheiară cu 
un îndemn către toţi cavalerii vrednici de numele lor de a-şi face datoria şi 
de a intra astfel în grațiile reginei frumuseţii şi a dragostei. 

Isprăvindu-şi citania, heralzii se retraseră la locurile lor. Cavalerii 
intrară atunci pe la amîndouă capetele arenei într-un lung alai şi se aliniară 
pe două rînduri, unii în faţa altora; conducătorii celor două tabere îşi 
ocupară locul — în mijlocul rîndului din față — abia după ce îşi aşezară cu 
grijă oamenii, fiecare la locul lui. 

Luptătorii aceia viteji, înarmaţi pînă-n dinţi şi călări pe cai atît de 
mîndri, alcătuiau o privelişte măreaţă şi în acelaşi timp înfricoşătoare. 
Înfipţi în şa ca nişte stîlpi de fier, ei erau gata să pornească la o bătălie 
cumplită şi aşteptau semnalul de începere a luptelor cu aceeaşi nerăbdare ca 
şi caii lor aprigi, care nechezeau şi frămîntau tărîna cu 
copitele. Cavalerii îşi țineau sus lăncile lungi, 
ale căror virfuri străluceau în razele soarelui; flamurile cu care erau 
împodobite filfiiau deasupra panaşelor coifurilor. Rămaseră aşa, în vreme ce 
mareşalii le cercetau rîndurile cu luare-aminte, pentru ca nu cumva o tabără 
sau alta să aibă mai mulţi sau mai puţini cavaleri decît numărul prevăzut. 
Văzînd că numărul era cel cuvenit, mareşalii se retraseră din arenă, iar 
William de Wyvil dădu, cu glas tunător, semnalul; "Laissez aller! "nodi La 
aceste cuvinte, trimbiţele răsunară, iar luptătorii, cu lăncile în cumpănire, îşi 
înfipseră pinteni în coastele cailor; rîndurile din față ale celor două tabere 
porniră în galop şi se ciocniră în mijlocul arenei cu un zgomot ce se auzi la 
depărtare de o milă. Ariergarda fiecărei tabere înainta cu pas încet pentru a 
da ajutor celor învinşi sau pentru a întări izbînda învingătorilor din tabăra 
lor. 

Rezultatele ciocnirii nu se văzură de îndată, deoarece pulberea 
stîirmită de copitele atîtor cai întunecă văzduhul; trecu un minut pînă ce 
spectatorii, nerăbdători, putură vedea roadele acestei lupte. Cînd văzduhul 
se limpezi, jumătate din cavalerii fiecărei tabere erau trîntiți de pe cai, unii 
datorită dibăciei cu care mînuiseră lancea potrivnicii lor, alții datorită 
greutății şi forței superioare a acestora, care reuşiseră să doboare şi cal şi 


călăreț. Unii zăceau întinşi la pămînt, ca şi cum nu s-ar mai fi putut scula 
niciodată. Alţii se şi ridicaseră în picioare şi luptau acum corp la corp cu 
aceia dintre adversarii lor care se aflau în aceeaşi situație. Şi într-o tabără şi 
în cealaltă mulți cavaleri fuseseră scoşi din luptă în urma loviturilor primite 
şi legîndu-şi rănile sîngerînde cu cîte o eşarfă, se străduiau acum să iasă din 
învălmăşeală. Cavalerii rămaşi pe cai, dar ale căror lănci fuseseră sfărîmate 
aproape în întregime, în furia încleştării, se băteau acum cu săbiile, într-o 
luptă strînsă, scoțînd chiote războinice şi izbind cu înverşunare, de parcă 
onoarea şi însăşi viaţa lor ar fi atîrnat de deznodămîntul luptei. 

Larma spori în curînd prin înaintarea celui de-al doilea rînd al 
fiecărei tabere: aceste rezerve se năpusteau acum în ajutorul tovarăşilor lor. 
Oamenii lui Brian de Bois-Guilbert strigau: ; 


— Ha! Beau-seant! Beau-seant!® Pentru templu! Pentru templu! 
Cei din tabăra adversă răspundeau prin strigătul: 

— Desdichado! Desdichado! parolă luată din deviza gravată pe 
pavăza conducătorului lor. 

Cavalerii se luptau cu înverşunare şi cu succes schimbător, iar soarta 
bătăliei părea a se hotărî cînd în partea de miazăzi, cînd în partea de 
miazănoapte a arenei, după cum una sau cealaltă tabără se vădea a fi mai 
tare. Zăngănitul săbiilor şi strigătele luptătorilor se amestecau în chip 
înfricoşător cu sunetele trîmbiţelor, acoperind gemetele celor căzuţi, care se 
rostogoleau fără apărare sub copitele cailor. Armurile strălucitoare ale 
cavalerilor, pătate acum de sînge şi de praf, se ferfeniţau cu fiece izbitură de 
sabie sau de baltag. Penele pestriţe smulse din panaşele coifurilor erau 
purtate de vînt ca nişte fulgi de zăpadă. Tot ce era frumos şi elegant în 
îmbrăcămintea acestor războinici dispăruse, iar ceea ce se mai vedea acum 
nu putea trezi decît groază sau milă. 

Cu toate acestea, atît e de mare puterea obişnuinţei, încît nu numai 
spectatorii de rînd, care simt o atracție firească spre priveliştile de groază, 
dar chiar doamnele nobile din tribune priveau înfiorate lupta fără a simţi 
cîtuşi de puţin dorinţa de a-şi feri ochii de o privelişte atît de înfricoşătoare. 
Ici-colo, ce e drept, se întîmpla ca vreun obraz gingaş să pălească, sau se 
putea auzi un mic țipăt în clipa cînd un iubit, un frate sau un soţ era doborît 
de pe cal. Dar îndeobşte doamnele din jurul arenei îi încurajau pe 
combatanți, nu numai aplaudînd şi fluturîndu-şi vălurile sau batistele, ci 
chiar strigînd: "Vitează lance! Straşmică spadă!" ori de cîte ori vedeau vreo 
lovitură izbutită. 


Dacă interesul sexului frumos faţă de aceste jocuri sîngeroase era atît 
de mare, acela al bărbaţilor e mai lesne de înțeles. El se manifesta prin 
aclamații zgomotoase la fiece întorsătură a luptei. Spectatorii îşi aţintiseră 
privirile asupra arenei cu atîta patimă, încît ai fi zis că ei înşişi dădeau şi 
primeau loviturile care plouau cu nemiluita acolo. Ori de cîte ori acestea 
conteneau, se auzea vocea heralzilor: "Luptaţi, luptaţi, bravi cavaleri! Omul 
e muritor, dar gloria e veşnică! Luptaţi! Mai bine moartea decît înfrîngerea! 
Luptaţi, viteji cavaleri, căci ochi frumoşi vă privesc isprăvile!" 

În învălmăşeala acestei lupte cu sorţi schimbători, ochii tuturor se 
străduiau să descopere pe conducătorii celor două tabere, care, aruncîndu-se 
unde era lupta mai grea, îşi îmbărbătau oamenii atît prin vorbă, cît şi prin 
pilda de vitejie pe care le-o dădeau. Amîndoi se arătau deosebit de viteji; 
nici Bois-Guilbert, nici Cavalerul Dezmoştenit nu găseau în tabăra vrăjmaşă 
vreun luptător care să se poată măsura cu ei. În repetate rînduri se căutară 
unul pe celălalt, mînaţi de ura ce şi-o purtau şi dîndu-şi seama că victoria 
putea atîrna de căderea unuia dintre ei. Dar zăpăceala şi învălmăşeala erau 
atît de mari, încît în prima parte a luptelor încercările lor de a se întîlni 
rămaseră zadarnice: de fiecare dată erau despărțiți de zeloşiu lor oameni, 
dornici să se acopere de glorie măsurîndu-se cu căpetenia taberei duşmane. 

Cînd însă arena se goli de o bună parte din luptători — care fie că se 
recunoscuseră învinşi, fie că fuseseră siliți să se retragă pînă la marginea 
arenei sau să părăsească lupta într-un fel sau altul — templierul şi Cavalerul 
Dezmoştenit se întîlniră în cele din urmă faţă-n față, însuflețiți de o ură 
năprasnică şi de setea de glorie. Fiecare din ei para şi dădea loviturile cu 
atîta dibăcie, încît toți spectatorii începură fără să vrea să aclame, arătîndu- 
şi astfel încîntarea şi admirația. 

În clipa aceea, tabăra Cavalerului Dezmoştenit se afla într-o situaţie 
cît se poate de proastă: braţul uriaş al lui Front-de-Boeuf, pe de o parte şi 
puterea lui Athelstane, pe de altă parte, doborau şi împrăştiau pe toţi cei ce 
ajungeau lîngă ei. Scăpînd astfel de adversarii ce se aflau în imediata 
apropiere, aceşti doi cavaleri se gîndiră, pare-se în aceeaşi clipă, că ar putea 
dobîndi pentru tabăra lor un avantaj hotărîtor ajutîndu-l pe templier în lupta 
cu potrivnicul său. Întorcîndu-şi caii în aceeaşi clipă, normandul şi saxonul 
se năpustiră asupra Cavalerului Dezmoştenit din două direcţii. Ar fi fost cu 
neputinţă ca acela care era ținta acestui atac inegal şi neaşteptat să poată 
face față dacă n-ar fi fost prevenit de strigătele spectatorilor, care erau, 
fireşte, interesaţi de soarta unui luptător pîndit de o asemenea primejdie. 


— Fereşte-te! Fereşte-te, Cavalere Dezmoştenit! 

Strigătele acestea se auziră din toate părțile, aşa încît cavalerul îşi 
dădu seama de primejdia ce-l păştea şi lovindu-l cu putere pe templier, îşi 
trase în aceeaşi clipă calul, pentru a se feri de atacul lui Athelstane şi al lui 
Front-de-Boeuf. Aceştia, rămaşi cu buzele umflate, se năpustiră din direcții 
deosebite între templier şi potrivnicul său. Caii lor erau gata-gata să se 
ciocnească, dar, înfrînîndu-i şi întorcîndu-i, cei doi cavaleri se repeziră 
laolaltă cu templierul împotriva Cavalerului Dezmoştenit, cu gîndul să-l 
doboare. Acesta nu putu scăpa decît mulțumită puterii şi sprintenelii 
neobişnuite a armăsarului de rasă pe care-l cîştigase cu o zi înainte şi care se 
dovedi cu atît mai folositor cu cît calul lui Bois-Guilbert era rănit, iar cei ai 
lui Front-de-Boeuf şi Athelstane erau osteniți de luptele de pînă atunci şi 
copleşiți de greutatea uriaşilor lor călăreți înzăuaţi. Dibăcia cu care călărea 
Cavalerul Dezmoştenit şi iuţeala nobilului său armăsar îi îngăduiră să-şi țină 
la distanță adversarii cu vîrful săbiei vreme de cîteva minute. Întorcîndu-se 
dintr-o parte în alta cu iuțeala unui şoim, ţinîndu-şi adversarii cît mai 
departe unii de alții şi repezindu-se cînd asupra unuia, cînd asupra altuia, le 
dădea lovituri puternice cu sabia, fără a mai aştepta să primească loviturile 
îndreptate asupră-i. 

Dar, deşi arena răsuna de aplauzele stîrnite de dibăcia lui, era limpede 
că pînă la urmă cavalerul va fi covîrşit de adversarii săi; nobilii din jurul 
prințului loan îl rugară într-un glas pe acesta să-şi arunce topuzul în arenă, 
pentru a cruța un cavaler atît de viteaz de ruşinea de a fi înfrînt într-o luptă 
inegală. 

— Pe lumina cerului, n-am de gînd să mişc un deget! răspunse 
prințul loan. Junele acesta, care-şi ascunde numele şi dispreţuieşte 
ospitalitatea noastră, a mai cîştigat un premiu, aşa încît poate lăsa şi pe alții 
să-şi primească partea. 

În timp ce prinţul vorbea astfel, o întîmplare neaşteptată schimbă 
soarta luptei. 

În tabăra Cavalerului Dezmoştenit se afla un luptător cu armură 
neagră, călare pe un murg uriaş şi pe cît părea, foarte puternic, întocmai ca 
şi călărețul. Cavalerul acesta, pe a cărui pavăză nu se vedea nici o deviză, 
nu arătase pînă atunci decît puţin interes față de desfăşurarea luptei 
respingînd cu vădită uşurinţă pe cei care-l atacau, dar neînțelegînd să-şi 
întărească avantajele sau să atace la rîndu-i vreun adversar. Într-un cuvînt, 
jucase pînă-atunci mai degrabă rolul unui spectator decît cel al unui actor al 


turnirului, împrejurare ce-i adusese, din partea privitorilor, porecla de "Le 
Noir Faineant", adică "Leneşul negru". 

Deodată, acest cavaler păru să-şi lepede nepăsarea văzîndu-l pe 
conducătorul taberei lui la strîmtoare; dînd pinteni murgului său, care nu era 
deloc obosit, zbură ca fulgerul în ajutorul Cavalerului Dezmoştenit, strigînd 
cu glas de trîmbiţă: — Desdichado! În ajutor! 

Era şi timpul, căci în clipa cînd Cavalerul Dezmoştenit îl hărțuia pe 
templier, Front-de-Bocuf se apropiase de el cu spada ridicată. Dar înainte ca 
spada să se abată asupra țintei, Cavalerul Negru îl izbi pe Front-de-Boeuf în 
cap; spada lui, lunecînd pe casca lustruită, atinse cu putere neştirbită botul 
calului, iar Front-de-Boeuf se rostogoli la pămînt o dată cu calul, amețiţi 
amîndoi de puterea izbiturii. Apoi, Cavalerul Negru îşi întoarse calul spre 
Athelstane de Coningsburgh, dar, fiindcă spada i se sfărimase în ciocnirea 
cu Front-de-Boeuf, smulse baltagul trupeşului saxon şi ca un om obişnuit cu 
miînuirea acestei arme, îi dădu o asemenea lovitură în creştet, încît 
Athelstane se prăbuşi la rîndu-i fără cunoştinţă. După ce dobori astfel pe cei 
doi cavaleri — faptă de arme care fu cu atît mai aplaudată cu cît publicul nu 
se așteptase deloc din partea lui la aşa ceva Cavalerul Negru păru să revină 
la nepăsarea-i obişnuită, întorcîndu-se liniştit la marginea de miazănoapte a 
arenei şi lăsîndu-şi căpetenia să se răfuiască singur cu Brian de Bois- 
Guilbert. Răfuiala aceasta nu mai era acum atît de anevoioasă ca înainte. 
Calul templierului pierduse mult sînge, aşa încît se prăbuşi, neputînd face 
faţă atacului Cavalerului Dezmoştenit. Brian de Bois-Guilbert se rostogoli 
la pămînt, încurcîndu-se în scări, din care nu mai fu în stare să-şi scoată 
piciorul. Potrivnicul lui sări de pe cal şi ridicîndu-şi necruţător sabia 
deasupra capului templierului, îi porunci să se predea. În clipa aceea, prinţul 
loan, pe care primejdia ce-l ameninţa pe templier îl mişca mai mult decît îl 
mişcase starea rivalului acestuia, îl cruță de ruşinea de a se recunoaşte 
înfrînt, aruncîndu-şi topuzul în arenă şi punînd astfel capăt luptei. 

De fapt, focul luptei se stinsese cu cîtva timp înainte şi nu mai ardeau 
decît tăciunii ei, căci puţinii cavaleri rămaşi în arenă abandonaseră mai toți 
lupta printr-o înţelegere tacită, lăsînd pe seama căpeteniilor să-i hotărască 
sfîrşitul. 

Scutierii, care socotiseră lucru greu şi primejdios să-şi urmeze 
stăpînu în luptă, dădură acuma buzna în arenă, pentru a-şi face datoria 
îngrijind pe răniți; aceştia fură aduşi cu cea mai mare grijă la corturile din 
apropiere sau în casele anume pregătite pentru ei în tîrgul vecin. 


Astfel luă sfîrşit memorabilul turnir de la Ashby-de-la-Zouche, unul 
din cele mai vitejeşte disputate turniruri ale vremii, deoarece, cu toate că în 
arenă muriseră numai patru cavaleri, din care unul din pricina zădufului din 
armură, peste treizeci fuseseră grav răniți, dintre care patru sau cinci nu 
aveau să se înzdrăvenească niciodată. Mulţi alții rămaseră betegi pentru 
toată viaţa, iar cei mai norocoşi purtară semnele luptei pînă în mormînt. De 
aceea, turnirul acesta e pomenit în vechile cronici ca "nobila şi vesela 
întrecere de arme de la Ashby". 

Fiind nevoit să desemneze cavalerul cel mai vrednic, prinţul loan 
hotărî că gloria zilei reveni cavalerului pe care glasul mulțimii îl botezase 
"Leneşul negru". Pentru a-l face să-şi schimbe hotărîrea, unii îi atraseră 
atenția asupra faptului că victoria fusese cîştigată la drept vorbind de 
Cavalerul Dezmoştenit, care, în cursul acelei zile, doborise cu mîna lui şase 
cavaleri şi izbutise în cele din urmă să-l doboare de pe cal pe conducătorul 
celeilalte tabere. Dar prinţul loan stărui în părerea sa, sub cuvînt că dacă n- 
ar fi primit puternicul ajutor al cavalerului în armură neagră, Cavalerul 
Dezmoştenit şi oamenii săi ar fi pierdut bătălia, drept care stărui ca premiul 
să-i fie atribuit acelui cavaler. 

Dar, spre uimirea tuturor, acesta nu putu fi găsit nicăieri. Părăsise 
arena de îndată ce lupta încetase şi unii spectatori îl văzuseră trecînd printr- 
un luminiş al pădurii cu acelaşi pas încet şi cu acelaşi aer nepăsător care-i 
atrăseseră porecla de "leneş". După ce acesta fu chemat de două ori de către 
heralzi şi de către trîmbiţaşi, prințul Joan trebui să desemneze un alt cavaler 
şi nemaiavînd acum nici o scuză pentru a nu recunoaşte drepturile 
Cavalerului Dezmoştenit, fu nevoit să-l proclame învingător. 

Mareşalu străbătură alături de învingător arena năclăită de sînge şi 
înţesată de armuri sfărîmate şi de cai morți sau răniți şi-l aduseră încă o dată 
în faţa tronului prințului loan, care-i grăi astfel: 

— Cavalere Dezmoştenit — te numim astfel fiindca nu vrei sa te ştim 
decît sub numele acesta — îți decernăm pentru a doua oară onorurile 
turnirului şi-ţi dăm de ştire că ai dreptul de a cere şi de a primi din mîinile 
reginei dragostei şi a frumuseţii cununa de glorie pe care o menţi pe deplin 
prin vitejia arătată. 

Cavalerul salută cu o plecăciune adîncă şi grațioasă, dar nu răspunse 
nimic. 

În timp ce trimbiţele răsunau, iar heralzii strigau din răsputeri: 
"Cinste celui brav, glorie învingătorului!", în timp ce doamnele îşi fluturau 


tulpanele de mătase şi vălurile brodate, iar spectatorii de rînd aclamau în 
cor, mareşalii îl petrecură pe Cavalerul Dezmoştenit de-a curmezişul arenei 
pînă la picioarele tronului de onoare ocupat de domnița Rowena. 

Învingătorul fu pus să îngenuncheze pe treapta de jos a acestui tron. 
Părea că toate mişcările lui, acum, după terminarea luptei, izvorau mai 
curînd din îndemnul celor din jurul său decît din propria-i voință, iar cînd 
mareşalii îl plimbară pentru a doua oară prin arenă oamenii băgară de seamă 
că se clătina. Rowena, coborînd de pe tron cu un pas demn şi plin de grație, 
dădu să pună pe coiful eroului cununa pe care-o ţinea în mînă, dar se opri 
auzind strigătul mareşallor: 

— Nu se poate astfel, trebuie să-şi descopere capul! 

Cavalerul bolborosi cîteva cuvinte, care se pierdură undeva în căuşul 
căştii, dar care păreau să însemne să învingătorul nu vrea să se descopere. 

Fie de dragul etichetei, fie din curiozitate, mareşaliu nu ţinură seama 
de această dorință şi-i scoaseră casca, tăindu-i curelele şi dezlegîndu-i 
grumă-jerul. Odată scoasă casca, oamenii putură vedea fața armonioasă, dar 
arsă de soare a unui tînăr de vreo 25 de ani, încadrată de o clădărie de păr 
blond, tăiat scurt. Obrajii-i erau palizi ca ai unui mort şi în două-trei locuri 
se vedeau pete de sînge. 

În clipa în care-l văzu, Rowena dădu un țipăt , dar se stăpîni 
numaidecît şi adunîndu-şi toate puterile, se strădui să-şi joace mai departe 
rolul, deşi tremura din tot trupul, sub apăsarea unei emoții puternice. Ea 
aşeză pe capul plecat al învingătorului minunata cunună, care era făgăduita 
răsplată a zilei şi rosti desluşit, cu glas limpede, următoarele cuvinte: 

— Îţi dăruiesc această cunună, domnule cavaler, drept răsplată de 
onoare hărăzită învingătorului zilei. Se opri o clipă, apoi adăugă cu hotărîre: 
Laurii victoriei n-au împodobit niciodată o frunte mai vrednică decît a 
dumitale! 

Cavalerul se aplecă şi sărută mîna frumoasei suverane care-i 
răsplătise vitejia; apoi, aplecîndu-se şi mai mult, se prăbuşi fără cunoştinţă 
la picioarele ei. 

Toată lumea rămase cu gura căscată. Cedric, care amuţise la vederea 
neașteptată a fiului său surghiunit, se repezi spre el, vrînd parcă să-l 
despartă de Rowena. Dar mareşalii i-o luaseră înainte: ghicind pricina 
prăbuşirii lui Ivanhoe, ei se grăbiră să-i scoată armura şi văzură că virful 
unei lănci îi pătrunsese prin pieptarul de zale, rănindu-l sub coaste. 


CAPITOLUL XIII 


"Atrid tună: «Eroilor, veniți, 
De gloată dacă vă deosebiți! 
Să vină toţi acei ce au tăria 

Și vor să îşi arate dibăcia. 
Acela ce ținti-va mai departe 
De taurul acest-avea-va parte.) 
Iliada 


De îndată ce fu rostit, numele lui Ivanhoe începu să treacă din gură în 
gură, cu o iuţeală care dovedea cît interes şi cîtă curiozitate trezea acest 
nume. El nu întîrzie să ajungă la urechile celor din anturajul prințului, care, 
deşi se posomori la auzul acestei veşti, spuse, privind în jurul lui cu o 
căutătură dispreţuitoare: 

— Ce părere aveţi, domnii mei şi mai cu seamă dumneata, stareţe, 
despre învățătura cărturarilor în legătură cu simpatiile şi antipatiule 
înnăscute? Am simțit parcă prezenţa favoritului fratelui meu, deşi n-aveam 
habar cine se ascunde în armura aceea. 

— Front-de-Boeuf trebuie să se pregătească să dea înapoi feuda lui 
Ivanhoe, spuse De Bracy, care, după ce ieşise cu obrazul curat din turnir, îşi 
lepă-dase scutul şi coiful, pentru a-şi relua locul în suita prințului. 

— Da, răspunse Waldemar Fitzurse, viteazul acesta îşi va cere cu 
siguranță castelul şi domeniul primite în dar de la Richard şi pe care 
înălțimea-voastră, în mărinimia ei, le-a dăruit după aceea lui Front-de- 
Boeul. 

—  Front-de-Boeuf, răspunse loan, este un om care mai degrabă ar 
înghiți trei domenii de felul aceluia de la Ivanhoe decît să renunţe la unul. 
De altfel, domnii mei, nădăjduiesc că nimeni dintre cei de faţă nu-mi va 
tăgădui dreptul de a încredința feudele coroanei nobililor care mă slujesc cu 
credință şi care sînt gata să-şi facă datoria de oşteni ai ţării şi nu acelora 
care rătăcesc prin ţări străine şi nu-s în stare nici să-şi arate credinţa, nici să 
slujească atunci cînd li se cere! 

Cei care îl ascultau erau prea direct interesați pentru a putea tăgădui 
dreptul despre care vorbea prinţul. 


Prinţul este mărinimia în persoană! Un domnitor cu adevărat nobil, 
care înțelege să-şi răsplătească slujitorii credincioşi! 

Acestea fură cuvintele rostite de curtenii din suită, dornici să 
primească asemenea răsplăți pe socoteala slujitorilor şi favoriţilor regelui 
Richard, dacă nu cumva le şi primiseră. Starețul Aymer fu şi el de părerea 
celorlalți, declarînd totuşi că "Ierusalimul cel binecuvîntat nu poate fi 
socotit țară străină — întrucît e communis mater — mama tuturor 
creştinilor”. 

— Dar, adăugă el, nu văd cum ar putea cavalerul de Ivanhoe să se 
folosească de acest argument în favoarea sa de vreme ce eu, stareţul, ştiu 
limpede că sub conducerea lui Richard cruciații n-au înaintat niciodată 
dincolo de Askalon, care, după cum se ştie prea bine, e o cetate a filistenilor 
şi ca atare, nu se poate bucura de nici unul din privilegiile Cetăţii sfinte. 

Waldemar, care, împins de curiozitate, se dusese la locul unde căzuse 
Ivanhoe, se întoarse şi spuse: 

— Cred că viteazul nu va pricinui înălțimii-voastre prea multe 
necazuri şi-l va lăsa pe Front-de-Boeuf să-şi stăpînească în tihnă domeniile 
cîştigate, deoarece e grav rănit. 

— Orice s-ar întîmpla, rosti prințul loan, el e învingătorul zilei. Şi 
chiar de-ar fi de zece ori pe-atit potrivnicul nostru sau prietenul fratelui 
nostru — ceea ce e cam acelaşi lucru — se cuvine ca rănile să-i fie îngrijite. 
I le va îngriji însuşi medicul nostru! 

Un rînjet încreți buzele prințului în timp ce vorbea. Waldemar 
Fitzurse se grăbi să răspundă că Ivanhoe fusese dus din arenă şi se afla sub 
îngrijirea prietenilor lui. 

— M-am simţit destul de prost văzînd cît suferă regina dragostei şi a 
frumuseţii, care, din suverana zilei, a devenit în urma aceste întîmplări o 
femeie îndurerată. Pe mine nu mă mişcă bocetele unei femei pentru iubitul 
său, dar trebuie să recunosc că această domniță Rowena şi-a înăbuşit cu 
atîta demnitate durerea, încît n-o puteai ghici decît după felul cum îşi 
fringea mîinile şi după clpirea ochilftr ei fără lacrimi, aţintiți asupra 
trupului vlăguit din față-i. 

— Cine e această domniță Rowena, despre care am auzit atitea? 
întrebă prinţul loan. 

— E moştenitoarea saxonă a unei averi însemnate, răspunse starețul 
Aymer. Un trandafir gingaş şi un giuvaer de mare preţ, o frumuseţe fără 
scamăn, un vas cu smirnă şi un mănunchi de lauri. 


— Îi vom alina durerea şi-i vom primeni sîngele măritînd-o cu un 
normand, grăi prinţul loan. Pare să fie minoră şi de aceea măritişul ei e în 
puterea noastră regească. Ce zici, De Bracy? Ce-ar fi să pui mîna pe nişte 
pămînturi şi venituri frumoase însurîndu-te cu o saxonă,, aşa cum obișnuiau 
şi slujitorii lui William Cuceritorul? 

— Luminăție, dacă pămînturile vor fi pe placul meu, spuse De Bracy, 
va fi greu ca mireasa să-mi displacă şi voi fi adînc recunoscător înălțimii- 
voastre pentru o faptă bună prin care se vor împlini toate făgăduințele date 
slugii şi vasalului dumneavoastră. 

Nu voi uita aceasta, răspunse prințul loan şi ca să ne şi punem pe 
lucru, porunciți majordomului nostru să poftească la ospăţul de astă-seară 
pe domniţa Rowena şi pe ceilalți din jurul ei, adică pe bădăranul de tutore şi 
pe boul acela de saxon pe care Cavalerul Negru l-a doborit la turnir. De 
Bigot, adăugă el adresîndu-se majordomului, vei transmite această a doua 
invitație a noastră într-un chip îndeajuns de curtenitor pentru a măguli trufia 
acestor saxoni şi a le face cu neputinţă un nou refuz, cu toate că jur pe 
oasele lui Becket!6% că a fi curtenitor cu ei înseamnă să aşterni mărgăritare 
înaintea unor porci! 

Prinţul loan se pregătea să dea semnalul pentru părăsirea arenei, cînd 
îi fu înmînat un bileţel. 

De unde? întrebă prinţul loan, privind la cel ce i-l înmînase. 

— Vine de pe meleaguri străine, luminăţie, dar de la cine, nu ştiu, 
răspunse omul. L-a adus aici un franțuz, care zicea că a mers zi şi noapte 
călare ca să pună această hîrtie în mîinile înălțimui-voastre. 

Prinţul privi cu luare-aminte scrierea de deasupra, apoi pecetea, care 
era astfel pusă încît să nu atingă găitanul de mătase petrecut în jurul 
învelitorii şi pe care erau incrustate trei flori de crin. În cele din urmă, 
prințul desfăcu scrisoarea cu o tulburare vădită, care spori simțitor pe 
măsură ce-o citi. Hîrtia avea următorul cuprins: 

"Păzeşte-te, căci Diavolul şi-a sfărîmat lanţurile!" 

Prinţul, palid ca un cadavru, se uită în pămînt, apoi ridică privirile 
spre cer, ca un om căruia 1 se aduce la cunoştinţă osînda la moarte. 

Venindu-şi puţin în fire; îi luă la o parte pe Waldemar Fitzurse şi pe 
De Bracy şi le arătă pe rînd hîrtia: 

— Asta înseamnă, spuse el cu glas termurător, că fratele meu Richard 
şi-a dobîndit libertatea. 


— S-ar putea să fie o alarmă falsă ori o scrisoare ticluită, îşi dădu cu 
părerea 

De Bracy. 

— Ba e scrisul şi pecetea regelui Franţei, zise prinţul loan. 

— În cazul acesta, spuse Fitzurse, e timpul să ne strîngem forţele la 
un loc, fie la York, fie altundeva, în inima ţării. Peste cîteva zile va fi prea 
tîrziu, înălțimea-voastră trebuie să pună capăt de îndată acestei mascarade! 

— Yeomen-ii şi prostimea, spuse De Bracy, ar fi nemulțumiți dacă i- 
am sili să plece fără a-şi avea şi ei partea de petreceri. 

— Ziua încă nu s-a sfîrşit, zise Waldemar, mai e vreme ca arcaşii să 
tragă la țintă de cîteva ori şi să se decerneze premiul. Aceasta ar fi de ajuns 
pentru ca făgăduiala prinţului faţă de această turmă de şerbi saxoni să fie 
împlinită. 

— Îţi mulţumesc, Waldemar, spuse prinţul, îmi aduci totodată aminte 
că am o datorie de plătit acelui ţărănoi neobrăzat care m-a jignit ieri. Şi 
banchetul nostru va avea loc astă-seară, aşa cum am hotărît. Chiar de-ar fi 
cel din urmă ceas al domniei noastre, ceasul acesta va fi hărăzit răzbunării şi 
plăcerilor. Grijile de mîine să nu tulbure ziua de azi. 

Sunetul trîmbiţelor chemă înapoi pe spectatori, care începuseră să 
părăsească arena, iar heralzii vestiră că prințul loan, fiind chemat pe 
neaşteptate să împlinească anumite slujbe obşteşti înalte şi de seamă, se 
vedea nevoit să oprească jocurile prevăzute pentru ziua următoare, dar că, 
totuşi, nedorind ca atîția vrednici yeomen-i să plece fără a-şi fi încercat 
puterile, avea plăcerea de a le oferi prilejul ca, înainte de a pleca, să ia parte 
la întrecerea cu arcul, hotărîtă pentru a doua zi. Cel mai bun arcaş urma să 
primească drept premiu un corn de vînătoare bătut cu argint şi o bandulieră 
de mătase împodobită cu o iconiţă a sfîntului Hubert, patronul vînătorii. 

La început se afişară peste treizeci de ypeomen-i, mai toţi pădurari şi 
paznici ai pădurilor regale din Needwood şi Charnwood. Dar cînd arcaşii 
pricepură cu cine aveau să se măsoare, peste douăzeci dintre ei se lăsară 
păgubaşi, nedorind să păţească ruşinea unei înfrîngeri aproape sigure. Căci 
în acele zile, dibăcia fiecărui țintaş de frunte era cunoscută la o depărtare de 
multe mile de locul său, tot astfel cum calitățile unui cal antrenat la 
Newmarket!*7- sînt cunoscute astăzi celor care frecventează vestitul 
hipodrom din acel oraş. 

Pe lista concurenţilor înscrişi mai rămăseseră opt arcaşi. Prinţul loan 
coborî de pe tron pentru a vedea cine erau aceşti yeomen-i de elită, dintre 


care unii purtau livreaua regală. După ce-şi mulțumi astfel curiozitatea, 
căută din ochi pe cel ce cutezase să-l înfrunte şi-l zări stînd în acelaşi loc, cu 
aceeaşi înfăţişare liniştită ca şi în ajun. 

— Ascultă, băiete, îi spuse prinţul loan, am ghicit din flecăreala ta 
neobrăzată că nu eşti un adevărat mînuitor al arcului şi văd că nu ai curajul 
să te masori cu voinicii de colo. 

— Cu voia dumneavoastră, alteţă, răspunse yeoman-ul, am alte 
temeiuri să nu iau parte la tragere şi vă rog să credeți că nu mă tem că n-aş 
izbîndi şi că m-aş face de ruşine. 

— Şi care-s temeiurile astea? întrebă prinţul loan, care, dintr-o 
pricină pe care nu şi-ar fi putut-o lămuri nici el, simţea o curiozitate 
supărătoare față de omul acesta. 

— lată, răspunse pădurarul, nu ştiu dacă aceşti yeomen-i au obiceiul 
de a trage în aceleaşi ținte ca şi mine. Şi-apoi, mă tem că înălțimea-voastră 
n-ar dori să vadă că şi cel de-al treilea premiu e cîştigat de un om care, fără 
să vrea, nu vă e pe plac. 

Prinţul loan, roşu de mînie, întrebă: 

— Cum te cheamă yeoman-ule? : 

— Locksley, răspunse acesta. 

— EFi bine, Locksley, spuse prințul Ioan, vei trage şi tu după ce aceşti 
yeomen-i îşi vor arăta iscusința. Dacă vei cîştiga premiul, voi adăuga la el 
douăzeci de taleri, dar dacă-l vei pierde, ți se va lua haina de postav verde şi 
vei fi alungat cu biciul din arenă, ca un lăudăros flecar şi obraznic ce eşti! 

— Şi dacă nu primesc să trag în aceste condiții? întrebă yeoman-ul. 
Fireşte, înăltimea-voastră, a cărei putere se sprijină pe atîțtia oameni de 
arme, poate face cu uşurinţă să fiu biciuit şi despuiat de straie, dar nu mă 
poate sili să trag cu arcul. 

— Dacă nu primeşti propunerea mea dreaptă, spuse prințul, 
starostele arenei va tăia coarda arcului tău, îți va sfărîma arcul şi săgețile şi 
te va alunga de-aici ca pe un laş neputincios! 

— Nu-i o propunere dreaptă, prințe, de vreme ce mă siliți să mă 
măsor cu cei mai buni arcaşi din Leicester şi Staffordshire sub pedeapsa 
dezonoarei în caz de înfrîngere. Cu toate acestea, am să vă fac pe voie. 

— Fiţi cu ochii pe el! porunci prințul Ioan oamenilor de arme. I-a 
pierit curajul şi mă tem c-o să-ncerce să-şi ia tălpăşița. Cît despre voi, vitejii 
mei, trageţi bine şi cu curaj: o căprioară şi un poloboc de vin vă aşteaptă în 
cortul de colo după ce veți cîştiga premiul. 


La capătul drumului care ducea spre partea de miazăzi a arenei fu 
aşezată o ţintă. Arcaşii se înşirară lîngă poarta de miazăzi, distanţa dintre 
locul acesta şi țintă fiind destul de mare pentru ceea ce se numea o tragere 
la noroc. 

Arcaşii hotărîră prin tragere la sorți ordinea în care aveau să-şi 
încerce norocul; fiecare din ei urma să tragă cîte trei săgeți una după alta. 
Arbitru era un ofiţer de rang inferior, numit staroste al tragerilor, căci 
mareşalii s-ar fi simțit înjosiţi dacă prințul ar fi încuviinţat să arbitreze 
întrecerile dintre yeomen-i. 

Unul cîte unul, arcaşii înaintară şi-şi sloboziră săgețile cu dibăcie, ca 
nişte adevărați yeomen-i. Din douăzeci şi patru de săgeți trase, zece îşi 
nimeriră ținta, iar celelalte căzură aşa de aproape, încît, ținînd seama de 
faptul că ținta era atit de depărtată, ele fură socotite drept bune. Din cele 
zece săgeți care nimeriseră din plin ținta, două — înfipte chiar în cercul 
dinăuntrul ei — fuseseră trase de Hubert, un pădurar aflat în slujba lui 
Malvoisin. Omul acesta fu proclamat învingător. 

— Şi-acum, Locksley, se adresă prinţul loan cutezătorului yeoman, 
zîmbind ironic, vrei să te masori cu Hubert sau vrei să-ţi predai starostelui 
Jocurilor arcul, banduliera şi tolba? 

— Fiindcă altfel nu se poate, răspunse Locksley, sînt bucuros să-mi 
încerc norocul, însă cu condiţia ca după ce voi fi tras două săgeți în ținta de 
colo, a lui Hubert, acesta să tragă o săgeată într-o țintă pe care o voi alege 
eu. 

— Cererea e dreaptă şi nu-ţi va fi respinsă, răspunse prinţul. Hubert, 
dacă-l vei învinge pe lăudărosul ăsta, îţi voi umple cornul cu bănuţi de 
argint. 

— Un om face ce poate, răspunse Hubert, dar străbunicul meu a 
miînuit straşnic arcul la Hastings şi nădăjduiesc să nu-i fac de ruşine 
amintirea. 

Prima ţintă fu scoasă şi înlocuită cu una de aceeaşi mărime. Hubert, 
care, ca învingător în cea dintii întrecere, avea dreptul să tragă primul, ținti 
cu luare-aminte, măsurînd îndelung distanța cu ochiul, în timp ce mîna 
strîngea arcul îndoit, cu săgeata proptită de coardă. În cele din urmă făcu un 
pas înainte şi întinzînd arcul pe toată lungimea braţului stîng, pînă ce 
mijlocul arcului ajunse în dreptul feţei, aduse coarda lîngă ureche. Săgeata 
tîşni şuierînd prin aer şi nimeri în cercul dinlăuntrul țintei, dar nu chiar în 
mijlocul lui. 


— N-ai ținut seama de vînt, Hubert, spuse potrivnicul său, îndoindu- 
şi arcul, altminteri ai fi tras mai bine. 

Spunînd acestea, Iară urmă de tulburare, Locksley păşi înainte şi 
trase, cu un aer nepăsător, ca şi cum nici nu s-ar fi ostenit să se uite la țintă. 
Mai vorbea încă în clipa în care săgeata țîşni din arc şi totuşi aceasta nimeri 
în țintă cu două degete mai aproape de punctul alb din mijlocul ei decît 
săgeata lui Hubert. 

— Pe lumina cerului! îi strigă prinţul loan lui Hubert. Dacă-l laşi pe 
ticălosul ăsta să te învingă, eşti vrednic de spînzurătoare! 

Hubert avea un singur răspuns pentru orice împrejurare: 

— Chiar dacă înălțimea-voastră m-ar spînzura, un om face doar ce 
poate. Cu toate astea, străbunicul meu a mînuit straşnic arcul la... 

— Dracul să-l ia pe străbunicu-tău, cu tot neamul lui! îi tăie vorba 
prințul loan. Trage, ticălosule, trage cît poți mai bine, că dacă nu, o păţeşti! 

Astfel muştruluit, Hubert îşi reluă locul şi ascultind povata 
potrivnicului său, ţinu seama de uşoara adiere care tocmai se stîrnise şi trase 
atît de bine, încît săgeata nimeri chiar în mijlocul țintei. 

— Bravo, Hubert! Bravo, Hubert! izbucni mulțimea, care se bucura 
mai degrabă de izbînzile unuia pe care-l cunoştea decît de cele ale unui 
străin. Taman la mijloc! Taman la mijloc! Trăiască Hubert! 

N-ai cum să-l întreci, Locksley, rosti prinţul cu un zîmbet umilitor. 

— Am să-i despic săgeata, răspunse yeoman-ul şi trăgînd cu ceva mai 
multă atenție ca prima oară, nimeri din plin săgeata adversarului, făcînd-o 
să zboare în ţăndări. 

Mulțimea era atît de uluită de această dibăcie miraculoasă, încît părea 
că-i pierise graiul. 

— Ăsta e diavol, nu e om ca toţi oamenii, şoptiră între ei yeomen-u. 
Arcaş ca ăsta nu s-a mai văzut în Anglia de cînd s-a născocit arcul! 

— Şi-acum, zise Locksley, voi cere înălțimii-voastre să-mi îngăduie a 
pune eu însumi o ţintă dintre cele ce se folosesc în miazănoapte şi-i urez 
fiecărui vajnic yeoman care se va încumeta să tragă în ea să fie răsplătit cu 
un surîs de fata care-i e dragă. Apoi se răsuci pe călcîie şi porni, spunînd: 

— Dacă doriți, puteţi să-mi dați cîțiva oameni din garda 
dumneavoastră ca să mă însoţească: mă duc să tai o nuia din desişul cela de 
sălcii. 

Prinţul loan făcu semn cîtorva dintre slujitorii lui să-l urmărească, 
spre a nu-l lăsa să fugă, dar strigătele de: "Ruşine, ruşine!", care izbucniră 


din rîndurile mulțimii îl siliră să se lepede de acest gînd meschin. 

Locksley se întoarse îndată cu o nuia de salcie, lungă de vreo şase 
picioare, dreaptă de tot şi ceva mai groasă ca degetul mare al unui om. 
Începu să o curețe de coajă cît se poate de liniştit, spunînd totodată că a-i 
cere unui pădurean vrednic de acest nume să tragă într-o țintă atît de mare 
ca aceea folosită pînă atunci însemna a-i face de ocară destoinicia. 

— În țara în care m-am născut eu, zicea el, bărbații ar lua mai 
degrabă drept ţintă masa rotundă a regelui Arthur!%, în jurul căreia şedeau 
şaizeci de cavaleri. Un ţînc de şapte ani ar putea nimeri ţinta de acolo cu o 
săgeată fără vîrf, dar, adăugă el, îndreptîndu-se tacticos spre celălalt capăt al 
arenei şi înfingînd nuiaua în pămînt, acela care va nimeri această nuia de la 
o depărtare de o sută de iarzi e un arcaş vrednic să poarte arcul şi tolba în 
faţa oricărui rege, chiar în faţa viteazului crai Richard! 

— Străbunicul meu, spuse Hubert, a mînuit straşnic arcul în bătălia 
de la Hastings, dar în viaţa lui n-a tras într-o țintă ca asta şi nici eu n-am s-o 
fac! Dacă pyeoman-ul ăsta va despica nuiaua ceea, îi voi da scutul meu, mai 
bine zis nu lui am să 1-l dau, ci diavolului care se ascunde sub straiele lui. 
Un om face ce poate, dar eu, unul, n-am de gînd să trag într-o ţintă pe care 
sînt sigur că nu o pot nimeri. Mai degrabă aş trage în muchia cuțitului popii, 
într-un pai de grîu, sau într-o rază de soare decît în nuieluşa asta albă pe 
care abia o văd. 

— Cîine fricos! strigă prinţul loan. Trage, Locksley! Dacă vei nimeri 
tinta, voi spune că eşti cel dintîi om care a izbutit vreodată una ca asta! Dar 
să ştii că numai cu dibăcia ta n-o să ne vii de hac! 

— Voi face tot ce am să pot, vorba lui Hubert, răspunse Locksley. 
Nimeni nu poate face mai mult. 

Și, spunînd acestea, îşi îndoi iarăşi arcul, numai că acum îl cercetă cu 
luare-aminte şi îi schimbă coarda, socotind că nu mai era îndeajuns de 
mlădioasă în urma tragerilor de mai înainte. Ochi apoi cu băgare de seamă, 
în timp ce mulțimea aştepta într-o linişte desăvîrşită, ținîndu-şi răsuflarea. 
Arcaşul îndreptăți pe deplin admiraţia tuturor faţă de dibăcia lui: săgeata 
despică nuiaua de salcie. Urmă un ropot de urale şi pînă şi prinţul Ioan, 
cuprins de admiraţie, uită o clipă pornirea sa împotriva lui Locksley. 

— Cei douăzeci de galbeni sînt ai tăi, la fel ca şi cornul acesta de 
vînătoare! I-ai cîştigat pe dreptate. Vei primi cincizeci de galbeni dacă vei 
voi să ne slujeşti şi să îmbraci livreaua ca yeoman în garda noastră 


personală, pentru că niciodată braţ mai puternic n-a îndoit un arc şi nici ochi 
mai ageri n-au călăuzit o săgeată! 

— Vă cer iertare, prinţe, răspunse Locksley, dar am jurat că n-am să 
mă tocmesc niciodată în slujba cuiva, în afara fratelui dumneavoastră, 
nobilul rege Richard. Aceşti douăzeci de galbeni i-i las lui Hubert, care a 
tras astăzi cu arcul la fel de bine ca străbunicul lui la Hastings. Dacă 
modestia nu l-ar fi oprit să încerce, ar fi nimerit nuiaua tot aşa de bine ca şi 
mine. 

Hubert primi în silă darul străinului, scuturînd din cap, iar Locksley, 
dornic să scape de sub ochii lor, se pierdu în mulțime şi nimeni nu-l mai 
văzu. 

Poate că norocosul arcaş n-ar fi izbutit să scape atît de uşor de sub 
privirile lui loan dacă în clipa aceea prinţul n-ar ti fost muncit de gînduri 
mult mai vajnice şi mai neliniştitoare. Dînd semnalul de părăsire a arenei, 
îşi chemă şambelanul şi-i porunci să plece în goana mare la Ashby şi să-l 
caute pe evreul Isaac. 

— Spune-i cîinelui să-mi trimită pînă la asfințit două mii de coroane. 
Cunoaşte el zălogul, dar arată-i inelul acesta ca semn. Restul banilor trebuie 
să mi-i dea la York, de astăzi în şase zile. Dacă nu mi-i dă, am să pun să-i 
taie capul. Vezi să nu-ţi scape, să nu aflu că sclavul tăiat împrejur a şters-o, 
după ce ne-a fluturat pe dinaintea ochilor podoabele furate! 

Spunînd acestea, prinţul încalecă şi se întoarse la Ashby, iar mulțimea 
se împrăştie. 


CAPITOLUL XIV 


"Cu mare fală, în vechime, 
Cînd nobila cavalerime 
Puterea-n lupte-şi arăta, 
Chemarea trimbiţei stringea 
Oşteni şi doamne laolaltă, 

In vreun castel cu bolta-naltă. 
Warton 


"m 


Prinţul Ioan dădea un banchet în castelul din Ashby. Nu era aceeaşi 
clădire ale cărei ruine măretțe trezesc luarea-aminte a călătorului şi care a 


fost înălţată ceva mai tîrziu de către lordul Hastings, mare şambelan al 
Angliei, una din primele victime ale tiraniei lui Richard al III-lea:!%9, 
cunoscut mai degrabă ca unul din eroii lui Shakespeare decît ca personaj 
istoric. Pe vremea aceea castelul şi oraşul Ashby aparțineau lui Roger de 
Quincy, conte de Winchester, care în perioada povestirii noastre era plecat 
în Țara sfîntă. În timpul absenței sale, prinţul Ioan îi ocupase castelul şi-i 
împărțise fără ruşine domeniile. Pentru a scoate ochii oamenilor cu fala şi 
ospitalitatea lui, prinţul poruncise acum să se facă mari pregătiri, astfel încît 
banchetul să fie cît mai strălucit cu putinţă. 

Furnizorii prinţului — învestiți cu depline puteri cu asemenea 
prilejuri storseseră ținutul de tot ce putuseră găsi potrivit pentru masa 
stăpînului lor. Fuseseră invitați o sumedenie de oaspeţi şi întrucît prințul 
loan avea nevoie de oarecare popularitate, el poftise şi cîteva familii de 
nobili saxoni şi danezi, pe lîngă nobili rurali şi seniorii normanzi din 
împrejurimi. Oricît de disprețuiți şi de înjosiți erau de obicei anglo-saxonii, 
prin marele lor număr, ei puteau juca un rol deosebit de însemnat în 
frămîntările interne care păreau să se apropie, aşa încît a dobîndi 
popularitatea în rîndurile conducătorilor lor era o politică vădit înțeleaptă. 

lată de ce prinţul avea de gînd să-i primească pe aceşti oaspeţi 
neobişnuiţi cu o politeţe cu care ei nu erau deprinşi. Cîtăva vreme, el nu se 
abătu de la gîndul acesta, dar deşi nimeni nu-şi urmărea cu mai multă 
neruşinare interesele, trecînd peste propriile-i obiceiuri şi simțăminte, 
prințul avea o fire nenorocită: firea lui uşuratică şi neseriozitatea îi ieşeau 
totdeauna la iveală şi spulberau tot ce izbutise să dobîndească mai înainte 
prin prefăcătorie. 

Un exemplu de pomină al acestei firi schimbăcioase l-a dat în 
Irlanda, unde fusese trimis de tatăl său, Henric al II-lea, cu scopul de a 
cîştiga bunăvoința locuitorilor acestei noi şi însemnate cuceriri a coroanei 
engleze. Cu acest prilej, căpeteniile irlandeze se certară cine să-i dea mai 
întîi tînărului prinţ omagiul de lealitate şi sărutul de pace, dar, în loc să 
primească saluturile cu politeţe, loan şi neastîmpăraţii lui slujitori nu se 
putură împotrivi ispitei de a-i trage de bărbi pe conducătorii irlandezi. 
Această purtare, după cum era de aşteptat, a stîrnit mînia dregătorilor jigniti 
în felul acesta şi a avut urmări nefaste pentru dominaţia engleză în Irlanda. 
Aceste ciudăţenii ale caracterului lui loan nu trebuie pierdute din vedere 
dacă cititorul doreşte să-i înţeleagă comportarea din acea seară. 


Punîndu-şi în aplicare hotărîrea luată în clipele sale de meditație, 
prințul loan îi primi pe Cedric şi Athelstane cît se poate de curtenitor şi-şi 
exprimă părerea de rău atunci cînd Cedric îl înştiinţa că Rowena nu putea 
răspunde la înalta lui invitație, sub cuvînt că nu se simţea bine. Cedric şi 
Athelstane purtau tradiționalele veşminte saxone, care, fără să fie urîte în 
sine — mai ales că, în cazul de faţă, erau făcute şi din materiale scumpe -, 
se deosebeau atît de mult prin croiala şi înfăţişarea lor de îmbrăcămintea 
celorlalți oaspeţi, încît prinţul Ioan crescu în ochii lui Waldemar Fitzurse 
prin faptul că izbuti să-şi stăpînească rîsul în faţa unui spectacol pe care 
moda zilei îl făcea caraghios. Totuşi, judecînd la rece, tunica scurtă şi 
strînsă pe trup, precum şi mantia lungă a saxonilor alcătuiau un veşmînt mai 
elegant şi chiar mai comod decît îmbrăcămintea normanzilor, care purtau un 
pieptar lung şi atît de larg, încît semăna cu o cămaşă sau cu minteanul unui 
căruțaş, iar deasupra lui aveau o mantie atît de mică, încît nu-l putea ocroti 
pe cel ce o purta nici de frig, nici de ploaie, fiind făcută, pare-se, cu un 
singur scop, acela de a desfăşura cît mai multe blănuri, broderii şi 
giuvaeruri, pe care croitorii se întreceau să le înghesuie pe mica ei întindere. 
Împăratul Carol cel Mare!20:- , sub domnia căruia au fost introduse aceste 
mantii, pare să-şi fi dat foarte limpede seama de neajunsurile lor: "în 
numele cerului, exclama el, la ce folosesc mantiile astea scurte? Cînd 
sîntem în pat, nu ne acoperă, cînd sîntem călare, nu ne apără de vînt şi de 
ploaie, iar cînd şedem, nu ne feresc picioarele de umezeală sau îngheţ!" 

Totuşi, în ciuda împotrivirii împăratului, moda mantiilor scurte se 
păstrase pînă în vremea cînd se petrece povestirea noastră, fiind cultivată 
îndeosebi de către prinții din casa de Anjou. De aceea, ele erau purtate de 
toți curtenii prinţului loan, în timp ce mantia lungă a saxonilor ajunsese de 
rîsul lumii. 

Oaspeţii luaseră loc în jurul unei mese care gemea sub povara 
mîncărurilor. Numeroşii bucătari care-l însoțeau pe prinţ în călătoriile sale 
îşi folosiseră întreaga iscusință în prepararea unor bucate obişnuite, încît 
izbutiseră aproape tot atît de bine ca şi experții de azi în arta culinară să le 
facă de nerecunoscut. Pe lîngă aceste mîncăruri tradiționale, se mai aflau 
numeroase bunătăți aduse de peste hotare, o sumedenie de plăcinte 
straşnice, precum şi pîi-nişoare şi prăjituri gustoase cum nu se găseau decît 
pe mesele înaltei nobilimi. Ospăţul era încununat de cele mai alese vinuri, 
atit străine, cît şi indigene. 


Dar, deşi le plăcea îndeobşte să trăiască bine, nobilii normanzi nu 
erau lipsiţi de cumpătare. O masă îmbelşugată şi aleasă era pentru ei prilej 
de bucurie, dar aveau grijă să păstreze măsura şi de aceea, puneau pe seama 
saxonilor învinşi lăcomia şi beţia, socotindu-le nişte apucături proprii unor 
oameni de rînd ca ei. E drept că prinţul loan şi cei care căutau să-i intre în 
grație, maimuţărindu-i slăbiciunile, se dădeau în vînt după mîncare şi 
băutură şi după cum se ştie, el a şi murit înghițind prea multe piersici şi bere 
proaspătă. Dar felul lui de a fi era o excepție de la regula moravurilor 
compatrioților săi. 

Cu o gravitate neştirbită decît de semnele ce şi le făceau pe ascuns 
unul altuia, cavalerii şi seniorii normanzi urmăreau din ochi mişcările 
neîndemînatice ale lui Athelstane şi Cedric, care nu erau obişnuiţi cu 
ceremonialul unui asemenea banchet. În vreme ce gesturile lor erau astfel 
tinta unei atenţi batjocoritoare, neciopliții saxoni încălcară fără să-şi dea 
seama cîteva din regulile arbitrare care alcătuiau un fel de cod al societăţii 
acelei vremi. Or, se ştie prea bine că un om poate fi iertat mai degrabă 
pentru încălcarea bunei-cuviinţe sau a moralei decît pentru nesocotirea celui 
mai neînsemnat amănunt al etichetei mondene. Bunăoară, Cedric, care îşi 
şterse mîinile cu un ştergar, în loc să şi le usuce vînturîndu-le cu grație în 
aer, se făcu şi mai caraghios decît tovarăşul său Athelstane, care înghiți de 
unul singur o plăcintă întreagă, preparată din cele mai alese ingrediente 
străine şi numită de contemporani "pateu Karum". Însă cînd, în urma unor 
întrebări, se vădi că fhane-ul de Coningsburgh (sau franklin-ul, cum îi 
ziceau normanzii) nu avea habar ce mîncase şi că luase "pateul Karum" 
drept o budincă de ciocîrlu şi porumbei, în loc de una de becaţine şi 
privighetori, neştiinţa aceasta stîrni rîsul celorlalți, cu toate că lăcomia lui ar 
fi meritat mai degrabă să fie ţinta batjocurii lor. 

Îndelungatul ospăț luă sfîrşit în cele din urmă şi în vreme ce vinul 
curgea din belşug, bărbaţii vorbiră despre isprăvile turnirului de curînd 
încheiat, despre necunoscutul care ieşise învingător la tragerea cu arcul, 
despre Cavalerul Negru, care, din abnegaţie, renunțase la onorurile ce le 
cîştigase în luptă şi despre viteazul Ivanhoe, care plătise atît de scump 
onorurile zilei. Despre toate aceste lucruri se vorbea deschis, milităreşte, iar 
gluma şi rîsul făceau deseori înconjurul sălii. Numai fruntea prințului loan 
rămase înnegurată în timpul acestor discuţii; părea că o tulburare adîncă 
pusese stăpînire pe mintea lui, încît nu dădea atenţie celor ce se petreaceau 
în jurul său decît atunci cînd vreunul din curteni îl trezea din gînduri. Atunci 


tresărea, golea un pocal de vin pentru a mai prinde curaj şi se amesteca apoi 
în vorbă prin vreo observaţie făcută la întîmplare, fără legătură. 

— Ridicăm această cupă, zise el, în sănătatea lui Wilfred de Ivanhoe, 
eroul turnirului nostru şi ne pare rău că rana îl împiedică să fie acum la 
masa noastră. Toată lumea să-şi umple cupele pentru această urare şi mai 
ales Cedric de Rotherwood, vrednicul tată al unui fiu care inspiră atitea 
speranţe! 

— Nu, sire, răspunse Cedric, ridicîndu-se şi punînd pe masă cupa 
neatinsă. Nu-l pot numi fiu pe tînărul neascultător care-mi nesocoteşte 
poruncile şi se leapădă totodată de obiceiurile şi datinilor străbunilor săi. 

— E cu neputinţă ca un cavaler atît de viteaz să fie un fiu nevrednic 
sau neascultător! exclamă prinţul loan cu prefăcută mirare. 

— ŞI totuşi, sire, răspunse Cedric, aşa stau lucrurile cu Wilfred al 
meu. A părăsit modesta casă părintească pentru a se alătura zvăpăiaților 
nobili din jurul fratelui dumneavoastră, de la care a deprins şiretlicunile 
cavalereşti atît de preţuite de domniile-voastre. A părăsit-o împotriva 
dorinţei şi poruncii mele şi pe vremea lui Alfred această purtare ar fi trecut 
drept nesupunere, ba chiar drept o crimă aspru pedepsită. 

— Vai! oftă prinţul loan cu prefăcută compătimire. Dacă feciorul 
dumitale l-a urmat pe nefericitul meu frate, nu trebuie să ne întrebăm de 
unde sau de la cine a învăţat să treacă peste voinţa părinților. 

Vorbind astfel, prinţul loan uita într-adins să dintre toţi fiii lui Henric 
al II-lea tocmai el se făcuse cel mai mult vinovat de răzvrătire şi de 
nerecunoştinţa față de tatăl său, cu toate că nici ceilalți nu erau lipsiţi de 
vină. 

— Mi se pare, urmă el după o clipă de tăcere, că fratele meu avea de 
gînd să dăruiască favoritului său mănosul domeniu de la Ivanhoe. 

— [ l-a şi dăruit, răspunse Cedric şi trebuie să vă spun că faptul că s-a 
înjosit într-atit încît să stăpînească în calitate de vasal domeniile pe care 
străbunii lui le stăpîniseră în libertate şi neatîrnare nu e cel mai mărunt 
temei al neînţelegerii dintre mine şi fiul meu. 

— Atunci, bunule Cedric, vei încuviinţa desigur ca această feudă să 
fie dată unui om a cărui demnitate nu va fi ştirbită prin stăpînirea unor 
pământuri ce aparțin coroanei britanice. Domnule Reginald Front-de-Boeuf, 
adăugă prinţul, întorcîndu-se cu fața spre baron, nădăjduiesc că vei păstra 
atit de bine frumoasa baronie de la Ivanhoe, încît sir Wilfred nu-şi va mai 
mîhni tatăl reintrînd în stăpînirea ei. 


— Pe sfintul Anton, răspunse uriaşul cu fața oacheşă, fie ca 
înălțimea-voastră să mă socoată drept un saxon dacă Cedric sau Wilfred, 
sau cel mai bun dintre cei în vinele cărora curge sînge englez îmi va smulge 
darul cu care înălțimea-voastră m-a învrednicit! 

— Acela care te va socoti saxon, baroane, zise Cedric, jignit de felul 
în care rostise cavalerul acest cuvînt, folosit adesea de normanzi pentru a-şi 
exprima disprețul faţă de englezi, îți va face o cinste pe cît de mare, pe atît 
de puţin meritată. 

Front-de-Boeuf dădu să răspundă, dar prinţul loan i-o luă înainte, cu 
spiritul său fluşturatic: 

— Domnii mei, de bună seamă că nobilul Cedric grăieşte adevărul; 
seminţia lui poate pretinde întîietate asupra noastră atît prin şirul lung de 
strămoşi, cît şi prin lungimea mantiilor sale. 

— Într-adevăr, ne-o iau înainte pe cîmpul de bătaie, aşa cum o iau 
căprioarele înaintea cîinilor, spuse Malvoisin. 

— Şi pe drept cuvînt ne-o iau înainte; nu uitaţi buna lor cuviinţă şi 
manierele lor elegante, îşi dădu cu părerea starețul Aymer. 

— Da şi nici cumpătarea lor deosebită, spuse De Bracy, uitînd de 
proiectul care-i făgăduia o mireasă saxonă. 

— Şi nici bărbăția şi ținuta cu care s-au distins la Hastings şi aiurea, 
zise Brian de Bois-Guilbert. 

În vreme ce curtenii, cu feţe senine şi surizătoare, urmau pe rînd 
exemplul prințului, aruncînd cîte o săgeată zeflemitoare spre Cedric, chipul 
Saxonului se înfierbînta de mînie; îşi plimba privirile crunte de la unul la 
altul, ca şi cum acest potop de insulte l-ar fi împiedicat să răspundă pe rînd 
fiecăruia. Semăna cu un taur care, fiind încolțit de mai mulți toreadori, nu 
ştie pe care dintre ei să-l aleagă pentru a se răzbuna mai întîi. În cele din 
urmă vorbi cu un glas pe jumătate înăbuşit de mînie, adresîndu-se prinţului 
Ioan ca principalului vinovat de jignirea ce i se adusese: 

— Oricare ar fi păcatele şi cusururile neamului nostru, un saxon care 
ar trata astfel în propria sa casă, la un pahar de vin, pe un oaspe paşnic, sau 
ar îngădui ca acesta să fie insultat în felul în care înălțimea-voastră a văzut 
c-am fost insultat eu adineauri, saxonul acesta ar fi socotit drept un 
nideringi/L! . Şi oricare ar fi fost nenorocirea străbunilor noştri la Hastings, 
măcar cei care abia acum vreo cîteva ore au căzut de pe şa sub lancea unui 
saxon, măcar ei ar trebui să tacă! şi spunînd acestea, se uită la Front-de- 
Boeuf şi la templier. 


— Pe legea mea, straşnică glumă, exclamă prințul loan. Cum v-a 
plăcut, domnilor? Supuşii noştri saxoni sînt din ce în ce mai înţelepţi şi mai 
curajoşi, mintea li se ascute şi devin tot mai îndrăzneţi în vremurile astea 
tulburi. Ei, ce spuneţi, domnii mei? Pe onoarea mea, încep să cred că ar fi 
mai înţelept să ne suim pe galere şi să ne întoarcem, cît mai e timp, în 
Normandia! 

— De teama saxonilor? rîse De Bracy. N-am avea nevoie de alte 
arme decît de suliţele noastre de vînătoare pentru a-i cuminţi pe mistreţii 
ăştia! 

— Ajunge cu zeflemeaua, domnilor cavaleri, rosti Fitzurse. Şi 
adăugă, adresîndu-se prinţului: Şi ar fi bine ca înălțimea-voastră să-l asigure 
pe vrednicul Cedric că prin aceste vorbe de duh, care trebuie să sune cam 
neplăcut în urechea unui străin, nu se urmăreşte nici o jignire. 

— Jignire?! făcu prinţul loan, redevenind curtenitor. Sper că nimeni 
nu va crede că aş putea jigni sau măcar îngădui jignirea cuiva de faţă cu 
mine. lată, nobile Cedric, îmi umplu cupa în cinstea dumitale, de vreme ce 
nu vrei să bei în sănătatea fiului dumitale. 

Cupa dădu ocol mesei, în aplauzele fățarnice ale curtenilor, care nu 
făcură totuşi asupra Saxonului impresia dorită. Acesta pricepea lucrurile 
destul de încet, dar cei care-şi închipuiau că măgulitorul compliment al 
prințului l-ar fi putut îndupleca să uite jignirea dinainte îl credeau mai prost 
decît era. Cedric rămase tăcut cînd prinţul ridică din nou cupa, "în cinstea 
lui Sir Athelstane de Coningsburgh". 

Athelstane făcu o plecăciune şi se arătă măgulit de cinstea ce i se 
aducea, dînd pe gît, drept răspuns, o cupă uriaşă. 

— Şi acum, domnilor, spuse prinţul loan, căruia începuse să i se urce 
la cap vinul băut, după ce am făcut dreptate oaspeților noştri saxoni, îi vom 
ruga să ne întoarcă politețea. Vrednice thane, urmă el, adresîndu-se lui 
Cedric, te putem oare ruga să ne pomeneşti de vreun normand al cărui nume 
să nu-ți spurce buzele şi să speli cu un pocal de vin toată amărăciunea pe 
care acest nume ar putea-o trezi? 

Fitzurse se ridicase în vreme ce prinţul loan vorbea şi furişîndu-se în 
spatele jilțului Saxonului, îi şoptise la ureche să nu scape prilejul de a pune 
capăt vrăjmăşiei dintre cele două seminţii rostind numele prințului loan. 

Saxonul nu răspunse la această povaţă înţeleaptă, ci, ridicîndu-se şi 
umplîndu-şi cupa pînă-n vîrf, i se adresă astfel prințului loan: 


— Înălţimea-voastră îmi cere să numesc un normand vrednic de a fi 
pomenit la acest banchet. Iată un lucru destul de anevoios: e ca şi cum ai 
cere unui sclav să cînte osanale stăpînului, sau unui învins, care îndură toate 
pacostele cuceririi, să-l ridice în slava cerului pe cuceritor. Totuşi, am să 
numesc un normand primul în rang şi primul în mînuirea armelor cel mai 
bun şi cel mai nobil vlăstar al seminţiei sale. lar buzele care nu vor să 
adeverească faima lui, pe drept cîştigată, le voi socoti mincinoase şi lipsite 
de onoare şi nu mă voi da în lături să întăresc spusele mele cu propria-mi 
viaţă. Ridic dar această cupă în cinstea lui Richard Inimă-de-Leu! 

Prinţul loan, care se aşteptase ca Cedric să-şi încheie cuvîntarea 
rostindu-i numele, tresări cînd auzi pe neaşteptate numele fratelui său 
uzurpat. El duse maşinal la buze cupa de vin, apoi o duse la loc pe masă 
pentru a vedea cum se comportă mesenii la auzul acestei propuneri 
neaşteptate, căreia mulți dintre ei simțeau că este tot atît de primejdios să i 
te împotriveşti pe cît era să i te supui. Cîţiva dintre ei, curteni vechi şi 
încercaţi, urmară întocmai exemplul prințului, ridicînd cupa la buze şi 
punînd-o la loc în faţa lor. Alţii, însuflețiți de un simţămînt mai generos, 
exclamară: 

— Trăiască regele Richard! Să-l vedem cît mai curînd în mijlocul 
nostru! în sfîrşit, cîțiva, foarte puţini, printre care Front-de-Boeuf şi 
templierul îşi lăsară cupele neatinse, aruncînd priviri posomorite şi 
dispreţuitoare. Nimeni însă nu îndrăzni să se împotrivească pe faţă toastului 
în cinstea monarhului domnitor. 

Bucurîndu-se preţ de un minut de acest triumf, Cedric îi spuse 
vecinului său: 

— Radică-te nobile Athelstane! Am stat destul aici. Acum, după ce 
am întors politeţea prinţului loan, putem pleca. Cei ce vor să ştie mai multe 
despre grosolanele noastre obiceiuri saxone n-au decît să ne caute în casele 
străbunilor noştri, fiindcă noi ne-am săturat de banchetele regeşti şi de 
curtenia normandă! 

Şi, spunînd acestea, se ridică şi părăsi sala de ospeţe, urmat de 
Athelstane şi de alți cîţiva oaspeţi, care, fiind de obirşie saxonă, se 
socotiseră jigniți de înțepăturile prinţului loan şi ale curtenilor săi. 

— Pe moaştele sfîntului Toma, exclamă prinţul loan în clipa în care 
saxonii ieșeau pe uşă, bădăranii saxoni au ieşit învingători astăzi şi s-au 
retras în triumf! 


— Conclamatum est, poculatum est, rosti stareţul Aymer. Am băut şi 
am strigat, e vremea să ne despărțim de cupele noastre de vin. 

Pesemne că monahul vrea să spovedească azi-noapte vreo frumoasă 
pocăită de vreme ce se grăbeşte să plece, spuse De Bracy. 

— Nu, cavalere, răspunse abatele, dar trebuie să străbat azi-noapte un 
drum de cîteva mile, mă grăbesc s-ajung acasă. 

Se grăbesc să plece, îi şopti prințul la ureche lui Fitzurse. Temerile 
lor o iau înaintea evenimentelor de care li-e teamă, iar stareţul ăsta fricos 
este primul care se leapădă de mine. 

— Nu vă temeti, sire, spuse Waldemar. Am să-i dezvălui asemenea 
temeiuri, încît ele îl vor sili să ni se alăture cînd ne vom întîlni cu toții la 
York. Domnule stareţ, adăugă el, am ceva de vorbit cu dumneata între patru 
ochi înainte de a porni călare. 

Toţi oaspeţii, afară de curtenii care jucau un rol de seamă în tabăra 
prințului loan şi de cei din suita sa, se împrăştiară în grabă. 

— lată unde am ajuns în urma sfatului dumitale, spuse prinţul, 
aruncîndu-i o privire mîmoasă lui Fitzurse, să mă văd batjocorit la propria 
mea masă de un bădăran saxon cherchelit şi să văd cum numai la auzul 
numelui fratelui meu oaspeţii se leapădă de mine, de parcă aş avea lepră! 

— Răbdare, sire, răspunse sfetnicul său. V-aş putea întoarce 
învinuirea, dînd vina pe uşurinţa dumneavoastră nesocotită, care mi-a 
zădărnicit planul şi v-a indus în eroare propria chibzuinţă. Dar n-avem 
vreme să ne învinovăţim unii pe alţji. De Bracy şi cu mine vom sta chiar 
acum de vorbă cu aceşti curteni laşi şi nestatornici şi îi vom convinge că au 
mers prea departe ca să mai poată da înapoi. 

— Va fi în zadar, spuse prințul loan, învîrtindu-se prin încăpere cu 
paşi neliniştiți şi vorbind cu o tulburare care se datora în parte vinului băut. 
Va fi în zadar, căci au văzut semnele destinului pe perete, au zărit laba leului 
pe nisip, i-au auzit răcnetul care se apropie, făcînd să se cutremure pădurea. 
Nimic nu le va putea însufleți din nou curajul 

— Bine ar fi să-şi recapete el însuşi curajul! îi şopti Fitzurse lui De 
Bracy. Pînă şi numele fratelui său îl face să tremure. Nefericiţi sînt sfetnicii 
unui prinţ cînd acesta este lipsit de tărie şi stăruință, în bine ca şi în rău. 


CAPITOLUL XV 


"Și totuşi crede — ha, ha, ha! — el 
crede 

Că sînt unealta, sluga vrerii sale. 
N-are decit! Prin plasa de-ntuneric 
A josnicelor sale uneltiri 

Am să-mi croiesc un drum spre 
țeluri-nalte. 

Să spună cineva că n-am dreptate!" 
Din tragedia Basil 


Nici un păianjen nu s-a canonit vreodată mai mult pentru a însăila 
ochiurile destrămate ale pînzei sale decît s-a căznit Waldemar să strîngă la 
un loc şi să unească pe membrii răzlețiți ai conspirației prinţului loan. Puţini 
dintre ei îi erau devotați dintr-o pornire a inimii şi nici unul din respect. De 
aceea Fitzurse fu nevoit să le fluture pe dinaintea ochilor noi perspective de 
chivernisire şi să le amintească de foloasele de care se bucurau de pe acum. 
Nobililor tineri şi aprigi din fire le făgădui o viaţă de dezmăţ nepedepsit şi 
de petreceri fără oprelişti; celor ambiţioşi le făgădui putere, iar celor lacomi, 
noi bogății şi domenii. Căpeteniile mercenarilor primiră în dar aur, 
argumentul cel mai convingător pentru mințile lor şi fără de care toate 
celelalte argumente s-ar fi dovedit zadarnice. Făgăduielile fură însă şi mai 
darnic împărțite decît banii de către acest neobosit mijlocitor; în sfîrşit, el 
nu uită nimic din tot ceea ce-i putea hotărî pe cei şovăielnici sau însufleți pe 
cei deznădăjduiți. Despre reîntoarcerea regelui Richard, el vorbi ca despre 
un eveniment cu totul şi cu totul imposibil; totuşi, cînd văzu din privirile 
bănuitoare şi din răspunsurile în doi peri pe care te primi că acest eveniment 
înfricoşa cel mai mult mințile compE-cilor săi, vorbi cu curaj despre aceasta 
ca despre un lucru care, dacă se putea într-adevăr întîmpla, nu trebuia 
nicidecum să le schimbe socotelile. 

Dacă Richard se va întoarce, spunea Fitzurse, o va face ca să-şi 
îmbogăţească cruciații sărăciţi, pe spinarea acelora care nu l-au urmat în 
Țara sfiîntă. El se întoarce pentru a-şi încheia fără milă socotelile cu cei 
care, în timpul cît a lipsit din ţară, au săvîrşit vreo faptă ce ar putea trece 
drept o abatere sau o încălcare a legilor ţării, sau a privilegiilor coroanei. El 
se întoarce ca să se răzbune pe Ordinul templierilor şi pe cel al ospitalierilor 
pentru simpatia arătată de ele lui Filip al Franţei în timpul războaielor din 
Țara sfintă. În sfîrşit, el se întoarce spre a pedepsi ca pe un rebel pe fiece 


adept al fratelui său, prinţul loan. Vă temeţi oare de puterea lui? adăuga 
abilul sfetnic al acestui prinț. Recunoaştem că e un cavaler puternic şi 
viteaz, dar nu mai sîntem pe vremea regelui Arthur, cînd un singur luptător 
putea ţine piept unei armate întregi. Dacă Richard se va întoarce într-adevăr, 
de bună seamă că se va întoarce singur, neurmat de nimeni, fără nici un 
prieten. Oasele vitezei sale armate albesc nisipurile Palestinei. Cei cîțiva 
adepți ai lui care s-au întors, ca acest Wilfred de Ivanhoe, s-au tîrît pînă aici 
ca nişte cerşetori nenorociți. Ce-mi tot vorbiţi de dreptul de primogenitură 
al lui Richard? urma el, răspunzînd celor care stăteau în cumpănă din 
pricina acestui drept. Ce, este oare acest drept al lui Richard mai sigur decît 
cel al ducelui Robert de Normandia, fiul cel mare al lui William 
Cuceritorul? Şi, cu toate astea, William cel Roşu şi Henric — frații lui mai 
mici — au fost aleşi cu precădere, unul după celălalt, prin voinţa naţiunii. 
Robert avea toate meritele ce i se pot atribui lui Richard: era un cavaler 
îndrăzneţ, un bun conducător, darnic faţă de prieteni şi față de biserică şi 
mai presus de orice, un cruciat şi un cuceritor al Sfîntului Mormînt; şi totuşi 
a murit orb şi nenorocit, în castelul din Cardiff, unde a fost închis pentru că 
se împotrivise voinţei poporului, care hotărise să nu-l aleagă domn. Este 
dreptul nostru să alegem din dinastia regală pe prințul cel mai vrednic de 
puterea supremă, adică, se corecta el, pe acela care va putea sluji cel mai 
bine interesele nobilimii. În ce priveşte calităţile personale, se prea poate ca 
prințul loan să fie mai prejos decît fratele său Richard, dar dacă se ține 
seamă că acesta din urmă se întoarce cu spada răzbunării în mînă, pe cînd 
cel dintii oferă recompense, privilegii, avuţie şi onoruri, nu mai poate fi nici 
o îndoială cine dintre ei este regele pe care nobilimea, în înţelepciunea ei, 
trebuie să-l sprijine. 

Aceste argumente şi multe altele, dintre care unele țineau seama de 
situația deosebită a acelora cărora li se adresau, avură efectul urmărit asupra 
nobililor din tabăra prinţului loan. Cei mii mulți dintre ei încuviinţară să ia 
parte la adunarea de la York, pusă la cale în scopul de a pregăti în amănunt 
încoronarea prințului loan. 

Noaptea era tirzie cînd, obosit şi vlăguit de atîtea strădanii, dar 
mulțumit de rezultatul lor, Fitzurse se întîlni, întorcîndu-se în castelul din 
Ashby, cu De Bracy, care îşi înlocuise straiele de gală cu o scurtă de postav 
verde, cu o pereche de pantaloni de aceeaşi culoare şi din acelaşi postav şi 
cu o căciulită de piele; la cingătoare purta o sabie scurtă şi o tolbă cu săgeți, 
peste umăr îi atîrna un corn, iar în mînă ținea un arc. Dacă Fitzurse ar fi 


întîlnit un om astfel îmbrăcat într-o încăpere dosnică, ar fi trecut pe lîngă el 
fără să-l bage în seamă, luîndu-l drept un yeoman din corpul de gardă, dar, 
întilnindu-l în sala cea mare, se uită la el cu atenţie şi-l recunoscu pe 
cavalerul normand, deghizat în yeoman englez. 

— Ce-i mascarada asta, De Bracy? întrebă Fitzurse, cam supărat. E 
oare vremea vicleimului şi a măştilor năstruşnice, cînd soarta stăpînului 
nostru, prinţul loan, se hotărăşte poate chiar în clipa asta? De ce nu te-ai dus 
ca mine la ticăloşii ăştia fără inimă, care se îngrozesc pînă şi la auzul 
numelui regelui Richard, aşa cum se zice că sînt îngroziți de el copiii 
sarazinilor? 

— Mi-am văzut de treburile mele, după cum dumneata, Fitzurse, te- 
ai gîndit la ale dumitale, răspunse calm De Bracy. 

— Eu m-am gîndit la treburile mele? făcu Waldemar. M-am ocupat 
de treburile prinţului loan, stăpînul nostru al amîndurora. 

— Vorbeşti de parc-ai avea alte temeiuri pentru asta, Waldemar, decît 
propriile dumitale interese, răspunse De Bracy. Hai, Fitzurse, doar nu ne 
cunoaştem de ieri, de alaltăieri! Ambiţia, iată ce te mînă, iar pe mine mă 
mînă plăcerea şi aceste imbolduri se potrivesc cu vîrsta fiecăruia dintre noi. 
Despre prințul loan dumneata ai aceeaşi părere ca şi mine, anume că e prea 
slab pentru a fi un monarh hotărît, prea tiranic pentru a fi un monarh comod, 
prea obraznic şi trufaş pentru a fi un monarh popular şi prea schimbăcios şi 
slab de înger pentru a putea domni cît de cît. Și, totuşi, prin mijlocirea 
acestui monarh, Fitzurse şi De Bracy nădăjduiesc să se ridice şi să se 
chivernisească, de aceea dumneata îl ajuţi cu politica, iar eu îl sprijin cu 
lăncile simbriaşilor mei. 

— Da, eşti într-adevăr un sprijin de nădejde! spuse Fitzurse, 
pierzîndu-şi răbdarea. Faci pe nebunul în clipele cele mai grele. Ce naiba 
urmăreşti prin deghizarea asta prostească, într-un moment atît de grav? 

— Urmăresc să-mi fac rost de o nevastă, după moda tribului lui 
Benjamin, răspunse cu răceală De Bracy. 

— Tribul lui Benjamin? Nu te înţeleg, zise Fitzurse. 

— Nu erai de faţă ieri seară cînd starețul Aymer ne-a turnat o poveste 
drept răspuns la romanţa cîntată de menestrel? Cică mai demult s-a încins în 
Palestina o luptă aprigă între tribul lui Benjamin şi restul israeliților; aceştia 
au tăiat în bucăţi aproape toată cavaleria acelui trib, jurînd pe Sfînta noastră 
Fecioară că n-au să îngăduie celor rămaşi în viaţă să se însoare cu fete din 
acelaşi neam; apoi s-au căit amarnic de acest legămînt şi au trimis la papă, 


ca să-i ceară sfatul în privinţa dezlegării de jurămînt;, urmînd povaţa 
sfintului părinte, tinerii din tribul lui Benjamin au răpit la un turnir grozav 
toate femeile care erau de față, făcîndu-şi astfel rost de neveste, fără 
consimţămîntul mireselor sau al familiilor acestora. 

— Am mai auzit şi eu povestea asta, zise Fitzurse, dar trebuie să spun 
că ori dumneata, ori stareţul ați făcut nişte schimbări curioase în ce priveşte 
datele şi împrejurările. 

— Îţi repet, spuse De Bracy, că am de gînd să-mi fac rost de o 
nevastă după moda tribului lui Benjamin, ceea ce înseamnă că, aşa cum mă 
vezi îmbrăcat, voi tăbări asupra acelei turme de boi saxoni care au părăsit 
astă-seară castelul şi le-o voi răpi pe frumoasa Rowena. 

— Eşti nebun, De Bracy? Nu uita că, deşi oamenii ăştia nu-s decît 
saxoni, ei sînt bogaţi şi puternici, iar compatrioţii lor îi respectă cu atît mai 
mult cu cît de bogăţie şi onoare nu se bucură decît foarte puţini oameni de 
obiîrşie saxonă. 

— Nimeni dintre ei n-ar trebui să se bucure de ele, spuse De Bracy. 
Treaba începută de William Cuceritorul se cuvine desăvîrşită. 

— Nu e vremea pentru aşa ceva, răspunse Fitzurse. Greaua cumpănă 
ce se apropie face să avem neapărat nevoie de simpatia mulțimii, iar prințul 
loan nu va putea să nu pedepsească pe oricine va jigni în vreun fel pe 
favoriţii el. 

— N-are decît să o facă, dacă-i dă mîna, spuse De Bracy. Va vedea 
curînd ce deosebire este între sprijinul ce i-l poate da o gloată nesimţitoare 
de mitocani saxoni şi cel pe care-l poate aştepta din partea vitejilor mei 
lăncieri. Cu toate astea, n-am de gînd să mă dau pe faţă de îndată. Nu-i aşa 
că în straiele astea arăt ca un pădurean semeţ care sună din corn? Vina 
răpirii va cădea asupra haiducilor din codrii Yorkului. Am oamenii mei care 
pîndesc fiecare mişcare a saxonilor. Azi-noapte aceştia dorm în mănăstirea 
de la Burton pe Trent a sfîntului Wittold sau Withold, sau cum dracu 1-or fi 
spunînd bădăranului ăluia de sfint saxon! Miine au să pornească şi atunci le 
tăiem drumul şi tăbărîm pe ei ca nişte ulii. După aceea voi apărea cu 
adevărata mea înfăţişare, voi face pe cavalerul curtenitor şi o voi salva pe 
nefericita şi îndurerata frumoasă din mîinile brutalilor ei răpitori, o voi duce 
la castelul lui Front-de-Boeuf, sau chiar în Normandia, dacă va fi nevoie şi 
nu o voi mai arăta neamurilor ei pînă ce nu va deveni doamna Maurice De 
Bracy. 


— lată un plan straşnic de înţelept, spuse Fitzurse şi pe cît mi se pare, 
nu e pe de-a-ntregul scornit de dumneata. Hai, fii sincer, De Bracy, cine te-a 
ajutat să-l ticluieşti şi cine urmeză să te ajute să-l pui în aplicare? Căci, pe 
cîte ştiu, trupa dumitale e departe acum, tocmai la York. 

— Pe Sfinta Fecioară, dacă ţii neapărat să ştii, răspunse De Bracy, 
află că templierul Brian de Bois-Guilbert a pus la punct acest plan, care mi 
s-a năzărit auzind de păţania celor din tribul lui Benjamin. El mă va ajuta la 
atac; oamenii lui vor face pe haiducii din mîinile cărora urmează să o salvez 
pe domniţă cu braţul meu puternic, după ce îmi voi schimba straiele. 

— Pe împărăţia cerurilor! exclamă Fitzurse. Planul acesta e vrednic 
de înțelepciunea voastră a amîndurora! Iar cuminţenia dumitale, De Bracy, 
se vădeşte îndeosebi în intenţia de a o lăsa pe domniţă în mîinile vrednicului 
dumitale aliat. Cred că vei izbuti, poate, să o smulgi din mîinile prietenilor 
ei saxoni, dar mi se pare cu mult mai îndoielnic că vei putea sa o scapi după 
aceea din ghearele lui Bois-Guilbert. Omul acesta e un şoim obişnuit să se 
repeadă asupra unei potîrnichi şi să nu-i mai dea drumul din gheare. 

— E templier şi de aceea nu poate fi rivalul meu la căsătoria cu 
această moştenitoare. Cît despre vreo încercare din partea lui de a o 
dezonora pe viitoarea logodnică a lui De Bracy, pe lumina cerului! n-ar 
îndrăzni să-mi facă un asemenea afront nici măcar dac-ar avea puterea unui 
întreg, capitlu al Ordinului templierilor. 

— Atunci, de vreme ce nimic din ceea ce ţi-aş spune nu-ţi poate 
scoate din cap această nebunie — căci îţi cunosc prea bine firea încăpăţinată 
— cel puţin nu pierde vremea şi ai grijă ca nebunia dumitale să nu fie pe cît 
de nelalocul ei, pe atît de îndelungată. 

— Da de unde, răspunse De Bracy, toată povestea va dura numai 
cîteva ore, după care mă voi afla la York, în fruntea bravilor şi vrednicilor 
mei flăcăi, gata să sprijin orice plan îndrăzneţ pe care şiretema dumitale îl 
va pune la cale. Dar aud cum oamenii mei se adună şi cum caii tropotesc şi 
nechează în curte. Rămas-bun! Mă duc ai un adevărat cavaler să cuceresc 
surisul frumuseţii! 

Ca un adevărat cavaler! îl îngînă Fitzurse, urmărindu-l cu privirea. 
Mai degrabă ca un smintit sau ca un copil care-şi lasă baltă o îndeletnicire 
serioasă şi trebuincioasă pentru a fugi după puful de păpădie care zboară pe 
lîngă el. Dar cu asemenea unelte se cuvine să lucrez. Şi în folosul cui, mă 
rog? în folosul unui prinţ pe cît de neînţelept, pe atît de dezmăţat şi care 
pare la fel de dispus să devină un stăpîn nerecunoscător pe cît s-a şi dovedit 


a fi un fiu răzvrătit şi un frate denaturat. Dar şi el şi el e doar una dintre 
uneltele de care mă folosesc! Va afla în curînd taina aceasta dacă, minat de 
nesăbuita lui trufie, îi va da cumva prin gînd să-şi despartă interesele de-ale 
mele. 

Aceste gînduri ale sfetnicului fură întrerupte de vocea prinţului, care 
se auzi dintr-o încăpere a castelului: 

— Nobile Waldemar Fitzurse! chema prinţul. 

Iar viitorul cancelar (căci vicleanul normand năzuia la această înaltă 
demnitate) se grăbi, cu tichia în mînă, să primească ordinele viitorului 
suveran. 


CAPITOLUL XVI 


"Ascuns de lume undeva, departe, 

Trăia un biet monah, cucernic foarte, 

Pe-un pat de muşchi, în peşteră, dormea, 

Cu apă şi cu ierburi se hrănea, 

Îşi petrecea cu Domnul ziua toată, 

Și rugăciunea doar i-era răsplată." 
Parnell 


Cititorul nu a uitat desigur că soarta turnirului a fost hotărîtă de fapta 
unui cavaler misterios, care, din pricina nepăsării şi a lipsei de zel arătate la 
început, îşi atrăsese din partea mulțimii porecla "Le Noir Faineant". 
Cavalerul acesta părăsise fără veste arena, după ce hotăriîse victoria, iar cînd 
fusese chemat să-şi primească răsplata vitejiei sale, nu putuse fi găsit 
nicăieri. În timp ce heralzii şi trimbiţaşii îl chemau, cavalerul îşi mîna calul 
spre miazănoapte, ocolind drumurile umblate şi luînd-o de-a dreptul prin 
păduri. El se opri să mîie peste noapte la un mic han depărtat de drumul 
mare, unde putu afla totuşi de la un menestrel rătăcitor veşti despre 
desfăşurarea turnirului. 

A doua zi, dis-de-dimineaţă, cavalerul porni, cu gîndul să străbată 
drum lung; avusese grijă să-şi cruţe calul cu o zi înainte, pentru a-l putea 
călări vreme îndelungată fără prea multe popasuri. Dar gîndul acesta putea 
fi zădărnicit din pricină că trebui să meargă pe o mulțime de căi ocolite, aşa 
încît la căderea serii văzu că ajunsese abia la marginile riding-ului de vest 


din Yorkshire!22:- . Cal şi călăreț aveau acum nevoie de ceva hrană şi de un 
adăpost unde să poată înnopta, căci noaptea se lăsa cu repeziciune. 

Locul unde ajunsese drumeţul părea neprielnic atît pentru a găsi 
adăpost, cît şi pentru a face rost de ceva de-ale gurii, aşa încît se gîndea că 
va fi nevoit să urmeze pilda cavalerilor rătăcitori, care, în asemenea 
împrejurări, îşi lăsau caii să pască, iar ei înşişi se lungeau pe iarbă pentru a 
cugeta la aleasa inimii lor, sub baldachinul unui stejar. Dar Cavalerul Negru 
nu avea, pesemne, o aleasă a inimii la care să cugete, sau, dacă o avea, era 
la fel de nepăsător în dragoste pe cît părea să fie în război, astfel încît 
gîndurile despre frumuseţea şi cruzimea ei nu erau îndeajuns de pătimaşe ca 
să-l facă să uite de oboseală şi de foame, îngăduind iubirii să ţină locul 
plăcerilor mai temeinice ale culcuşului şi ale cinei. De aceea văzu cu 
nemulțumire că se afundase într-o pădure, ce e drept, cu multe luminişuri şi 
vreo cîteva poteci, mai bine zis făgaşe croite de numeroasele turme ce 
păşteau pe-acolo sau de fiarele pădurii şi de vînătorii care le hăituiau. 

Soarele, care pînă atunci fusese principala lui călăuză, asfinţise 
dincolo de dealurile din Derbyshire, înspre stînga, astfel încît orice 
încercare de a-şi continua drumul îl putea face pe cavaler fie să înainteze, 
fie să se rătăcească. După ce se strădui în zadar să aleagă cărarea cea mai 
bătătorită care-l putea duce la coliba vreunui cioban sau la aceea a unui 
pădurar şi după ce-şi dădu limpede seama că nu avea cum să aleagă, 
cavalerul se hotărî să se încredinţeze înţelepciunii calului său, ştiind din 
experiență că aceste animale au minunatul dar de a-i scoate pe călăreți din 
asemenea încurcături. 

În clipa cînd armăsarul, ostenit de o zi de drum sub povara călăreţului 
înzăuat, simți hăţurile slobode şi-şi dădu seama că era lăsat în voie, păru să 
se trezească la viață şi să capete noi puteri; de unde înainte abia dacă 
răspundea prin cîte un geamăt la pinteni călărețului, acum îşi ciuli urechile 
şi-şi iuți pasul de bunăvoie, ca şi cum ar fi fost mîndru de încrederea ce i se 
arăta. Poteca pe care apucă animalul se abătea oarecum de la drumul urmat 
de cavaler în timpul zilei, dar întrucît calul părea sigur de alegerea făcută, 
cavalerul se lăsă în voia lui. 

Ceea ce urmă îi îndreptăți această încredere, căci ceva mai încolo 
cărarea era mai bătătorită şi mai largă, iar dangătul unui clopot îl făcu pe 
cavaler să înțeleagă că se afla în apropierea unei capele sau a unei mănăstiri. 

Într-adevăr, în curînd ajunse la un imaș, la capătul căruia, de pe un 
tăpşan uşor povîrnit, se înălța o stîncă abruptă, înfățişînd călătorului o frunte 


sură bătută de vînturi. Ici-colo, stînca era acoperită cu tufe de iederă şi 
scaieți, ba chiar cu cîţiva stejari, ale căror rădăcini îşi sorbeau hrana din 
crăpăturile stîncii şi care se legănau deasupra hăului de dedesubt asemeni 
panaşelor unor războinici deasupra coifurilor lor de oţel, dînd oarecare 
grație unei privelişti care altminteri trezea mai mult groaza. La poalele 
stîncii, rezemată întrucîtva de ea, se afla o colibă simplă, întocmită din 
trunchiuri de copaci tăiați din pădurea vecină şi ferită de vînturi prin faptul 
că găurile-i erau astupate cu muşchi amestecat cu lut. Trunchiul unui brad 
tînăr cu ramurile retezate, de-a curmezişul căruia, aproape de vîrf, era prinsă 
o bucată de lemn, stătea înfipt în faţa colbei, ca un simbol primitiv al sfintei 
craci. Ceva mai încolo, în dreapta, din stîncă ţişnea un izvor cu o limpezime 
de cleştar, a cărui apă se strîngea într-o piatră scobită, meşterită de mîna 
omului în chip de fîntînă ţărănească. leşind de acolo, izvorul cobora 
şopotind prinți-un jgheab croit de el însuşi de-a lungul anilor, apoi străbătea 
micul tăpşan şi se pierdea în pădurea învecinată. Alături de această fîntînă 
se vedeau ruinele unei foarte mici capele, cu acoperişul în parte prăbuşit. 
Această clădire nu fusese niciodată mai lungă de şaisprezece picioare şi mai 
lată de douăsprezece, iar acoperişul, destul de jos, se sprijinea pe patru 
arcade, oare porneau din cele patru colţuri ale clădirii şi care erau proptite 
de cîte o coloană scurtă şi masjvă. Rămăseseră întregi doar nervurile a două 
din aceste arcade, între care acoperişul se prăbuşise; el rămînea însă întreg 
deasupra celorlalte două. Intrarea acestui străvechi lăcaş de închinare se atla 
sub o boltă rotundă şi foarte joasă, împodobită cu mai multe rînduri de 
ciubuce în zigzag, de forma dinților unui rechin, de felul acelora care apar 
atît de des în vechea arhitectură saxonă. Deasupra porticului se înălța pe 
patru coloane subțiri o clopotniță, înlăuntrul căreia spînzura clopotul verzui 
ŞI ros de vreme, a cărui zvoană fusese auzită ceva mai înainte de Cavalerul 
Negru. 

Această privelişte paşnică şi tihnită strălucea în lumina amurgului în 
faţa ochilor călătorului, dîndu-i chezăşia că în sfîrşit avea unde înnopta, căci 
era o îndatorire deosebită a pustnicilor ce hălăduiau prin păduri să fie 
ospitalieri cu drumeţii întîrziați sau rătăciți. 

Cavalerul nu-şi pierdu vremea cercetînd îndeaproape toate 
amănuntele arătate mai sus, ci, mulțumind sfîntului Iulian — patronul 
drumeților — că-i scosese în cale un adăpost atît de bun, sări de pe cal şi 
ciocăni cu vîrful lăncii sale în uşa sihăstriei, pentru a trezi luarea-aminte şi a 
fi lăsat să intre. 


Trecu destulă vreme pînă ce auzi un răspuns, iar acesta nu păru deloc 
binevoitor. 

— Vezi-ţi de drum, oricine-ai fi, rosti un glas adînc şi răguşit din 
colibă şi nu tulbura de la vecernie pe un slujitor al Domnului și al sfîntului 
Dunstan. 

— Bunule părinte, spuse cavalerul, sînt un biet drumeţ care s-a rătăcit 
prin. aceste coclauri şi care-ţi dă prilejul să-ți arăţi mila şi ospitalitatea. 

— Frate, răspunse cel dinăuntru, Sfînta Fecioară şi sfîntul Dunstan 
au hotărît ca eu însumi să am nevoie de milă şi găzduire, necum să le mai 
arăt şi altora. De hrana pe care-o am aici ar fugi şi-un cîine, iar un cal cît de 
cît îngrijit s-ar feri cu dispreţ de culcuşul meu. Vezi-ţi aşadar de drum şi 
Dumnezeu să te aibă în pază! 

— Dar cum aş putea să-mi găsesc drumul printr-o pădure ca asta, pe 
întuneric? Rogu-te, cinstite părinte, dacă eşti creştin ca şi mine, să deschizi 
uşa şi să-mi arăţi măcar drumul. 

— lar eu te rog, frate creştin, să nu mă mai tulburi, răspunse 
anahoretul. M-ai şi împiedicat să rostesc un Pater, două Ave Măria şi un 
Credo pe care, ca un păcătos nemernic ce sînt, s-ar fi cuvenit să le spun 
înainte de răsăritul lunii, potrivit juruinţei. 

— Drumul, arată-mi drumul! strigă cavalerul. Spune-mi barem pe 
unde să o iau dacă la altceva nu mă pot aştepta din parte-ţi! 

— Drumul, grăi pustnicul, e lesne de găsit. Cărarea din pădure duce 
la o mlaştină, iar de acolo la un vad uşor de trecut acum, cînd au contenit 
ploile. După ce vei trece vadul, ai grijă unde pui piciorul pe malul stîng, 
fiindcă e cam prăpăstios, iar cărarea căţărată deasupra rîului s-a cam "surpat 
în cîteva locuri, cel puţin aşa am auzit, fiindcă rareori părăsesc îndatoririle 
sihăstriei mele. O iei aşadar înainte... 

— O cărare surpată, o prăpastie, un vad şi o mlaştină! îi tăie vorba 
cavalerul. Ascultă, frate, chiar dac-ai fi cel mai sfînt dintre toți călugării 
care-au purtat vreodată barbă şi au înşirat mătănii, tot n-o să mă faci s-o 
pornesc noaptea pe un drum ca ăsta! îți spun deci că dumneata, care trăieşti 
din mila țării — milă de care sînt sigur că nu eşti vrednic — n-ai nici un 
drept să refuzi a da adăpost unui drumeţ în nevoie. Ori deschizi uşa 
numaidecît, ori, pe sfinta cruce, o dărîm şi intru singur! 

— Prietene drumeţ, răspunse monahul, nu mă stînjeni; dacă mă sileşti 
să mă apăr cu armele lumești, o să-ți pară rău. 


În clipa aceasta mirîiturile şi lătrăturile pe care drumeţul le auzea de 
cîtă va vreme se întețiră fără veste, ceea ce-l făcu pe cavaler să creadă că 
monahul, îngrijorat de amenințările lui că va intra cu de-a sila, chemase 
într-ajutor cîinii, care ieşiseră pesemne din culcuşurile lor. Întărîtat de aceste 
pregătiri ale călugărului de a-şi pune în aplicare gîndurile neprietenoase, 
cavalerul izbi atît de puternic uşa cu piciorul, încît stinghiile şi balamalele 
se cutremurară. 

Anahoretul, dorind să-şi ferească uşa de o a doua izbitură, strigă: 

— Răbdare, răbdare, cruţă-ţi puterile, vrednice drumeţ, că deschid 
numaideciît uşa, măcar că s-ar putea să nu-ţi pară tocmai bine! 

Uşa se deschise într-adevăr, iar monahul, un bărbat spătos şi puternic, 
îmbrăcat cu o rasă din pînză de sac, cu o glugă şi încins cu o frînghie de 
papură, se înfăţişă înaintea cavalerului. Într-o mînă ţinea o torță aprinsă, iar 
în cealaltă, un băț noduros şi atît de gros, încît putea foarte bine să fie numit 
bîtă. Doi dulăi zburliți, jumătate ogari, jumătate buldogi, aşteptau gata să se 
repeadă asupra drumeţului de îndată ce s-ar fi deschis uşa. Dar cînd torța 
lumină atît coiful înalt, cît şi pintenii auriţi ai cavalerului de afară, monahul, 
schimbîndu-şi pesemne gîndul, potoli furia ajutoarelor sale şi pe un ton mai 
curtenitor, dar încă destul de grosolan, îl pofti pe cavaler să intre în colibă. 
Totodată îi ceru să-l ierte că nu voia să lase pe nimeni înăuntru după asfințit, 
sub cuvînt că locurile acelea ar ti fost bîntuite de tilhari şi de haiduci, care 
n-aveau nici un respect pentru Sfînta Fecioară şi sfintul Punstan şi nici 
pentru cuvioşii care îşi închinau viaţa slujirii acestora. 

— Sărăcia chihei tale, vrednice părinte, spuse cavalerul, aruncînd o 
privire în jurul lui, dar nevăzînd altceva decît un culcuş de frunze, un 
crucifix sculptat fără îndemînare dintr-un lemn de stejar, un ceaslov, o masă 
stîngaci cioplită şi două scăunaşe, precum şi alte două-trei obiecte, sărăcia 
chiliei tale ar trebui, pare-se, să fie o pavăză îndestulătoare împotriva 
oricărei încercări de jaf, fără a mai vorbi de ajutorul acestor doi cîini 
credincioşi, destul de mari şi puternici pentru a dobori un cerb şi fireşte, 
pentru a se măsura cu oamenii. 

— Inimosul paznic al pădurii, răspunse monahul, mi-a îngăduit să mă 
folosesc de aceste vietăți pentru a-mi ocroti singurătatea pînă la venirea 
unor vremuri mai bune. 

Spunînd acestea, îşi puse torta într-o crăcană de fier răsucită, care-i 
servea drept sfeşnic şi aşezînd masa de lemn de stejar, cu trei picioare, în 


faţa tăciunilor din vatră, ațîțtă focul cu cîteva uscături, apoi trase un scăunaş 
de o parte a mesei şi îl pofti pe cavaler să ia loc pe celălalt. 

Se aşezară aşadar şi se uitară grav unul la altul, fiecare gîndindu-se în 
sinea lui că rareori văzuse un bărbat mai voinic şi mai impunător decît cel 
ce şedea în faţa lui. 

— Cuviosule pustnic, zise cavalerul după ce îşi aţinti îndelung 
privirea asupra gazdei sale, dacă nu m-aş teme să-ți tulbur gîndurile 
cucernice, te-aş ruga să-mi răspunzi la trei întrebări: prima, unde să-mi las 
calul, a doua, ce-aş putea mînca la cină şi a treia, unde voi putea dormi la 
noapte? 

— Am să-ţi răspund cu degetul, spuse pustnicul, întrucît ar fi 
împotriva canoanelor să grăiesc cu vorba cînd sînt semne ce pot răspunde 
deopotrivă de bine! Spunînd aceasta, arătă pe rînd două unghere ale colibei: 
Grajdul dumitale e acolo, patul, colo, iar cina dumitale e aici, adăugă el, 
luînd de pe o policioară alăturată şi punînd pe masă un talger cu vreo două 
grămăjoare de mazăre uscată. 

Cavalerul dădu din umeri şi ieşi din colibă, unde se reîntoarse cu 
calul (pe care între timp îl priponise de un copac), îi scoase şaua cu multă 
grijă şi aşternu propria-i mantie pe spinarea lui ostenită. 

Atenţia şi îndemînarea cu care străinul îşi îngrijea calul îl înduioşară, 
pare-se, pe monah, căci, bolborosind ceva despre proviziile păstrate pentru 
calul pădurarului, scoase dintr-o firidă o legătură de fin pe care o întinse în 
faţa calului oaspetelui său şi numaidecît după aceea azviîrli pe podea o 
grămăjoară de ferigă uscată în locul pe care-l arătase drept pat. Cavalerul 
mulțumi pentru această atenţie şi după aceea se aşezară din nou amîndoi la 
masa pe care se afla talgerul cu mazăre uscată. Pustnicul rosti o lungă 
binecuvîntare, care la obişie fusese latinească, dar care nu mai păstra decît 
foarte puține urme din această limbă, doar ici-colo terminațiile lungi şi 
sonore ale unor cuvinte; apoi îşi îmbie oaspetele, vîrîndu-şi cu modestie 
într-o gură uriaşă — înzestrată cu nişte dinți care ar fi putut sta alături de 
colții unui mistreţ, atît prin ascuţimea, cît şi prin albeaţa lor — vreo trei- 
patru boabe de mazăre, jalnică hrană pentru o moară atît de uriaşă şi de 
puternică. 

Ca să poată urma o pildă atît de lăudabilă, cavalerul îşi scoase coiful, 
pieptarul de zale şi cea mai mare parte a armurii sale, înfățişînd pustnicului 
un cap cu şuviţe dese, aurii, o față cu trăsături armonioase, cu nişte ochi 
albaştri deosebit de strălucitori şi o gură bine conturată, străjuită de o 


mustață de culoare mai deschisă decît părul. În totul, părea capul unui 
bărbat viteaz, îndrăzneţ şi întreprinzător, în deplină armonie cu făptura lui 
puternică. 

Ca şi cum ar fi vrut să răsplătească încrederea oaspetului său, 
pustnicul îşi ridică gluga, dezvăluind un cap rotund ca o bilă, care aparținea 
unui om în floarea vîrstei. Tigva lui, tunsă scurt şi înconjurată de un fel de 
nimb de şuviţe negre şi creţe, aducea întrucîtva cu o stînă parohială 
împrejmuită cu un gard înalt. Trăsăturile feţei sale nu vădeau cîtuşi de puţin 
asprimea unei vieţi monahale, plină de lipsuri; dimpotrivă, avea o față 
semeață şi aspră, dar deschisă, nişte sprîncene mari şi negre, o frunte boltită, 
iar de pe obrajii lui bucălaţi şi rumeni ca ai unui toboşar cobora o lungă şi 
cîrlionţată barbă neagră. Faţa aceasta laolaltă cu trupul vînjos al 
schivnicului vorbeau mai degrabă de fleici şi muşchi în sînge decît de 
mazăre uscată şi verdeţuri, Oaspetelui nu-i scăpă această ciudăţenie. După 
ce mestecă anevoie o gură de boabe din acestea, simţi nevoia să-i ceară 
cucernicului său amfitrion să-i dea ceva de băut, iar monahul răspunse la 
rugăminte punînd în faţa lui o cană mare cu apă curată de izvor. 

— E din fîntîna sfîntului Dunstan, în care acesta boteza din zori pînă- 
n zori cîte cinci sute de danezi şi britoni necredincioşi, binecuvîntat fie-i 
numele! zise monahul şi apropiindu-şi barba neagră de cană, dădu pe gît o 
duşcă mult mai mică decît s-ar fi cuvenit, avînd în vedere laudele aduse 
acestei licori. 

—  Cuviosule părinte, spuse cavalerul, văd că firimiturile cu care te 
hrăneşti, laolaltă cu această băutură sfîntă, dar cam subțire, i-au priit de 
minune. Îmi pari mai degrabă un bărbat în stare a cîştiga berbecul la trîntă, 
inelul în lupta cu ciomegele, sau scutul la scrimă decît dornic a-şi petrece 
vremea lîncezind în această pustietate, spunînd rugăciuni şi hrănindu-te cu 
mazăre uscată şi apă de izvor. 

— Cavalere, răspunse monahul, gîndurile tale, ca şi cele ale altor 
mireni neştiutori, sînt gînduri ale trupului. Sfînta Fecioară şi sfîntul meu 
patron s-au îndurat să binecuvînteze hrana sărăcăcioasă cu care mă 
mulțumesc, întocmai cum verdețurile şi apa au fost odinioară binecuvîntate 
pentru copiii Shadrach, Meshech şi Abednego, care au băut apă mai 
degrabă decît să se spurce cu vinul şi mîncărurile cu care-i ispitise regele 
sarazinilor. 

— Cucernice părinte, grăi cavalerul, dumneata, pe faţa căruia cerul a 
săvîrşit un asemenea miracol, vei îngădui oare unui mirean păcătos să-ţi afle 


numele? 

— Poţi să-mi zici călugărul din Copmanhurst, căci aşa mi se spune 
prin părțile acestea. E drept că oamenii mai adaugă şi vorba "sfîntul"”, dar 
eu, unul, nu ţin la asta, simţindu-mă nevrednic de un astfel de adaos. Şi- 
acum, viteazule cavaler, aş putea să te rog să-mi dezvălui numele 
preacinstitului meu oaspe? 

— Cuviosule călugăr din Copmanhurst, oamenii de prin părțile 
acestea îmi spun Cavalerul Negru, iar mulți adaugă la acest nume vorba 
"leneşul", cu care eu însă nu țin deloc să fiu învrednicit. 

Schivnicul abia se putu stăpîni să nu zîmbească la auzul acestui 
răspuns al oaspetelui său. 

— Cavalere Leneş, zise el, văd că eşti un om prevăzător şi înţelept; 
mai mult, văd că sărăcăcioasa mea cină monahicească nu-ţi prea place, fiind 
pesemne obişnuit cu risipa curților şi a taberelor osteneşti şi cu bunătățile de 
la oraş. Tocmai acuma mi-am adus aminte, Cavalere Leneş, că atunci cînd 
milosul paznic al acestei păduri mi-a dat în grijă cîinii, precum şi legăturile 
astea de fìn, mi-a mai lăsat şi ceva de-ale gurii, însă, neputîndu-le folosi eu 
însumi, ele mi-au ieşit cu totul din minte, cufundat cum sînt în gîndurile 
mele cucernice. 

— Puteam să Jur că aşa a făcut! zise cavalerul. Eram încredinţat din 
clipa în care ţi-ai ridicat gluga că în chilia asta trebuie să se afle şi hrană mai 
de Doamne-ajută. Cuviosule călugăr, pădurarul tău e, de bună seamă, un om 
de treabă, căci oricine ţi-ar fi privit fălcile luptîndu-se cu mazărea asta 
uscată şi gîtlejul potopit cu această licoare de rînd n-ar fi îndurat să te vadă 
osîndit la o asemenea hrană şi băutură, bune cel mult pentru un cal (şi 
cavalerul arătă spre talgerul şi cana de pe masă), fără a te cinsti cu bucate 
mai de soi. la să vedem acuma, fără zăbavă, darul pădurarului! 

Schivnicul îi aruncă o privire iscoditoare, în care se citea o şovăială 
hazlie, ca şi cum nu era sigur că se poate încrede pe deplin în oaspetele său. 
Totuşi, faţa cavalerului trăda o sinceritate desăvîrşită, iar surisul lui vesel 
era de asemenea atît de cuceritor şi vădea atita bună-credinţă, încît gazda se 
muie cu totul. 

După ce schimbă în tăcere cîteva priviri cu cavalerul, schivnicul se 
îndreptă spre celălalt capăt al colibei şi deschise o portiță care era ascunsă 
cu mare grijă şi oarecare dibăcie. Din fundul tainiţei întunecoase spre care 
dădea această portiţă el aduse o plăcintă uriaşă, coaptă într-o oală de cositor 
neobişnuit de mare. Călugărul puse dinaintea oaspetelui său această plăcintă 


măreaţă, iar cavalerul o tăie cu jungherul, nepierzînd nici o clipă pentru a 
face cunoştinţă cu conţinutul ei. 

A trecut mult de cînd a fost pe aici inimosul pădurar. Întrebă 
cavalerul pe gazdă după ce înghiţi la repezeală cîteva îmbucături din acest 
adaos la cina schivnicului. 

Vreo două luni, răspunse grăbit călugărul. 

— Sfinte Dumnezeule! exclamă cavalerul. Toate sînt miraculoase în 
sihăstria ta, cucernice monah; puteam să jur că cerbul gras care a slujit la 
această plăcintă mai alerga încă pe picioare acum cîteva zile. 

Schivnicul rămase oarecum descumpănit la auzul acestor vorbe, mai 
ales că văzuse cu jale cum plăcinta se micşora tot mai mult sub năvala 
înverşunată a oaspetelui său, năvală la care nu se putea alătura după ce 
vorbise cu atîta convingere despre cumpătare. 

— Am fost în Palestina, cuviosule călugăr, zise cavalerul, oprindu-se 
deodată. Şi îmi amintesc că dăinuie acolo obiceiul ca fiece gazdă care 
primeşte un oaspe să împartă cu dînsul hrana cu care-l ospătează, spre a-i 
dovedi că ea nu-i va dăuna. Departe de mine gîndul de a pune la îndoială 
ospitalitatea unui om atît de cucernic, totuşi ți-aş fi foarte îndatorat dacă ai 
binevoi să te supui acestui obicei oriental. 

— Pentru a-ți risipi îndoielile deşarte, cavalere, mă voi abate o dată 
de la canoanele mele, răspunse schivnicul şi cum pe vremea aceea nu 
existau furculiţe, îşi înfipse de îndată degetele în miezul plăcintei. 

Gheaţa fiind spartă, ai fi zis acum că gazda şi oaspetele se întreceau 
să arate cît mai multă poftă de mîncare şi deşi cavalerul postise desigur 
vreme mai îndelungată, schivnicul îl lăsă totuşi cu mult în urmă.. 

— Preacuvioase, rosti cavalerul, după ce-şi potoli foamea, aş pune 
rămăşag pe frumosul meu cal de colo, în schimbul unui ţechin, că 
preacinstitul pădurar, căruia îi datorăm bunătatea asta de vînat a lăsat aici şi 
un polobocel cu vin de Canare, sau vreo altă băutură de acest soi, pentru ca 
aleasa plăcintă să lunece mai cu priinţă pe gât. Fireşte că lucrul acesta e cu 
totul nevrednic de a dăinui în memoria unui pustnic atît de cumpătat, totuşi, 
socot că, dacă ai mai cotrobăi niţel în firida de colo, ai vedea că bănuiala 
mea se adevereşte. 

Călugărul răspunse printr-un rînjet şi ducîndu-se din nou la tainiță, se 
întoarse cu un burduşel de piele, cam de patru litri. De asemenea aduse şi 
două cupe mari, făcute din coarne de bour şi prinse în nişte doage de argint. 
După ce aduse această băutură, tocmai potrivită pentru a înlesni digestia, 


socoti pesemne că nu mai avea rost să se rețină şi umplînd amîndouă 
cupele, zise după datina saxonă: 

— Waes hael’? „Cavalere Leneş! şi-şi goli dintr-o sorbitură cupa. 

— Drink hael 4, cuviosule călugăr de Copmanhurst! răspunse 
oşteanul şi dădu pe gît băutura, la fel ca şi gazda. Preacuvioase, adăugă 
străinul după ce goli cea dintii cupă, nu pot decît să mă minunez că un 
bărbat atît de musculos şi voinic, care, pe deasupra, se vădeşte a fi un băutor 
de mîna întîi, se resemnează să trăiască într-o asemenea pustietate. După 
părerea mea, ţi s-ar potrivi mai degrabă să păzeşti un castel sau o fortăreață, 
hrănindu-te cu carne şi bînd băuturi tari, decît să trăieşti aici cu verdeţuri şi 
apă, sau chiar din mila pădurarului. Eu, unul, să fiu în locul tău, mi-aş mai 
trece vremea vînînd căprioarele regelui şi m-aş hrăni cu ele. Prin pădurile 
astea se găseşte din plin asemenea vînat şi nimeni nu ar simți lipsa unui cerb 
care ar potoli foamea unui slujitor al sfîntului Dunstan. 

—  Cavalere Leneş, răspunse călugărul, asemenea vorbe sînt 
primejdioase şi te rog să nu le mai rosteşti. Sînt un adevărat schivnic, 
credincios regelui şi legiuirilor, iar de-aş fura vînatul stăpînului meu, aş fi 
aruncat în temniță, ba chiar m-ar paşte spînzurătoarea, cu toată rasa mea 
cenuşie. 

— Şi, totuşi, să fiu în locul tău, stărui cavalerul, m-aş duce la 
plimbare noaptea, pe lună, cînd pădurarii şi paznicii sforăie în culcuşul lor 
călduţ şi aşa, din cînd în cînd, bolborosindu-mj rugăciunile, aş mai trage 
cîte-o săgeată în cirezile de căprioare negre care pasc prin luminişuri. Spune 
drept, cuviosule călugăr, n-ai încercat niciodată să-ţi treci vremea în felul 
acesta? 

— Prietene, răspunse monahul, ai văzut tot ce te putea interesa din 
gospodăria mea, ba chiar ceva mai mult decît se cuvine unuia care intră cu 
de-a sila. Crede-mă, e mai bine să te bucuri de bunătăţile ce ți le trimite 
Domnul decît să ai neobrăzarea de a te întreba de unde-ţi vin. Umple-ţi cupa 
şi fu bine venit. Dar, te rog, nu mă sili prin întrebări nelalocul lor să-ți 
dovedesc că n-ai fi putut intra aşa de lesne în casa mea dacă aş fi vrut să mă 
împotrivesc. 

— Pe legea mea, exclamă cavalerul, mă faci şi mai curios! Eşti cel 
mai ciudat călugăr pe care l-am întîlnit vreodată şi vreau să te cunosc mai 
bine înainte de a ne despărți. Cît despre amenințările tale, află, 
preacuvioase, că vorbeşti cu un om a cărui meserie este să caute primejdia 
oriunde o poate găsi. 


— Cavalere Leneş, beau în sănătatea ta, preţuindu-ţi mult vitejia, dar 
foarte puţin cuminţenia. Dacă vrei să te masori cu mine cu arme egale, îţi 
voi da -cu toată prietenia şi dragostea mea frăţească — un asemenea prilej 
de căinţă şi de mîntuire, încît nu vei mai săvirşi vreme de douăsprezece luni 
de-aici înainte păcatul unei prea mari curiozități. 

Cavalerul încuviinţă şi-i ceru să-i numeasc armele. 

— De la foarfecele Dalilei:75 şi cuiul lui Jael!7%., pînă la iataganul 
lui Goliat, nu-i armă cu care să nu mă pot măsura cu tine, dar dacă e să aleg 
eu, ce-ai spune, prietene, despre aceste giuvaeruri? 

Şi spunînd acestea, deschise o firidă şi scoase de acolo o pereche de 
săbii şi scuturi de felul acelora folosite de yeomen-i pe vremea aceea. 
Cavalerul, care-i urmărea cu luare-aminte mişcările, văzu că în această a 
doua ascunzătoare se mai aflau două sau trei arcuri lungi, o arbaletă, o 
cucură de săgeți pentru aceasta şi o jumătate de duzină de săgeți pentru 
arcuri. De asemenea, se mai vedeau în ascunzătoarea întunecată o harfă şi 
alte obiecte, foarte puţin bisericeşti la înfăţişare. 

— Frate călugăre, spuse cavalerul, îţi făgăduiesc că n-am să-ți mai 
pun întrebări necuviincioase. Cuprinsul acestui sipet dă răspuns la toate 
întrebările mele şi văd acolo o armă (se aplecă şi apucă harfa) cu care mi-ar 
plăcea să ne măsurăm mai degrabă decît cu sabia şi scutul. 

— Nădăjduiesc, cavalere, că nu ţi s-a dat pe drept porecla de "leneş". 
Îţi spun cinstit că nu ştiu ce să cred. M-ai pus pe gînduri. Totuşi, eşti 
oaspetele meu şi nu o să-ți pun bărbăția la încercare dacă nu vrei. Şezi, te 
rog şi umple-ți cupa. Hai să bem, să cîntăm şi să ne veselim. Dacă ştii 
cumva vreun cîntec frumos, vei fi oricînd bine venit la o plăcintă aici, la 
Copmanhurst, atîta vreme cît voi sluji în schitul sfîntului Dunstan, adică, 
de-o vrea Dumnezeu, pînă-mi voi schimba rasa cenuşie pe una de iarbă 
verde. Dar hai, umple-ţi cupa, căci pînă să struneşti harfa, va mai trece cîtva 
timp şi nimic nu-i mai bun ca o cupă de vin spre a drege vocea şi ascuţi 
auzul. În ce mă priveşte, îmi place să simt zeama strugurelui pînă-n vîrful 
degetelor înainte de-a le pune să gîdile strunele harfei 1177 


CAPITOLUL XVII 


"Spre scară, în ungherul liniştit. 


Deschid ceaslovul meu, cel daurit, 
în care fapte sfinte-s zugrăvite, 
Muceniceşti, de Domnul răsplătite. 
Atunci, la mucul meu de luminare. 
Nainte să mă culc, înalt cintare. 

Au cine-ar vrea să lase lumea vie 
Pentr-un toiag şi-o rasă cenușie, 
Si-n loc de orice zbucium pămintesc, 
Să duc-un paşnic trai duhovnicesc?" 
Warton 


Cu toate că se strădui cu dragă inimă să urmeze povaţa veselului 
călugăr, oaspetele văzu că nu era lucru uşor să strunească harfa. 

— Pare-mi-se, preacuvioase, că-i lipseşte o strună şi celelalte s-au 
cam tocit. 

— A, văzuşi treaba asta? se miră călugărul. Înseamnă că eşti mare 
meşter! ȘI, ridicînd ochii spre cer, urmă cu gravitate: Vinul şi petrecerile, 
vinul şi petrecerile sînt de vină! I-am spus eu lui Allan-a-Dale, menestrelui 
de la miazănoapte, că o să-mi strice harfa dacă o să se atingă de ea după cel 
de-al şaptelea pahar, dar nici n-a vrut s-audă. Prietene, beau pentru izbutirea 
cîntării tale! 

Spunînd acestea, goli solemn cupa, scuturînd totodată din cap, în 
semn de dispreţ pentru lipsa de cumpătare a harfistului scoțian. 

Cavalerul, care potrivise întrucîtva strunele, cîntă un scurt preludiu, 
apoi o întrebă pe gazdă dacă voia să audă o sirvente ® în langue d'oc? , 
un Jai în langue d'oui , un virelai®® sau o baladă în engleza de toate zilele. 

— O baladă, o baladă, spuse călugărul, e mai bună decît toate oc- 
urile şi oui-urile Franţei. Cavalere, sînt englez sadea şi tot astfel era şi 
patronul meu, sfîntul Dunstan, care disprețuia oc-ul şi oui-ul, cum ar fi 
disprețuit pielita unei gheare de drac. În chilia asta nu se cuvine să răsune 
decît cîntece neaoşe englezeşti. 

— În cazul acesta, zise cavalerul, am să încerc o baladă compusă de 
un saxon vesel, pe care l-am cunoscut în Țara sfîntă. 

În curînd se vădi că, deşi cavalerul nu era un maestru în arta 
menestrelilor, gustul său pentru această artă se dezvoltase sub 
supravegherea celor mai buni dascăli. Învățătura ajutase şi ea la ceva, 
atenuînd cusururile unui glas lipsit de adincime şi mai degrabă aspru decît 


învăluitor; pe scurt, ea săvirşise tot ceea ce poate săvirşi învățătura cînd 
lipseşte harul. De aceea, cîntarea lui putea fi preţuită chiar de un judecător 
mai priceput decît călugărul, mai cu seamă cînd strecura în învăluirile 
glasului său ici o notă de vioiciune, colo o notă duioasă, care dădeau tărie şi 
avînt stihurilor cîntate. 

ÎNTOARCEREA CRUCIATULUI 

1 

"Cu faimă de oştean, frumoasă, 

Venea din Tara sfintă-acasă, 

Purtînd pe umeri crucea ruptă 

Și fărímată-n greaua luptă. 

Pe scutu-i, orice crestătură 

De-o luptă amintea. Din gură 

Cînta-n amurg oşteanu-n zale, 

Pe sub balconul mindrei sale. 

2 

Frumoaso! Cavaleru-ți iară 

S-a-ntors din aurita țară. 

N-aduce-a veri — averea lui 

E-n cal şi-n vlaga braţului, 

În pinteni pe duşman s-alunge, 

În lancea care-l va străpunge. 

Trofeele-i acestea-s, ca şi 

Surisul Teklei, drăgălaşei. 

3 

Frumoaso! Amintirea-ți vie 

L-a-mpins pe el la vitejie. 

Cu fală fi- va al tău nume 

Slăvit de-a nobililor lume. 

Heralzii vor vesti: « Priviţi 

Pe mindr-ai cărei ochi vrăjiți 

Adus-au în turnir izbindă 

La Askalon, în Tara sfintă.» 

4 

Prin spad-al ei suris temut 

Cincizeci de văduve-a făcut. 

Si-n ciuda vrăjii lui Mahund, 


Căzut-a chiar sultanul crunt. 
Priviți-i părul — mindru soare: 
Pe-un git ca neaua el răsare 
Și pentru fiecare fir 

Pierea cite-un păgin în şir. 

5 

Frumoaso! Nimeni nu mă ştie. 
A ta e faima — toată, ție! 
Deschide cruda poartă, deci! 
Simt roua nopții-n picuri reci. 
Și-obişnuit cu-al Siriei soare, 
Îngheţ al morţii vîntu-mi pare. 
Iubeşte-l, alungind sfiala, 

Pe cel care-ţi aduce fala!" 


În timp ce cavalerul cînta astfel, călugărul se comporta întocmai ca 
un critic de mîna-ntii din zilele noastre la premiera unei opere. Rezemat de 
spătarul scaunului, cu ochii pe jumătate închişi, îşi unea mîinile împreunate 
şi-şi frămînta degetele, părînd absorbit de cîntec, apoi, bălăbănindu-şi 
mîinile, bătea încetişor tactul cu ele. La vreo două cadenţe, care-i plăcură 
mai mult, îl ajută pe cavaler cu propriu-i glas, socotind că vocea cavalerului 
nu e de ajuns de puternică pentru a ridica melodia la înălțimea dorită de 
gustul său ales. Cînd cîntecul se sfirşi, anahoretul îi mărturisi că i-a plăcut 
foarte mult. 

— Şi cu toate astea, adăugă el, mi se pare că compatriotul meu saxon 
a trăit destul de mult printre normanzi dac-a ajuns să-şi însuşească tonul 
cîntecelor de jale. Ce l-a făcut pe acest cinstit cavaler să plece de-acasă? La 
ce se putea el aştepta decît să-şi găsească la întoarcere iubita cu un rival şi 
să-şi vadă serenada — cum i se zice — tot atît de dispreţuită ca şi mieunatul 
unei pisici azvirlite într-un şanţ? Totuşi, cavalere, ridic această cupă în 
sănătatea ta şi pentru izbînda tuturor îndrăgostiților, deşi mă tem că nu faci 
parte din rîndurile lor, adăugă el văzînd că vrednicul cavaler (căruia 1 se 
cam urcase la cap băutura) îşi turna în cupă apă din ulcior. 

— Păi nu mi-ai spus că apa asta e din fîntîna sfîntului tău patron 
Dunstan? se apără cavalerul. 

— Da, aşa e, răspunse călugărul. În apa asta a botezat sute de păgîni, 
dar n-am auzit să fi băut vreodată din ea. În lumea asta fiecare lucru cată să 


fie folosit cum se cuvine. Sfîntul Dunstan cunoştea mai bine ca orişicare 
drepturile unui călugăr voios. 

Şi, spunînd acestea, apucă harfa şi-şi înveseli oaspetele cu următorul 
cîntec, compus pe melodia unui cor derry-downi5l! , întîlnit în vechile 
balade englezeşti: 

FRATELE DESCULȚ 

1 

"Prietene.-ţi dau un an, doi să te duci 

Prin toată Europa, dar n-ai să apuci 

Nicicînd să găseşti un om fericit 

Ca veselul frate descult din ăst schit. 

2 

Întins, cavalerul spre mîndra-i aleargă, 

Dar seara-i de-o lance străpuns, dus pe targa, 

Iar eu-l spovedesc şi-o alin negreşit 

Pe mîndra-i rămasă fără iubit. 

3 

Monarhul? Mulţi prinți au schimbat pentru rasă 

O scumpă hlamidă, din fir şi mătasă. 

Dar nici un călugăr vreodat n-a rivnit 

Să-şi dea pe-o coroană potcapul cinstit. 

4 

Călugărul unde se duce găseşte 

Mincare aleasă şi lumea-l primeşte. 

El merge oriunde, iar cînd e-ostenilt, 

În orişice casă cu drag e primit; 

5 

L-aşteaptă o ciorbă şi-un jilt la amiază 

Și nimeni în locu-i să stea nu cutează. 

Căci cel mai bun loc i-e oricind pregătit 

Monahului nostru desculț şi smerit. 

6 

L-aşteaptă la cină plăcinta fierbinte 

Și berea. lar gazda — nevastă cuminte 

De soț s-ar lipsi, ca să-l aibă-n sfirşit 

Pe fratele nostru-ntr-un pat încălzit. 

7 


Trăiască potecapul şi rasa cea lungă 

E reazimul popii şi diavolii-alungă. 
Doar fratele nostru, nestinjenilt, 
Culege-orice floare, de ghimpe ferit. " 


— Pe legea mea, exclamă cavalerul, ai cîntat straşnic şi din inimă, 
spre lauda tagmei din care faci parte! Dar, preacuvioase, l-ai pomenit pe 
Diavol, nu ţi-e teamă că s-ar putea să te trezeşti cu el în toiul uneia din 
petrecerile tale necanonice? 

— Necanonice, zici? replică pustnicul. Resping această învinuire, o 
calc în picioare! îmi împlinesc cu credinţă şi cuviinţă slujba. Două liturghii 
zilnic, dimineaţa şi seara, p-ormă utrenia, slujba de la amiază, vecernia şi 
crezul şi atîtea Ave şi Pater... 

— Afară de nopţile cu lună plină, cînd e vremea vînatului, îi tăie 
vorba oaspetele. 

— Exceptis excipiendist52: , răspunse monahul, precum bătrînul 
nostru stareţ m-a învăţat să spun atunci cînd nişte mireni neobrăzați m-ar 
întreba dacă respect întocmai canoanele ordinului meu. 

-— E adevărat, preacuvioase, spuse cavalerul, dar Diavolul abia 
aşteaptă asemenea excepții; el e pretutindeni şi te pîndeşte ca un leu 
năprasnic, după cum bine ştii. 

— N-are decît să ragă aici, dacă-i dă mîna! răspunse călugărul. Cînd 
1-01 da eu una cu brîul meu de frînghie, o să ragă ca-n cleştele sfîntului 
Dunstan! Niciodată nu m-am temut de vreun om şi tot atît de puţin mă tem 
de Diavol şi drăcuşorii lui. Sfîntul Dunstan, sfintul Dubric, sfîntul Winibald, 
sfîntul Winifred, sfîntul Swibert, sfintul Wilhch, ca să nu mai vorbesc de 
sfintul Thomas din Kent şi de înseşi bietele mele merite, mă ajută să-mi bat 
Joc de toți diavolii ăştia, de toate soiurile, oricît de lungi le-ar fi cozile. Dar 
am să-ţi spun o taină, prietene, să ştii că nu vorbesc niciodată de asemenea 
lucruri înainte de rugăciunea de dimineaţă. 

Călugărul voia să schimbe vorba. Cei doi cheflii erau din ce în ce mai 
veseli; cîntară rînd pe rînd o mulțime de cîntece, cînd, deodată, petrecerea 
lor fu întreruptă de o bătaie puternică în uşa sihăstriei. 

Nu putem lămuri pricina acestei întreruperi decît povestind păţaniile 
altui grup de eroi, căci, aidoma bătrînului Ariosto'85% , nu ne place să ne 
ținem scai de un singur personaj al dramei noastre. 


CAPITOLUL XVIII 


"Hei! Drumul nostru trece prin văioage 
Unde păşeşte ciuta lingă mamă, 

Unde stejarul îşi întinde ramul 
Și-opreşte raza soarelui să treacă. 
Porniţi! Pe-asemenea cărări e straşnic 
Să umbli cînd pe tron stă mindrul soare. 
Mai rău şi mai primejdios e-atuncea 
Cind lampa Cintiei luminează codrul." 
Pădurea Ettrick 


Cînd Cedric Saxonul îşi văzu fiul prăbuşindu-se fără cunoştinţă în 
arena de la Ashby, primul gînd fu să poruncească slujitorilor săi să-l ia cu ei 
să-l îngrijească, dar vorbele i se opriră în gîtlej. Nu se putea hotărî să-l 
recunoască, de față cu o asemenea adunare, pe fiul pe care-l dezmoştenise 
şi-l renegase. Cu toate acestea, îi porunci lui Oswald să nu-l slăbească din 
ochi şi-i mai spuse ca, împreună cu doi slujitori, să-l conducă pe Ivanhoe la 
Ashby de îndată ce mulțimea se va fi risipit. Numai că Oswald nu putu duce 
la îndeplinire această poruncă: mulțimea se risipise, ce e drept, dar cavalerul 
nu era de găsit nicăieri. 

În zadar îl căută din ochi paharnicul lui Cedric pe tînărul său stăpîn. 
Văzu băltoaca de sînge în care cavalerul se prăbuşise ceva mai înainte, dar 
pe el însuşi nu-l mai văzu — ai fi zis că nişte zîne îl răpiseră de-acolo. Se 
prea poate ca Oswald, care, ca orice saxon, era tare superstițios, să fi 
atribuit unei asemenea pricini dispariţia lui Ivanhoe dacă din întîmplare n-ar 
fi zărit un individ în straie de scutier, în persoana căruia recunoscu 
trăsăturile ortacului său Gurth. Îngrijorat de soarta stăpînului său şi 
deznădăjduit de neaşteptata lui dispariție, porcarul travestit îl căuta peste 
tot, fără să se mai ferească. Oswald socoti de datoria lui să pună mîna pe 
Gurth, ca pe un fugar a cărui soartă trebuie să fie hotărîtă de stăpînul său. 

Urmîndu-şi cercetările, singurul lucru pe care paharnicul îl putu afla 
de la cei de față fu că nişte valeţi bine îmbrăcaţi îl luaseră pe Ivanhoe, îl 
aşezaseră cu grijă în lectica unei spectatoare şi-l scoseseră grabnic din 
învălmăşeală. De îndată ce află acest lucru, Oswald se hotărî să se întoarcă 


la stăpînul său pentru a primi noi instrucțiuni. De aceea îl luă cu el şi pe 
Gurth, socotindu-l întru-cîtva un dezertor din slujba lui Cedric. 

Saxonul era stăpînit de cele mai chinuitoare temeri în legătură cu fiul 
său, căci natura îşi afirma drepturile, în ciuda stoicismului patriotic care se 
străduia s-o înăbuşe. Dar de îndată ce află că Ivanhoe era pe mîini grijulii şi 
desigur prietenoase, îngrijorarea părintească, trezită de îndoiala asupra 
soartei sale, făcu din nou loc mîndriei rănite şi mîniei faţă de ceea ce numea 
"nesupunerea" fiului său Wilfred. 

— N-are decît să-şi urmeze drumul, rosti el. Să-i vindece rănile cei 
de dragul cărora a primit aceste răni. Se pricepe mai mult la scamatoriile 
cavalerilor normanzi decît să apere faima şi onoarea străbunilor săi englezi 
cu scutul şi barda, străvechile arme ale țării sale. 

Rowena, care era de faţă, încercă să-l domolească: 

— Dacă, pentru a apăra onoarea străbunilor, e de ajuns să fii înțelept 
în primirea sfaturilor şi viteaz în îndeplinirea lor, să fii cel mai brav dintre 
bravi şi cel mai nobil dintre nobili, atunci nu cunosc în afară de tatăl lui pe 
nimeni altcineva... 

— Taci, domniță Rowena! Numai despre asta nu vreau să te aud 
vorbind. Pregăteşte-te pentru banchetul prinţului, am fost poftiți cu o 
neobişnuită curtenie, rareori folosită de trufaşii normanzi faţă de seminția 
noastră din ziua fatală a bătăliei de la Hastings. Vreau să ne ducem acolo fie 
numai pentru a arăta acestor normanzi trufaşi cît de puţin îl poate tulbura pe 
un saxon soarta unui fiu care a fost în stare să-i învingă pe cei mai bravi 
dintre ei. 

— lar eu, spuse Rowena, nu mă voi duce şi te rog să ai grijă ca nu 
cumva ceea ce socoteşti curaj şi dîrzenie să treacă drept lipsă de inimă. 

— Rămii, rămii acasă, domniţă nerecunoscătoare, se burzului Cedric. 
Inima ta e de piatră de vreme ce e în stare să jertfească fericirea unui popor 
asuprit de dragul unei legături uşuratice şi neîngăduite. Mă duc să-l caut pe 
nobilul Athelstane. Voi merge cu el la banchetul lui Ioan de Anjou. 

Cei doi se duseră aşadar la banchet şi am arătat întîmplările cele mai 
de seamă ce s-au petrecut acolo. De îndată ce părăsiră castelul, nobilii 
saxoni şi slujitorii lor încălecară pe cai; în timpul învălmăşelii ce se stîrni cu 
acest prilej, Cedric dădu ochii cu fugarul Gurth. După cum am văzut, 
nobilul saxon se întorcea de la -banchet într-o dispoziție destul de puţin 
paşnică şi nu avea nevoie decît de un pretext pentru a-şi vărsa năduful pe 
cineva. 


— În lanțuri, în lanțuri! strigă el. Oswald, Hundibert, cîini ticăloşi, de 
ce-l lăsați pe tîlhar să umble slobod? 

Fără să crîcnească, păzitorii lui Gurth îl legară pe acesta de un 
căpăstru, fiindcă frînghie nu găsiră la îndemînă. Gurth se supuse în tăcere, 
apoi, mustrîndu-şi cu privirea stăpînul, spuse: 

— Asta fiindcă țin la sîngele vostru mai mult decît la al meu! 

— Pe cai, să pornim! strigă Cedric. 

— E şi timpul, spuse nobilul Athelstane, căci dacă nu ne grăbim, 
pregătirile vrednicului stareţ Waltheoff pentru cina tîrziet8®. vor fi cu totul 
de prisos. 

Călătorii merseră însă atît de repede, încît ajunseră la mănăstirea 
sfintului Withold înainte ca nenorocirea de care se temeau să apuce a se 
întîmpla. Starețul, el însuşi saxon de viţă veche, îi primi pe nobilii saxoni cu 
tradiționala şi darnica ospitalitate a neamului lor, de care ei se bucurară pînă 
la o oră tîrzie, sau mai bine zis foarte timpurie, iar a doua zi dimineaţă nu se 
despărțiră de cucernica lor gazdă pînă ce nu împărțiră cu ea o gustare 
copioasă. 

Cavalcada părăsea tocmai curtea mănăstirii, cînd se petrecu un 
incident care-i nelinişti întrucîtva pe saxoni. Dintre toate popoarele Europei, 
saxonii erau cei mai superstițioşi, iar credințele lor pot fi regăsite în mai 
toate superstițiile ce mai dăinuie încă în tradițiile noastre populare. 
Normanzii, fiind o rasă amestecată şi mai cultivată pentru acea epocă, îşi 
pierduseră cea mai mare parte din prejudecățile de natură superstițioasă, 
aduse de strămoşii lor din Scandinavia şi se mîndreau că gîndesc liber în 
asemenea chestiuni. 

În cazul de faţă, prorocul care trezi în suflete teama de nenorocire fu, 
nici mai mult nici mai puţin, un dulău negru şi jigărit, care, stînd în două 
labe, începu să schelălăie, în vreme ce primii călăreți ieşeau pe poartă şi 
apoi, lătrînd năprasnic şi sărind de ici-colo, păru că vrea să se alăture 
alaiului. 

— Nu-mi place muzica asta, taică Cedric, spuse Athelstane, care 
obişnuia să 1 se adreseze în acest fel. 

— Nici mie, nene, rosti Wamba. Tare. mă tem că o să trebuiască să 
plătim scump pentru cîntăreţul ăsta. 

— După mine, zise Athelstane, asupra căruia straşnica bere a 
starețului făcuse o impresie deosebită (căci Burtonul era încă de pe atunci 
celebru pentru această plăcută băutură), după mine, zic, ar fi mai bine să ne 


întoarcem şi să rămînem la stareţ pînă după amiază. Un călugăr, un iepure 
sau un dulău care urlă poartă ghinion la drum dacă nu te ospătezi înc-o dată. 

— Să pornim! porunci, Cedric nerăbdător. Şi aşa e ziua prea scurtă 
pentru călătoria noastră. Cît despre cîine, îl cunosc, e dulăul robului fugar 
Gurth, e şi el un fugar nefolositor, ca şi stăpînul său. 

Spunînd acestea, Cedric se ridică în scări, mînios că fusese oprit din 
drum şi zvîrli o dardă spre bietul Fangs, căci Fangs era; luîndu-se pe urmele 
stăpînului său, cîinele îl pierduse din vedere în locul acesta, iar acum se 
bucura, în felul lui stîngaci, să-l revadă. Darda îi spintecă o articulaţie şi era 
cît pe-aci să-l țintuiască la pămînt; cîinele fugi schelălăind din preajma 
mîniosului thane. Gurth simți un junghi în inimă, căci această încercare de a 
curma viaţa credinciosului său prieten era pentru el mai dureroasă chiar 
decît caznele pe care le îndurase el însuşi. Încercînd în zadar să-şi acopere 
ochii cu mîna, îi spuse lui Wamba, care, văzînd mînia stăpînului său, se 
dăduse prevăzător îndărăt: 

— Te rog, fii bun şi şterge-mi ochii cu poalele hainei tale, căci praful 
îmi face rău şi cătuşele astea mă împiedică să mă mişc. 

Wamba îi făcu pe voie şi porni călare alături de Gurth. Acesta păstra 
o tăcere posacă, dar în cele din urmă, nemaiputîndu-şi stăpîni simţămintele, 
izbucni: 

— Prietene Wamba, dintre toţi cei ce sînt îndeajuns de nebuni pentru 
a-l sluji pe Cedric, numai tu eşti destul de dibaci ca să-l vrăjeşti cu nebunia 
ta. De aceea, rogu-te, du-te la el şi spune-i că Gurth nu-l va mai sluji de-aci 
înainte nici din dragoste, nici de teamă. Poate să-mi taie capul, să mă 
biciuiască, să mă pună în lanţuri, însă nimic nu mă va face să-l iubesc sau 
să-l ascult. Du-te, dar şi spuneri că Gurth, fiul lui Beowulph, nu-l va mai 
sluji. 

— Fii sigur, zise Wamba, că oricît se smintit aş fi, nu-ţi voi îndeplini 
rugămintea nebunească. Cedric mai are o dardă la cingătoare şi ştii prea 
bine că nu prea are obiceiul să-şi greşească ținta. 

— Nu-mi pasă de mă va lua sau nu drept ţintă, spuse Gurth. Ieri mi l- 
a lăsat pe Wilfried, tînărul meu stăpîn, într-o băltoacă de sînge. Azi a 
încercat să ucidă sub ochii mei cealaltă fiinţă care se purta bine cu mine. Pe 
sfintul Edmund, pe sfîntul Dunstan, pe sfîntul Withold, pe sfîntul Edward 
Confesorul:5%- şi pe toţi ceilalți sfinţi saxoni din călindare (căci Cedric nu 
jura decît pe sfinţii de obîrşie saxonă şi toți slujitorii lui îi urmau pilda), n- 
am să i-o iert niciodată! 


— Pe cîte înţeleg eu, rosti măscăriciul, care juca deseori rolul de 
împăciuitor al familiei, stăpînul nostru nu voia să-i facă vreun rău lui Fangs, 
ci numai să-l sperie. Fiindcă, dacă ai băgat de seamă, s-a ridicat în scări, ca 
si cum ar fi vrut să țintească mai sus şi aşa ar fi făcut dacă Fangs n-ar fi sărit 
tocmai atunci, alegîndu-se în felul acesta cu o zgîrietură, pe care mă oblig s- 
o tămăduiesc cu însumi cu puțintică smoală. 

— A, de-aş putea s-o cred! spuse Gurth. De-aş putea s-o cred! Dar 
nu, e cu neputinţă, am văzut cu ochii mei că darda era bine țintită şi am 
simţit în şuierul ei înfricoşător toată răutatea şi mînia aceluia care a aruncat- 
O; şi cînd s-a înfipt în pămînt, a tremurat de parcă-i părea rău că nu şi-a 
nimerit din plin ținta. Pe porcul sfintului Anton, n-am să-l mai slujesc pe 
Cedric! 

Şi porcarul indignat se cufundă iar în tăcerea lui posomorîtă, din care 
măscăriciul se strădui în zadar să-l mai scoată. 

Într-acestea, Cedric şi Athelstane, călărind în fruntea alaiului, 
vorbeau despre starea în care se afla ţara, despre neînțelegerile din familia 
regală, despre certurile dintre seniorii normanzi şi despre posibilitatea ce 
exista ca asupriţii saxoni să scuture jugul normand sau să-şi redobîndească 
măcar în parte demnitatea şi independenţa națională cu prilejul tulburărilor 
care aveau de bună seamă să izbucnească. Cedric discuta despre toate 
acestea plin de însuflețire. Dorinţa sa cea mai arzătoare era ca seminția lui 
să-şi recucerească neatîrnarea, ideal căruia îi jertfise de bunăvoie fericirea 
căminului şi interesele fiului său. Dar pentru a săvîrşi o asemenea revoluţie 
în folosul pămîntenilor Angliei trebuia ca aceştia să se unească şi să treacă 
la fapte sub conducerea unei căpetenii recunoscute. Nevoia de a-şi alege 
căpetema din rîndurile nobililor saxoni cu sînge regesc era nu numai un 
lucru de la sine înţeles, dar ajunsese să fie şi o condiție cerută solemn de toți 
cei cărora Cedric le împărtăşise planurile şi nădejdile sale tainice. 
Athelstane avea cel puțin această calitate şi deşi nu prea i se recunoşteau 
însuşirile şi talentele necesare unui conducător, avea totuşi o înfăţişare 
impunătoare, nu era fricos, avea obişnuința de a mînui armele şi părea 
dornic să se sprijine pe înțelepciunea unor stetnici mai pricepuţi decît el. 
Mai presus de orice, oamenii vedeau în el un om cu idei generoase, primitor 
şi bun din fire. 

Dar oricare ar fi fost pretențiile ce le putea ridica Athelstane la rangul 
de căpetenie a confederației saxone, mulţi dintre compatrioții săi înclinau 
mai degrabă spre domnița Rowena, care se trăgea din neamul lui Alfred şi 


al cărei tată îşi cîştigase faima unui conducător înţelept, viteaz şi generos, 
fiind venerat chiar după moarte de concetăţenii săi asupriți. 

Dac-ar fi vrut, Cedric s-ar fi putut pune el însuşi, fără greutate, în 
fruntea unei a treia tabere, cel puţin la fel de tare ca şi celelalte. El înlocuia 
lipsa obiîrşiei regeşti prin curajul, destoinicia, energia şi mai cu seamă, prin 
acel devotament față de cauză care-i adusese porecla de "saxonul" şi la 
drept vorbind, obîrşia lui nu era mai prejos decît aceea a lui Athelstane şi a 
propriei sale pupile. Toate aceste însuşiri nu erau umbrite nici de cea mai 
mică urmă de egoism, căci, în loc să-şi dezbine şi mai mult neamul vlăguit, 
alcătuind o a treia tabără, Cedric se gîndea în primul rînd să pună capăt 
dezbinării printr-o căsătorie între Rowena şi Athelstane. O piedică în calea 
acestui plan se vise în urma dragostei ce se înfiripase între Wilfred şi pupila 
sa; de unde, alungarea fiului din casa părintească. 

Cedric luase această măsură drastică în nădejdea că, în timpul 
absenței lui Wilfred, Rowena se va vindeca de dragostea ei, dar această 
nădejde se dovedi deşartă, în parte datorită creşterii primite de pupila sa. 
Cedric, care ţinea la numele lui Alfred ca la un Dumnezeu, se purtase față 
de singurul vlăstar al acestui monarh cu un respect rareori arătat pe vremea 
aceea chiar şi unei prințese recunoscute. Voința Rowenei fusese mai 
totdeauna lege în casa lui, iar Cedric însuşi, ca şi cum ar fi fost hotărît ca 
suveranitatea ei să fie deplin recunoscută măcar în acest cerc restrîns, părea 
mîndru că are prilejul să se poarte ca cel dintii dintre supuşii ei. Crescută 
astfel, în obişnuinţa de a face ce vrea şi chiar de a-şi exercita autoritatea 
despotică, Rowena era înclinată, prin însăşi educația primită, să se 
împotrivească şi să urască orice încercare de amestec în simţămintele ei sau 
de a dispune de mîna ei contrar acestor simțăminte, fiind în chip firesc 
dornică să-şi afirme independenţa pe un tărîm pe care pînă şi femeile, 
obişnuite să se supună şi să asculte orbește, sînt adesea înclinate să conteste 
autoritatea tutorilor sau părinților lor. Ea îşi susținea cu curaj convingerile, 
iar Cedric, neputîindu-se dezbăra de respectul cu care îi asculta îndeobşte 
părerile, nu ştiu defel cum să-şi impună autoritatea de tutore. 

În zadar încercă el să-i ia ochii, fluturîndu-i pe dinainte făgăduiala 
tronului. Înzestrată cu mult bun-simţ, Rowena nu socoti planul lui nici 
practic şi nici de dorit în ceea ce o privea, chiar dacă ar fi fost realizabil. 
Fără să încerce a-şi ascunde preferința față de Wilfred de Ivanhoe, ea 
declară că dacă nu i se va îngădui să se mărite cu acest cavaler, se va duce 
mai degrabă la mănăstire decît să împartă tronul cu Athelstane, pe care îl 


dispreţuise întotdeauna, iar acum, din pricina neplăcerilor prilejuite de el, 
începuse să-l urască din inimă. 

Totuşi, Cedric, care nu prea punea preţ pe statornicia femeilor, stărui 
să se folosească de toate mijloacele ce-i stăteau în putere pentru a ajunge la 
căsătoria dorită, care, după părerea lui, ar fi adus un însemnat folos cauzei 
saxone. În neaşteptata şi romantica apariţie a fiului său pe arena de la 
Ashby, el văzuse, pe bună dreptate, o lovitură aproape ucigătoare dată 
speranțelor sale. E drept că timp de o clipă dragostea părintească biruise în 
el mîndria şi patriotismul, dar acestea reînviară îndată după aceea cu forțe 
sporite, iar acum, sub îndoita lor apăsare, se hotărise să întreprindă o 
acțiune energică în vederea căsătoriei dintre Athelstane şi Rowena şi să ia 
toate celelalte măsuri care-i păreau trebuincioase pentru redobîndirea 
independenţei saxone. 

Tocmai despre aceasta vorbea el acum cu Athelstane, plîngîndu-se 
din cînd în cînd, în sinea lui, pe bună dreptate, asemeni lui Hotspur , că a 
ales un om atît de slab pentru un plan atit de măreț. E adevărat că 
Athelstane era destul de vanitos şi-i plăcea să-şi simtă urechile gîdilate de 
astfel de vorbe despre obiîrşia lui nobilă şi despre dreptul său la onoruri şi la 
suveranitate, drept moştenit din moşi-strămoşi. Dar meschina lui vanitate se 
mulțumea cu onorurile primite din partea slugilor şi saxonilor din preajma 
lui. Cu toate că nu se temea să înfrunte primejdule, îi era lehamite să se 
ostenească a le căuta cu tot dinadinsul şi deşi în general era de acord cu 
principiile statornicite de Cedric cu privire la dreptul saxonilor la neatîrnare 
ŞI era şi mai lesne convins de propriul său drept de a domni asupra acestora 
după cucerirea independenţei, totuşi, cînd venea vorba de mijloacele de a 
dobîndi acest drept, el era acelaşi "Athelstane cel zăbavnic", încet la faptă, 
şovălielnic, pururi dornic să tărăgăneze lucrurile şi să ocolească orice 
acţiune. Îndemnurile fierbinţi şi pătimaşe ale lui Cedric aveau asupra firii 
sale nepăsătoare efectul unor bile încinse aruncate în apă: sfiriie şi fumegă 
niţeluş, pentru a se stinge numaidecît după aceea. 

Cînd, în sfîrşit, lăsîndu-se păgubaş de asemenea încercări — care 
aveau cam acelaşi efect ca pintenii asupra unei mirțoage obosite sau ca 
barosul asupra fierului rece, Cedric se reîntorcea la pupila sa Rowena, el nu 
se alegea cu o mulțumire mai mare şi iată de ce: de cîte ori se ducea s-o 
vadă, o găsea tăifăsuind cu slujnica ei favorită despre vitejia şi despre soarta 
lui Wilfred, iar Elgitha o răzbuna totdeauna pe stăpînă-sa, aducînd vorba 


despre felul în care Athelstane fusese aruncat de pe cal la turnir, cel mai 
neplăcut subiect de discuţie pentru urechile lui Cedric. 

Din toate aceste pricini, pentru viteazul saxon călătoria din acea zi 
era legată de fel de fel de neplăceri şi neajunsuri, aşa încît blestemă de 
nenumărate ori în sinea lui turnirul şi pe cel care-l pusese la cale, neuitînd 
să se blesteme şi pe sine pentru că avusese nerozia de a fi vrut să ia parte la 
el. 

La amiază, din îndemnul lui Athelstane, călătorii se opriră într-un 
luminiş de pădure lîngă un izvor, pentru a-şi odihni caii şi a gusta din 
merindea pe care primitorul stareţ o încărcase pe un catîr. Gustarea aceasta 
tinu destul de mult şi laolaltă cu toate întreruperile de mai înainte, îi făcu să 
piardă nădejdea că vor putea ajunge la Rotherwood dacă nu vor umbla toată 
noaptea. Din această pricină hotărîră să-şi urmeze drumul cu un pas mai 
zorit decît pînă atunci. 


CAPITOLUL XIX 


"Un pilc de oameni înarmați păzind 
O doamnă nobilă (pe cit puteam 
Ghici din vorba lor, de la distanță) 
Se-apropie, cu gindul să-şi petreacă, 
Pesemne, noaptea în castel. " 

Din tragedia Orra 


Călătorii ajunseseră acum la marginea ținutului păduros şi se 
pregăteau să se afunde în desişurile lui, socotite pe atunci primejdioase din 
pricina numeroşilor haiduci pe care asuprirea şi sărăcia îi aduseseră la 
deznădejde şi care hălăduiau prin păduri, cutreierîndu-le în cete atît de mari, 
încît puteau sfida cu uşurinţă slaba pază de pe vremea aceea. În ciuda orei 
înaintate, Cedric şi Athelstane nu se temeau de aceşti hoinari, întrucît aveau 
cu ei zece slujitori, în afară de Wamba şi Gurth, pe al căror ajutor nu se 
puteau bizui, primul fiind măscărici, iar celălalt, prizonier. Putem adăuga 
că, umblînd la ceasuri atît de târzii în pădure, Cedric şi Athelstane se bizuiau 
atît pe obîrşia şi faima lor, cît şi pe firea lor curajoasă. Haiducii, pe care 
asprimea legilor privitoare la păduri îi împinsese la traiul acesta nomad şi 
deznădăjduit, erau îndeobşte ţărani şi yeomen-i de origine saxonă şi ca 


atare, nu prea se atingeau, pare-se, nici de viaţa, nici de bunurile 
compatrioților lor. 

În timp ce înaintau prin pădure, călătorii auziră strigăte repetate de: 
"Ajutor! Ajutor!". Cînd ajunseră la locul se unde veneau aceste strigăte, 
văzură cu uimire o lectică, lîngă care şedea o fată îmbrăcată în straie bogate, 
croite după moda evreiască, iar alături de ea un bătrîn, a cărui tichie galbenă 
îl vădea a fi din acelaşi neam şi care umbla de colo pînă colo, frîngîndu-şi 
deznădăjduit mîinile, ca şi cum ar fi fost lovit de o nenorocire neobişnuită. 

La întrebările lui Athelstane şi Cedric, cîtva timp bătrînul evreu nu fu 
în stare să răspundă decît invocînd pe rînd ajutorul tuturor patriarhilor 
Vechiului Testament împotriva fiilor lui Ismael, care, cu sabia în mînă, 
tăbărau asupra lor. Cînd îşi veni puţin în fire din această spaimă cumplită, 
Isaac din York — căci el era izbuti în sfîrşit să le lămurească ce se 
întîmplase: închiriase la Ashby o escortă de şase oameni, precum şi nişte 
catîri, ca să poarte lectica unui prieten bolnav. Escorta aceasta urma să-i 
însoţească pînă la Doncaster. Ajunseseră cu bine în locul acesta, dar, aflînd 
de la un tăietor de lemne că în pădurea din faţă stătea la pîndă o ceată 
numeroasă de haiduci, mercenarii lui Isaac nu numai că o luaseră la 
sănătoasa, dar luaseră cu ei şi caii înhămaţi la lectică, lăsîndu-l pe evreu şi 
pe fiică-sa lipsiţi de orice mijloace de apărare sau de retragere, în primejdia 
de a fi jefuiţi, ba chiar şi ucişi de tilharii pe care-i aşteptau să apară dintr-o 
clipă într-alta. 

— Nobilii mei domni, adăugă Isaac cu adîncă umilinţă, dacă ați 
binevoi să  îngăduiți unor bieți evrei să călătorească sub paza 
dumneavoastră, vă jur pe Tablele Legii că niciodată nu va fi fost răsplătit cu 
mai multă recunoştinţă binele făcut unui fiu al lui Israel de-a lungul întregii 
sale robii de veacuri. 

— Cîine de jidov! strigă Athelstane, a cărui memorie era atît de 
meschină, încît păstra tot felul de nimicuri şi îndeosebi jignirile 
neînsemnate. Ai uitat cum ne-ai înfruntat la turnir? Luptă-te, fugi sau 
înţelege-te cu haiducii dacă vrei, dar nu ne cere ajutor, nici tovărăşie. Dacă 
haiducii ar jefui numai oameni ca tine, care jefuiesc pe toată lumea, eu, 
unul, i-aş socoti oameni cît se poate de cinstiţi. 

Cedric nu fi de acord cu nemiloasa propunere a tovarăşului său. 

— Eu zic să le lăsăm doi slujitori şi doi cai, ca să-i ducă la cel mai 
apropiat sat. În felul acesta forțele noastre nu vor slăbi prea mult, iar cu 


spada ta straşnică, nobile Athelstane şi ajutorul servitorilor ce ne mai rămîn, 
ne va fi destul de uşor să facem faţă la douăzeci de haiduci din ăştia. 

Rowena, neliniştită întrucîtva, de ştirea că un număr atît de mare de 
haiduci se aflau atît de aproape, sprijini cu tărie propunerea tutorelui ei. Dar 
Rebecca, smulgîndu-se brusc din deprimarea ei, îşi făcu drum printre 
servitori spre armăsarul prințesei saxone, îngenunche şi-i sărută poalele 
rochiei, după obiceiul orientalelor. Apoi se sculă şi ridicîndu-şi vălul, o 
imploră, în numele Dumnezeului pe care-l iubeau amîndouă şi în numele 
legii arătate pe muntele Sinai, în care de asemenea credeau amîndouă, să 
aibă milă de ei şi să-i lase să-şi urmeze drumul sub paza lor. 

— Nu pentru mine cer această favoare, spuse Rebecca şi nici pentru 
acest sărman bătrîn. Ştiu că jefuirea şi nedreptățirea seminţiei noastre 
alcătuiesc un păcat neînsemnat, ba chiar o virtute în ochii creştinilor. Cît 
despre noi, nu ne pasă dacă sîntem jefuiți într-un oraş, în pustiu sau la 
drumul mare. Eu te rog însă în numele cuiva care e drag multora şi chiar şi 
dumitale, sa îngădui ca acest bolnav să fie transportat cu grijă şi luare- 
aminte, sub paza domniilor-voastre. Căci de i s-ar întîmpla vreo nenorocire, 
ultimele clipe ale vieţii voastre ar fi otrăvite de amarul regret de a fi refuzat 
rugămintea mea. 

Felul solemn şi plin de nobleţe în care Rebecca rosti această 
rugăminte îi dădu mai multă greutate în ochii mîndrei saxone. 

— Omul acesta e bătrîn şi neputincios, îi spuse ea tutorelui ei, fata 
aceasta e tînără şi frumoasă, iar prietenul lor e bolnav şi în primejdie de 
moarte; chiar dacă sînt evrei, noi, fund creştini, nu putem să-i părăsim în 
această stare deznădăjduită. Să luăm poverile de pe doi catîri şi să le punem 
în spinarea a doi dintre servitori. Catîrii vor purta lectica, iar pentru bătrîn şi 
fiica lui avem cai. 

Cedric încuviință de îndată, dar Athelstane tinu să adauge o condiţie, 
anume ca cei doi evrei "să meargă în urma alaiului, unde Wamba ar putea 
să-i apere cu pavăza lui de şorici”. 

— Mi-am lăsat pavăza în arenă, răspunse măscăriciul. De altminteri, 
soarta asta au avut-o mulți cavaleri mai breji ca mine. 

Athelstane roşi pînă-n vîrful urechilor amintindu-și de ruşinea pățită 
în ultima zi a turnirului. Rowena, mulțumită din cale-afară, o pofti pe 
Rebecca să călărească alături de ea, vrînd parcă prin aceasta să-i ceară scuze 
pentru gluma grosolană a necioplitului ei pretendent. 


— Nu s-ar cuveni, răspunse Rebecca pe un ton de umilinţă 
amestecată cu miîndrie, deoarece tovărăşia mea ar putea socotită o 
dezonoare pentru protectoarea mea. 

Între timp, slujitorii schimbaseră în grabă poverile, căci la auzul 
cuvîntului "haiduci", fiecare dintre ei devenise îndeajuns de sprinten, iar 
apropierea amurgului dădea acelui cuvînt un sunet şi mai ameninţător. În 
toiul acestor pregătiri, Gurth fu dat jos de pe cal; el izbuti să-l înduplece pe 
măscărici să-i slăbească legăturile de la braţe. Wamba i le prinse la loc cu 
atita stîngăcie, dinadins poate, încît lui Gurth îi fu uşor să şi le desprindă şi 
apoi, strecurîndu-se în desiş, o luă la sănătoasa. 

Zăpăceala era atît de mare, încît trecu destul de multă vreme pînă să 
se observe lipsa lui Gurth; întrucît din locul acela trebuia să meargă legat în 
urma unuia dintre slujitori, fiecare credea că nu el, ci altul îl primise în 
grijă, iar cînd slujitorii începură să şoptească între ei că Gurth dispăruse, era 
prea tîrziu, deoarece tocmai atunci se aşteptau la un atac din partea 
haiducilor, aşa încît nimeni nu se mai sinchisi de treaba asta. 

Poteca pe care apucaseră era atît de îngustă în locul acela, încît nu 
puteau trece decît cel mult doi călăreți deodată; ea cobora apoi într-o vîlcea, 
străbătută de un pîrîu cu malurile surpate, mlăştinoase şi presărate cu sălcii 
pitice. Cedric şi Athelstane, care conduceau convoiul, îşi dădură seama de 
primejdia de a fi atacați în această strîmtoare, dar, cum nici unul din ei nu 
prea avea experienţa războaielor, nu le trecu prin minte un mijloc mai bun 
de a preîntîmpina primejdia decît acela de a străbate cît mai repede cu 
putinţă strîmtoarea. Din această pricină înaintau fără prea multă rînduială. 

Tocmai trecuseră pîrîul cu o parte din servitorii lor, cînd se pomeniră 
atacați din față, din flancuri şi din spate, în acelaşi timp şi cu atîta putere, 
încît, în zăpăceala şi lipsa lor de pregătire, le fu cu neputinţă să se 
împotrivească. Atacatorii strigau: "Dragonul alb! Dragonul alb! Sfîntul 
Gheorghe ocrotească vesela Anglie!" iar strigătul acesta de luptă care-i 
vădea a fi nişte fugari saxoni fu auzit din toate părțile, căci din toate părțile 
se iveau aceşti duşmani, cu o iuţeală ce părea a le spori numărul. 

Atât Cedric, cît şi celălalt nobil saxon fură luaţi prizonieri în aceeaşi 
clipă, fiecare în împrejurări caracteristice pentru firea sa. În clipa în care se 
ivi inamicul, Cedric azvîrli asupra lui singura dardă ce-i mai rămăsese, iar 
aceasta, nimerind ceva mai bine ținta decît darda pe care o aruncase asupra 
lui Fangs, îl țintui pe vrăjmaş de stejarul în fața căruia se oprise. După 
această izbîndă, Cedric dădu pinteni calului şi se repezi spre alt atacator; 


trăgînd sabia, el izbi cu atîta furie, încît arma se înfipse într-o cracă groasă 
ce atîrna deasupra capului său şi se trezi astfel dezarmat de violenţa propriei 
sale lovituri. Cedric fu pe loc luat prizonier şi dat jos de pe cal de vreo doi- 
trei dintre bandiții ce-l înconjurau. Athelstane avu aceeaşi soartă: atacatorii 
îi apucaseră calul de hăţuri, iar pe el însuşi îl dăduseră jos cu de-a sila cu 
mult înainte de a-şi putea scoate sabia sau de a se pune în poziție de apărare. 

Slujitorii, încărcaţi cu poveri şi uimiţi şi îngroziţi totodată de soarta 
stăpîmilor lor, fură o pradă uşoară pentru atacatori, iar domniţa Rowena, care 
se afla în mijlocul alaiului, ca şi evreul şi fiica sa, care călăreau la urmă, 
avură aceeaşi soartă. 

Din tot alaiul nu scăpă decît Wamba, care arătă cu acest prilej mai 
mult curaj decît cei ce se lăudau că au mai multă minte ca el. Smulgînd o 
sabie din mîna unuia dintre servitori, care tocmai o scotea din teacă 
tremurînd de frică, Wamba începu să o învîrtă deasupra capului ca un leu şi 
după ce izbuti să respingă vreo cîțiva din bandiții ce se apropiau, făcu o 
încercare eroică, dar zadarnică, de a veni în ajutorul stăpînului său. 
Văzîndu-se însă covirşit de adversari, măscăriciul sări în cele din urmă de 
pe cal şi intră în desiş, izbutind să scape din vălmăşagul luptei, care-i 
zăpăcise pe toți. 

Totuşi, de îndată ce se văzu la adăpost, viteazul măscărici începu să 
şovăie, tot întrebîndu-se dacă nu trebuie cumva să se întoarcă şi să împartă 
captivitatea cu stăpînul căruia îi purta neclintită credință. 

"Am auzit pe unii vorbind de fericirea de a fi liber, îşi spuse el, dar aş 
vrea ca vreun înțelept să mă înveţe cum să-mi folosesc libertatea acum, cînd 
o am." 

Tocmai cînd rostea cu glas tare aceste cuvinte, se auzi chemat de 
cineva în şoaptă: "Wamba!" şi în aceeaşi clipă un cîine, în care-l recunoscu 
pe Fangs, sări spre el, gudurîndu-se. 

— Gurth! rosti Wamba tot în şoaptă şi porcarul se înfățişă de îndată 
înaintea lui. 

— Ce s-a întîmplat? întrebă el nerăbdător. Ce înseamnă strigătele 
astea şi zăngănitul ăsta de săbii? 

— O glumă a vremurilor, răspunse Wamba. Au fost luați toți 
prizonieri. 

— Cine-i prizonier? strigă Gurth, arzînd de nerăbdare. 

— Stăpînul meu şi stăpîna şi Athelstane şi Hundibert şi Oswald. 


— Pentru numele lui Dumnezeu, zise Gurth, cum de-au fost luaţi 
prizonieri şi de către cine? 

— Stăpînul nostru era prea dornic să se bată, răspunse măscăriciul. 
Dar Athelstane nu era destul de pregătit, iar ceilalți nu erau cîtuşi de puţin. 
Şi-au fost luaţi prizonieri de nişte sumane verzi şi nişte măşti negre. Acuma 
zac pe iarbă de-a valma; ca merele pădureţe cînd le scuturi din pom pentru 
porcii tăi. De nu mi-ar veni să pling, aş ride grozav de priveliştea asta, 
adăugă credinciosul măscărici şi lacrimi de neprefăcută durere începură să-i 
şiroiască pe obraji. 

Gurth se lumină la faţă. 

— Wamba, zise el, văd că ai o armă, iar inima ţi-a fost totdeauna mai 
zdravănă decît mintea; nu sîntem decît noi, dar un atac neşteptat din partea a 
doi oameni hotărîți poate face minuni. Urmează-mă! 

— Încotro? Şi pentru ce? întrebă măscăriciul. 

— Să-l salvăm pe Cedric. 

— Păi adineauri ai zis că nu vrei să-l mai slujeşti! 

— Da, dar atunci nu era la ananghie. Urmează-mă! porunci Gurth. 

Măscăriciul era gata să se supună, cînd un al treilea personaj îşi făcu 
deodată apariția, poruncindu-le amîndurora să nu se clintească. După 
îmbrăcămintea şi armele străinului, Wamba l-ar fi luat drept unul din banda 
acelora care tocmai îi atacaseră stăpînul; lăsînd deoparte faptul că figura 
omului nu era acoperită de nici un fel de mască, banduliera strălucitoare, 
petrecută pe după umăr, frumosul corn de vînătoare atîrnat de această 
bandulieră, precum şi glasul şi întreaga lui înfăţişare calmă şi poruncitoare 
îl tăcură pe măscărici să-l recunoască, în ciuda întunericului, pe Locksley, 
yeoman-ul care ieşise învingător în împrejurări atît de vitrege în întrecerea 
cu arcul. 

— Ce înseamnă toate astea? îl întrebă el. Cine jefuieşte şi ia 
prizonieri în pădurea asta? 

— De te vei uita la straiele lor cu luare-aminte, răspunse Wamba, vei 
vedea dacă sînt sau nu cele ale odraslelor tale, căci straiele acelea seamănă 
cu ale tale cum seamănă un bob de mazăre cu altul. 

— O să văd eu îndată, răspunse Locksley şi dacă vi-e dragă viaţa, vă 
sfătuiesc să nu vă mişcaţi din locul ăsta pînă nu mă întorc. Ascultaţi-mă şi o 
să fie mai bine de voi şi de stăpînii voştri. Dar staţi niţel, trebuie să semăn 
cît mai mult la înfăţişare cu oamenii ăia. 


Spunînd acestea, îşi desprinse banduliera de care atîrna cornul de 
vînătoare, îşi smulse pana de la pălărie şi le dădu lui Wamba; apoi scoase 
din buzunar o mască şi după ce le spuse încă o dată să stea locului, porni în 
cercetare. 

— Ce zici, să stăm locului, Gurth, sau să ne luăm picioarele la 
spinare? întrebă Wamba. Pe cîte văd eu cu mintea mea de nebun, prea avea 
la îndemiînă tacîmul de hoţ ca să fie om cinstit. 

De-ar fi şi Diavolul în carne şi oase, zise Gurth, nu pierdem nimic 
dacă aşteptăm pînă se-ntoarce. Dacă face cumva parte din bandă, mai mult 
ca sigur că le-a şi dat de veste şi n-am cîştiga nimic împotrivindu-ne sau 
luînd-o la fugă. Şi apoi, de la o vreme, văd că tilharii nu-s cei mai răi 
oameni de pe pămînt. Yeoman-ul se întoarse după cîteva minute. 

— Prietene Gurth, spuse el, m-am strecurat printre oamenii aceia şi 
am aflat în slujba cui sînt şi încotro se duc. Eu, unul, nu cred c-au de gînd să 
le căşuneze vreun rău prizonierilor. Ar fi curată nebunie ca trei oameni să 
încerce a-i ataca, nu de alta, dar sînt nişte războinici căliți, lucrul ăsta se 
vede şi din faptul că au pus paznici ca să dea alarma dacă se apropie cineva. 
Trag însă nădejdea să adun în curînd o ceată destul de puternică pentru a-i 
înfrunta, sfidînd toate măsurile lor de prevedere. Amiîndoi sînteţi slugi şi 
pare-mi-se, slugi credincioase ale lui Cedric Saxonul, prietenul şi apărătorul 
drepturilor englezilor. N-o să ducă lipsă de braţe englezeşti care să-l ajute să 
scape din încurcătură. Haideţi, deci, cu mine pînă voi izbuti să-mi strîng o 
ceată mai mare. 

Spunînd acestea, porni cu paşi iuți prin pădure, urmat de măscărici şi 
de porcar. Lui Wamba nu-i stătea în fire să umble multă vreme de tăcere. 

— Mi se pare că am văzut cum a pornit săgeata care a cîştigat 
premiul acela. Nu-i mult de atunci, parcă era pe la Crăciun, spuse el uitîndu- 
se la banduliera şi la cornul de vînătoare al yeoman-ului. 

— ar eu, zise Gurth, aş putea să jur pe lumina cerului că am auzit 
atît noaptea, cît şi ziua glasul viteazului yeoman care a cîştigat premiul şi că 
luna nu a îmbătrînit cu mai mult de trei zile de atunci încoace. 

—  Cinstiţii mei prieteni, răspunse yeoman-ul, puţin înseamnă 
pentru ţelurile noastre cine sau ce anume sînt. De voi izbuti să-l slobod pe 
stăpînul vostru, veţi avea temei să mă socotiți cel mai bun prieten pe care l- 
ați avut vreodată. Şi fie că sînt cunoscut sub un nume sau altul, fie că ştiu să 
trag cu arcul la fel de bine sau poate chiar mai bine decît un văcar, fie că mi- 
ar plăcea să merg în lumina soarelui sau în lumina lunii, toate acestea sînt 


lucruri care nu vă privesc şi de aceea, nici nu trebuie să vă bateți capul cu 
ele. 

— Capetele noastre sînt în gura leului, îi şopti Wamba lui Gurth. Să 
le scoatem de acolo cum vom putea. 

— Sst, tacă-ți gura! îl repezi Gurth. Nu-l supăra cu nebunia ta şi 
atunci sînt sigur că totul va merge strună. 


CAPITOLUL XX 


"În nopți de toamnă lungi şi reci. 
Drumeţul asculta-n dumbravă, 
Pe-ntunecoasele poteci, 

A schivnicului voce gravă. 
Evlavia se face cint 

Şi-i cresc aripi. Precum spre soare 
Se-nalță pasărea, cîntind, 

Evlavia prindea să zboare." 
Schivnicul de la izvorul 

sfintului Clement 


După trei ceasuri de umblet vîrtos, slujitorii lui Cedric ajunseră 
împreună cu misterioasa lor călăuză la un mic luminiş al pădurii, în mijlocul 
căruia se înălța un stejar uriaş ce-şi întindea roată braţele noduroase. Sub 
acest stejar, patru-cinci ypeomeo-i stăteau tolăniți pe iarbă, în vreme ce un 
altul, pus pesemne de strajă, umbla încoace şi încolo, luminat de razele 
lunii. 

Auzind zgomot de paşi prin apropiere, străjerul dădu numaidecit 
alarma şi yeomen-ii care dormeau se treziră şi-şi întinseră arcurile. Şase 
săgeți aşteptau gata să pornească în direcția de unde veneau drumeţii noştri, 
cînd călăuza acestora fu recunoscută de arcaşi şi întîmpinată cu respect şi 
prietenie, aşa încît teama că vor fi primiţi prost se spulberă numaidecit. 

— Unde-i morarul? fu prima întrebare a yeoman-ului. 

— În drum spre Rotherham. 

— Cu cîţi oameni? mai întrebă yeoman-ul care părea să fie căpetenia 
celorlalți. 


— Cu şase oameni şi cu nădejdea unei prăzi bune, cu voia sfintului 
Niculae. . 

— Cucernice vorbe, spuse Locksley. Dar unde-i Allan-a-Dale? 

— A pornit-o spre Watling-Street, ca să-l pîndească pe stareţul de 
Jorvaulx. 

— Bine gîndit, rosti căpetenia. Şi unde-i fratele? 

— În chilia lui. 

— Mă duc acolo, spuse Locksley. Împrăştiaţi-vă şi căutaţi-vă 
tovarăşii. Adunați cît mai mulți oameni, fiindcă e pe aici un vînat care 
trebuie hăituit şi care o să-şi cam arate colții. Aşteptați-mă aici în zorii zilei. 
Staţi niţel, adăugă el, am uitat lucrul de căpetenie: doi dintre voi s-o apuce 
repede pe drumul care duce la Torquilstone, castelul lui Front-de-Bocuf. O 
bandă de zănatici, care umblă îmbrăcaţi la fel ca noi, duc într-acolo nişte 
prizonieri. Nu-i slăbiţi din ochi, chiar dacă ar ajunge la castel înainte ca noi 
să ne fi strîns oamenii; trebuie să-i pedepsim, e în joc onoarea noastră; o să 
găsim noi ac de cojocul lor! De aceea urmăriţi-i îndeaproape şi trimiteţi pe 
unul din tovarăşii voştri, cel mai iute de picior, să aducă veşti despre 
yeomen-nii de pe-acolo. 

Oamenii făgăduiră să-i asculte întocmai poruncile şi porniră degrabă 
la îndeplinirea lor. Îndată după aceea, căpetenia şi cei doi slujitori, care 
acum îl priveau cu deosebit respect, dar şi cu oarecare teamă, îşi urmară 
drumul spre schitul lui Copmanhurst. 

Cînd ajunseră în micul luminiş argintat de razele lunii, zăriră în fața 
lor schitul părăginit, precum şi sihăstria, care, prin simplitatea ei, părea atît 
de potrivită pentru o viaţă de schivnic. 

— Dacă asta ar fi locuinţa unui hoţ, şopti Wamba la urechea lui 
Gurth, atunci ar îndreptăți vechea zicală: "Cu cît eşti mai aproape de 
biserică, cu atît eşti mai departe de Dumnezeu". Şi, pe creasta mea de cocoș, 
adăugă el, cred că aşa este. Ia auzi ce fel de rugăciune se aude din sihăstrie! 

Într-adevăr, anahoretul şi oaspetele său cîntau un vechi cîntec de 
beţie, care avea următorul refren: 

"Hai, dă-n încoace bărdaca, 

Băiete, băiete! 

Hai, dă-mi incoace bărdaca, 

Măi Jenkin, băiete, 

golanul ăla vrea să se-mbete. 

Hai, dă-mi incoace bărdaca!” 


Nu cîntă rău, spuse Wamba, care se pomenise îngînînd refrenul. Dar, 
sfinte Dumnezeule, cine s-ar fi aşteptat să audă un cîntec atît de vesel din 
chilia unui pustnic taman la miezul nopții? 

— Pe Sfînta Fecioară, zise Gurth, eu mă aşteptam, fiindcă am auzit 
multe despre călugărul vesel care vînează jumătate din căprioarele de prin 
aceste coclauri. Lumea zice că pădurarul s-a plîns mai-marilor săi şi că dacă 
schivnicul n-o să se îndrepte, o să 1 se ia rasa şi potcapul. 

În vreme ce vorbeau astfel, Locksley izbutise în cele din urmă, prin 
puternicele-i bătăi în uşă, să-i tulbure pe călugăr şi pe oaspetele său. 

— Pe mătănuile mele! spuse pustnicul, oprindu-se în mijlocul unui 
acord. lată că ne mai pică şi alți musafiri noptatici. N-aş vrea, pentru cinstea 
rasei mele, să ne găsească aşa de veseli. Nu-i om să n-aibă duşmani, 
Cavalere Leneş şi sînt pe lume destui răuvoitori care ar putea lua găzduirea 
şi ospătarea cu care te-am omenit vreme de trei ceasuri pe tine, drumeţ 
ostenit, drept beţie şi dezmăţ, păcate deopotrivă de străine îndeletnicirii şi 
firii mele. 

— Ar fi nişte clevetitori ticăloşi! răspunse cavalerul. Tare mi-ar 
plăcea să-i pedepsesc. Da, preacuvioase, e adevărat că nu-i om să n-aibă 
duşmani şi chiar în ţara asta sînt mulți cărora mi-ar plăcea să le vorbesc mai 
degrabă prin deschizătura vizierei decît cu capul descoperit. 

În cazul ăsta, Cavalere Leneş, pune-ţi oala de fier pe cap, cît de 
repede îți îngăduie firea, în vreme ce eu am să ascund cupele astea de 
cositor, al căror cuprins îmi aleargă în chip ciudat prin căpăţină. Ca să le 
acoperi clinchetul fiindcă nu prea mă ţin bine pe picioare cîntă niţel melodia 
pe care o să m-auzi cîntînd-o , nu te sinchisi de cuvinte, nici eu nu le ştiu 
prea bine. 

Spunînd acestea, cîntă cu voce de tunet un De profundis clamavi!5%, 
la adăpostul căruia înlătură în grabă urmele chefului, în timp ce cavalerul, 
rizînd cu pofta, îşi punea armura şi îl îngîna din cînd în cînd, atît cît îi 
îngăduiau hohotele de ris. 

Ce utrenii diavoleşti slujeşti la ora asta? întrebă o voce de-afară. 

— Dumnezeu să te aibă în pază, drumeţule, spuse pustnicul, pe care 
zgomotul şi poate beţia de mai înainte îl împiedicau a recunoaşte glasul 
celui de-afară. Vezi-ţi de drum, pentru numele lui Dumnezeu şi al sfîntului 
Dunstan şi nu mai tulbura închinările mele şi ale cucernicului meu frate. 

— Călugăr smintit, deschide-i lui Locksley! strigă glasul de-afară. 

— Totul e-n ordine, îi spuse pustnicul tovarăşului său de beție. 


— Dar cine e? întrebă Cavalerul Negru. Trebuie neapărat să ştiu. 

— Cine e? Un prieten, răspunse călugărul. 

Ce fel de prieten? Căci s-ar putea să-ți fie prieten ţie, dar nu şi mie. 

— Ce fel de prieten? Vezi, e mai uşor să pui o asemenea întrebare 
decît să răspunzi la ea. Ce fel de prieten? Păi, acuma, cînd stau să mă 
gîndesc niţel, e chiar pădurarul acela cinstit despre care ţi-am vorbit mai 
adineauri. 

— Nu mă îndoiesc că-i un pădurar pe-atit de cinstit pe cît eşti tu un 
pustnic cucernic, răspunse cavalerul. Dar deschide-i uşa înainte ca s-o 
smulgă el din ţiţîni. 

În vremea asta, cîinii, care lătraseră din răsputeri la început, 
recunoscuseră pesemne glasul celui de-afară, căci, schimbîndu-şi deodată 
purtarea, începură să zgîrie uşa şi să se gudure, ca şi cum ar fi cerut şi ei ca 
străinul să fie lăsat înăuntru. Călugărul trase în grabă zăvoarele de la uşă şi-i 
dădu drumul înăuntru lui Locksley şi celor doi însoțitori ai săi. 

— Cum aşa, călugăre, ce tovarăş vesel ai aici? fu prima întrebare a 
yeoman-ului cînd dădu ochii cu cavalerul. 

— E un frate din tagma noastră, răspunse călugărul dînd din cap. 
Toată noaptea am rostit rugăciuni împreună. 

Mi se pare că e un călugăr al bisericii luptătoare, zise Locksley. Or 
mai fi mulți prin pădure. Ascultă, călugăre, să ştii că va trebui să lepezi 
mătănuile şi să pui mîna pe bîtă. Vom avea nevoie de toți vitejii noştri, fie 
mireni, fie călugări. Dar ascultă, adăugă el luîndu-l la o parte, eşti nebun de 
laşi înăuntru un cavaler pe care nici măcar nu-l cunoşti? Ai uitat oare 
rînduielile noastre? 

— Nu-l cunosc? protestă călugărul cu semeţie. ÎI cunosc la fel de 
bine cum îşi cunoaşte milogul talgerul. 

— Şi cum îl cheamă? întrebă Locksley. 

— Numele lui e sir Anthony de Scrablestone. Crezi că aş bea cu 
cineva fără să-l ştiu numele? 

— Cred că ai băut mai mult decît se cuvenea, frate şi mă tem că ai şi 
pălăvrăgit prea mult. 

—  Vrednice yeoman, spuse cavalerul, apropiindu-se de el, nu te 
mînia pe voioasa mea gazdă. N-a făcut decît să-mi ofere o ospitalitate pe 
care altminteri l-aş fi silit să mi-o dea. 

— Tu să mă sileşti pe mine? se repezi pustnicul. Aşteaptă numai să- 
mi schimb eu rasa asta sură pe un suman verde şi dacă n-o să-mi răsune 


ciomagul de douăsprezece ori pe scăfirlia ta, se cheamă că nu sînt nici 
călugăr sadea, nici pădurean vrednic! 

În timp ce vorbea astfel, îşi lepădă rasa şi rămase într-un pieptar de 
pînză neagră şi în ciorapi de aceeaşi culoare, peste care îşi trase la iuţeală un 
suman Şi o pereche de nădragi verzi. 

— Ajută-mă să mă închei, se rugă el de Wamba, o să-ți răsplătesc 
truda cu o cană de vin. 

— Mulţumesc pentru vin, răspunse Wamba, dar crezi că mi-e 
îngăduit să te ajut să te prefaci dintr-un călugăr cucernic într-un pădurar 
păcătos? 

— Nu-ţi fi frică, spuse călugărul, n-o să se întîmple nimic, fiindcă 
păcatele sumanului meu verde am să le mărturisesc rasei mele călugărești. 

— Amin! exclamă măscăriciul. Un păcătos în straie mîndre se cuvine 
să se spovedească unui duhovnic în straie de rînd, iar rasa ta va putea să dea 
dezlegare pieptarului meu pestrit. 

Spunînd acestea, îl ajută pe călugăr să-şi lege nenumăratele "poante", 
cum se numeau pe vremea aceea bîrneţele care legau pantalonii de pieptar. 

Între timp, Locksley îl luase deoparte pe cavaler şi-i vorbise astfel: 

— Cavalere, nu tăgădui, eşti cel care a hotărît victoria englezilor 
împotriva veneticilor în cea de a doua zi a turnirului de la Ashby. 

— Şi ce ar urma, presupunînd că ai ghicit adevărul, vrednice yeoman 
întrebă cavalerul. 

— În cazul acesta te-aş putea socoti drept un prieten al celor slabi, 
zise yeoman-ul. 

— Aceasta este datoria unui adevărat cavaler, răspunse Cavalerul 
Negru. Şi n-aş vrea să dau nimănui vreun temei să creadă altceva despre 
mine. 

— Pentru ceea ce am pus eu la cale, urmă yeoman-ul, ar trebui să fii 
pe cît de bun cavaler, pe atît de bun englez, căci lucrurile despre care vreau 
să-ţi vorbesc privesc fără îndoială pe orice om cinstit şi cu atît mai mult pe 
adevărații, fu ai Angliei. 

— Nimănul nu-i pot fi mai scumpe decît mie, Anglia şi viaţa fiecărui 
englez, răspunse cavalerul. 

— Aş vrea din toată inima să o cred, răspunse yeoman-ul, căci 
niciodată n-a avut ţara asta mai multă nevoie de sprijinul acelora care-o 
iubesc. Ascultă-mă şi am să-ţi vorbesc despre o faptă la care, de-ai fi într- 
adevăr ce pari a fi, ai putea lua parte cu cinste. O bandă de ticăloşi, 


deghizați în straiele unor oameni mai buni decît ei, au pus mîna pe un nobil 
englez, pe nume Cedric Saxonul, precum şi pe pupila sa şi pe prietenul său, 
Athelstane de Coningsburgh şi i-au dus la un castel din această pădure, 
castel numit Torquilstone. Te întreb şi te rog totodată, vei voi să ne dai o 
mînă de ajutor să-i salvăm, ca un bun cavaler şi ca un bun englez ce te afli? 

— M-am legat prin jurămînt să o fac, răspunse cavalerul, dar aş voi 
să ştiu cine eşti, cine îmi cere ajutor în numele lor? 

— Sînt un om fără nume, răspunse pădureanul, dar sînt prietenul 
tării mele şi al acelora care-o iubesc. Trebuie să te mulțumeşti deocamdată 
cu această lămurire despre mine, mai cu seamă că şi dumneata doreşti să 
rămîi necunoscut. Încrede-te totuşi în cuvîntul meu, o dată ce l-am dat, căci 
e la fel de sfînt ca şi acela al unui cavaler cu pinteni de aur. 

— O cred cu dragă inimă, zise cavalerul. Sînt obişnuit să cercetez 
fețele oamenilor şi de aceea pot citi pe faţa ta cinste şi hotărtre. Nu-ţi voi 
mai pune deci nici o întrebare, ci te voi ajuta să redai libertatea acelor 
prizonieri urgisiți. După aceea nădăjduiesc că ne vom despărți mulțumiți 
unul de celălalt, cunoscîndu-ne mai bine. 

— Vasăzică, am dobîndit un nou aliat? îi spuse lui Gurth măscăriciul 
care, după ce-l ajutase pe călugăr să se îmbrace, venise în celălalt capăt al 
colibei şi auzise ultima parte a convorbirii. Nădăjduiesc că vitejia 
cavalerului va fi mai adevărată decît cuvioşia călugărului sau cinstea 
yeoman-ului, fiindcă, drept să-ți spun, Locksley ăsta arată ca un gembaş 
înnăscut, iar călugărul, ca un făţarnic pofticios. 

— Tine-ți gura, Wamba! îl repezi Gurth. S-ar putea să fie aşa cum 
spui, dar chiar dacă ar veni încornoratul şi mi-ar da ajutor ca să-i scap pe 
Cedric şi pe domnița Rowena, mă tem că n-aş fi destul de evlavios ca să mă 
lepăd de sprijinul lui şi să-l poftesc să se cărăbănească! 

Călugărul era acum îmbrăcat din cap pînă-n picioare cu un yeoman, 
cu sabie şi pavăză, cu arc şi tolbă şi cu o halebardă falnică pe umăr. leşi din 
chilie în fruntea celorlalți şi după ce zăvori cu grijă uşa, ascunse cheia sub 
prag. 

— Eşti în stare să faci o treabă bună, frate? îl întrebă Locksley. Sau te 
pomeneşti că băutura îți mai aleargă încă prin cap? 

— Ca să mă-nviorez cu totul, mi-ar trebui doar o înghițitură din 
fintîna sfîntului Dunstan, răspunse călugărul. Îmi vîjñie niţel capul şi mi se 
clatină oleacă picioarele, dar o să vedeţi că trece numaidecit. 


Spunînd acestea, se îndreptă spre fîntîna de piatră, în care şuvoiaşul 
cădea împroşcînd bulbuci ce scanteiau în razele albe ale lunii şi sorbi 
îndelung, de parcă ar fi vrut să sece izvorul. 

— Cînd ai mai băut vreodată atîta apă, cuvioase călugăr din 
Copmanhurst? îl întrebă Cavalerul Negru. 

— Niciodată, din ziua cînd nu ştiu cine mi-a spart polobocelul, 
lăsînd să curgă afară vinul şi silindu-mă astfel să nu mai beau nimic altceva 
decît apa asta din fîntîna patronului meu. 

Cufundîndu-şi mîinile şi capul în fîntînă, călugărul se spală şi înlătură 
astfel toate urmele petrecerii din acea noapte. 

Înviorat şi limpezit la minte, veselul călugăr îşi învîrti deasupra 
capului halebarda cea grea, ținînd-o cu trei degete, ca şi cum ar fi învîrtit o 
nuia de trestie. 

— Unde-or fi ticăloşii ăia care răpesc fetele în chip silnic? strigă el. 
Să mă ia naiba de n-oi avea puterea să dobor doisprezece dintre ei! 

— Înjuri, preacuvioase? se miră Cavalerul Negru. 

— Nu mă mai călugări atîta, răspunse pustnicul travestit. Pe sfintul 
Gheorghe şi al său dragon, nu-s pustnic atîta timp cît n-am rasa în spinare! 
Cînd port sumanul meu verde, beau, înjur şi fac curte fetelor, ca oricare din 
flăcăii care bat pădurile din riding-ul de vest. 

Haide, gură-spartă, se burzului Locksley. Taci odată, faci mai multă 
gălăgie decît o mănăstire întreagă în ajun de sărbătoare, după ce stareţul s-a 
dus să se culce. Haideţi şi voi, domnii mei, nu mai pierdeţi vremea vorbind 
atita. Haideţi, vă spun, trebuie să ne adunăm toate puterile şi tot n-o sa 
avem destule pentru a lua cu asalt castelul lui Reginald Front-de-Boeuf. 

— Cum? se minună Cavalerul Negru. Front-de-Boeuf e cel care a 
aținut calea unor supuşi ai regelui pe drumul regal? A ajuns să prade şi sa 
asuprească? 

— Totdeauna a asuprit, zise Locksley. 

— Cît despre prădăciuni, spuse călugărul, mă îndoiesc că a fost 
vreodată măcar pe jumătate la fel de cinstit ca mulți dintre tilharii pe care-i 
cunosc eu. 

— Taci călugăre şi mişcă-te! îl repezi yeoman-ul. Ai face mai bine sa 
ne călăuzeşti spre locul de întîlnire decît să rosteşti ceea ce nu se cuvine 
rostit. 

Ar fi mai înţelept şi mai cuviincios totodată. 


CAPITOLUL XXI 


"O, cite ore şi ciți ani S-au scurs 

De cind au strălucit pe masa asta 

Făclii sau lămpi, pe oameni luminindu-i! 
îmi pare c-aud vremile străbune 
Deasupra noastră murmurind în golul 
Acestor negre bolți, asemeni vocii 
Acelora ce dorm de mult în cripte." 

Din tragedia Orra 


În timp ce se punea la cale această încercare de a veni în ajutorui lui 
Cedric şi al însoţitorilor săi, oamenii înarmaţi care-i prinseseră îi mînau 
către cetățuia unde aveau de gînd să-i închidă. Noaptea se lăsase repede şi 
tilharii nu prea păreau să cunoască potecile pădurii. De aceea ei trebuiră să 
se oprească de multe ori, ba chiar o dată sau de două ori fură nevoiţi să se 
întoarcă din drum ca să poată merge mai departe. 

Merseră aşa, pe biîjbiîite, pînă în zorii zilei următoare, cînd, o dată cu 
lumina, îşi recăpătară încrederea. În vreme ce cavalcada înainta cu 
repeziciune, între cele două căpetenii ale bandiţilor avea loc următorul 
dialog: 

— E timpul să ne părăseşti, sir Maurice, îi spunea templierul lui De 
Bracy, pentru a pregăti cea de a doua parte a dramei pe care ai înscenat-o. 
Nu uita că trebuie să joci rolul cavalerului eliberator. 

— Mi-am schimbat gîndul, răspunse De Bracy, am să rămîn cu tine 
pînă cînd prada va fi pusă la adăpost în castelul lui Front-de-Boeuf. Acolo 
mă voi înfățişa înaintea domniței Rowena fără mască şi nădăjduiesc că va 
atribui pasiunii mele aprinse samavolnicia de care m-am făcut vinovat. 

— Şi ce anume te-a făcut să-ți schimbi gîndul? întreabă cavalerul 
templier. 

— Asta nu te priveşte defel, răspunse tovarăşul său. 

— Sper totuşi, cavalere, că această schimbare nu se datoreşte vreunei 
bănuieli asupra intențiilor mele onorabile, bănuială pe care desigur că 
Fitzurse a încercat să ţi-o strecoare în suflet. 


— Gîndurile mele îmi aparțin, replică De Bracy. Se zice că Diavolul 
ride cînd un hoţ îl pradă pe un altul, însă se ştie că de-ar fi să scuipe foc şi 
pucioasă, tot n-ar izbuti să-l împiedice pe un templier să se poarte aşa cum 
îi porunceşte inima. 

Sau să împiedice pe căpetenia unei cete de mercenari să se teamă că 
un prieten şi un camarad ar putea fi la fel de nedrept cu el, pe cît este el de 
nedrept cu toată lumea! ripostă templerul. 

— lată o învinuire fără rost şi primejdioasă, zise De Bracy. Ajunge 
să-ţi spun că eu cunosc prea bine moravurile Ordinului templierilor şi nu-ţi 
voi da prilejul să mă duci de nas şi să-mi smulgi frumoasa pradă pentru care 
mi-am pus viaţa în primejdie. 

—  Fleacuri! răspunse templierul. Ce motiv ai să te temi? Doar 
cunoşti legămîntul ordinului nostru. 

— ÎI cunosc prea bine, zise De Bracy, dar ştiu şi cum e ţinut. Haida 
de, cavalere templier, regulile galanteriei sînt tălmăcite cam liber în 
Palestina şi în cazul de faţă nu mă voi încrede cîtuşi de puţin în conştiinţa 
ta. 

— Află atunci adevărul, spuse templierul, află că puțin îmi pasă de 
frumoasa ta cu ochi albaştri! Se află printre prizonierii ăştia o fată care mi s- 
ar potrivi mult mai bine. 

— Cum, te vei coborî oare pînă la slujnică? se miră de Bracy. 

— Nu, cavalere! răspunse templierul cu trufie. Pînă la slujnică nu mă 
voi coborî. Am eu printre prizonieri o perlă la fel de frumoasă ca şi a ta. 

— Sfinte Dumnezeule, te gîndeşti la frumoasa evreică? întrebă De 
Bracy. 

— Şi dacă m-aş gîndi, cine m-ar împiedica? 

— Nimeni, pe cîte ştiu, afară doar de jurămîntul tău de burlăcie, sau, 
poate, conştiinţa ta se va ridica împotriva unei aventuri cu o evreică. 

— În ce priveşte jurămîntul, zise templierul, marele nostru magistru 
mi-a dat o dezlegare, iar în ce priveşte conştiinţa, află că unui om care a 
omorît trei sute de sarazini nu 1 se cere să-şi mărturisească toate micile 
păcate, ca o fată de la ţară cînd se spovedeşte prima oară, în ajunul Vinerii 
Mari. 

-— Văd că-ţi cunoşti bine toate drepturile, făcu De Bracy. Totuşi, 
puteam să jur că gîndurile tale se opresc mai mult asupra sacilor cu bani ai 
bătrînului cămătar decît asupra ochilor negri ai fiicei sale. 


— Pot admira şi sacii şi ochii, răspunse templierul. În afară de asta, 
bătrînul evreu e prada mea doar pe jumătate. Cealaltă jumătate 1 se cuvine 
lui Front-de-Boeuf, care n-o să ne lase să-i folosim castelul fără nici o 
chirie. Vreau neapărat ca de pe urma acestei aventuri să mă aleg cu ceva 
care să fie în întregime al meu şi m-am oprit asupra frumoasei evreice. 
Acum, că-mi cunoşti gîndul, nu-i aşa că te întorci la planul de la-nceput? 
După cum vezi, n-ai de ce să te temi de vreun amestec din partea mea. 

— Nu, răspunse De Bracy, voi rămîne lîngă prada mea. Ceea ce spui 
tu e foarte adevărat, dar nu-mi plac privilegiile dobîndite cu voia marelui 
magistru şi nici meritele cîştigate prin măcelărirea a trei sute de sarazini. 
Dezlegarea de care vorbeai te face desigur să nu-ţi frămînţi prea din cale- 
afară cugetul cînd e să săvirşeşti păcate mărunte. 

În vreme ce avea loc această convorbire, Cedric se străduia să afle de 
la paznicii săi cine erau şi ce aveau de gînd. 

— Arătaţi a englezi şi cu toate astea, sfinte Dumnezeule, vă apucaţi 
să prădaţi nişte compatrioți de-ai voştri, de parcă aţi fi normanzi sadea! Te 
pomeneşti că-mi sînteți vecini şi deci, prieteni; care din vecinii mei englezi 
ar avea temei să nu-mi fie prieten? Vă spun, peomen-i, că şi aceia dintre voi 
care au fost înfierați ca proscrişi s-au bucurat de ocrotirea mea, deoarece 
mi-a fost milă de suferințele lor şi am blestemat totdeauna pe nobilii care-i 
asupreau. Atunci, ce vreți de la mine? în ce fel vă poate sluji samavolnicia 
asta? Prin purtarea voastră sînteți mai răi decit fiarele, vreți oare să semănaţi 
cu ele chiar şi prin muţenia voastră? 

Dar Cedric se ostenea de pomană, căci paznicii săi aveau destule 
temeiuri să păstreze o tăcere pe care nici mînia, nici argumentele lui nu-i 
puteau îndupleca s-o rupă. Urmară aşadar să-l tîrască după ei, mergînd cu 
paşi iuți, pînă ce, la capătul unei poteci străjuite de copaci falnici, apăru 
Torquilstone, străvechiul castel al lui Reginald Front-de-Boeuf. Era o 
fortăreață de mărime mijlocie, alcătuită dintr-un donjon, adică un turn pătrat 
şi înalt, împrejmuit, în jurul căruia se întindea curtea interioară. Un şanţ 
adînc, umplut cu apa unui pîrîiaş din apropiere, trecea jur-împrejurul zidului 
exterior. Front-de-Boeuf, a cărui fire arțăgoasă îl făcea să se ia deseori la 
harță cu duşmanii săi, clădise turnuri şi pe zidul exterior, pentru a-l apăra 
din toate părțile şi sporise astfel simțitor tăria castelului său. Intrarea în 
castel, aşa cum se obişnuia pe vremea aceea, se făcea pe sub bolta unui 
barbican“?Z- , în creştetul căruia se afla, la fiece colţ, cîte un turnuleţ de 
apărare. 


În clipa în care zări turnurile castelului lui Front-de-Boeuf ridicîndu- 
şi crenelurile sure şi năpădite de muşchi în lumina strălucitoare a soarelui de 
dimineaţă, deasupra pădurilor dimprejur, Cedric înțelese limpede pricina 
nenorocirii sale. 

— Am fost nedrept, zise el, față de tilharii şi haiducii din aceste 
păduri cînd am bănuit că bandiții ăştia fac parte din cetele lor. E ca şi cum 
aş fi luat vulpile de prin coclaurile noastre drept lupi hulpavi din ţara 
franțujilor. Spune-ţi, cîinilor, ce vrea stăpînul vostru de la mine, viaţa sau 
averea? I se pare că e prea mult ca doi saxoni, eu şi nobilul Athelstane, să 
aibă pămînturi în ţara care a fost cîndva a seminției noastre? Omoriţi-ne şi 
desăvîrşiți-vă astfel samavolnicia, luîndu-ne viaţa, aşa cum ne-aţi răpit la 
început libertatea. Dacă Cedric Saxonul nu poate mîntui Anglia, e dornic 
să-şi dea viaţa pentru ea. Spuneţi-i stăpînului vostru cu apucături de tiran 
că-l cer un singur lucru: s-o lase în pace pe Rowena să plece cu cinstea 
nepîngărită. E femeie şi n-are de ce să se teamă de ea, iar prin moartea 
noastră nu va mai rămîne nimeni care să lupte pentru ea, pentru cauza ei. 

Paznicii întîmpinară cu aceeaşi muţenie aceste vorbe, ca şi pe cele de 
mai înainte. Ajunseseră între timp în faţa porții castelului. De Bracy sună de 
trei ori din corn, iar arcaşii şi arbaletierii, care, la apropierea lor, se arătaseră 
pe zid, se grăbiră să coboare puntea şi să-i lase înăuntru. Paznicii îi siliră pe 
prizonieri să descalece şi-i petrecură într-o încăpere unde li se oferi o 
gustare, de care nimeni, în afară de Athelstane, nu simţi dorinţa să se atingă. 
Dar nici coborîtorul lui Eduard Confesorul nu avu răgazul să se înfrupte din 
mîncărurile puse dinaintea lui, căci paznicii le dădură a înţelege, lui şi lui 
Cedric, că urmau să fie închişi separat de Rowena. Orice împotrivire se 
dovedi zadarnică; cei doi fură siliți să intre într-o încăpere largă, a cărei 
boltă era sprijinită pe coloane butucănoase, în stil saxon şi care semăna cu 
sălile şi arhondaricurile ce mai pot fi văzute şi astăzi în aripile cele mai 
vechi ale străvechilor mănăstiri ale Angliei. 

Domnița Rowena fu apoi despărțită de slujitoarele ei şi condusă, 
cuviincios, cei drept, dar fără să fie întrebată, într-o încăpere retrasă. 
Aceeaşi favoare îngrijorătoare fu acordată şi Rebeccăi, în ciuda 
rugăminţilor tatălui ei, care, în deznădejdea ce-l cuprinsese, oferea chiar şi 
bani pentru ca fiică-sa să poată sta împreună cu el. 

— Păgîn ticălos, îl repezi unul din paznicii săi, cînd ai să-ți vezi 
văgăuna, n-ai să mai vrei s-o împărți cu fiică-ta! 


Şi fără alte vorbe, bătrînul evreu fu împins într-o altă direcție decît 
ceilalți prizonieri. Slujitorii, cercetaţi şi dezarmaţi cu grijă, fură închişi într- 
o altă latură a castelului, iar Rowenei i se refuză pînă şi mîngîierea pe care 
ar fi aflat-o în tovărăşia slujnicei sale Elgitha. 

Încăperea în care fuseseră închişi cei doi fruntaşi saxoni — căci spre 
ei ne îndreptăm mai întîi luarea-aminte — era folosită ca un fel de cameră 
de gardă, deşi fusese cîndva marea sală a castelului. Ea slujea acum unor 
scopuri mai mărunte, deoarece actualul stăpîn al castelului, pe lîngă alte 
adăugiri făcute rezidenţei sale senioriale de dragul confortului, securităţii 
sau frumuseţii, clădise o sală nouă şi largă, al cărei tavan boltit era sprijinit 
pe coloane mai elegante şi mai zvelte şi care era împodobită bogat, în stilul 
arhitectonic introdus de normanzi încă pe vremea aceea. 

Cedric se plimba de colo pînă colo prin încăpere, pradă unor gînduri 
amare asupra trecutului şi prezentului, în vreme ce tovarășul său, înlocuind 
răbdarea şi filozofia cu mare nepăsare, se simțea la adăpost de orice 
neplăceri, în afară de acelea ale clipei de față. De altfel, le resimțea atît de 
puţin chiar şi pe acestea din urmă, încît doar din cînd în cînd catadicsea să 
răspundă la cuvintele aprige şi mînioase ale lui Cedric. 

— Da, spunea Cedric, mai mult pentru sine decît pentru Athelstane, 
chiar în această sală tatăl meu a benchetuit cu Torquil Wolfganger cînd l-a 
primit pe viteazul şi nefericitul Haroldi5%. , care înainta atunci împotriva 
norvegienilor uniţi cu rebelul Tosti. În această sală a dat Harold 
mărinimosul său răspuns trimis fratelui său răzvrătit. L-am văzul adesea pe 
tatăl meu aprinzîndu-se cînd îmi povestea istoria asta. Trimisul lui Tosti 
fusese tocmai primit şi sala asta largă abia putea cuprinde mulțimea de 
nobili saxoni care ciocneau cupe cu vin roşu ca sîngele în jurul monarhului 
lor. 

— Nădăjduiesc, rosti Athelstane, oarecum mişcat de această parte a 
discursului prietenului său, nădăjduiesc că n-au să uite să ne trimită la 
amiază nişte vin şi ceva de-ale gurii. La prînzişor n-am avut vreme nici să 
răsuflăm şi mie nu-mi prieşte niciodată mîncarea cînd o înghit îndată după 
ce descalec, măcar că doctorii recomandă lucrul acesta. 

Cedric urmă să istorisească, fără a lua în seamă observaţia prietenului 
său: 

— Trimisul lui Tosti păşi în sală fără să fie tulburat de privirile 
încruntate ale celor din jur şi cînd ajunse în faţa tronului regelui Harold, se 
înclină adînc. "Majestate, spuse el, ce-l aşteaptă pe fratele dumneavoastră 


Tosti dacă depune armele şi vă cere pace?" "Dragostea unui frate şi 
frumosul comitat Northumberland", răspunse mărinimosul Harold. "Dar 
dacă Tosti va primi aceste condiţii, urmă trimisul, ce pămînturi îi veţi da 
credinciosului său aliat, Hardrada, regele Norvegiei?" "Şapte coţi de pămînt 
englezesc, răspunse Harold aprig, sau, fiindcă se zice că Hardrada e un 
uriaş, s-ar putea să-i mai dăm încă două-trei palme de pămînt". Sala răsună 
de aclamații şi cupele fură umplute în cinstea norvegianului, căruia îi urară 
să intre cît mai curînd în stăpînirea pămîntului său englezesc. 

— M-aş fi alăturat din toată inima acestei închinări, căci mi s-a lipit 
limba de cerul gurii, spuse Athelstane. 


— Trimisul, încurcat, îşi urmă Cedric cu însuflețire povestirea, deşi 
aceasta nu-l interesa cîtuşi de puţin pe interlocutorul său, se retrase pentru a 
duce lui Tosti şi aliatului său răspunsul prevestitor de rele dat de fratele său 
jignit. Atunci, depărtatele turnuri din York şi apele însîngerate ale 
Derwentului fură martore ale acelei bătălii cumplite în care, după ce au 
arătat o vitejie fără seamăn, regele Norvegiei şi Tosti au pierit, laolaltă cu 
zece mii dintre cei mai bravi războinici ai lor. Cine ar fi putut crede că în 
mîndra zi cînd această bătălie a fost cîştigată, acelaşi vînt care flutura 
flamurile triumfătoare ale saxonilor umfla totodată pînzele corăbiilor 
normande, îndreptîndu-le spre blestematele coaste ale Sussexului? Cine ar fi 
putut crede că, în cîteva zile, Harold nu avea să mai stăpînească din regatul 
său decît acea parte pe care, în mînia sa, o hărăzise cotropitorului 
norvegian? Şi cine ar fi putut crede că tu, nobile Athelstane, în vinele căruia 
curge sîngele lui Harold şi eu, al cărui tată nu era dintre cei mai slabi 
apărători ai coroanei saxone, vom fi prizonierii unui normand ticălos, chiar 
în sala în care strămoşii noştri au dat acel ilustru banchet? 

— E destul de trist, răspunse Athelstane, dar nădăjduiesc că n-au să 
ne ceară o răscumpărare prea mare. Oricum, nu cred că au de gînd să ne 
lase să murim de foame. Şi totuşi, deşi a trecut de mult ora prînzului, nu-i 
văd să facă pregătiri pentru masa noastră. Uită-te pe fereastră, nobile Cedric 
ŞI vezi după razele soarelui dacă nu a trecut de amiază. 

— O fi trecut, pesemne, răspunse Cedric, dar nu pot să privesc 
aceste vitralii zăbrelite fără ca ele să-mi trezească alte gînduri decît cele 
legate de clipa de față şi de suferinţele ei. Nobilul meu prieten, cînd a fost 
meşterită această fereastră, vitejii noştri strămoşi nu cunoşteau nici arta 
făuririi sticlei şi nici pe aceea a vopsirii ei. Mîndru cum era, tatăl lui 
Wolfganger a adus un meşter din Normandia pentru a-i împodobi sala cu 
aceste vitralii, care împrăştie într-o sumedenie de culori fantastice lumina 
aurie a zilei binecuvîntate de Domnul. Străinul a venit aici fără o leţcaie, era 
un cerşetor slugarnic şi linguşitor, gata să-şi scoată pălăria în faţa celui de 
pe urmă slujitor al casei. S-a întors acasă la el trufaş şi ghiftuit, pentru a 
vorbi hulpavilor săi compatrioți despre bogăția şi simplicitatea nobililor 
saxoni nebunie curată, Athelstane, nebunie prevăzută de mult de către 
acei urmaşi ai lui Hengist şi ai curajoaselor sale triburi, care şi-au păstrat 
datinile atît de curate. Am făcut din aceşti străini nişte prieteni, ne-am 
deschis sufletul în faţa lor, am împrumutat de la ei artele şi meşterii lor şi 
am disprețuit simplitatea şi curajul cu care s-au apărat bravii noştri strămoşi 


şi astfel, cu mult înainte de a cădea doborîţi de armele normanzilor, ne-am 
lăsat cotropiți de artele lor. Vai, cu mult mai bune erau bucatele noastre, 
mîncate în pace şi libertate, decît bunătățile costisitoare, de dragul cărora 
am ajuns robi ai cuceritorilor străini! 

— În clipa de faţă, răspunse Athelstane, mi s-ar părea o trufanda 
chiar şi mîncarea cea mai de rînd. Şi mă uimegşte, nobile Cedric, că ţii atît de 
bine minte faptele trecutului, cînd uiţi, pe cît se pare, pînă şi ora prînzului. 

— Degeaba îi vorbeşti ăstuia despre altceva decît despre burtă! 
mormăi Cedric. Sufletul lui Canut cel Viteaz!5%- a pus stăpînire pe el şi nu 
cunoaşte altă plăcere decît să se ghiftuiască, să se îmbete şi să mai ceară 
încă. Vai! exclamă el, privindu-l cu milă pe Athelstane. 

— Cînd te gîndeşti că o minte atît de întunecată sălăşluieşte într-un 
trup atît de frumos! Cînd te gîndeşti că o misiune atît de măreaţă cum este 
renaşterea Angliei atîrnă de o balama atît de şubredă! Dacă s-ar căsători 
Rowena, sufletul ei nobil şi generos ar mai putea trezi însuşirile bune, 
adormite în acest trup. Dar cum să ating acest ţel atîta vreme cît Rowena, 
Athelstane şi eu însumi sîntem prizonierii unui tîlhar necruţător? Şi s-ar 
putea ca libertatea să ni se fi răpit tocmai pentru că tilharii îşi dau seama de 
primejdia pe care libertatea noastră ar putea s-o însemne pentru cei ce au 
uzurpat drepturile poporului englez. 

În vreme ce Saxonul era cufundat în aceste gînduri dureroase, uşa 
temniţei lor se deschise şi înăuntru păşi un paj care ţinea în mînă un toiag 
alb. Călca plin de importanţă, urmat de patru slujitori, care purtau o masă 
plină de talgere; priveliştea şi mirosul acestora îi apărură de îndată lui 
Athelstane ca o mîngiiere pentru toate neplăcerile prin care trecuse. 
Slujitorui care aduseseră acest ospăț purtau măşti şi mantale. 

— Ce-i vicleimul ăsta? întrebă Cedric. Nu cumva credeți că nu ştim 
al cui prizonieri sîntem, cînd ne aflăm în castelul stăpînului vostru? Spuneți- 
1, urmă el, dorind să se folosească de acest prilej pentru a începe tratative în 
vederea punerii sale în libertate, spuneţi-i stăpînului vostru, Reginald Front- 
de-Boeuf, că nu înţelegem ce temei poate avea să ne răpească libertatea, în 
afară de samavolnica sa dorință de a se îmbogăţi pe socoteala noastră. 
Spuneţi-i că ne supunem lăcomiei sale cum ne-am supune în împrejurări 
asemănătoare unor tîlhari de codru. Să ne înştiințeze ce preţ cere pentru 
libertatea noastră şi i-l vom plăti, dacă, bineînţeles, preţul acesta va fi pe 
măsura mijloacelor noastre. 

Pajul îşi înclină capul fără să răspundă. 


— Şi mai spuneţi-i lui Reginald Front-de-Boeuf, vorbi Athelstane, 
că îi trimit provocarea mea şi îl chem la luptă pe viaţă şi pe moarte, fie 
călare, fie pe Jos, în orice loc prielnic, la opt zile din ziua cînd ne va reda 
libertatea, luptă pe care, dacă e cu adevărat cavaler, nu va cuteza s-o refuze 
sau s-o amîne în aceste împrejurări. 

— Voi aduce la cunoştinţa cavalerului provocarea dumneavoastră, 
răspunse pajul. Pînă atunci vă las să prînziţi. 

Provocarea lui Athelstane suna cam ciudat în gura unui om atît de 
şovăitor, iar efectul ei era simțitor micşorat de faptul că tocmai în acea clipă 
cel ce-o rostea se trudea din greu cu un dumicat uriaş, care dădea de lucru 
ambelor fălci deodată. Totuşi, cuvintele lui Athelstane fură primite de 
Cedric ca o dovadă de netăgăduit că bărbăția se trezea din nou în sufletul 
tovarăşului său, care începuse să-l cam scoată din fire prin nepăsarea lui, în 
ciuda respectului ce-l purta înaltei sale obiîrşii. În semn de aprobare, Cedric 
strînse cu căldură mîna lui Athelstane, dar se simți întrucîtva îndurerat cînd 
îl auzi spunînd că "ar fi gata să se bată cu doisprezece inşi ca Front-de- 
Boeuf dacă în felul acesta şi-ar putea grăbi ieşirea dintr-o temniță unde se 
punea atîta usturoi în supă". Trecînd peste această răbufnire a firii leneşe şi 
lacome a lui Athelstane, Cedric se aşeză în faţa lui şi dovedi în curînd că, 
dacă nenorocirile prin care trecea ţara lui erau în stare să-i alunge din minte 
gîndul mîncării atîta vreme cît masa era goală, totuşi, din clipa în care 
mîncarea se afla pe masă, pofta străbunilor săi saxoni se trezea în el, laolaltă 
cu celelalte însuşiri moştenite de la aceştia. 

Prizonierii abia începuseră să se bucure de masa lor, cînd sunetul 
unui corn le abătu atenţia de la această temeinică îndeletnicire. Cornul 
răsună de trei ori şi atît de puternic, încît ai fi zis că-i chemarea unui cavaler 
din poveste care descăleca în fața vreunui castel fermecat, făcînd ca sălile şi 
turnurile, crenelurile şi turlele acestuia să se destrame ca picla zorilor. 
Saxonii săriră de la masă şi se repeziră la fereastră, dar rămaseră 
dezamăgiţi, deoarece fereastra dădea spre curtea castelului, pe cînd sunetul 
venea de dincolo de zidurile lui. Totuşi sunetul acesta părea să aibă o 
însemnătate deosebită, căci la auzul lui în castel se stîrni o tulburare 
grozavă. 


CAPITOLUL XXII 


"Ah, fiica mea, ducaţii mei, ah, fiica mea, 
Ah ducații mei creştineşti! 

Dreptate, legi! Ah, fiica mea, ducații mei!" 
Negustorul din Veneţia 


Să-i părăsim pe fruntaşii saxoni, care se întoarseră la ospăţul lor de 
îndată ce curiozitatea, nesatisfăcută, le îngădui să asculte din nou chemarea 
poftei pe jumătate săturate şi să pătrundem cu privirea în cotlonul îngrozitor 
în care fusese închis Isaac din York. Sărmanul evreu fusese aruncat în grabă 
într-o temniță boltită a castelului, a cărei podea se afla cu mult sub nivelul 
solului şi care era plină de umezeală, fiind aşezată mai jos chiar decît șanțul 
ce împrejmuia castelul. Singura lumină care pătrundea acolo se strecura 
prin vreo două ferestruici, pe care prizonierul nu le putea atinge cu mîna, 
atît de sus erau. Aceste ferestruici nu lăsau să pătrundă, chiar şi la amiază, 
decît o lumină tulbure şi tremurătoare, care se preschimba într-o întunecime 
deplină cu mult înainte ca restul castelului să fie văduvit de binecuvîntata 
lumină a zilei. Lanţurile şi cătuşele puse altor prizonieri, de la care 
temnicerii se aşteptaseră la încercări de evadare, atîrnau ruginite pe pereții 
temniţei, iar în inelele unuia din aceste lanţuri rămăseseră două oase 
putrede, ce păreau să fi fost cîndva ale unui picior de om, ca şi cum 
prizonierul nu fusese ținut acolo numai ca să moară, ci şi ca să putrezească. 

La un capăt al acestei încăperi îngrozitoare se afla un grătar mare, 
deasupra căruia erau întinşi cîţiva drugi de fier pe jumătate mîncaţi de 
rugină. 

Întreaga înfăţişare a temniţei ar fi putut înspăimînta o inimă mai tare 
decît aceea a lui Isaac, deşi acesta părea să fie mai liniştit sub apăsarea 
primejdiei apropiate decît atunci cînd fusese stăpînit de o spaimă a cărei 
cauză era încă depărtată. Vînătorii încercaţi spun că iepurele e mai îngrozit 
cînd e fugărit de ogari decît atunci cînd se zbate în ghearele lor'?®. . 
Probabil că evreii, prin însuşi faptul că aveau deseori prilejul să se teamă de 
oamenii în mijlocul cărora trăiau, erau oarecum pregătiți sufleteşte pentru a 
îndura tot felul de samavolnicii, aşa încît nici o agresiune nu putea stîrni în 
ei acea uimire care, dintre toate caracteristicile groazei, este cea mai 
distrugătoare. De altfel, Isaac nu se afla pentru prima oară într-o situație atît 
de primejdioasă. El avea o experiență destul de îndelungată în această 
privinţă şi trăgea nădejdea că va izbuti şi de data asta să scape din ghearele 
agresorului. Mai presus de orice, însă, avea de partea lui îndărătnicia 


neamului său şi acea hotărîre neînduplecată cu care israeliții s-au resemnat 
de atîtea ori la chinurile cele mai groaznice la care erau supuşi mai degrabă 
decît să mulțumească poftele tiranilor lor, făcîndu-le pe voie. 

Cu hainele strînse sub el pentru a-şi feri mădularele de umezeala 
podelei, Isaac şedea într-un colţ al temniţei, hotărît să opună o rezistenţă 
pasivă. Cum şedea aşa, cu mîinile împreunate, cu părul vîlvoi şi barba 
răvăşită, în caftanul îmblănit şi cu tichia înaltă pe cap, în lumina aceea 
tulbure şi frîntă, ar fi putut inspira un studiu lui Rembrandt dacă celebrul 
pictor ar fi trăit pe vremea aceea. Evreul rămase aşa aproape trei ore, fără să 
se mişte, pînă ce auzi zgomot de paşi pe scara ce ducea spre temniţă. 
Zăvoarele scrîşniră, balamalele scîrțiiră şi prin portita deschisă intră 
Reginald Front-de-Boeuf, urmat de cei doi sclavi sarazini ai templierului. 

Front-de-Boeuf, un bărbat înalt şi puternic, care-şi petrecuse viaţa în 
războaie şi într-o sumedenie de certuri şi lupte cu baronii feudali şi care nu 
şovăise niciodată să se folosească de toate mijloacele spre a-şi spori puterea, 
avea o față aidoma firii sale. Trăsăturile ei exprimau cu putere pasiunile 
diabolice şi sălbatice ale sufletului său. Cicatricele care-i brăzdau faţa ar fi 
putut stîrni simpatie şi respect pentru vijelia pe care o întruchipau dacă ar fi 
împodobit o faţă cu altfel de trăsături. La Front-de-Boeuf, însă, aceste 
cicatrice nu făceau decît să sporească aerul înfricoşător al feţei sale şi 
groaza stîrnită de simpla lui prezență. Cumplitul baron era îmbrăcat într-o 
haină de piele, lipită de trup şi roasă de armură. Nu avea asupra lui nici o 
armă, în afară de un jungher pe care-l purta la cingătoare şi care slujea ca să 
țină în cumpănă mănunchiul de chei ruginite ce-i atîrna în partea dreaptă. 

Sclavii negri care-l însoțeau pe Front-de-Boeuf îşi lepădaseră straiele 
strălucitoare şi erau îmbrăcaţi acum în nădragi şi surtuce de pînză aspră, cu 
mînecile suflecate deasupra cotului, asemeni măcelarilor în clipa cînd se 
pregătesc să-şi înceapă treaba la abator. Fiecare ținea în mînă un paneraş. 
După ce intrară în temniță, rămaseră la uşă pînă ce Front-de-Boeuf o închise 
şi o zăvori cu mîna lui. După ce luă această măsură de prevedere, el păşi 
încet prin încăpere spre evreu, asupra căruia îşi aţintise privirile, ca şi cum 
ar fi vrut să-l țintuiască la pămînt, întocmai cum unele fiare îşi fascinează 
prada. Părea într-adevăr că ochiu întunecați şi răi ai lui Front-de-Boeuf 
aveau ceva din această putere asupra nefericitului său prizonier. Evreul 
şedea cu gura căscată şi cu ochii ațintiţi asupra cumplitului baron, încercînd 
o groază atît de năprasnică, încît ai fi zis că trupul i se chircea aievea sub 
căutătura cruntă şi ucigătoare a normandului. Nefericitul Isaac din York nu 


numai că pierdu puterea de a se ridica, dar nu mai fu în stare nici să-şi 
scoată tichia, nici să ceară îndurare, într-atit era de tulburat la gîndul că îl 
păşteau cazne grele şi chiar moartea. 

Pe de altă parte, trupul impunător al normandului părea să crească şi 
mai mult, asemenea unui vultur care se umflă în pene în clipa cînd se 
pregăteşte să se năpustească asupra prăzii sale, lipsită de apărare. Se opri la 
trei paşi de colţul în care nefericitul evreu se ghemuise parcă pentru a ocupa 
un cît mai mic spațiu şi făcu semn cu mîna unuia dintre sclavi să se apropie. 
Sclavul negru se apropie şi scoțînd din paner o terezie mare şi mai multe 
greutăți, le aşeză la picioarele lui Front-de-Boeuf, întorcîndu-se apoi 
cuviincios lîngă tovarăşul său. 

Mişcările acestor oameni erau încete şi grave, ca şi cum ar fi fost 
apăsaţi de presimțirea unor grozăvii fără seamăn. Front-de-Boeuf ţinu să 
facă el însuşi începutul, adresîndu-se astfel nefericitului său captiv, cu un 
glas adînc şi solemn, care trezi ecourile jalnice ale temniţei boltite: 

— Cîine blestemat, de neam blestemat, vezi tu terezia aceasta? 
Nefericitul evreu îngăimă un "da" abia auzit. 

— Pe această terezie ai să-mi cîntăreşti o mie de livre de argint, 
potrivit etalonului din Turnul Londrei! tună neîndurătorul baron. 

— Sfinte Abrahame! izbucni evreul, regăsindu-şi în deznădejdea lui 
glasul. Cine a mai auzit de o sumă aşa de mare ca o mie de livre de argint? 
Nici măcar în poveştile menestrelilor nu s-a mai pomenit aşa ceva. Ochii 
cărui om au fost oare bucurați vreodată de priveliştea unei asemenea 
comori? între zidurile Yorkului, chiar de-aţi scotoci casa mea şi casele 
tuturor fraților mei, nu veți găsinici măcar a zecea parte din suma uriaşă 
despre care vorbiti. 

— Sînt un om înţelegător, răspunse Front-de-Boeuf şi dacă nu se 
găseşte argint, mă mulţumesc şi cu aur. Pentru fiecare şase livre de argint ai 
să-mi dai cîte o marcă de aur dacă vrei să-ți scapi hoitul păgîn de o 
pedeapsă cum nici în vis n-ai văzut. 

— Fie-ţi milă de mine, nobile cavaler! se căina Isaac. Sînt un om 
bătrîn, sărac şi lipsit de apărare. Ar fi nevrednic de dumneata să mă dobori. 
E o faptă nevrednică să striveşte un vierme. 

— Bătrîn se prea poate să fii, spre ruşinea smintiţilor care ti-au 
îngăduit să încărunţeşti în camătă şi înşelăciune, răspunse cavalerul. Slab ăi 
fi tu, căci un evreu curajos sau puternic nu s-a mai văzut. Dar bogat se ştie 
că eşti. 


— Îţi jur, nobile cavaler, îţi jur pe legea mea și pe credinţa noastră a 
amîndurora ! 

— Nu jura strîmb, îi tăie vorba normandul şi nu-ţi pecetlui soarta prin 
încăpăţinarea ta pînă ce nu vei pricepe bine ce soartă te aşteaptă. Nu crede 
că-i vorbesc doar ca să te bag în sperieți şi ca să mă folosesc de laşitatea 
josnică pe care ai moştenit-o de la strămoşii tăi. Îţi jur pe ceea ce tu nu 
crezi, pe Evanghelia bisericii noastre şi pe cheile ce i-au fost date pentru a 
lega şi dezlega, că ceea ce am hotărît nu poate fi schimbat! Temniţa asta nu- 
1 un loc de glumit. Prizonieri de o mie de ori mai aleşi ca tine au pierit între 
aceste ziduri şi soarta lor a rămas în veci necunoscută! Însă pe tine te 
aşteaptă o moarte înceată şi chinuitoare, pe lîngă care moartea lor a fost o 
adevărată fericire. 

Cavalerul făcu din nou semn sclavilor să se apropie şi le spuse ceva 
încet, în graiul lor, căci fusese şi el în Palestina, unde deprinsese pesemne 
meşteşugul cruzimii. Sarazinii scoaseră din panerele lor o grămăjoară de 
mangal, o pereche de foale şi un ulcior cu ulei. Unul din ei scapără un 
amnar, iar celălalt aşeză mangalul sub grătarul ruginit despre care am vorbit 
mai înainte şi începu să sufle în foale, pînă ce cărbunii se încinseră, 
răspîndind o lumină roşiatică. 

Vezi tu, Isaac şirul ăsta de drugi de fier de deasupra cărbunilor 
aprinşi? urmă Front-de-Boeuf. Pe patul ăsta fierbinte vei fi culcat, despuiat 
de haine, ca şi cum ai fi întins pe un pat de puf. Unul din sclavii ăştia va 
avea grijă ca focul să ardă mereu sub tine, în timp ce celălalt îţi va unge 
mădularele cu ulei, ca să nu te mistui prea repede. Şi acum, hai, alege între 
patul ăsta de jăratic şi plata a o mie de livre de argint, căci, pe capul tatălui 
meu, n-ai altceva de ales! 

— E cu neputinţă, strigă nefericitul evreu, e cu neputinţă să fie 
adevărat! Bunul Dumnezeu n-a zămislit niciodată o inimă în stare de o 
asemenea cruzime! 

— Nu crede asta, Isaac, spuse Front-de-Bocuf. Te înşeli amarnic. 
Crezi cumva că eu, care am văzut un oraş pustiit, în care mii de creştini, 
compatrioți de-ai mei, au pierit de sabie, de apă şi de foc, mă voi abate de la 
țelul meu la auzul țipetelor şi văicărelilor unui singur evreu nenorocit? Sau 
îti închipui cumva că sclavii ăştia negri, care n-au nici patrie, nici lege, nici 
conştiinţă şi care nu ascultă decît de voinţa stăpînului lor, îţi închipui oare 
că oamenii aceştia, care, la un semn de-al lui, sînt în stare să folosească 
otrava, rugul, pumnalul sau ştreangul, îți închipui cumva că ei vor avea 


milă, cînd nici măcar nu înţeleg limba în care li se va cere îndurare? Fii 
înţelept, bătrîne, desparte-te de o parte din bogăţiile tale, plăteşte unui 
creştin o parte din ceea ce ai dobîndit prin camătă luată celor de aceeaşi 
credință cu el. Prin şiretenie îți vei umple în curînd la loc punga astfel 
golită, dar nu se află pe lume medic sau leac în stare să-ți redea pielea şi 
trupul mistuit pe aceşti drugi de fier. Hai, plăteşte-ţi răscumpărarea şi 
bucură-te că la preţul ăsta poți ieşi dintr-o temniţă ale cărei taine puţini 
dintre prizonierii vîrîți aici au ieşit să le dezvăluie. Nu-mi mai stric gura de 
pomană cu tine: alege între banii tăi şi carnea şi sîngele tău. După cum vei 
alege, aşa îți va fi soarta. 

— Aşa să mă ajute Abraham, Iacob şi toți părinții neamului meu, că 
nu pot face nici o alegere, fiindcă n-am mijloacele să-ți îndeplinesc cererea. 
E peste puterile mele! 

— Pune-ţi mîna pe el şi dezbrăcaţi-l, sclavilor! porunci cavalerul. N- 
au decît să-l ajute, dacă pot, toți părinții neamului lui. 

Sclavii, care se călăuzeau mai degrabă după privirile şi gesturile 
baronului decît după cuvintele sale, înaintară din nou, puseră mîna pe 
nenorocitul Isaac, îl ridicară de pe jos şi ţinîndu-l strîns între ei, aşteptară 
semnalul neînduplecatului baron. Nefericitul evreu se uita ţintă la feţele lor 
şi la aceea a lui Front-de-Boeuf, în nădejdea că va descoperi pe ele vreo 
urmă de milă, dar faţa baronului nu lăsa să se vadă decît acelaşi zîmbet rece, 
posomorîtşi zeflemitor, care vestise începutul cruzimii sale, iar ochii 
sălbatici ai sarazinilor, rostogolindu-se crunt sub sprincenele lor negre şi 
părînd şi mai fioroşi cînd dezvăluiau albul din jurul pupilelor, trădau mai 
degrabă plăcerea tainică pe care o aşteptau la apropiata schingiuire decît 
scîrba de a o săvirşi. Evreul se uită apoi la grătarul încins pe care urma să 
fie culcat şi nevăzînd nici o posibilitate de a-l îndupleca pe călău, dirzenia 
lui se muie. 

— Am să plătesc, spuse el, cele o mie de livre de argint... Adică, 
adăugă după o clipă de tăcere, am să le plătesc cu ajutorul fraților mei, căci 
va trebui să cer pomană ca un cerşetor la uşa sinagogii noastre ca să pot 
strînge o sumă atît de uriaşă. Cînd şi unde trebuie predaţi banii? 

— Aici, răspunse Front-de-Boeuf, aici va trebui să mi-i dai, o să-l 
cîntărim şi o să-i numărăm chiar aici pe podeaua acestei temnițe. Îţi 
închipui cumva că am să te las săpleci de aici înainte de a avea în mînă 
răscumpărarea? 


— ŞI ce garanţie am că mi se va da drumul după plata răscumpărării? 
întrebă evreul. 

— Cuvintul de onoare al unui senior normand, sclavule cămătar! 
răspunse Front-de-Boeuf. Onoarea unui nobil normand e mai curată decît 
aurul şi argintul tău şi al întregului tău neam! 

— Să-mi fie cu iertare, nobile senior, făcu Isaac cu sfială, dar de ce să 
mă-n-cred eu pe de-a întregul în cuvîntul de onoare al unui om care nu 
crede cîtuşi de puţin într-al meu? 

— Pentru că n-ai încotro, jidovule! se burzului cavalerul. Dacă tu ai 
fi acum în York, la tejgheaua ta, iar eu ți-aş cere un împrumut de şekeli, 
atunci tu ai fi cel care-ar hotărî ziua plății şi zălogul. Dar aici e tejgheaua 
mea. Aici te ţin în mînă şi nu vreau să mă înjosesc repetîndu-ți condițiile în 
care-ţi poți redobîndi libertatea. 

Evreul gemu. 

— Ingăduie-mi barem ca o dată cu mine să-şi recapete libertatea şi 
tovarăşii mei de drum. Ei m-au disprețuit ca evreu, dar li s-a făcut milă de 
deznădejdea mea şi fiindcă s-au oprit din drum ca să mă ajute, o parte din 
nenorocirea mea s-a abătut şi asupra lor. Şi-apoi, s-ar putea să contribuie şi 
ei cu ceva la răscumpărarea mea. 

— Dacă vorbeşti cumva despre bădăranii ăia saxoni, răscumpărarea 
lor atîrnă de alte condiții decît a ta. Vezi-ţi de treburile tale, evreule, nu te 
băga în ale altora. 

— Vasăzică, întrebă Isaac, o să fiu pus în libertate numai eu şi cu 
prietenul meu rănit? 

— A cita oară să-ţi spun fiu al lui Israel, că nu trebuie să-ți bagi nasul 
în treburile altora, ci să-ţi vezi numai de-ale tale?! De vreme ce ţi-ai făcut 
alegerea, nu mai rămîne decît să-ți plăteşti răscumpărarea şi asta cît mai 
grabnic. 

— Dar, ascultă-mă, se milogi evreul, ascultă-mă, de dragul averii pe 
care vrei s-o dobîndeşti pe socoteala... 

Aici se opri, de teamă să nu-l scoată din sărite pe cumplitul normand. 
Dar Front-de-Bocuf rîse doar şi întregi el însuşi fraza pe care evreul şovăise 
s-o sfirşească. 

-— Pe socoteala conştiinţei mele, vrei să zici, Isaac. Vorbeşte 
deschis, ţi-am mai spus că-s un om înţelegător. Pot să îndur mustrările unuia 
care pierde, chiar cînd acesta e evreu. Tu n-ai fost atît de răbdător, Isaac, 


cînd l-ai dat în judecată pe Jacques Fitzdotterel pentru că te numise 
"cămătar sugător de sînge", după ce i-ai măcinat averea cu camăta ta. 

— Jur pe Talmud, exclamă evreul, că înălțimea-voastră de înşală în 
această privință. Fitzdotterel a ridicat asupra mea pumnalul în propria mea 
casă pentru că l-am rugat să-mi dea banii înapoi. Sorocul era la Paşti. 

— Puțin îmi pasă ce-a făcut el! spuse Front-de-Boeuf. Eu vreau să 
ştiu, cînd voi primi banii? Cînd voi primi şekelii, Isaac? 

—  Dă-1 voie fiicei mele Rebecca să plece la York, nobile cavaler şi 
de îndată ce cal şi călăreț se vor întoarce, banii... Ajuns aici, Isaac oftă adînc 
şi adăugă după cîteva clipe: Banii îţi vor fi numărați pe podeaua asta. 

— Fiica ta?! izbucni Front-de-Boeuf, parcă uimit. Mi-e martor cerul, 
Isaac, că aş fi vrut să o fi ştiut mai dinainte. Credeam că fata aceea cu ochii 
negri era ibovnica ta şi am dat-o ca slujnică lui Brian de Bois-Guilbert, după 
moda patriarhilor şi a eroilor din vechime, care ne-au lăsat în această 
privinţă un exemplu sănătos. 

Tipătul pe care Isaac îl scoase la auzul acestei veşti îngrozitoare făcu 
să răsune pînă şi bolțile temniţei şi-i ameti într-atît pe cei doi sarazini, încît 
slăbiră strînsoarea. Evreul se folosi de această libertate pentru a se arunca la 
pămînt, cuprinzînd cu mîinile genunchii lui Front-de-Boeuf. 

— Ia tot ce ai cerut, cavalere, ia de zece ori mai mult, osîndeşte-mă la 
ruină şi la cerşetorie, dacă vrei, ba chiar străpunge-mă cu pumnalul, frige- 
mă pe cuptorul ăsta, dar cruţă-mi fata, las-o să plece nevătămată, cu cinstea 
neştirbită. Dacă eşti născut din femeie, cruță onoarea unei fete lipsite de 
apărare. E icoana vie a răposatei mele Raşela, e cel din urmă zălog din cele 
şase ale dragostei ei. Îl vei lipsi oare pe un bătrîn văduv de singura lui 
mîngiiere? Vei condamna oare pe un tată să dorească din suflet ca singurul 
său copil în viaţă să zacă alături de mamă-sa moartă, în mormîntul părinților 
noştri? 

— Aş fi vrut să ştiu mai dinainte treaba asta, rosti normandul, ceva 
mai îmblînzit. Credeam că neamul tău nu iubeşte decît sacul cu bani. 

— Nu ne crede atît de ticăloşi, chiar dacă sîntem evrei, spuse Isaac, 
grăbindu-se să se folosească de acest prilej spre a-şi înduioşa călăul. Vulpea 
fugărită şi chiar chinuita pisică sălbatică îşi iubesc puii, dispreţuita şi 
prigonita seminţie a lui Abraham îşi iubeşte şi ea copiii! 

— Fie, rosti Front-de-Bocuf, am s-o cred pe viitor, Isaac, din milă 
pentru tine, dar acum nu mai ajută la nimic, nu pot schimba ceea ce s-a 
întîmplat şi nici ceea ce va să se întîmple. Mi-am dat cuvîntul camaradului 


meu de arme şi nu l-aş călca nici pentru zece evrei şi evreice! Şi-apoi, de ce 
să crezi că 1 s-a întîmplat ceva rău fetei, chiar dacă a încăput pe mîna lui 
Bois-Guilbert? 

— Are să 1 se întîmple, negreşit are să i se întîmple! exclamă Isaac, 
frîngîndu-şi deznădăjduit mîinile. Cînd s-a mai pomenit oare ca un templier 
să nu se poarte cu cruzime față de bărbaţi şi să nu necinstească femeile? 

— Cîine păgîn! mirii Front-de-Boeuf, fulgerîndu-l cu privirea, 
bucuros pesemne că a găsit un pretext pentru a se mînia iarăşi. Nu lua în 
răspăr sfîntul Ordin al templului Sionului, gîndeşte-te mai degrabă să-mi 
plăteşti răscumpărarea ce mi-ai făgăduit-o, căci de nu, e vai de gîtul tău 
jidovesc! 

— Tilharule, ticălosule! izbucni evreul, întorcînd prigonitorului său 
insultele cu o patimă pe care, deşi o ştia neputincioasă, nu şi-o mai putea 
stăpîni. N-am să-ți plătesc nimic, nici măcar un sfanţ, dacă nu-mi dai înapoi 
fiica neatinsă! 

— Eşti în toate mințile, evreule? întrebă normandul cu asprime. 
Carnea şi sîngele tău cunosc oare vreo vrajă împotriva fierului roşu şi a 
uleiului fierbinte? 

Nu-mi pasă, spuse evreul, pe care dragostea părintească îl făcea să nu 
se mai teamă de nimic. Fă ce vrei! Fiica mea e sînge din sîngele meu şi mi-e 
de o mie de ori mai dragă decît trupul ameninţat de cruzimea ta. N-o să-ți 
dau argintii decît dacă ti-i voi turna topiti în gâtlejul tău lacom, nu, nu-ți voi 
da nici un sfanţ, nazaritene, chiar dacă aş şti că te pot scăpa din iadul afund 
ce-l meriti prin toată viaţa ta! la-mi viața dacă vrei, dar vei recunoaşte că, în 
toiul caznelor la care l-ai supus, evreul a ştiut să-l înfrunte pe creştin. 

— Vom vedea noi asta, spuse Front-de-Boeuf, căci, pe Sfînta crace, 
atît de urîtă de neamul tău blestemat, vei simţi în curînd puterea focului şi a 
oțelului! Dezbrăcaţi-l, sclavilor şi legaţi-l în lanţuri de drugii aceia! 

În ciuda împotrivirii bătrînului, sarazinii îi scoaseră caftanul şi erau 
cît pe ce să-l dezbrace cu totul, cînd în afara castelului răsună de două ori 
chemarea unei goarne, care pătrunse pînă şi în această temniță depărtată; 
numaidecît după aceea glasuri puternice îl chemară pe Reginald Front-de- 
Boeuf. Nedorind să fie găsit în toiul unei astfel de îndeletniciri diabolice, 
cumplitul baron făcu semn sclavilor să dea hainele evreului şi părăsind 
temnița împreună cu ei, îl lăsă pe Isaac să-i mulțumească lui Dumnezeu că-l 
scăpase sau să plîngă amarnic pentru captivitatea fiicei sale şi pentru soarta 


ce o aştepta, după cum aveau să precumpănească în sufletul lui 
simțămintele egoiste sau dragostea părintească. 


CAPITOLUL XXIII 


"Dacă prin vorbe, cu-al blindeții duh, 
N-am să te-nduplec. te voi cuceri. 

Ca un oştean, cu virful spadei mele. 
Și îți voi smulge dragostea cu sila. " 
Doi tineri din Verona 


Încăperea în care fusese închisă domniţa Rowena era împodobită 
bogat, dar fără gust; totuşi, faptul că fusese adusă aici putea fi socotit ca un 
semn de respect, de care ceilalți prizonieri n-avuseseră parte. Dar soția lui 
Front-de-Boeuf, pentru care încăperea aceasta fusese anume mobilată, 
murise de mult şi puţinele podoabe cu care gustul ei o înfrumuseţase erau 
acum în paragină. Tapiseria de pe pereţi atîrna ruptă în multe locuri, iar în 
altele era ştearsă şi decolorată de soare sau roasă de vreme. Totuşi, aşa 
părăginită cum era, această încăpere fusese socotită cea mai vrednică pentru 
prințesa saxonă. Aici ea fu lăsată să cugete asupra soartei ei, pînă ce actorii 
acestei drame nelegiuite îşi vor fi împărțit între ei rolurile pe care urmau să 
le joace. Distribuţia fusese hotărîtă de Front-de-Boeuf, De Bracy şi templier 
după o îndelungată şi aprinsă dezbatere asupra diferitelor foloase pe care 
fiecare din ei voia să le dobîndească din participarea sa la această 
îndrăzneață aventură, dezbatere încheiată în cele din urmă printr-o 
înţelegere asupra soartei ce-o hărăzeau nefericiților lor prizonieri. 

Era pe la amiază cînd De Bracy, în folosul căruia fusese la început 
pusă la cale întreaga aventură, se înfățişă pentru a-şi aduce la îndeplinire 
planul menit să-i asigure mîna şi averea prințesei Rowena. 

De Bracy nu stătuse tot timpul să se sfătuiască împreună cu complicii 
săi, ci găsise răgazul să-şi împodobească făptura cu toate zorzoanele vremii. 
Aruncase cît colo sumanul verde şi masca. Era proaspăt bărbierit şi îşi 
pieptănase părul lung şi bogat în aşa fel, încît să-i cadă în şuviţe pe mantia 
îmblănită. Purta o haină lungă pînă la genunchi, iar cingătoarea care-i 
strîngea mijlocul şi-i sprijinea totodată sabia cea grea era cusută cu fir de 
aur. Am mai vorbit aici despre moda năstruşnică a încălțămintei de pe 


vremea aceea. Pantofii lui Maurice de Bracy ar fi putut concura pentru un 
premiu al extravaganţei cu cele mai bizare încălțări de pe atunci: vîrfurile 
lor erau răsucite şi întortocheate asemeni coarnelor unui berbec. Astfel 
obişnuiau să se îmbrace berbanţii acelei vremi şi în cazul de faţă, această 
toaletă îşi sporea efectul prin frumuseţea trupească şi eleganța mişcărilor 
cavalerului, care avea atît grația unui curtezan, cît şi asprimea unui 
războinic. 

El o salută pe Rowena scoțîndu-şi toca de catifea împodobită cu o 
broşa de aur, care-l înfățişa pe sfîntul Mihai doborîndu-l pe Diavol. Apoi 
arătă prinţesei un scaun, poftind-o să se aşeze. Văzînd că ea rămîne în 
picioare, cavalerul îşi scoase mănuşa din mîna dreaptă şi dădu să o conducă 
spre scaunul acela. Rowena îi respinse însă printr-un gest curtenia, 
spunîndu-i: 

— Dacă mă aflu în faţa temnicerului meu, cavalere — iar 
împrejurările nu-mi îngăduie să cred altfel— prizonierului îi sade mai bine 
să rămînă în picioare pînă ce va şti ce soartă-l aşteaptă. 

— Ah, frumoasă Rowena, răspunse De Bracy, nu te afli în faţa 
temnicerului, ci în faţa prizonierului dumitale. Şi tocmai din ochii dumitale 
frumoşi trebuie De Bracy să primească sentința pe care o aştepţi din partea 
lui. 

— Nu te cunosc, domnule, grăi domniţa, îndreptîndu-şi trupul cu 
toată mîndria rangului şi frumuseţii jignite. Nu te cunosc şi familiaritatea 
neruşinată cu care mi te adresezi în graiul unui trubadur nu poate scuza 
violenţa unui brigand. 

— Frumoasa mea, răspunse De Bracy pe acelaşi ton de mai înainte, 
dumneata însăţi, farmecele dumitale sînt pricina a tot ce am săvîrşit, a tot ce 
a putut nesocoti respectul cuvenit aceleia care e regina inimii mele şi 
luceafărul ochilor mei. 

— Îți spun încă o dată, cavalere, că nu te cunosc şi că e nedemn de un 
bărbat care poartă zale şi pinteni să tulbure astfel tihna unei femei lipsite de 
apărare. 

— Că nu mă cunoşti, iată într-adevăr nenorocirea mea. Totuşi, dă-mi 
voie să nădăjduiesc că numele De Bracy a fost măcar o dată rostit în faţa 
dumitale de către menestrelii şi heralzii care slăvesc faptele de vitejie 
săvîrşite în arenă sau pe cîmpul de bătălie. 

— Lasă atunci pe seama heralzilor şi a menestrelilor grija de a te 
lăuda, cavalere; laudele astea sună mai firesc în gura lor decît în gura 


dumitale. Dar ia spune-mi, care dintre ei va slăvi în cîntecele sale sau în 
vreun hronic memorabila victorie de aseară, victorie dobîndită asupra unui 
bătrîn însoțit de cîțiva ţărani sfioşi? Şi cine va voi să cînte despre prada 
dumitale, o fată nenorocită, adusă împotriva voinţei sale în castelul unui 
tilhar? 

— Eşti nedreaptă, domniță Rowena, spuse cavalerul, muşcîndu-şi 
buzele, oarecum încurcat şi vorbind pe un ton care i se potrivea mai bine 
decît tonul de prefăcută curtenie de la-nceput. Fiind dumneata însăţi la 
adăpost de clocotul pasiunii, nu vrei să îngădui nici o scuză pentru pasiunea 
năvalnică a altuia, chiar dacă aceasta e inspirată de frumuseţea dumitale. 

— Rogu-te, cavalere, să încetezi a vorbi într-un limbaj care-i atît de 
mult folosit de menestrelii hoinari, încît nu se potriveşte în gura unor 
cavaleri sau a unor nobili. Uite, mă sileşti să stau jos din pricina 
dulcegăriilor dumitale ieftine, din care orice mitocan are o provizie ce i-ar 
putea ajunge de azi pîn-la Crăciun. 

— Mîndră demoazelă, spuse De Bracy, aţiţat de faptul că stilul său 
galant nu-i aducea decît dispreţ, mîndră demoazelă, îţi voi răspunde şi eu în 
graiul mîndriei. Află, aşadar, că am venit la dumneata în pețit pe calea cea 
mai potrivită firii dumitale. Căci se vede că îți şade mai bine să ți se facă 
curte cu arcul şi securea decît cu vorbe alese, în limbajul curteniei. 

— Limbajul curteniei, atunci cînd este folosit pentru a acoperi 
grosolănia faptelor, nu este decît cingătoarea unui cavaler pusă la briul unui 
bădăran josnic. Nu mă miră că purtarea mea te descumpăneşte. Ar fi fost 
mai bine pentru onoarea dumitale să fi păstrat îmbrăcămintea şi vorbele 
unui tîlhar decît să-ți învălui faptele tiîlhăreşti în limbajul acesta prefăcut şi 
aerele astea de gentilom. 

— Sfatul dumitale e foarte bun, domniţă, spuse normandul. lată de 
ce, folosind vorbe îndrăzneţe, care se potrivesc cel mai bine cu faptele 
îndrăzneţe, îți spun că nu vei părăsi niciodată acest castel decît ca soție a lui 
Maurice de Bracy! Nu obişnuiesc să dau greş în ceea ce fac şi de altfel, un 
nobil normand nu e dator să-şi justifice prea mult purtarea în fața unei fete 
saxone pe care o cinsteşte oferindu-i mîna. Eşti mîndră Rowena, de aceea 
eşti cu atît mai nimerită să-mi fii soție. Prin ce alte mijloace, în afară de 
această căsătorie, te-ai putea ridica la onoruri atît de înalte şi la un asemenea 
rang princiar? Cum altfel ai putea ieşi din strîmta şi murdara colibă 
țărănească unde saxonii stau laolaltă cu porcii — singura lor avere — 
pentru a ocupa un loc în care vei fi onorată, aşa cum meriţi să fii şi aşa cum 


vei fi, în mijlocul celor mai frumoase femei şi celor mai puternici bărbați 
din întreaga Angle? 

—  Cavalere, răspunse Rowena, coliba ţărănească pe care o 
dispreţuieşti a fost casa în care am copilărit şi crede-mă, cînd o voi părăsi 
— dacă va veni vreodată o asemenea zi — o voi face alături de un bărbat 
nedeprins să dispreţuiască obiceiurile şi locurile în care am crescut. 

— Înţeleg ce vrei să spui, domniţă, zise De Bracy, deşi s-ar putea să 
crezi că vorbele dumitale au un tîlc prea tainic pentru mintea mea. Dar nu-ţi 
închipui că Richard Inimă-de-Leu îşi va redobîndi vreodată tronul şi cu atît 
mai puțin, nu spera că Wilfred de Ivanhoe, favoritul său, te va conduce 
vreodată la picioarele tronului, pentru a fi binecuvîntată acolo ca mireasă a 
lui. Un alt pretendent ar putea fi gelos atingînd această coardă, dar țelul pe 
care mi l-am propus eu nu poate fi schimbat de o asemenea pasiune 
copilărească şi lipsită de speranţă. Află, domniţă, că acest rival se află în 
puterea mea şi că atîrnă numai de mine să trădez taina prezenţei sale în 
castelul lui Front-de-Boeuf, a cărui gelozie i-ar fi mult mai fatală decît 
propria mea gelozie. 

— Wilfred, aici? rosti Rowena cu dispreţ. Asta-i tot atît de adevărat 
pe cît e adevărat că Front-de-Boeuf e rivalul lui. De Bracy o privi ţintă o 
clipă, apoi spuse: 

— Cum, chiar nu ştiai? Nu ştiai oare că Wilfred de Ivanhoe călătorea 
în lectica evreului? Iată un mijloc de transport vrednic de un cruciat al cărui 
braț viteaz trebuia să cucerească Sfintul Mormînt! 

Şi începu să rîdă batjocoritor. 

— Bine, să zicem că e aici, spuse Rowena, silindu-se să pară 
indiferentă, deşi tremura, cuprinsă de o teamă pe care n-o putea stăpîni, dar 
de ce ar fi rivalul lui Front-de-Boeuf şi ce motiv ar avea să se teamă de 
altceva decît de o scurtă întemniţare şi de plata unei răscumpărări onorabile, 
potrivit regulilor cavalerești? 

— Rowena, grăi De Bracy, oare ai căzut şi dumneata în greşeala 
neamului femeiesc, care-şi închipuie că nu poate fi altă rivalitate decît aceea 
stîrnită de farmecele sale? Nu ştii oare că există o gelozie a ambitției şi a 
bogăției, aşa cum există o gelozie a dragostei? Şi nu ştii oare că Front-de- 
Boeuf, gazda noastră, îl va înlătura pe acela care va cuteza să stea în calea 
pretențiilor sale la frumoasa baronie de Ivanhoe cu aceeaşi înverşunare şi 
lipsă de scrupule cu care l-ar înlătura dacă în joc ar fi vreo fetişcană cu ochi 
albaştri? Dar dacă propunerea mea ți-ar surîde, domniță, atunci cavalerul 


rănit n-ar mai avea nici un temei să-i fie frică de Front-de-Boeuf; iar de nu, 
îl vei plînge amarnic, căci se află în mîinile unui om care nu a cunoscut 
niciodată mila. 

— În numele cerului, salvează-l! izbucni Rowena a cărei hotărîre se 
topea în fața temerilor pentru soarta iubitului ei. 

— Pot s-o fac şi chiar vreau, asta şi urmăresc, răspunse De Bracy, 
căci dacă Rowena consimte să fie mireasa lui De Bracy, cine va cuteza să se 
atingă de vreo rudă a ei, de fiul tutorelui ei, de prietenul ei din copilărie? 
Dar preţul acestei ocrotiri trebuie să fie dragostea dumitale. Nu sînt destul 
de romanțios şi nici destul de nătîng pentru a spori fericirea sau a 
preîntîmpina nenorocirea unui om care ar putea deveni o piedică de 
neînlăturat în calea dorințelor mele. Foloseşte-ţi influenţa ce o ai asupră-mi 
pentru a-l salva şi va fi salvat! Dacă vei refuza, Wilfred va muri, iar 
dumneata nu vei fi cîtuşi de puţin mai aproape de libertate. 

— Vorbele dumitale, zise Rowena, au în asprimea lor nepăsătoare 
ceva ce nu se potriveşte cu grozăviile pe care vor să le rostească. Nu pot 
crede că urmăreşti țeluri atît de ticăloase şi nici că puterea dumitale e atît de 
mare. 

— N-ai decît să te legeni în această iluzie pînă ce timpul îi va dovedi 
netemeinicia. Iubitul dumitale, alesul inimii dumitale, zace rănit în acest 
castel. El este o piedică între Front-de-Boeuf şi lucrul la care Front-de- 
Boeuf ține mai mult decît la glorie sau la frumuseţe. O lovitură de pumnal 
sau lance ar fi de-ajuns ca să reducă pentru totdeauna la tăcere această 
piedică. Mai mult decît atît, dacă Front-de-Boeuf s-ar teme cumva că n-ar 
putea da seamă pentru o faptă atît de fățişă, ar porunci medicului să-i dea 
bolnavului o doctorie vătămătoare, sau ar fi destul ca valetul sau 
îngrijitoarea să-i smulgă perna de sub cap, pentru ca Wilfred, sleit de puteri 
cum e, să piară fără vărsare de sînge. Şi Cedric... 

— Şi Cedric, nobilul meu tutore! exclamă Rowena. Sînt vrednică de 
nenorocirea ce s-a abătut asupră-mi pentru că am uitat de soarta lui, 
gîndindu-mă la aceea a fiului său! 

— Şi soarta lui Cedric atîrnă tot de voinţa dumitale, aşa că te las să 
chib-zuieşti, încheie De Bracy. 

Pînă în clipa aceea Rîwena îşi jucase cu un curaj neclintit rolul în 
această scenă chinuitoare, dar fusese curajoasă pentru că primejdia nu i se 
părea nici serioasă, nici apropiată. Era o fată blajină şi sfioasă din fire, 
îndreptățind părerea fizionomiştilor despre oamenii blonzi, dar împrejurările 


în care fusese crescută o căliseră şi o înăspriseră. Obişnuită să vadă că 
voinţa ei e lege pentru toţi, pînă şi pentru Cedric — care era destul de 
autoritar cu ceilalți— ea dobîndise curajul şi încrederea în sine care ne vin 
din deprinderea de a fi ascultați şi respectaţi de cei din jurul nostru. Nu-şi 
închipuia că cineva s-ar fi putut împotrivi dorințelor ei şi cu atît mai puţin 
că le-ar fi putut nesocoti cu desăvirşire. 

Trufia şi obişnuinţa de a domina, care erau la ea a doua natură, o 
părăsiră în clipa cînd îşi dădu seama de gravitatea primejdiei ce-i păştea pe 
iubitul, pe tutorele ei şi pe ea însăşi. lar cînd văzu că voinţa ei, deprinsă să 
fie respectată întru totul de ceilalți oameni, se afla acum în luptă cu voința 
unui om brutal, neînduplecat, conştient de avantajul ce-l avea asupra ei şi 
hotărît să se folosească de el, se simți dezarmată. 

După ce îşi aruncă privirile înjur, ca şi cum ar fi căutat un ajutor care 
nu era nicăieri de găsit şi după ce scoase cîteva exclamaţii Iară şir, ea ridică 
mîinile spre cer şi izbucni în plîns, înciudată şi îndurerată deopotrivă. Era cu 
neputinţă să priveşti o făptură atît de frumoasă cuprinsă de o asemenea 
deznădejde şi să nu fii mişcat; De Bracy nu rămase nepăsător, deşi se simţea 
mai degrabă stînjenit decît înduioşat. Mersese mult prea departe ca să dea 
înapoi şi totuşi vedea limpede că acum nu era chip s-o înduplece pe Rowena 
nici prin argumente logice, nici prin ameninţări. Cavalerul străbătea în lung 
şi în lat încăperea, rugînd-o în zadar pe tînăra îngrozită să se liniştească şi 
chibzuind în sinea lui cum trebuie să se poarte cu ea. 

"Dacă, îşi spunea el, m-aş lăsa înduplecat de lacrimile şi jalea acestei 
fete nemiîngiiate, n-aş dobîndi decît zădărnicirea frumoaselor speranțe 
pentru care am înfruntat atîtea primejdii. Ba, mai mult, m-aş face de rîs în 
faţa prințului loan şi a veselilor săi curteni. Şi, totuşi, îmi dau seama că nu 
sînt făcut pentru rolul pe care-l joc. Nu pot privi netulburat această față 
transfigurată de durere, nici ochii aceştia scăldaţi în lacrimi. Ce bine-ar fi 
fost să rămînă la fel de mîndră ca în clipa cînd am intrat pe uşă, sau măcar 
ca eu însumi să fiu mai tare, să am o inimă de fier, ca aceea a lui Front-de- 
Boeuf!" 

Tulburat de aceste gînduri, cavalerul nu fu în stare decît să o roage pe 
nefericita Rowena să se liniştească, încredințind-o că deocamdată n-avea 
nici un temei să se lase copleşită de deznădejde. Dar tocmai cînd încerca s-o 
liniştească astfel, se auzi sunetul puternic al goarnei, care-i tulburase şi pe 
alți locatari ai castelului, abătîndu-i de la planurile lor de îmbogăţire sau 
desfriu. De Bracy regretă poate mai puţin decît toți ceilalți că fusese 


întrerupt, întrucît convorbirea lui cu domniţa Rowena ajunsese la un punct 
în care 1 se părea la fel de greu să-şi continue planul, pe cît i se părea de 
greu să-l lase baltă. 

Socotim că nu va fi de prisos să aducem aici cîteva dovezi mai 
grăitoare decît episoadele unei povestiri uşuratice, pentru a zugrăvi jalnicul 
tablou de moravuri sugerat cititorului în rîndurile de mai sus. E dureros să te 
gîndeşti că baronii aceştia curajoşi, a căror dîrză împotrivire faţă de coroană 
a dat naştere libertăților Angliei, au fost ei înşişi nişte asupritori atît de 
crunţi, în stare să săvirşească fărădelegi potrivnice nu numai legilor Angliei 
ci şi legilor firii şi umanității. Dar, vai, n-avem decît să luăm din opera 
harnicului istoric Henryt% unul din numeroasele pasaje culese de el din 
cronicile vremii pentru a arăta că ficțiunea însăşi păleşte în fața sumbrei 
realități a grozăviilor săvîrşite în acea epocă. 

Descrierea cruzimilor săvîirşite sub domnia regelui Ştefan de către 
marii baroni şi seniori normanzi, descriere făcută de autorul Cronicii 
saxone, este o mărturie de netăgăduit a fărădelegilor de care erau în stare 
aceşti oameni atunci cînd li se dezlănțuiau patimile. "Ei asupreau cu 
cruzime pe săraci, silindu-i să le dureze castelele, iar cînd acestea erau gata, 
le umpleau cu oameni haini, mai bine zis cu diavoli, care răpeau pe bărbaţi 
şi femei deopotrivă cînd socoteau că au asupră-le bani, îi azvirleau în 
temniţă şi îi supuneau la cazne mai înfricoşătoare decît cele îndurate de 
sfinții mucenici. Pe unii îi înecau în smîrcuri, iar pe alții îi spînzurau de 
picioare, de cap sau de degetele cele mari ale miinilor, deasupra rugurilor 
aprinse. Altora, în sfîrşit, le strîngeau capetele cu o frînghie şi trăgeau de ea 
pînă le pătrundea în creier; de asemeni, prinşii erau azvîrliți în temnițe 
mişunînd de şerpi, aspide şi şopîrle!92:. Dar ar fi o cruzime din parte-ne să-l 
supunem pe cititor la chinul de a citi mai departe această descriere. 

Ca un alt exemplu al acestor roade amare ale cuceririi normande — şi 
poate că exemplu mai grăitor nici nu există — se cuvine să ne amintim că 
împărăteasa Matilda!%: , deşi fiică a regelui Scoției şi mai tîrziu regină a 
Angliei şi împărăteasă a Germaniei, aşadar fiică, soție şi mamă de monarhi, 
a fost silită în timpul primei sale şederi în Anglia (unde fusese trimisă ca să- 
şi facă educaţia) să îmbrace vălul călugăriei, acesta fiind singurul mijloc de 
a scăpa de sub urmărirea unor dezmăţaţi seniori normanzi. Ea povesti 
aceasta în fața unui mare conciliu al clerului englez, arătînd, că era singurul 
temei ce-l avusese pentru a se călugări. Clerul întrunit recunoscu temeinicia 
acestui motiv şi notorietatea împrejurărilor pe care se bizuia, lăsînd astfel o 


mărturie de netăgăduit despre acel ruşinos dezmăţ, care sluțea ca o 
pecingine obrazul epocii. E un lucru îndeobşte cunoscut — zice hotărîrea 
clerului — că, după cucerirea săvîrşită de regele William, curtenii săi 
normanzi, înfumuraţi de o atît de mare biruinţă, nu mai recunoscură altă 
lege în afara patimilor lor dezlănțuite şi nu se mulţumiră să răpească 
saxonilor învinşi ocinile şi averile lor, dar pîngăriră cinstea soțiilor şi 
fiicelor lor, dedîndu-se la desfrîul cel mai deşănţat; de aceea ajunsese lucru 
obişnuit pe vremea aceea ca soțiile şi fetele din familiile nobile să îmbrace 
vălul şi să se adăpostească în mănăstiri, nu din pricina vreunei chemări 
duhovniceşti, ci numai spre a-şi apăra onoarea împotriva ticăloşiei fără frîu 
a bărbaților. 

Cît de cumplit era dezmăţul acelei vremi se vede, aşadar şi din 
declaraţia publică a clerului întrunit în conciliu, declarație consemnată de 
istoricul Eadmer'2*: ; de aceea socotim că nu mai e nevoie să adăugăm 
nimic pentru a dovedi verdicitatea scenelor pe care le-am zugrăvit şi a 
acelora pe care le vom zugrăvi de-aici înainte, pe temeiul materialului 
apocrif cuprins în Manuscrisul Wardour. 


CAPITOLUL XXIV 
"O voi peti ca leul pe leoaică. " 
Douglas 


În vreme ce în alte părţi ale castelului se petreceau scenele înfăţişate 
mai sus, evreica Rebecca îşi aştepta soarta într-un foişor depărtat şi 
singuratic, unde fusese adusă de doi dintre oamenii mascaţi care o răpiseră. 
Intrînd în chilioara aceea, ea dădu ochi cu o babă care bolborosea pentru 
sine un cîntec saxon, ca şi cum ar fi vrut să bată tactul danţului pe care 
vîrtelniţa ei îl juca pe podea. In clipa cînd Rebecca intră, vrăjitoarea înălță 
capul şi-i aruncă una din acele priviri rele şi pizmaşe cu care bătrînii, mai 
ales cînd sînt urîți şi înrăiți, întîmpină tinereţea şi frumuseţea. 

— Ascultă, greier bătrîn, trebuie să te cari de-aici, îi spuse unul 
dintre aceşti doi slujitori. E poruncă de la nobilul nostru stăpîn. Trebuie să 
părăseşti această încăpere ca să faci loc unei musafire mai chipeşe ca tine. 

— Ah, bombăni vrăjitoarea, iată răsplata pe care o primesc pentru 
binele făcut. A fost o vreme cînd, la un cuvînt de-al meu, pînă şi cel mai 


vrednic dintre slujitori ar fi fost dat jos din şa şi scos din slujbă. Şi-acum 
trebuie să mă ridic şi să plec la porunca unei slugi ca tine! 

— Cumătră Urfried, spuse celălalt, fără multă vorbă, scoală-te şi ieşi 
afară. Poruncile stăpînului cată să fie ascultate degrabă. Ai fost tu ce-ai fost 
la vremea ta, bătrîno, dar soarele tău a apus de mult. Acuma semeni cu un 
cal de luptă bătrîn şi trimis să pască bălării. Cîndva ai mers în buiestru, dar 
acum trebuie să te mulțumeşti să mergi tîrîş. Hai, cară-te! 

—  Duhurile rele să vă hărțuiască! izbucni bătrina. Să vă fie 
mormîntul o cuşcă de cîine! Fie ca demonul Zernebock să-mi sfişie trupul 
mădular cu mădular dacă-mi voi părăsi chilia înainte de-a-mi depăna tot 
caierul de cînepă. 

— Atunci vei da socoteală în faţa stăpînului nostru, diavoliță bătrînă! 
rosti omul şi ieşi, lăsînd-o pe Rebecca în tovărăşia bătrînei, pe care se vedea 
astfel silită să o stingherească. 

— Ce ispravă diavolească or mai fi punînd la cale? se întreba 
vrăjitoarea, aruncînd din cînd în cînd Rebeccăi priviri piezişe, pline de 
răutate. A, dar e uşor de ghicit: ochi strălucitori, şuviţe negre, pielea cum e 
hîrtia înainte ca preotul s-o ungă cu mirul lui negru. E lesne de ghicit de ce 
au trimis-o în acest foişor singuratic, unde, dacă tipi, nu te aude nimeni, de 
parcă ai fi la cinci sute de stînjeni sub pămînt. Frumoaso, vecini au să-ţi fie 
bufniţele, ale căror țipete vor fi la fel de auzite şi luate în seamă ca şi ale 
tale. Aha, mai eşti şi străină pe deasupra, adăugă ea, văzînd îmbrăcămintea 
şi cealmaua Rebeccăi. De ce neam eşti? Sarazină sau egipteancă? De ce nu 
răspunzi? De plins văd că ştii să plîngi, ce, ţi-a pierit graiul? 

— Nu te supăra, măicuţă, îngăimă Rebecca. 

— Nu e nevoie să mai spui nimic, răspunse Urfried. Oamenii cunosc 
vulpea după coadă şi pe evreică după vorbă. 

— Fie-ţi milă de mine şi spune-mi la ce mă pot aştepta acum, după ce 
am fost tîrîtă aici. Nu cumva vor să plătesc cu viaţa pentru credinţa mea? 
Mi-aş da-o cu dragă inimă! 

— Viaţa ta, micuţo? făcu vrăjitoarea. Ce plăcere le-ar face să-ți ia 
viaţa? Crede-mă, viaţa ta nu e în primejdie. Au să se poarte cu tine într-un 
fel care pe vremuri era socotit demn de o saxonă de viță nobilă. Nu cumva o 
evreică să se plingă că n-are o soartă mai bună? Uită-te la mine, eram la fel 
de tînără şi de două ori mai frumoasă ca tine cînd Front-de-Bocuf, tatăl 
acestui Reginald, a luat cu asalt, împreună cu normanzii lui, castelul în care 
te afli. Tatăl meu şi cei şapte feciori ai lui au apărat acest castel strămoşesc 


încăpere cu încăpere, colțişor cu colțişor; n-a fost sală, n-a fost treaptă să nu 
fie mînjită cu sîngele lor. Au murit pînă la unul şi înainte ca trupurile să li se 
răcească şi ca sîngele vărsat să se usuce, eu ajunsesem prada învingătorului 
şi batjocura lui! 

— Oare nu pot nădăjdui în nici un ajutor? Nu e oare nici un mijloc de 
a scăpa de aici? întrebă Rebecca. Te-aş răsplăti cu aur dacă mi-ai da o mînă 
de ajutor. 

— Nu te gîndi la aşa ceva, răspunse vrăjitoarea. Nu se poate ieşi de- 
aici decît prin porțile morții. Şi abia tîrziu, tîrziu de tot, adăugă ea 
scuturîndu-şi capul încărunțit, porțile acestea se deschid în fața noastră. Şi 
totuşi e o mîngiiere să te gîndeşti că lăsăm înapoia noastră, pe pămînt, fiinţe 
care vor fi la fel de nenorocite ca şi noi. Rămii cu bine, evreico! Evreică sau 
creştină, soarta ta va fi aceeaşi, căci ai de-a face cu nişte oameni care nu 
cunosc nici ruşinea, nici mila. Adio, îţi zic. Caierul meu a fost tors, cazna ta 
abia începe. 

— Stai, în numele Cerului, mai stai! izbucni Rebecca. Rămii, chiar 
dacă mă umileşti şi mă blestemi, faptul că eşti lîngă mine e totuşi o pavăză. 

— Nici măcar Maica Domnului n-ar fi în stare să te apere, răspunse 
baborniţa. Uite-o, adăugă ea arătîndu-i o icoană primitivă a Sfintei Fecioare, 
priveşte-o şi spune dacă crezi că ea te-ar putea feri de soarta ce te aşteaptă. 

Şi spunînd acestea, ieşi din încăpere, cu faţa schimonosită de un rîs 
batjocoritor, care o făcea să pară şi mai hidoasă ca de obicei. Închise uşa în 
spatele ei şi Rebecca o putu auzi blestemînd fiece treaptă a scării pe care 
cobora cu anevoinţă. 

Rebecca se aştepta aşadar la o soartă mai înfricoşătoare decît cea a 
Rowenei, căci era puţin probabil ca față de o evreică oamenii aceia să se 
poarte cu mănuşi sau cu bruma de respect pe care erau siliți s-o arate unei 
moştenitoare saxone. Totuşi, trebuie spus că, datorită faptului că era 
obişnuită cu asemenea gînduri şi datorită tăriei ei de caracter, evreica era 
mai bine pregătită să înfrunte primejdiile care o pîndeau. Firea ei aprigă şi 
iscoditoare o făcuse încă din copilărie să ghicească, dincolo de huzurul şi 
strălucirea ce domneau în casa părintească sau în casele altor evrei avuti, 
împrejurările tragice în care aceştia se bucurau de bogăția lor. Asemeni lui 
Damocles!9%!- la ospățul rămas de pomină, Rebecca vedea mereu în mijlocul 
acelui lux orbitor sabia atîrnată de un fir de păr deasupra capetelor celor din 
neamul ei. Gîndurile acestea îmblînziseră şi făcuseră mai înţeleaptă o fire 


care, în alte împrejurări, ar fi putut ajunge trufaşă, disprețuitoare şi 
încăpăţînată. 

Urmînd exemplul şi poveţele tatălui ei, Rebecca învățase să se poarte 
politicos cu toţi cei ce se apropiau de ea, dar nu era în stare să-i imite 
slugărnicia fară margini, nefiind stăpînită de gînduri meschine şi de veşnica 
teamă care dicta această slugărnicie. Purtarea ei era supusă, dar demnă, ca şi 
cum, resemnîndu-se la soarta vitregă hărăzită unei fiice a neamului ei 
disprețuit, simţea totuşi că, prin meritele ei, avea dreptul la un rang mai înalt 
decît cel la care tirania absurdă a prejudecăţilor religioase îi îngăduia să 
năzuiască. 

Fiind, aşadar, obişnuită cu vrăjmăşia soartei, ea dobîndise tăria 
sufletească trebuincioasă luptei. Dîndu-şi seama că, în starea în care se afla, 
avea nevoie întîi de toate să-şi păstreze cumpătul, se strădui să fie cît se 
poate de calmă. 

Prima ei grijă fu să cerceteze încăperea în care fusese închisă; din 
păcate, însă, aceasta nu-i oferea prea multe nădejdi nici de scăpare, nici de 
apărare. Chilioara nu părea să aibă nici o portiță secretă şi în afară de uşa 
prin care intrase şi care dădea în clădirea principală, încăperea era 
împresurată de zidurile foişorului. Înăuntru, uşa n-avea nici zăvor şi nici 
drug de fier. Singura fereastră a încăperii se deschidea deasupra unei terase 
crenelate, aflată în partea de sus a foişorului; la început, văzînd-o, Rebecca 
se gîndi că ar putea să scape pe acolo, dar în curînd descoperi că terasa nu 
avea legătură cu nici o altă parte a fortăreței, fiind de fapt un balcon izolat, 
prevăzut cu un parapet, la deschizăturile căruia puteau fi postați cîţiva arcași 
pentru a apăra foişorul şi a feri cu armele lor zidul acestei părți a castelului. 

lată de ce nu se putea bizui decît pe propria ei tărie morală şi pe acea 
adîncă încredere în providenţă caracteristică inimilor mari şi generoase. Cu 
toate că fusese învățată să tălmăcească în chip greşit făgăduielile față de 
poporul ales cuprinse în Sfinta Scriptură, Rebecca nu se înşela socotind că 
fiii Sionului treceau printr-un ceas de grea cumpănă, dar că, într-o bună zi, 
aveau să se bucure de drepturi egale cu creştinii. Pînă una-alta, totul în jurul 
ei arăta că treceau prin cazne şi încercări grele şi că li se cădea să 
pătimească fără nici o vină. Socotindu-se aşadar o victimă a soartei, 
Rebecca meditase îndelung asupra situaţiei în care se afla şi era pregătită 
sufleteşte să înfrunte primejdiile ce păreau să se apropie. 

Prizoniera tremură şi păli totuşi cînd auzi paşi pe scară; uşa chilioarei 
se deschise încet şi un bărbat înalt, îmbrăcat la fel ca bandiții de la care li se 


trăsese toată nenorocirea, intră înăuntru, închizînd uşa în urma lui. Individul 
îşi trăsese pălăria peste ochi şi-şj ținea în aşa fel mantia, încît nu 1 se vedea 
deloc fața. Astfel mascat, ca şi cum ar fi venit să săvîrşească o faptă de 
care-i era lui însuşi ruşine, necunoscutul stătea în faţa prizonierei 
înspăimîntate şi deşi îmbrăcămintea îl arăta a fi un tîlhar, părea stînjenit şi 
nu se putea hotări să spună cu ce scop venise. Din această pricină, Rebecca 
avu răgazul să i-o ia înainte. Silindu-se să-şi păstreze cumpătul, ea îşi 
scoase două brățări scumpe şi un colier, pe care se grăbi să le dăruiască 
presupusului brigand, căci socotea că îi putea cîştiga bunăvoința 
mulțumindu-i lăcomia. 

— Ia-le, te rog, prietene şi pentru numele lui Dumnezeu, fie-ţi milă 
de mine şi de bătrînul meu tată! Podoabele acestea sînt scumpe, dar ele sînt 
o nimica toată pe lîngă cele pe care ţi le-ar dărui tatăl meu dac-am putea ieşi 
liberi şi nevătămați din acest castel. 

— Frumoasă floare a Sionului, răspunse brigandul, deşi perlele 
acestea sînt din Orient, dinții tăi le întrec în albeaţă; diamantele sînt 
scînteietoare, dar nu se pot asemui cu ochii tăi; şi eu, unul, de cînd m-am 
apucat de meseria asta aspră, m-am jurat să pun frumuseţea mai presus decît 
bogăţia. 

— Nu-ţi pricinui dumneata însuţi o pagubă, spuse Rebecca. Primeşte 
această răscumpărare şi fie-ţi milă! Cu aur vei putea cumpăra şi plăceri, dar 
suferințele noastre nu ţi-ar aduce decît remuşcări. Tatăl meu îţi va îndeplini 
orice dorință şi dacă te vei purta cu înţelepciune, îţi vei putea dobîndi cu 
banii noştri dreptul de a intra din nou în rîndurile oamenilor; vei dobîndi 
iertarea păcatelor din trecut, iar pe viitor nu vei mai fi silit să săvirşești 
altele. 

— Frumoase vorbe, rosti banditul în franţuzeşte, socotind pesemne 
că i-ar fi prea greu să susțină o conversaţie pe care Rebecca o începuse în 
limba saxonă. Dar, crin minunat al văii Baca, află că tatăl tău se găseşte în 
mîinile unui alchimist grozav, care ştie să prefacă în aur şi argint pînă şi 
gratiile ruginite ale unei temnițe. Venerabilul Isaac a fost pus într-un 
alambic care va scoate dintr-însul tot ce are mai prețios, fără să mai fie 
nevoie ca eu să-i cer sau tu să-l rogi. Răscumpărarea ta se cuvine să fie 
plătită în dragoste şi frumuseţe; nu voi s-o primesc în nici o altă monedă. 

— Nu eşti brigand, îi spuse Rebecca tot în franţuzeşte, căci un 
brigand n-ar refuza asemenea daruri. Nici un brigand din ţara asta nu 
foloseşte graiul în care mi-ai vorbit. Nu, nu eşti brigand, ci normand, un 


normand nobil, poate, din născare. Ah, fii nobil şi în purtări şi leapădă 
masca asta înfricoşătoare de cruzime şi răutate! 

— lar tu, care ştii să ghiceşti atît de bine, rosti Brian de Bois- 
Guilbert, lăsînd să-i cadă de pe faţă gulerul mantiei, tu nu eşti o adevărată 
fiică a Sionului, ci leit o vrăjitoare din Endor'9% , doar că eşti tînără şi 
frumoasă. Nu, nu sînt un brigand, frumoasă roză a Şaronului. Sînt un om 
dornic mai degrabă să-ţi atîrne la gît şi de braţe perlele şi diamantele care li 
se potrivesc atît de bine decît să te despoaie de aceste podoabe. 

— Ce vrei de la mine dacă nu averea mea? întrebă Rebecca. N-avem 
nimic de împărțit: dumneata eşti creştin, iar eu sînt evreică. O legătură între 
noi ar fi potrivnică legilor, atît celor ale bisericii, cît şi celor ale sinagogii. 

Fireşte că ar fi aşa cum spui! rîse templierul. Să mă cunun cu o 
evreică? Dumnezeule! N-aş face-o nici de-ar fi vorba de regina din Saba!97: 
„Află, de asemenea, dulce fiică a Sionului, că dacă un rege creştin mi-ar 
oferi pe fiică-sa creştină, dîndu-mi şi întreg Languedocul:9- drept zestre, n- 
aş putea să mă căsătoresc cu ea. M-am legat prin jurămînt să nu iubesc vreo 
fată altfel decît par amours??? şi tot astfel o să te iubesc şi pe tine. Sînt 
templier, uită-te la crucea sfiîntului meu ordin. 

—  Cutezi să pomeneşti de ea într-o asemenea împrejurare? izbucni 
Rebecca. 

— Dacă o fac, nu te priveşte pe tine, care nu crezi în semnul 
binecuvîntat al mîntuirii noastre. 

— Cred ceea ce m-au învăţat părinții mei şi dacă credința mea e 
cumva greşită, Dumnezeu să mă ierte! Dar dumneata, cavalere, cum poţi 
vorbi de credință cînd chiar în clipa cînd pomeneşti cu atîta neruşinare de 
semnul crucii eşti pe cale să calci cel mai sfint jurămînt de cavaler şi de om 
al bisericii? 

— Văd că ştii să ţii predici, fiică a lui Sirah, răspunse templierul. Dar, 
dulce preoteasă, îngustele tale prejudecăţi iudaice te împiedică să înţelegi 
înaltele noastre privilegii. Căsătoria ar fi o crimă de neiertat din partea unui 
templier, dar pentru micile nebunii la care m-aş putea deda voi fi foarte 
grabnic iertat la viitorul conciliu al ordinului nostru. Nici măcar Solomon, 
cel mai înțelept dintre monarhi, nici tatăl său, ale căror exemple trebuie să 
recunoşti că au greutate, n-au avut privilegii mai mari decît acelea pe care 
noi, bieți ostaşi ai templului Sionului, le-am cîştigat prin zelul pus în 
apărarea acestui templu. Se-nţelege că apărătorii templului lui Solomon au 
dreptul de a urma exemplul lui Solomon în această privinţă. 


— Dacă nu citeşti Sfinta Scriptură, Vieţile sfinților decît pentru a-ţi 
îndreptăți propria purtare dezmăţată, săvîrşeşti o crimă la fel de mare ca 
acela care scoate otravă din ierburile cele mai sănătoase şi mai 
trebuincioase omului. 

La auzul acestei mustrări, templierul, fulgerînd-o cu privirea, răcni: 

— Ascultă, Rebecca, pînă acum ţi-am vorbit cu blîndeţe, dar de-aici 
înainte voi vorbi ca un cuceritor! Eşti în puterea arcului şi a lăncii mele şi 
prin urmare, potrivit legilor tuturor naţiilor, trebuie să te supui voinţei mele. 
Nu voi ceda nici o iotă din ce mi se cuvine şi dacă va fi nevoie, voi lua cu 
de-a sila ceea ce refuzi rugăminților mele. 

— Înapoi! strigă Rebecca. Stai locului şi ascultă-mă înainte de a 
săvirşi un păcat atît de înfricoşător! Puterea mea poţi într-adevăr s-o 
înfrîngi, pentru că Dumnezeu a lipsit femeia de putere, lăsînd apărarea ei pe 
seama mărinimiei bărbatului; să ştii însă, templierule, că întreaga Europă o 
să afle de ticăloşia dumitale. Dacă prietenii dumitale n-au să se-ndure de 
mine, am să fac apel la bigotismul lor. Fiece conciliu al ordinului 
templierilor, fiecare mănăstire a Ordinului va afla că ai păcătuit, ca un 
eretic, cu o evreică. Cei care nu vor tremura aflînd de păcatul dumitale te 
vor blestema că ai pîngărit pînă-ntr-atit crucea pe care o porți încît să te legi 
de o fiică a neamului meu. 

— Eşti deşteaptă, evreico, răspunse templierul, dîndu-şi seama că 
fata spunea adevărul, că rînduielile ordinului său condamnau în chipul cel 
mai strict şi sub cele mai aspre pedepse aventurile de felul celei pe care o 
punea la cale şi că, în unele cazuri, pedeapsa ajunsese pînă la degradare. 
Eşti foarte isteață, numai că ţi-ar trebui un glas neasemuit de puternic ca să 
poţi fi auzită dincolo de zidurile de fier ale acestui castel. Înăuntrul lor 
gemetele, vaietele, strigătele de ajutor şi apelurile la dreptate se sting 
deopotrivă, învăluite de tăcere. Un singur lucru te poate salva, Rebecca. 
Supune-te soartei, treci la credinţa noastră şi vei ieşi de-aici cu atita 
strălucire, încît vei întrece multe femei normande şi prin luxul şi prin 
frumusețea ta, căci vei fi favorita celui mai bun lăncier dintre apărătorii 
templului. 

— Să mă supun soartei?! izbucni Rebecca. O, cerule şi cărei soarte? 
Să trec la credința dumitale?! Şi mă rog, care e credinţa care adăposteşte la 
sînul ei pe un asemenea ticălos? Dumneata, cel mai bun lăncier dintre 
templieri? Eşti un cavaler laş şi un preot sperjur! Te scuip şi te dispreţuiesc! 


Dumnezeul făgăduinţei date lui Abraham a arătat fiicei sale o cale de 
scăpare chiar din acest abis de ticăloşie! 

Spunînd acestea, ea deschise fereastra zăbrelită ce dădea spre terasă 
şi într-o clipă, se căţără pe parapet, deasupra unui hău înfricoşător. Luat pe 
nepregătite de gestul ei deznădăjduit, fiindcă Rebecca stătuse pînă atunci 
nemişcată, Bois-Guilbert, nu avu vreme s-o oprească. Încercă să păşească 
spre ea, dar ea îi strigă: 

— Rămii unde eşti, mîndrule templier, sau n-ai decît să te apropii! 
încă un pas şi mă voi prăbuşi în prăpastie. Trupul meu se va zdrobi de 
pietrele curții şi-şi va pierde înfăţişarea omenească înainte de a cădea 
victimă cruzimii dumitale! 

Şi Rebecca îşi ridică mîinile împreunate spre cer, ca şi cum înainte de 
a se arunca în prăpastie ar fi cerut îndurare pentru sufletul ei. Templierul 
şovăi şi firea lui neînduplecată, care nu cunoscuse niciodată mila în faţa 
nenorocirii altuia, se muie dintr-o dată, covîrşită de admirația ce-o simţea 
pentru tăria fetei. 

— Dă-te jos de-acolo, fată îndrăzneață! Jur pe pămînt, pe mare şi pe 
ceruri că nu mă voi atinge de tine! 

— Nu mă pot încrede în vorbele dumitale, templierule, spuse 
Rebecca. M-ai învăţat să preţuiesc cum se cuvine virtuțile ordinului din care 
faci parte şi ştiu că următorul conciliu ți-ar da dezlegare pentru acest 
jurămînt, care nu priveşte decît onoarea sau dezonoarea unei nefericite 
evreice. 

— Eşti nedreaptă! exclamă templierul cu aprindere. Îţi jur pe numele 
ce-l port, pe crucea de la pieptu-rhi, pe sabia de la cingătoare, îţi jur pe 
străvechiul blazon al străbunilor mei că nu-ţi voi căşuna nici un rău! Dacă 
nu pentru tine, măcar de dragul tatălui tău, opreşte-te! Voi fi prietenul său, 
căci în acest castel va avea nevoie de un prieten puternic. 

— Vai! O ştiu prea bine, dar oare mă pot încrede în dumneata? 

— Dacă vei avea temei să te plîngi de mine, fie ca armele să-mi fie 
luate iar numele meu să se acopere de ruşine, răspunse Brian de Bois- 
Guilbert. Am călcat multe legi, multe porunci, dar cuvîntul nu mi l-am 
călcat niciodată. 

— Bine, am să te cred, deocamdată, spuse Rebecca şi cobori de pe 
parapet, avînd însă grijă să rămînă aproape de una din deschizături, sau, 
cum li se spunea pe atunci, mîchicoulist2® . Aici rămîn, rosti ea. Stai 
locului, căci de vei încerca să micşorezi măcar cu un pas distanţa dintre noi, 


vei vedea că o evreică preferă să-şi încredinţeze sufletul lui Dumnezeu decît 
onoarea în paza unui templier! 

În timp ce Rebecca vorbea astfel, dîrzenia care şedea atât de bine fetei 
sale frumoase dădea privirilor, ținutei şi purtării ei o demnitate ce părea 
supraomenească. Privirea îi rămăsese neclintită, iar obrajii nu-i păliseră de 
teama unei soarte atît de înfricoşătoare. Dimpotrivă, gîndul că era stăpînă pe 
această soartă şi că, dacă voia, putea să scape prin moarte de pîngărire, 
dădea feţei sale o culoare şi mai vie, iar ochilor ei, o flacără şi mai 
strălucitoare. Bois-Guilbert, mîndru şi neînduplecat cum era, îşi spuse în 
gînd că nu văzuse niciodată frumuseţe mai însuflețită şi mai impunătoare. 

— Să facem pace, Rebecca, rosti el în cele din urmă. 

— Să facem pace, dacă vrei, răspunse Rebecca. Pace, dar păstrînd 
distanţa asta între noi. 

— Nu trebuie să te mai temi de mine, spuse Bois-Guilbert. 

— Nu mă tem de dumneata, răspunse ea. Mulțumită celui care a 
durat acest turn atît de înalt, încît nimeni n-ar supravieţui de s-ar arunca din 
vîrful lui, mulțumită lui şi dumnezeului lui Israel, nu mă tem de dumneata. 

— Eşti nedreaptă, zise templierul. Jur pe pămînt, pe mare şi pe ceruri 
că eşti nedreaptă cu mine! Nu sînt ce par a fi, nu-s crud, egoist şi 
neînduplecat din fire. Femeia m-a învăţat să fiu crud şi sînt crud cu femeile, 
dar n-aş putea fi cu una ca tine. Ascultă-mă, Rebecca, niciodată vreun 
cavaler n-a pus mîna pe lance cu o inimă mai devotată alesei sale decît 
aceea a lui Brian de Bois-Guilbert. E vorba de fata unui mic baron care n- 
avea altă avere decît un turn părăginit, o podgorie neroditoare şi cîteva 
palme de pămînt sterp, lîngă Bordeaux. Numele ei era pomenit oriunde se 
săvîrşeau fapte de arme şi-i mergea vestea pînă hăt-departe, întrecînd în 
faimă numele multor femei care aveau ținuturi întregi drept zestre. Da, 
urmă cavalerul, plimbîndu-se de colo pînă colo pe platforma îngustă, 
cuprins de o însufleţire atît de mare, încît părea să fi uitat cu desăvirşire de 
prezenţa Rebeccăi. Da, isprăvile mele, primejdiile pe care le înfruntam, 
sîngele meu au făcut ca numele Adelaide: de Montemare să fie cunoscut de 
la curtea Castiliei pînă la cea a Bizanțului. Şi care mi-a fost răsplata? Cînd 
m-am întors încărcat de o glorie plătită atît de scump, cu trudă şi sînge, am 
găsit-o cununată cu un boiernaş gascon, al cărui nume nu era cunoscut 
dincolo de strîmta-i moşie! Da, am iubit-o mult şi de aceea m-am răzbunat 
pentru necredinţa ei, m-am răzbunat amarnic. Dar răzbunarea aceasta s-a 


întors împotriva mea. Din ziua aceea am rupt-o cu viaţa şi cu toate 
bucuriile ei. Bărbat în toată firea, sînt lipsit de căldura unui cămin şi nu 
cunosc mîngiierea unei soții drăgăstoase. La bătrinețe nu voi cunoaşte 
duioşia căminului, mormîntul meu va fi singuratic şi nu vor rămîne după 
mine vlăstare care să poarte străvechiul nume de Bois-Guilbert. Am depus 
la picioarele superiorului meu dreptul de a face ce vreau, privilegiul 
neatîrnării. Templierul nu e liber decît cu numele, altminteri e un sclav în 
toate privințele; el nu poate stăpîni nici pămînturi, nici averi; trăieşte, se 
MIŞCĂ şi respiră numai prin vrerea şi bunul plac al altora. 

— Vai! izbucni Rebecca. Dar ce foloase ar putea împlini un sacrificiu 
atît de mare? 

— Puterea răzbunării şi nădejdea de a ne mulțumi ambiția, spuse 
templierul. 

— Slabă răsplată perntru jertfirea unor drepturi la care omenirea ţine 
cel mai mult. 

— Nu spune asta, fata mea, căci răzbunarea este plăcerea zeilor! Şi 
dacă, după cum ne spun preoții, zeii şi-o rezervă pentru ei, e fiindcă o 
socotesc o plăcere prea aleasă pentru a fi gustată de muritorii de rînd. lar 
ambiția? Ambiţia este o ispită, care ar putea tulbura pînă şi pacea cerului! 
Se opri o clipă, apoi urmă: Rebecca, femeia care preferă să moară decît să 
fie dezonorată are de bună seamă un suflet mîndru şi puternic. Trebuie să fii 
a mea! Stai, nu tresări; adăugă el, fireşte că va fi cu asentimentul tău şi în 
condiţiile pe care le vei pune tu însăți. Hotărăşte-te să împărți cu mine 
năzuințe mai cutezătoare chiar decît cele ale monarhilor! Ascultă-mă înainte 
de a-mi răspunde şi chibzuieşte bine înainte de a refuza. Un templier îşi 
pierde, după cum am spus, drepturile sociale, puterea de a face orice 
doreşte, dar el devine mădularul unui corp puternic, în faţa căruia tremură 
de pe acum tronurile, tot astfel cum un strop de ploaie, amestecîndu-se cu 
valurile, devine o părticică din nebiruitul ocean care clinteşte din loc stîncile 
şi scufundă flotele regilor. Un asemenea ocean năvalnic este şi puternica 
noastră ligă. Eu nu sînt membru de rînd al acestui ordin de temut, ci unul 
dintre conducătorii săi de frunte şi am temeiuri să nădăjduiesc că într-o 
bună zi voi putea ţine în mînă toiagul marelui magistru. Ostaşii cei sărmani 
ai templului nu se vor mulţumi să încalece pe grumazul regilor — asta o 
poate face şi un călugăr oarecare, cu sandale de cînepă. Picioarele noastre 
cu tălpi de fier se vor urca pe tronurile lor, mănuşile noastre de fier vor 
smulge sceptrele din mîinile lor. Nici măcar domnia lui Mesia, în care voi 


vă puneţi atîtea speranţe deşarte, n-ar putea da triburilor voastre împrăştiate 
puterea spre care tinde ambiția mea. Caut doar un suflet pe potriva mea 
pentru a împărți cu el acesta putere şi am găsit un asemenea suflet în tine. 

— Nu uita că vorbeşti unei fiice a lui Israel... 

— Nu-mi vorbi de deosebirea dintre credinţele noastre; în adunările 
noastre secrete noi ne batem joc de toate aceste poveşti bune de adormit 
copiii. Nu-ţi închipui că mai sîntem orbiți de nebunia prostească a 
întemeietorilor ordinului nostru, care s-au lepădat de toate plăcerile vieții de 
dragul de-a muri ca nişte martiri: de foame, de sete, de ciumă sau de sabia 
barbarilor, încercînd în zadar să apere un pustiu sterp, ce n-avea preţ decît în 
ochii superstiției. Ordinul nostru şi-a însuşit de multă vreme vederi mai 
îndrăzneţe şi mai largi, descoperind o mai bună răsplată pentru sacrificiile 
noastre. Uriaşele noastre posesiuni în fiece regat al Europei, marea noastră 
faimă militară, care aduce în rîndurile noastre floarea cavalerimii din 
întreaga creştinătate, toate aceste mijloace sînt puse acum în slujba unor 
țeluri la care pioşii noştri întemeietori nici măcar nu visau; țelurile astea sînt 
ascunse oamenilor slabi de înger care intră în ordinul nostru pe temeiul 
vechilor principii şi care, prin puterea superstiţiei, nu sînt decît unelte oarbe 
în mîinile noastre. Dar am să mă opresc aici, nu vreau să ridic tot vălul de 
pe tainele noastre. Goarna aceasta îmi spune că s-ar putea să fie nevoie de 
mine. Gîndeşte-te la ce ţi-am spus. Adio! Nu-ţi cer să mă ierți pentru 
amenințările de la început, căci, iată, se vede că a fost nevoie de ele pentru 
ca firea ta să iasă la iveală. Aurul nu poate fi descoperit decît cu ajutorul 
pietrei de încercare. Mă voi întoarce curînd şi atunci vom sta mai mult de 
vorbă. 

Templierul intră în chilhoara turnului şi cobori apoi scara, lăsînd-o pe 
Rebecca îngrozită nu atît de primejdia morţii de care fusese aproape, cît de 
ambiția nemăsurată a acestui om îndrăzneţ, în mîinile căruia se afla, din 
nenorocire. Cînd intră în chilioară, primul ei gînd fu să mulţumească 
dumnezeului lui Iacob pentru că o apărase şi să-l roage s-o ocrotească şi de- 
aici înainte pe ea şi pe tatăl ei. În rugăciunea ei se strecură şi un alt nume: 
acela al creştinului rănit, pe care soarta îl aruncase în mîinile unor oameni 
sîngeroşi, duşmanii săi fățişi. 

O mustra cugetul din pricină că amesteca pînă şi în rugăciunile ei 
amintirea unui străin de a cărui soartă ea nu putea fi legată — amintirea 
unui nazaritean, a unui duşman al credinţei ei.Dar rugăciunea fusese rostită 


şi nici măcar toate prejudecățile strîmte ale religiei ei n-ar fi putut s-o facă 
pe Rebecca să dorească a-şi lua vorba îndărăt. 


CAPITOLUL XXV 


"In viața mea n-am văzut un răvaş ca ăsta. 
Parcă l-ar ti scris însuşi Diavolul. 
Goldsmith +11: Noaptea greșelilor 


Cînd templierul intră în marea sală a castelului, îl găsi acolo pe De 
Bracy. 

— Mi se pare, spuse acesta, că romanul tău de dragoste a fost 
tulburat, ca şi al meu, de altfel, de goarna asta asurzitoare. Dar fiindcă nu 
prea te-ai grăbit să vii, bănuiesc că ai petrecut ceva mai bine decît mine. 

— Declarația ta n-a avut succes la moştenitoarea saxonă? întrebă 
templierul. 

— Pe moaştele lui Thomas Becket, răspunse De Bracy, domniţa 
Rowena o fi auzit că nu pot îndura să văd o femeie plingînd. 

— Nu umbla cu fleacuri! zise templierul. Căpetenia unei cete de 
lefegii nu se sinchiseşte de lacrimile unei femei! Cîţiva stropi picaţi pe torța 
dragostei nu fac decît să-i întețească flacăra. 

— Îţi mulţumesc pentru stropii tăi, dar află că demoazela a vărsat 
atitea lacrimi, încît ai fi putut stinge cu ele un foc de tabără. Cred că în 
zilele sfintei Niobe!1%:, despre care ne povestea stareţul Aymer!19, nu s-a 
pomenit ca cineva să-şi frîngă mîinile în halul ăsta şi să verse un asemenea 
potop de lacrimi! Demonul apelor a pus stăpînire pe frumoasa saxonă. 

— În schimb, pe inima evreicii a pus stăpînire o legiune întreagă de 
demoni, răspunse templierul, căci socot că unul singur, fie el însuşi 
Apolion, n-ar fi putut inspira o asemenea mîndrie şi hotărîre, de 
neînduplecat. Dar unde-i Front-de-Boeuf? Goarna aceasta răsună din ce în 
ce mai tare. 

— Cred că se tîrguieşţe cu evreul, răspunse De Bracy cu răceală. Se 
vede că urletele lui Isaac au fost mai puternice decît sunetul goarnei. Sir 
Brian, ar trebui să ştii, din proprie experienţă, că un evreu, cînd se desparte 
de averea lui în condiţii de felul acelora pe care e în stare să le ofere 
prietenul nostru Front-de-Boeuf, scoate nişte sunete destul de puternice ca 


să acopere zgomotul unei întregi fanfare de goarne şi de trîmbițe. Dar să 
trimitem un slujitor sa-l cheme. 

În curînd sosi şi Front-de-Bocuf, care, după cum se ştie, fusese 
întrerupt din cruzimile-i sălbatice şi mai zăbovise puţin pentru a da cîteva 
porunci slujitorilor săi. 

— Hai să vedem pricina acestei larme afurisite, spuse el. lată o 
scrisoare şi dacă nu mă înşel, e scrisă în saxonă. 

Se uita la ea, întorcînd-o mereu pe faţă şi pe dos, ca şi cum ar fi 
nădăjduit în felul acesta va ajunge să-i afle cuprinsul, apoi i-o trecu lui De 
Bracy. 

— Pe cîte înţeleg eu, astea sînt semne magice, zise De Bracy, care 
împărțea din plin ignoranța proprie cavalerilor acelei vremi. Capelanul 
nostru a încercat să mă înveţe să scriu, dar cum toate slovele mele semănau 
cu nişte lanci şi spade, bătrînul chilug s-a lăsat păgubaş. 

— Dă-o încoace, spuse templierul. Noi, templieri, sîntem şi oameni 
ai bisericii, aşa încît mințile noastre sînt ceva mai luminate. 

— În cazul ăsta, hai să ne folosim de ştiinţa ta bisericească, rosti De 
Bracy. Ce zice răvaşul? 

— E o provocare la luptă, răspunse templierul, dar, pe Sfînta Fecioară 
din Bethleem, dacă nu cumva e o glumă proastă, aflați că e cel mai 
neobişnuit cartel:!19%- care a trecut vreodată puntea unui castel seniorial. 

— Glumă? izbucni Front-de-Bocuf. Tare-aş vrea să ştiu cine cutează 
să glumească cu mine într-o treabă ca asta! Citeşte-o, sir Brian. 

Templierul citi cele ce urmează: 

"Eu, Wamba, feciorul lui Witless şi măscăriciul unui om nobil şi 
liber, Cedric de Rotherwood, supranumit Saxonul, precum şi eu, Gurth, 
feciorul lui Beowulph, de meserie porcar..." 

— Eşti nebun! îl întrerupse Front-de-Boeuf. 

— Pe sfintul Luca, aşa stă scris! răspunse templierul. Şi urmă să 
citească: ...Eu, Gurth, feciorul lui Beowulph, de meserie porcar al numitului 
Cedric, ajutați de aliații şi prietenii care au îmbrățişat cauza noastră în 
această gîlceava şi anume: vrednicul cavaler care deocamdată se numeşte 
«Le Noir Faineant» şi voinicul yeoman Robert Locksley, supranumit 
«Spintecătorul de nuiele», vă aducem la cunoştinţă ţie, Reginald Front-de- 
Boeuf şi tuturor aliaților şi complicilor tăi, oricare ar fi ei, că: avînd în 
vedere că, fără nici o provocare şi fără nici o pricină, ați răpit în chip 
samavolnic şi cu de-a sila pe nobilul nostru stăpîn, numitul Cedric, pe 


nobila şi slobod născuta domniță Rowena de Hargottstandstede, pe nobilul 
şi slobod născutul Athelstane de Coningsburgh, împreună cu slujitorii lor, 
născuţi liberi sau şerbi; precum şi pe evreul cu numele Isaac din York şi pe 
fiica acestuia, împreună cu un număr de cai şi catîri; toate persoanele nobile 
sus-numite, cu slujitorii şi şerbi lor, precum şi cu caii şi catîrii lor, ca şi 
numitul evreu şi fiica sa se aflau în bună pace cu maiestatea-sa şi călătoreau 
cu supuşi credincioşi ai săi pe unul din drumurile regale. De aceea cerem cu 
hotărtre ca sus-numiţii nobili şi anume: Cedric de Rotherwood, Rowena de 
Hargottstandstede şi Athelstane de Coningsburgh, cu slujitorii, şerbii şi 
suita lor, precum şi cu caii şi cattrii lor, ca şi numitul evreu şi fiica sa, 
împreună cu toate bunurile şi sufletele aflate în stăpînirea lor, să fie 
sloboziți în timp de un ceas de la primirea acesteia şi să ne fie încredinţați 
nouă sau celor pe care îi vom numi pentru a-i lua în primire, neatinşi şi 
nevătămaţi, atît ei, cît şi bunurile lor. Altminteri, vă facem ştire că vă vom 
socoti tîlhari şi mişelnici şi ne vom ridica împotriva voastră în luptă, asediu 
sau altcum, străduindu-ne din răsputeri să vă nimicim. Drept care, 
Dumnezeu să vă aibă în pază. 

Semnat de noi, în ajunul zilei sfîntului Withold, sub marele stejar din 
pădurea Hart-hill, diac fiind un smerit duhovnic, cu credință în Dumnezeu, 
în Sfînta Fecioară şi în sfîntul Dunstan, de la schitul din Copmanhurst." 

În josul zapisului era desenat stîngaci un cap de cocoș cu creastă, sub 
care se putea citi că semnul acesta era iscălitura lui Wamba, feciorul lui 
Witless. Dedesubtul acestui blazon impunător se vedea o cruce, care era 
semnul lui Gurth, feciorul lui Beowulph. Urmau, cu litere apăsate, cuvintele 
"Le Noir Faineant" şi ca o încheiere, se vedea o săgeată destul de bine 
desenată, care închipuia blazonul yeoman-ului Locksley. 

După ce ascultară de la un capăt la altul acest răvaş neobişnuit, 
cavalerii se uitară unul la celălalt uimiţi, fără să scoată o vorbă, ca şi cum 
nu-şi puteau lămuri tîlcul lui. Cel dintîi rupse tăcerea De Bracy, care nu se 
mai putu stăpîni şi izbucni într-un hohot de rîs, la care se alătură, deşi ceva 
mai cumpătat, templierul. Cît despre Front-de-Boeuf, părea, dimpotrivă, 
enervat de veselia lor, socotind-o nelalocul ei. 

— Vă atrag atenția, domnii mei, spuse el, că ar fi mai bine să vă 
sfătuiți ce aveți de făcut în aceste împrejurări decît să vă lăsați în voia unei 
veselii atît de nepotrivite. 

— Front-de-Boeuf nu şi-a venit în fire de cînd a fost trîntit de pe cal, 
îi spuse De Bracy templierului. Pînă şi gîndul de-a fi provocat la luptă îl 


îngrozeşte, măcar că provocarea ne vine de la un măscărici şi de la un 
porcar. 

— Pe sfîntul Mihai, izbucni Froht-de-Boeuf, ți-aş dori să poţi îndura 
singur toată greutatea acestei aventuri, domnule De Bracy! Bădăranu ăştia 
n-ar cuteza să se poarte cu atîta neruşinare dacă n-ar avea sprijinul unor 
bande puternice. Prin pădurea aceea sînt destui fugari care-mi poartă pică 
pentru că păzesc cu atîta străşnicie căprioarele. Într-o zi am poruncit ca un 
haramin de-al lor, prins asupra faptului, să fie legat de coarnele unui cerb 
sălbatic, care l-a sfirtecat cît ai zice "pis"! De-atunci, tilharii au azvîrlit 
asupră-mi cam tot atitea săgeți cîte au fost trase în turnirul de la Ashby! 
Ascultă, adăugă el, adresîndu-se unuia dintre slujitorii săi, ai trimis pe 
cineva să vadă cam pe cîţi oameni se bizuie pentru a-şi pune în aplicare 
această provocare îndrăzneață? 

— În pădure sînt adunaţi cel puţin două sute de oameni, răspunse un 
scutier care aştepta acolo poruncile stăpînului său. 

Stăm bine, n-am ce zice! rosti Front-de-Bocuf. Şi toate astea din 
pricină că v-am pus la dispoziție castelul meu, vouă, care nu ştiţi să vă 
faceți treaba în linişte, fără să stîrniți cuibarul ăsta de viespi chiar sub 
urechile mele. 

—  Viespi? se miră De Bracy. Mai degrabă trîntoni fără ghimpi, o 
bandă de leneşi care cutreieră pădurile şi prăpădesc vînatul, în loc să 
muncească pentru a-şi cîştiga pîinea! 

— Fără ghimpi? izbucni Front-de-Boeuf. Săgeţile cu crăcane, lungi 
de o jumătate de stînjen, cu care ştiu să tragă straşnic la țintă, le țin foarte 
bine loc de ghimpi. 

— Destul, cavalere, mai mare ruşinea! spuse, templierul. Hai mai 
bine să ne chemăm oamenii şi să pornim la atac. Un cavaler, ba, ce să zic, 
un slujitor înarmat e de ajuns pentru a dobori douăzeci de ţărani din ăştia. 

— E de ajuns, ba chiar prea mult, zise De Bracy. Mi-ar fi şi ruşine să- 
mi încrucişez lancea cu-a lor! 

— Ai avea temei, cavalere templier, răspunse Front-de-Boeuf, dacă 
ar fi vorba de turci sau mauri, sau de ţăranii slabi de înger ai Franţei, 
viteazule De Bracy. Dar ăştia sînt yeomen-i englezi, cărora nu le sîntem 
superiori decît prin armele şi caii noştri; numai că aceştia nu ne vor fi de 
prea mare folos în pădure. Zici să pornim la atac? Păi n-avem destui oameni 
nici măcar pentru a apăra castelul. Cei mai buni oameni ai mei sînt plecaţi 
la York. Tot acolo e şi ceata ta, De Bracy. Acum n-avem decît vreo douăzeci 


de oameni, în afară de noi ăştia cîțiva, care ne-am vîrît în treaba asta 
nebunească. 

— Nu cumva te temi că sînt îndeajuns de puternici ca să ia cu asalt 
castelul? întrebă templierul. 

— Nu, Sir Brian, răspunse Front-de-Bocuf, pentru că haraminii, deşi 
au într-adevăr o căpetenie îndrăzneață, n-au maşinării, nici scări pentru 
escaladare şi nici conducători încercaţi, aşa încît castelul meu poate să-i 
înfrunte cu uşurinţă. 

— Trimite vorbă în vecini, spuse templierul, să-şi strîngă oamenii şi 
să vină în ajutorul a trei cavaleri asediați de un măscărici şi de un porcar în 
castelul seniorial al lui Reginald Front-de-Boeuf! 

— Glumeşti, cavalere, răspunse acesta. La cine vrei să trimit? 
Malvoisin se afla acum la York cu slujitorii lui, la fel ca şi ceilalți aliați ai 
mei; ar fi trebuit să fiu eu însumi acolo de n-ar fi fost aventura asta 
afurisită! 

— Atunci trimite la York şi cheamă-ne înapoi oamenii, spuse De 
Bracy. Dacă ţărănoii vor rezista văzînd drapelul meu desfăşurat sau oastea 
mea de lefegii, voi recunoaşte că sînt cei mai viteji haiduci care au tras 
vreodată cu arcul prin păduri. 

— Şi pe cine vrei să trimit cu solia? întrebă Front-de-Boeuf. Tîlharii 
or să ocupe toate potecile şi or să smulgă de la pieptul omului nostru 
scrisoarea. Am o idee, adăugă el după o clipă de tăcere. lempliere, fără 
îndoială că ştii să scrii la fel de bine cum ştii să citeşti; de-am putea găsi 
uneltele de scris ale capelanului meu, care a murit acum un an, în toiul 
chiolhanelor de Crăciun..., 

— Tertați-mă, îi întrerupse scutierul, care încă nu plecase, mi se pare 
că bătrîna Urfried le-a pus la păstrare undeva, din dragoste pentru duhovnic. 
Am auzit-o spunînd că el a fost cel din urmă bărbat care i-a vorbit cu acea 
curtenie cerută bărbaţilor cînd au de-a face cu femeile. 

— Du-te şi caută-le, Engelred, îi spuse Front-de-Bocuf. Şi-atunci, 
templiere, vei întocmi un răspuns la această îndrăzneață provocare. 

— Aş dori mai degrabă să răspund cu vîrful spade: decît cu cel al 
penei, dar fie cum doreşti, zise Bois-Guilbert. 

Se aşeză aşadar şi scrise în graiul franţujilor o epistolă cu următorul 
cuprins: 

"Sir Reginald Front-de-Boeuf, împreună cu nobilii săi cavaleri aliați 
nu primesc provocări din partea unor sclavi, şerbi sau fugari. Dacă acela 


care-şi spune «Cavalerul Negru» e cu adevărat cavaler, s-ar cuveni să ştie că 
printr-o asemenea cîrdăşie se degradează şi prin urmare, nu are nici un drept 
să ceară socoteală unor oameni bravi, de viţă nobilă. În ce-i priveşte pe 
prinşii noştri, vă cerem din creştinească milă să trimiteţi un preot pentru a-i 
spovedi şi pentru a-i împăca cu Domnul, întrucît hotărîrea noastră de 
nestrămutat este de a-i executa încă azi-dimineaţă, cînd capetele lor, puse pe 
creneluri vor arăta tuturor cît ne sinchisim noi de cei care au vrut să le vină 
în ajutor. Drept care, vă cerem încă o dată să trimiteţi aici un preot ca să-i 
împace cu Domnul, dacă vreți să le fiți de folos pentru cea din urmă oară pe 
acest pămînt." 

Scrisoarea fu împăturită şi înmînată scutierului; acesta, la rîndul său, 
o dădu solului, care aştepta afară răspuns la misiva adusă de el. 

După ce-şi îndeplini astfel misiunea, yeoman-ul se întoarse la 
cartierul general al aliaților, aflat în clipa aceea sub un stejar bătrîn, cam la 
trei zboruri de săgeată depărtare de castel. Acolo, Wamba şi Gurth, 
împreună cu Cavalerul Negru, Locksley şi Călugărul Vesel — aliaţii lor — 
aşteptau cu nerăbdare un răspuns la provocarea trimisă. În jurul lor şi ceva 
mai departe, se aflau numeroşi yeomeni viteji; straiele lor cîmpeneşti şi 
chipurile lor asprite de vînturi vădeau îndeajuns de limpede care era 
îndeletnicirea lor obişnuită. Peste două sute de yeomen-i se şi strînseseră 
acolo, iar alții soseau necontenit. Căpetenule se deosebeau de ceilalți doar 
prin pana pe care o purtau la pălărie; îmbrăcămintea, armele şi celelalte 
lucruri erau în toate privinţele la fel cu ale tuturor. 

Pe lîngă aceste cete, sosiseră, ca să dea o mînă de ajutor, cîteva 
grupuri mai puţin închegate şi mai slab înarmate, formate din locuitorii 
saxoni ai tîrgului din apropiere; sosiră de asemenea şi mulți şerbi şi slujitori 
de pe întinsa moşie a lui Cedric. Puţini dintre ei aveau asupră-le alte arme 
decît acele unelte ţărăneşti pe care nevoia le preschimbă uneori în arme 
războinice. Ţăpoaie pentru mistreți, coase, îmblăcii şi alte asemenea scule 
erau armele lor de căpetenie, deoarece normanzii, aplicînd obişnuita politică 
a cuceritorilor, nu îngăduiau saxonilor învinşi să se folosească de săbii şi 
sulițe. Aşa se face că ajutorul pe care erau în stare să-l dea saxonii nu putea 
fi nici pe departe atît de puternic pe cît ar fi trebuit să fie, avînd în vedere 
puterea acestor oameni, marele lor număr şi însufleţirea ce le-o inspira 
gîndul luptei pentru o cauză dreaptă. Epistola templierului fu înmînată 
căpeteniilor acestei oştiri pestriţe. 


Spre a-i cunoaşte cuprinsul, ei se adresară întîi capelanului. Vrednicul 
om al bisericii zise: 

— Pe toiagul sfîntului Dunstan, care a adus mai multe oi în turmă 
decît toiagul oricărui alt sfint al raiului, jur că nu pot să vă desluşesc ce scrie 
aici, fiindcă n-am habar de semnele astea franţuzeşti sau arăbeşti. 

Şi spunînd acestea, îi trecu scrisoarea lui Gurth, care scutură 
morocănos din tcap şi i-o înmîna lui Wamba. Măscăriciul se uită cu luare- 
aminte la fiecare dintre cele patru colțuri ale epistolei, rînjind ca unul care 
pricepe tot, întocmai cum rînjesc maimuţele în asemenea împrejurări. Apoi 
făcu o tumbă şi-i dădu scrisoarea lui Locksley. 

— Dacă literele astea lunguieţe ar fi arcuri, iar cele scurte ar fi săgeți, 
aş mai putea pricepe ceva, zise cinstitul yeoman, dar din păcate tilcul acestei 
scrisori mi-e la fel de depărtat pe cît e cerbul cînd e la o poştă de mine. 

— Văd că tot eu trebuie să fiu cărturarul, spuse Cavalerul Negru şi 
luînd scrisoarea din mîinile lui Locksley, o citi mai întîi în gînd şi-i tălmăci 
apoi înţelesul în graiul saxonilor. 

— Cum, să-l execute pe nobilul Cedric?! strigă Wamba. Pe Sfînta 
cruce, cavalere, cred că te-nşeli! 

— Nu mă-nşel cîtuşi de puţin, prietene, am spus întocmai ce scrie 
aici, dădu răspuns cavalerul. 

— Atunci, pe sfîntul Thomas din Canterbury, zise Gurth, vom pune 
mîna pe castel chiar de-ar fi să-l sfărîmăm cu unghiile! 

— Alte arme nici n-avem ca să-l sfărîmăm, zise Wamba. Numai că 
mîinile mele nu prea-s bune să sfărîme piatră. 

— A, nu e decît un şiretlic, ca să cîştige timp, îşi dădu cu părerea 
Locksley. Nu vor cuteza să săvirşească o crimă pentru care i-aş pedepsi 
cumplit. 

— Tare-aş vrea ca printre noi să fie cineva în stare să se strecoare în 
castel pentru a afla ce se întîmplă pe-acolo, spuse Cavalerul Negru. Avînd 
în vedere că ne cer să le trimitem un duhovnic, călugărul acesta ar putea să- 
şi îndeplinească pioasa chemare şi totodată să afle ceea ce vrem să ştim. 

— Dar-ar ciuma în tine şi-n povaţa ta! izbucni cinstitul călugăr. 
Ascultă, Cavalere Leneş, ţi-am mai spus că o dată ce-mi scot anteriul, s-a 
isprăvit şi cu popia mea şi cu sfinţenia mea, pînă şi latineasca o uit! Iar cînd 
sînt cu sumanul verde pe mine, mai degrabă aş putea dobori douăzeci de 
căprioare decît să spovedesc un creştin. 


— Mă tem, zise Cavalerul Negru, tare mă tem că printre noi nu-i 
nimeni în stare s-o facă pe preotul o bucată de vreme. 

Oamenii se uitară unii la alții, dar rămaseră tăcuţi. 

— Văd că tot nebunul trebuie să facă pe nebunul şi să-şi pună gâtul 
într-un laţ, de care oamenii cu minte se feresc, spuse Wamba după cîteva 
clipe. Scumpii mei frați şi concetățeni, aflați că, înainte de a îmbrăca 
straiele astea fistichii, am purtat straie ţărăneşti şi urma să mă fac călugăr, 
dar mi s-au aprins creierii şi nu mi-a mai rămas după aia destulă minte ca să 
fiu altceva decît măscărici. Nădăjduiesc că, mulțumită rasei acestui călugăr 
şi cu ajutorul sfințeniei şi învățăturii popeşti însăilate în gluga ei, voi fi 
socotit vrednic de a aduce bunului nostru stăpîn şi tovarășilor săi de 
nenorocire mîngîierea lumească şi sufletească de care au atîta nevoie. 

— Crezi că are destulă minte? îl întrebă Cavalerul Negru pe Gurth. 

— Nu ştiu, răspunse acesta, dar chiar dacă n-are, m-aş mira să nu fie 
îndeajuns de isteţ încît să tragă foloase din sminteala lui. Una ca asta nu i s- 
a întîmplat de cînd e pe lume. 

— Hai, îmbracă rasa, prietene, zise cavalerul şi spune-i stăpînului 
tău să ne trimită veste cum stau lucrurile în castel. Numărul apărătorilor 
acestuia nu poate fi prea mare, aş pune rămăşag cinci contra unu că printr- 
un atac îndrăzneţ şi neaşteptat i-am putea înfrînge. Hai, du-te, nu e vreme de 
pierdut. 

— Pînă atunci, spuse Locksley, vom împresura cu atîta străşnicie 
castelul, încît nici o muscă nu va putea ieşi de acolo cu veşti. Prietene, urmă 
el, adresîndu-i-se lui Wamba, spune-le tiranilor că orice samavolnicie 
săvîrşită împotriva prizonierilor va fi pedepsită cu asprime. 

— Pax vobiscum!!li2! îi răspunse Wamba, care se şi îmbrăcase în 
straiele călugărești. 

Şi maimuţărind ținuta solemnă şi impunătoare a unui călugăr, 
măscăriciul porni să-şi îndeplinească solia. 


CAPITOLUL XXVI 


"Chiar calul cel mai nărăvaş 
E rece citeodată 
„Tar cel mai liniştit trăpaş 


Ades focos s-arată. 

Tot astfel, cite-un popă-l vezi 
Că pe nebunul face, 

Jar vreun nebun, de-l cercetezi, 
E popă bun şi pace! 

Dintr-un cîntec bătrinesc. 


Cînd măscăriciul, înveşmîntat cu rasa şi gluga călugărului şi încins cu 
frînghia lui înnodată, ajunse în fața porții castelului lui Front-de-Boeuf, 
străjerul îl întrebă cum îl cheamă şi ce vînt îl aduce. 

— Pax vobiscum răspunse măscăriciul. Sînt un călugăr sărman din 
ordinul sfîntului Francisc!1%:. şi vin aici pentru a-mi face datoria faţă de 
nişte nefericiți prizonieri, aflaţi în acest castel. 

— Se vede că eşti un călugăr curajos, zise străjerul, dacă vii aici, 
unde, în afara unui beţivan de duhovnic, n-a mai cîntat nici un alt asemenea 
Cocoş, de mai bine de douăzeci de ani. 

— Vesteşte-mă, rogu-te, stăpînului acestui castel, răspunse aşa-zisul 
călugăr. Fii sigur că mă va primi cu dragă inimă, iar cocoşul va cînta în aşa 
fel, încît întreg castelul să-l audă. 

— Prea bine! grăi străjerul. Dar dacă ar fi să se întîmple cine ştie ce 
din pricină că mi-am părăsit postul de dragul matale, vom vedea noi dacă 
rasa de franciscan poate fi o pavăză împotriva unei săgeți în stare să 
doboare şi-o gîscă sălbatică! 

După ce rosti această ameninţare, îşi părăsi foişorul şi porni spre sala 
cea mare a castelului, pentru a aduce neaşteptata veste că un călugăr se afla 
la poartă şi cerea să fie primit de îndată. Spre marea lui mirare, primi de la 
stăpînul său porunca de a-l lăsa numaidecît înăuntru pe călugăr. Şi după ce 
întări paza la intrare, ca să se pună la adăpost împotriva oricărei surprize, 
străjerul îndeplini, fără teamă, porunca primită. Nesăbuita încredere în sine 
care-l împinsese pe Wamba să ia asupră-şi această primejdioasă solie se 
dovedi un reazem destul de şubred în clipa cînd măscăriciul se pomeni în 
faţa unui om atît de cumplit şi de temut ca Reginald Front-de-Boeuf. El îşi 
bolborosi Pax vobiscum-ul, pe care se bizuia în bună măsură pentru a-şi 
susține curajul, dar îl bolborosi cu mai multă tulburare şi şovăire ca pînă 
atunci. Cum însă Front-de-Boeuf era obişnuit să vadă oameni de toate 
rangurile tremurînd în faţa lui, sfiala aşa-zisului călugăr nu-l puse cîtuşi de 
puţin pe gînduri. 


— Cine eşti şi de unde vii, călugăre? întrebă el. 

— Pax vobiscum! repetă măscăriciul. Sînt un sărman slujitor al 
sfintului Francisc, care, cutreierînd prin aceste pustietăţi, a încăput pe mîna 
tîlharilor — Cum zise Scriptura: Quidam viator incidit in latrones Z- 
care tîlhari m-au trimis în acest castel ca să-mi îndeplinesc datoria 
duhovnicească față de doi inşi osîndiți de cinstita voastră judecată. 

— Aha, foarte bine! răspunse Front-de-Boeuf. Ai putea să-mi spui 
cucernice părinte, cam cîţi tîlhari sînt pe-acolo? 

— Viteze cavaler, răspunse măscăriciul, nomen illis legio — numele 
lor e legiune. 

— Spune-mi pe şleau cîți sînt la număr, căci dacă nu, părinte, 
anteriul şi frînghia cu care eşti încins n-au să te poată apăra de mînia mea! 

— Vai, cor meum eructavit, adică era cît pe-aci să-mi sară inima din 
piept de frică. Dar fiindcă vrei să ştii, eu, unul, socot că sînt pe puţin cinci 
sute de oameni, peomen-i şi norod la un loc. 

— Cum? izbucni templierul, care intrase tocmai atunci în sală. Atît 
de multe sînt viespile? E vremea să zdrobim acest cuibar nesănătos.ŞI 
luîndu-l pe Front-de-Boeuf la o parte, îi şopti: Îl cunoşti pe preotul ăsta? 

— Nu-l cunosc, e călugăr la o mănăstire depărtată. 

— Atunci, fă bine şi nu-i destăinui planurile noastre, spuse 
templierul. Trimite-l la ceata de lefegii a lui De Bracy, cu poruncă scrisă de 
a veni de îndată în ajutorul stăpînilor lor. Pînă una-alta, pentru ca tunsul să 
nu bănuiască nimic, lasă-l să-şi facă în voie treaba, adică să-i pregătească pe 
porcii ăia de saxoni pentru abator. 

— Aşa voi face, rosti Front-de-Boeuf şi porunci apoi unei slugi să-l 
ducă pe Wamba în încăperea unde erau închişi Cedric şi Athelstane. 

Departe de a-l linişti, întemnițarea îl făcuse şi mai nervos pe Cedric. 
Se plimba de la un capăt la altul al încăperii, cu aerul unuia care înaintează 
împotriva inamicului sau pentru a lua cu asalt o cetate asediată; uneori îşi 
vorbea sieşi, alteori i se adresa lui Athelstanc, care aştepta răbdător şi liniştit 
sfîrşitul acestei aventuri digerînd cu o seninătate deplină bucatele ce i se 
serviseră din belşug la prînz şi nesinchisindu-se prea mult de durata 
captivității sale, despre care ştia că, asemenea tuturor relelor de pe pămînt, 
avea să se sfirşească potrivit voinţei Celui-de sus. 

— Pax vobiscum! rosti măscăriciul, intrînd în încăpere. Sfintul 
Dunstan, sfiîntul Denis, sfîntul Duthoc şi toţi ceilalți sfinți să vă 
binecuvînteze şi să vă ocrotească. 


— Intră, îi răspunse Cedric aşa-zisului călugăr. În ce scop ai venit 
aici? 

— Ca să vă rog să vă pregătiți de moarte, zise măscăriciul. 

— E cu neputinţă! rosti Cedric, tresărind. Oricît de cutezători şi de 
ticăloşi ar fi, cred că nu au curajul să săvîrşească o cruzime atît de 
neîntemeiată. 

— Vai, oftă măscăriciul, nu-i poți opri amintindu-le de omenia lor, 
cum nu poți înfrîna un cal nărăvaş cu nişte hățuri de mătase. De aceea, 
nobile Cedric şi viteazule Athelstane, aduceți-vă aminte de păcatele pe care 
le-aţi săvîrşit, căci chiar azi veți fi chemați să dați socoteală în fața unui 
scaun mai înalt. 

— Auzi, Athelstane? izbucni Cedric. Trebuie să ne pregătim inimile 
pentru această din urmă călătorie, căci e mai bine să murim cum mor 
oamenii decît ca nişte sclavi. 

— Sînt gata să înfrunt tot ce poate născoci mai groaznic ticăloşia lor, 
răspunse Athelstane şi mă voi duce la moarte la fel de liniştit cum mă duc la 
masă. 

—  Pregăteşte-ne aşadar pentru îndeplinirea sfintelor noastre 
îndatoriri, părinte, spuse Cedric. 

— Stai niţel, nenicule! zise măscăriciul pe tonul lui obişnuit. Mai 
bine priveşte de două ori înainte de a face saltul în beznă. 

— Pe legea mea, exclamă Cedric, glasul ăsta parcă mi-e cunoscut! 

— E glasul credinciosului dumitale rob şi măscărici, răspunse 
Wamba, scoţindu-şi gluga. De-ai fi ascultat povaţa unui nebun, n-ai fi fost 
astăzi aici. Urmează măcar acum sfatul unui nebun şi nu vei mai rămîne 
multă vreme aici. 

— Ce vrei să spui, nebunule? făcu Saxonul. 

— Atita doar: îmbracă anteriul ăsta şi încinge-te cu frînghia; sînt 
singurele straie bisericeşti pe care le-am purtat vreodată; ieşi liniştit din 
castel şi lasă-mi mie mantia şi cingătoarea, căci am să fac eu saltul cel mare 
în locul matale. 

— În locul meu? exclamă Cedric, uimit de această propunere. Păi au 
să te spînzure, sărmanul meu nebun! 

— Facă ce vor, zise Wamba. Eu, unul, trag nădejde că, fără a-ţi da de 
ruşine rangul, feciorul lui Witless va sta în laţ cu aceeaşi demnitate cu care 
străbunicul său, judele, îşi purta colanul la gît. 


— Bine, Wamba, răspunse Cedric, am să primesc de astă dată 
propunerea ta. Dar cu o condiție: vei schimba hainele nu cu mine, ci cu 
nobilul Athelstane. 

— Nu, pe sfîntul Dunstan! se împotrivi Wamba. N-ar avea nici o 
noimă. E drept ca feciorul lui Witless să se jertfească pentru a salva viața 
fiului lui Hereward, dar n-ar fi deloc înțelept ca el să-şi dea viaţa pentru un 
om ai cărui părinți erau străini de-ai săi. 

— Ticălosule, părinții lui Athelstane au fost regi ai Angliei! se 
burzului Cedric. 

— Din partea mea puteau să fie ce voiau, dar gîtul mi-e prea zdravăn 
legat de umeri ca să se lase sucit de dragul lor. De aceea, bunul meu stăpîn, 
primeşte pentru matale însuţi ce-ţi propun, sau, dacă nu, lasă-mă să ies 
din,această temniţă la fel de slobod cum am intrat. 

— Să se veştejească bătrînul copac ca să trăiască tînăra nădejde a 
pădurii! rosti Cedric. Salvează-i viaţa nobilului Athelstane, credinciosul 
meu Wamba! E o datorie a tuturor oamenilor în vinele cărora curge sînge 
saxon. Tu şi cu mine vom înfrunta împreună mînia dezlănţuită a crunţilor 
noştri asupritori, în vreme ce el, liber şi în afara oricărei primejdii, va trezi 
sufletele compatrioților noştri, îndemnîndu-i să se răzbune. 

— Nu, taică Cedric, spuse Athelstane, strîngîndu-i mîna, căci trebuie 
spus că ori de cîte ori era trezit din nepăsare şi silit să cugete sau să 
acționeze, faptele şi simțămintele sale nu erau nevrednice de sîngele lui 
nobil. Nu, mai degrabă aş rămîne în temnita asta o săptămînă întreagă, 
hrănindu-mă cu apă şi pîine uscată, decît să mă folosesc de prilejul de a 
scăpa oferit stăpînului său de către acest sclav bun la suflet. 

— Lumea zice că sînteți oameni înţelepţi, spuse măscăriciul şi că eu 
sînt nebun de legat, dar, nene Cedric şi vere Athelstane, nebunul va hotărî în 
locul vostru, scutindu-vă de truda de a mai rosti fel de fel de drăgălăşenii 
obositoare. Eu sînt ca iapa lui John Duck, care nu voia să poarte în spinare 
decît pe stăpîn. Am venit să-mi salvez stăpînul, iar dacă el nu vrea să-l 
salvez, fie, n-am decît să mă-ntorc acasă. Dacă vrei să-i faci un bine cuiva, 
nu merge să-l faci altuia, că binele nu-i minge să-l treci din mînă în mînă. 
Nu vreau să fiu spînzurat decît pentru cel ce mi-e stăpîn de cînd m-am 
născut. 

— Primeşte, nobile Cedric, nu scăpa acest prilej, spuse Athelstane. 
Prezenţa ta i-ar putea încuraja pe prietenii noştri să încerce să ne salveze, pe 
cînd dacă ai rămîne aici, am fi cu toții pierduţi. 


— Spune-mi, este oare vreo nădejde de ajutor dinafară? întreba 
Cedric, privindu-l pe măscărici. 

— Cred şi eu că este! exclamă Wamba. Dă-mi voie să-ți spun că dacă 
ai îmbrăca anteriul ăsta, e ca şi cum ai purta mantie de general. Cinci sute 
de oameni aşteaptă prin apropiere, iar eu eram azi-dimineață una din 
căpeteniile lor. Tichia mea de nebun trecea drept cască, iar bîta mea, drept 
baston de general. Rămiîne de văzut ce folos au să tragă oamenii aceia 
înlocuindu-l pe nebun cu un om înţelept. Zău, mă cam tem că au să piardă 
din vitejie ceea ce ar putea cîştiga în înțelepciune. Aşadar, drum bun, 
stăpîne şi nu fi hain cu bietul Gurth şi cu cîinele lui, Fangs. Şi fie ca creasta 
mea de cocoş să atîrne în sala castelului din Rotherwood, ca oamenii să-şi 
aducă aminte că mi-am dat viaţa pentru stăpînul meu, ca un... nebun 
credincios. 

Ultimele cuvinte fură rostite pe jumătate în glumă, pe jumătate serios, 
încît lui Cedric îi dădură lacrimile. 

— Atita vreme cît pe pămînt vor avea preţ, credința şi iubirea, 
amintirea ta va fi păstrată, rosti Cedric. Dar nădăjduiesc că voi găsi 
mijloacele să vă salvez pe Rowena şi pe tine, Athelstane şi pe tine, 
sărmanul meu Wamba... Nu, n-o să fiu mai prejos ca tine în această privinţă. 

Cei doi îşi şi schimbaseră hainele între ei, cînd deodată Cedric se 
simţi îmboldit de îndoială: 

— Nu cunosc nici o altă limbă afară de graiul meu natal şi de cîteva 
vorbe din normanda lor blestemată. Cum o să pot eu să trec drept un popă 
cucernic? 

— Toată taina stă în două vorbuliţe: Pax vobiscum! spuse Wamba. Îţi 
va sluji de răspuns la toate întrebările lor. Fie că vii sau că pleci, fie că 
mănînci sau bei, fie că binecuvintezi sau afuriseşti, Pax vobiscum! te va 
scoate din orice încurcătură. Vorbuliţele astea sînt la fel de folositoare 
pentru un călugăr precum măturoiul pentru o vrăjitoare sau bagheta pentru 
un magician. Rosteşte-le numai, dar cu glas adînc, grav şi vei vedea că 
nimic nu le poate sta în cale. Vorbele astea cad ca o vrajă asupra tuturor, fie 
ei paznici sau santinele, cavaleri sau scutieri, pedestrași sau călăreți. Mă 
bate gîndul că dacă m-or duce miine la spînzurătoare şi lucrul e foarte cu 
putinţă, n-ar fi rău să încerc ce putere au vorbele astea asupra călăului. 

— Dacă-l vorba pe-aşa, spuse Cedric, am şi intrat în tagma popilor. 
Pax vobiscum! Nădăjduiesc că voi ține minte parola. Nobile Athelstane, cu 
bine. Rămîi cu bine şi tu, sărmanul meu băiat, inima ta bună mă face să uit 


că eşti slab de minte. Vă voi salva sau, de nu, mă voi întoarce să mor alături 
de voi. Sîngele nobil al regilor noştri saxoni nu va fi vărsat atîta timp cît mie 
îmi va curge sînge în vine. Nimeni nu se va atinge nici măcar cu un fir de 
păr de nebunul acesta inimos care-şi primejduieşte viața pentru stăpînul său, 
atîta vreme cît Cedric se va putea împotrivi, oricît de mare ar fi primejdia. 
Aşadar, rămîneţi cu bine! y 

— Cu bine nobile Cedric, spuse Athelstane. Nu uita că unui călugăr îi 
şade bine să primească a fi ospătat, dacă au să-ți dea cumva de mîncare. 

— Cu bine, nenicule, rosti Wamba şi nu uita: Pax vobiscum! 

Încurajat astfel, Cedric porni la drum şi în curînd i se ivi prilejul de a 
încerca puterea acelei vrăji atotputernice despre care-i vorbise măscăriciul. 
Într-un coridor întunecos, cu bolta joasă, prin care se străduia să ajungă în 
sala cea mare a castelului, îi ieşi în cale o femeie. 

— Pax vobiscum! spuse falsul călugăr, grăbindu-se să-şi vadă de 
drum. Cînd, un glas gingaş i se adresă astfel: 

— Et vobis quaeso, domine reverendissime, pro misericordia 
vestras , 

— Sînt cam tare de-o ureche, îi răspunse Cedric într-o saxonă curată, 
şoptindu-şi apoi sieşi: Fir-ar al dracului de nebun cu Pax vobiscum-ul lui, cu 
tot! Am dat greş de la bun început! 

Însă cum pe vremea aceea nu era lucru neobişnuit ca un preot să fie 
surd de urechea lui latinească şi cum persoana care i se adresase cunoştea 
foarte bine acest adevăr, îi răspunse tot în saxonă: 

— Te rog din suflet, părinte, fii bun şi grijeşte pe un prizonier rănit 
care se află în acest castel. Dăruieşte-i şi lui şi nouă mila pe care o 
propovăduieşte sfînta biserică. Niciodată o faptă bună nu va fi adus un mai 
înalt folos mănăstirii dumitale. 

— Copila mea, răspunse Cedric, încurcat din cale-afară, puţinul răgaz 
ce-l mai am înainte de a părăsi acest castel nu-mi îngăduie să-mi 
îndeplinesc datona duhovnicească. Trebuie să mă grăbesc; de graba mea 
atîrnă viața sau moartea unor oameni. 

— Dar, părinte, stărui fata, te conjur pe legămîntul dumitale de 
monah să nu laşi fără povaţă şi sprijin pe cel suferind şi asuprit. 

Să mă ia dracul şi să mă lepede în rîul Ifrin, alături de sufletele lui 
Odin şi Thor!10 , răspunse Cedric, pierzîndu-şi răbdarea. 

Și ar fi continuat pe acelaşi ton cu totul nepotrivit înfățișării sale 
cucernice dacă în vorba lor nu s-ar fi amestecat vocea spartă a Urfriedei, 


bătrîna cotoroanţă din turn: 

— Cum aşa, puicuţo, se adresă ea fetei, aşa înţelegi tu să răsplăteşti 
bunătatea cu care ţi-am îngăduit să ieşi din temnita aceea? ÎL sileşti pe un 
călugăr preacuvios să se folosească de asemenea vorbe necuviincioase ca să 
scape de stăruinţele unei evreice? 

— Evreică?! exclamă Cedric, agăţindu-se de acest pretext ca să-şi ia 
tălpăşiţa. Lasă-mă să trec, femeie, nu mă pot opri, dacă ţii la viață! Nu vreau 
să mă pîngăresc, vin tocmai de la sfinta mea slujbă. 

— Vino pe aici, părinte, zise cotoroanţa, văd că eşti străin de castelul 
ăsta, aşa că nu poţi ieşi fără ajutorul unei călăuze. Vino-ncoace, căci am a-ţi 
vorbi. Iar tu, fiică a unei seminţii blestemate, du-te în odaia bolnavului şi ai 
grijă de el pînă mă întorc. Vai de tine dacă mai ieşi o dată de acolo fără voia 
mea! 

Rebecca se retrase. Prin rugămințile ei izbutise să smulgă Urfriedei 
îngăduința de a părăsi turnul, iar cotoroanţa îi ceruse în schimb să aibă grijă 
de rănit, de Ivanhoe, adică tocmai ceea ce voia şi Rebecca din toată inima. 
Dîndu-şi seama de primejdia care-o păştea şi dornică să se agate de orice 
mijloc de scăpare, Rebecca îşi pusese întrucîtva nădejdea în călugărul acela, 
care, după cum aflase de la Urfried, pătrunsese în acest castel blestemat. De 
aceea ea pîndise întoarcerea aşa-zisului călugăr cu gîndul să-i vorbească şi 
să încerce a-l cîştiga de partea prizonierilor. De neizbînda acestei încercări 
cititorul a aflat adineauri. 


CAPITOLUL XXVII 


— Sărmano, n-ai putea vorbi 
Decit de fărădelegi. Acestea 
Vădite sînt. Ursita-ți ştii, 

Dar haide, deapănă-ți povestea! 
— NU, chinul meu e mai cumplit. 
M-apasă fărdelegi mai crunte. 
Mi-e cugetul prea copleșit 

Și am a-ți spune multe, multe. 
Un sprijin dacă n-am găsit, 
Măcar urechea-ţi să m -asculte!" 
Din Judecata lui Crabbe 8 


După ce, cu strigătele şi amenințările ei, o sili pe Rebecca să se 
întoarcă în încăperea din care ieşise, Urfried îl duse pe Cedric, mai bine zis 
îl trase după ea într-o cămăruţă, a cărei uşă avu grijă să o închidă de îndată. 
Scoase apoi dintr-un dulap o carafă cu vin şi două ulcele, le aşeză pe masă 
şi-i puse o întrebare care suna mai degrabă a constatare: 

— Eşti saxon, părinte, să nu zici nu! Şi văzînd că Cedric nu se 
grăbeşte să-i răspundă, urmă: Urechile mele se bucură la auzul graiului 
natal, cu toate că nu-l aud decît rareori şi atunci doar din gura servitorilor 
nenorociți şi înjosiți, pe umerii cărora trufaşii normanzi pun cele mai grele 
şi mai murdare poveri din acest castel. Eşti saxon părinte, da, saxon şi 
măcar că eşti un slujitor al Domnului, pari a fi un om liber. Graiul tău sună 
plăcut urechilor mele. 

— Cum adică, preoţii saxoni nu au voie să viziteze castelul? întrebă 
Cedric. Eu socot totuşi că e de datoria lor să aducă mîngîiere copiilor 
asupriţi şi prigoniți ai pămîntului. 

— Nu prea vin pe aici, sau dacă vin, le place mai degrabă să ospăteze 
la masa învingătorilor decît să asculte gemetele compatrioților lor. Cel puţin 
aşa le merge vestea, căci eu, una, nu ştiu mare lucru. De zece ani încoace, 
castelul ăsta nu şi-a deschis porțile în faţa nici unui preot, în afară de un 
capelan normand dezmăţat, care obişnuia să petreacă nopțile împreună cu 
Front-de-Boeuf, dar acela a fost de mult chemat să dea socoteală pentru 
purtările lui. Însă tu eşti saxon, un preot saxon şi am să-ţi fac o întrebhre. 

— Sînt saxon, dar de bună seamă că nu-s vrednic de numele de preot, 
răspunse Cedric. Lasă-mă să-mi văd de drum. Jur că mă voi întoarce, sau 
dacă nu, voi trimite pe unul din frații noştri mai vrednici să-ți asculte 
destăinuirea. 

— Stai puţin, spuse Urfried. Glasul pe care-l auzi acum va fi în 
curînd înăbuşit de ţărîna rece şi n-aş vrea să cobor în mormînt ca o făptură 
ticăloasă, aşa cum am trăit. Dar trebuie să beau vin ca să am tăria de a 
povesti grozăvia vieţii mele. 

Îşi turnă vin într-o ulcică şi-l bău cu o lăcomie înfricoşătoare, ca şi 
cum ar fi vrut să soarbă pînă şi ultima picătură. 

— Vinul mă ameţeşte, spuse ea, ridicînd ochii spre tavan după ce goli 
ulcica, dar nu e-n stare să mă-nveselească. Bea, părinte, dacă vrei să-mi poți 
asculta povestea fără să te prăbuşeşti pe podea. 


Cedric ar fi vrut să se lipsească de această sinistră tovărăşie de beție, 
dar semnul pe care i-l făcuse bătrîna arăta atîta nerăbdare şi atita 
deznădejde, încît se supuse şi dădu pe gît o ulcică plină. Bătrîna păru 
mulțumită şi-şi începu povestea: 

— Părinte, nu din născare sînt nenorocita pe care o vezi acum. Eram 
liberă, fericită şi respectată, ba, mai mult, iubeam şi eram iubită. Acum sînt 
o sclavă nenorocită şi umilită. Am fost jucăria patimilor stăpînilor mei atîta 
timp cît mai eram frumoasă, dar de cînd această frumuseţe s-a veştejit, am 
ajuns ținta disprețului, urii şi batjocurii lor. Te mai miri, părinte, că urăsc 
omenirea şi mai presus de orice, neamul care m-a făcut să mă schimb 
astfel? Oare căzătura plină de zbircituri care stă în faţa ta, cotoroanţa a cărei 
mînie nu e-n stare să se rostească decît în blesteme neputincioase, va putea 
uita că a fost cîndva fiica nobilului thane de Torquilstone, în faţa căruia 
tremurau o mie de vasali? 

— Eşti fiica lui Torquil Wolfganger?! exclamă Cedric, dîndu-se cu 
cîțiva paşi înapoi. Tu, tu eşti fiica acelui nobil saxon care-a fost prietenul şi 
tovarăşul de arme al tatălui meu? 

— Prietenul tatălui tău? îl îngînă Urfried. Atunci în faţa ochilor mei 
se află Cedric Saxonul, fiindcă nobilul Hereward de Rotherwood n-avea 
decît un fecior, al cărui nume e vestit printre compatrioţii săi. Dacă tu eşti 
Cedric de Rotherwood, atunci ce-i cu straiele astea bisericeşti? Oare ai 
pierdut şi tu nădejdea de a-ţi salva patria şi ai căutat în umbra bisericii 
adăpost împotriva asupririi? 

— N-are-a face cine sînt, rosti Cedric, povesteşte mai departe, femeie 
nenorocită, deapănă-ţi povestea păcatelor şi crimelor tale! Nu se poate să nu 
fie şi o crimă la mijloc, însuşi faptul că trăieşti miroase a crimă. 

— Da, există o crimă în viaţa mea, răspunse nenorocita. O crimă 
cumplită, înfricoşătoare, care-mi apasă pieptul ca o povară şi pe care nici 
măcar flăcările iadului n-o pot şterge: Da, a respira între aceste ziduri 
mînjite cu sîngele nobil şi curat al tatălui şi al fraților mei, a trăi între ziduri 
ca ibovnică a ticălosului care i-a ucis, împărtăşindu-i plăcerile şi fiindu-i 
totodată, roabă, înseamnă o crimă şi un blestem. 

— Nefericito! izbucni Cedric. În timp ce prietenii tatălui tău ca 
orice inimă cu adevărat saxonă, care bătea întru pomenirea sufletului lui şi a 
sufletelor vitejilor săi fii şi care nu o uitau în rugăciunile lor nici pe Ulrica, 
deoarece socoteau că fusese şi ea ucisă în timp ce toți plîngeau şi cinsteau 
amintirea celor ucişi, tu duceai o viaţă vrednică de ura şi disprețul nostru, 


legîndu-ţi soarta de cea a nemernicului tiran care i-a omorît pe cei mai 
apropiați şi mai dragi ție şi care a vărsat sînge de prunc ca să nu lase in viață 
nici un moştenitor al nobilei case a lui Torquil Wolfganger, da, cu omul 
acesta ţi-ai găsit să trăieşti, legată în lanţurile unei dragoste nelegiuite! 

— Da, într-adevăr, în lanţuri nelegiuite, dar nu în lanţurile dragostei! 
strigă bătrîna. Dragostea ar poposi mai degrabă pe tărîmul veşniciei decît 
sub aceste bolți blestemate. Nu, cel puţin în această privinţă nu mă simt 
vinovată, căci chiar în clipele cînd înduram vinovatele sale dezmierdări, ura 
împotriva lui Front-de-Bocuf şi a neamului său îmi stăpînea sufletul. 

— ÎI urai şi totuşi trăiai cu el, nenorocito! N-aveai oare nici un 
pumnal, nici un cuțit la îndemînă? Norocul tău a fost că, ducînd o asemenea 
viaţă, tainele unui castel normand sînt la fel de pecetluite ca tainele 
mormîntului, căci dacă aş fi visat măcar că fiica lui Torquil trăieşte fără 
ruşine cu ucigașul tatălui ei, sabia unui saxon adevărat te-ar fi găsit şi în 
braţele ibovnicului tău! 

— Oare într-adevăr ai fi făcut dreptate numelui lui Torquil? întrebă 
Ulrica, fiindcă acum putem să n-o mai numim Urfried. Atunci, eşti un 
adevărat saxon, aşa cum te arată faima! Căci chiar înăuntrul acestor ziduri 
blestemate, unde, cum bine spui, păcatul se învăluie în taine de nepătruns, 
da, chiar şi aici a răsunat numele lui Cedric, iar eu, nenorocită şi înjosită, m- 
am bucurat la gîndul că a mai rămas în viaţă un om în stare să răzbune 
nefericita noastră seminţie. Dar am trăit şi eu clipe de răzbunare — am aţiţat 
vrajba între duşmanii noştri, am prefăcut orgiile lor în certuri sîngeroase, am 
văzut sîngele lor curgînd, le-am auzit horcăitul de muribunzi! Uită-te la 
mine, Cedric, oare nu desluşeşti pe această faţă veştedă şi ticăloşită nici o 
urmă a trăsăturilor lui Torquil? 

— Nu-mi pune astfel de întrebări, Ulrica, rosti Cedric cu amărăciune 
amestecată cu scîrbă. Trăsăturile feţei tale o fac să semene cu fața unui mort 
însuflețită de demoni. 

— Fie, răspunse Ulrica. Totuşi, aceste trăsături demonice erau masca 
unui înger al luminii cînd izbuteau să semene vrajbă între bătrînul Front-de- 
Boeuf şi fiul său, Reginald. Întunecimea iadului trebuia să ascundă ceea ce 
a urmat, dar răzbunarea cată să ridice vălul de pe nişte grozăvii care-ar fi în 
stare să scoale şi morţii din morminte, dîndu-le grai să cuvînte. De multă 
vreme mocnea focul discordiei între bătrînul tiran şi sălbaticul său fiu; de 
multă vreme hrăneam în taină această ură potrivnică firii; ea a izbucnit într- 
un ceas de beţie şi asupritorul meu a fost doborit la propria-i masă de mîna 


propriului său fiu! lată ce taine ascund aceste bolți! Prăbuşiţi-vă, bolți 
afurisite! strigă ea, ridicînd privirile. Îngropaţi sub dărîmăturile voastre pe 
toți cei ce cunosc îngrozitoarea taină! 

— lar tu, fiinţă păcătoasă şi nenorocită, ce-ai devenit după moartea 
asupritorului tău? întrebă Cedric. 

— Ghiceşte, dar nu întreba. Am trăit aici, în castel, pînă ce 
bătrîneţea, o bătrînețe timpurie, mi-a pecetluit chipul cu trăsăturile ei 
înfricoşătoare; am trăit dispreţuită şi hulită acolo unde fusesem cîndva 
ascultată; am fost silită să-mi potolesc setea de răzbunare, care odinioară 
avea un cîmp atît de larg, cu micile răutăți ale unei slugi nemulţumite şi cu 
blestemele deşarte ale unei zgripțuroaice neputincioase, fiind osîndită să 
aud din turnul meu singuratic larma ospeţelor la care altădată luam parte sau 
tipetele şi gemetele noilor victime ale tiranului. 

— Ulrica, spune-mi, cum ai îndrăznit să-i vorbeşti unui om 
înveşmîntat în straie de călugăr, cînd inima ta tînjeşte încă după răsplata 
pierdută a fărădelegilor tale şi mă tem, chiar după faptele prin care ai 
dobîndit acea răsplată?! Gîndeşte-te, nenorocito, cu ce ti-ar fi putut ajuta 
însuşi binecuvîntatul Eduard de-ar fi fost aici, în locul meu? Monarhul 
confesor era înzestrat de ceruri cu puterea de a tămădui rănile trupului, dar 
numai Domnul poate lecui lepra sufletului. 

— Nu mă părăsi, aprig proroc al mîniei! strigă ea. Ci spune-mi, dacă 
poți, cum se vor sfirşi aceste noi şi înfricoşătoare presimţiri ce mi-au 
năpădit singurătatea? De ce oare faptele săvirşite cu atîta vreme în urmă se 
ridică în faţa mea ca nişte grozăvii noi şi de neînlăturat? Ce soartă o 
aşteaptă dincolo de mormînt pe cea căreia Domnul i-a hărăzit pe pămînt o 
ursită atît de înspăimîntătoare? Mai degrabă m-aş întoarce la Woden, Hertha 
şi Zernebock, la Mista şi la Skogula, la toți zeii strămoşilor noştri păgîni, 
decît să mai îndur groaznicele presimţiri ce m-au bîntuit în ultima "vreme 
atit în ceasurile de veghe, cît şi în cele de somn. 

— Nu sînt preot, spuse Cedric, întorcîndu-şi cu scîrbă faţa, ca să nu 
mai vadă această jalnică întruchipare a crimei, nenorocirii şi deznădejdii. 
Nu sînt preot, cu toate că port straie bisericeşti. 

— Preot sau mirean, eşti primul om cu teamă de Dumnezeu şi 
dragoste de oameni pe care-l văd de douăzeci de ani încoace. Aşadar, spui 
că pentru mine nu mai poate fi nici o nădejde? 

— Îţi spun să te pocăieşti, rosti Cedric. Roagă-te şi pocăieşte-te, în 
felul acesta poate că vei cîştiga bunăvoința cerului. Dar eu, unul, nu pot să 


mai rămîn lîngă tine şi nici nu vreau. 

— Mai stai o clipă! exclamă Ulrica. Nu mă părăsi, fiu al prietenului 
tatălui meu, mi-e teamă că demonul care mi-a călăuzit viaţa mă va ispiti să 
mă răzbun pentru disprețul tău neînduplecat. Crezi tu oare că dacă Front-de- 
Boeuf l-ar descoperi în castelul său pe Cedric Saxonul astfel deghizat, ai 
mai avea mult de trăit? Ochiul lui s-a şi aţintit asupră-ţi ca un vultur asupra 
prăzii. 

— Chiar de m-ar sfîşia cu pliscul şi cu ghearele, nu va smulge de la 
mine nici măcar un cuvînt pe care inima mea să nu-l vrea rostit. Voi muri ca 
un saxon, credincios cuvîntului dat şi cinstit în faptele mele. Îţi poruncesc să 
pleci! În lături, nu mă opri! Mi-e silă de tine mai mult decît de Front-de- 
Boeuf, femeie ticăloasă şi decăzută! 

— Fie, spuse Ulrica, încetînd să se mai agaţe de el. Du-te unde vrei şi 
uită în trufia ta că nenorocita pe care o ai în faţă e fiica prietenului tatălui 
tău. Pleacă! Dacă tot ce-am pătimit mă desparte de restul lumii, dacă sînt 
despărțită de cei al căror sprijin aş fi îndreptățită să-l aştept, am să fiu 
despărțită de ei şi în răzbunarea mea. Nimeni nu mă va ajuta, dar întreaga 
lume se va cutremura aflînd de fapta pe care-o voi săvirşi! Adio! Dispreţul 
tău a sfărîmat ultima legătură care părea să mă mai unească de semenii mei, 
el a spulberat nădejdea că durerea mea ar putea trezi mila compatrioților 
mei. 

— Ulrica, spuse Cedric, înduioşat de cuvintele ei. Oare ai trecut prin 
atîtea suferinţe şi ai dus o viață atît de păcătoasă şi chinuită pentru ca acum 
să cazi pradă deznădejdii, în clipa cînd ochii tăi încep să vadă grozăvia 
fărădelegilor săvîrşite şi cînd s-ar cuveni ca pocăința să-ți fie cea dintîi 
grijă? 

— Cedric, răspunse Ulrica, cunoşti prea puțin inima omenească. 
Pentru ca un om să se poarte aşa cum m-am purtat eu şi să gîndească aşa 
cum am gîndit eu trebuie ca omul acela să fie mistuit de dorul plăcerilor şi 
stăpînit de un crîncen dor de răzbunare, dîndu-şi totodată seama că are 
puterea s-o facă şi mîndrindu-se cu asta. Aceste patimi sînt prea ameţitoare 
pentru ca o inimă omenească să le poată îndura şi în acelaşi timp să aibă 
puterea de a li se împotrivi. Aceste patimi s-au stins de mult. Bătrîneţea nu 
cunoaşte plăceri, zbîrciturile n-au nici o înrîurire asupra oamenilor, iar 
răzbunarea însăşi se stinge în blesteme neputincioase. Şi atunci vine 
remuşcarea, cu toate viperele ei, cu regretele deşarte pentru trecut şi cu 
deznădejdea pentru viitor! Atunci, după ce au contenit toate patimile, 


ajungem ca demonii din infern, care pot avea remuşcări, dar nu ştiu 
niciodată ce-i pocăinţa. Însă cuvintele tale au trezit în mine un suflet nou. 
A1 avut dreptate spunînd că pentru cei ce cutează să moară totul este cu 
putinţă! Mi-ai arătat mijloacele răzbunării şi poți fi sigur că mă voi folosi de 
ele. Pînă acum dorul de răzbunare sălăşluia în pieptul meu zdrobit laolaltă 
cu alte simţăminte potrivnice, dar de aici înainte el mă va stăpîni în 
întregime şi tu însuţi vei recunoaşte că, oricum a fost viaţa Ulricăi, moartea 
ei va fi fost vrednică de fiica nobilului Torquil. Acest castel blestemat e 
asediat acum de cete puternice. Grăbeşte-te să le conduci la asalt şi cînd vei 
vedea un steag roşu fluturînd pe turnul din partea de răsărit a donjonului, 
strînge-i zdravăn cu uşa pe normanzi; au să aibă destule de făcut înlăuntrul 
castelului, iar voi veţi putea ajunge la zidurile sale în ciuda săgeților şi a 
catapultelor. Du-te, te rog, urmează-ţi ursita şi lasă-mă să mi-o urmez pe a 
mea! 

Cedric ar fi dorit să pătrundă mai adînc în taina planului Ulricăi, dar 
tocmai atunci se auzi vocea aspră a lui Front-de-Bocuf: 

— Pe unde naiba umblă preotul ăla? Pe moaştele lui Compostella, am 
să fac din el un martir dacă mai zăboveşte pe-aici ca să aţiţe slugile 
împotrivă-mi. 

— Ce bun proroc e cugetul tău! rosti Ulrica. Dar nu lua seama la 
vorbele lui, du-te la ai tăi. Daţi glas strigătului de luptă al saxonilor, iar ei n- 
au decît să cînte cîntecul războinic al lui Rollo. dacă vor; răzbunarea îi 
va răspunde ca un ecou. 

Şi spunînd acestea, Ulrica se mistui într-o tainiță tocmai în clipa cînd 
Reginald Front-de-Boeuf intra în încăpere. Cedric se sili cu greu să se 
încline în fața trufaşului baron, care-i răspundea cu o uşoară aplecare a 
capului. 

— Pesemne că pocăiții dumitale s-au spovedit îndelung, părinte. Cu 
atît mai bine pentru ei, fiindcă e cea din urmă spovedanie a lor. I-ai pregătit 
pentru moarte? 

Cedric îi răspunse în franțuzeasca pe care, de bine, de rău, o 
cunoştea: 

— Oamenii aceştia se aşteaptă la orice de vreme ce ştiu în mîinile cui 
se află. 

— Mi se pare mie, călugăre, că vorbirea ta cam miroase a saxonă, 
făcu Front-de-Boeuf. 


— Am fost crescut în mănăstirea sfintului Withold din Burton, 
răspunse Cedric. 

— Da? se miră baronul. Era mai bine să fi fost normand, mai bine 
pentru tine şi chiar pentru planurile mele, dar nevoia te face să nu-ţi mai 
alegi solii. Mănăstirea aia a sfîntului Withold din Burton e un cuib de 
bufniţe care n-ar strica să fie curăţat! Va veni în curînd şi ziua cînd anteriul 
îi va ocroti pe saxoni tot atît de puţin ca şi armura. 

— Facă-se voia Domnului, rosti Cedric cu tremur în glas, dar Front- 
de-Bocuf atribui acest tremur fricii, nu mîniel. 

— Mi se pare mie că i-ai şi văzut pe soldaţii noştri în ospătăria şi 
cramele mănăstirii tale. Fa-mi însă slujba pe care ţi-o cer şi orice li s-ar 
întîmpla celorlalți, tu vei dormi liniştit în chilia ta, ca un melc în găoacea 
lui. 

— Ce-mi porunciţi? întrebă Cedric, stăpînindu-şi anevoie mînia. 

— Urmează-mă în acest coridor, ca să poţi ieşi pe poarta din dos. 
Păşind înaintea aşa-zisului călugăr, Front-de-Boeuf îi dezvălui misiunea pe 
care voia să i-o încredințeze: Călugăre, vezi turma aceea de porci saxoni 
care a îndrăznit să înconjure acest castel din Torquilstone? Spune-le tot ce-ţi 
va trece prin minte despre slăbiciunea acestei fortărețe, orice socoti că-i va 
putea ține în loc vreme de douăzeci şi patru de ore în fața zidurilor sale. 
Între timp vei duce această solie. Dar stai niţel, ştii carte, părinte? 

— N-am habar, răspunse Cedric. Doar ceaslovul îl ştiu, fiindcă i-am 
învăţat slovele pe de rost pentru slujbă, Sfînta Fecioară şi sfîntul Withold fie 
lăudaţi! 

— Eşti un sol cu atît mai potrivit pentru planul meu. Aşadar, du-te cu 
această solie la castelul lui Philip de Malvoisin şi spune-i că e din partea 
mea, că a fost scrisă de către templierul Brian de Bois-Guilbert şi că îl rog 
să o trimită la York cu toată iuţeala de care e în stare un călăreț destoinic. Şi 
mai spune-i că n-are de ce să se teamă, că ne va găsi vii şi nevătămaţi 
înapoia crenelurilor noastre. Ce ruşine! Să fim siliți să ne ascundem în faţa 
unei bande de renegaţi, care de obicei o iau la sănătoasa numai cînd văd 
strălucind flamurile noastre şi aud tropotul cailor noştri! Ascultă, călugăre, 
găseşte vreo şmecherie popească prin care să-i poți ține locului pe topîrlanii 
ăia pînă ce au să sosească aici prietenii noştri înarmaţi cu lănci. În sufletul 
meu s-a trezit răzbunarea, un şoim care nu poate s-adoarmă pînă nu se 
satură! 


— Pe sfîntul meu patron şi pe toți sfinții care au vieţuit şi au murit în 
Anglia, porunca îți va fi îndeplinită! spuse Cedric cu o însuflețire nu tocmai 
popească. Nici un saxon nu se va îndepărta de aceste ziduri dacă voi şti şi 
voi avea puterea să-i opresc. 

— Aha, ţi-ai schimbat glasul, părinte! Ai început să vorbeşti pe şleau 
ŞI cu semeţie, ca şi cum în adîncul inimii tale te-ai bucura de măcelărirea 
acelei turme saxone. Dar parcă tu nu faci parte din neamul de porci? 

Cedric nu era mare meşter în arta prefăcătoriei şi ar fi scos-o mult 
mai bine la capăt de-ar fi putut împrumuta vreo idee din mintea mai rodnică 
a lui Wamba. Dar, după cum spune zicala din bătrîni: nevoia te-nvaţă. 
Cedric mormăi pe sub glugă nişte vorbe precum că oamenii aceia ar fi fost 
certați atît cu legea, cît şi cu biserica. 

— Despardieux! făcu Front-de-Boeuf. Adevăr grăit-ai. Uitasem că 
bădăranii sînt în stare să prade un popă saxon cu aceeaşi uşurinţă cu care-ar 
jefui pe unul născut la miazăzi de canalul acela sărat. Nu l-au legat ei de un 
stejar pe abatele de St. Ives, silindu-l să le cînte liturghia, în timp ce-i furau 
argintii şi lucrurile? Ba nu, pe Sfînta Fecioară, gluma asta a făcut-o Gualtier 
de Middleton, unul din cavalerii noştri. Dar mi se pare că nişte saxoni au 
prădat capela de la St. Bees, furînd cupele, sfeşnicele şi potirele, nu-i aşa? 

— Erau nişte oameni fără Dumnezeu, răspunse Cedric. 

— Da şi-au băut tot vinul şi berea pregătite pentru multe petreceri 
tainice, măcar că voi pretindeți că nu vă îndeletniciți decît cu veghile şi 
rugăciunile! Părinte, eşti dator să răzbuni un asemenea sacrilegiu. 

— Sînt într-adevăr dator să mă răzbun, şopti Cedric. Sfîntul Withold 
ştie ce-i în inima mea. 

Într-acestea, Front-de-Boeuf îl petrecu pe Cedric către poarta din dos 
şi după ce trecură amîndoi puntea — o singură scîndură aşternută deasupra 
şanțului — ajunseră la o mică fortificație exterioară, numită barbican, de 
unde, printr-o portiţă întărită, se putea ieşi afară pe cîmp. 

— Du-te acum. Dacă-mi vei îndeplini solia şi te vei înapoia aici după 
aceea, vei vedea carne de saxon la fel de ieftină ca aceea de porc la 
zahanalele din Sheffield. Ascultă, pari să fii un duhovnic vesel din fire; vino 
aici după luptă şi-o să-ţi dau la vin de Malvoisie!112: c-ai să-ți poţi îneca în 
el toată mănăstirea! 

— De bună seamă că ne vom revedea, răspunse Cedric. 

— Pînă una-alta, ține asta, spuse normandul la despărțire şi strecurînd 
în mîna crispată a lui Cedric un ban de aur, adăugă: Şi nu uita, am să-ți scot 


de pe cap gluga cu piele cu tot dacă nu te vei ţine de cuvînt! 

Depărtîndu-se de poartă şi pornind cu paşi repezi spre cîmp, Cedric îi 
răspunse: 

— Te-aş lăsa s-o faci dacă atunci cînd ne vom întîlni nu voi merita să 
primesc mai mult din mîna dumitale. Apoi se întoarse cu faţa spre castel şi 
zvîrli moneda de aur, strigînd: Normand făţarnic, să piei o dată cu banii tăi! 

Front-de-Boeuf nu auzi desluşit aceste cuvinte, dar cum gestul 
omului îi păru bătător la ochi, strigă către străjile cocoțate pe metereze: 

—  Arcaşi, străpungeţi anteriul acestui călugăr cu o săgeată! Cînd 
văzu că oamenii îşi întindeau arcurile, se răzgîndi: 

— Staţi! N-are nici un rost. N-avem ceva mai bun de făcut, aşa că 
trebuie să ne încredem în el. Socot că n-o să îndrăznească să mă trădeze şi 
în cel mai rău caz, voi putea trata cu cîinii de saxoni pe care-i ţin în cuşcă. 
Hai, Giles, temnicerule, să-mi fie aduşi de îndată Cedric de Rotherwood şi 
ălălalt topîrlan, adică cel din Coningsburgh, Athelstane sau cum naiba-l mai 
cheamă! Pînă şi numele lor sînt o pacoste pentru gura unui cavaler 
normand, parc-ar mirosi a slănină. Daţi-mi un pocal de vin, pentru ca, vorba 
voiosului prinţ loan, să-mi clătesc gura; aduceţi-mi-l în sala de arme, o dată 
cu prizonierii. 

Poruncile îi fură îndeplinite, căci, intrînd în acea sală gotică, pe ai 
cărei pereţi atîrnau numeroase trofee cucerite prin propria-i vitejie şi prin 
cea a tatălui său, găsi acolo pe cei doi prizonieri saxoni, aflați sub paza a 
patru slujitori, precum şi o carafă cu vin, aşezată pe o masă trainică de 
stejar. Front-de-Bocuf dădu pe gît o duşcă de vin şi se întoarse apoi spre 
prizonieri. Cum Wamba îşi ținea faţa acoperită şi purta hainele lui Cedric, 
baronul, care nu cunoştea prea bine trăsăturile acestuia (Cedric îşi ocolea 
vecinii normanzi şi îşi părăsea rareori domeniile), nu-şi dădu seama, în 
semiîntunericul sălii, de fuga celui mai important dintre prizonierii săi. 

— Bravi fu ai Angliei, începu Front-de-Boeuf, sînteți mulțumiți de 
primirea ce vi s-a făcut la Torquilstone? Aţi început oare să vă daţi seama ce 
meritați pentru neobrăzarea trufaşă cu care v-aţi bătut joc de serbarea unui 
prinț din casa de Anjou? Aţi uitat cum aţi răsplătit ospitalitatea măritului 
prinţ loan, ospitalitate de care nu ați fost vrednici? Pe dumnezeul meu şi pe 
sfintul Dennis, dacă nu veți plăti o răscumpărare ca lumea, am să vă spînzur 
cu capul în jos de zăbrelele acestei ferestre, pînă ce ulii şi corbu au să vă 
ciugulească toată carnea de pe voi! Vorbiţi, cîini saxoni: ce preţ îmi oferiţi 
pentru viețile voastre nevrednice? Ia zi, tu ăla din Rotherwood! 


— Eu, unul, nu dau nici o para, răspunse sărmanul Wamba. Cît 
despre spînzuratul de picioare, tot zice lumea că-s întors pe dos de cînd m-a 
înţărcat maică-mea, aşa că dacă mă agățaţi cu scăfirlia în jos, poate c-o să- 
mi vină iarăşi mintea la cap. 

— Sfintă Genevievă! Pe cine mi-aţi adus aici?! exclamă Front-de- 
Boeuf. Şi cu dosul mîinii azvirli de pe capul măscăniciului pălăria lui 
Cedric. Apoi, desfăcîndu-i gulerul, văzu la gâtul lui colanul de argint, fatalul 
semn al sclaviei: Giles, Clement, cîini fără minte! Pe cine mi-aţi adus aici?! 
tună normandul, spumegînd de furie. 

— Socot că îți pot da eu răspunsul, rosti De Bracy, care intrase 
tocmai atunci în încăpere. Acesta e măscăriciul lui Cedric, cel care s-a luat 
atît de vitejeşte la hartă cu Isaac din York pe o chestie de întiietate. 

— Am să le arăt eu la amîndoi! răspunse Front-de-Boeuf. Am să-i 
spînzur cu acelaşi ştreang dacă stăpînu-su şi porcul ăsta din Coningsburgh 
n-au să-şi răscumpere viaţa pe un preţ bun! Dar bogăţiile lor sînt un fleac 
pentru mine, principalul e să se care cu cetele care-mi asediază castelul, să 
dea în scris că renunţă la aşa-zisele lor privilegii şi că primesc să trăiască 
sub stăpînirea noastră ca nişte servi şi vasali. Să fie mulțumiți dacă, în 
lumea nouă pe care va să o făurim, o să le lăsăm răsuflarea! Duceţi-vă şi 
aduceţi-mi aici pe adevăratul Cedric! adăugă el către doi dintre slujitorii săi. 
De data asta am să vă iert greşeala, ținînd seama că ați luat un nebun drept 
un nobil saxon. 

— Da, dar excelenţa-voaslră va vedea că printre noi sînt mai mulți 
nebuni decît nobili, făcu Wamba. 

— Ce vrea să spună nătîngul ăsta? întrebă Front-de-Boeuf, uitîndu- 
se la slujitorii săi. 

Descumpăniţi şi cam codindu-se, aceştia îngăimară că, dacă omul din 
faţa lor nu era adevăratul Cedric, atunci nu ştiau ce se-ntimplase cu dînsul. 

— Sfinte Dumnezeule! exclamă De Bracy. Să ştii că a fugit deghizat 
în straiele călugărului! 

— Mii de draci! tună Front-de-Boeuf. Va să zică, pe porcul ăla din 
Rotherwood l-am petrecut pe uşa din dos, dîndu-i eu însumi drumul să 
plece?! Iar tu, adăugă el adresîndu-se lui Wamba, tu, care prin nebunia ta ai 
ştiut să-ți baţi joc de înţelepciunea unor normanzi mai nătîngi decît tine, stai 
tu niţel şi-ai să vezi, am să-ţi dau eu ţie călugărie, am să-ţi rad eu ţeasta! 
Ascultaţi! Să i se jupoaie pielea de pe creştet şi să fie azvirlit cu capul în jos 


de pe metereze. Meseria ta este să glumeşti, dar, ia spune, îți mai arde acum 
de glumă? 

— Vă purtaţi cu mine mai bine decît vă arată vorba, nobile cavaler, 
miorlăi bietul Wamba, al cărui obicei de a spune vorbe de şagă nu-l părăsea 
nici măcar în faţa morții. Dacă îmi dăruiți tichia roşie despre care vorbiţi, 
din simplu călugăr mă veţi face cardinal. 

— Nenorocitul! rosti De Bracy. S-a hotărît pesemne să nu se lepede 
de meseria lui nici măcar în clipa morții. Ascultă, Front-de-Boeuf, nu-l 
ucide. Dă-mi-l mie, ca să-mi înveselească lefegiii. Ce spui, amice? Primeşti 
să fu iertat şi să mă însoţeşti în bătălii? 

— Da, cu încuviințarea stăpînului meu, căci, vedeţi dumneavoastră, 
nu pot să mă lepăd de colanul ăsta (şi spunînd acestea, atinse cu mîna 
colanul ce-l purta la gît) fără voia lui. 

— Fi, un ferăstrău normand poate tăia la iuţeală o zgardă saxonă, 
spuse De Bracy. 

— Aşa-i, nobile cavaler, răspunse Wamba, de-aici vine şi zicătoarea: 

"Pe stejar englez, ferăstrău normand. 

Pe git englezesc, jug normand. 

Lingură normandă în strachină englezească. 

Normanzii sînt stăpîni în țara englezească. 

Fericirea în Anglia pe veci a apus 

Cit Anglia n-o să scape de cele 

patru pacoste de mai sus". 

— Bine-ai ajuns, De Bracy, să stai să-ţi pleci urechea la sporovăială 
unui nebun, cînd pieirea noastră bate la uşă, spuse Front-de-Boeuf. Nu-ţi dai 
seama c-am fost duşi de nas şi că legătura noastră cu prietenii din afară a 
fost zădărnicită chiar de individul acesta fistichiu, pe care eşti atît de dornic 
să-l iei sub aripa ta? La ce ne putem aştepta acum dacă nu la un asalt 
fulgerător? 

— La creneluri, atunci! strigă De Bracy. M-ai văzut oare vreodată 
mai grav în clipa unei bătălii? Cheamă-l pe templier şi roagă-l să se bată 
pentru viaţa lui măcar pe jumătate la fel de vitejeşte cum s-a bătut pentru 
ordinul său. Tu apără zidurile cu trupul tău uriaş, iar eu am să fac la rîndu- 
mi tot ce-mi va sta în putere şi te asigur că tilharii saxoni ar putea mai 
degrabă să escaladeze norii decît zidurile castelului din Torquilstone! Sau, 
dacă vrei să tratezi cu bandiții, ce-ar fi să te foloseşti de mijlocirea acestui 
vrednic nobil, care se uită atît de lung la carafa ta cu vin? Ascultă, saxonule, 


urmă el, adresîndu-se lui Athelstane şi întinzîndu-i o ulcică plină, clăteşte-ţi 
gîtlejul cu această licoare aleasă şi prinde puteri ca să ne spui ce eşti dispus 
să faci pentru a-ţi dobîndi libertatea. 

— Ceea ce poate face un om de curaj, fără a-şi pierde însă omenia, 
dădu răspuns Athelstane. Puneţi-mă în libertate şi pe mine şi pe însoțitorii 
mei şi vă voi plăti o mie de mărci drept răscumpărare. 

— Dar, în afară de asta, ai să ne asiguri retragerea acestor lepădături 
care ne-au împresurat castelul, călcînd în picioare pacea Domnului şi cea a 
regelui? întrebă Front-de-Boeuf. 

— Pe cît voi fi în stare, voi încerca să o fac, răspunse Athelstane. Şi 
nu mă îndoiesc că bunul meu Cedric va face tot ce-i va sta în putinţă ca să- 
mi dea o mînă de ajutor. 

— Atunci, ne-am înţeles, zise Front-de-Boeuf. Tu şi cu ai tăi veţi fi 
puşi în libertate şi vom încheia pace pentru o mie de mărci. E un preţ de 
nimica, saxonule şi trebuie să fii recunoscător pentru cumpătarea noastră. 
Dar, ia seama, tîrgul acesta nu-l priveşte şi pe Isaac evreul. 

— Şi nici pe fiica evreului Isaac, spuse templierul, care intrase 
tocmai atunci pe uşă. 

— Nici el, nici ea nu fac parte din suita acestui saxon, zise Front-de- 
Boeuf. 

— Aş fi nevrednic de numele de creştin dacă oamenii ăştia ar face 
parte din suita mea, răspunse Athelstane. Faceți ce vreți cu aceşti păgîni! 

— Răscumpărarea n-o priveşte pe domnița Rowena, zise De Bracy. 
Nu vreau să se spună niciodată că mi-a scăpat din mînă o pradă frumoasă 
fără să mă lupt pentru ea. 

— De asemenea, rosti Front-de-Boeuf, tîrgul nostru nu-l priveştepe 
măscăriciul ăsta nenorocit, pe care-l opresc pentru mine; am de gînd să dau, 
prin el, o lecţie tuturor ticăloşilor care-ar avea chef de glumă în împrejurări 
atit de grave! 

— Domnița Rowena este logodnica mea, zise Athelstane cu hotărtre 
în glas. Mai degrabă m-aş lăsa tîrît de nişte cai nărăvaşi decît să mă despart 
de ea. Cît despre şerbul Wamba, el a salvat astăzi viaţa bunului meu Cedric 
şi mai degrabă mi-aş da-o pe a mea decît să vă atingeți de el măcar cu un fir 
de păr! 

— Logodnica ta? Domnița Rowena să fie logodnica unui vasal ca 
tine?! exclamă De Bracy. Visezi, pesemne, saxonule, că s-au reîntors zilele 


Heptarhiei! Află că prinții din casa de Anjou nu-şi dau pupilele pe mîna 
unor saxoni cu o asemenea obirşie! 

— Neamul meu, mîndrule normand, răspunse Athelstane, se trage 
dintr-o sorginte mai curată şi mai străveche decît cea a unui cerşetor francez 
ce-şi cîştigă pîinea vînzînd sîngele hoților pe care-i adună sub drapelul său 
josnic! Străbunii mei au fost regi, puternici în războaie şi înţelepţi în sfaturi; 
ei ospătau în fiecare zi la palatul lor de o sută de ori mai mulți oameni decît 
al tu în slujbă. Numele lor au fost slăvite de menestreli, iar legile lor au fost 
pomenite de  Wittenagemotes; moaştele lor au fost îngropate cu 
binecuvîntarea unor sfinţi, iar deasupra mormintelor au fost înălțate biserici. 

— Ţi-a zis-o, De Bracy, grozav te-a atins saxonul! exclamă Front-de- 
Boeuf, încîntat de felul în care i se dăduse peste nas prietenului său. 

— Fi, se grozăveşte, atît cît se poate s-o facă un prizonier! replică 
De Bracy cu prefăcută nepăsare. Căci omul cu mîinile legate are limba 
slobodă. Dar, amice, cu vorbăria ta nu vei dobîndi libertatea domniţei 
Rowena, adăugă el, adresîndu-se lui Athelstane. 

Athelstane, care ţinuse un discurs mai lung decît îi stătea de obicei să 
rostească, oricît de interesant ar fi fost subiectul, nu răspunse. Convorbirea 
luă de altfel sfîrşit prin sosirea unui slujitor care vesti că la poarta din dos 
aşteaptă să fie primit un călugăr. 

— În numele sfîntului Bennet, prințul acestor vagabonzi, exclamă 
Front-de-Boeuf, oare de data asta e un călugăr sadea sau e tot un impostor? 
Cercetaţi-l bine, slugilor, căci dacă vă mai lăsaţi duşi de nas de un impostor, 
am să pun să vă scoată ochii şi să vă vîre cărbuni aprinşi în găvanele lor. 

— Dacă ăsta nu-i călugăr sadea, stăpîne, primesc să îndur tot focul 
mîniei voastre, spuse Giles. Scutierul dumneavoastră, Jocelyn, îl cunoaşte 
bine şi poate să jure că-i fratele Ambrozie, călugăr la slujba starețului de 
Jorvaulx. 

— Lăsaţi-l să intre! porunci Front-de-Boeuf. Mai mult ca sigur că ne 
aduce veşti de la veselul său stăpîn. Te pomeneşti că Diavolul o fi în 
vacanţă, de-aia umblă popii tălălău prin ţară, că n-au nici o treabă! Luaţi-i 
de-aici pe prizonierii ăştia. Saxonule, gîndeşte-te bine la cele ce-ai auzit. 

— Cer o întemnițare demnă, cu îngrijirea şi hrana ce se cuvin 
rangului meu şi unui om care se află în tratative pentru a-şi dobîndi 
răscumpărarea, rosti Athelstane. Mai mult decît atît, cer ca acela dintre voi 
care se crede cel mai vrednic să-mi dea socoteală pentru această ştirbire 


adusă libertății mele. Ţi-am şi trimis provocarea prin scutieml dumitale, ai 
primit-o şi eşti dator să răspunzi. lată mănuşa mea! 

— Nu răspund la provocarea unui prizonier de-al meu, zise Front- 
de-Bocuf. Şi nici tu nu vei răspunde, Maurice De Bracy. Giles, urmă el, fă 
bine şi spînzură mănuşa dumnealui de unul din coarnele cerbului de colo; 
pînă ce stăpînul ei îşi va recăpăta libertatea, mănuşa va rămîne acolo. Dacă 
atunci o va cere înapoi sau dacă va pretinde că l-am luat prizonier în chip 
samavolnic, jur pe cureaua sfîntului Cristofor că va avea de-a face cu un om 
care n-a refuzat niciodată să se măsoare cu un duşman, călare sau pe jos, 
singur sau în fruntea vasalilor săi! 

Prizonierii saxoni fură scoşi din sală tocmai în clipa cînd intra 
călugărul Ambrozie. Acesta părea din cale-afară de tulburat. Trecînd pe 
lîngă el, Wamba exclamă: 

Uite-l pe adevăratul Deus vobiscum! Ăilalţi nu erau decît imitații. 

— Sfîntă Fecioară! strigă călugărul, adresîndu-se cavalerilor de faţă. 
lată-mă în sfîrşit la adăpost, printre creştini. 

— La adăpost eşti, ce e drept, răspunse De Bracy. Cît despre creştini, 
iată-i: întîi e temutul baron Reginald Front-de-Boeuf, care îi urăşte de 
moarte pe evrei, apoi e vrednicul cavaler templier Brian de Bois-Guilbert, a 
cărui meserie este să omoare sarazini... Dacă astea nu sînt semne de 
creştinătate, altele nu ştiu să fie. 

— Sînteţi prietenii şi aliații cuvioşiei-sale stareţul Aymer de Jorvaulx, 
zise călugărul, nebăgînd în seamă zeflemeaua lui De Bracy. Îi datoraţi 
sprijin atît fiindcă sînteţi cavaleri, cît şi fiindcă sînteți creştini. Căci după 
cum spune preafericitul sfînt Augustin în tractatul său De civitate Dei +... 

— Ce spune, diavolul? îi tăie vorba Front-de-Boeuf. Mai bine zis, ce 
vrei să spui dumneata, părinte? Nu prea avem vreme să ascultăm texte din 
sfinții părinți. 

— Sancta Măria! exclamă fratele Ambrozie. Cît de iuți la mînie sînt 
mirenii ăştia profani. Dar aflați, bravi cavaleri, că nişte sceleraţi, nişte 
ucigaşi, fără teamă de Dumnezeu şi fără respect faţă de biserica lui, 
nesocotind sfînta bulă papală Si quis suadente Diabolo >}... 

— Frate monah, îl întrerupse templierul, toate astea le ştim noi sau 
măcar le ghicim. Mai bine spune-ne pe şleau dacă stăpînul dumitale, 
stareţul, a fost luat prizonier şi de către cine anume. 

— De bună seamă, zise Ambrozie. El se află în mîinile oamenilor lui 
Be-lial, care pîngăresc aceste păduri şi calcă în picioare Sfînta Scriptură şi 


porunca ei: "Nu vă atingeţi de unşii mei şi nu căşunaţi vreun rău prorocilor 
mei". 

— Domnilor, iată un nou temei să punem mîna pe sabie, spuse Front- 
de-Boeuf, întorcîndu-se spre tovarăşii săi. Vasăzică, în loc să ne trimită 
ajutoare, starețul de Jorvaulx ne cere nouă sprijin! Bine te mai ajută popii 
ăştia trîndavi cînd eşti la ananghie! Ascultă, părinte, vorbeşte şi spune-ne 
odată, ce vrea de la noi stăpînul dumitale? 

— Aflaţi, rogu-vă, începu Ambrozie, că după ce au pus mîna pe 
cuvioşia-sa, potrivnic sfintei bule despre care am pomenit mai înainte şi 
după ce oamenii lui Belial l-au jefuit de bunuri şi i-au furat două sute de 
mărci de aur curat, îi mai cer pe deasupra o sumă şi mai mare pentru a-i da 
drumul din mîinile lor nelegiuite. Drept care cuvioşia-sa vă roagă, ca pe 
nişte prieteni scumpi ce-i sînteți, să-l mîntuiţi, fie plătind răscumpărarea ce i 
se cere, fie prin puterea armelor, după cum vă va fi voia. 

— Dracu să-l ia pe stareţ! mormăi Front-de-Boeuf. O fi băut prea 
mult azi-dimineață. Unde-a mai văzut stăpînul dumitale ca un baron 
normand să-şi dezlege băierile pungii ca să ajute un prelat ai cărui saci sînt 
de zece ori mai grei ca ai noştri? Şi cum am putea să-l scăpăm prin puterea 
armelor, cînd ăia sînt de zece ori mai numeroşi şi cînd aşteptăm să ne atace 
dintr-o clipă într-alta? 

— Tocmai asta voiam să vă spun şi eu, dacă m-aţi fi lăsat să vorbesc, 
grăi călugărul. Dar Dumnezeu să mă aibă în pază, sînt un om în vîrstă şi 
priveliştea acestor atacuri nebuneşti tulbură nespus de mult mintea unui 
bătrîn. Da, e adevărat, oamenii aceia îşi aşază tabăra şi ridică o întăritură în 
faţa zidurilor acestui castel. 

— La creneluri! strigă De Bracy. la să vedem ce fac pe-afară 
topîrlanii. Şi spunînd acestea, deschise o fereastră zăbrelită, ce dădea spre 
un bartisan, adică un fel de balcon; de-acolo strigă către cei din sală: Pe 
sfîntul Dennis, veştile aduse de bătrînul călugăr sînt adevărate! înaintează 
cu manteleţi şi pavise!11%- , iar arcaşii lor se adună la marginea pădurii, ca 
un nor întunecat, prevestitor de furtună. 

Reginald Front-de-Boeuf aruncă la rîndu-i o privire spre cîmp, apoi 
apucă goarna şi sunînd prelung din ea, porunci oamenilor săi să-şi ocupe 
locurile pe zidurile cetăţii. 

— De Bracy, stai de veghe în partea de răsărit, unde zidurile sînt mai 
joase; nobile Bois-Guilbert, stai de pază în partea de apus, meseria te-a 
învăţat prea bine cum să ataci şi cum să aperi o cetate. Eu însumi voi 


veghea în foişor. Dar, prieteni, nu vă mărginiți la paza unui singur loc, 
astăzi trebuie să fim pretutindeni, pentru ca astfel să putem ajuta şi sădi 
încredere în oameni acolo unde lupta va fi mai înverşunată. Sîntem puţini la 
număr, dar prin puterea şi curajul nostru putem împlini acest neajuns, 
deoarece avem de-a face cu nişte țărănoi ticăloşi! 

— Stai niţel, nobili cavaleri! exclamă fratele Ambrozie în toiul 
învălmăşelu şi larmei stîrnite de pregătirile de apărare. Oare nimeni dintre 
dumneavoastră nu vrea să asculte sola cuvioşiei-sale stareţul Aymer de 
Jorvaulx? Te implor să-mi dai ascultare, nobile Reginald! 

— Du-te la Dumnezeu, cu jalbele dumitale, îl repezi cumplitul 
normand, căci noi, cei de pe pămînt, n-avem vreme să le ascultăm. Hei, 
Anselm, ai grijă să fie gata pucioasa şi uleiul în clocot, ca să le turnăm pe 
capetele acelor nemernici. Vezi ca arbaletierii să nu ducă lipsă de săgeți. Ai 
grijă de asemenea să fie arborată flamura mea cu cap de bour, bandiții au să 
vadă curînd cu cine au de-a face! 

— Dar, nobile cavaler, stărui călugărul, încercînd să atragă atenția, 
gîndeşte-te la jurămîntul meu de credință şi îngăduie-mi să-mi aduc la 
îndeplinire misiunea dată de superiorul meu. 

— Luaţi-l de-aici pe palavragiul ăsta bătrîn, spuse Front-de-Boeuf, 
închideți-l în capelă, să-şi numere mătănule pînă la sfîrşitul bătăliei. Pentru 
sfinții din Torquilstone va fi ceva nou să asculte rugăciuni; n-au avut parte 
de o asemenea cinste de cînd au ieşit din steiurile din care au fost tăiați! 

— Nu lua în deşert numele sfinților, Sir Reginald, spuse De Bracy. 
Vom avea nevoie de ajutorul lor pentru a veni de hac ticăloşilor. 

— Nu prea mă aştept la ajutor din partea lor, răspunse Front-de- 
Boeuf. Doar dacă ar fi să-i prăvălim din înaltul crenelurilor peste capetele 
bandiților! E acolo un sfint Cristopher cît toate zilele, o vechitură care-ar 
putea dobori o întreagă companie! 

Între timp, templierul urmărise mişcările asediatorilor cu mai multă 
luare-aminte, decît o făcuseră cruntul Front-de-Boeuf şi zăpăcitul său 
tovarăş. 

— Pe crezul ordinului meu! izbucni el. Oamenii ăştia înaintează cu o 
disciplină la care nu te-ai fi aşteptat din partea lor, ia uitați-vă cu cîtă 
dibăcie se folosesc de fiece ascunzătoare ce le-o oferă copacii şi tufişurile, 
ca să se ferească de tirul arbaletierilor noştri! Nu desluşesc printre ei nici un 
steag, nici o flamură, dar aş pune rămăşag pe lanţul meu de aur că sînt 


conduşi de un nobil cavaler sau de vreun gentilom priceput în arta 
războiului. 

— Uite-l, strigă De Bracy, văd fluturînd panaşul unei căşti de cavaler, 
îi văd şi armura care străluceşte! Uitaţi-vă la omul acela înalt, îmbrăcat în 
zale negre: se străduieşte să ţină în frîu hoarda aceea de yeomen-i ticăloşi 
care înaintează. Pe sfîntul Dennis, eu, unul, cred că-i cel pe care l-am 
poreclit Cavalerul Negru, cel care te-a dat jos din şa pe tine, Front-de- 
Boeuf, în turnirul de la Ashby! 

— Cu atit mai bine! spuse Front-de-Boeuf. Asta înseamnă că vine 
aici ca să-mi ofere revanşa! O fi un nemernic de vreme ce n-a îndrăznit să 
rămînă acolo ca să primească premiul turnirului, pe care l-a cîştigat din 
întîmplare. În zadar l-aş fi căutat în locurile unde cavalerii şi nobilii îşi 
întîlnesc de obicei vrăjmaşii şi mă bucur din suflet că s-a arătat aici, în 
mijlocul acestor ticăloşi! 

Apropierea năvalnică a inamicului puse capăt oricărei discuţii. Fiece 
cavaler îşi ocupă locul în fruntea oamenilor pe care-i avea la îndemiînă şi 
care erau prea puţini pentru a putea apăra zidurile cetăţii pe toată lungimea 
lor. Ajunşi acolo, aşteptară cu sînge rece asaltul ce se pregătea. 


CAPITOLUL XXVII 


"Ast neam pribeag, tăiat de restul lumii, 
Cu felurite arte se mindreşte, 

EI ştie taina mărilor, pădurii. 

Pustiului prin care rătăceşte, 

În mîna lui prind forțe nevisate 

Chiar ierburile, florile uitate. ” 

Evreul 


Se cuvine să aducem cu cîteva pagini înapoi firul povestirii noastre, 
pentru a-i face cunoscute cititorului unele întîmplări fără de care n-ar putea 
înţelege urmarea acestei istorii pline de tîlc. Va fi priceput de bună seamă şi 
singur că, în clipa cînd Ivanhoe se prăbuşise în arenă şi părea părăsit de 
toată lumea, Rebecca, prin stăruinţele ei, îşi înduplecase tatăl să-l scoată din 
arenă pe tînărul şi viteazul luptător şi să-l aducă în casa unde trăseseră ei 
înşişi, casă ce se afla la marginea orășelului Ashby. 


Nici în alte împrejurări n-ar fi fost greu să-l îndupleci pe Isaac să facă 
un asemenea pas, căci era bun la inimă şi recunoscător din fire, deşi, fără 
doar şi poate, împărtăşea prejudecățile şi temerile neamului său prigonit. 
Rebecca trebui să învingă tocmai aceste prejudecăţi şi temeri. 

— Sfinte Abrahame! exclamă el. E un tînăr de treabă şi mi se frînge 
inima văzînd cum îi şiroieşte sîngele pe pieptarul bogat şi pe cuirasa lui 
scumpă. Dar să-l ducem la noi acasă? Te-ai gîndit bine, copila mea? E 
creştin şi legea noastră nu ne dă voie să avem de-a face cu străinii şi cu cei 
de altă credinţă — decît pentru foloasele negoţului nostru. 

— Nu vorbi aşa, tată dragă, îi răspunse Rebecca. E drept că nu avem 
voie să ne amestecăm cu ei la ospeţe şi la petreceri, dar cînd sîngerează şi e 
nenorocit, creştinul devine fratele evreului. 

— Aş vrea să ştiu ce părere ar avea despre asta rabinul Jacob Ben 
Tudela, spuse Isaac. Totuşi, inimosul tînăr nu trebuie să-şi piardă viaţa o 
dată cu sîngele. Să fie dus la Ashby de către Seth şi Reuben. 

— Nu, să fie pus în lectica mea, iar eu am să încalec pe unul din 
armăsari! hotărî Rebecca. 

— Asta ar însemna, să te expui privirilor acestor cîini ismailiți şi 
edomiţi, murmură Isaac, aruncînd o căutătură bănuitoare spre mulțimea de 
cavaleri şi scutieri. 

Dar Rebecca se şi apucase de treabă fără să mai asculte vorbele lui 
Isaac, pînă cînd acesta, apucînd-o de mînecă, exclamă cu tulburare în glas: 

— Pe barba lui Aron! Ce-o să se întîmple dacă tînărul o să moară în 
casa noastră? N-o să fim traşi la răspundere pentru moartea lui şi n-o să ne 
sfişie în bucăţi mulțimea? 

— N-o să moară, tată, rosti Rebecca, smulgîndu-se cu blindeţe din 
strînsoarea miinilor lui. N-o să moară decît dacă îl vom părăsi şi atunci am 
fi într-adevăr răspunzători de sîngele lui în fața lui Dumnezeu şi a 
oamenilor. 

— Copila mea, spuse Isaac, dîndu-i drumul, cînd îl văd cum 
sîngerează, mă doare de parcă n-ar pierde sînge, ci bănuţi de aur din punga 
mea; şi ştiu prea bine că Miriam, fiica rabinului Manasses din Bizanţ, al 
cărei suflet e acum în rai, te-a învăţat să tămăduieşti rănile şi să foloseşti 
puterea ierburilor şi a elixirelor. De aceea fă tot ce-ţi porunceşte inima, eşti 
o fată bună, o binecuvîntare, o podoabă, un cîntec de bucurie pentru mine, 
pentru casa mea şi pentru poporul strămoşilor mei! 


Temerile lui Isaac se dovediră totuşi a nu fi hpsite de temei, căci în 
drum spre Ashby, din pricina mărinimoasei şi duioasei ei bunăvoinţe, fiică- 
sa se expuse privirilor lacome ale lui Brian de Bois-Guilbert. Templierul 
trecu de două ori pe lîngă ei, aţintindu-şi privirile îndrăzneţe şi pătimaşe 
asupra frumoasei evreice şi am văzut ce urmări a avut admiraţia pricinuită 
de farmecele ei după ce a încăput, din nenorocire, pe mîna acestui desfrînat. 

Datorită stăruinţelor Rebeccăi, rănitul fu dus cît se poate de repede la 
locuința lor vremelnică, unde începu ea însăşi să-l îngrijească şi să-i lege 
rănile. Tinerii cititori de romanțe şi balade romantice îşi amintesc desigur 
cît de des se întîmpla în întunecatul ev mediu, cum 1 se spune, ca femeile să 
fie inițiate în tainele chirurgiei şi cît de adesea se lăsau vitejii cavaleri în 
grija acelora ai căror ochi le răniseră adînc inimile. 

Dar evreii, atît bărbaţii, cît şi femeile, stăpîneau şi practicau ştiinţa 
medicală în toate ramurile ei, iar monarhii şi puternicii baroni de pe vremea 
aceea se lăsau adesea atunci cînd erau răniți sau bolnavi în grija vreunui 
încercat înțelept al acestui popor disprețuit. Medicii evrei aveau multă 
căutare, în ciuda faptului că mai toți creştinii nutreau bănuiala că învățații 
evrei erau versaţi în ştiinţele oculte şi mai cu seamă în arta cabalistică, artă 
ce-şi trăgea numele şi obîrşia din studiile înţelepților Israelului. La rîndul 
lor, învățații evrei nu negau această cunoaştere a ştiinţelor supranaturale, 
care nu sporea cîtuşi de puţin ura împotriva neamului lor (de altfel, nici n-ar 
fi putut s-o sporească, atît era de mare), ci, dimpotrivă, micşora disprețul cu 
care era amestecată această ură. Un magician evreu putea fi la fel de 
duşmănit ca şi un cămătar dar nu putea fi deopotrivă de disprețuit. În afară 
de aceasta după cum o arată tămăduirile miraculoase ce li se pun în seamă 
— evreii stăpîneau pesemne anumite taine ale artei tămăduirii, taine pe 
care, cu sectarismul pricinuit de condiţiile lor de viaţă, se străduiau din 
răsputeri să le ascundă creştinilor în mijlocul cărora trăiau. 

Frumoasa Rebecca fusese inițiată de mică în toate tainele neamului ei 
şi fund ageră la minte, le păstrase, le organizase şi chiar le sporise, 
dovedind astfel însuşiri neobişnuite pentru anii, sexul şi epoca ei. Îşi 
dobîndise cunoştinţele medicale şi tămăduitoare de la fiica unuia dintre cei 
mai renumiţi doctori, o evreică bătrînă, care ținuse la ea ca la propriul ei 
copil; se credea că ea îi împărtăşise aceste taine, în care fusese la rîndu-i 
inițiată de înțeleptul ei tata? în împrejurări la fel de vitrege. Soarta Miriamei 
fusese să cadă jertfă fanatismului acelor vremuri, dar tainele ce le cunoştea 
supraviețuiseră în destoinica ei elevă. 


Fiind frumoasă şi înzestrată cu asemenea cunoştinţe, Rebecca era 
respectată şi iubită de toți coreligionarii ei, care vedeau în ea una din acele 
femei alese despre care pomenesc cărţile sfinte. Însuşi tatăl fetei, din respect 
pentru talentele ei, respect în care, fără să vrea, amesteca nemărginita sa 
dragoste paternă, îi îngăduia o libertate mult mai mare decît aceea de care se 
bucura îndeobşte o fiică de evreu şi după cum am văzut, el se lăsa adesea 
călăuzit de părerile ei, pe care le urma mai degrabă decît pe ale sale. 

Cînd ajunseră la gazda lui Isaac, Ivanhoe nu-şi venise încă în fire de 
pe urma pierderii de sînge din timpul luptelor din arenă. Rebecca îi cercetă 
rana şi după ce folosi leacurile povăţuite de ştiinţa medicală, îi împărtăşi 
tatălui ei că, dacă va putea opri fierbinţeala, de care se cam temea, avînd în 
vedere pierderea mare de sînge şi dacă balsamul Miriamei îşi mai păstra 
puterea, viaţa oaspetelui lor va fi în afară de orice primejdie, iar în ziua 
următoare acesta îşi va putea continua drumul spre York, împreună cu ei. 
Isaac păru cam descumpănit la auzul acestei veşti. Se simţea mai degrabă 
înclinat ca mila lui să înceteze la Ashby sau ar fi încuviinţat cel mult ca 
acest creştin rănit să fie îngrijit în casa unde poposiseră (asigurîndu-l, 
bineînţeles, pe proprietarul evreu că toate cheltuielile îi vor fi achitate). Însă 
Rebecca se împotrivi, aducînd numeroase argumente, dintre care nu vom 
pomeni decît două, ce-l impresionară cel mai mult pe Isaac: primul era că 
Rebecca nu dorea cu nici un chip să încredințeze sticluţa cu prețiosul 
balsam în mîinile altui medic, fie el şi evreu, de teamă ca taina acelui 
balsam să nu fie descoperită; celălalt argument era că rănitul, cavalerul 
Wilfred de Ivanhoe, era favoritul lui Richard Inimă-de-Leu şi că, dacă 
acesta se va întoarce în ţară, Isaac — care îl finanțase pe loan, fratele 
monarhului, punîndu-i la dispoziție sumele de bani necesare înfăptuirii 
planurilor sale de mărire — ar fi avut nevoie de un protector puternic pe 
lîngă Richard. 

— Ai dreptate, Rebecca, încuviință Isaac, cedînd în faţa acestor 
argumente. A trăda tainele binecuvîntatei Miriam ar fi împotriva voinţei 
cereşti, căci binele ce ni-l face cerul nu se cuvine risipit la alții, fie că e 
vorba de talanti de aur, de şekeli de argint sau de tainele unui medic învăţat; 
fără îndoială că cei cărora providenţa le-a hărăzit aceste taine trebuie să le 
păstreze cu grijă. Cît despre acela pe care nazaritenii Angliei îl numesc 
Inimă-de-Leu, fără îndoială că ar fi mai bine pentru mine să nimeresc în 
ghearele unui leu cumplit din Idumeia decît să încap pe mîinile lui, dacă 
cumva i-ar ajunge la ureche afacerile mele cu fratele său. lată de ce îți voi 


asculta povaţa: tînărul va merge cu noi la York, iar casa noastră va fi casa 
lui pînă cînd i se vor tămădui rănile. Şi dacă, după cum se zvoneşte, Richard 
Inimă-de-Leu se va întoarce în ţară, atunci acest Wilfred de Ivanhoe va fi 
pentru mine ca un zid de apărare cînd mînia regelui se va aprinde împotriva 
tatălui tău; iar dacă nu se va întoarce, atunci acelaşi Wilfred îmi va plăti 
desigur cheltuielile după ce va fi cîştigat averi prin puterea spadei şi a lăncii 
sale, aşa cum a făcut-o ieri şi astăzi. Căci pare un tînăr de treabă şi un om de 
cuvînt, dornic să dea înapoi ceea ce a luat cu împrumut şi să ajute pe un 
israelit, chiar pe unul ca mine, cînd acesta e hărțuit de tîlhari şi de fiii lui 
Belial. 

Ivanhoe îşi recapătă cunoştinţa abia seara tîrziu. Se trezi dintr-un 
somn agitat, pradă impresiilor tulburi ce însoțesc de obicei trezirea dintr-o 
stare letargică. Cîtăva vreme nu fu în stare să-şi aducă aminte de cele 
întîmplate înainte de a leşina în arenă şi nici să lege cît de cît evenimentele 
la care luase parte cu o zi înainte. Pe lîngă durerea pricinuită de rănile 
primite, se simţea obosit şi sleit de puteri, iar amintirile 1 se învălmăşeau în 
minte: vedea loviturile schimbate în arenă, caii ce se prăbuşeau în fugă, 
răsturnîndu-se unii peste alții, auzea strigătele şi zăngănitul armelor, precum 
şi zarva asurzitoare stîrnită de învălmăşeala luptei. Izbuti cu greu să ridice 
pologul de deasupra patului în care zăcea; rana îl durea cumplit. 

Spre marea lui uimire, se văzu într-o încăpere bogat mobilată, dar în 
care, în loc de scaune, se aflau perne; băgînd de seamă că şi în alte privinţe 
interiorul părea oriental, începu să se îndoiască dacă nu cumva fusese 
transportat înapoi în Palestina în timp ce dormea. Această impresie se întări 
în chpa cînd o draperie fu îndată la o parte şi zări silueta unei femei 
îmbrăcate într-o rochie bogată, de modă mai degrabă orientală decît 
europeană, care se furişă pe sub drageriile uşii urmată de un servitor 
tuciuriu. 

În clipa cînd cavalerul rănit se pregătea să se adreseze acestei 
frumoase apariții, ea îi făcu semn să tacă, ducîndu-şi un deget gingaş la 
buzele ei rubinii, iar servitorul, aplecîndu-se asupra lui, începu să-l 
dezvelească; frumoasa evreică fu mulțumită să vadă că bandajul se afla la 
locul său şi că rana era pe vindecate. Ea îşi făcu datoria cu o modestie şi cu 
o simplitate demnă şi plină de grație, care ar fi putut răpi acestei 
îndeletniciri orice element în stare să provoace scîrba unei femei chiar şi în 
vremuri mai civilizate. Imaginea unei făpturi atit de tinere şi frumoase 
veghind la căpătiiul unui bolnav sau îngrijind rana unui bărbat era înlocuită 


de aceea a unei fiinţe mărinimoase, care se străduieşte din răsputeri să aline 
durerea şi să alunge moartea. Rebecca dădu cîteva porunci scurte în ebraică 
bătrînului servitor, care fusese deseori ajutorul ei în împrejurări 
asemănătoare, iar acesta le îndeplini fără să cricnească. 

Accentele unui grai necunoscut, oricît de aspre ar fi putut să sune în 
gura altuia, aveau în gura frumoasei Rebecca răsunetul romantic şi plăcut pe 
care fantezia îl atribuie vrăjilor rostite de o zînă mărinimoasă; e adevărat că 
mintea nu le înţelegea, dar dulceaţa cu care erau rostite şi privirile blajine ce 
le însoțeau mergeau la inimă. Renunţind să mai pună vreo întrebare, 
Ivanhoe îi lăsă să ia toate măsurile ce le socoteau trebuincioase pentru 
vindecarea lui; abia după ce aceste măsuri fură luate şi după ce blinda 
doctoriță se pregătea să se retragă, cavalerul nu-şi mai putu stăpîni 
curiozitatea şi rosti în limba arabă, pe care o învățase cu prilejul călătoriilor 
sale prin Orient şi în care socotea că va fi înțeles de fata aceea înfăşurată în 
caftan şi cealma: Frumoasa mea, te rog să fii aşa, de bună şi... 

Dar frumoasa doctoriță nu-l lăsă să sfirşească şi-i spuse, cu un surîs 
ce-i înflori o clipă faţa îndeobşte tristă şi îngîndurată: 

— Sînt născută în Anglia, cavalere şi vorbesc limba engleză, deşi 
prin îmbrăcămintea şi obîrşia mea ţin de alte meleaguri. 

— Nobilă domniţă... reîncepu cavalerul de Ivanhoe. Dar Rebecca se 
grăbi din nou să-l întrerupă: 

— Cavalere, nu-mi da titlul de nobilă. E bine să ştii numaidecit că 
îngrijitoarea dumitale e o biată evreică, fiica acelui Isaac din York faţă de 
care ai arătat de curînd o bunăvoință şi o mărinimie atît de mare. E de 
datoria lui şi de datoria celor din familia sa să-ţi dea îngrijirea de care ai 
neapărată nevoie în starea în care te afli. 

Nu ştiu dacă mîndra Rowena ar fi fost mulţumită văzînd tulburarea 
cu care cavalerul ei credincios privise pînă atunci frumoasele trăsături, talia 
zveltă şi ochii strălucitori ai Rebeccăi. Ochii aceştia, a căror strălucire era 
umbrită şi parcă îndulcită de perdeaua lungilor ei gene mătăsoase, ar fi 
putuf să fie asemuiţi de un menestrel cu luceafărul de seară ce-şi strecoară 
razele prin nişte tufe de iasomie. 

Dar Ivanhoe era un catolic prea înfocat pentru a putea nutri multă 
vreme asemenea simțăminte faţă de o evreică. Rebecca prevăzuse acest 
lucru şi de aceea se grăbise să pomenească numele şi obirşia tatălui ei: 
totuşi, întrucît frumoasa şi înțeleaptă fiică a lui Isaac nu era lipsită de orice 
slăbiciune femeiască, ea nu-şi putu stăvili un suspin în clipa cînd privirea de 


admirație plină de respect, amestecată şi cu un dram de duioşie, cu care 
Ivanhoe o învrednicise pînă atunci pe necunoscuta sa binefăcătoare, fu 
înlocuită dintr-o dată de o purtare rece, reținută, sobră, ce nu trăda vreun 
simţămînt mai adînc decît recunoştinţa pentru binele făcut în chip cu totul 
neaşteptat de către un om dintr-un neam disprețuit. Cu toate că purtarea de 
la început a lui Ivanhoe nu exprimase altceva decît acea sinceră admiraţie 
pe care o încearcă de obicei tinerii în faţa unei femei frumoase, pe Rebecca 
o durea şi o jignea faptul că un singur cuvînt fusese de ajuns pentru a o 
împinge înapoi în tagma inferioară din care făcea parte şi unde omagiul, la 
care ea se socotea fără îndoială îndreptățită să se aştepte, nu-i mai putea fi 
adus. 

Dar, în gingăşia şi candoarea ei, Rebecca nu-i găsi nici o vină lui 
Ivanhoe, socotind că era firesc ca acesta să împărtăşească prejudecățile 
vremii şi ale credinței sale. Dimpotrivă, deşi îşi dădea seama că bolnavul se 
uita acum la ea ca la un om dintr-un neam disprețuit, cu care era ruşinos să 
ai de-a face mai mult decît era neapărată nevoie, frumoasa evreică nu încetă 
să îi arate aceeaşi grijă răbdătoare şi devotată. Fa îi aduse la cunoştinţă că 
trebuiau să plece la York şi că tatăl ei se hotărise să-l ia cu ei acolo şi să-l 
îngrijească în propria-i casă pînă ce se va vindeca. Ivanhoe se arătă cît se 
poate de nemulțumit de acest plan, sub cuvînt că nu voia să mai pricinuiască 
greutăți binefăcătonilor săi. 

Nu cumva mai există la Ashby sau prin împrejurimi vreun nobil 
saxon sau măcar vreun țăran bogat care să ia asupră-şi povara de a găzdui 
un compatriot rănit şi de a-l ţine în casa lui pînă în clipa cînd va fi din nou 
în stare să îmbrace armura? Nu există oare vreo ctitorie saxonă unde ar 
putea fi primit? Sau n-ar putea oare să fie dus pînă la Burton, unde era sigur 
că va găsi găzduire la Waltheotl, abatele de la mănăstirea sfîntului Withold, 
cu care de altfel se şi înrudea? 

Rebecca îi răspunse cu un surîs amar: 

— Fără îndoială că magherniţa cea mai prăpădită ti-ar fi mai pe plac 
decît locuinţa unui evreu hulit. Totuşi, cavalere, nu poţi schimba locuinţa 
decît alungîndu-ţi medicul. Neamul nostru, după cum ştii prea bine, se 
pricepe să tămăduiască rănile, deşi nu obişnuieşte să le pricinuiască; iar 
familia noastră îndeosebi cunoaşte anume taine care ne-au fost transmise 
din vremea lui Solomon şi ale căror urmări binefăcătoare le-ai şi simțit. Nu, 
nazaritene — iartă-mă, domnule cavaler; nici un medic creştin din Anglia n- 


ar fi în stare să-ți tămăduiască rănile în aşa fel, încît să poţi îmbrăca armura 
de azi într-o lună. 

— Şi dumitale cît timp ţi-ar trebui pentru asta? întrebă Ivanhoe, plin 
de nerăbdare. 

— Opt zile, dacă vei avea răbdare şi te vei supune poruncilor mele, 
răspunse Rebecca. 

— Pe Preacurata — să mă ierte că o pomenesc sub acest acoperiş — 
nu e vreme de zăcut la pat, nici un cavaler adevărat n-ar face-o! Dacă îți vei 
tine făgăduiala, îţi voi dărui drept răsplată un coif plin de coroane, oricum 
ar fi să fac rost de ele! 

— Îmi voi ţine făgăduiala şi vei putea să-ţi îmbraci armura de azi în 
opt zile, cu condiția să-mi acorzi o favoare în locul arginților pe care mi-i 
făgăduieşti. 

— Dacă îmi va sta în putere şi dacă e un lucru pe care un creştin şi un 
cavaler adevărat îl poate acorda unei evreice, îţi voi face această favoare cu 
plăcere şi recunoştinţă, răspunse Ivanhoe. 

— Uite ce vreau să te rog: de aici înainte să crezi că un evreu poate 
face bine unui creştin fără a dori altă răsplată decît binecuvîntarea tatălui 
ceresc care i-a zămislit atît pe evrei, cît şi pe creştini. 

— Ar fi un păcat să mă îndoiesc de aceasta, fata mea, spuse Ivanhoe 
şi mă las în grija dumitale fără a-ţi mai pune alte întrebări, încredinţat fiind 
că de azi în opt aile, datorită iscusinţei dumitale, voi putea îmbrăca din nou 
armura. Şi-acum, buna mea doctoriță, îngăduie-mi să te întreb ce se mai 
aude prin ţară? Ce-i cu nobilul saxon Cedric, ce se mai întîmplă în casa lui? 
Ce-i cu frumoasa. .. Aici se opri, ca şi cum s-ar fi codit să pomenească 
numele Rowenei în casa unui evreu, apoi urmă: Voiam să te întreb ce-i cu 
aceea care a fost numită regina turnirului? 

— Şi pe care tocmai dumneata, cavalere, răspunse Rebecca, ai ales-o 
în acest rang, stîrnind admiraţia tuturor prin alegerea, ca şi prin vitejia 
dumitale. 

Deşi Ivanhoe pierduse atîta sînge, obrajii i se împurpurară, simțind 
că, fără să vrea, trădase, prin stîngacea-i încercare de a-l ascunde, interesul 
adînc ce-l purta Rowenei. 

— Nu atît despre ea voiam să vorbesc, cît despre prinţul loan, spuse 
el. Şi aş mai vrea de asemenea să ştiu ce-i cu scutierul meu credincios, de ce 
nu, se află acum aici, lîngă mine? 


— Dă-mi voie să mă folosesc de autoritatea mea de medic pentru a-ţi 
porunci să taci şi să alungi orice frămîntare, în timp ce eu îţi voi aduce la 
cunoştinţă ceea ce doreşti să ştii. Află că prinţul loan a întrerupt turnirul şi a 
plecat în grabă spre York, însoțit de nobilii, cavalerii şi prelaţii din tabăra 
lui, după ce au adunat tot bănetul pe care l-au putut stoarce pe căi cinstite 
sau necinstite, de la aceia care sînt socotiți bogătaşii ţării. Se spune că 
prințul are de gînd să-şi pună pe cap coroana fratelui său. 

— N-o să-i meargă fără împotrivire, izbucni Ivanhoe, ridicîndu-se în 
capul oaselor, atîta timp cît în Anglia mai trăieşte măcar un singur supus 
cinstit! Mă voi bate pentru drepturile lui Richard cu cel mai bun dintre ei 
sau cu doi deodată, căci ştiu să apăr o cauză dreaptă! 

— Dar ca să o poţi face, zise Rebecca atingîndu-i umărul cu mîna, 
trebuie să asculți acum sfaturile mele şi să stai liniştit. 

— E adevărat, fata mea, am să stau liniştit cît îngăduie vremurile 
acestea neliniştite. Dar, spune-mi, ce ştii despre Cedric şi ai lui? 

— Adineauri a venit aici într-un suflet un slujitor de-al lui, ca să 
ceară tatălui meu nişte bani pentru lîna oilor lui Cedric. De la acest slujitor 
am aflat că Cedric şi Athelstane de Coningsburgh au părăsit palatul 
prințului loan într-o stare de adîncă tulburare şi au pornit înapoi spre casă. 

— A fost şi o femeie cu ei la banchet? întrebă Wilfred. 

— Domnița Rowena, zise Rebecca, răspunzînd la întrebare mai 
amănunțit decît i se ceruse, nu s-a dus la ospăţul dat de prinţ şi după cum 
ne-a înștiințat slujitorul, ea se află acum în drum spre Rotherwood, 
împreună cu tutorele ei, Cedric. Cît despre credinciosul dumitale scutier 
Gurth... 

— Cum?! exclamă cavalerul. Îi ştii numele? Dar se-nţelege că-l ştii, 
adăugă el îndată, de vreme ce din mîna dumitale şi acum sînt convins de 
asta, datorită mărinimiei dumitale a primitei o sută de ţechini nu mai 
departe decît ieri! 

— Nu mai vorbi despre asta, spuse Rebecca, roşind. Ah, cît de uşor 
trădează gura, ceea ce inima ar dori să ascundă! 

— Dar va trebui să-i dau înapoi aceşti bani tatălui dumitale, e în joc 
onoarea mea, rosti Ivanhoe cu gravitate.. 

— Vei face tot ce vei voi de azi în opt zile, spuse Rebecca, dar acum 
nu mai vorbi despre asta şi nu te mai gîndi la lucruri care ţi-ar putea întîrzia 
însănătoşirea. 


— Fie cum spui, fată inimoasă; ar însemna să fiu nerecunoscător 
dacă ți-aş călca poruncile. Un singur cuvînt despre soarta bietului Gurth şi 
am încetat cu întrebările. 

— Mă doare că trebuie să ţi-o spun, cavalere, răspunse evreica, dar a 
fost pus sub pază, din porunca lui Cedric. Văzînd tulburarea pe care această 
veste i-o pricinui lui Wilfred, Rebecca se grăbi să adauge: Dar Oswald, 
valetul lui Cedric, mi-a spus că dacă nu se va întîmpla nimic care să ațiţe 
mînia stăpînului său împotrivă-i, mai mult ca sigur că acesta îl va ierta pe 
Gurth, slujitor credincios şi foarte bine văzut, care, la urma urmei, n-a greşit 
decît din dragoste pentru fiul lui Cedric. Şi mai zicea că el şi tovarășii săi, 
îndeosebi Wamba, măscăriciul, sînt hotărîţi să-l lase pe Gurth să fugă dacă 
mînia lui Cedric împotriva lui nu se va potoli. 

— Deie Domnul să-şi poată duce la îndeplinire gîndul! rosti Ivanhoe. 
Ah, parc-aş fi menit să port nenoroc orişicui se arată bun faţă de mine. 
Regele meu m-a cinstit şi mi-a arătat încredere şi iată că fratele lui, care îi 
este atît de îndatorat, ridică braţul ca să-i înşface coroana; privirile mele au 
pricinuit necazuri şi neplăceri celei mai frumoase dintre femei; iar acum 
aflu că tatăl meu ar putea, în mînia lui, să ia viața acestui şerb nenorocit 
spre a-l pedepsi pentru dragostea şi credinţa ce mi le poartă. Vezi, deci, fata 
mea, ce fiinţă lipsită de noroc te străduieşti să ajuţi; fii înţeleaptă şi lasă-mă 
să plec înainte ca nenorocirile ce se țin scai de mine să se agate şi de făptura 
dumitale. 

— Nu, cavalere, zise Rebecca, slăbiciunea şi suferința te îndeamnă să 
tălmăceşti greşit gîndurile cerului. Ai fost redat ţării dumitale în clipa cînd 
ea are nevoie mai mult ca oricînd de sprijinul unui braț puternic şi al unei 
inimi curate. Ai umilit trufia duşmanilor dumitale şi ai regelui dumitale 
tocmai cînd această trufie era mai deşănţată; iar pentru suferinţa pe care o 
înduri, nu vezi oare că cerul ţi-a trimis în ajutor un medic, chiar dacă acesta 
face parte din cea mai dispreţuită seminţie de pe pămînt? De aceea, nu-ţi 
pierde curajul şi încrede-te în faptul că cerul te păstrează în vederea unei 
minuni de vitejie pe care brațul dumitale e menit s-o săvîrşească sub ochii 
acestui popor. Rămii cu bine! După ce vei lua doctoria ce ţi-o voi trimite 
prin Reuben, odihneşte-te, pentru a putea îndura mai bine călătoria de 
mîine. 

Ivanhoe se lăsă înduplecat de argumentele Rebeccăi şi-i ascultă 
sfaturile. Picăturile aduse de Reuben aveau darul de a linişti şi de a adormi, 
aşa încît bolnavul se cufundă într-un somn adînc. A doua zi dimineaţa, 


grijulia doctoriţă îl găsi fără urmă de fierbinţeală şi cu destulă putere pentru 
a îndura oboselile unui drum. 

Ivanhoe fu aşezat în lectica ce-l adusese de la arenă; tot ce se putea 
face ca să se simtă bine fu făcut. Numai într-o singură privinţă stăruinţele 
Rebeccăi se dovediră a nu fi în stare să obțină destulă atenție pentru tihna 
cavalerului rănit. Isaac, asemeni bogatului drumeţ din Satira a zecea a lui 
Iuvenal:117, se temea veşnic să nu fie jefuit, ştiind că putea trece drept o 
pradă bună atît în ochii nobililor normanzi, cît şi în ochii haiducilor saxoni. 
De aceea, el porni şi de astă dată la drum cu mare grabă, nefăcînd decît 
popasuri scurte, cu gustări şi mai scurte, astfel încît îi întrecu pe Cedric şi 
Athelstane, care, deşi porniseră cu cîteva ore înaintea lui, întîrziaseră din 
pricina îndelungatului ospăț care li se oferise la mănăstirea sfîntului 
Withold. Totuşi, datorită balsamului Miriamei sau însăşi puterii lui Ivanhoe, 
acesta nu suferi de pe urma zorului neajunsurile de care se temuse grijulia 
sa doctoriță. 

Insă într-altă privinţă graba evreului se dovedi a nu fi tocmai 
înţeleaptă. Zorul acesta îl făcu să se certe cu oamenii pe care-i tocmise ca 
însoțitori. Aceştia, fiind saxoni, nu erau cîtuşi de puţin lipsiți de aceea 
tradițională dragoste de viaţă şi de petrecere pe care normanzii o înfierau, 
numind-o trîndăvie şi lăcomie. Inversînd rolurile din drama lui 
Shylock:11%, ei primiseră această slujbă în speranța că se vor ghiftui pe 
socoteala bogatului evreu şi se arătau din cale-afară de nemulțumiți şi de 
dezamăgiți de graba acestuia. Printre altele, ei refuzau să se grăbească şi pe 
temeiul că un asemenea marş forţat putea să le vatăme caii. În sfîrşit, între 
Isaac şi însoțitorii săi izbucni o ceartă în toată legea, în legătură cu 
cantitatea de vin şi de bere pusă la îndemîna lor la fiece popas. Aşa se face 
că, în clipa primejdiei, cînd Isaac se văzu ameninţat de ceea ce se temea mai 
mult, simbriaşii, pe a căror ocrotire se bizuise, îl lăsară de căruţă; nu ştiuse, 
pasămite, să le cîştige bunăvoința prin mijloacele cuvenite. 

În această stare vrednică de plîns îi găsise Cedric pe evreu, pe fiica 
lui şi pe cavalerul rănit şi curînd după aceea, precum am văzut, aveau să 
cadă cu toții în mîinile lui De Bracy şi ale aliaților săi. La început, aceştia 
nu prea luară în serios lectica şi ea ar fi rămas neobservată dacă De Bracy n- 
ar fi fost curios din fire; el aruncă o privire în lectică, socotind că o va găsi 
pe aceea pe care o căuta, căci Rowena nu-şi scosese vălul de pe faţă. Dar 
spre marea lui mirare, De Bracy descoperi că în lectică se afla un bărbat 
rănit, care, închipuindu-şi că încăpuse pe mîna unor haiduci saxoni şi că 


numele său îi putea sluji drept pavăză şi lui şi prietenilor săi, mărturisi fără 
înconjur că era Wilfred de Ivanhoe. 

Ideea onoarei cavalereşti, care nu-l părăsea niciodată pe De Bracy, 
nici măcar în clipele de destrăbălare, îl împiedică să facă vreun rău 
cavalerului lipsit de apărare sau să-l trădeze lui Front-de-Boeuf, care n-ar fi 
pregetat să-şi ucidă, în orice împrejurare, rivalul la stăpînirea feude: din 
Ivanhoe. 

Pe de altă parte, De Bracy nu era în stare de o mărinimie atît de înaltă 
încît să-l pună în libertate pe pretendentul preferat al domniţei Rowena (cele 
petrecute la turnir şi însuşi faptul că Wilfred fusese alungat din casa 
părintească nu mai lăsau nici o îndoială asupra acestei preferințe). El nu 
izbuti să găsească decît o cale de mijloc între bine şi rău şi anume: doi 
dintre scutierii săi primiră porunca să meargă lîngă lectică şi să nu lase pe 
nimeni să se apropie de ea. Stăpînul lor îi învățase să spună oricui i-ar fi 
întrebat că lectica domniței Rowena era folosită la transportarea unuia 
dintre tovarăşii lor care fusese rănit în încăierare. Cînd ajunseră la 
Torquilstone, în vreme ce cavalerul templier şi stăpînul castelului erau 
absorbiți fiecare de planul lui — unul urmărind averea evreului, iar celălalt 
pe fiica acestuia — scutierii lui De Bracy îl duseră pe Ivanhoe într-o 
încăpere depărtată. Iar cînd Front-de-Boeuf îi întrebă de ce nu s-au dus la 
creneluri la auzul alarmei, cei doi slujitori îl lămuriră că trebuiau să aibă 
grijăde un camarad de-al lor care fusese rănit. 

— Un camarad rănit?! strigă Front-de-Boeuf, mînios şi uimit 
totodată. Nu-i de mirare că nişte bădărani de yeomen-i îşi iau nasul la 
purtare, ajungînd să ne asedieze castelele şi că măscăricii şi porcarii 
provoacă la luptă pe nobili de vreme ce oștenii au devenit dădace, iar 
lefegiii îşi pierd vremea la căpătiiul muribunzilor în clipa cînd castelul e pe 
cale să fie luat cu asalt! La metereze, trîntorilor! exclamă el cu glas de 
stentor, făcînd să se cutremure bolțile. La metereze, căci de nu, vă rup 
oasele! 

Oamenii răspunseră îmbufnaţi că doreau din suflet să se ducă la 
metereze dacă Front-de-Boeuf ar vorbi cu stăpînul lor, care le poruncise să 
aibă grijă de muribund. 

— Ce muribund, ticăloşilor? îi repezi baronul. Aflaţi de la mine că 
vom fi cu toții nişte muribunzi dacă nu ne vom apăra cu curaj! O să pun pe 
altcineva să vegheze la căpătiiul nemernicului vostru camarad. Ascultă, 
Urfried, vrăjitoare, demon saxon, vino încoa! Nu mai auzi? Ai grijă de 


flăcăul ăsta bolnav cîtă vreme au să lipsească ăştilalți doi. Ticăloşilor, iată 
două arbalete!11% cu săgeți. Daţi fuga la metereze şi vedeţi ca fiecare 
săgeată să se înfigă în creierul unui saxon. 

Cei doi slujitori, care, la fel ca toți cei din tagma lor, erau dornici de 
aventură şi nu puteau suferi să stea locului, se duseră bucuroşi să înfrunte 
primejdia, lăsîndu-l astfel pe Ivanhoe în grija Urfriedei, mai bine zis Ulricăi. 
Aceasta, însă, stăpînită de amintirea umilinţelor îndurate şi de dorul de 
răzbunare, se lăsă lesne înduplecată să-l încredinţeze pe rănit Rebeccăi. 


CAPITOLUL XXIX 


Ostaş viteaz, urcă-te în turnul acela. 
Priveşte spre cimpul de bătălie şi spune-mi 
cum se desfăşoară lupta." 

Schiller, Fecioara din Orleans 


Clhpele de primejdie ne fac adesea mărinimoşi şi simţitori. Atunci 
tulburarea ne sileşte să dăm în vileag, fără voia noastră, simțăminte 
puternice, pe care în împrejurări mai puţin furtunoase le ascundem, 
prudenti, dacă nu cumva le şi înăbuşim. Aflîndu-se iar alături de Ivanhoe, 
Rebecca se minună de plăcerea puternică ce-o simţea, în ciuda faptului că în 
jurul lor totul prevestea o situație primejdioasă, dacă nu chiar deznădăjduită. 
În timp ce-i lua pulsul şi-l întreba de sănătate, mîna, ca şi glasul, erau 
cuprinse de un tremur care vădea un simțămînt mai duios decît s-ar fi 
cuvenit să dea în vileag. Abia cînd Ivanhoe o întrebă cu răceală: "Dumneata 
eşti, fată bună?" îşi veni în fire, amintindu-și că simţămîntul ei nu era şi nu 
putea fi împărtăşit de el. Nu-şi putu stăvili un oftat, abia auzit, apoi se linişti 
ŞI începu să-i pună cavalerului cu un glas calm, prietenos, întrebări 
referitoare la starea sănătății lui. Ivanhoe îi răspunse grăbit că era sănătos şi 
că se simţea mai bine decît s-ar fi aşteptat. 

— Îţi mulţumesc, dragă Rebecca, pentru iscusita dumitale îngrijire. 

"Îmi spune «dragă Rebecca», gîndi ea, dar o spune pe un ton rece şi 
nepăsător, care nu se potriveşte deloc cu acest cuvînt. Calul de luptă şi 
cîinele de vînătoare îi sînt mai dragi decît dispreţuita evreică!" 

— Sufletul mi-e mai îndurerat decît trupul, fata mea, urmă el. Din 
cele spuse de cei care m-au păzit pînă adineauri, am aflat că sînt prizonier 


şi după cîte îmi dau seama, după glasul aspra care le-a poruncit să plece la 
nu ştiu ce bătălie, mă găsesc în castelul lui Front-de-Boeuf. Dacă e aşa, care 
va fi sfirşitul, cum voi putea s-o apăr pe Rowena şi pe tatăl meu? 

"Nici nu pomeneşte de evreu sau de evreică, îşi spuse Rebecca în 
gînd. Dar cine sîntem noi pentru el? Pe bună dreptate mă pedepseşte cerul 
pentru că am îndrăznit să mă gîndesc prea mult la omul acesta!" 

După ce se mustră astfel, Rebecca se se grăbi să-i dea lui Ivanhoe 
toate lămuririle ce 1 le putea da; anume că templierul Bois-Guilbert şi 
baronul Front-de-Boceuf luaseră comanda înăuntrul castelului, asediat nu 
ştia de cine anume. Mai adăugă că în castel se afla un preot creştin, care ştia 
poate mai multe. 

Un preot creştin? exclamă bucuros cavalerul. Adu-l aici, Rebecca, 
dacă poţi. Spune-i că un bolnav doreşte ajutorul său duhovnicesc, spune-i ce 
vrei, numai adu-mi-l aici. Trebuie să încerc să fac ceva, dar ce anume, nu 
ştiu, atîta timp cît n-am idee cum stau lucrurile în afara castelului. 

Ca să-i facă pe voie lui Ivanhoe, Rebecca încercase să-l aducă pe 
Cedric în încăperea unde se afla cavalerul rănit, dar, după cum am văzut, nu 
izbutise, din pricina amestecului Urfriedei, care îl pîndise la rîndu-i pe 
pretinsul călugăr. Rebecca se întoarse pentru a-i aduce la cunoştinţă lui 
Ivanhoe rezultatul strădaniilor ei. 

Nu avură răgazul să regrete prea mult pierderea acestui izvor de ştiri 
sau să se gîndească la vreun mijloc cu care să-l poată înlocui, căci larma 
prilejuită de febnilele pregătiri de apărare a castelului se prefăcuse acum 
într-un vuiet de zece ori mai puternic. Paşii greoi, dar totuşi iuți, ai oştenilor 
care treceau pe metereze răsunau prin coridoarele înguste şi întortocheate 
sau pe scările ce duceau spre diferitele turnuri şi puncte de apărare. Se 
auzeau şi glasurile cavalerilor care-şi îmbărbătau oamenii şi dădeau porunci 
privitoare la apărare, iar uneori aceste porunci erau acoperite de zăngănitul 
armurilor şi de strigătele celor cu care vorbeau. Oricît de înfricoşătoare ar fi 
fost aceste zgomote, mai cu seamă din pricina cumplitului eveniment pe 
care-l prevesteau, ele nu erau lipsite de o anumită măreție, pe care sufletul 
generos al Rebeccăi o simţea chiar în acele clipe de groază. Sîngele îi 
pierise din obraji, dar ochii 1 se înflăcăraseră parcă şi stăpînită în chip ciudat 
de-o spaimă ce se amesteca cu fiorii sublimului, îngîna, adresîndu-se pe 
Jumătate sieşi, pe jumătate omului din faţa ei, cuvintele versetului biblic: 
"Tolba zuruie, lancea scînteie, scuturile se încrucişează, se aud chemările 
războinice!" 


Dar Ivanhoe era asemenea armăsarului despre care vorbeşte acest 
verset: el ardea de nerăbdare, stăpînit de dorinţa de a se avînta în bătălia 
vestită de toate aceste zgomote. 

— Ah, de-aş putea să mă tîrăsc pînă la fereastra de colo, ca să văd 
cum se desfăşoară bătălia! De-aş avea un arc ca să arunc o săgeată, sau un 
baltag ca să pot izbi cu el măcar o dată pentru libertatea noastră! Dar în 
zadar, în zadar, sînt lipsit de putere şi de arme deopotrivă! 

— Nu te frămînta, nobile cavaler, îi spuse Rebecca. Zgomotele au 
contenit, s-ar putea să nu mai aibă loc nici o bătălie. 

— Nu pricepi nimic! o repezi Wilfred. Liniştea asta înfricoşată 
vesteşte că oamenii se află la posturile lor pe ziduri şi aşteaptă atacul dintr-o 
clipă într-alta. Ceea ce am auzit adineauri nu era decît murmurul îndepărtat 
al furtunii; acum ea va izbucni cu toată puterea. Ah, de-aş fi în stare să mă 
tîrăsc măcar pînă la fereastra aceea!. 

— Nobile cavaler, ţi-ai face rău dacă ai încerca,, răspunse Rebecca. 
Dar, văzîndu-i tulburarea fără margini, se grăbi să adauge: Voi sta eu însămi 
la fereastră şi-ţi voi zugrăvi pe cît mă voi pricepe tot ce se va întîmpla afară. 

— Nu, nu, să nu faci asta! exclamă Ivanhoe. În curînd fiece fereastră, 
fiece crăpătură va deveni o țintă pentru arcaşi. S-ar putea ca vreo săgeată 
răzleață... 

— Va fi binevenită... şopti Rebecca, în timp ce cu paşi hotărîți urca 
cele cîteva trepte ce duceau spre fereastră. 

— Rebecca, dragă Rebecca! strigă Ivanhoe. Asta nu-i un joc de fetiţe, 
nu te duce la fereastră, căci te-ar putea răni sau chiar omori! Nu mă 
nenoroci, n-aş putea îndura gîndul că eu ţi-am pricinuit moartea! Cel puţin, 
acoperă-ți trupul cu scutul acela vechi şi nu te arăta prea mult la fereastră! 

Ascultînd cu o uimitoare iuțeală sfaturile lui Ivanhoe şi ascunzîndu- 
se îndărătul vechii paveze, pe care o aşeză în partea de jos a ferestrei, 
Rebecca putu să urmărească, pusă oarecum la adăpost, cele ce se petreceau 
în afara castelului şi să-l înştiințeze pe Ivanhoe de pregătirile pe care 
asediatorii le făceau în vederea asaltului. Locul unde se afla ea acum era 
deosebit de prielnic pentru observaţie, întrucît din acest colţ al clădirii 
principale putea vedea nu numai ceea ce se petrecea în curtea castelului, ci 
şi întăriturile lui exterioare, împotriva cărora asediatorii aveau să-şi îndrepte 
desigur cel dintii atac. Erau nişte metereze nu prea înalte şi nici prea 
puternice, menite să apere poarta din dos, prin care Fronf-de-Boeuf îl 
expediase nu de mult pe Cedric. Şanţul din jurul castelului despărţea aceste 


metereze de restul fortăreței astfel, încît prin cucerirea lor putea fi lesne 
tăiată orice legătură cu clădirea principală, scoţindu-se puntea mobilă. 
Meterezele aveau o ieşire, legată de poarta din dos a castelului; ele erau 
împrejmuite cu o palisadă masivă. Rebecca putu judeca, după numărul 
oamenilor puşi să apere acest post înaintat, că asediaţii nutreau temeri în 
privința lui, iar din faptul că atacatorii se grupaseră cam în dreptul 
meterezelor, îşi dădu seama că acestea fuseseră alese de ei ca punctul cel 
mai uşor de cucerit. 

Ea se grăbi să-i împărtăşească aceste amănunte lui Ivanhoe, apoi 
adăugă: 

— La marginea pădurii pare că s-au strîns puzderie de arcaşi, cu toate 
că numai puţini dintre ei se arată din umbra-i întunecată. 

— Ce steag au? întrebă Ivanhoe. 

— Nu văd nici un steag, dădu răspuns Rebecca. 

— Ciudat lucru, şopti cavalerul, să porneşti la asaltul unui asemenea 
castel fără a desfăşura nici o flamură, nici un drapel! Le vezi cumva 
căpeteniile? 

— Un cavaler în zale negre e cel mai la vedere, spuse evreica. Numai 
el e înarmat din cap pînă-n picioare şi pare să-i conducă pe toți cei din jurul 
său. 

— Ce blazon are pe pavăză? mai întrebă Ivanhoe. 

— Ceva care seamănă cu o bară de fier şi un lacăt vopsit în albastru, 
pe fondul negru al pavezei. 

— Un lanţ şi un lacăt azuriu. Nu ştiu cine ar putea purta un asemenea 
blazon, dar ştiu că ar putea fi propriul meu blazon în clipa de față. Nu poți 
citi şi deviza? 

De la depărtarea asta nu prea se vede bine nici blazonul, zise 
Rebecca. Dar cînd soarele luceşte pe pavăză, văd ceea ce ţi-am spus 
adineauri. 

Nu se văd cumva şi alte căpetenii? mai întrebă nerăbdătorul cavaler. 

Nu zăresc de-aici nici o persoană de rang înalt, dar fără îndoială că şi 
cealaltă parte a castelului e asediată. Chiar în clipa asta mi se pare că se 
pregătesc să înainteze. Dumnezeul Sionului să ne aibă în pază! Ce privelişte 
înfiorătoare! Cei ce păşesc în frunte poartă scuturi mari şi împing înaintea 
lor un fel de zid de scînduri, iar ceilalți îi urmează, îndoindu-şi arcurile din 
mers. Uite, acum îşi ridică arcurile! Dumnezeu al lui Moise, iartă celor pe 
care i-ai zămislit! 


Descrierea ei fu întreruptă deodată de sunetul pătrunzător al unei 
goarne: era semnalul atacului. Numaidecît după aceea se auziră trimbiţele 
normanzilor de la creneluri, care, laolaltă cu sunetul metalic şi grav al 
nacarilor (un fel de timbale), răspundeau cu glas sfidător la provocarea 
inamicului. Strigătele pornite din ambele tabere sporiră această larmă 
înfricoşătoare; atacatorii strigau: "Sfîntul Gheorghe cu vesela Anglie", iar 
normanzii le răspundeau cu strigătele: "En avant, De Bracy! Beau-seant! 
Beau-seant! Front-de-Boeuf. a la rescousse”i120! potrivit chemărilor 
războinice ale căpeteniilor lor. 

Totuşi, nu prin strigăte avea să se hotărască soarta bătăliei: atacurile 
înverşunate ale asediatorilor se izbiră de rezistența deopotrivă de 
înverşunată a celor asediați. Arcaşii, care, datorită vînătorii, ajunseseră 
meşteri în mînuirea armei lor, trăgeau atît de "strîns", pentru a folosi o 
expresie contemporană, încît nici un colțişor unde vreun apărător îşi arăta 
măcar o părticică din trup nu scăpa de săgețile lor lungi de trei picioare. 
Acestea zburau cu nemiluita prin văzduh, dese şi şfichiuitoare ca grindina, 
fiecare din ele avînd cîte o ţintă precisă; nu era cruţată nici o deschizătură a 
parapetelor şi nici o fereastră în care se ivea măcar o clipă chipul unui 
apărător sau se bănuia că putea fi un apărător. Această şarjă năprasnică 
omori doi-trei oameni din garnizoană şi răni alți cîțiva. Dar, încrezători în 
armurile lor şi în adăpostul oferit de fortăreață, oamenii lui Front-de-Boeuf 
şi ai aliaților săi se apărară cu o înverşunare sălbatică, pe măsura atacului şi 
răspunseră la ploaia de săgeți prin tirul arbaletelor şi al arcurilor lor, al 
praştiilor şi al altor arme. Şi cum atacatorii nu prea erau adăpostiţi, ei 
suferiră pierderi mult mai mari decît asediați. Şuierul săgeților şi al 
ghiulelelor lansate de o parte şi de alta nu era întrerupt decît de strigătele ce 
tîşneau din piepturile oamenilor cînd vreuna din tabere pricinuia sau suferea 
o pierdere mai însemnată. 

— lar eu sînt nevoit să zac aici ca un călugăr trîndav, în timp ce 
bătălia care-mi hotărăşte libertatea sau moartea se desfăşoară prin vrerea 
altora! izbucni Ivanhoe. Fată dragă, mai uită-te o dată pe fereastră, numai 
vezi, ai grijă să nu te ochească arcaşii. Uită-te încă o dată şi spune-mi dacă 
atacatorii mai înaintează. 

Cu un curaj neclintit, sporit de rugăciunile pe care le făcuse în gînd, 
Rebecca se aşeză din nou la fereastră, ferindu-se în aşa fel, încît să nu fie 
văzută de jos. 

— Ce vezi, Rebecca? o întrebă din nou cavalerul rănit. 


— Văd doar un nor de săgeți atît de des, încît mă ameţeşte şi mi-i 
ascunde pe arcași. 

— Asta nu poate ține mult, rosti Ivanhoe. Dacă nu vor mărşălui 
drept înainte ca să ia cu asalt castelul, săgețile nu le vor folosi la nimic. Ele 
nu vor putea răzbi prin zidurile de piatră şi prin metereze. Frumoasă 
Rebecca, încearcă să-l zăreşti pe cavalerul cu lacăt pe pavăză şi spune-mi ce 
face. Căci cum e comandantul, aşa-i şi trupa. 

— Nu-l văd, răspunse Rebecca. 

— Laşul! exclamă Ivanhoe. Cum părăseşte cîrma cînd furtuna bîntuie 
mai aprig? 

N-o părăseşte, n-o părăseşte! strigă Rebecca. Acum îl văd: e în 
fruntea unei cete de oameni, chiar sub zidul Parbican-ului . lată-i cum 
doboară parii şi palisadele, cum dau jos barierele cu securea. Panaşul lui 
negru filfiie deasupra mulțimii ca un corb deasupra unui cîmp plin de leşuri. 
Uite, au făcut o spărtură în bariere şi dau năvală prin ea, dar sînt respinşi! 
Front-de-Boeuf e în fruntea apărătorilor, îi văd silueta gigantică deasupra 
vălmăşagului. Atacatorii se îmbulzesc din nou în spărtură, luptă corp la 
corp... Dumnezeu al lui Jacob! Parcă s-ar ciocni două talazuri năprasnice, 
două oceane frămîntate de vînturi potrivnice! 

Rebecca întoarse capul, ca şi cum n-ar mai fi putut îndura o privelişte 
atit ; înfricoşătoare. 

— Mai uită-te o dată, Rebecca, zise Ivanhoe, înțelegînd greşit pricina 
gestului ei. Tirul săgeților trebuie să se fi încetinit de vreme ce acum lupta 
se dă corp la corp. Hai, uită-te, acum primejdia e mai mică. 

Rebecca privi din nou pe fereastră şi izbucni, în aceeaşi clipă: 

— Sfinți proroci ai legii! Front-de-Boeuf şi cavalerul Negru se bat în 
spărtură, petrecuți de chiotele oamenilor lor, care urmăresc desfăşurarea 
luptei. Cerul să sprijine cauza asupriților şi a captivilor! Deodată Rebecca 
scoase un țipăt: 

— S-a prăbuşit, s-a prăbuşit! 

— Cine s-a prăbuşit? întrebă Ivanhoe. Pentru numele lui Dumnezeu, 
spune-mi, cine s-a prăbuşit? 

— Cavalerul Negru, răspunse Rebecca cu o voce stinsă. Dar 
numaidecît după aceea strigă, plină de bucurie: Nu, nu! Fie numele 
Domnului binecuvîntat! Iată-l din nou în picioare, luptîndu-se de parcă 
braţul lui ar avea puterea a douăzeci de oameni. Spada i s-a frînt, dar a 
smuls o secure din mîinile unui yeoman şi acum nu-l slăbeşte deloc cu 


loviturile pe Front-de-Boeuf. Uriaşul se înconvoaie şi se clatină ca un stejar 
sub securea tăietorului şi... cade, cade! 

— Front-de-Boeuf? exclamă Ivanhoe. 

— Front-de-Boeuf! răspunse evreica. Oamenii lui îi sar în ajutor, în 
frunte cu trufaşul templier şi-l silesc pe Cavalerul Negru să se oprească... 
Iată, îl tîrăsc pe Front-de-Boeuf înăuntrul castelului. 

— Asediatorii au cucerit barierele:121., nu-i aşa? întrebă Ivanhoe. 

— Da, le-au cucerit! exclamă Rebecca. Şi acum îi împing pe asediați 
spre zidurile castelului; unii dintre ei aruncă scări, alții roiesc ca albinele, 
încercînd să se urce pe umerii celorlalți; de pe ziduri se aruncă peste 
capetele lor pietre, bîrne şi trunchiuri de copaci, dar ei îşi duc răniții şi-i 
înlocuiesc numaidecit cu alți oameni. Dumnezeule, oare i-ai făcut pe 
oameni după chipul şi asemănarea ta pentru ca ei să fie atît de crunt slutțiți 
de mîinile fraților lor? 

— Lasă gîndurile astea, nu e vreme pentru ele! o repezi Ivanhoe. 
Cine e înfrînt? Cine e mai tare? 

— Scările au fost azvirlite jos, răspunse Rebecca, tremurînd. Oştenii 
se tîrăsc sub ele ca nişte şerpi striviți. Asediaţii sînt mai tari. 

— Sfîntul Gheorghe să ne ajute! strigă cavalerul. Spune-mi, yeomen- 
ii dau cumva înapoi? 

— Nu, luptă bărbăteşte, ca nişte adevărați yeomen-i. Cavalerul 
Negru se apropie de poartă cu securea lui uriaşă, izbind fulgerător în 
dreapta şi în stînga — izbiturile astea acoperă larma bătăliei şi strigătele 
celorlalți. Asupra semeţului cavaler sînt azvîrlite pietre şi bîrne, dar el se 
uită la ele ca la nişte fulgi, nici nu-i pasă! 

— Pe sfintul loan din Acra! rosti Ivanhoe înveselit, ridicîndu-se în 
capul oaselor. Credeam că nu există în Anglia decît un singur bărbat în stare 
de asemenea vitejie! 

— Poarta se clatină, se zguduie, zboară în ţăndări sub loviturile lui. 
Yeomen-ii se reped înăuntru... poziţia a fost cucerită! Dumnezeule, îi aruncă 
pe apărători de pe metereze de-a dreptul în şanţ. Ah, oameni, dacă sînteți 
într-adevăr oameni, cruțaţi-i pe cei ce nu se mai pot apăra! 

— Spune-mi, dar puntea, puntea care duce spre castel, au cucerit-o? 
strigă Ivanhoe. 

— Nu, răspunse Rebecca. Templierul a sfărîmat scîndurile pe care se 
trecea şi s-a ascuns în castel, împreună cu cîțiva dintre apărători. Țipetele şi 


urletele pe care le auzi arată soarta celorlalți. Vai! Văd că e şi mai greu să 
priveşti victoria decît bătălia însăşi. 

— Spune-mi ce se întîmplă acum, ce fac? întrebă Ivanhoe. Mai uită- 
te o dată, nu e vremea să leşini la vederea sîngelui vărsat. 

— Deocamdată s-a isprăvit, spuse Rebecca. Prietenii noştri se 
regrupează înăuntrul poziţiei cucerite, la adăpost de tirul duşmanului; acesta 
nu mai trimite într-acolo decît săgeți răzlețe, mai degrabă pentru a-i speria 
decît pentru a le face vreun rău. 

— Sînt sigur că prietenii noştri nu vor înceta o bătălie atît de strălucit 
începută şi atît de fericit desfăşurată. O, nu! Am toată încrederea în 
vrednicul cavaler a cărui secure a sfărîimat lemnul noduros de stejar şi drugii 
de fier ai porții. Ciudat lucru, murmură el pentru sine, să fie pe lume doi 
oameni în stare să săvirşească o faptă de un asemenea curaj?... Un lanţ şi un 
lacăt pe fond negru., . ce să însemne toate astea? Rebecca, nu mai vezi nici 
un alt semn al Cavalerului Negru? 

— Nu, răspunse evreica, e negru din cap pînă-n picioare, negru ca 
pana corbului. Nu desluşesc nimic mai mult, dar o dată ce l-am văzut cum 
luptă, sînt sigură că l-aş recunoaşte oricînd dintr-o mie de războinici! Se 
avîntă în luptă de parcă ar fi poftit la un ospăț. Nu e vorba numai de o 
putere uriaşă, s-ar spune că întreg sufletul luptătorului e în fiecare lovitură 
pe care o dă duşmanilor. Dumnezeu să-l ierte pentru păcatul vărsăru de 
sînge! E o privelişte înfiorătoare şi totuşi măreață să vezi cum brațul şi 
inima unui singur om pot birui sute de oameni. 

— Rebecca, mi-ai zugrăvit un erou. Fără îndoială că acum oamenii se 
odihnesc puţin, pentru a-şi recăpăta puterile sau pentru a înjgheba o punte 
ca să poată trece şanţul. Sub o căpetenie atît de vitează cum pare să fie acest 
cavaler, nu poate fi vorba de spaimă, nici de tărăgăneli, nici de renunțare la 
o faptă nobilă; piedicile care fac atît de anevoioasă lupta o fac totodată şi 
glorioasă. Jur pe onoarea casei mele, jur pe numele alesei inimii mele, că aş 
îndura zece ani de captivitate dacă mi s-ar da putinţa să lupt o singură zi 
alături de vrednicul cavaler într-o asemenea bătălie! 

— Vai! exclamă Rebecca, depărtîndu-se de fereastră şi apropiindu-se 
de patul cavalerului rănit. Această arzătoare dorință de acțiune, această 
înverşunare împotriva bolii care te țintuieşte la pat nu poate decît să-ți 
întîrzie vindecarea. Cum poţi nădăjdui să pricinuieşti răni altora înainte de a 
te vindeca de cele pe care le-ai primit dumneata însuţi? 


— Rebecca, răspunse cavalerul, dumneata nu ştii cît de greu îi vine 
unui om obişnuit a săvîrşi fapte cavalereşti să stea cu mîinile în sîn ca un 
popă sau ca o femeie cînd în jurul lui se petrec fapte eroice. Dorul de luptă e 
hrana noastră sufletească, pulberea stîrnită de vălmăşagul încăierării e aerul 
pe care-l tragem în piept! Noi nu trăim, nu vrem să trăim decît atît cît 
sîntem victorioşi şi acoperiţi de glorie. Acestea sînt, fata mea, legile 
cavalerismului, pe care am jurat să le respectăm şi cărora le jertfim tot ce 
avem mai scump. 

— Dar, vai, spuse frumoasa evreică, ce înseamnă asta, viteze cavaler 
dacă nu o jertfă adusă demonului gloriei deşarte, o ofrandă adusă lui 
Molochi122:- ? Ce vă rămîne drept răsplată pentru tot sîngele ce-l vărsaţi, 
pentru toată truda şi durerile ce le înduraţi, pentru toate lacrimile pricinuite 
de faptele voastre, cînd moartea sfărimă lancea celui puternic şi curmă 
goana calului său de luptă? 

— Ce ne rămîne?! exclamă Ivanhoe. Gloria, fata mea, gloria care 
daureşte mormintele noastre şi ne îmbălsămează numele! 

— Gloria? făcu Rebecca. Vai, oare zalele ruginite ce atîrnă ca un 
blazon deasupra mormîntului în ruină al luptătorului, oare slovele şterse ale 
pisaniei de pe mormîntul lui, pe care călugărul neştiutor abia le poate 
tălmăci pelerinului curios, oare toate acestea să fie de ajuns ca să 
răsplătească jertfirea oricărui simțămînt ales de dragul unei vieți nefericite, 
menite să aducă nefericire şi altora? Ce farmec or fi avînd stihurile barbare 
ale barzilor pribegi, încît să merite să-ți jertfeşti căldura căminului, 
dragostea, liniştea şi fericirea, pentru a ajunge eroul acelor balade pe care 
menestrelii le cîntă, seara, unor mitocani şi bețivi la o cană cu bere? 

— Pe sufletul lui Hereward! răspunse cavalerul înciudat. Vorbeşti 
despre lucruri pe care nu le cunoşti, fata mea. Ai vrea să stingi flacăra 
curată a cavalerismului, singura care deosebeşte sufletele nobile de cele 
Josnice, pe cavalerii inimoşi de bădărani şi de barbari; ai vrea să stingi 
flacăra care face ca viaţa noastră să preţuiască mult mai puţin decît onoarea, 
flacăra care ne face să biruim durerea, chinul şi oboseala şi care ne învaţă că 
nu există pe lume nimic mai groaznic decît ruşinea înfrîngerii. Nu eşti 
creştină, Rebecca şi nu cunoşti aceste simțăminte înalte, care umplu de 
mîndrie inima unei tinere nobile cînd iubitul ei săvirşeşte vreo faptă 
glorioasă pentru a-şi arăta dragostea. Onoarea cavalerească e hrana tuturor 
simțămintelor curate şi nobile, e reazemul celor asupriți, ea împarte 
dreptatea şi pune stavilă puterii tiranilor. Fără ea, noblețea n-ar fi decît un 


nume gol; în lancea şi spada cavalerului, libertatea îşi află cea mai bună 
ocrotire! 

— Sînt fiica unui popor al cărui curaj s-a vădit în apărarea propriei 
sale ţări; dar chiar atunci cînd mai avea o ţară, nu a dus războaie decît din 
porunca Domnului său pentru a-şi apăra patria împotriva asupririi. Dar 
sunetul trîmbiţei nu-l mai trezeşte de mult pe Iuda, iar dispreţuiţii săi fii nu 
sînt acum decît nişte victime supuse ale unei tiranii vrăjmaşe, care asupreşte 
prin puterea armelor. Bine ai grăit, cavalere. Pînă ce dumnezeul Iacob nu va 
ridica din mijlocul poporului său ales un al doilea Ghedeon'12% sau un nou 
Macabeu'12%. , nu se cuvine ca o evreică să vorbească despre bătălii şi 
despre războaie. 

Înţeleaptă fată rosti aceste cuvinte cu un glas prin de amărăciune, 
care arăta cît de limpede îşi dădea seama de decăderea neamului ei şi în 
acelaşi timp cît de mult o durea faptul că Ivanhoe socotea că ea n-are 
dreptul să se amestece într-o chestiune de onoare şi că nu-i în stare să simtă 
sau să exprime simţăminte înalte şi generoase. 

"Ah, cît de puţin cunoaşte el această inimă, îşi zise ea, dacă-şi 
închipuie că laşitatea şi josnicia sînt oaspeţii ei numai din pricină că mi-am 
îngăduit să-mi spun părerea despre cavalerismul fantast al nazaritenilor! 
Deie Domnul ca prin vărsarea sîngelui meu, picătură cu picătură, să 
răscumpăr libertatea lui Israel! ba nu, mai bine pe aceea a tatălui meu şi a 
acestui binefăcător al tatălui meu. Atunci, trufaşul creştin ar vedea că fiica 
poporului ales nu se teme să înfrunte moartea, ci e gata să-şi dea viaţa la fel 
de vitejeşte ca cea mai trufaşă dintre nazaritencele care se laudă că se trag 
din nu ştiu ce mărunte căpetenii de prin asprele şi înghețatele tărîmuri de la 
mizănoapte". 

Sfiîrşindu-şi gîndul, Rebecca îşi întoarse privirile spre patul 
cavalerului rănit. 

"Doarme, îşi spuse ea. Vlăguit de atîta suferință şi încordare, trapul 
său ostenit se agaţă de prima clipă de linişte vremelnică pentru a se 
cufunda-în somn. Vai, e oare un păcat să-l privesc, cînd ştiu că ar putea fi 
pentru ultima dată; cînd mă gîndesc că peste cîteva clipe aceste trăsături 
minunate ar putea să nu mai fie însuflețite de spiritul înflăcărat şi cutezător 
care nu le părăseşte nici măcar în somn; cînd mă gîndesc că nările astea ar 
putea să se umfle, gura să i se caşte, ochii să i se umple de sînge şi să 
privească în gol; cînd mă gîndese că mîndrul şi nobilul cavaler ar putea fi 
călcat în picioare de cel din urmă valet din acest castel blestemat şi totuşi să 


nu se mai împotrivească atunci cînd călciiul îi va zdrobi capul?! Dar tatăl 
meu. Ah, iată, fiica ta e muncită de un duh rău de vreme ce nu-şi mai 
aminteşte de părul tău cărunt din pricina şuviţelor aurii ale unui tînăr! De 
unde ştiu eu că toate acestea nu sînt semne prevestitoare ale mîniei lui 
Iehova împotriva unei fiice denaturate care se gîndeşte la captivitatea unui 
străin înainte de a se gîndi la cea a tatălui ei şi care uită de jalea iudeilor, 
vrăjită fiind de frumuseţea unui creştin, a unui : străin? Dar voi smulge din 
sufletul meu această nebunie chiar de-ar fi ca inima să-mi sîngereze toată!" 

Rebecca se înfăşură strîns în vălul ei şi se aşeză ceva mai departe de 
patul cavalerului rănit, cu spatele la el, oţelindu-şi sau cel puţin încercînd 
să-şi oţelească sufletul nu numai împotriva primejdiilor ce-o amenințau 
dinafară, ci şi împotriva simțămintelor necurate ce-o năpădiseră dinlăuntrul 
fiinţei ei. 


CAPITOLUL XXX 


Intră-n odaie şi priveşte-i patul 
Nu vei vedea vreo stafie cuminte 
Ce-n clipa cînd se-nalță ciocirlia 
Și boarea zvintă rouă dimineţii 
E petrecută către cer cu-oftaturi 
şi lacrime. 

Anselm într-alt chip moare." 
Dintr-o piesă veche 


În scurtul răgaz de linişte care urmă după primele izbînzi ale 
atacatorilor, în timp ce una din tabere se pregătea să-şi consolideze victoria, 
iar cealaltă să-şi întărească apărarea, templierul şi De Bracy ţinură un sfat 
grabnic în sala cea mare a castelului. 

— Unde-i Front-de-Boeuf? întrebă De Bracy, care supraveghease 
apărarea fortăreței în cealaltă parte. Oamenii spun că a fost omorît. 

— Nu, e încă viu, răspunse templierul cu răceală, dar chiar de-ar fi 
avut capul de bour de pe blazonul lui şi zece plăci de fier ca să-l ocrotească, 
tot s-ar fi prăbuşit sub loviturile acelei securi cumplite. În cîteva ore, Front- 
de-Bocuf va fi alături de strămoşii săi, ceea ce înseamnă că un stilp de 
nădejde al taberei prințului loan s-a năruit. 


— lar împărăția Satanei se alege cu o pradă straşnică! zise De Bracy. 
lată ce se întîmplă cînd îţi baţi joc de sfmţi şi de îngeri şi porunceşti ca 
icoanele şi statuile acestora să fie zvîrlite asupra capetelor unor yeomen-i 
ticăloşi. 

— Ține-ţi gura, eşti un prost! îl repezi templierul. Superstiţiile tale 
nu-s mai bune ca necredinţa lui Front-de-Boeuf, nici unul dintre voi nu ştie 
de ce crede aşa şi nu altfel. 

— Ascultă templiere, răspunse De Bracy, te rog să faci bine să-ți 
masori cuvintele cînd vorbeşti despre mine. Pe Preacurata, sînt un creştin 
mai vrednic decît tine şi toată tagma ta, căci umblă zvon că Preasfîntul 
Ordin al templului Sionului adăposteşte la sînul său destui eretici şi că sir 
Brian de Bois-Guilbert ar fi unul dintre aceştia. 

— Nu-ţi mai pleca urechea la asemenea zvonuri, spuse templierul, ci 
hai mai bine să ne gîndim la apărarea acestui castel. Cum au luptat ticăloşii 
ăia de yeomen-i în partea unde te afli? 

— Ca nişte diavoli împieliţaţi! răspunse De Bracy. Au tăbărit ca 
furnicile spre ziduri, conduşi, dacă nu mă înşel, de tilharul acela care a 
cîştigat premiul la tragerea cu arcul — i-am recunoscut cornul şi banduliera. 
lată încă unul din roadele multlăudatei politici a lui Fitzurse, care-i 
încurajează pe nemernicii ăştia să se ridice împotriva noastră! Dacă n-aş fi 
purtat armură, ticălosul acela m-ar fi doborît de şapte ori fără să-i pese de 
mine mai mult ca de o căprioară la vremea vînatului! Mi-a atins fiece 
colțişor al armurii cu săgețile sale, care mi-au izbit fără milă coastele, de 
parcă oasele mele ar fi fost de fier. Norocul meu a fost că purtam sub 
cuirasă o cămaşă de zale spamolească, altfel m-ar fi curăţat repede. 

— Dar pînă la urmă te-ai menţinut pe poziţie, pe cînd noi am pierdut 
întăritura, spuse templierul. 

— Da, e o pierdere serioasă, zise De Bracy. Ticăloşii au să se 
adăpostească acolo pentru a ataca de mai aproape castelul şi dacă n-o să fim 
cu ochii pe ei, s-ar putea să pună mîna pe vreun colț nepăzit al unui turn sau 
pe vreo fereastră uitată şi să răzbească înăuntru, tăbărînd asupra noastră. 
Sîntem prea puţini ca să putem apăra toate punctele, iar oamenii se plîng că 
ori de cîte ori ies mai la iveală, asupra lor se abate o ploaie de săgeți 
asemeni aceleia ce se abate asupra unui butoi într-un ajun de sărbătoare. 
Front-de-Boeuf e pe moarte, aşa încît n-o să mai primim nici un ajutor din 
partea capului său de bour şi a braţului său puternic. Ce zici, sir Brian, n-ar 


fi mai bine să facem din nevoie o virtute şi să tratăm cu aceşti bădărani, 
oferindu-le prizonierii noştri? 

— Cum?! exclamă templierul. Să le dăm prizonierii şi să ajungem de 
rîsul lumii, ca nişte războinici faimoşi care au avut curajul să atace noaptea 
nişte drumeți lipsiţi de apărare, dar n-au fost în stare să apere un castel 
întărit împotriva unei cete de vagabonzi, conduşi de nişte porcari şi 
măscărici, de toate lepădăturile societății? Ruşine să-ți fie pentru gîndul 
acesta, Maurice de Bracy! Ruinele acestui castel îmi vor îngropa atît trupul, 
cît şi dezonoarea înainte de a încuviinţa o capitulare atît de josnică şi de 
ruşinoasă! 

— Atunci hai la ziduri, spuse De Bracy nepăsător. Niciodată n-a 
vieţuit pe lume om — fie turc, fie templier — care să fi pus mai puţin preţ 
pe viață ca mine. Dar socot că nu e nicidecum ruşinos dacă regret că nu am 
aici vreo patruzeci de mercenari din viteaza-mi trupă. O, bravii mei lăncieri! 
Dacă ați şti voi la ce strîmtoare se află acum căpitanul vostru, aţi veni 
degrabă şi atunci mi-aş vedea flamura filfiind în fruntea bulucului lăncilor 
voastre! Iar ticăloşii ăştia ar lua-o iute la picior din faţa voastră! 

— Visează ce pofteşti, spuse templierul, dar acum trebuie să ne 
apărăm cum putem, cu soldaţii pe care-i mai avem. Mai toți sînt oameni de- 
al lui Front-de-Boeuf, pe care englezii îi urăsc pentru miile de samavolnicii 
săvîrşite împotriva lor. 

— Cu atît mai bine! zise De Bracy. Sclavii ăştia barbari se vor apăra 
pînă la ultimul strop de sînge decît să încapă pe mîna unor ţărănoi 
răzbunători. Să mergem dar, Brian de Bois-Guilbert! Vei vedea cum 
Maurice De Bracy se va purta astăzi ca un gentilom adevărat, chiar de-ar fi 
să-şi dea viaţa. 

— La ziduri! strigă templierul şi amîndoi se repeziră la creneluri, 
hotărît să facă tot ce-i putea învăța meşteşugul şi tot ce-i putea sfătui 
bărbăția pentru a apăra fortăreaţa. 

Era limpede pentru amîndoi că punctul cel mai ameninţat era cel din 
faţa întărituri cucerite de atacatori. Cum castelul era despărțit de întăritura 
aceea prin șanțul cel mare, atacatorilor le-ar fi fost cu neputinţă să ia cu 
asalt poarta din dos, cu care era legată întăritura, fără a trece peste acest 
obstacol. Dar atît templierul, cît şi De Bracy erau de părere că, în cazul cînd 
urmau tactica de pînă atunci a căpeteniei lor, atacatorii se vor strădui ca, 
printr-un asalt puternic, să atragă acolo cea mai mare parte a apărătorilor, 
pentru ca în felul acesta să se poată folosi de orice slăbiciune pe care cei 


asediau ar fi vădit-o. Pentru a preîntîmpina o asemenea primejdie, cavalerii 
aşezară străji pe ziduri, din loc în loc, atît cît le îngăduia puţinătatea 
rîndurilor lor. Aceste străji urmau să dea alarma în caz de primejdie. Pînă 
una-alta, hotărîră ca De Bracy să ia comanda apărării la poarta din dos, iar 
templierul să țină pe lîngă el vreo douăzeci de oameni, ca un corp de 
rezervă, gata să intervină grabnic în orice punct ce ar fi fost amenințat. 
Pierderea întăriturii mai avusese şi un alt rezultat supărător, anume că, în 
ciuda marii înălțimi a zidurilor castelului, asediați nu puteau urmări de aici 
mişcările inamicului cu aceeaşi precizie ca mai înainte, deoarece nişte tufe 
înalte creşteau atît de aproape de poarta întăriturii, încît atacatorii puteau 
pătrunde pe acolo cu zecile, bucurîndu-se nu numai de acoperire, ci chiar de 
avantajul de a nu fi observați de către apărători. Nefiind aşadar siguri unde 
avea să se dezlănţuie atacul, De Bracy şi tovarăşul său se văzură nevoiţi să 
ia măsuri pentru a preîntîmpina orice atac prin surprindere, iar oamenii lor, 
oricît de bravi ar fi fost, încercară deznădejdea şi neliniştea pe care o simt 
îndeobşte oamenii împresurați atunci cînd îşi dau seama că duşmanul are 
puterea de a hotărî momentul şi felul atacului. 

În vremea asta, stăpînul castelului asediat zăcea pe un pat, cu trupul 
chinuit de durere şi sufletul răscolit de o tulburare grozavă. Spre deosebire 
de habotnicii din acea epocă bigotă, el nu înţelegea să-şi ispăşească păcatele 
prin danii făcute bisericilor, pentru a-şi potoli astfel spaimele şi a dobîndi, 
prin pocăință, pacea sufletească, de altfel foarte şubredă, dar oricum, 
preferabilă treziei pline de remuşcări, deşi nu semăna cu pacea de după 
adevărata căință mai mult decît seamănă ameţeala opiului cu somnul 
sănătos şi normal. Cîinos şi lacom din fire, Front-de-Bocuf era mai presus 
de orice de o zgîrcenie fără seamăn; el prefera să sfideze biserica şi pe 
oamenii ei decît să cumpere de la ei iertarea şi izbăvirea cu preţul banilor şi 
moșiilor sale. Templierul, care era şi el necredincios, dar de alt soi, nu-şi 
caracterizase bine prietenul spunînd că Front-de-Boeuf n-ar fi fost în stare 
să arate pentru ce nu crede şi pentru ce dispreţuieşte credinţa întrupată în 
biserică, deoarece baronul putea oricînd răspunde că biserica îşi vinde prea 
scump marfa, că libertatea spirituală pe care o pune în vînzare nu putea fi 
cumpărată decît "cu o sumă mare", ca slujba de comandant suprem al 
Ierusalimului, iar el, Front-de-Bocuf, prefera să conteste virtutea remediului 
decît să plătească cheltuielile medicului. 

Dar sosise în sfîrşit clipa cînd pămîntul şi toate bogăţiile acestuia îi 
fugeau de sub ochi; atunci, inima de piatră a cumplitului baron se îngrozi 


încercînd să scruteze nemărginita beznă a viitorului. Febra care-i mistuia 
trupul îi sporea şi mai mult tulburarea şi chinurile sufletului, iar patul său de 
muribund oferea priveliştea unei lupte aprige între simțămîntul de groază ce 
se trezea pentru prima oară în el şi firea lui îndărătnică; era o tulburare 
cumplită, căreia nu i se putea găsi perechea decît pe acele tărîmuri 
înfricoşătoare unde se zice că plîngerile sînt fără nădejde, remuşcările tară 
pocăință şi unde sufletul omenesc îşi dă seama de groaznica sa agonie, 
presimţind că aceasta nu poate nici să se sfîrşească, nici să se micşoreze. 

— Unde naiba or fi acum cîinii ăia de popi care pun atîta preţ pe 
mofturile lor duhovniceşti? bolborosea baronul. Unde or fi toți 
carmeliţiiil25:- ăia desculți, pentru care bătrînul Front-de-Boeuf a zidit 
mănăstirea sfintei Ana, jefuindu-şi moştenitorul de atîtea hectare de păşune 
şi cîmpii roditoare? Unde-or fi acum cîinii ăia lacomi? Aş putea să jur că-şi 
udă gîtlejul cu bere sau îşi bolborosesc rugăciunile prosteşti la căpătiiul 
vreunui țărănoi ciufut! Pe mine, moștenitorul ctitorului lor, pe mine, omul 
pentru care sînt datori prin zapis să se roage, pe mine, nemernicii şi 
nerecunoscătorii, mă lasă să crap ca un cîine de pripas, nespovedit şi 
negrijit! Chemaţi-l aici pe templier, e preot şi ar putea face ceva! Ba nu, mai 
bine m-aş spovedi Diavolului decît lui Brian de Bois-Guilbert, căruia nu-i 
pasă nici de rai, nici de iad. Am auzit pe mulți bătrîni vorbind despre 
rugăciuni, se rugau chiar ei, nu aveau nevoie pentru asta să intre în grațiile 
unor popi mincinoşi, sau să-i mituiască... Dar eu... eu nu îndrăznesc! 

— A ajuns Reginald Front-de-Boeuf să spună că nu îndrăzneşte 
ceva? rosti un glas spart şi pițigăiat, aproape de el. 

Front-de-Boeuf, care avea nervii zdruncinați şi conştiinţa tulbure, 
crezu că monologul său fusese întrerupt în chipul acesta straniu de glasul 
unuia din acei demoni care, potrivit unei credinţe a timpului, veneau la 
căpătiiul muribunzilor pentru a-i abate de la gîndurile lor şi a-i împiedica să 
cugete la mîntuirea în viața de apoi. Simţi că-l trece un fior şi se ghemui 
într-un colţ, dar recăpătîndu-şi de îndată hotărîrea de totdeauna exclamă: 

— Cine e? Cine eşti tu care cutezi să mă îngîni ca un corb? Vino în 
faţa mea, ca să te pot vedea. 

— Sînt duhul tău rău, Reginald Front-de-Bocuf, răspunse vocea. 

—Lasă-mă să te privesc, să văd cum arăţi, dacă eşti cu adevărat un 
demon, rosti cavalerul muribund. Să nu-ţi închipui că vederea ta m-ar putea 
îngrozi. Pe chinurile iadului, de-aş putea să mă bat cu grozăviuile care mă 


împresoară, aşa cum m-am luptat cu primejdule din lumea asta, cerul şi 
iadul n-ar spune niciodată că m-am dat înapoi de la luptă! 

— Giîndeşte-te la păcatele tale, Reginald Front-de-Bocuf, rosti vocea 
aceea aproape nepămînteană. Gîndeşte-te la trădările, la jafurile şi la 
crimele tale! Cine l-a împins pe destrăbălatul prinţ loan să se ridice 
împotriva părintelui său cărunt şi împotriva generosului său frate? 

— Orice-ai fi, demon, popă sau diavol, glasul tău minte! răspunse 
Front-de-Boeuf. Nu eu l-am împins pe loan la răzvrătire, nu numai eu, 
vreau să spun; au fost cincizeci de cavaleri şi baroni, floarea ținuturilor de 
mijloc, luptătorii cei mai viteji, iar eu trebuie oare să răspund pentru 
păcatele tuturor? Demon mincinos, te sfidez! Pleacă şi nu-mi mai da 
tîrcoale, lasă-mă să mor în pace, dacă eşti muritor ca mine, iar dacă eşti 
demon, vremea ta n-a venit încă. 

— Nu vei muri în pace, îl îngînă vocea. Pînă şi în moarte va trebui să 
te gîndeşti la fărădelegile tale, la gemetele care-au făcut să răsune zidurile 
acestui castel, la sîngele care-i pătează duşumelele. 

— Nu mă sperii cu răutățile tale, răspunse Front-de-Boeuf cu un rîs 
silit, înfricoşător. Dacă e vorba de jidovul necredincios, purtarea mea față de 
el a fost o faptă vrednică în faţa cerului, altminteri de ce-ar fi trecuţi în 
rîndurile sfinţilor aceia care-şi moaie mîinile în sîngele sarazinilor? Porcarii 
saxoni pe care i-am omorît erau duşmanii ţării mele, ai neamului meu nobil 
ŞI ai suveranului pe care-l slujesc. Ha, ha, iată dar că armura mea nu vădeşte 
nici un cusur! Ai plecat? Ai tăcut? 

— Nu, paricid ticălos, răspunse vocea. Gîndeşte-te la tatăl tău, la 
moartea lui, la sala aceea de ospeţe scăldată în sîngele lui, vărsat de mîna 
propriului său fiu! 


— Vai! bîigui baronul după cîtva timp. Dacă ştii asta, eşti într-adevăr 
un duh rău, atotştiutor, aşa cum te zugrăvesc popii! Taina asta o socoteam 
îngropată în propriu-mi piept şi în pieptul uneia... În pieptul femeii care m-a 
ațiţat şi mi-a fost complice la omorul acela. Du-te, lasă-mă, demone! Caut-o 
pe Ulrica, vrăjitoarea saxonă, numai de la ea ai putut afla un lucru pe care l- 
am văzut doar eu şi ea. Du-te la dînsa, la cea care-a spălat rănile şi a întins 
hoitul, dîndu-i celui ucis înfăţişarea unui om care a murit de moarte bună, în 
chip firesc; du-te la ea, căci ea m-a îndemnat la fapta asta, ea m-a ațiţat şi 
tot ea a fost pentru mine răsplata ticăloasă a faptei mele! Să se chinuie şi ea, 
ca şi mine, să guste şi ea din caznele de dinaintea iadului! 

— Ea le-a şi gustat, spuse Ulrica, păşind în faţa patului lui Front-de- 
Boeuf. De multă vreme soarbe ea din această cupă, dar amărăciunea ei se 
îndulceşte acum, văzînd că i-o împărtăşeşti. Nu scrîşni din dinţi, Front-de- 
Boeuf, nu-ţi da ochii peste cap, nu-ţi strînge pumnii şi nu ridica spre mine 
atît de amenințător mîna; mîna asta, care, ca şi aceea a faimosului tău 
strămoş al cărui nume îl porți, ar fi putut să zdrobească dintr-o singură 
lovitură ţeasta unui taur de munte, e acum la fel de slabă şi neputincioasă ca 
ŞI a mea! 

— Hiîrcă ucigaşă şi ticăloasă! Bufniţă scîmavă! Vasăzică, ai venit aici 
ca să te bucuri de priveliştea unor ruine care în parte ţi se datoresc? 

— Da, Reginald Front-de-Boeuf, răspunse ea, sînt chiar Ulrica, fiica 
lui Torquil Wolfganger cel ucis; sînt sora fiilor săi măcelăriți, da şi-ţi cer ție 
şi casei tatălui tău să-mi daţi înapoi părintele şi frații, numele şi faima 
familiei mele, tot ce am pierdut din pricina numelui de Front-de-Boeuf! 
Gîndeşte-te la suferinţele mele, Front-de-Boeuf şi răspunde-mi dacă nu 
spun adevărul. Tu ai fost duhul meu rău, iar eu voi fi duhul tău rău, am să te 
însoțesc cu blestemele mele pînă cînd îți vei da ultima suflare! 

— Furie scîrnavă! izbucni Front-de-Bocuf. N-ai să apuci niciodată 
acea clipă! Hei, Giles, Clement, Eustace, Saint-Maur, Stephen! Puneţi mîna 
pe vrăjitoarea asta blestemată şi azvîrliți-o din fortăreață cu capul în jos, 
căci ea ne-a vîndut saxonilor! Hei, Saint-Maur, Clement, ticăloşilor, pe unde 
tîndăliți? 

— Cheamă-i, mai cheamă-i o dată, viteze baron, spuse vrăjitoarea cu 
un rînjet batjocoritor. Cheamă-ţi slugile în jurul tău, osîndeşte-i pe zăbavnici 
la biciuire şi la temniţă! Dar află, viteazule, urmă ea cu glasul schimbat, află 
că nu vei primi nici un răspuns, nici ajutor şi nici ascultare din partea lor. 
Ascultă aceste zgomote înfricoşătoare, adăugă ea, căci în clipa aceea larma 


bătăliei se făcu din nou auzită, cu putere grozavă, dinspre creneluri. Aceste 
strigăte războinice vestesc prăbuşirea casei tale. Puterea lui Front-de-Boeuf, 
clădită cu sîngele altora, se zdruncină din temelii în faţa duşmanilor pe care 
el i-a disprețuit cel mai mult! Saxonui, Reginald, dispreţuiți saxoni, îţi 
asediază castelul! De ce stai locului ca un ţăran vlăguit în clipa cînd saxonii 
îți iau cu asalt fortăreaţa? 

— Mii de draci şi dumnezei! izbucni cavalerul rănit. Ah, de-aş mai 
avea putere măcar o clipă ca să mă tîrăsc pînă la vălmăşagul bătăliei şi să 
pier de o moarte vrednică de numele meu! 

— Nu te gîndi la aşa ceva, viteazule războinic! Nu vei muri ca un 
oştean, ci vei pieri ca vulpea în vizuină, cînd ţăranii îi dau foc din toate 
părțile. 

— Minti, cotoroanţă blestemată! strigă Front-de-Boeuf. Oamenii mei 
luptă vitejeşte, zidurile castelului meu sînt puternice şi înalte, tovarăşii mei 
de arme nu se tem nici de o întreagă armată de saxoni, chiar dacă aceasta ar 
fi condusă de Hengist şi Horsai125. ! Strigătele războinice ale templierului 
şi ale lefegiilor acoperă larma bătăliei! îţi jur pe onoarea mea că focul pe 
care-l vom aprinde pentru a ne sărbători biruinţa te va mistui pe tine, 
mădular cu mădular! Am s-apuc eu s-aud spunîndu-se că ai trecut din 
flăcările pămîntului în cele ale iadului, care n-a trimis niciodată pe pămînt 
diavol mai împieliţat ca tine! 

— Păstrează-ţi cît pofteşti această nădejde, răspunse Ulrica. Dar se 
grăbi să adauge: ba nu, vei afla chiar acum soarta ce te aşteaptă şi de care 
nu te poate scăpa nici puterea, nici vitejia ta, eu toate că soarta asta ţi-e 
pregătită de aceste mîini slabe. Simţi tu aburul înecăcios care a şi început să 
se vălătucească în nori negri prin încăpere? Crezi cumva că e o vedenie a 
ochilor tăi obosiţi sau că e vorba doar de răsuflarea ta îngreunată de boală? 
Nu, Front-de-Boeuf, alta e pricina. Îţi aminteşti de magazia de cărbuni de 
sub încăperile acestea? 

— Femele, răcni el îngrozit, nu cumva i-ai dat foc?! Sfinte 
Dumnezeule, i-ai dat foc şi castelul e acum în flăcări! 

— Flăcările au să se înalțe curînd, rosti ea cu un calm înfricoşător şi 
atunci un semnal va vesti pe asediatori să se năpustească asupra celor care 
ar încerca să le stingă. Adio, Front-de-Bocuf! Fie ca Mista, Skogula şi 
Zernebock, zeii străvechilor saxoni, sau demoni, cum sînt numiți aceşti zei 
de către preoţii de azi, să te mîngîie pe patul de moarte, căci Ulrica te 
părăseşte acum. Află însă — dacă asta îți poate sluji drept mîngtiere — află 


că Ulrica îţi va împărtăşi soarta, însoțindu-te spre aceleaşi tărîmuri 
întunecate, aşa cum te-a însoțit în fărădelegea ce-ai săvirşit-o. Şi acum, 
paricidule, adio pe veci! Fie ca bolta aceasta şi fiece lespede a ei să capete 
grai pentru a-ţi striga la ureche: "Paricidule!" 

Spunînd acestea, Ulrica părăsi încăperea, iar Front-de-Boeuf o auzi 
cum răsuceşte de două ori, cu zgomot, cheia cea grea, răpindu-i astfel orice 
putinţă de scăpare. În deznădejdea lui fară margini, baronul îşi strigă slugile 
şi prietenii: 

— Stephen! Saint-Maur! Clement! Giles! Ard aici de viu! Ajutor! 
Ajutor! Viteze Bois-Guilbert, bravule De Bracy! Front-de-Boeuf vă 
cheamă! Arde stăpînul vostru, slugi ticăloase ce sînteți! Aliatul vostru, 
tovarăşul vostru de arme, cavaleri sperjuri şi fără credinţă! Dacă mă părăsiți 
şi mă lăsaţi să pier în felul acesta, toate blestemele cuvenite trădătorilor să 
cadă asupra capetelor voastre nemernice! Nu, nu mă aud, nu pot să mă 
audă, glasul mi-e acoperit de vuietul bătăliei. Fumul e din ce în ce mai gros, 
flăcănile au cuprins podeaua, ah, pentru o sorbitură din aerul de afară aş da 
orice, chiar şi viaţa! 

În deznădejdea cumplită ce-l cuprinsese, nenorocitul striga laolaltă cu 
luptătorii, apoi îşi blestema zilele, omenirea toată şi cerul însuşi. 

— Flăcările roşii străpung fumul gros, demonul păşeşte împotrivă- 
mi sub flamura stihiei lui. Demon scînav, în lături! N-am să te urmez fără 
tovarăşii mel... toţi, toți sînt ai tăi, toată garnizoana, zidurile acestea... Crezi 
că Front-de-Boeuf va merge singur? Necredinciosul templier, destrăbălatul 
De Bracy, ucigaşa tîrfa Ulrica, oamenii care m-au sprijinit în faptele mele, 
precum ŞI cîinii saxoni ŞI jidovii spurcaţi care-mi sînt prizonieri, toţi, toți mă 
vor însoţi, nicicînd nu s-a dus cineva în iad cu o societate mai veselă! Ha! 
Ha! Ha! 

Bolțile răsunară la hohotele lui înnebunite. 

— Cine-a rîs? îngăimă Front-de-Boeuf auzind, în ciuda vacarmului, 
ecoul acestor hohote. Cine-a rîs? Ulrica, tu erai! Vorbeşte, vorbeşte, 
vrăjitoareo şi am să te iert; căci numai tu sau Satana ar fi fost în stare să rîdă 
într-o asemenea clipă. În lături, în lături!... 

Ar fi însă o necuviință să zugrăvim mai departe agonia acestui 
paricid nelegiuit. 


CAPITOLUL XXXI 


"Prieteni, dați buzna în spărtură, 

Cu morţii noştri-englezi de-ar fi s-o umpleți! 
Iar voi, bravi yeomen-i, 

Cu trupurile-n Anglia crescute 
Vădiţi-vă curajul — să jurăm 

Că sinteți vrednici de pămîntul vostru. 
Regele Henric al V-lea 


"m 


Cu toate că nu prea dădea crezare celor spuse de Ulrica, Cedric nu 
uită să aducă la cunoştinţa Cavalerului Negru şi a lui Locksley făgăduiala 
ei. Aceştia fură încîntatți să afle că aveau în castel un prieten care putea, la 
nevoie, să le înlesnească pătrunderea; de asemenea, ei îmbrățişară părerea 
Saxonului că trebuiau să încerce cu orice preţ să ia cu asalt fortăreața, acesta 
fiind singurul mijloc de a-i elibera pe prizonierii aflați în mîinile 
cumplitului Front-de-Boeuf. 

— Sîngele regesc al lui Alfred e în primejdie, spuse Cedric. 

— Onoarea unei nobile domniţe e în primejdie, zise Cavalerul Negru. 

Pe sfîntul Cristopher de pe banduliera mea, se amestecă în vorbă 
vrednicul yeoman, chiar dacă n-ar fi alt temei decît viaţa bietului Wamba, 
mi-aş primejdui-o pe-a mea decît să-i las să se atingă măcar de un fir de păr 
din capul lui! 

— Aş face-o şi eu! exclamă călugărul. Da, domnilor, puteți fi siguri 
că un nebun, vreau să zic un nebun atît de îndrăzneţ şi atît de priceput, care 
ştie să dea unei cupe de vin aromă plăcută cum numai o felie de slănină i-o 
poate da, ei bine, fraților, aflaţi că un asemenea nebun nu va duce niciodată 
lipsă de un preot înţelept, care să se roage sau să se bată pentru el cînd o fi 
la strîimtoare, atîta vreme cît voi fi în stare să rostesc o rugăciune şi să 
mînuiesc o halebardă. 

Şi, spunînd acestea, îşi învîrti deasupra capului greaua-i halebardă cu 

uşurinţa cu care un ciobănaş îşi roteşte bita. 

— Adevăr grăit-ai, cucernice părinte, zise Cavalerul Negru şi e un 
adevăr care l-ar fi putut rosti însuşi sfîntul Dunstan. Şi acum, bravule 
Locksley, n-ar fi bine ca nobilul Cedric să preia comanda asaltului? 

— N-ar fi deloc bine! răspunse Cedric. N-am învăţat niciodată arta de 
a ataca sau de a apăra aceste lăcaşuri ale puterii despotice, pe care 


normanzii le-au zidit in chinuita noastră ţară. Voi lupta în primele rînduri, 
dar cinstiți mei vecini ştiu prea bine că nu mă pricep la regulile războaielor 
sau la atacarea fortăreţelor. 

— Fiindcă aşa stau lucrurile cu nobilul Cedric, zise Locksley, sînt 
gata să iau asupră-mi comanda arcaşilor, iar voi să mă spînzuraţi de stejarul 
unde ne întîlnim de obicei dacă voi îngădui asediaţilor să se arate pe ziduri 
fără a-i străpunge cu tot atîtea săgeți cîți căţei de usturoi se află într-o halcă 
de slănină în zi de Crăciun! 

— Bine zis, viteze yeoman, îl firitisi Cavalerul Negru. Iar dacă mă 
socotiți vrednic să fac şi eu o treabă şi dacă se află printre aceşti viteji cîțiva 
oşteni dornici să urmeze un cavaler englez, căci mă pot cu siguranță numi 
astfel, sînt gata să-i conduc la asaltul acestor ziduri cu toată priceperea 
dobîndită de-a lungul anilor. 

După această împărțire a rolurilor, căpeteniile dezlănţuiră primul 
asalt, al cărui rezultat cititorul îl cunoaşte. 

După cucerirea întăriturii, Cavalerul Negru îi trimise veste lui 
Locksley despre acest fericit eveniment, cerîndu-i totodată să țină sub 
supraveghere castelul aşa fel, încît asediaţii să nu-şi poată regrupa forţele în 
vederea unui atac brusc, menit să recucerească poziția pierdută. Cavalerul 
voia să preîntîmpine un asemenea atac, dîndu-şi seama că oamenii de sub 
comanda lui, fiind nişte voluntari neiscusiți, adunaţi în grabă, nu îndeajuns 
de înarmaţi şi neobişnuiți cu disciplina, n-ar fi putut face față unui atac 
neşteptat din partea oştenilor cavalerilor normanzi, oşteni căliți în războaie, 
înzestrați din belşug cu arme de tot felul şi însuflețiți de acea încredere care 
izvorăşte dintr-o disciplină desăvîrşită şi din deprinderea de a mînui armele; 
atacatorii erau plini de avînt şi de curaj, dar erau lipsiţi de această încredere. 

Cavalerul se folosi de răstimpul dintre cele două atacuri pentru a 
porunci să se înjghebeze un fel de pod plutitor, mai bine zis o plută lungă, 
cu ajutorul căreia nădăjduia să treacă şanţul, în ciuda împotrivirii 
inamicului. Această lucrare le luă destul de multă vreme, dar căpeteniile 
atacatorilor nu se plînseră de zăbavă, ştiind că în felul acesta dădeau Ulricăi 
răgazul de a-şi pune în aplicare, oricare ar fi fost el, planul menit să le vină 
într-ajutor. 

Cînd pluta fu gata, Cavalerul Negru se adresă astfel oamenilor săi: 

— Prieteni, n-are rost să mai aşteptăm. Soarele coboară către asfintit, 
iar eu am a împlini o treabă care nu-mi îngăduie să mai rămîn cu voi încă o 
zi. În afară de asta, cred că numai printr-o minune n-au să sosească 


împotrivă-ne călăreţi din York, aşa încît trebuie să isprăvim grabnic ceea ce 
ne-am pus în gînd. De aceea, unul dintre voi să-l caute pe Locksley şi să-i 
spună să-şi repeadă săgețile cu nemiluita spre cealaltă parte a castelului şi să 
înainteze într-acolo, ca şi cum ar avea de gînd să-l ia cu asalt. Iar voi, bravii 
mei englezi, rămîneţi lîngă mine şi pregătiți-vă să împingeţi pluta în clipa în 
care veţi vedea deschisă poarta întăriturii. Urmaţi-mă cu curaj şi ajutaţi-mă 
să iau cu asalt poarta din marele zid al castelului. Aceia dintre voi cărora nu 
le place treaba asta sau care sînt prea puţin înarmaţi pentru a-i face faţă să 
treacă la post pe culmea întăriturii şi întinzînd arcul pînă la urachi, să-şi 
împlînte săgețile în toți duşmanii ce se vor ivi pe ziduri. Nobile Cedric, 
doreşti să iei comanda celor care vor rămîne aici? 

— Nu, pe sufletul lui Hereward! răspunse Saxonul. De comandat nu 
pot să comand, dar să mă blesteme urmaşii dacă nu voi merge în primele 
rînduri la atac, oriunde îmi vei arăta! Bătălia asta e a mea şi mi se cuvine să 
fiu în primele rînduri. 

— Totuşi, gîndeşte-te bine, nobile saxon, îi spuse cavalerul. N-ai nici 
platoşă, nici pieptar, nimic în afară de coiful ăsta subțire, un scut şi o spadă. 

— Nu face nimic, răspunse Cedric, îmi va fi cu atît mai uşor să mă 
caţăr pe ziduri. Şi, iartă-mi lauda, cavalere, dar vei vedea astăzi cum un 
saxon cu pieptul gol se va lupta tot atît de vitejeşte ca un normand înzăuat, 
cu pieptar de oţel. 

— Atunci, în numele Domnului, deschideţi poarta şi aruncaţi pluta! 
porunci cavalerul. 

Intrarea care ducea de la zidul interior al întăriturii la şanţ şi dincolo 
de acesta, la o poartă din marele zid al castelului se deschise brusc şi pluta 
fu împinsă pe apă; peste cîteva clipe ea se aşternea între castel şi întăritură, 
alcătuind o punte lunecătoare şi şubredă, pe care cu greu puteau trece doi 
oameni deodată. Dîndu-şi seama că inamicul trebuia luat prin surprindere, 
Cavalerul Negru, urmat îndeaproape de Cedric, se avîntă pe pod şi ajunse 
pe malul celălalt. Acolo el începu să izbească în poarta castelului cu 
securea; săgețile şi pietrele azvirlite de apărători nu-l puteau atinge, 
deoarece era ascuns de rămăşiţele podeţului, pe care, cu prilejul retragerii 
sale din întăritură, templierul îl distrusese, lăsînd întreaga cumpănă atîrnată 
în partea de sus a porţii. Oştenii care-l urmară pe cavaler fură lipsiți de un 
asemenea adăpost; doi dintre ei fură omorîți pe loc de săgeți, alți doi căzură 
în şanţ, iar ceilalți se retraseră în întăritură. 


Situaţia lui Cedric şi a Cavalerului Negru devenise primejdioasă şi ar 
fi fost şi mai grea dacă arcaşii de pe întăritură n-ar fi tras fără încetare, 
trimițîind o adevărată ploaie de săgeți spre creneluri; abătînd atenția 
apărătorilor, ei dădeau astfel răgaz celor doi oșteni, ferindu-i de grindina 
proiectilelor, care altminteri i-ar fi covîrşit. Totuşi, situația lor era foarte 
primejdioasă şi se agrava din clipă în clipă. 

— Ruşine vouă! strigă De Bracy soldaților din jurul său. Ziceţi că 
sînteți arcaşi şi-i lăsaţi pe cîinii ăştia doi să se menţină pe poziție sub 
zidurile castelului?! Prăvăliţi asupra lor bolovanii de pe creneluri, dacă de 
altceva nu sînteţi în stare! Hai, repede, apucaţi cazmalele şi pîrghiile şi 
azvirliți pietroiul ăsta! exclamă el, arătînd spre un fel de cornişă ce ieşea în 
afara parapetului. 

În clipa aceea atacatorii zăriră un steag roşu fluturînd deasupra 
turnului despre care Ulrica îi vorbise lui Cedric. Viteazul yeoman Locksley 
îl zărise cel dintii, în timp ce se grăbea spre întăritură; nerăbdător să 
urmărească desfăşurarea atacului. 

— Sfîntul Gheorghe, strigă el, sfîntul Gheorghe ocroteşte Anglia! La 
luptă, bravi yeomen-i! De ce-i lăsaţi pe nobilul Cedric şi pe viteazul cavaler 
să atace singuri? înainte, călugăre smintit, dovedeşte că eşti în stare să lupţi 
pentru mătăniile tale! înainte, bravi yeomen-i! Castelul e al nostru, avem 
prieteni înăuntrul lui! Vedeţi steagul de colo? Acesta e semnalul. Castelul 
din Torquilstone e al nostru! Gîndiţi-vă la glorie şi la prăzi. Încă o opintire 
şi castelul va fi al nostru! 

Şi, spunînd acestea, îşi îndoi arcul şi trimise o săgeată de-a dreptul în 
pieptul unuia din oamenii de arme care, la porunca lui De Bracy, se străduia 
să desprindă o bucată din pietrăria crenelurilor, pentru a o azvîrli asupra 
capetelor lui Cedric şi Cavalerului Negru. Un alt soldat smulse din mîinile 
muribundului cangea de fier, cu care clinti cornişa dar, primind tocmai 
atunci o săgeată în cap, se prăbuşi fără viaţă de sus, de pe creneluri. 
Apărătorii fură cuprinşi de panică văzînd că nici o armură nu părea în stare 
a-i feri pe oameni de săgețile acestui  arcaş fără 
pereche. 

— Daţi înapoi, ticăloşilor? strigă la ei De Bracy. Mount joye Saint- 
Denis! Z- Daţi-mi pîrghia! 

Și, apucînd cangea, încercă la rîndu-i să desprindă cornişa; aceasta 
era atît de masivă, încît ar fi putut să distrugă nu numai rămăşiţele podeţului 
ce servea de adăpost celor doi atacatori, ci şi puntea plutitoare pe care 


trecuseră șanțul. Toţi văzură primejdia şi chiar cei mai curajoşi, pînă şi 
călugărul cel voinic, se feriră să pună piciorul pe plută. De trei ori îşi 
îndreptă Locksley săgețile asupra lui De Bracy şi de trei ori ele se izbiră de 
armura de nepătruns a cavalerului. 

— Blestemată fie armura ta spaniolească! izbucni Locksley. De-ar fi 
fost tăcută de un făurar englez, săgețile astea ar fi străpuns-o ca pe o bucată 
de mătase sau de pînză! Apoi strigă din răsputeri: Tovarăşi, prieteni, nobile 
Cedric, dați-vă înapoi, se prăvale pietroiul! 

Strigătele lui se pierdură în zgomotul stîrnit de Cavalerul Negru, care 
izbea atît de tare în poartă, încît ar fi putut acoperi o întreagă fanfară. 
Credinciosul Gurth se avîntă atunci pe podul plutitor, pentru a-l preveni pe 
Cedric de soarta ce-l aştepta sau pentru a o împărtăşi cu el. Dar semnalul lui 
ar fi venit prea tîrziu, căci masiva cronişă începuse să se clatine, iar De 
Bracy, încordîndu-şi puterile, ar fi izbutit să o prăvale, dacă în clipa aceea 
nu i-ar fi răsunat în ureche vocea templierului: 

— Totul e pierdut, De Bracy, castelul e în flăcări. 

— Eşti nebun! îi răspunse cavalerul. 

— Flăcările au cuprins aripa de apus. Am încercat în zadar să le 
sting. Brian de Bois-Guilbert împărtăşi prietenului său această veste 
cumplită cu sîngele rece care-l caracteriza, dar De Bracy nu o primi la fel de 
calm, ci spuse uimit: 

— Pe sfinții raiului! Ce-i de făcut? Jur să dăruiesc sfîntului Nicholas 
din Limoges un sfeşnic de aur curat... 

— Nu mai jura atît! îl repezi templierul. Mai bine ascultă-mă. 
Coboară cu oamenii tăi ca şi cum ai vrea să ieşi afară; deschide poarta, n-au 
trecut podul decît doi dintr-ai lor; aruncă-i în şanţ şi dă năvală spre 
întăritură. Eu am să forțez ieşirea atacînd întăritură în partea cealaltă, de la 
poarta principală. Dacă izbutim s-o recucerim, fii sigur că vom putea rezista 
pînă ce vom primi ajutor sau cel puţin pînă ce atacatorii ne vor oferi o 
capitulare onorabilă. 

— Bine chibzuit, răspunse De Bracy. Am pliere. Dar nu mă vei 
părăsi? 

— Pe onoarea mea de cavaler, nu te voi părăsi, zise Bois-Guilbert, 
dar grăbeşte-te, pentru numele lui Dumnezeu! 

De Bracy îşi adună oamenii în grabă şi se năpusti cu ei spre poarta 
din dos. În clipa cînd aceasta fu deschisă, Cavalerul Negru îşi croi drum 
înăuntru cu braţul său puternic, în ciuda împotrivirui lui De Bracy şi a 


oamenilor săi. Doi dintre aceştia fură doborîți, iar ceilalți dădură înapoi, 
oricît încerca De Bracy să-i oprească. 

— Cîinilor, răcni acesta, veţi lăsa ca numai doi oameni să cucerească 
singura noastră portiță de scăpare?! 

— Ăsta-i diavol, nu altceva! îi răspunse un veteran, dîndu-se înapoi 
din faţa loviturilor duşmanului în zale negre. 

— Chiar dacă ar fi Diavolul în carne şi oase, te vei retrage din fața lui 
pînă la gura iadului? îi strigă De Bracy. Castelul arde în spatele nostru, 
nemernicilor! Deznădejdea să vă dea curaj sau, dacă nu, faceți-mi loc, am 
să mă măsor eu însumi cu viteazul acesta! 

De Bracy îşi îndreptăți pe deplin în ziua aceea faima cavalerească 
dobîndită în războaiele civile ale acelei îngrozitoare epoci. Coridorul boltit 
spre care ducea poarta din dos şi în care se luptau acum corp la corp cei doi 
cavaleri temuţi răsună de loviturile năprasnice date de sabia lui De Bracy şi 
de greaua secure a Cavalerului Negru. În cele din urmă, normandul primi o 
lovitură atît de puternică în cap, încît, deşi o parase în parte cu pavăza (căci 
altfel De Bracy ar fi încremenit pe veci), se prăbuşi la pămînt cît era de 
lung. 

— Predă-te, De Bracy! îi spuse Cavalerul Negru, aplecîndu-se 
deasupra lui şi fluturîndu-i prin faţa vizierei pumnalul fatal cu care cavalerii 
dădeau lovitura de grație duşmanilor lor şi care fusese denumit "pumnalul 
milei". Predă-te, Maurice De Bracy, fără condiţii, altminteri eşti un om 
mort! 

— Nu mă voi preda unui învingător pe care nu-l cunosc, izbuti să 
îngaime De Bracy. Spune-mi numele tău sau, de nu, ia-mi viaţa; niciodată 
nu se va spune că Maurice de Bracy a devenit prizonierul unui bădăran fără 
nume. Cavalerul Negru şopti ceva la urechea învinsului. 

— Mă predau fără condiţii, rosti atunci normandul, schimbîndu-şi 
tonul de înciudată încăpăținare cu unul de mîhnire şi adîncă supunere 
totodată. 

— Du-te la întăritură şi aşteaptă acolo poruncile mele! îi spuse 
învingătorul cu glas poruncitor. 

— Îngăduie-mi mai întîi să-ţi spun o veste care te interesează, îl rugă 
De Bracy. Wilfred de Ivanhoe e prizonier aici şi e rănit. Va pieri în flăcările 
care au cuprins castelul dacă nu-i veţi veni de îndată în ajutor. 

— Wilfred de Ivanhoe?! exclamă Cavalerul Negru. El, prizonier şi în 
primejdie de moarte? Toţi oamenii din castel vor răspunde cu viaţa dacă 


cineva se-atinge măcar de un fir de păr din capul lui! Unde e? Arată-mi 
unde e închis! 

— Suie-te pe scara aceea în spirală şi vei ajunge la chilia lui. Nu vrei 
să-ți fiu călăuză? adăugă De Bracy cu umilinţă. 

— Nu, du-te la întăritură şi aşteaptă acolo poruncile mele. N-am 
încredere în tine. De Bracy! 

În timpul acestei lupte şi al scurtei convorbiri ce o urmă, Cedric, în 
fruntea unei cete de oameni, printre care se distingea călugărul, străbătuse 
puntea de îndată ce văzuse că poarta se deschide şi începuse să-i urmărească 
pe oamenii lui De Bracy; descumpăniţi şi deznădăjduiţi, unii dintre aceştia 
cerşiră îndurare, alții se împotriviră zadarnic, iar cei mai mulți căutară să se 
salveze fugind în curtea cea mare a castelului. De Bracy se ridică şi-i aruncă 
învingătorului o privire îndurerată. "N-are încredere în mine, repetă el, dar 
oare sînt vrednic de încrederea lui?" 

Îşi ridică de pe jos sabia, apoi îşi scoase casca în semn de supunere şi 
pornind spre întăritură, îi înmîna sabia lui Locksley, care tocmai venea de 
acolo. 

Focul se înteţise şi în curînd semnele lui se făcură simțite în 
încăperea în care Ivanhoe era vegheat şi îngrijit de evreica Rebecca. Larma 
bătăliei îl trezise din piroteală pe rănit, iar îngrijitoarea lui care, în urma 
stăruitoarelor sale rugăminţi, se aşezase din nou la fereastră pentru a-i putea 
zugrăvi desfăşurarea luptei, începuse să nu mai vadă nimic din pricina 
fumului înăbuşitor ce se răspîndea în încăpere. În cele din urmă rotocoalele 
de fum, ca şi strigătele: "Apă! Apă!", care acopereau pînă şi vuictul bătăliei, 
îi făcură să înțeleagă că erau ameninţaţi de o nouă primejdie. 

— Castelul e în flăcări! strigă Rebecca. Ce-i de făcut? Cum să 
scăpăm? 

— Fugi, Rebecca şi salvează-ţi viaţa! o îndemnă Ivanhoe. Cît despre 
mine, nimeni nu mă poate salva. 

— N-am să fug, răspunse Rebecca. Vom fi salvaţi sau vom pieri 
împreună. Dar, vai, Dumnezeule, ce-o să se întîmple cu tata? 

În clipa aceea uşa încăperii se deschise şi în pragul ei se ivi 
templierul. Înfăţişarea lui era înfricoşătoare: armura lui daurită era spartă şi 
plină de sînge, iar panaşul căştii era pe jumătate jumulit, pe jumătate ars. 

— În sfîrşit, te-am găsit! îi spuse el Rebeccăi. Vei vedea că mă ţin de 
cuvînt; voi fi alături de tine la bine şi la rău deopotrivă. Nu există decît o 


cale de scăpare şi ca să ţi-o arăt, am trecut prin zeci de primejdii. Ridică-te 
şi urmează-mă de îndată!12%. 

— Singură nu te voi urma, răspunse Rebecca. Dacă te-ai născut din 
femeie, dacă ai în dumneata măcar un dram de milă omenească, dacă inima 
dumitale nu-i la fel de tare ca platoşa ce-o porţi, salvează-l pe bătrînul meu 
tată şi pe acest cavaler rănit! 

— Un cavaler, răspunse templierul cu calmul lui de totdeauna, un 
cavaler trebuie să-şi primească soarta, oricum i s-ar înfățişa, sub chipul 
spadei sau sub chipul flăcărilor. Cît despre tatăl tău, Rebecca, cui îi pasă de 
soarta unui evreu? 

— Războinic crud, mai degrabă voi pieri în flăcări decît să primesc 
salvarea din mîinile dumitale! 

— N-ai de ales, Rebecca. O dată m-ai înfrînt tu, dar nici un muritor 
nu m-a putut înfrînge de două ori. 

Şi, spunînd acestea, templierul o luă în braţe pe tînăra îngrozită şi o 
scoase din încăpere, în ciuda țipetelor ei sfişietoare şi a amenințărilor lui 
Ivanhoe. 

— Cîine al templului, ruşine a tagmei tale, dă-i pace fetei! strigă 
Ivanhoe. 

— Nemernicule de Bois-Guilbert, Ivanhoe îţi porunceşte să laşi în 
pace fata! 

— Ticălosule, voi face ca inima ta să sîngereze! 

— Wilfred, fără strigătele tale nu te-aş fi găsit! rosti Cavalerul Negru, 
care tocmai intrase în încăpere. 

— Dacă eşti cu-adevărat cavaler, răspunse Ivanhoe, nu te mai gîndi la 
mine, ci urmăreşte-l pe răpitorul acela, salveaz-o pe domnița Rowena şi ai 
grijă de nobilul Cedric. 

— Îi vom salva pe toţi, dar acum e rîndul tău, răspunse Cavalerul 
Negru. Și luîndu-l în braţe pe Ivanhoe, îl scoase din încăpere cu aceeaşi 
uşurinţă cu care templierul o purtase pe Rebecca; alergă cu el spre poarta 
din dos şi după ce îşi lăsă povara în grija a doi yeomen-i, intră din nou în 
castel, pentru a-i salva pe ceilalți prizonieri. 

Unul din turnuri ardea acum în flăcări strălucitoare, care ţişneau cu 
putere prin ferestre şi deschizături. Dar în alte părți zidurile groase şi bolțile 
masive ale încăperilor ţineau piept flăcărilor, iar acolo furia omului triumfa 
încă, nu mai puţin înfricoşătoare decît stihia ce se dezlănțuia dincolo. 
Atacatorii îi urmăreau pe apărătorii castelului din încăpere în încăpere, 


potolindu-şi cu sîngele lor setea de răzbunare care-i însufleţea de multă 
vreme împotriva soldaților tiranului Front-de-Boeuf. Mai toți aceştia se 
împotriviră pînă la capăt; cîţiva dintre ei se predară cerînd îndurare, dar nici 
unul n-o dobîndi. Zăngănitul armelor şi gemetele umpleau văzduhul, 
podelele şiroiau de sîngele nenorociților care-şi dădeau sufletul. 

În toiul acestei învălmăşeli, Cedric porni în căutarea Rowenei, în 
vreme ce credinciosul Gurth, urmîndu-l de aproape prin vălmăşag, se 
străduia, punîndu-şi pielea în joc, să abată asupră-şi loviturile îndreptate 
împotriva stăpînului său. Nobilul saxon avu norocul să ajungă la încăperea 
pupilei sale tocmai în clipa în care ea, pierzînd orice spranţă de salvare, îşi 
aştepta moartea strîngînd la piept un crucifix. Cedric o încredința lui Gurth, 
poruncindu-i să o ducă la întăritură; drumul într-acolo era curăţat acum de 
duşmani şi flăcările încă nu-l cuprinseseră. Cedric se grăbi apoi să-l caute 
pe prietenul său Athelstane, fiind hotărît să-şi primejduiască viaţa pentru a-l 
salva pe acest ultim vlăstar al monarhiei saxone. Dar înainte ca Cedric să 
ajungă în vechea sală unde fusese el însuşi închis, geniul inventiv al lui 
Wamba găsise un mijloc de a se salva atît pe sine, cît şi pe tovarăşul său de 
suferință. 

În vîltoarea bătăliei, măscăriciul începu să strige din răsputeri: 

— Sfîntul Gheorghe răpune balaurul! Sfîntul Gheorghe mîntuieşte 
veselă Anglie! Castelul a fost cucerit! 

Pentru ca strigătele lui să fie şi mai înfricoşătoare, el le acompania 
bătînd darabana pe nişte platoşe ruginite pe care le găsise risipite prin 
încăpere. 

La auzul zbieretelor lui Wamba, străjerul, care păzea la uşa încăperii 
ŞI care era şi-aşa destul de îngrozit, o luă la fugă şi lăsînd uşa deschisă în 
urma lui, o zbughi ca să-i spună templierului că inamicul pătrunsese în sala 
cea veche. Atunci, cei doi prizonieri ieşiră nestingheriți pe coridor şi de- 
acolo se strecurară în curtea castelului, unde se desfăşura cea din urmă 
luptă. Acolo se afla crîncenul templier, călare pe armăsarul său şi înconjurat 
de mai mulți soldați călări şi pedeştri, care veniseră alături de faimoasa lor 
căpetenie pentru a-şi asigura ultima posibilitate de salvare şi de retragere ce 
le mai rămînea. Templierul poruncise ca puntea să fie coborită, dar n-o 
puteau trece, deoarece, din clipa cînd văzură flăcările ţişnind şi puntea 
coboriîtă, arcaşii, care pînă atunci ținuseră sub tirul lor acea parte a 
castelului, se şi repeziseră spre poartă, atît pentru a împiedica retragerea 
garnizoanei, cît şi pentru a pune mîna pe o parte din pradă înainte să se 


mistuie castelul. Pe de altă parte, un grup de atacatori care intraseră prin 
poarta din dos se îndrepta în clipa aceea spre curte, hărțuindu-i fără milă pe 
apărătorii aflați acolo; în felul acesta, rămăşiţele garnizoanei erau atacate 
din două direcţii. 

Însufleţiţi de curajul deznădejdii şi de pilda temutei lor căpetenii, 
apărătorii castelului luptară totuşi vitejeşte şi fiind bine înarmaţi, izbutiră de 
cîteva ori să-i respingă pe atacatori, deşi le erau cu mult inferiori 
numericeşte. Rebecca, aşezată pe un cal în fața unuia dintre sclavii sarazini 
ai templierului, se afla în mijlocul micului grup de apărători, iar Bois- 
Guilbert, în ciuda învălmăşelii acestei încăierări sîngeroase, veghea cu 
străşnicie să nu 1 se întîmple nimic. De cîteva ori el venise lîngă ea şi fără 
să-i pese de propria-i apărare, ridicase în fața evreicei pavăza lui 
triunghiulară, cu plăci de oţel, pentru a se avînta apoi în luptă; scoţind 
strigăte războinice, el dobora la pămînt pe atacatorii din primele rînduri, 
pentru ca îndată după aceea să vină iarăşi lîngă calul Rebeccăi. 

Athelstane, care, aşa cum cititorul ştie prea bine, era leneş din fire, 
dar nu laş, văzînd că o femeie e apărată de templier cu atîta grijă, nu se 
îndoi că era însăşi Rowena şi că viteazul cavaler voia s-o răpească, în ciuda 
oricărei împotriviri. 

— Pe sufletul sfîntului Eduard! O voi smulge din ghearele acestui 
trufaş cavaler, care va muri de mîna mea! 

— Giîndeşte-te ce faci! îi strigă Wamba. Mîna prea grăbită prinde 
broaşte, nu peşti. Pe legea mea, aia nu-i domniţa Rowena, uită-te numai la 
şuvițele ei negre! Ba, dacă nu ştii să deosebeşti negrul de alb, n-ai decît să 
te duci, dar eu n-am să te urmez. Nu vreau să mi se frîngă oasele fără să ştiu 
pentru cine. Gîndeşte-te, nici măcar n-ai armură, o tichie de mătase n-a oprit 
niciodată un tăiş de oţel. Dacă încăpăţinatul vrea să se bage-n apă, nu-i chip 
să-l opreşti. Deus vobiscum, viteazule Athelstane! încheie el, dînd drumul 
hainei saxonului, pe care-o strînsese pînă atunci. 

Lui Athelstane, care, pe lîngă că avea o putere herculeană, era 
însufleţit acum de o mînie neobişnuită, nu-i trebui mai mult de-o clipă ca să 
smulgă din mîinile unui muribund un buzdugan şi să se repeadă spre ceata 
din jurul templerului, izbind în dreapta şi în stînga. Doborînd cu fiecare 
lovitură un războinic, ei se pomeni în curînd la doi paşi de Bois-Guilbert , 
pe care-l sfidă glas tunător: 

— Înapoi, templiere făţarnic! Dă-i drumul acestei fete, pe care nu eşti 
vrednic să o atingi! Înapoi, hoţ dintr-o bandă de ucigaşi şi făţarnici! 


— Cine, rosti templierul, scrîşnind din dinți, am să te învăţ eu ce 
înseamnă să-ţi baţi joc de sfîntul Ordin al templului Sionului! 

Și, spunînd acestea, îşi întoarse calul şi se năpusti asupra saxonului 
ridicîndu-se în scări pentru a putea izbi din plin, îl pocni zdravăn în cap pe 
bietul Athelstane. 

Bine zisese Wamba că o tichie de mătase nu poate opri tăişul unei 
lame de oţel. Atît de ascuţită era arma templierului, încît ea tăie ca pe o 
crenguţă de salcie mînerul tare şi ferecat al buzduganului pe care nefericitul 
saxon îl ridicase pentru a para lovitura şi coborînd asupra căpăţinu sale, îl 
făcu una cu pămîntul. 

— Ha! Beau-seant! strigă Bois-Guilbert. Aşa să piară toți cei ce 
defăimează pe cavalerii templului! 

Profitînd de descumpănirea pricinuită de prăbuşirea lui Athelstane şi 
strigînd cu voce tare: "Cei ce vor să scape să mă urmeze!", el îşi împinse 
calul spre punte, alungîndu-i pe arcaşii care încercau să le taie calea. Fu 
urmat de sarazinii săi şi de cinci-şase soldați călări. 

Retragerea templierului era primejduită de ploaia de săgeți îndreptată 
împotriva sa şi a oamenilor săi, dar ea nu-l împidică să se apropie în galop 
de întăritură, socotind că, potrivit planurilor sale, aceasta mai era în 
stăpînirea lui De Bracy. 

— De Bracy, De Bracy! Eşti aici? strigă el. 

— Sînt aici, ca prizonier, răspunse De Bracy. 

— Pot să te ajut? mai întrebă Bois-Guilbert. 

— Nu, m-am predat fără condiţii. Mă voi ţine de cuvînt. Salvează-te, 
şoimii şi-au luat zborul, pune marea între tine şi Anglia. Mai mult decît atît 
nu cutez să-ţi spun. 

— Ei bine, răspunse templierul, fiindcă vrei să rămii aici, adu-ți 
aminte că mi-am ținut făgăduiala. Puțin îmi pasă unde sînt şoimu, cred că 
zidurile aşezămîntului din Templestowe îmi vor oferi un adăpost îndeajuns 
de sigur şi într-acolo mă voi duce, ca bitlanul spre cuibul său. 

Spunînd acestea, porni în treapădul calului, urmat de oamenii săi. 
Aceia dintre apărătorii castelului care nu-şi putuseră face rost de cai se 
luptară cu înverşunare chiar şi după plecarea templierului, dar nu atît în 
nădejdea că vor putea scăpa, cît din pricina deznădejdii. Focul se lățea cu 
repeziciune prin întreg, castelul, cînd deodată Ulrica, aceea care-l aprinsese, 
se ivi pe zidul unui turn, înveşmâîntată ca una din furiile din mitologie şi 
urlînd un cîntec războinic dintre cele care erau cîntate odinioară pe 


cîmpurile de bătălie de către barzii saxonilor, încă păgîni pe atunci. Era cu 
capul gol, părul cărunt i se revărsa pe umeri, iar în ochii ei de nebună ardea 
flacăra răzbunării împlinite. În mînă ţinea un toiag, pe care îl învîrtea prin 
aer aidoma uneia din ursitoarele care urzesc şi scurtează firul vieţii 
omeneşti. Tradiţia a păstrat o parte din stihurile imnului barbar cîntat de 
Ulrica în mijlocul acelei privelişti de măcel şi pîrjol: 

| 

"Ascuţiţi oţelul strălucitor, 

Fii ai dragonului alb! 

Aprinde-ţi torța, 

Fiică a lui Hengist! 

Nu pentru a despica halcile de carne la ospăț luceşte oţelul. 

Tăişu-i e ascuţit si aspru. 

Torța nu luminează camera nupțială. 

Flacăra ei are strălucirea fumegindă şi albăstruie a pucioasei. 

Ascuţiţi oțelele, corbii croncăne! 

Aprinde-ţi torța, Zernebock urlă! 

Ascuţiți oțelele, fii ai dragonului! 

Aprinde-ţi torfa, fiică a lui Hengist! 

2 

Norul cel negru coboară deasupra castelului thane-lui 

Vulturul ţipă, călare pe inima norului. 

Nu tipa, călăreț cenușiu al norului negru, 

Ospăţul ţi-e pregătit! 

Fecioarele Walhaleii129. privesc cu luare-aminte, 

Seminţia lui Hengist le va trimite oaspeți. 

Scuturaţi-vă şuvițele negre, fecioare ale Walhalei, 

Și izbiţi tare în timpane, de bucurie! 

Mulți paşi trufaşi vor răsuna în lăcașurile voastre, 

Multe coifuri veți mai vedea. 

3 

Întunecată e noaptea care a pogorit pe castelulthane-ului 

Nouri negri se grămădesc în juru-i. 

În curînd ei vor fi roşii ca sîngele viteazului! 

Îşi va ridica împotrivă-i creasta cea roşie distrugătorul pădurilor, 

Cel ce mistuie în flăcări strălucitoare palate; 

Talazuri înalte se frămintă în flamura lui arzindă. 


Roşie, largă şi întunecată. 

Deasupra încăierării vitejilor. 

Bucuria lui e să audă zăngănitul săbiilor şi al scuturilor fărimate; 
Îi place să lingă sîngele cînd ţişneşte fierbinte din rană! 
4 

Toţi trebuie să piară! 

Spada străpunge coiful. 

Lancea despică puternica armură. 

Focul mistuie lăcaşul prinților. 

Berbecele doboară întăriturile, 

Toţi trebuie să piară! 

Seminția lui Hengist a pierit, 

Numele lui Horsa nu mai este! 

Nu vă dați înapoi din faţa ursitei voastre, fii ai spadei! 
Tăişurile voastre să soarbă sîngele de parcă ar fi vin! 
Îndestulaţi-vă la acest ospăț sîngeros. 

Zidurile arzinde vă luminează! 

Cită vreme e cald singele, nu vă plecaţi sabia, 

Nu cruțaţi pe nimeni de milă sau de teamă, 

Căci răzbunarea n-are decit un ceas la îndemină, 

Ura va să se mistuie toată, 

Eu însumi va trebui să pier!" 


Doborînd în cale toate piedicile, vilvătăile se înălţau acum către cerul 
inundat de lumina amurgului, asemenea unei uriaşe torţe aprinse care 
lumina depărtănile. Turnurile se năruiau, unul după altul, cu acoperişurile şi 
lemnăria în flăcări. Luptătorii fură nevoiţi să părăsească curtea cea mare. 
Puţinii apărători care mai rămăseseră se risipiră, fugind în pădurea din 
apropiere. Strînşi în cete mari, învingătorii se uitau cu uimire amestecată cu 
teamă la flăcările care se oglindeau în platoşele şi armele lor, cu luciri de 
purpură. Silueta fantastică a Ulricăi rămase multă vreme în văzul lor, pe 
zidul înalt pe care se cocoţase. Îşi frîngea şi-şi agita braţele în aer cu bucurie 
sălbatică, socotindu-se parcă regina pîrjolului pe care-l aprinsese. În cele 
din urmă turnul se prăbuşi cu un vuiet înfricoşător, iar ea pieri în flăcările 
care-l mistuiseră pe tiranul ei. O tăcere înfricoşată îi cuprinse pe oştenii care 
urmăriseră această scenă; vreme de cîteva minute ei nu putură mişca nici un 
deget decît pentru a face semnul crucii. În sfîrşit se auzi glasul lui Locksley: 


— Bucuraţi-vă, yeomen-i, bîrlogul tiranilor nu mai este! Fiecare din 
voi să-şi aducă prada la locul nostru de întîlnire obişnuit, sub stejarul cel 
mare din Harthill-walk, căci acolo vom săvirşi, în zori, împărțeala dreaptă, 
alături de vrednicii noştri aliaţi în această măreaţă răzbunare. 


CAPITOLUL XXXII 


"Nu-i stat făr-o politică anume. 

Regatul are legi, ca şi oraşul. 

Chiar şi haiducul, în pădurea Lui, 
Păstreaz-o oarecare disciplină, 

Căci, de pe vremea lui Adam încoace, 
De cind trăieşte omul printre semeni; 
Făcut-a legi, ca mai strîns să-i unească." 
Dintr-o piesă veche 


Se crăpase de ziuă şi lumina începuse să pătrundă în poienile 
dumbrăvii de stejari. Ramurile verzi îşi sclipeau în soare toate mărgăritarele 
de rouă. Ciutele îşi scoseseră puii din desişul ferigilor înalte şi-i duceau 
acum spre luminişurile unde, la această oră, nu se afla nici un vînător ca să-l 
pîndească pe cerbul ce păşea cu semeţie în fruntea rămuroasei sale cirezi. 

Haiducii se strînseseră în păr împrejurul falnicului stejar din Harthill- 
walk, unde se hodiniră toată noaptea după ostenelile bătăliei — unii bînd 
vin, alții dormind; mulţi dintre ei povesteau sau ascultau poveştile altora 
despre cele petrecute cu o zi înainte, socotind totodată preţul prăzilor pe 
care biruința le pusese la dispoziția căpeteniei lor. 

Prăzile acestea erau într-adevăr uriaşe, căci, deşi focul mistuise o 
bună parte din avuţiile castelului, o cantitate destul de mare de vase, de 
armuri bogate şi de straie strălucitoare fusese salvată de haiduci, care nu se 
uitau la primejdii cînd era vorba de o asemenea răsplată. Totuşi, într-atît de 
aspre erau legile tagmei lor, încît nici unul nu cuteza să-şi însușească măcar 
o părticică din pradă, aceasta fund strînsă la un loc pentru a fi la îndemîna 
căpeteniei, care hotăra cum să fie împărțită. Locul de întîlnire se afla sub un 
stejar bătrîn, dar nu acelaşi sub care Locksley îi condusese pe Gurth şi pe 
Wamba ceva mai înainte; era un stejar care creştea în mijlocul unei păduri 


dispuse în amfiteatru, la o jumătate de milă depărtare de castelul în ruine 
din Torguilstone. Locksley se aşeză acolo pe un fel de tron de iarbă, ridicat 
sub ramurile dese ale uriaşului stejar; toți tovarăşii săi se adunară în juru-i. 
Căpetenia îi arătă Cavalerului Negru un loc la dreapta sa şi îl pofti pe 
Cedric să şadă la stînga. 

— Iertați-mi libertatea ce mi-o iau, nobilii mei domni, dar în aceste 
poieni eu sînt monarh, ele sînt regatul meu, iar aceşti supuşi sălbatici mi-ar 
respecta foarte puţin puterea dacă aş da altui muritor întîietatea în cuprinsul 
crăiei mele. Şi acum, oameni buni, cine l-a văzut pe capelanul nostru? 
Unde-i veselul nostru călugăr? Pentru nişte creştini liturghia e cel mai bun 
început al unei dimineți pline de treburi. 

Nimeni nu-l văzuse însă pe călugărul din Copmanhurst. 

— Dumnezeu să ne ocrotească, spuse starostele haiducilor. 
Nădăjduiesc că veselul călugăr n-a păţit nimic altceva decît că a zăbovit 
prea mult lîngă carafa cu vin. L-a văzut careva după luarea castelului? 

— Eu, zise morarul. L-am văzut foindu-se lîngă uşa unei pivnițe; jura 
pe toţi sfinții din călindar că o să afle gustul vinului de Gasconia al lui 
Front-de-Boeuf. 

— Atunci, ajute-l sfinții, oricîți ar fi la număr, să nu fi băut prea 
multe şipuri, căci altminteri a pierit între zidurile castelului. Morarule, du-te 
numaidecît acolo, ia cu tine cîţi oameni vrei şi caută locul unde l-ai văzut 
ultima oară; stropeşte ruinele fumegînde cu apă din şanţ şi răscoleşte dacă e 
nevoie piatră cu piatră, căci nu vreau să-l pierd pe bravul meu călugăr. 

După marele număr de arcaşi care se grăbiră să împlinească treaba 
cerută, deşi ştiau că în felul acesta vor lipsi de la împărțeala prăzii, se vedea 
cît de mult tinea ceata lor la viaţa părintelui lor sufletesc. 

Între timp, să ne vedem de treabă, spuse Locksley, căci atunci cînd 
îndrăzneaţa noastră ispravă va fi cunoscută în împrejurimi, bandele lui De 
Bracy, Malvoisin şi ale altor aliaţi de-ai lui Front-de-Boeuf se vor pune în 
mişcare împotrivă-ne, aşa-înciît ar fi mai bine să ne cărăbănim de-aici. 
Nobile Cedric, adăugă el, întorcîndu-se spre Saxon, prada aceasta e 
împărțită în două; alege-ţi partea pe care-o vrei, ca să-ți răsplăteşti oamenii 
care ne-au ajutat în lupta noastră. 

— Vrednicule yeoman, răspunse Cedric, inima mea e copleşită de 
jale. Nobilul Athelstane de Coningsburgh nu mai e în viaţă, s-a stins ultimul 
vlăstar al binecuvîntatului Confesor! O dată cu el au pierit nădejdi ce nu se 
mai pot întoarce niciodată! Scînteia stinsă în sîngele lui nu mai poate fi 


reaprinsă de nici o suflare omenească! Oamenii mei, afară de cei cîţiva care 
mă însoțesc acum, nu mă aşteaptă decît pe mine pentru a petrece rămăşiţele 
pământeşti ale nobilului Athelstane spre ultimul lor lăcaş. Domnița Rowena 
e dornică să se reîntoarcă la Rotherwood şi trebuie să fie escortată de un 
număr destul de mare de oameni. De aceea ar fi trebuit să părăsesc mai de 
mult aceste locuri, iar dacă am aşteptat, n-am făcut-o ca să-mi primesc 
partea de pradă — căci aşa să mă ajute Dumnezeu şi sfîntul Withold, nici 
eu, nici vreunul din oamenii mei nu ne vom atinge măcar de o părticică din 
ea! — ci doar ca să-ți mulţumim ţie şi bravilor tăi yeomen-i pentru că ne-aţi 
salvat vieţile şi onoarea. 

— Nu, nu, protestă căpetenia haiducilor, noi am făcut cel mult o 
jumătate din treabă, aşa încît te rog să iei o parte din pradă, ca să poți 
răsplăti strădaniile vecinilor şi slujitorilor tăi. 

— Sînt destul de bogat pentru a-i răsplăti cu propria mea avere, 
răspunse Cedric. 

— Unde mai pui că unii dintre ei au fost destul de înţelepţi ca să se 
răsplătească şi singuri, se amestecă în vorbă Wamba. Oamenii ăştia nu prea 
au obiceiul să plece cu mîinile goale. Nu toți purtăm haine pestriţe. 

— Treaba lor! zise Locksley. Legile noastre nu sînt obligatorii decît 
pentru noi. 

— Dar tu, bietul meu nebun, spuse Cedric întorcîndu-se spre 
măscărici şi îmbrățişîndu-l, cum să te răsplătesc pe tine, care nu te-ai temut 
să înduri lanţurile şi să înfrunți moartea ca să mă salvezi? Cînd toți mă 
părăseau, numai nebunul mi-a rămas credincios! 

O lacrimă luci în ochii bătrînului thane în timp ce vorbea — semn de 
adîncă simţire pe care nici măcar moartea lui Athelstane nu fusese în stare 
să 1-l smulgă, căci devotamentul aproape instinctiv al măscăriciului era ceva 
care-l zguduia mai mult decît durerea însăşi. 

— Da, dar dacă-mi răsplăteşti slujba cu apa ochilor matale, zise 
Wamba desprinzîndu-se din îmbrățişarea stăpînului său, măscăriciul va 
trebui să-ți țină tovărăşie la boceală şi atunci ce-o să se întîmple cu 
adevărata lui meserie? Uite, nene, dacă ţii cu adevărat să-mi faci o plăcere, 
te rog să-l ierți pe prietenul meu Gurth, care ţi-a furat o săptămînă ca să-l 
slujească pe fiul matale. 

— Să-l iert?! exclamă Cedric. Nu numai că-l iert, dar îl şi răsplătesc. 
Îngenunchează Gurth! 


Porcarul fu într-o clipă la picioarele stăpînului său, iar acesta rosti, 
atingîndu-l cu o nuia: 

— THEOW şi ESNE (rob şi serv) nu mai eşti de-aici înainte. Eşti 
FOLKFREE şi SACLESS (om liber după lege), atît în cetate, cît şi în afara 
ei, în pădure, ca şi pe cîmpie. Îţi dăruiesc o bucată de pămînt din ocinele 
mele de la Walburgham, s-o stăpîneşti pe veci, tu şi cu ai tăi; blestemul 
cerului să pogoare asupra aceluia care va încerca să desfacă această danie! 

Bucuros că nu mai e rob, ci om liber şi împămîntenit, Gurth sări în 
picioare şi făcu două tumbe prin aer, înalte cît un stat de om. 

— Să vină iute un fierar cu o pilă, ca să scoată colanul ăsta de la gîtul 
unui om liber! strigă el. Nobile stăpîn, darul acesta mă face de două ori mai 
tare şi mă voi bate cu puteri îndoite pentru dumneavoastră! în pieptul meu 
bate o inimă slobodă, mă simt un om nou şi toate s-au înnoit pentru mine. 

— Hei, Fangs, urmă el, căci credinciosul animal, văzîndu-şi stăpînul 
cuprins de o asemenea bucurie, începuse să sară pe el în semn de simpatic, 
ia ZI, îţi mai cunoşti stăpînul? 

— Da, făcu Wamba, Fangs şi cu mine te mai cunoaştem, Gurth, cu 
toate că noi mai purtăm zgardă. Numai tu ai să uiţi şi de noi şi de tine. 

— Am să mă uit pe mine mai degrabă decît pe tine, scumpul meu 
prieten, răspunse Gurth. Şi dacă i-ar sta bine să fii slobod, stăpînul nu te-ar 
lăsa să simți lipsa libertății. 

— Ascultă, zise Wamba, nu cumva să-ţi închipui că te pizmuiesc, 
frate Gurth. Robul şade la gura sobei, în vreme ce omul slobod trebuie să se 
ducă la război. Vorba lui Oldhelm de Malmsbury: "Mai bine nebun la ospăț 
decît înțelept la război". 

În clipa aceea se auzi un tropot de cai şi apăru domnița Rowena, 
înconjurată de mai mulți călăreți şi de o ceată şi mai numeroasă de 
pedestraşi, care-şi agitau în aer sulițele şi-şi zăngăneau securile, în semn de 
bucurie pentru eliberarea ei. Îmbrăcată în straie bogate şi călare pe un 
armăsar roib, Rowena îşi recăpătase înfăţişarea demnă şi doar o paloare 
neobişnuită mai vădea suferințele prin care trecuse. Fruntea ei frumoasă, 
deşi încă umbrită de mîhnire, avea parcă strălucirea nădejdii într-un viitor 
luminos şi totodată a recunoştinței pentru libertatea de curînd dobîndită. 
Aflase că Ivanhoe era viu şi nevătămat şi mai ştia că Athelstane murise. 
Prima veste o umpluse de bucuria cea mai sinceră, iar dacă cea de-a doua 
veste n-o prea mîhnise, o putem ierta, avînd în vedere că acum se simţea pe 


deplin scăpată de singurul subiect de discuţie în care tutorele ei Cedric o 
contrazisese vreodată. 

Cînd Rowena îşi îndreptă calul spre "tronul" lui Locksley, viteazul 
yeoman şi oamenii săi se ridicară s-o întîmpine, mînaţi parcă de acelaşi simţ 
al curteni ei. Obrajii domniţei se îmbujorară în clipa în care, salutînd cu 
mîna şi aplecîndu-se atît de mult încît frumoasele-i cosițe se amestecară o 
clipă cu coama armăsarului, îşi rosti în puţine, dar potrivite cuvinte 
recunoştinţa faţă de Locksley şi de ceilalți eliberatori ai ei. 

— Domnul să vă binecuvînteze, oameni viteji! încheie ea. 
Dumnezeu şi Sfinta Fecioară să vă binecuvînteze şi să vă răsplătească 
pentru felul cum v-aţi primejduit viaţa pentru cauza celor asupriţi. Dacă 
vreunuia dintre voi îi va fi vreodată foame, să-şi aducă aminte că Rowena îl 
poate ospăta, dacă-i va fi sete, să ştie că ea are multe poloboace de vin şi de 
bere, iar dacă cumva normanzii vă vor alunga din aceste coclauri, Rowena 
are păduri unde vitejii ei eliberatori pot umbla în voie, fără ca vreun paznic 
să le ceară socoteală pentru vreo căprioară vînată. 

— Îți mulţumesc, nobilă domniţă, spuse Locksley, îţi mulţumesc în 
numele meu şi al ortacilor mei. Dar însuşi faptul că te-am salvat e pentru 
noi o răsplată. Nou oamenii codrilor, săvîrşim multe fărădelegi, iar salvarea 
domniţei Rowena poate fi socotită în ceruri ca o ispășire. 

Aplecîndu-se din nou pe armăsar, Rowena dădu să plece, dar 
oprindu-se o clipă, în vreme ce Cedric, care urma să o însoţească, îşi lua la 
rîndu-i rămas-bun de la haiduci, se pomeni deodată alături de prizonierul De 
Bracy. Acesta stătea sub un copac, cufundat în gînduri, cu braţele 
încrucişate pe piept; Rowena nădăjduia că va putea trece pe lîngă el 
neobservată, dar el ridică ochii şi văzînd-o, frumoşii săi obraji se 
împurpurară de ruşine. O clipă rămase aşa, nehotărît. Apoi, făcînd cîțiva 
paşi înainte, apucă frîul armăsarului şi îngenunche în faţa ei. 

— Va binevoi oare domniţa Rowena să-l învrednicească cu o privire 
pe cavalerul acesta captiv, pe oşteanul acesta dezonorat? 

— Cavalere, răspunse Rowena, într-o aventură de felul aceleia pe 
care-ai încercat-o dumneata, adevărata dezonoare nu stă în neizbîndă, ci, 
dimpotrivă, în izbutirea ei. 

— Triumful se cuvine să îmblinzească inima, domniţă, zise De 
Bracy. Spune-mi că domniţa Rowena iartă grosolănia prilejuită de o patimă 
nenorocită şi vei afla în curînd că De Bracy ştie cum să te slujească într-un 
chip mai nobil. 


— Te iert, cavalere, te iert ca o creştină, rosti Rowena. 

— Asta înseamnă că nu-l iartă deloc, spuse Wamba. 

— Dar nu pot ierta niciodată jalea şi nenorocirea pricinuite de 
nebunia dumitale, urmă Rowena. 

— Dă drumul frîului acestui cal, spuse Cedric, apropiindu-se. Pe 
soarele din cer, dacă nu mi-ar fi ruşine, te-aş pironi la pămînt cu sulița. Dar 
fii pe pace, Maurice De Bracy, îţi vei primi partea ce ţi se cuvine pentru 
mirşăviule tale. 

— Cel ce ameninţă pe un prizonier o face fară primejdie pentru sine, 
zise De Bracy. Dar unde s-a pomenit vreodată ca un saxon să aibă simţul 
curteniei? 

Dîndu-se îndărăt cu doi paşi, cavalerul o lăsă pe domniţa Rowena să 
treacă, înainte de a porni, Cedric ţinu să-şi exprime recunoştinţa față de 
Cavalerul Negru, rugîndu-l stăruitor să-l însoţească la Rotherwood. 

— Ştiu, zise el, că dumneavoastră, cavalerii rătăcitori, vă purtaţi 
averea în virful lăncii, fără să vă pese de pămînturi sau de alte bunuri; dar 
războiul este o ibovnică schimbăcioasă şi uneori un cămin e de dorit chiar 
pentru luptătorul a cărui meserie este să bată drumurile. Dumneata, nobile 
cavaler, ai dobîndit un cămin în castelul din Rotherwood. Cedric e destul de 
bogat pentru a îndrepta nedreptățile soartei şi întreaga lui avere e la 
îndemîna aceluia care i-a redat libertatea. Vino, aşadar, cu mine la 
Rotherwood, nu ca oaspete, ci ca un frate sau un fiu. 

— Cedric m-a şi făcut bogat, răspunse cavalerul. El m-a învăţat cît 
preţuieşte vitejia saxonilor. Voi veni la Rotherwood, viteazule saxon, voi 
veni în curînd, dar deocamdată treburi arzătoare mă ţin departe de zidurile 
castelului dumitale. Cînd voi veni acolo, însă, s-ar putea să-ți cer un hatîr 
care va pune la încercare pînă şi marea dumitale dărnicie. 

— Ti-l încuviințez de pe acum, spuse Cedric,atingînd mîna 
înmănuşată a Cavalerului Negru. Ți-l încuviinţez cu dragă inimă, chiar dacă 
ar fi să-mi ceri jumătate din avere. 

— Nu-ţi da cu atîta uşurinţă cuvîntul, zise Cavalerul Negru. Totuşi, 
nădăjduiesc că voi primi hatîrul pe care-l voi cere. Pînă atunci, adio! 

— Aş mai dori să spun ceva, urmă Saxonul. Anume, că în timpul 
înmormiîntării nobilului Athelstane voi locui în castelul său de la 
Coningsburgh. Acest castel va fi deschis tuturor acelora care vor voi să ia 
parte la praznic. În numele nobilei Edith, mama nefericitului prinţ, pot 
spune că cei care au luptat atît de vitejeşte, deşi fără izbîndă, pentm a-l salva 


pe Athelstane de lanţurile şi de spada normanzilor, vor fi totdeauna bine 
veniţi în acel castel. 

— Da, da, bombăni Wamba, care îşi reluase locul alăturea de stăpînul 
său. O să fie un praznic nemaipomenit, păcat numai că nobilul Athelstane n- 
o să poată benchetui la propria lui înmormîntare. Bietul de el, adăugă 
măscăriciul, ridicînd cu gravitate ochii spre cer, o fi cinînd acum în rai şi nu 
mă îndoiesc că face față cu cinste ospăţului! 

— Taci din gură şi du-te de-aici! se burzului Cedric la auzul acestei 
glume nepotrivite, dar îşi stăpîni mînia amintindu-și de binele ce i-l făcuse 
de curînd măscăriciul. 

Rowena îl salută cu grație pe Cavalerul Negru, Saxonul se rugă lui 
Dumnezeu să-i iuţească paşii şi amîndoi porniră la drum prin luminişul 
pădurii. 

Abia porniseră, cînd din desişul pădurii se ivi deodată un alai care, 
ocolind încet poiana în chip de amfiteatru, o apucă tot pe dramul urmat de 
Rowena şi însoțitorii ei: erau călugării unei mănăstiri din apropiere, care, în 
nădejdea mărinimoasei danii făgăduite de Cedric, urmau cîntînd imnuri 
sicriul în care se afla trupul neînsuflețit al lui Athelstane; acesta era purtat 
încet pe umerii vasalilor săi spre castelul din Coningsburgh. Trupul 
neînsuflețit avea să fie depus în mormîntul lui Hengist, al cărui coboritor 
era răposatul. Aflînd de moartea lui Athelstane, mulți dintre vasalii săi se 
înfățişaseră şi urmau acum sicriul, luîndu-şi o înfăţişare îndurerată. Haiducii 
se ridicară din nou şi aduseră morții acelaşi omagiu spontan pe care îl 
aduseseră şi frumuseţii cu cîtva timp înainte; imnurile funebre şi pasul 
domol al călugărilor le aminteau de tovarăşi lor căzuţi în bătălia din ajun. 
Dar asemenea amintiri nu stăruie multă vreme în mințile unor oameni care 
duc o viaţă plină de acţiune şi de primejdii; înainte ca zvoana imnurilor să 
fie purtată de vînt şi să se stingă în depărtare, haiducii erau din nou ocupați 
cu împărțirea prăzii. 

— Viteze cavaler, îi spunea Locksley Cavalerului Negru, fără inima 
şi brațul tău puternic încercarea noastră ar fi dat greş. De aceea, ia, rogu-te, 
din prăzi orice-ți place, pentru ca astfel să-ți aduci aminte de întîlnirea 
noastră sub stejarul acesta. 

— Primesc, zise cavalerul, primesc darul cu aceeaşi bucurie cu care-l 
împărți şi-ţi cer să mi-l dai pe Maurice de Bracy. Atîta tot. 

— Ti l-am şi dat, zise Locksley. Mare noroc are tiranul, căci 
altminteri ar fi făcut celei mai înalte crengi a acestui stejar onoarea de a o 


împodobi cu persoana domniei-sale, în jurul căreia ar fi atîrnat ca nişte 
ghinde toți lefegiii săi pe care am fi pus mîna. Dar prizonierul îți aparține și- 
1 Viu şi nevătămat, deşi mi-a omorît tatăl. 

— De Bracy, spuse cavalerul, eşti liber, poţi pleca. Cel al cărui 
prizonier eşti disprețuieşte răzbunarea pentru trecut. Dar ai grijă pe viitor, 
dacă vrei să n-o păţeşti mai rău. Maurice de Bracy, ai grijă îți spun! 

De Bracy se înclină adînc, fără să scoată o vorbă şi dădu să plece, dar 
yeomen-ii începură să-l huiduiasca şi să-l ia peste picior. Trufaşul cavaler se 
opri, se întoarse cu faţa spre ei, îşi îndreptă trupul şi încrucişîndu-şi braţele, 
strigă: 

— Tăcere, cîini ce sînteți! Ştiţi să lătrați la cerb, dar nu cutezaţi să vă 
apropiaţi de el. De Bracy vă dispreţuieşte huiduielile, după cum v-ar 
dispreţui şi laudele. Tilhari de codru, ar trebui să vă ghemuiţi în 
ascunzătorile voastre şi să tăceți din gură cînd se pomeneşte de vreo faptă 
nobilă şi cavalerească la o leghe de vizuina voastră! 

Această sfidare nelalocul ei ar fi putut abate asupra lui De Bracy o 
ploaie de săgeți dacă starostele haiducilor n-ar fi intervenit de îndată, cu 
toată autoritatea sa. Cavalerul apucă de frîu unul din caii luaţi din grajdurile 
lui Front-de-Boeuf care păşteau prin apropiere (alcătuind o parte prețioasă 
din pradă), se aruncă în şa şi porni în galop prin pădure. 

Cînd zarva stîrnită de acest incident se mai potoli, căpetenia 
haiducilor îşi desprinse de la gît cornul de vînătoare bogat împodobit şi 
banduliera pe care le cîştigase de curînd la Ashby prin dibăcia sa de arcaș. 

— Nobile cavaler, se adresă el din nou Cavalerului Negru, dacă nu 
dispreţuieşti a primi în dar acest corn din partea unui yeoman englez, te-aş 
ragă să-l păstrezi în amintirea vitejiei dumitale; şi dacă vreodată, aşa cum se 
întîmplă deseori unui cavaler viteaz, te vei afla la strîmtoare în vreo pădure 
dintre Trent şi Tees, ai grijă să sufli trei morsiL=: în cornul acesta: Wa-Sa- 
hoa! S-ar putea atunci să găseşti reazem şi ajutoare. 

Locksley suflă în corn şi repetă de cîteva ori chemarea despre care 
vorbise, pînă ce cavalerul o învăţă. 

— Foarte mulţumesc pentru dar, viteazule yeoman, spuse cavalerul şi 
află că într-o primejdie, fie ea cît de mare, n-am să-mi caut niciodată sprijin 
mai bun decît al tău şi al oamenilor tăi. 

Cavalerul Negru apucă la rîndu-i cornul şi suflă în el, tăcînd să 
răsune pădurea. 


— Straşnic! zise, yeoman-ul. Pe legea mea, te pricepi la treburile 
haiduceşti la fel de bine ca la război! Aş pune rămăşag că ai fost cîndva 
mare vînător de cerbi. Tovarăşi, urmă el adresîndu-se oamenilor săi, ori de 
cîte ori veţi auzi aceste trei sunete, amintiți-vă că ele sînt chemarea 
cavalerului cu lacăt pe pavăză. Pe acela care le va auzi şi nu se va grăbi să-i 
vină în ajutor îl voi biciui cu propriul său arc şi-l voi alunga din ceata 
noastră. 

— Trăiască starostele! strigară yeomen-ii. Trăiască şi Cavalerul 
Negru cu lacăt pe pavăză! Fie ca să ne ceară curînd ajutorul, spre a-i dovedi 
cît de repede 1-l vom da! 

Locksley trecu la împărţeala prăzii, treabă pe care o împlini cu 
dreptatea cea mai vrednică de laudă. Zeciuiala cuvenită fu pusă deoparte 
pentru biserică şi pentru alte scopuri creştineşti; o parte fu păstrată pentru 
un fel de trezorerie obştească, o altă parte fu hărăzită văduvelor şi copulor 
celor căzuţi în luptă şi pentru pomenirea sufletelor celor fără familie. Restul 
fu împărțit între haiduci potrivit rangului şi meritelor fiecăruia, iar judecata 
căpeteniei asupra tuturor chestiunilor litigioase fu rostită cu multă 
înţelepciune şi primită cu deplină supunere. Nu mică fu mirarea Cavalerului 
Negru văzînd că oamenii aceştia, care trăiau cu totul în afara legii, aveau 
rînduieli atît de drepte, pe care le respectau cu sfinţenie. Toate acestea îi 
întăriră părerea pe care şi-o făcuse despre judecata dreaptă a căpetenie lor. 

După ce fiecare îşi primi partea cuvenită din pradă şi în vreme ce 
vistiernicul, ajutat de patru yeomen-i vînjoşi, transporta la loc sigur partea 
hărăzită obştii, se văzu că zeciuiala pentru biserică nu fusese ridicată de 
nimeni. Căpetenia rosti atunci: 

— Tare-aş vrea să ştiu ce-o fi cu voiosul nostru călugăr! N-avea 
obiceiul să lipsească de la binecuvîntarea vreunui ospăț sau la împărțeala 
prăzii; e treaba lui să se îngrijească de această zeciuiala din pradă. Se prea 
poate că s-a folosit de aleasa-i slujbă ca să-şi acopere unele din abaterile 
sale de la regulile canonice. Nu departe de-aici e un alt frate din tagma lui, 
pe care l-am luat prizonier şi tare-aş vrea ca voiosul călugăr să fie de față ca 
să-mi dea o mînă de ajutor. Ah, tare mă tem să nu i se fi întîmplat ceva 
aprigului nostru popă! 

— Mi-ar părea nespus de rău, spuse Cavalerul Negru, căci îi sînt 
îndatorat pentru plăcuta găzduire ce mi-a dat-o într-o noapte în chilia lui. 
Hai să mergem la ruinele castelului, s-ar putea ca acolo să aflăm cîte ceva 
despre dînsul, în vreme ce vorbeau astfel, strigătele puternice ale yeomen- 


ilor vesteau sosirea omului pentru a cărui soartă se temuseră, iar cînd auziră 
glasul de stentor al călugărului, nu mai avură nici o îndoială că el era, deşi 
încă nu-i zăriseră trupul mătăhălos. 

— Faceţi loc, oameni buni, striga el, faceți loc duhovnicului vostru şi 
prinsului pe care-l aduce cu sine! Uraţi-mi încă o dată bun sosit! Nobile 
căpitan, iată-mă, vin ca un vultur cu prada în gheare. 

Şi, făcîndu-şi loc printre oameni, în rîsetele tuturor, se înfățişă cu un 
aer triumfător, ținînd într-o mînă halebarda-i uriaşă şi în celaltă o frînghie 
legată la un capăt de gâtul nefericitului Isaac din York. Acesta, încovoiat de 
durere şi de spaimă, era tîrît de victoriosul prelat, care striga cît îl ținea 
gura: 

— Unde-i Allan-a-Dale, ca să mă pomenească într-o baladă sau 
măcar într-un cîntecel? Pe sfîntul Hermangild, bardul ăsta nenorocit nu-i 
niciodată la îndemiînă cînd se ivește vreun prilej de a se slăvi vitejia! 

— Ascultă, părinte, îi zise căpetenia, se vede că ai început-o 
devreme cu utrenia şi cu udeala. Pentru numele sfîntului Niculae, pe cine 
ne-ai adus? 

— V-am adus un prizonier al lăncii şi al spadei mele, nobile căpitan, 
răspunse călugărul din Copmanhurst. Mai bine zis, un prizonier al arcului şi 
al halebardei mele. Dar aflați că l-am scos dintr-o captivitate şi mai rea. 
Vorbeşte, evreule, nu-i aşa că te-am smuls din ghearele Satanei? Nu te-am 
învăţat Crezul, Tatăl nostru şi Ave Marial N-am petrecut o noapte întreagă 
bînd în sănătatea ta şi lămurindu-ţi tainele bisericii noastre? 

— Pentru numele lui Dumnezeu, bîigui sărmanul evreu, oare nu mă 
va smulge nimeni din ghearele acestui smintit, vreau să spun din ghearele 
sfinției sale? 

— Cum aşa, evreule? se burzului călugărul, fulgerîndu-l cu o privire 
amenințătoare. Îi iei înapoi cuvîntul? Gîndeşte-te bine, căci dacă te întorci 
la necredinţa ta, măcar că nu eşti fraged ca un purcel de lapte — ah, unde-ar 
fi să-mi curm postul cu un purceluş! — totuşi, nu eşti destul de uscat ca să 
nu poţi fi fript! Fii înţelept, Isaac şi repetă după mine: Ave Măria... 

— Haide, călugăre smintit, nu-ţi mai pîngări credinţa! îl repezi 
Locksley. Mai degrabă spune-ne unde l-ai găsit pe prizonierul ăsta al tău? 

— Pe sfintul Dunstan, zise călugărul, l-am găsit într-un loc unde, 
drept să vă spun, căutam o marfă mai de soi. Mă dusesem în pivniță ca să 
văd ce ar putea fi salvat pe acolo, fiindcă deşi o cană de vin fiert, cu 
mirodenii, este o băutură vrednică de un împărat, ar fi fost curată risipă să 


las să fiarbă atîta vinaţ, dintr-o dată; luasem tocmai un polobocel de vin şi 
mă pregăteam să chem în ajutor pe cîțiva din flăcăii ăştia leneşi care-s 
totdeauna lipsă la o facere de bine, cînd deodată am zărit o uşă mare. Aha, 
mi-am zis cu, se vede că în firida asta tainică or fi ascunse vinurile cele mai 
alese. Şi cum ticălosul de pivnicer, tulburat din îndeletnicirile sale, lăsase 
cheia în uşă, am descuiat-o şi ce credeți că am găsit în criptă? Doar un 
maldăr de lanţuri ruginite şi pe cîinele ăsta de jidov, care mi s-a predat de 
îndată, fără condiții. După atîta osteneală, m-am răconit niţel împreună cu 
păgînul ăsta, dînd pe gît o bărdacă de vin pe cinste şi tocmai mă pregăteam 
să ies cu prinsul, cînd cu un zgomot înfricoşător, de-ai fi zis că erau tunete 
şi fulgere, zidurile unui turn s-au prăbuşit astupînd ieşirea... naiba să-i ia pe 
ăi de nu l-au făcut mai trainic! După turnul ăla s-a năruit încă unul, cu vuiet 
şi mai înfricoşător, de credeam că s-a zis cu mine! Socotind că ar fi o ruşine 
pentru unul din tagma mea să părăsesc această lume în tovărăşia unui jidov, 
mi-am ridicat halebarda cu gîndul să-i zdrobesc ţeasta, dar mi s-a făcut milă 
de cărunțelile lui şi mi-am zis c-ar fi mai bine să pun jos halebarda şi să mă 
folosesc de arma mea sufletească, spre a-l converti. Și într-adevăr, prin 
binecuvîntarea sfîntului Dunstan, sămînţa a căzut într-un pămînt prielnic, 
numai că am cam amețit tot lămurindu-i o noapte întreagă tainele şi asta pe 
stomacul gol (fiindcă puţinele înghiţituri de vin cu care îmi învioram din 
cînd în cînd mintea nu pot fi puse la socoteală); pînă la urmă am simțit că 
mă sfirşesc. Gilbert şi Wibbald ştiu în ce stare m-au găsit... eram cu totul 
sleit de puteri. Gilbert se grăbi să vorbească: 

— Pot să vă spun că atunci cînd am dat la o parte dărîmăturile şi 
cînd, cu ajutorul sfîntului Dunstan, m-am urcat pe scara temniţei, am găsit 
butoiaşul de vin pe jumătate gol, pe evreu pe jumătate mort, iar pe călugăr 
mai mult decît pe jumătate sleit de puteri, cum zice dumnealui. 

— Sînteţi nişte ticăloşi, minţiți cu neruşinare! se burzului călugărul, 
jignit. Voi şi tovarăşii voştri nesăţioşi ați băut vinul din butoi, cică să vă 
răcoriți niţel sufletul, de dimineață. Păgîn să fiu dacă nu-l păstrasem pentru 
căpetenia noastră. Dar nu-i nimic, toate astea n-au nici o însemnătate. 
Jidovul a trecut la credinţa noastră şi înțelege tot ce i-am împărtăşit, aproape 
tot aşa de bine, dacă nu chiar la fel ca şi mine. 

— Evreule, întrebă căpetenia, e adevărat? Te-ai lepădat de credinţa 
ta? 

— Aşa să găsesc milă în ochiu dumitale cum nu pricep măcar un 
cuvînt din tot ce mi-a îndrugat cuvioşia-sa în noaptea aceea cumplită! Vai, 


eram atît de îndurerat şi de îngrozit încît chiar de ar fi venit sfîntul patriarh 
Abraham în persoană ca să-mi ţină o predică, m-ar fi găsit cu urechile 
astupate. 

— Minţi, evreule, ştii bine că minţi! se răţoi călugărul. Am să-ți 
amintesc un singur lucru din convorbirea noastră: ai făgăduit să dăruieşti 
sfîntului nostru ordin toată averea ta. 

— Aşa să mă ajute toți patriarhii dacă mi-au ieşit vreodată din gură 
asemenea vorbe! izbucni evreul şi mai îngrijorat. Vai de capul meu, sînt un 
om bătrîn şi sărman, mă tem că am rămas şi fără singurul meu copil, fie-vă 
milă de mine şi lăsați-mă să plec! 

— Nu, zise călugărul, nu merge să-ţi iei înapoi, fără nici o pedeapsă, 
făgăduiala dată în folosul sfintei biserici. 

Și, ridicînd halebarda, dădu să-l izbească în umăr pe evreu, dar 
Cavalerul Negru îl opri, atrăgînd astfel asupră-şi mînia călugărului. 

— Pe sfîntul Thomas din Kent, strigă acesta, am să te învăţ eu, 
Cavalere Leneş, să nu-ți mai bagi nasul unde nu-ți fierbe oala, măcar că 
porți cutia asta de fier pe tine! 

Hai, nu te supăra pe mine, rosti cavalerul, ştii doar că m-am jurat să-ți 
fiu prieten şi tovarăş. 

— Nu ştiu nimic şi te sfidez ca pe un înfumurat care se viră unde nu 
trebuie! 

— Cum aşa, ai uitat că de dragul meu — ca să nu mai pomenesc de 
ispita vinului şi a plăcintei — ţi-ai călcat jurămîntul de a ţine post şi de a-ţi 
petrece vremea în vegheri? spuse cavalerul, bucuros pesemne să-şi întărite 
fosta gazdă. 

— Să ştii, prietene, că am să-ţi trag una zdravănă! se sumeți 
călugărul, strîngîndu-şi pumnul uriaş. 

— Nu primesc asemenea daruri, rosti cavalerul. Mă mulțumesc cu o 
palmă, dar ţi-o voi plăti cu o dobîndă mai mare decît a luat vreodată 
negustorul ăsta, care ţi-e prizonier. 

— O să vedem noi îndată! zise călugărul. 

— Hei, unde vrei s-ajungi, călugăre smintit? exclamă căpetenia. 
Tocmai aici ţi-ai găsit să te cerți, sub stejarul nostru? 

— Nu-i nici o ceartă, rosti cavalerul, nu-i decît un schimh prietenesc 
de vorbe curtenitoare. Călugăre, loveşte-mă dacă ai curaj, am să-ți îndur 
lovitura dacă tu ai s-o înduri pe a mea. 


— Ai noroc de oala aia de fier de pe capul tău, zise călugărul, dar nu- 
1 nimic, poftim! Te dobor chiar de-ai fi Goliath cel cu casca de aramă! 

Călugărul îşi dezgoli pînă la cot brațul musculos şi-i dădu cu toată 
puterea un pumn care ar fi putut dobori şi un bou. Dar cavalerul rămase 
neclintit ca o stîncă. Yeomen-ii din jur scoaseră un strigăt de uimire, pentru 
că pumnul călugărului devenise proverbial în rîndurile lor şi numai puţini 
dintre ei nu avuseseră prilejul, în glumă sau în serios, să-i afle puterea. 

— Şi-acum, călugăre, zise cavalerul, scoţindu-şi mănuşa, dacă mi-e 
capul adăpostit, mîna mi-e goală. Ţine-te tare, ca un adevărat bărbat. 

— Genam meam cledi vapulatori, mi-am dat obrazul la făurar, spuse 
călugărul. Dacă ai puterea să mă clinteşti din loc, îți voi dărui cu dragă 
inimă prețul de răscumpărare al jidovului. 

Aşa grăi mătăhălosul călugăr, luîndu-şi un aer sfidător. Dar care om 
se poate împotrivi ursitei sale? Pumnul cavalerului îl izbi cu atîta putere, 
încît călugărul se rostogoli pe iarbă ca un ghemotoc. spre marea uimire a 
tuturor privitorilor. Cu toate acestea, se ridică, fără să se arate supărat şi nici 
ruşinat. 

— Frate, îi spuse el cavalerului, trebuia să te foloseşti cu mai multă 
chibzuinţă de puterea ta. N-aş mai fi fost în stare să rostesc ca lumea 
rugăciunile dacă mi-ai fi zdrobit falca, fiindcă un cîntăreţ ştirb cîntă ca vai 
de lume. Totuşi, îţi dau mîna, în semn de prietenie şi ca să-ți arăt că n-am să 
mă mai bat cu tine, de vreme ce de data asta am pierdut. Cu aceasta să 
punem capăt oricărei vrăjmăşii. Şi acum să-l silim pe evreu să-şi plătească 
răscumpărarea, fiindcă după cum leopardul nu-şi schimbă pielea, jidovul tot 
jidov rămîne. 

— Călugărul, zise Clement, nu prea mai crede în convertirea 
evreului de cînd a încasat scatoalca aceea peste ureche! 

-— Tacă-ţi gura, ticălosule, ce tot vorbeşti de convertire? Ce, nu mai 
aveţi nici un pic de respect? Toţi sînteți stăpîni aici? Ascultă, prietene, află 
că eram ostenit cînd am primit lovitura cavalerului, altminteri m-aş fi ţinut 
pe picioare. Dar dacă nu conteneşti odată cu vorba, o să-ți arăt că ştiu să şi 
dau, nu numai să primesc! 

— Tăcere! porunci căpetenia haiducilor. Iar tu, evreule, gîndeşte-te la 
răscumpărarea ta. Nu trebuie să-ţi mai spun că neamul tău e blestemat de 
toate noroadele creştine, aşa încît n-ai ce căuta printre noi. Gîndeşte-te ce 
preţ eşti dispus să ne oferi. Pîn-atunci, mă duc să cercetez un prizonier de 
alt soi. 


— Mulţi dintre soldaţi lui Front-de-Boeuf au fost luaţi prizonieri? 
întrebă Cavalerul Negru. 

— Nici unul mai cu vază, ca să poată fi răscumpărat, răspunse 
Locksley. Mai toți sînt oameni de rînd şi le-am dat drumul să plece, să-şi 
caute alt stăpîn; ne-am răzbunat destul şi nici prada nu e de lepădat. Toată 
trupa aia nu făcea doi bani! Prizonierul despre care vorbesc este însă o 
pradă ceva mai bună: un călugăr plin de viață, care, pe cîte-l arată tacîmul 
calului şi straiele ce le poartă, se ducea să-şi vadă țiitoarea. lată-l pe 
vrednicul prelat, e sprinten ca un curtezan! 

— Într-adevăr, vechea noastră cunoştinţă, starețul Aymer din 
Jorvaulx, era adus de doi yeomen-i în faţa "tronului" căpeteniei haiducilor. 


CAPITOLUL XXXII 


— Floare a războinicilor 

Ce-i cu Titus Laertius? 

Marcius: Ce să fie? 

N-are altă treabă decit să dea sentinţe, 
pe unii osindindu-i la moarte, 

pe alții la surghiun, 

pe unii punindu-i să plătească 
răscumpărarea sau compătimindu-i 
iar pe alții amenințindu-i. " 

Din Coriolan 


Trăsăturile abatelui şi gesturile lui exprimau un amestec bizar de 
mîndrie jignită, îngîmfare terfelită şi groază. 

— EFi bine, domnii mei, ce poftiţi? rosti el cu o voce în care se 
contopeau toate aceste trei  simțăminte. Ce înseamnă purtarea 
dumneavoastră? Sînteţi turci sau creştini, de vă purtaţi aşa cu un om al 
bisericii? Ştiţi dumneavoastră ce înseamnă manus imponere in servos 
domini BŁ- ? Mi-aţi jefuit cuferele, mi-aţi sfişiat mantia de horbotă, care era 
vrednică de un cardinal! Să fi fost altcineva în locul meu, ar fi recurs deja la 
excomunicare, dar eu sînt mărinimos din fire şi dacă porunciţi să mi se dea 
înapoi armăsarii şi cuferele, dacă îmi puneţi în libertate frații, dacă-mi daţi 
degrabă o sută de coroane ca să ţin slujbele divine la sfîntul altar al 


mănăstirii din Jorvaulx şi dacă juraţi să nu mîncaţi vînat pînă la Rusaliile 
viitoare, s-ar putea să nu mă mai auziţi vorbind despre această glumă 
nesăbuită. 

— Părinte, grăi căpetenia haiducilor, mă doare-n suflet că unii dintre 
oamenii mei au avut faţă de dumneata o purtare vrednică de duhovniceasca- 
ti osîndă. 

— Purtare, zici? îl îngînă prelatul, încurajat de tonul blajin al 
căpeteniei. Nici un cîine n-ar fi meritat o asemenea purtare, darămite un 
creştin şi cu atît mai puţin un prelat şi ce fel de prelat, însuşi starețul sfintei 
mănăstiri din Jorvaulx! E unul, pe nume Allan-a-Dale, un menestrel profan 
şi beţiv — nebulo guidam2: — care m-a ameninţat cu pedeapsa 
corporală, ba chiar cu moartea, dacă nu-i plătesc patru sute de coroane drept 
răscumpărare, pe lîngă toate comorile de care m-a şi jefuit — lanţuri de aur 
şi inele de nepreţuit, fără a mai socoti tot ce-au spart şi stricat oamenii lui cu 
mîinile lor barbare, ca, de pildă, o cutioară cu mirodenii şi un cleşte de 
argint pentru frizură. 

— E cu neputinţă ca Allan-a-Dale să se fi purtat în felul acesta cu un 
om atît de cucernic, răspunse căpetenia. 

— Şi totuşi e adevărat, ca însăşi Evanghelia sfîntului Nicodim, zise 
stareţul. S-ajurat pe nu ştiu cîți sfinți barbari de-ai lui, din ţara de la 
miazănoapte, că are să mă spînzure de cel mai înalt copac din pădure. 

— Chiar aşa a spus? în cazul acesta, părinte, cred că ar fi mai bine să- 
i dai ce ţi-a cerut, căci Allan-a-Dale e un om care se ţine de cuvînt. H33. 

— Nădăjduiesc că glumeşti, zise stareţul uimit, silindu-se să rîdă şi 
drept să-ţi spun, mă dau în vînt după glumele bune. Dar, ha, ha, ha, cînd te- 
ai veselit o noapte întreagă, a doua zi dimineață trebuie să fii serios. 

— lar eu sînt la fel de serios ca un duhovnic, răspunse haiducul. 
Trebuie să plăteşti o răscumpărare ca lumea, stareţe, altminteri, mănăstirea 
dumitale va fi silită să aleagă pe altcineva în fruntea ei, căci dumneata n-ai 
să-i mai calci niciodată pragul. 

— Sînteţi oare creştini, de vorbiți în felul acesta unui om al bisericii? 

— Creştini? Da, sîntem, cum de nu şi pe deasupra avem şi un popă 
printre noi, răspunse haiducul. Să vină aici veselul nostru capelan şi să-i 
tălmăcească părintelui scripturile în legătură cu tărăşenia asta. 

Călugărul, pe jumătate cherchelit, îşi pusese un anteriu deasupra 
tunicii sale verzi. Căznindu-se să-şi amintească bruma de latinească pe care- 


o învățase  papagaliceşte în tinerețea lui, el se adresă astfel 
abatelui: 

— Cuvioase părinte, deux faciat salvam benignitatem vestram B4- . 
Fii bine venit în pădure. 

— Ce-i maimuţăreala asta profană? se rățoi stareţul. Ascultă, omule, 
dacă eşti într-adevăr un slujitor al bisericii, ai face mai bine să-mi arăţi cum 
aş putea să scap de mîinile acestor oameni, în loc să stai în faţa mea şi să te 
strimbi ca un saltimbanc! 

— Zău, cucernice părinte, zise călugărul, nu cunosc decît o cale de 
scăpare: azi se sărbătoreşte la noi ziua sfîntului Andrei şi luăm zecimală. 

— Dar, frate, nădăjduiesc că nu o luaţi de la biserică! exclamă 
stareţul. 

— De la biserică şi de la mireni deopotrivă, răspunse călugărul. De 
aceea, domnule stareţ, facile vobis amicos de Mammone iniquitatis, 
împrieteneşte-te cu Mamonul nedreptăţii, fiindcă nici o altă prietenie nu te- 
ar putea scoate din încurcătură. 

— Oamenii pădurii mi-s tare dragi, rosti stareţul cu glas mieros. 
Haide, nu-mi cereți prea mult, doar sînt şi eu de-al vostru, mă pricep la 
vînat, ştiu să sun din corn şi mai ştiu ceva, hăulesc de răsună codrul. Zău, 
nu fiți prea aspri cu mine! 

— Daţi-i un corn, porunci căpetenia. O să vedem noi dacă ştie sau 
numai se laudă. 

Starețul Aymer suflă cu putere. Căpetenia scutură din cap: 

— Domnule stareţ, ai sunat binişor din corn, dar asta nu ține loc de 
răscumpărare. După cum zice deviza de pe pavăza unui bun cavaler, nu ne 
putem îngădui să-ți dăm drumul pentru un suflat. Şi-apoi, văd cine eşti 
dumneata: unul dintre cei care încearcă să schimbe cu noile triluri 
franțuzeşti străvechile sunete ale cornului englez. Stareţe, vei plăti încă 
cincizeci de coroane pentru că ai pîngărit cu sunetele dumitale străvechile 
acorduri bărbăteşti ale vînătorii. 

— Prietene, răspunse abatele, cam acru, văd că e greu să-ți fiu pe 
plac, gusturile dumitale vînătoreşti sînt prea pretențioase. Dar fii, te rog, 
mai îngăduitor în ce priveşte răscumpărarea. Într-un cuvînt, fiindcă altfel nu 
se poate şi fiindcă trebuie să ţin şi eu o dată în mînă luminarea Diavolului, 
ce răscumpărare trebuie să plătesc pentru a putea să umblu pe Watling-street 
fără să fiu urmărit de cincizeci de oameni? 


— Ce-ar fi ca starețul să hotărască răscumpărarea evreului, iar evreul 
pe aceea a stareţului? şopti la urechea starostelui ajutorul său. 

— Eşti nebun, zise Locksley, dar planul tău e grozav! Hei, evreule, 
vino încoace! Uită-te la acest Aymer, starețul bogatei mănăstiri din Jorvaulx 
şi spune-ne ce preţ de răscumpărare să-i cerem. Cunoşti veniturile acelei 
mănăstiri, sînt sigur de asta. 

— Da, desigur, răspunse Isaac. Am făcut negoţ cu preasfinții părinți 
de acolo, am cumpărat de la ei grîu, orz, poame şi multe lemne. Da, e o 
mănăstire foarte bogată, călugării mănîncă bine şi beau pînă la drojdie 
vinurile alese... trăiesc pe picior mare sfinții părinți din Jorvaulx! Ah, dacă 
un oropsit ca mine ar avea un asemenea lăcaş şi asemenea venituri anuale şi 
lunare, ar plăti mult aur şi argint ca să-şi răscumpere libertatea. 

— Cîine de jidov! izbucni stareţul. Nimeni nu ştie mai bine ca tine, 
nelegiuitule, că sfîntul nostru lăcaş s-a îndatorat ca să-şi poată dura 
sanctuarul. 

— Şi ca să-şi aprovizioneze bine pivnițele cu vin de Gasconia, 
toamna trecută! îi tăie vorba evreul. Dar astea sînt fleacuri. 

— Auziţi ce spune cîinele necredincios! strigă prelatul. Pretinde că 
sfinta noasta confrerire s-ar fi îndatorat pentru vinurile pe care avem 
dreptul, printr-o încuviințare specială, să le bem propter necessitatem, et ad 
frigus depellendum*- . Ticălosul de circumcis aduce blasfemii sfintei 
biserici şi iată că se găsesc nişte creştini care să-l asculte fără să-i dea peste 
nas! 

— Toate astea n-ajută la nimic, zise căpetenia. Isaac, spune-ne, ce 
sumă crezi că poate plăti fără să-şi lase pielea şi părul? 

— Vrednicul stareţ, spuse Isaac, ar putea plăti excelenţei-voastre şase 
sute de coroane, fără să simtă vreun gol în pungă. 

— Şase sute de coroane? rosti căpetenia cu o voce gravă. Fie, mă 
mulțumesc cu atît. Ai zis bine, Isaac. Aşadar, şase sute de coroane, asta-i 
hotărîrea, cinstite stareţ. 

— Bună judecată! strigară oamenii lui. Nici regele Solomon n-ar fi 
putut judeca mai drept. 

— Ai auzit hotărîrea, stareţe, repetă căpetenia. 

— V-aţi pierdut minţile, domnii mei, zise stareţul. De unde să fac 
rost de atîta bănet? Chiar de-aş vinde candelabrele şi artoforul de pe altarul 
capelei din Jorvaulx, n-aş izbuti să fac rost nici măcar de o jumătate din 


suma asta. Şi apoi, pentru treaba asta ar fi nevoie să mă duc eu însumi la 
Jorvaulx. Drept zălog 1-aţi putea opri pe cei doi călugări ai mei. 

— Ar fi un zălog părelnic, spuse căpetenia. Mai bine te oprim pe 
dumneata, stareţe şi-i trimitem pe ei să-ţi aducă răscumpărarea. Pînă atunci, 
n-o să duci lipsă nici de vin şi nici de vînat. lar dacă zici că-ți place 
vînătoarea, vei avea prilejul să vezi ce n-au văzut niciodată oamenii din ţara 
dumitale de la miazănoapte. 

— Dacă binevoiţi, se amestecă Isaac, vrind să se pună bine cu 
haiducii, pot trimite la York după cele şase sute de coroane. Am ceva bani 
acolo... dacă dumnealui îmi va da un înscris. 

— Îţi va da tot ce pofteşti, spuse căpetenia. Şi nu vei număra banii 
atît pentru răscumpărarea starețului Aymer, cît şi pentru răscumpărarea ta. 

— A mea? Ah, vitejilor... oftă evreul. Păi eu sînt un om calicit, adus 
la sapă de lemn şi dacă ar fi să vă plătesc, să zicem, cincizeci de coroane, nu 
mi-ar mai rămîne drept sprijin decît toiagul de cerşetor. 

— Starețul va hotărî în această privință, îi răspunse căpetenia. Ce 
părere ai, părinte Aymer? Poate evreul plăti o răscumpărare ca lumea? 

— Dacă poate plăti? făcu stareţul. Păi nu e el Isaac din York, ale 
cărui averi ar fi de ajuns pentru a scoate din robia babiloniană cele zece 
triburi ale lui Israel? Eu, unul, nu-l cunosc prea bine, dar pivnicerul şi 
economul nostru au avut mult de-a face cu el şi se zice că locuinţa lui din 
York e burduşită cu aur şi argint, o adevărată ruşine pentru o ţară creştină! 
Orice om în pieptul căruia bate o inimă de creştin se întreabă cum de sînt 
lăsate asemenea lipitori să sugă sîngele statului şi chiar al sfintei biserici 
prin dobinzile şi jaful lor nesăbuit. 

— Stai niţel, părinte, spuse evreul, potoleşte-ţi mînia. Rog pe 
preasfinţia-ta să-şi aducă aminte că nu silesc pe nimeni să-mi primească 
banii. Dar atunci cînd preoții şi mirenii, prinții şi stareţii, cavalerii şi prelați 
vin şi bat la uşa lui Isaac, ei nu cer şekelii cu asemenea vorbe de ocară. 
Dimpotrivă, îi vorbesc cam aşa: "Prietene Isaac, n-ai vrea să ne faci un 
bine? O să-ți plătim la soroc, aşa să ne ajute Dumnezeu." Sau: "Bunule 
Isaac, dacă ai făcut vreodată vreun bine aproapelui tău, ajută-ne, căci 
prietenul la nevoie se cunoaşte." Iar cînd vine şi sorocul şi-mi cer drepturile, 
atunci ce mi-e dat să aud? Numai: "Jidov afurisit, blestemul Egiptului cadă 
asupra tribului tău!" şi alte asemenea ocări, care pot aţiţa gloata sălbatică 
împotriva unor bieţi străini! 


— Stareţe, zise căpetenia, cu toate că e evreu, are dreptate. De aceea, 
fără alte ocări, fii bun şi hotărăşte-i răscumpărarea, aşa cum ţi-a hotărît-o şi 
el pe-a dumitale. 

— Numai un latro famosus% , expresie pe care ţi-o voi tălmăci altă 
dată, ar fi în stare să pună în aceeaşi oală un prelat creştin şi un evreu 
nebotezat. Dar fiindcă îmi ceri să hotărăsc răscumpărarea acestui mişel, îți 
spun sincer c-ai rămîne în pagubă dacă n-ai lua de la el pe puţin o mie de 
coroane. 

— Grozavă judecată! spuse căpetenia. 

— Grozavă Judecată! strigară haiducii. E limpede că creştinul a 
primit o educaţie aleasă şi că-i mai mărinimos cu noi decît evreul. 

— Dumnezeule, ajută-mă! exclamă evreul. Vreţi să doborîți la pămînt 
un om sărac? Mi-am pierdut copilul, vreți să-mi răpiți şi mijloacele de trai? 

— Vei avea cheltuieli mai puţine dacă ai rămas fără copil, spuse 
Aymer. 

— Vai, domnule, credința dumitale nu-ți îngăduie să ştii cît de strîns 
legat de inimile noastre e copilul căruia i-am dat viaţă. Ah, Rebecca, fiică a 
iubitei mele Raşela! Dacă fiece frunză din copacul de-acolo ar fi un ţechin 
şi dacă fiecare din aceşti ţechini ar fi al meu, aş da cu dragă inimă toată 
această avere pentru a afla dacă eşti în viaţă şi dacă ai scăpat din mîinile 
nazariteanului! 

-— Nu cumva fiică-ta are părul negru? întrebă unul din haiduci. Şi nu 
cumva poartă un văl împletit, cusut cu fir de argint? 

— Ba da, ba da! strigă bătrînul, tremurînd de nerăbdare, tot astfel 
cum tremurase mai înainte de frică. Dumnezeul lui lacob să te 
binecuvînteze! Ce-i cu ea? Spune-mi dacă știi! 

— Va să zică ea era fata pe care o ducea cu el trufaşul templier 
aseară, cînd a trecut prin rîndurile noastre? făcu yeoman-ul. Îmi pregătisem 
arcul ca să-i trimit o săgeată, dar l-am cruțat din pricina fetei ăleia, fiindcă 
mă temeam să n-o lovesc şi pe ea. 

— Vai! oftă evreul. Mai bine ai fi tras, chiar dacă săgeata i-ar fi 
străpuns pieptul! Mai bine mormîntul strămoşilor ei decît culcuşul ruşinos 
al desfrînatului şi crudului templier! Ichabod, Ichabod, s-a sfîrşit cu bunul 
renume al casei mele. 

— Prieteni, zise căpetenia, aruncîndu-şi privirile în jur, bătrînul 
acesta nu e decît un evreu, dar, cu toate astea, durerea lui mă mișcă. Fii 


cinstit cu noi, Isaac şi spune-ne dacă plata acestor o mie de coroane te-ar 
lăsa cu totul lefter. 

Amintindu-i-se deodată de bunurile lui lumești, pe care în virtutea 
unei aprinderi străvechi le iubea cu o patimă ce lupta cu însăşi dragostea 
părintească, Isaac păli şi începu să bîiguie că, de fapt, i-ar mai rămîne cîte 
ceva. 

— EFi bine, fie, oricît ţi-ar mai rămîne, n-o să ne socotim cu tine pînă- 
n pînzele albe, spuse căpetenia. Fără bani n-ai putea să-ți răscumperi fiica 
din ghearele lui sir Brian de Bois-Guilbert; ar fi ca şi cum ai nădăjdui să 
omori un cerb cu o săgeată boantă. O să-ţi cerem aşadar aceeaşi 
răscumpărare ca şi stareţului Aymer, sau chiar cu o sută de coroane mai 
puţin. Şi pentru ca preacinstita obşte să nu sufere din această pricină, voi da 
din punga mea cele o sută de coroane, preîntîmpinînd astfel păcatul de a lua 
aceeaşi vamă unui neguțător evreu şi unui preot creştin. Iar ție, evreule, îți 
vor rămîne şase sute de coroane ca să-ți răscumperi fiica. Pentru templier 
sclipetul şekelilor de argint e la fel de plăcut ca şi strălucirea unor ochi 
negri. Grăbeşte-te să-ţi zornăi coroanele la urechea lui Bois-Guilbert înainte 
să se întimple vreo nenorocire. Pe cîte mi-au spus iscoadele, îl vei găsi la 
cea mai apropiată casă a Ordinului templierilor. Am vorbit cu dreptate, 
oameni buni? 

Yeowen-ii salutară ca de obicei judecata căpeteniei lor, iar Isaac, 
uşurat în parte de temerile sale la vestea că fiică-sa trăia şi că putea fi 
răscumpărată, se aruncă la picioarele mărinimosului haiduc şi frecîndu-şi 
barba de ciubotele lui, dădu să-i sărute poalele sumanului verde. Căpetenia 
însă se trase înapoi şi se smulse cu oarecare scîrbă din strînsoarea evreului. 

— Hai, la naiba, scoală-te, omule! Sînt englez şi nu-mi plac 
ploconelile astea orientale. Îngenunchează în faţa Domnului, nu în faţa unui 
biet păcătos ca mine. 

— Da, evreule, spuse stareţul Aymer, îngenunchează în faţa 
Domnului, reprezentat aici de către slujitorul altarului său şi cine ştie, s-ar 
putea ca printr-o sinceră pocăință şi prin darurile cuvenite altarului sfintului 
Robert să dobîndeşti iertare pentru tine însuţi şi pentru fiica ta, Rebecca. Îmi 
pare rău de fata asta, fiindcă e frumoasă şi atrăgătoare la chip. Am văzut-o 
în arena de la Ashby. Brian de Bois-Guilbert e un om la care cuvîntul meu 
atîrnă foarte mult, aşa că gîndeşte-te cum să te faci vrednic de cuvînt bun 
din parte-mi. 


— Vai, vai, jefuitori se ridică din toate părțile împotriva mea! 
exclamă evreul. Am fost dat pe mîna asirienilor şi a tiranului din Eghipet! 

— Dar ce altă soartă ai vrea pentru neamul tău blestemat? îl repezi 
starețul. Căci ce zice Sfînta Scriptură? Verbum Domini projecerent, et 
sapientia est nulla in eis: ei au respins cuvîntul Domnului şi sînt lipsiți de 
înţelepciune. Propterea dabo mulieres eorum exteris: voi da femeile lor pe 
mîna străinilor, adică, în cazul de față, templierului; et thesauros eorum 
haeredibus alienis. şi averile lor vor trece în mîinile altora, adică, în cazul 
de față, în mîinile acestor cinstiți bărbaţi. 

Isaac suspină adînc şi începu să-şi frîngă mîinile, copleșit din nou de 
deznădejde, dar căpetenia yeomen-ilor îl luă deoparte şi-i spuse: 

— Giîndeşte-te bine, Isaac, la ceea ce ai de făcut în această 
împrejurare; sfatul meu este să te pui bine cu prelatul. E un om vanitos şi 
lacom şi ca să poată trăi pe picior mare, are nevoie de bani. Poţi să-i 
potoleşti cu uşurinţă lăcomia, căci să nu-ţi închipui că te cred sărac. Află, 
Isaac, că ştiu bine unde-i ţii sacii cu bani — şi anume într-un sipet de fier. 
Ba ştiu chiar şi bolovanul de sub mărul care creşte în grădina ta din York, 
deasupra unei cămări boltite. 

Evreul pălise ca un mort. 

— ... Dar nu te teme, urmă yeoman-ul, căci sîntem vechi cunoştinţe. 
Nu-ţi aminteşti de yeoman-ul căruia fică-ta Rebecca i-a răscumpărat 
libertatea la York şi pe care l-a ţinut ascuns în casa ta pînă ce s-a 
înzdrăvenit? Nu ții minte cum, la plecare, i-ai dat un ban de argint? Ai fi tu 
cămătar, dar să ştiu că niciodată n-ai investit un ban cu dobîndă mai bună 
decît acea monedă de argint; ea ţi-a adus astăzi o economie de cinci sute de 
coroane. 

—  Vasăzică dumneata eşti cel căruia îi spuneam Diccon Arcaşul? 
întrebă Isaac. Mi s-a părut mie că-ţi recunosc glasul. 

— Da, eu sînt Diccon Arcaşul şi tot eu sînt Locksley. Şi mai am şi-un 
nume bun pe lîngă astea. 

— Dar să ştii, bunul meu Diccon Arcaşul, că te înşeli în ce priveşte 
cămara aceea boltită. Aşa să-mi ajute Dumnezeu că n-am acolo decît nişte 
marfă, pe care cu dragă inimă aş împărți-o cu dumneata: o sută de iarzi de 
postav verde de Lincoln, tocmai bun ca să faci sumane pentru oamenii 
dumitale şi o sută de tulpini de tisă spaniolească, bună pentru arcuri, precum 
ŞI o sută de corzi de mătase, foarte trainice şi mlădioase. Toate astea am să ți 


le trimit pentru bunăvoința ce mi-ai arătat-o, cinstitule Diccon, dar te rog să 
nu mai pomeneşt de cămara boltită. 

— Am să tac ca un hiîrciog, zise căpetenia şi te rog să crezi că sînt 
îngrijorat de fiică-ta. Din păcate, nu pot s-o ajut, fiindcă lăncile tempherului 
sînt prea puternice pentru arcurile noastre în cîmp deschis şi ne-ar face una 
cu pămîntul, Să fi ştiut că fata răpită de templier era Rebecca, aş fi putut 
face ceva, dar acum trebuie să încerci s-o salveri prin dibăcie. Vrei să 
vorbesc eu cu stareţul pentru tine? 

— Da, pentru numele lui Dumnezeu, dacă poţi, ajută-mă să-mi 
redobîndesc fiica! 

— Numai vezi, nu-mi pune beţe-n roate cu zgîrcenia ta, spuse 
haiducul. Am să tratez cu el în numele tău. 

Şi Locksley se îndepărtă de evreu, care-l urmă totuşi ca o umbră. 

— Stareţe Aymer, începu căpetenia, fii bun şi vino sub copacul 
acesta, să stăm puţin de vorbă. Se spune că vinul şi surîsul femeilor îți plac 
mai mult decît s-ar cuveni unuia din tagma dumitale; dar toate astea nu mă 
privesc. Mai aud că-ţi place o pereche de cîini buni şi un cal sprinten şi s-ar 
putea ca, plăcîndu-ţi lucruri atît de costisitoare, să nu disprețuieţti o pungă 
cu aur. Pe de altă parte, însă, n-am auzit niciodată să se spună că ţi-ar plăcea 
asuprirea sau cruzimea. lată, aici de faţă se află Isaac, care ar dori să-ți pună 
la îndemînă mijloacele de a-ți dobîndi tot felul de plăceri şi petreceii, dîndu- 
ți un sac cu o sută de mărci de argint, dacă vei stărui pe lîngă prietenul 
dumitale, templierul şi îl vei îndupleca să-i redea fiicei sale libertatea. 

— Să mi-o dea înapoi în cinste şi nevătămată, aşa cum mi-a fost luată 
de lîngă mine. Altminteri, nu facem târgul, zise evreul. 

— Ţine-ţi gura, Isaac, îl repezi haiducul, căci de nu, mă las păgubaş! 
Stareţe Aymer, ce părere ai de propunearea mea? 

— Afacerea-i destul de încurcată, răspunse stareţul. Căci dacă pe de 
o parte aş săvîrşi o faptă bună, mă gîndesc că pe de altă parte fapta ar fi fost 
în folosul unui evreu, ceea ce ar fi potrivnic conştiinţei mele. Totuşi, dacă 
evreul vrea să slujească bisericii dîndu-mi ceva pentru zidirea dormitorului 
nostru, o să-mi calc pe inimă şi-am să-l ajut să-şi recapete fiica! 

— N-o să ne tocmim cu dumneata pentru cîteva zeci de mărci pentru 
dormitor... ține-ţi gura, isaac... sau pentru nişte candelabre de argint hărăzite 
altarului. 

— Nu, nu, bunul meu Diccon Arcaşul! zise Isaac, încercînd să se 
amestece în vorbă. 


— Ascultă, evreule, vierme ce eşti! se burzului yeoman-ul, 
pierzîndu-şi răbdarea. Dacă vei continua să pui zgîrcenia ta murdară în 
cumpăna vieții şi cinstei fiicei tale, mi-e martor cerul că în trei zile am să te 
golesc de toţi banii pe care-i ai! 

Isaac se ghemui în el şi rămase tăcut. Şi ce zălog primesc pentru tot 
ce-mi făgăduieşti? întrebă stareţul. 

— Cînd Isaac va izbîndi prin mijlocirea dumitale, răspunse căpetenia, 
îți jur pe sfîntul Hubert că, dacă nu-ţi va plăti în bani buni de argint, mă voi 

socoti cu el în aşa fel, încît o să-i pară rău că nu ţi-a plătit de douăzeci 
de ori pe atît! 

— Bine, fie, zise Aymer. Ascultă, evreule, de vreme ce trebuie să mă 
amestec în această afacere, împrumută-mi, te rog, tăbliţele de scris. Ba nu, 
decît să mă folosesc de pana ta, mai degrabă aş ajuna vreme de douăzeci şi 
patru de ore. Dar unde să găsesc o pană? 

— Dacă evlavia i-ar îngădui să te foloseşti de tăbliţele acestui jidov, 
despre pană nu te îngriji, spuse yeoman-ul. 

Și întinzîndu-şi arcul, tinti o gîscă sălbatică ce zbura deasupra 
capetelor lor, în fruntea unui cîrd întreg care se grăbea către depărtatele şi 
singuraticele mlaştini din Holderness. Pasărea se roti şi căzu la pămînt, 
străpunsă de săgeată. 

— Iată, stareţe, grăi căpetenia, ai aici pene pentru toți călugării din 
Jorvaulx; le-ar ajunge vreme de o sută de ani, numai de nu s-ar apuca să 
izvodească letopiseţe. 

Starețul se aşeză şi întocmi pe îndelete o epistolă către Brian de Bois- 
Guilbert. După ce pecetlui cu grijă tăblițele, le înmîna evreului, spunîndu-i: 

— Acesta îți va fi biletul de voie pentru a putea pătrunde în 
aşezămîntul din Templestowe şi socot că datorită lui îți vei redobîndi fiica, 
dacă bineînţeles îl vei întări cum se cuvine, cu daruri şi vorbe cuviincioase. 
Căci, crede-mă, vrednicul cavaler Bois-Guilbert face parte dintr-o tagmă 
care nu mişcă nici un deget pe degeaba. 

— Bine, stareţe, zise haiducul, n-am să te mai opresc aici decît pînă 
ce vei da evreului un înscris pentru cele şase sute de coroane ale 
răscumpărării dumitale. Primesc să-mi fie mijlocitor, iar dacă voi afla că-i 
faci greutăţi şi nu-i dai banii înapoi, jur pe Sfînta Fecioară că voi da foc 
mănăstirii în care sălăşluieşti, chiar de-ar fi să mor în ştreang cu zece ani 
mai devreme decît mi-e scris! 


Cu mult mai puțină grație decît atunci cînd scrisese epistola către 
Bois-Guilbert, stareţul întocmi un înscris, prin care recunoștea că primise de 
la Isaac din York şase sute de coroane pentru plata răscumpărării sale, 
făgăduind totodată să-i înapoieze la timp această sumă. 

— Şi acum, după ce mi-am plătit răscumpărarea, spuse stareţul 
Aymer, am să te rog să-mi dai înapoi catîrii şi armăsarii, precum şi să pui în 
libertate pe frații care mă slujesc; de asemenea, te rog să-mi înapoiezi 
inelele, bijuteriile şi straiele bogate de care am fost prădat. 

— În ce-i priveşte pe fraţi, stareţe, zise Locksley, vor fi puşi în 
libertate de îndată, căci ar fi nedrept să-i mai oprim; cît despre cai şi catiri, 
îi vei primi şi pe ei, laolaltă cu ceva bani de cheltuială, cu care să poți 
ajunge la York, căci ar fi o cruzime din parte-ne să te lipsim de mijloace de 
călătorie. Dar în ce priveşte inelele, bijuteriile, lanţurile şi celelalte, trebuie 
să înţelegi că sîntem oameni cu suflet şi că nu putem îngădui ca un om atît 
de cucernic ca dumneata, care e dator să fie nesimţitor la zădărniciile 
lumeşti, să cadă pradă ispitei de a nesocoti canoanele tagmei sale prin portul 
inelelor, lanțurilor sau altor podoabe 
deşarte. 

— Gîndiţi-vă bine ce faceţi, domnilor, înainte de a pune mîna pe 
bunurile bisericii! exclamă starețul. Lucrurile acestea sînt inter res 
sacrast37! şi nu ştiu ce-ar putea să se întîmple dacă ele ar încăpea pe mîna 
unor profani. 

— Am să am eu grijă de asta, fii pe pace, stareţe, zise călugărul din 
Cop-manhurst. Am să le port eu însumi. 

— Prietene, sau frate, îi răspunse stareţul, nemulțumit de această 
dezlegare a problemei, dacă eşti într-adevăr un slujitor al bisericii, te rog să 
te gîndeşti că vei avea să dai socoteală superiorilor dumitale pentru partea 
ce ai jucat-o în această fărădelege. 

— Prietene stareţ, grăi călugărul, află că fac parte dintr-o mică 
eparhie unde sînt eu însumi episcop şi-mi pasă de episcopul din York la fel 
de puţin cît îmi pasă de starețul din Jorvaulx şi de toată mănăstirea lui! 

— Dumneata nu respecţi deloc canoanele, îl mustră stareţul. Eşti unul 
din acei oameni destrăbălați care, strecurîndu-se în tagma noastră sfîntă, îi 
pîngăresc riturile sacre şi pun în primejdie sufletele acelora care li se 
destăinuie, lapides pro pane condaonantes iis, adică dîndu-le pietre în loc 
de pîine, după cum zice Vulgata: . 


— [a-o mai domol, replică fratele. Dacă mintea mi-ar fi fost îmbicsită 
cu lătinie, n-ar fi rămas multă vreme întreagă. Eu, unul, socot că a uşura 
nişte popi trufaşi ca tine de giuvaericalele şi marafeturile lor e cît se poate 
de canonic. 

— Eşti un eretic, zise cu mînie stareţul. Excommunicabo vos 15% 

— Bretic eşti tu, ba, pe deasupra şi hoţ! îi răspunse călugărul, la fel 
de mînios. Nu îngădui să fiu insultat în faţa enoriașilor mei şi mă mir că nu 
ti-e ruşine să mă insulți astfel, cînd s-ar cuveni să vezi în mine un frate! 
Ossa ejus perfringam, am să-ţi rup oasele, după cum zice Vulgata! 

— Hei, strigă căpetenia, nişte frați preacucernici să ajungă la 
asemenea vorbe? Linişteşte-te, frate. Iar dumneata, stareţe, dacă nu eşti pe 
deplin împăcat cu Domnul, nu-l mai aţița pe călugăr. Ascultă, călugăre, 
lasă-l pe cuviosul părinte să plece, ca un om care şi-a plătit răscumpărarea. 

Yeowen-ii îi despărțiră pe cei doi preoți mîniaţi, care continuau să 
zbiere unul la celălalt într-o latinească stricată, deşi trebuie spus că stareţul 
o vorbea mai curgător, iar călugărul, cu mai multă aprindere. În cele din 
urmă, starețul îşi veni în fire îndeajuns ca să-şi dea seama că nu era de 
demnitatea lui să se ia în bețe cu un eretic de teapa capelanului haiducilor; 
urmat de slujitorii săi, el porni călare cu mult mai puţină pompă şi cu o 
înfăţişare mult mai apostolicească, în ceea ce priveşte bunurile lumești, 
decît arătase înaintea acestei întîlniri. Rămînea ca evreul să dea un zălog 
pentru răscumpărarea lui şi a starețului. El întocmi o poliţă, pecetluită cu 
sigiliul său, către un coreligionar din York, căruia îi cerea să plătească 
purtătorului suma de o mie de coroane şi să-i livreze anumite mărfuri, 
potrivit notei alăturate. 

— Fratele meu Sheva, spuse el cu un geamăt adînc, are cheia 
magaziei mele. 

— Şi pe cea a cămării boltite, şopti Locksley. 

— Nu, nu, Doamne fereşte! izbucni Isaac. Blestemat fie ceasul în 
care un străin a aflat această taină! 

— Nu te îndoi că taina asta e în mîini bune, cum nu mă îndoiesc eu 
că înscrisul tău preţuieşte cît suma trecută în el. Dar ce-i cu tine, Isaac? ŢI- 
ai pierdut mințile? De ce-ai pălit ca un mort? Pentru o mie de coroane uiţi în 
ce primejdie se află fiică-ta? 

— Nu, Diccon, nu! strigă evreul, sărind în picioare. Am să plec 
numaidecît. Rămii cu bine, om pe care nu-l pot socoti bun, dar pe care nu 
îndrăznesc şi nu îl voi numi rău. 


Înainte de plecarea evreului, căpetenia haiducilor tinu să-i mai dea un 
sfat: 

— Fii darnic, Isaac şi nu-ți cruța punga ca să-ţi salvezi fiica. Crede- 
mă că aurul pe care l-ai economisi pe socoteala ei te-ar face să suferi după 
aceea mai mult decît dacă ți l-ar turna topit pe gît. 

Isaac încuviință cu un geamăt şi porni la drum, însoțit de doi 
zdrahoni de haiduci, care urmau să-l călăuzească prin pădure şi totodată să-l 
apere. 

Cavalerul Negru, care urmărise cu luare-aminte toate aceste 
întîmplări, îşi luă la rîndu-i rămas-bun de la căpetenia haiducilor; el nu putu 
să nu-şi arate mirarea că nişte oameni ca ei, aflați cu totul în afara legii şi 
lipsiți de ocrotirea ei, aveau totuşi atîtea reguli de conduită socială. 

— Cavalere, răspunse yeoman-ul, se întîmplă cîteodată ca un pom 
rău să dea roade bune, iar vremurile rele îşi au şi ele uneori părțile lor bune. 
Printre cei care trăiesc în afara legii se află fără îndoială unii care dau 
dovadă de cumpătare, iar altora le pare rău că sînt nevoiți să aibă o 
asemenea meserie. 

— Şi dacă nu mă înşel, zise cavalerul, în clipa de faţă stau de vorbă 
cu unul dintre aceştia. 

— Cavalere, răspunse haiducul, fiecare dintre noi îşi are taina sa. Eşti 
liber să mă judeci, iar eu pot de asemenea să-mi dau cu presupusul în 
privința dumitale, cu toate că s-ar putea ca şi unul şi altul să nimerim 
alături. Dar întrucît eu nu caut cu tot dinadinsul să aflu taina dumitale, să nu 
te superi că mi-o păstrez pe a mea. 

— [ți cer iertare, viteazule haiduc, zise cavalerul. Mustrarea dumitale 
e îndreptățită, dar s-ar putea ca mai tîrziu să ne întîlnim din nou, cu mai 
puţină taină de o parte şi de alta. Pînă atunci ne despărțim prieteni, nu-i aşa? 

— Îți întind mîna, rosti Locksley şi îndrăznesc să spun că e mîna 
unui englez adevărat, chiar dacă acesta e acum un haiduc. 

— Îţi întind la rîndu-mi mîna şi socot că e o cinste pentru mine să ti- 
o string pe-a dumitale. Căci acela care săvirşeşte fapte bune, deşi are 
puterea de a face rău, e vrednic de laudă nu numai pentru binele săvîrşit, ci 
şi pentru răul pe care se fereşte să-l facă. Rămii cu bine, viteazule haiduc! 

Astfel se despărțiră cei doi prieteni, iar cavalerul cu lacăt pe pavăză 
încalecă pe armăsarul său puternic şi porni la drum prin pădure. 


CAPITOLUL XXXIV 


Regele Ioan: "Prietene, uite ce este: 

În drumul meu, el îmi răsare ca un şarpe? 
Oriunde pun piciorul, dau de el. 

Pricepi ce-ţi spun?" 

Din Regele loan. 


În castelul din York, unde prinţul Ioan îşi poftise nobilii, prelaţii 
căpeteniile pe ajutorul cărora se bizuia pentru a-şi pune în aplicare 
ambiţioasele-i planuri de cucerire a tronului fratelui său, se încinsese un 
ospăț în toată legea. Waldemar Fitzurse, priceputul şi abilul său om de 
încredere, lucra în taină printre ei, străduindu-se să aţiţe curajul de care 
aveau nevoie ca să-şi rostească deschis gîndurile. Dar conspirația întîrziase 
din pricina absenței cîtorva dintre stilpii ei. Pentru izbînda conspirației erau 
deosebit de însemnate îndărătnicia şi cutezanţa brutală ale lui Front-de- 
Boeuf, vioiciunea şi semeţia lui De Bracy, înțelepciunea, experienţa de 
luptă şi faimoasa vitejie ale lui Brian de Bois-Guilbert. Dar, deşi blestemau 
în gînd absenţa lor, pe care nu şi-o puteau lămuri, nici loan şi nici sfetnicul 
său nu cutezau să treacă la fapte fără ei. Isaac evreul părea să fi dispărut la 
rîndu-i fără urmă şi o dată cu el, pierea şi nădejdea în banii pentru care 
prințul loan ajunsese la o învoială cu jidovul acela şi cu coreligionarii săi. 
Lipsa aceasta de bani era primejdioasă în asemenea grave împrejurări. 

A doua zi după căderea castelului din Torquilstone, prin oraşul York 
începu să se răspîndească zvonul că De Bracy şi Bois-Guilbert, împreună cu 
aliatul lor Front-de-Boeuf, fuseseră luaţi prizonieri sau chiar omoriți. 
Waldemar împărtăşi acest zvon prințului loan, spunîndu-i că el, unul, se 
temea că zvonul e întemeiat, mai ales că cei trei cavaleri porniseră însoțiți 
de foarte puţini slujitori, cu gîndul de a-i ataca pe Cedric Saxonul şi pe cei 
din suita lui. În orice altă împrejurare prinţul ar fi luat această samavolnicie 
drept o glumă bună, dar acum, fiindcă era vorba de un lucru care-i 
împiedica şi-i primejduia propriile planuri, el se mînie nespus împotriva 
celor trei cavaleri şi începu să vorbească despre călcarea legilor, despre 
tulburarea ordinii publice şi despre jefuirea proprietăţii particulare pe un ton 
vrednic de însuşi regele Alfred. 

— Jefuitori samavolnici! strigă el. Dacă am să ajung vreodată rege al 
Angliei, am să-i spînzur pe aceşti tîlhari de punţile propriilor lor castele! 


— Dar pentru a ajunge rege al Angliei, observă cu răceală sfetnicul 
lui, e nevoie nu numai ca alteța-voastră să îngăduie jafurile acestor tîlhari 
samavolnici, dar să-i şi ocrotească, în ciuda foarte lăudabilului său zel 
pentru legile pe care tilharii aceştia au obiceiul să le calce. Ar fi vai de noi 
dacă mitocanii aceia safxoni ar îndeplini gîndul excelenţei-voastre de a 
preface punțile castelelor feudale în spînzurători; iar temerarul Cedric e un 
om căruia i-ar putea trece prin minte una ca asta. Alteţa-voastră ştie prea 
bine că ar fi primejdios să facă vreun pas fără Front-de-Boeuf, De Bracy şi 
templier; am mers totuşi prea departe pentru a mai putea da înapoi fără 
primejdie. 

Prinţul loan se plesni peste frunte cu nerăbdare şi începu să măsoare 
în lung şi-n lat încăperea, cu paşi mari. 

— Ticăloşii, mişeii, mă părăsesc într-o asemenea clipă de cumpănă! 
izbucni el. 

— Nu-s mişei, ci mai degrabă nişte nebuni fără minte, cărora le arde 
de asemenea năzbitii, cînd avem de săvîrşit treburi atît de vajnice, spuse 
Waldemar. 

— Ce-i de tăcut? întrebă prinţul, oprindu-se în faţa lui Waldemar. 

— Nu cred că putem face altceva decît ceea ce am şi dat poruncă să 
se facă, răspunse sfetnicul său. N-am venit să deplîng această întîmplare 
nenorocită împreună cu excelența-voastră decît abia după ce m-am străduit 
din răsputeri să aflu un leac. 

— Eşti îngerul meu păzitor, ca de obicei, Waldemar, zise prinţul. Ca 
un cancelar ca tine, care să-l sfătuiască, domnia lui loan va rămîne vestită în 
analele țării noastre. Dar spune, ce măsuri ai luat? 

— l-am poruncit lui Louis Winkelbrand, locotenentul lui De Bracy, 
să sune din trîmbiță semnalul de încălecare şi desfăşurîndu-şi flamura, să 
pornească de îndată spre castelul lui Front-de-Boeuf, pentru a face tot ce se 
mai poate face întru ajutorarea prietenilor noştri. 

Prinţul loan roşi de mînie, întocmai ca un copil răsfăţat, cînd se simte 
jignit. 

— Pentru numele lui Dumnezeu, Waldemar Fitzurse, spuse el, prea 
multe griji ai luat asupră-ți! Şi cam prea departe ţi-ai împins cutezanța 
poruncind, fără a primi ordin din parte-ne, să se sune din trîmbiță şi să se 
desfăşoare flamura într-un oraş unde ne aflăm noi înşine! 

— Cer iertare alteței-voastre, zise Fitzurse, blestemînd în sinea lui 
prosteasca vanitate a stăpînului, dar, întrucît nu era vreme de pierdut şi chiar 


o întîrziere de cîteva minute putea fi fatală, am socotit de datoria mea să iau 
aceste măsuri într-o chestiune atît de importantă pentru interesele alteţei- 
voastre. 

— Eşti iertat, Fitzurse, rosti cu gravitate prințul. Bunele intenții îţi 
scuză graba nebunească. Dar pe cine văd venind încoace? E însuşi De 
Bracy, pe legea mea! Şi în ce veşminte ciudate ni se înfăţişează! 

Era într-adevăr De Bracy, "cu sîngele-n obraji de-atita fugă". Armura 
lui vădea toate semnele cumplitei bătălii prin care trecuse: era ruptă, pătată 
de sînge în numeroase locuri şi plină de noroi şi de praf. De Bracy îşi scoase 
coiful, îl aşeză pe masă şi rămase o clipă locului, pentru a-şi trage răsufletul 
înainte de a spune ce avea de spus. 

— De Bracy, exclamă prinţul loan, ce înseamnă toate astea? 
Vorbeşte, îți ordon! S-au răsculat cumva saxonii? 

— Vorbeşte, De Bracy, spuse Fitzurse aproape în aceeaşi clipă cu 
stăpînul său. Doar eşti bărbat, ce Dumnezeu? Unde-i templierul? Unde-i 
Front-de-Boeuf? 

Templierul a fugit, răspunse De Bracy, iar pe Front-de-Boeuf nu-l vei 
mai vedea niciodată. Şi-a găsit mormîntul în flăcările care i-au mistuit 
castelul şi numai cu am scăpat, pentru a vă aduce această veste. 

—  Cumplită veste, grăi Waldemar, ea ne îngheaţă, deşi vorbeşti 
despre flăcări. 

— Stai puţin, căci nu v-am spus vestea cea mai cumplită, zise De 
Bracy şi apropiindu-se de prinţul loan, adăugă în şoaptă, cu gravitate: 
Richard se află în Anglia, l-am văzut şi am stat de vorbă cu el. 

Prinţul loan păli, se poticni şi apucă spătarul unui jilt de stejar,ca să 
nu cadă; era ca un om cu pieptul străpuns fără veste de o săgeată. 

— Aturezi, De Bracy, e cu neputinţă! spuse Fitzurse. 

— Totuşi, e adevărul adevărat, răspunse De Bracy. Am fost 
prizonierul lui şi am stat de vorbă cu el. 

— Ai stat de vorbă cu Richard Plantagenetul? se minună Fitzursc. 

— Cu Richard Plantagenetul, răspunse De Bracy. Cu Richard Inimă- 
de-Leu, cu Richard al Angliei. 

— ŞI ai fost prizonierul lui? întrebă Waldemar. Asta înseamnă că e în 
fruntea unei armate. 

— Nu, doar în fruntea cîtorva yeomen-i în afara legii, care nici măcar 
nu ştiu cine este. L-am auzit spunînd că va pleca de îndată din mijlocul lor. 
Li s-a alăturat numai ca să-i ajute să ia cu asalt castelul din Torquilstone. 


— Da, da, oftă Fitzurse, în toate astea îl recunosc pe Richard; e un 
adevărat cavaler rătăcitor, care nu se bizuie decît pe puterea brațului său şi 
porneşte în căutarea aventurii ca un oarecare sir Guy sau sir Bevis, lăsînd 
baltă interesele regatului şi primejduindu-şi propria-i persoană. Ce propui, 
De Bracy? 

— Eu? Eu... i-am oferit lui Richard serviciile lăncierilor mei, dar el 
le-a refuzat. Am să mă duc la Hull cu lăncierii mei, am să fac rost de o 
corabie şi am să pornesc spre Flandra. În aceste vremuri tulburi, un om de 
ispravă îşi poate găsi oricînd o întrebuințare. Dar tu, Waldemar, nu vrei să te 
laşi de politică şi apucînd lancea şi scutul, să vii împreună cu mine, pentru a 
împărtăşi soarta ce ne-o hărăzeşte Cel-de-Sus? 

-— Sînt prea bătrîn, Maurice şi apoi am o fiică, răspunse Waldemar. 

— Dă-mi-o mie, Fitzurse şi am s-o ridic la cinstea cuvenită rangului 
ei, am să i-o apăr cu lancea, spuse De Bracy. 

— Nu, făcu Fitzurse, am să mă refugiez aici, în biserica sfintului 
Petru; arhiepiscopul mi-a jurat prietenie. 

În timpul acestei convorbiri, prinţul loan se trezise puţin cîte puţin 
din uluiala pricinuită de neaşteptata veste şi ascultase cu luare-aminte 
vorbele , celor doi curteni ai săi. 

"Se leapădă de mine, îşi spuse el! Nu sînt legați de mine mai mult 
decît e frunza veştedă de creanga bătută de vînt. Drace! Oare nu pot găsi în 
mine însumi tărie cînd mişeii ăştia mă părăsesc?" 

Se opri şi le întrerupse în sfîrşit convorbirea, cu un rîs silit, care avea 
ceva drăcesc: 

— Ha, ha, ha, domnii mei! Pe nimbul de pe fruntea Sfintei Fecioare, 
vă credeam oameni înţelepţi, curajoşi, cu scaun la cap şi iată că părăsiți 
avere, 

onoare, plăceri, renunțați la tot ceea ce vă făgăduia nobila noastră 
acțiune în clipa în care aceasta ar fi putut să vi le aducă printr-o singură 
lovitură îndrăzneață! 

— Nu vă înțeleg, zise De Bracy. De îndată ce se va afla de 
reîntoarcerea lui Richard, acesta va fi în fruntea unei armate şi atunci totul 
se va sfîrşi pentru noi. V-aş sfătui, alteţă, să vă refugiați în Franţa sau să vă 
puneţi sub ocrotirea reginei-mame. 

— Nu pentru mine mă tem, răspunse prințul loan cu trufie. Pentru 
siguranţa mea personală ar fi de ajuns să spun un cuvînt fratelui meu. Dar 
deşi voi, De Bracy şi Waldemar Fitzurse, sînteți atît de grăbiţi să vă lepădaţi 


de mine, eu n-aş privi cu plăcere capetele voastre spînzurînd pe poarta din 
Clifford!140%- . Îţi închipui oare tu, Waldemar, că vicleanul arhiepiscop n-o 
să îngăduie să fii ridicat chiar de pe treptele altarului, dacă prin aceasta ar 
putea să se împace cu regele Richard? Iar tu, De Bracy, uiţi că Robert 
Estoteville se află cu o armată întreagă între tine şi Hull şi că, la rîndu-i, 
contele de Essex îşi strînge oastea? Dacă aveam temeiuri să ne temem de 
aceste oşti războinice chiar şi înainte de întoarcerea lui Richard, îţi închipui 
oare că acum mai poate încăpea vreo îndoială de partea cui vor fi 
căpeteniile acestor oşti? Crede-mă că Estoteville singur are destulă putere 
ca să-ți arunce toți lăncierii în apa rîului Humber. 

Waldemar Fitzurse şi De Bracy se uitară unul la celălalt, vădit 
descumpăniți. 

— Nu-i decît o cale de scăpare, urmă prințul loan, cu fruntea 
înnegurată ca noaptea. Omul care ne inspiră atîta groază călătoreşte singur. 
Să-i ieşim în întîmpinare. 

— Nu eu voi fi acela, spuse pripit De Bracy. Eu i-am fost prizonier şi 
mi-a arătat îndurare. N-am să mă ating nici măcar de-o pană din panaşul lui. 

— Ţi-a spus cineva să te-atingi de el? zise prinţul, hohotind sinistru. 
Caraghiosul ăsta o să spună în curînd că i-am poruncit să-l ucidă! Nu, 
închisoarea i se potriveşte mai mult decît moartea şi nu are a face unde-i 
închis, în Anglia sau în Austria. Şi atunci lucrurile vor fi întocmai ca în 
clipa cînd am pornit la treabă. Ceea ce am început se întemeia pe nădejdea 
noastră că Richard va rămîne prizonier în Germania. Oare unchiul nostru 
Robert nu a murit închis în castelul din Cardiff? 

— E adevărat, zise Waldemar, dar străbunicul dumneavoastră Hernie 
era mai bine înfipt în tron decît excelența-voastră. Eu, unul, socot că cea 
mai bună închisoare e aceea pe care o face groparul. Nici un donjon nu se 
poate asemui cu o criptă de biserică. Asta voiam să spun. 

— Fie că e vorba de închisoare sau groapă, eu, unul, mă spăl pe mîini 
de toată istoria asta, rosti De Bracy. Xy) 

— Ticălosule, vrei să ne vinzi? tună prințul loan. 

— N-am vîndut niciodată pe nimeni, zise De Bracy cu mîndrie, iar 
cuvîntul "ticălos" nu şade lîngă numele meu. 

— Linişteşte-te, cavalere, spuse Waldemar. lar dumneavoastră, 
stăpîne iertaţi-l pe viteazul De Bracy pentru aceste şovăieli. Nădăjduiesc că 
1 le voi spulbera curînd. 

— Ar fi peste puterile elocinţei tale, Fitzurse, răspunse cavalerul. 


— Stai niţel, bunul meu Maurice, spuse şiretul politician, nu te repezi 
ca un cal speriat, fără să cercetezi măcar pricina spaimei tale. Pe Richard 
acesta pînă mai deunăzi ai fi dorit din suflet să-l întilneşti într-o bătălie, ca 
să te masori cu el. Te-am auzit spunînd asta de o sută de ori. 

— Aşa e, recunoscu De Bracy, dar după cum sigur zici, doream să-l 
întîlnesc într-o bătălie, ca să mă măsor cu el. Niciodată nu m-ai auzit 
spunînd că aş dori să-l atac într-o pădure cînd va fi singur. 

— Nu eşti un bun cavaler dacă asta e pentru tine o piedică, spuse 
Waldemar. Oare Lancelot du Laci141: şi sir Tristram şi-au cucerit faima pe 
cîmpul de bătaie? Sau în pădurile tainice şi întunecoase, la umbra cărora 
atacau nişte namile de cavaleri? , 

— Da, dar fii sigur că nici Tristram, nici Lancelot nu s-ar fi încumetat 
să se măsoare cu Richard Plantagenetul. Şi-apoi, socot că nu aveau cîtuşi de 
puțin obiceiul să atace un om singur. 

— Eşti nebun, De Bracy! zise Waldemar. Ce-ţi propunem noi ție, 
căpetenie năimită a unor mercenari, ale căror săbii sînt în slujba prințului 
loan? Ţi se arată care e duşmanul nostru, iar tu stai pe gînduri, cu toate că e 
în joc soarta stăpînului tău, cea a tovarășilor tăi, soarta ta însăți, precum şi 
viaţa şi onoarea fiecăruia dintre noi! 

— Îţi repet că el mi-a dăruit viaţa, răspunse De Bracy, posomorit. E 
drept că m-a alungat de lîngă el şi a refuzat să-mi primească omagiul — şi 
de aceea nu-i datorez nici o supunere, nici prietenie— dar n-am să ridic 
niciodată mîna împotriva lui. 

— Nici nu-i nevoie. Trimite-l pe Louis Winkelbrand -şi vreo 
douăzeci din lăncierii tăi. 

— Ai destui bătăuşi printre oamenii tăi, spuse De Bracy. Nici un om 
de-al meu nu va fi părtaş la o asemenea faptă. 

— Eşti chiar atît de încăpăţinat, De Bracy? întrebă prinţul. După 
atîtea declaraţii de credinţă şi devotament, vrei să mă părăseşti? 

— Nu vreau să vă părăsesc, răspunse De Bracy. Voi fi alături de 
domnia-voastră în orice faptă vrednică de un cavaler, fie în arenă, fie pe 
cîmpul de bătaie, dar nimeni nu mă poate sili să atac un om la drumul mare. 

— Apropie-te, Waldemar, rosti prinţul loan. Sînt un prinţ nefericit. 
Tatăl meu, regele Henric, a avut slujitori credincioşi; a fost de ajuns să le 
spună că un preot rebel nu-i dă pace şi sîngele lui Thomas Becket, oricît de 
sfint ar fi fost, a înroşit treptele propriului său altar. Tracy, Morville, 
Brito:1%2. , slujitori leali şi îndrăznețţi, numele vostru, vitejia voastră au 


pierit! Şi deşi Reginald Fitzurse a lăsat un fiu, fiul acesta nu mai are nimic 
din bărbăția şi lealitatea părintelui său. 

— Ba a moştenit şi una şi alta! exclamă Waldemar Fitzurse. Şi, 
fiindcă n-avem altceva mai bun de făcut, voi conduce eu însumi această 
primejdioasă acțiune. Dar să ştiţi că tatăl meu a plătit scump faima de 
prieten credincios, iar dovezile de lealitate pe care i le-a dat lui Henric sînt o 
nimica toată pe lîngă ceea ce voi săvirşi eu. Căci de-ar fi să aleg, mai 
degrabă m-aş bate cu toți sfinții din calendar decît să ridic lancea împotriva 
lui Inimă-de-Leu! De Bracy, ție-ţi încredinţez misiunea de a-i îmbărbăta pe 
şovăielnici şi de a ocroti persoana prinţului loan. Dacă vei primi veşti dintre 
cele pe care nădăjduiesc să ţi le pot trimite, acțiunea noastră nu va mai fi 
deloc îndoielnică. Pajule, adăugă el, du-te repede la mine acasă şi spune-i 
armurierului meu să-mi pregătească tot ce trebuie. De asemenea, spune-le 
lui Stephen Wetheral, Broad Thoresby şi celor trei lăncieri din Spyinghow 
să vină de îndată la mine. Să vină şi Hugh Bardon, căpetenia cercetaşilor. 
Rămîi cu bine, prinţe, pînă la vremuri mai fericite! 

Şi, spunînd acestea, părăsi încăperea. 

— Se duce să-l prindă pe fratele meu cu nepăsarea cu care s-ar duce 
să pună mîna pe un franklin saxon, grăi prințul loan către De Bracy. 
Nădăjduiesc că va asculta de poruncile noastre şi că-i va arăta dragului meu 
Richard tot respectul ce 1 se cuvine. 

De Bracy răspunse printr-un zîmbet, iar prinţul loan urmă: 

— Pe nimbul de pe fruntea Sfintei Fecioare, ordinele noastre în 
această privinţă au fost cît se poate de lămurite, deşi s-ar putea ca dumneata 
să nu le fi auzit, fiindcă stăteam cu el lîngă fereastră. I-am pus în vedere cît 
se poate de limpede să nu se atingă de persoana lui Richard şi va fi vai de 
capul lui Waldemar dacă va nesocoti această poruncă! 

— Ar fi bine să mă duc la el, spuse De Bracy şi să-i atrag atenția 
asupra dorinţei excelenţei voastre, căci de vreme ce porunca aceasta a 
scăpat urechii mele, s-ar putea ca ea să nu fi ajuns nici la urechea lui 
Waldemar. 

— Nu, nu, zise grăbit prinţul loan. Te asigur că m-a auzit. Şi apoi am 
pentru dumneata o altă misiune. Maurice, vino lîngă mine, dă-mi voie să mă 
sprijin de umărul dumitale. 

În această poză familiară făcură înconjurul încăperii, iar prinţul Ioan 
îşi urmă vorba, ca şi cum s-ar fi destăinuit unui prieten apropiat: 


— Ce crezi dumneata, dragă De Braey, despre acest Waldemar 
Fitzurse? Se aşteaptă să-l numim cancelar. Se înţelege că ne vom gîndi bine 
înainte de a încredința o slujbă atît de înaltă unuia care arată pe faţă cît de 
puțin ne respectă obirşia, grăbindu-se să întreprindă această acțiune 
îndreptată împotriva lui Richard. Dumneata crezi, sînt sigur de asta, că ţi-ai 
pierdut întrucîtva prețuirea noastră prin îndrăznețul dumitale refuz de a 
săvîrşi această neplăcută treabă. Dar te înşeli, Maurice, mai degrabă te 
stimăm pentru acest refuz şi vedem în el o virtute. Sînt lucruri care trebuie 
neapărat săvirşite, dar pe cel ce le săvirşeşte nu-l putem nici iubi, nici 
preţul. Şi s-ar putea ca anumite refuzuri de a ne sluji să ridice în stima 
noastră pe aceia care au curajul să se împotrivească dorinţei noastre. Dacă 
arestarea nefericitului nostru frate poate fi un temei pentru acordarea 
înaltului titlu de cancelar, curajosul şi cavalerescul dumitale refuz are un 
temei şi mai puternic pentru a-ţi acorda bastonul de mare mareşal. Gîndeşte- 
te la asta, De Bracy şi acum du-te la datorie. 

— Tiran schimbăcios! murmură De Bracy, depărtîndu-se de prinţ. Vai 
de cei care se încred în tine. Cancelarul tău, da! Acela care va primi în pază 
conştiinţa ta va avea o slujbă uşoară. Dar mare mareşal al Angliei, ăsta e 
într-adevăr un premiu pentru care face să te baţi, adăugă el, întinzîndu-şi 
braţul ca pentru a apuca bastonul şi păşi cu semeţie afară din încăpere. 

Abia ieşise De Bracy, că prinţul loan chemă un slujitor: 

— Spune-i lui Hugh Bardon, căpetenia cercetaşilor noştri, să vină de 
îndată ce va fi vorbit cu Waldemar Fitzurse. 

Pînă la sosirea lui Bardon, care nu întîzie mult, prinţul loan străbătu 
în lung şi-n lat încăperea, cu paşi nervoși, neegali. 

— Bardon, spuse el, ce ţi-a cerut Waldemar? 

— Doi oameni hotărîţi, care cunosc bine pustietățile din 
miazănoapte şi care se pricep să găsească urma oamenilor şi a cailor. 

— ŞI i-ai dat? 

— Alteţa-voastră se poate bizui pe mine, răspunse căpetenia 
iscoadelor. Unul este din Hexamshire şi-i obişnuit să-i hărţuiască pe hoţii 
din văile rîurilor Tyne şi Teviot cum urmăreşte copoiul un cerb rănit. 
Celălalt e din Yorkshire şi a avut deseori prilejul să tragă cu arcul prin codrii 
Sherwood. Cunoaşte toate poienile şi văioagele, toate tufişurile şi 
dumbrăvile din York şi Richmond. 

— Foarte bine, spuse prințul. Pleacă şi Waldemar cu ei ? 

— Chiar acum, răspunse Bardon. 


— Pe cine ia cu el? mai întrebă loan, într-o doară. 

— Pe Broad Thoresby, pe Wetheral, poreclit Stephen Inimă-de-Fier 
din pricina cruzimii sale, precum şi trei oameni de arme de prin 
miazănoapte, care au făcut parte din banda lui Ralph Middleton şi cărora li 
se spune "lăncierii din Spyinghow". 

— Foarte bine, rosti prințul loan. După o clipă de tăcere adăugă: 
Ascultă, Bardon, trebuie să-l supraveghez! îndeaproape pe Maurice de 
Bracy, fără însă ca el să bage de seamă. Din cînd în cînd ne vei da de veste 
despre toate mişcările lui, cu cine vorbeşte şi ce are de gînd. Ai grijă, căci 
vei da socoteală. 

Hugh Bardon făcu o plecăciune şi se retrase. 

— Dacă Maurice ne trădează şi după felul cum se poartă mi-e teamă 
c-o să ne trădeze, îi vom reteza capul chiar dacă Richard ar lua cu asalt 
porțile Yorkului! 


CAPITOLUL XXXV 


"Afită tigrul din pustietate 

Sau bate-te c-un leu flămînd ca să-i smulgi prada: 
E mai puțin primejdios decit, s-aţiți 
Mocnitul foc al crincenului fanatism. 
Dintr-un autor anonim 


rr 


Povestirea noastră se întoarce acum la Isaac din York. Călare pe 
cattrul primit în dar de la căpetenia haiducilor şi însoţit de cei doi zdrahoni 
de yeomen-i, care urmau să-i slujească drept călăuze şi totodată drept 
paznici, evreul porni spre aşezămîntul din Templestowe pentru a negocia 
răscumpărarea fiicei sale. Aşezămîntul se afla cam la o zi de drum de 
castelul din Torquilstone, iar evreul nădăjduia să ajungă acolo înainte de 
căderea nopţii; de aceea, cînd ajunse la marginea pădurii, după ce-şi luă 
rămas-bun de la călăuzele sale, dăruindu-le un ban de argint, el iuți pasul 
atit cît îi îngăduia oboseala drumului străbătut pînă atunci. Din păcate, la 
vreo patra mile de aşezămîntul templierilor, puterile îl părăsiră cu totul; 
simţea o durere cumplită în şale şi în toate mădularele, iar la durerea 
trupească se adăuga spaima cumplită ce-i tulbura sufletul. Neputînd să-şi 
urmeze drumul, el se opri într-un tîrguşor unde trăia un învăţat evreu, 


priceput în ştiinţa medicală, pe care Isaac îl cunoştea foarte bine. Nathan 
Ben Israel îl primi pe bietul său coreligionar cu bunăvoința pe care evreii şi- 
o arătau unii altora, potrivit îndemnului legilor lor. El stărui ca Isaac să se 
odihnească şi folosi cele mai bune leacuri de pe vremea aceea pentru a 
stăvili fierbinţeala care-l mistuia pe bietul evreu în urma atîtor spaime, 
oboseli şi suferinţe. 

A doua zi dimineaţa, cînd Isaac vru să se scoale şi să-şi urmeze 
drumul, Nathan se împotrivi, atît ca gazdă, cît şi ca medic, spunîndu-i că 
această călătorie ar putea să-l coste viaţa. Isaac îi răspunse însă că pentru el 
era mai important decît însăşi viața să purceadă în dimineaţa aceea la 
Templestowe. La Templestowe?! exclamă gazda uimită, apoi îi luă din nou 
pulsul şi şopti ca pentru sine: Febra s-a potolit şi totuşi mintea lui pare 
întrucîtva rătăcită şi tulburată. 

— Şi de ce nu la Templestowe? făcu bolnavul. E adevărat, Nathan, că 
acolo locuiesc oameni care văd în huliţii fii ai lui Israel nişte piedici şi nişte 
fiinţe vrednice de dispreţ, dar cred că ştii că uneori afaceri urgente ne silesc 
să ne amestecăm printre aceşti sîngeroşi soldați nazariteni şi că atunci 
sîntem nevoiți să vizităm aşezămintele templierilor, ca şi pe cele ale 
cavalerilor ospitalieri. 4%. 

O ştiu prea bine, zise Nathan, dar n-ai aflat că Lucas de Beaumanoir, 
căpetenia ordinului lor, căruia ei îi spun marele magistru, se găseşte acum la 
Templestowe? 

— Nu ştiam, răspunse Isaac. Ultimele scrisori primite de la prietenii 
noştri din Paris arătau că el se află acolo, pentru a-i cerşi lui Philip ajutor 
împotriva sultanului Saladin. 

Între timp a sosit în Anglia, zise Nathan Ben Israel. Fraţii nu se 
aşteptau la venirea lui şi află că a venit în mijlocul lor cu braţul ridicat, 
hotărît să îndrepte lucrurile şi să pedepsească. Spumegă de mînie împotriva 
acelora care şi-au călcat jurămîntul şi trebuie să ştii că teama acestor fii ai 
lui Belial e foarte mare. Ai auzit, desigur, vorbindu-se despre el. 

— Îl cunosc prea bine, spuse Isaac. Creștinii vorbesc despre acest 
Lucas Beaumanoir ca despre un om care ar fi în stare să şi ucidă ca să apere 
legea nazaritenilor. Ai noştri l-au poreclit "mîncătorul de sarazini” şi 
"asupritorul nemilos al copiilor Țării făgăduinţei”. 

— Bine l-au poreclit, rosti Nathan. Ceilalţi templieri sînt gata să se 
lepede de credinţa lor de dragul plăceriîor sau al aurului şi argintului, dar 
Beaumanoir ăsta e făcut dintr-un alt aluat; el urăşte plăcerile trupului, 


dispreţuieşte averea şi arde de dorința de a dobîndi ceea ce ei numesc 
cununa martirajului. Să dea Dumnezeu s-o dobîndească şi el şi toți ai lui cît 
de curînd! Omul acesta trufaş şi-a ridicat mîna îndeosebi asupra capetelor 
fiilor lui Iuda, după cum David şi-a întins-o pe a sa asupra Edomului; după 
el, uciderea unui evreu ar fi o jertfă la fel de plăcută Celui-de-Sus ca 
moartea unui sarazin. Multe minciuni şi blestemăţii a spus el despre virtuțile 
leacurilor noastre, de parcă ar fi fost vorba de nişte născociri ale Satanei. 
Dumnezeu să-l pedepsească! 

— Totuşi, zise Isaac, sînt nevoit să mă duc la Templestowe chiar de- 
ar fi roşu de mînie ca un cuptor de şapte ori încins! 

Şi Isaac îi lămuri lui Nathan pricina călătoriei sale. Învăţatul asculta 
cu luare-aminte şi-şi arăta simțămintele după obiceiul poporului său, 
rupîndu-şi hainele de pe el şi strigînd: 

— Ah, biata fată, biata de ea! Vai de frumuseţea Sionului! Vai de 
viaţa noastră! 

— Vezi în ce hal am ajuns! încheie Isaac. Îţi dai seama că n-am 
vreme de pierdut. De altfel, prezenţa acestui Lucas Beaumanoir, căpetenia 
lor, ar putea să-l abată pe Brian de Bois-Guilbert de la săvîrşirea nelegiuirii 
pe care-o pune la cale şi să-l facă să-mi dea înapoi pe scumpa mea fucă 
Rebecca. 

Bine, du-te, încuviință Nathan Ben Israel. Dar fii înţelept, căci numai 
înţelepciunea l-a scăpat pe Daniel din groapa cu lei, unde fusese azvirlit. Să 
dea Dumnezeu să izbuteşti, aşa cum îți doreşte inima. Totuşi, dacă poți, 
fereş-te-te să dai ochi cu marele magistru, căci cea mai mare plăcere a sa 
este să-şi bată joc de neamul nostru din zori pînă în seară. Dacă poți, caută 
să stai de vorbă între patru ochi cu Bois-Guilbert, căci aşa vei izbuti mai 
curînd să-l îndupleci; lumea spune că blestemaţii ăştia de nazariteni din 
aşezămîntul lor se cam mănîncă între ei. Deie Domnul să li se spulbere 
planurile şi să se acopere de ruşine! Dar tu, frate drag, întoarce-te la mine 
cum te-ai întoarce în casa tatălui tău şi dă-mi de veste cum ţi-a mers. 
Nădăjduiesc că o vei aduce cu tine pe Rebecca, această vrednică elevă a 
preaînţeleptei Minam, despre ale cărei leacuri blestemaţii de creştini ziceau 
c-ar fi fost roade ale vrăjitoriei. 

Isaac îşi luă rămas-bun de la prietenul său şi porni la drum; peste un 
ceas catîrul lui se oprea în faţa preceptoriei din Templestowe. 

Acest aşezămînt al templierilor se înălța în mijlocul unor minunate 
livezi şi păşuni pe care evlavia ultimului preceptor le dăruise ordinului lor. 


Era o clădire masivă şi bine întărită — măsură de prevedere pe care 
cavalerii nu uitau să o ia niciodată şi care era cît se poate de necesară, avînd 
în vedere dezordinea ce domnea pe vremea aceea în Anglia. Doi 
halebardieri, îmbrăcaţi în negru, păzeau puntea, iar alţii, purtînd aceeaşi 
îmbrăcăminte mohorîtă, se plimbau pe ziduri, cu un pas lugubru, aducînd 
mai degrabă a strigoi decît a soldați. Slujitorii inferiori ai ordinului umblau 
în negru încă de pe vremea cînd nişte pseudocălugări, ce se dădeau drept 
templieri, întemeiaseră în munţii Palestinei o conferire ai cărei membri 
purtau straiele albe, hărăzite îndeobşte cavalerilor şi scutierilor ordinului, 
ceea ce dusese la discreditarea acestuia. Din cînd în cînd, cîte un cavaler 
străbătea curtea înfăşurat în mantia-i albă, cu capul lăsat pe piept şi cu 
braţele încrucişate. Cînd se întîmpla să treacă pe lîngă un altul, se salutau 
solemn, pe muteşte, căci aşa era obiceiul în tagma lor, potrivit învăţăturii 
Sfintei Scripturi. "Vorba multă nu te fereşte de păcat" şi " Viaţa şi moartea 
sînt în puterea limbii”. Într-un cuvînt, asprimea ascetică a disciplinei 
templierilor, care de atîta vreme fusese înlocuită prin dezmăţ şi libertinaj, 
părea să fi reînviat deodată la Templestowe, sub privirea severă a lui Lucas 
Beaumanoir. 

Isaac se opri în faţa porții, chbzuind cum să pătrundă în clădire şi 
cum să se facă ascultat, căci îşi dădea seama că pentru neamul său nefericit 
fanatismul cavalerilor ordinului nu era mai puţin primejdios decît dezmăţul, 
lor neînfrînat şi că, în acest caz, însăşi credinţa sa putea stîrni ura şi 
persecuția templierilor, după cum, în celălalt caz, averea sa putea trezi 
poftele lor de jaf. 

În clipa aceea, Lucas Beaumanoir se plimba într-o grădiniță a 
preceptoriei, împrejmuită de zidurile exterioare ale acesteia; el ducea o 
tainică şi tristă convorbire cu un frate al ordinului, care venise o dată cu el 
din Palestina. 

Marele magistru era un bărbat în vîrstă, aşa cum îl vădeau barba sa 
lungă şi sură şi sprîncenele sale încărunțite, cu toate că în ochii străjuiți de 
aceste sprîncene ardea o flacără pe care trecerea anilor nu o putuse stinge. 
Trăsăturile ascuţite şi aspre ale acestui războinic temut păstrau ceva din 
cruzimea soldatului; pe faţa lui de ascet se vedeau totuşi semnele unei 
îndelungate şi istovitoare cumpătări, ca şi mîndria spirituală a bigotului 
mulțumit de sine. Însă, în ciuda înfățișării sale aspre, Lucas Beaumanoir 
avea un aer impunător şi nobil, care venea fără îndoială din îndelungatele 
sale relaţii cu monarhii şi prinții, relații impuse de înalta sa slujbă, precum 


şi din obişnuinţa de a dicta nestingherit cavalerilor de viţă nobilă aflați în 
slujba ordinului. Era înalt şi se ţinea drept, cu semeţie, în ciuda vîrstei 
înaintate şi a oboselii. Mantia lui albă, croită cu austeritatea cerută de 
canonul statornicit de însuşi sfîntul Bernardi1*%, era făcută dintr-un 
material care se numea pe vremea aceea "postav de Burrel" şi părea turnată 
pe el. Pe umărul stîng se vedea crucea cu opt braţe a ordinului, croită din 
postav roşu. Nici o blană, de hermină sau de alt soi, nu-i împodobea 
îmbrăcămintea, dar, avînd în vedere vîrsta lui înaintată, marele magistru 
purta un pieptar căptuşit cu cea mai moale pielicică de miel, ceea ce era 
îngăduit de canoanele ordinului, care socoteau blana drept cel mai mare lux. 
Într-o mînă ţinea acel ciudat abacus, adică bastonul de comandant, cu care 
sînt de obicei înfățişaţi templierii. Pe măciulia bastonului se afla o plăcuţă 
rotundă, pe care era gravată crucea ordinului împrejmuită cu un cerc numit 
în heraldică orle. Însoţitorul acestui înalt demnitar era îmbrăcat aproape la 
fel, dar respectul neţărmurit ce-l arăta superiorului său dovedea că între ei 
nu exista nici o altă egalitate. Preceptorul, căci acesta era rangul rău, nu 
păşea alături de marele magistru, ci înapoia lui, însă nu prea departe, în aşa 
fel, încît Beaumanoir să-i poată vorbi fără a-şi întoarce capul. 

— Conrade, spunea marele magistru, scumpul meu tovarăş de lupte 
şi de osteneli, numai inimii tale credincioase îi pot împărtăşi amărăciunile 
mele. Numai tie îţi pot spune de cîte ori am dorit, din clipa în care am pus 
piciorul în acest regat, să mor şi să ajung în lumea celor drepţi! În Anglia 
aceasta, ochii mei nu s-au putut odihni pe nici o privelişte plăcută vederii, 
afară doar de mormintele fraților noştri, aşezate sub bolțile masive ale 
bisericii templului din trufaşa capitală. "Ah, bravule Robert de Ros! 
exclamam eu în gînd, în timp ce-i priveam pe aceşti viteji soldați ai crucii, 
sculptați pe mormintele lor. Ah, vrednice William de Mareschal! 
Deschideţi-vă criptele de marmură şi lăsaţi-l să se înfrupte din pacea voastră 
pe un frate ostenit, care ar dori mai degrabă să se lupte cu o sută de mii de 
păgîni decît să fie martor la decăderea sfîntului nostru ordin!" 

— Adevărat, prea adevărat, încuviință Conrade Mont-Fitchet, iar 
nelegiuirile fraților noştri din Anglia sînt şi mai grave decît cele ale fraților 
noştri din Franţa. 

Fiindcă sînt mai bogaţi, spuse marele magistru. lartă-mă, frate, că 
vorbesc despre mine. Nu că mă laud, dar ştii ce viaţă am dus, ştii cum am 
respectat întocmai canoanele ordinului, cum m-am luptat cu demonii văzuți 
şi nevăzuţi, cum am doborit la pămînt leul care răgea căutîndu-şi prada; am 


făcut-o ca un bun cavaler şi ca un preot cucernic, oriunde mi-a ieşit în cale, 
după cum ne învaţă preafericitul Bernard în paragraful 45 al canoanelor 
noastre: Ut Leo semper feriaturi1%3: . Dar, pe sfîntul templu, întru a cărui 
zeloasă slujire mi-am mistuit viaţa şi trupul, măduva oaselor şi nervii! Pe 
sfîntul templu îţi jur că în afară de tine şi de alți cîţiva care mai păstrează 
încă austeritatea de altădată a ordinului nostru, nu văd în jurul meu decît 
oameni nevrednici de numele-i sfînt. Ce spun canoanele noastre şi cum le 
aplică fraţii noştri? Ei nu au voie să poarte nici o podoabă lumească, nici un 
panaş pe cască, nici o fărîmă de aur pe scările şeilor şi pe frîie şi totuşi cine 
se împăunează cu mai multă trufie decît aceşti sărmani soldați ai templului? 
E oprit după canoanele noastre să te foloseşti de o pasăre ca să prinzi o altă 
pasăre, să ucizi animale cu arcul sau cu arbaleta, să suni din corn sau să 
hărțuieşti, călare pe cal, vînatul. Dar cine-i întrece pe templieri la vînătoarea 
cu şoimi, la pescuit şi la alte petreceri deşarte? Templieri n-au voie să 
citească alte cărți decît cele îngăduite de superiorul lor şi nici să asculte alte 
citanii decît textele sfinte care pot fi rostite cu glas tare în timpul meselor. 
Dar, vai, ei îşi pleacă urechea la vorbele tuturor menestrelilor trîndavi şi-şi 
desfată ochii citind romanţele deşarte ale acestora. În loc să stîrpească 
magia şi ereziile, aşa cum li s-a poruncit, ei cercetează blestematele taine 
cabalistice ale evreilor şi magia păgînă a sarazinilor! Li se cerea să fie 
cumpătaţi, să se hrănească cu rădăcini, verdețuri şi hrişcă, să nu mănînce 
carne decît de trei ori pe săptămînă, deoarece abuzul de carne pîngăreşte 
trupul şi iată, mesele lor gem sub povara unor mîncăruri alese! Singura lor 
băutură trebuie să fie apa şi iată, acum, orice chefliu se laudă că "bea ca un 
templier". Cît despre această grădină, plină de ierburi şi arbori curioşi aduşi 
din țările Orientului, ea seamănă mai degrabă cu haremul unui emir 
necredincios decît cu un petic de pămînt pe care nişte călugări creştini 
cultivă verdeţuri ca să aibă cu ce se hrăni. Şi vai, Conrade! Bine ar fi dacă 
dezmăţul s-ar opri aici! Ştii prea bine că n-avem voie să primim printre noi 
nici măcar pe acele femei evlavioase care la început erau socotite ca surori 
ale ordinului nostru, deoarece, precum zice paragraful 46, duşmanul 
înveterat a izbutit, prin mijlocirea femeii, să abată multe suflete de la calea 
cea dreaptă care duce spre rai. Mai mult decît atît, ultimul paragraf, care 
este cheia de boltă a curatei şi neprihănitei învățături a binecuvîntatului 
nostru întemeietor, ne interzice să sărutăm chiar pe surorile şi mamele 
noastre — ut omnium mulierum fugiantur oscula'4% . Mi-e ruşine să o 
spun, mi-e ruşine să mă şi gîndesc la desfriul care s-a abătut asupra noastră 


ca un potop. Sufletele neprihăniților noştri înaintaşi, sufletele lui Hugh de 
Payen şi Godfrey de Saint-Omer, ca şi cele ale preafericiților şapte, care cei 
dintîi şi-au închinat viaţa slujirii templului, nu pot avea odihnă nici măcar în 
rai. l-am văzut, Conrade, în vedeniile mele nocturne; ochii lor sfinţiți vărsau 
lacrimi pentru păcatele şi rătăcirile fraților lor şi pentru deşănţatul şi 
ruşinosul dezmăţ în care se bălăcesc. "Beaumanoir, mi-au zis ei, nu mai 
dormi, trezeşte-te! O pată pîngăreşte sanctuarul templului, o pată mare şi 
murdară ca aceea lăsată de lepră pe zidurile caselor molipsite de 
altădată!147:.. Oştenii crucii, care ar trebui să se ferească de privirea unei 
femei ca de ochiul unui balaur, păcătuiesc în văzul tuturor nu numai cu 
femeile din neamul lor, ci şi cu fiicele păgînilor blestemaţi, chiar cu cele ale 
şi mai blestemaţilor jidovi. Beaumanoir, nu mai dormi, trezeşte-te şi 
răzbună-te! Ucide-i pe păcătoşi, fie ei bărbaţi sau femei! Pune mîna pe 
fierul roşu al lui Fineas!" Vedenia s-a spulberat, Conrade, dar deşteptîndu- 
mă am putut auzi zăngănitul zalelor lor şi le-am putut vedea mantiile albe 
fluturînd în vînt. Da, voi face întocmai cum mi-a poruncit, voi cruța lăcaşul 
sfînl al templului, iar lespezile murdare şi pîngărite de lepră le voi smulge şi 
le voi azvîrli afară din clădire! 

— Dar gîndeşte-te bine, cuvioşia-ta, spuse Mont-Fitchet, această pată 
s-a întărit prin trecerea vremii şi prin puterea obişnuinţei. Mai bine ia-o 
domol, cu băgare de seamă, aşa cum e drept şi cum poruncește 
înţelepciunea, 

— Nu, Mont-Fitchet, răspunse aprigul moşneag, e nevoie de o 
reformă aspră şi radicală, căci e în joc soarta ordinului nostru. Cumpătarea, 
evlavia şi austeritatea înaintaşilor noştri ne-au adus prieteni puternici, pe 
cînd trufia, bogăția şi dezmăţul au stîrnit împotriva noastră duşmani 
primejdioşi. Trebuie să ne lepădăm de aceste bogății, care sînt o ispită 
pentru prinți, trebuie să ne lepădăm de trufie, care e o ruşine pentru ei, 
trebuie de asemenea să curmăm destrăbălarea, care e un scandal pentru 
întreaga creştinătate! Dacă nu, ține minte ce-ţi spun, ordinul templului va 
pieri de pe fața pămîntului, iar noroadele îl vor da cu totul uitării. 

— Să ne ferească Dumnezeu de o asemenea nenorocire! exclamă 
preceptorul. 

— Amin, rosti solemn marele magistru. Dar cată să ne străduim a fi 
vrednici de ajutorul lui. Îţi spun, Conrade, că nici puterile cereşti, nici cele 
pămînteşti nu vor mai răbda multă vreme ticăloşia acestei generații. 
Informaţiile mele sînt sigure: terenul pe care e clădit aşezămîntul nostru e 


de pe acum şubrezit şi fiece piatră pe care o adăugăm la edificiul măreției 
noastre nu va face decît să-i grăbească prăbuşirea. Trebuie să ne întoarcem 
la izvoare şi să ne dovedim a fi oşteni credincioşi ai crucii, jertfind chemării 
noastre nu numai sîngele şi viaţa, nu numai patimile şi viciile noastre, dar 
chiar tihna şi bunăstarea, precum şi simţămintele noastre fireşti, pentru a ne 
purta ca nişte oameni pătrunşi de convingerea că multe din plăcerile care la 
alții sînt îndreptățite îi sînt interzise oşteanului jurat al templului. 

În clipa aceea, un slujitor, îmbrăcat într-o mantie jerpelită (căci 
novicii, dornici să intre în tagmă, purtau în timpul noviciatului straiele vechi 
ale cavalerilor), intră în grădină şi făcînd o plecăciune adîncă în faţa marelui 
magistru, rămase locului, aşteptînd în tăcere să 1 se dea voie a-şi rosti solia. 

— Nu e oare mai cuviincios, spuse marele magistru, să-l vezi pe 
acest Damian îmbrăcat în straiele umilinţei creştine şi păstrînd o tăcere 
smerită în fața superiorului său decît să-l vezi în halul în care era cu numai 
două zile în urmă, cînd smintitul se plimba înfăşurat într-o mantie pestriță şi 
pălăvrăgea cu obrăznicia şi trufia unui papagal? Vorbeşte, Damiane, ți-este 
îngăduit. Ce veste mi-aduci? 

— Nobile şi preacuvioase părinte, grăi novicele. La poartă aşteaptă 
un jidov care cere să fie lăsat să vorbească cu fratele Brian de Bois- 
Guilbert. 

— Bine-ai făcut că mi-ai dat de veste, zise marele magistru. Cînd 
sîntem şi noi aici, un preceptor nu-i decît un membru de rînd al ordinului 
nostru, care nu are voie să facă ce vrea, ci trebuie să asculte de voința 
stăpînului său, potrivit Sfintei Scripturi: "Ascultatu-mi-a vorba şi s-a 
supus". Trebuie neapărat să ştim ce învîrteşte acest Bois-Guilbert, adăugă 
el, întorcîndu-se spre interlocutorul său. 

— Se spune despre el că ar fi viteaz şi curajos, zise Conrade. 

— Îi adevărat ce se spune, grăi marele magistru. Numai în vitejie nu 
am decăut faţă de înaintaşii noştri, eroii crucii. Dar fratele Brian a intrat în 
ordinul nostru din capriciu şi disperare, cu gîndul de a fugi de lume, nu 
dintr-o chemare adevărată, ci mai degrabă ca un om pe care o uşoară 
nemulțumire îl împinge să caute căința. De atunci încoace, însă, el a devenit 
un zurbagiu, a început să cîrtească şi să comploteze, s-a pus în fruntea 
acelora care ne sapă autoritatea, uitînd că dreptul de a conduce îi este 
acordat magistrului prin însuşi simbolul toiagului şi al vergii: toiagul e 
menit să sprijine pe cei slabi, iar varga să îndrepte greşelile păcătoşilor. 
Damiane, adăugă el, adu-l aici pe jidov. 


Slujitorul se retrase cu o plecăciune adîncă şi se întoarse peste cîteva 
minute împreună cu Isaac din York. Niciodată vreun sclav adus în faţa unui 
principe puternic nu s-a apropiat de acesta cu temeneli mai adînci şi stăpînit 
de o spaimă mai grozavă ca aceea care-l cuprinse pe evreu apropiindu-se de 
marele magistru. Cînd evreul ajunse la zece paşi de el, Beaumanoir îi făcu 
semn cu toiagul să se oprească. Evreul căzu în genunchi şi sărută ţărîna în 
semn de respect. Apoi se ridică şi rămase în faţa celor doi templieri, cu 
mîinile împreunate şi cu capul lăsat pe piept, întocmai ca cel mai slugarnic 
rob oriental. 

— Damiane, rosti marele magistru, poţi să pleci, dar ai grijă ca un 
paznic să fie la îndemînă cînd îl voi chema. Nu lăsa pe nimeni să intre în 
grădină pînă ce nu vom pleca noi. 

Slujitorul se înclină şi se retrase, iar semeţul Beaumanoir urmă: 

— Evreule, ascultă ce-ţi spun. Nu se cuvine unor oameni de rangul 
nostru să aibă prea multă vreme de-a face cu unul ca tine şi de altfel noi nu 
pierdem cu nimeni vremea pălăvrăgind. De aceea, fu scurt în răspunsurile la 
întrebările ce ţi le voi pune şi ai grijă să spui numai adevărul, căci dacă 
limba ta va voi să mă înşele, ţi-o voi smulge din gura-ţi necredincioasă. 

Evreul dădu să răspundă, dar marele magistru nu-l lăsă: 

— 'Tăcere, păgîne! Nu rosti de faţă cu noi nici un cuvînt în afara 
răspunsurilor la întrebările noastre. Ce treabă ai cu fratele Brian de Bois- 
Guilbert? 

Isaac suspină, cuprins de spaimă şi nesiguranță. Dacă-şi spunea 
păsul, putea ieşi un tărăboi nemaipomenit, iar dacă nu şi-l spunea, ce 
nădejde i-ar mai fi rămas să-şi recapete fiica? Beaumanoir, căruia nu-i 
scăpase spaima cumplită a evreului, catadicsi să-l liniştească întrucîtva: 

— Dacă te porți cinstit cu noi, n-ai a te teme de nimic în ceea ce 
priveşte făptura ta nenorocită. Îţi poruncesc încă o dată să-mi spui ce treabă 
al cu Brian de Bois-Guilbert! 

— I-am adus o scrisoare vrednicului cavaler, bîigui evreul. Nu vă fie 
cu supărare, luminăţie, e de la starețul Aymer de la mănăstirea din Jorvaulx. 

— Nu-ţi spuneam eu, Conrade, că trăim nişte vremuri îngrozitoare? 
grăi magistrul. Poftim, un stareţ cistercian trimite o scrisoare unui soldat al 
templului şi nu poate găsi un sol mai nimerit decît un jidov necredincios! 
Dă scrisoarea încoace! 

Evreul, cu mîinile tremurînde, desfăcu căptuşeala tichiei sale 
armeneşti, unde vîrîse tăbliţele stareţului, ca să fie mai sigur. Apoi dădu să 


se apropie, cu mîna întinsă şi cu trupul încovoiat, pentru a le înmîna 
cruntului său inchizitor. 

— Înapoi, cîine! răcni marele magistru. Nu ating păgînii decît cu 
sabia. Conrade, ia tu scrisoarea din mîinile evreului şi dă-mi-o. 

Beaumanoir apucă tăbliţele, le cercetă cu luare-aminte şi începu apoi 
să le desfacă legăturile. 

— Cuvioşia-ta, se împotrivi Conrade, de altfel, cu mult respect, ce 
faci, rupi pecetea? 

— Şi de ce nu? se burzului Beaumanoir, încruntîndu-se. Nu stă scris 
oare, în paragraful 42, De Lectione Literarum% , că un templier nu va 
primi scrisoare, fie chiar şi de la tatăl său, fără a-i împărtăşi cuprinsul ei 
marelui său magistru şi fără a o citi de faţă cu el? 

Spunînd acestea parcurse în grabă scrisoarea, cu o mutră uimită şi 
scîrbită, apoi o citi din nou, dar ceva mai încet şi exclamă, întinzînd spre 
Conrade mîna în care ținea scrisoarea şi lovind-o uşor cu cealaltă: 

—Poftim, frumoase lucruri scrie un creştin unui alt creştin, amindoi 
membri de frunte ai unor confrerii religioase! Cînd vei veni, Hristoase, cu 
vînturătoarea ta, să desparți grîul de neghină? adăugă el solemn, ridicînd 
privirile spre cer. 

Mont-Fitchet luă scrisoarea din mîna superiorului său şi dădu să o 
citeas că, dar marele magistru spuse: 


— Citeşte-o cu glas tare, Conrade. Iar tu, evreule, ia aminte, căci te 
vom întreba despre această scrisoare. 

Conrade citi scrisoarea, care avea următorul 
conținut: 

— "Aymer, prin grația divină stareţ al lăcaşului cistercian al Sfintei 
Marii din Jorvaulx, urează domnului Brian de Bois-Guilbert, cavaler al 
sfintului Ordin al templului, sănătate, însoțită de toate harurile craiului 
Bacchus şi ale sfintei Venere. În ce ne priveşte, dragă frate, află că sînt 
prizonierul unor oameni fără lege şi fără Dumnezeu, care nu s-au temut să 
mă înhaţe şi m-au silit să plătesc o răscumpărare. Tot de la dînşii aflat-am 
despre nenorocirea lui Front-de-Boeuf, precum şi că domnia-ta ai scăpat, 
împreună cu acea frumoasă vrăjitoare evreică, ai cărei ochi negri te-au 
fermecat. Mă bucur foarte tare de a te şti în siguranță, cu toate acestea te rog 
să fii cu ochii în patru în ce priveşte această nouă vrăjitoare din Endor; căci 
am aflat în taină că marele vostru magistru, care nu dă doi bani pe feţele 
frumoase şi pe toți ochii negri din lume, va sosi din Normandia pentru a 


curma petrecerea voastră şi a pune capăt rătăcirilor voastre. Drept care te 
rog din inimă să iei aminte şi să veghezi precum spune Sfinta Scriptură: 
Invenientur vigilantes% . Cît despre bogatul ei tată, pe nume Isaac din 
York, acesta, cerîndu-ne o scrisoare de recomandaţie, i-am dat rîndurile de 
faţă şi te sfătuiesc din suflet, ba chiar te rog mult să primeşti răscumpărarea 
fetei, deoarece jidovul îţi va plăti din punga lui atîta bănet, încît vei putea 
cumpăra cincizeci de fete în condiții mai sigure. 

Drept care nădăjduiesc să am şi eu partea mea cînd vom petrece 
împreună ca nişte adevărați frați, fără a uita carafa cu vin. Căci zice 
Scriptura: Vinum laetifieat cor hominisiI2U: şi mai zice: Rex delectabitur 
pulchritudine tua 51... 

Pînă la acea fericită întîlnire, îți urez toate cele bune. 

Întocmită în bîrlogul hotilor, pe la ceasul utreniei, 

Aymer, Pr. S. M. Jorvolciencis 

Post-scriptum. Lănțişorul de aur al domniei-tale n-a rămas multă 
vreme în stăpînirea mea şi atîrnă acum de gîtul unui haiduc, vînător de 
cerbi, legat de fluierul cu care-şi cheamă cîinii." 


— Ce părere ai despre asta, Conrade? întrebă marele magistru. Un 
bîrlog de hoți, da, un bîrlog de hoți e un adăpost foarte potrivit pentru un 
asemenea stareț. Nu-i de mirare că mînia Domnului apasă asupra noastră şi 
că în Țara sfîntă pierdem loc după loc, palmă după palmă, în faţa păgînilor, 
cînd avem nişte preoți de teapa acestui Aymer. Ce-o fi vrînd să spună 
pomenind de această nouă vrăjitoare din Endor? adăugă el în şoaptă, 
adresîndu-se confidentului său. 

Conrade, care cunoştea mai bine decît superiorul său jargonul 
galanteriei (poate din proprie experiență), îl lămuri pe marele magistru că 
aceste cuvinte ciudate făceau parte din limbajul folosit de mireni față de 
femeile pe care le iubeau par amours. Dar explicația nu avu darul de a-l 
mulțumi pe bigotul Beaumanoir. 

— E mai mult decît îti închipui tu, Conrade. Mintea-ţi naivă nu 
poate pătrunde acest abis de ticăloşie. Rebecca asta din York a fost eleva 
acelei Miriarn despre care ai auzit desigur. Vei vedea că evreul recunoaşte 
aceasta. Şi întorcîndu-se spre Isaac rosti cu glas tare: Vasăzică fiica ta e 
prizoniera lui Brian de Bois-Guilbert? 

— Da, preacuvioase, bîigui bietul Isaac. Şi vă asigur că orice 
răscumpărare pe care-ar putea-o plăti un om sărman... 


— Ține-ţi gura! îi tăie vorba marele magistru. Fiica ta se pricepe să 
tă-măduiască, nu-i aşa? 

— Da, luminăţie, răspunse evreul cu ceva mai multă încredere. Mulţi 
cavaleri şi ypeomen-i, nobili şi vasali au de ce să binecuvînteze darul acesta 
dumnezeiesc, pe care cerul i l-a hărăzit. Mulţi ar putea să arate că ea i-a 
tămăduit cu meşteşugul ei, cînd orice alt leac omenesc se dovedise zadarnic. 
Fata mea a fost binecuvîntată de dumnezeul lui Iacob. 

Beaumanoir se întoarse rînjind spre Mont-Fitchet. 

— Iată, frate, înşelăciunile duşmanului care ne devoră! Cu asemenea 
momeli ne pescuieşte sufletele, dînd un mic răgaz de viaţă pămîntească în 
schimbul fericirii veşnice. Bine spun sfintele noastre canoane: Semper 
percutiatur Leo voransiI22. . Să răpunem leul! La pămînt cu cel ce ne 
distruge! adăugă el, ridicîndu-şi în aer toiagul, ca pentru a sfida puterea 
întunericului. Fiica ta, urmă el, adresîndu-se evreului, tămăduieşte desigur 
prin cuvinte magice, prin amulete vrăjite şi prin alte asemenea taine 
cabalistice. 

— Nu, viteze şi cucernice cavaler, răspunse evreul, ea vindecă mai 
ales cu ajutorul unui balsam miraculos. 

De unde-i cunoaşte taina? întrebă Beaumanoir. 

I-a fost împărtăşită de către Miriam, o femeie înţeleaptă din neamul 
nostru, răspunse Isaac în silă. 

— Aha, păgîne! E vorba de vrăjitoarea Miriam, ale cărei farmece 
blestemate sînt vestite în întreaga creştinătate? întrebă marele magistru, 
ficîndu-şi cruce. A fost arsă pe rug, iar cenuşa i-a fost împrăştiată în cele 
patru vînturi. Acelaşi blestem să cadă asupra mea şi asupra ordinului meu 
dacă n-o voi pedepsi la fel pe eleva ei, ba chiar şi mai crunt! Am să o învăţ 
eu să mai umble cu farmece asupra oştenilor binecuvîntatului templu! Hei, 
Damiane, dă-l afară pe jidovul acesta! Dacă se va împotrivi sau dacă se va 
întoarce, ucide-l! Cît despre fiică-sa, ne vom purta cu ea aşa cum ne dă 
dreptul legea noastră creştinească şi înaltul nostru rang. 

Bietul Isaac fu alungat aşadar din preceptorie; toate rugămințile şi 
chiar ofertele sale fură de prisos. Neavînd altceva mai bun de făcut, el se 
întoarse la casa învățatului, pentru a se sfătui cu acesta ce putea face ca să-şi 
salveze fiica. Dacă pînă atunci se temuse pentru onoarea ei, acum tremura 
pentru viaţa ei. Între timp, marele magistru îl chemase la el pe preceptorul 
din Templestowe. 


CAPITOLUL XXXVI 


"Nu spune că înşel. Toți se prefac: 
Milogul cînd cerşeşte şi curteanul 
Cind vrea mărire, ranguri şi avere. 

E prefăcut şi popa şi oşteanul. 

Toţi țin în cinste prefăcătoria. 

Iar care se arată-aşa cum este. 

E rău văzut, de oamenii de stat, 

De popi şi comandanți. Aşa e lumea." 
Dintr-o piesă veche 


Albert de Malvoisin, preşedintele sau, în graiul ordinului, preceptorul 
aşezămîntului din Templestowe, era fratele acelui Philip de Malvoisin 
despre care am pomenit de cîteva ori de-a lungul acestei istorii şi ca şi el, 
era prieten la toartă cu Brian de Bois-Guilbert. 

Printre oamenii destrăbălați şi morali, care erau destul de numeroşi 
în Ordinul templului, Albert din Templestowe ocupa un loc de frunte, însă, 
spre deosebire de îndrăzneţul Bois-Guilbert, el ştia să-şi acopere viciile şi 
ambițiile cu vălul fățărniciei, arborînd masca unui fanatism pe care în sinea 
lui îl disprețuia. Dacă marele magistru n-ar fi sosit pe neaşteptate la 
Templestowe, el, unul, n-ar fi văzut în acest lăcaş nici o abatere de la 
disciplina ordinului. Şi deşi luat prin surprindere şi întrucîtva dat pe față, 
Albert de Malvoisin ascultase cu atîta respect şi prefăcută căință mustrările 
superiorului său şi se arătase atît de zelos în îndreptarea relelor ce-l 
nemulțumeau pe acesta, încît izbutise în cele din urmă să dea un aer de 
smerenie ascetică lăcaşului, care în ultima vreme fusese un templu al 
dezmăţului şi al plăcerilor lumeşti. Din această pricină, Lucas Beaumanoir 
îşi schimbase întrucîtva părerea despre preceptor, socotindu-l un om mai 
moral decît îi păruse la început, judecînd după înfăţişarea lăcaşului. 

După părerea bună a marelui magistru fu simțitor zdruncinată cînd 
află că Albert primise în acest aşezămînt al bisericii o prizonieră evreică, pe 
cît se părea, ibovnica unui frate al ordinului. De aceea, cînd Albert se 
înfățişă înaintea lui, Beaumanoir îl privi cu o neobişnuită asupririle şi-i 
spuse, tară ocolişuri: 


— Aflu că în acest lăcaş, închinat Domnului şi slujirii ţelurilor 
sfintului Ordin al templului, o evreică a fost adusă de către un frate, cu voia 
dumitale, domnule preceptor. 

Albert de Malvoisin rămase mut de uimire, căci o închisese pe 
nefericita Rebecca într-o tainiţă depărtată a clădirii şi luase toate măsurile ca 
nimeni să nu afle de ea. Privirile marelui magistru îi arătau însă limpede că, 
dacă nu va preîntîmpina furtuna pe care o vesteau, totul se va sfirşi pentru 
Bois-Guilbert şi pentru el însuşi. 

— De ce taci? îl întrebă marele magistru. 

— Mi se îngăduie să răspund? rosti preceptorul cu cea mai mare 
umilință, deşi, punînd această întrebare, nu urmărise decît să cîştige un 
răgaz cît de mic pentru a-şi putea limpezi gîndurile. 

— Vorbeşte, îţi îngădui, zise marele magistru. Spune-mi dacă îți este 
cunoscută pravila de căpetenie a sfintelor noastre canoane, care glăsuieşte: 
De commilitonibus Templi in sancta civitate, qui cum misserimis mulieribus 
versantur, propter oblectationem carnis 4153; 

— Desigur, cuvioşia-ta, răspunse preceptorul. Doar nu am fost numit 
în această înaltă slujbă fără să cunosc una din cele mai însemnate reguli ale 
ordinului . 

— Atunci cum se face, te întreb încă o dată, cum se face că ai 
îngăduit ca unul din frați să-şi aducă aici ibovnica şi ceea ce e şi mai grav, o 
vrăjitoare evreică, pîngărind astfel acest sfint lăcaş? 

— O vrăjitoare evreică? îngînă Albert de Malvoisin. Îngerii să ne 
aibă în pază! 

— Da, frate, o vrăjitoare evreică! rosti marele magistru cu asprime. 
Am spus-o. Îndrăzneşti a tăgădui că Rebecca, fiica ticălosului cămătar Isaac 
din York şi eleva nemernicei vrăjitoare Minam, se află în clipa de faţă — ce 
ruşine! — în acest aşezămînt pe care-l ai în grijă? 

— Preacuvioase, înţelepciunea ta a spulberat bezna ce-mi învăluia 
mintea, răspunse preceptorul. Mă miram eu că un cavaler atît de vrednic ca 
Brian de Bois-Guilbert e robit de farmecele acestei femei, pe care n-am 
primit-o în lăcaşul nostru decît pentru a ridica o stavilă în calea intimității 
lor crescînde, care altminteri ar fi putut merge pînă la capăt, ceea ce ar fi 
însemnat prăbuşirea viteazului şi cuviosului nostru frate. 

— Vasăzică, între ei nu s-a petrecut încă nimic potrivnic jurămîntului 
nostru? întrebă marele magistru. 


rr 


— Cum? Sub acest acoperămînt? rosti preceptorul, făcîndu-şi cruce. 
Sfînta Magdalena şi cele zece mii de fecioare să ne ferească de una ca asta! 
Nu! Dacă am păcătuit primind-o aici, am făcut-o închipuindu-mi că în felul 
acesta aş putea stăvili nesocotita aplecare a fratelui nostru către evreică, 
aplecare ce mi s-a părut atît de nefirească şi de nebunească, încît am pus-o, 
fireşte, pe seama unei tulburări a minţii, mai vrednică de milă decît de 
mustrare. Dar de vreme ce cuvioşia-ta, care eşti atît de înțelept, ai 
descoperit că ticăloasa evreică e o vrăjitoare, faptul acesta explică, pare-mi- 
se, pe deplin rătăcirea fratelui nostru. 

— Da, o explică, fireşte! încuviință Beaumanoir. Vezi, frate 
Conrade, ce primejdie este să te laşi amăgit de primele momeli şi 
vicleşuguri ale Satanei? Ne oprim privirile asupra unei femei numai pentru 
a astimpăra pofta ochiului şi pentru a ne bucura de ceea ce bărbaţii numesc 
frumuseţe, iar străvechiul duşman, leul care devoră, dobîndeşte prin asta 
putere asupră-ne, pentru a întregi prin farmece şi talismane ceea ce a 
început a dobîndi prin delăsare şi sminteală. S-ar putea ca fratele nostru 
Bois-Guilbert să fie în cazul de față mai degrabă vrednic de milă decît de 
pedeapsă, de sprijinul toiagului decît de loviturile vergilor şi s-ar mai putea 
ca mustrările şi rugăciunile noastre să-l vindece de nebunie şi să-l readucă 
în rîndurile fraţilor săi. 

— Ar fi păcat ca ordinul nostru să piardă una din cele mai bune lănci 
ale sale tocmai acum, cînd sfinta noastră frăție are cel mai mult nevoie de 
sprijinul fiilor săi, spuse Conrade Mont-Fitchet. Acest Brian de Bois- 
Guilbert a omorît cu mîna lui trei sute de sarazini. 

— Sîngele acestor cîini afurisiți, grăi marele magistru, este o ofrandă 
plăcută adusă sfinților şi îngerilor pe care ei i-au disprețuit şi i-au blestemat; 
cu ajutorul sfinților şi îngerilor nădăjduiesc să rupem vrăjile şi farmecele în 
care fratele nostru a fost prins ca într-o mreajă. El va sfişia legăturile în care 
l-a prins această Dalilă, aşa cum Samson a rupt cele două frînghii cu care îl 
legaseră filistenii și-i va tăia în bucăţi pe păgîni, făcînd grămezi-grămezi din 
trupurile lor. Iar în ce o priveşte pe ticăloasa vrăjitoare care a cutezat să 
prindă în farmecele ei pe un frate al Sfîntului templu, va trebui să moară. 

— Dar legile Angliei... Începu preceptorul, care, deşi încîntat că 
mînia marelui magistru apucase, din fericire, pe un alt făgaş, îndepărtîndu- 
se de Bois-Guilbert şi de el însuși, începuse să se teamă că înaltul prelat 
împingea cam prea departe lucrurile. 


— Legile Angliei, îi tăie vorba Beaumanoir, îngăduie şi chiar obligă 
pe fiece judecător să împartă dreptate în cuprinsul propriei sale jurisdicții. 
Cel mai neînsemnat baron are dreptul de a aresta, judeca şi condamna o 
vrăjitoare descoperită pe moşia lui. Oare acest drept va fi tăgăduit marelui 
magistru al templului în cuprinsul unei preceptorii a ordinului său? Nu. 
Vom judeca şi vom osîndi! Vrăjitoarea nu va mai face umbră pămîntului, iar 
o dată cu ea va fi curmată şi ticăloşia ei. Pregăteşte de îndată marea sală a 
castelului pentru judecarea vrăjitoare. 

Albert de Malvoisin se retrase cu o plecăciune, însă nu pentru a face 
pregătirile cerute, ci pentru a-l căuta pe Bois-Guilbert şi a-l pune în 
cunoştinţă de întorsătura pe care păreau s-o ia lucrurile. Nu-i trebui multă 
vreme să-l găsească; cavalerul spumega de mînie, în urma unui nou afront 
primit din partea frumoasei evreice. 

— Nesăbuita! răcni el. Ingrata, auzi, să dispreţuiască pe cel care i-a 
salvat viaţa, primejduindu-şi-o pe a sa în acel castel cuprins de flăcări şi 
potopit de sînge! îți jur pe lumina cerului, Malvoisin! Am rămas acolo pînă 
ce acoperişul şi bîrnele au început să trosnească, năruindu-se în jurul meu. 
Am fost ținta a sute de săgeți; băteau în armura mea ca grindina în zăbrelele 
ferestrelor şi nu m-am folosit de pavăză decît ca s-o apăr pe ea. Da, iată cît 
am pătimit pentru ea! Şi acum fata asta îndărătnică mă învinuieşte că n-am 
lăsat-o să piară şi nu numai că nu-mi arată nici cel mai mic semn de 
recunoştinţă, dar nu vrea să-mi lase nici cea mai slabă nădejde că mi-o va 
arăta vreodată! Diavolul care 1-a făcut atît de îndărătnic neamul şi-a strîns 
toată puterea în făptura ei! 

— Eu, unul, cred că Diavolul a pus stăpînire şi pe ea şi pe tine, zise 
preceptorul. De cîte ori nu te-am sfătuit să fii cu băgare de seamă dacă nu 
eşti în stare să fii cumpătat. Nu ţi-am spus că sînt destule fete creştine care 
ar fi dornice de aşa ceva şi ar socoti un păcat să refuze unui cavaler atît de 
brav le don d'amoureaux merçi 4 şi că n-are nici un rost să te agăţi de o 
evreică încăpăţinată? Ah, pe sfinta liturghie, cred că bătrînul Lucas 
Beaumanoir a ghicit adevărul cînd a spus că fata asta te-a prins în farmecele 
el! 

— Lucas Beaumanoir? făcu Bois-Guilbert cu glas mustrător. Astea 
sînt măsurile tale de prevedere, Malvoisin? L-ai lăsat pe şontorog să prindă 
de veste că Rebecca se află în preceptorie? 

— Ce era să fac? se dezvinovăţi preceptorul. Am făcut tot ce-am 
putut ca să-ți păstrez taina, dar ea a fost dată în vileag, numai Diavolul 


poate şti de către cine anume. Află însă că m-am străduit să aranjez 
lucrurile; dacă renunți la Rebecca, eşti salvat. Bătrînul te plînge ca pe o 
victimă a farmecelor ei. Evreica e o vrăjitoare şi trebuie să fie pedepsită. 

— Pe lumina cerului, nu va fi pedepsită! exclamă Bois-Guilbert. 

— Ba pe lumina cerului, va trebui să fie pedepsită şi va fi! spuse 
Malvoisin. N-o poţi salva nici tu, nici altcineva. Lucas Beaumanoir a hotărît 
că moartea evreicei va fi o ofrandă menită să răscumpere toate păcatele 
amoroase ale cavalerilor templieri. Şi ştii prea bine că are şi puterea şi 
voinţa de a pune în aplicare un plan atît de înţelept şi cucernic. 

— Ah, oare veacurile viitoare vor crede că un asemenea fanatism 
prostesc a existat vreodată? rosti Bois-Guilbert, măsurînd cu paşi mari 
încăperea. 

— Nu ştiu ce-au să creadă ele, răspunse Malvoisin liniştit, dar ştiu 
prea bine că nouăzeci şi nouă la sută din popii şi mirenii zilelor noastre vor 
rosti "amin" auzind hotărîrea marelui magistru. 

— Am găsit o cale! strigă Bois-Guilbert Albert, tu eşti prietenul meu 
nu-i aşa? îi vei înlesni fuga, Malvoisin, iar eu o voi duce într-un loc mai 
sigur şi mai ferit. 

— Chiar dacă aş vrea, n-aş putea s-o fac, răspunse preceptorul. 
Lăcaşul e înțesat de slujitorii marelui magistru şi de alți oameni care-i sînt 
credincioşi. Şi ca să fiu sincer, frate, nu prea am poftă să te urmez în această 
escapadă, chiar dacă aş trage nădejde să ajung la liman. Destul mi-am pus 
pielea în joc pentru tine. N-am de gînd să mă expun primejdiei de a fi 
degradat sau chiar de a-mi pierde preceptoria de dragul unei păpuşi evreice. 
lar tu, dacă vrei să-mi asculți povaţa, ai face bine să renunți la această 
vînătoare de năluci şi să-ţi slobozi şoimu asupra altui vînat. Gîndeşte-te, 
Bois-Guilbert, rangul tău, viitoarea ta mărire, totul atîrnă de locul pe care-l 
ocupi în rîndurile ordinului. Dacă vei stărui nebuneşte în patima pentru 
această Rebecca, îi vei da lui Beaumanoir putinţa de a te alunga şi poţi fi 
sigur că n-o să scape prilejul. Ţine ca la ochii din cap la toiagul pe care-l 
strînge în mîna-i tremurătoare şi ştie că-ţi îndrepți spre el pumnul puternic. 
Fii sigur că te va zdrobi dacă-i vei oferi un pretext atît de nimerit cum e 
ocrotirea ce o acorzi unei vrăjitoare evreice. Lasă-l să facă ce vrea în treaba 
asta, căci n-ai încotro. Cînd toiagul va fi în mîna ta, vei putea dezmierda pe 
fiicele Iudei sau le vei arde pe rug, după cum îţi va fi voia. 

— Malvoisin, spuse Bois-Guilbert, mă miră cît sînge rece ai, eşti 
un... 


— Prieten, se grăbi preceptorul să umple un gol pe care Bois- 
Guilbert l-ar fi umplut probabil cu un cuvînt mult mai aspru. Da, sînt un 
prieten cu sînge rece şi de aceea sînt mai în măsură să-ţi dau poveţe. Îţi spun 
încă o dată că nu ai cum să o salvezi pe Rebecca. Îţi repet că nu poţi decît 
pieri împreună cu ea. Du-te de-l caută pe marele magistru, aruncă-te la 
picioarele lui şi spune-i... 

— Nu, pentru numele lui Dumnezeu, nu la picioarele boşorogului, ci 
în barbă am să-i spun... 

— Bine, fie şi în barbă, zise Malvoisin cu răceală. Dar atunci spune-i 
că eşti nebun după această prizonieră evreică şi cu cît îi vei vorbi mai aprins 
despre patima ta, cu atît mai mare îi va fi graba de a-i pune capăt prin 
moartea frumoasei vrăjitoare; iar tu, prins cu ocaua mică prin mărturisirea 
unui păcat potrivnic jurămîntului făcut, nu vei mai putea nădăjdui în 
sprijinul fraților tăi şi vei fi silit, poate, să renunţi la toate visele strălucite de 
mărire şi putere, pentru a ridica lancea de mercenar în vreuna din măruntele 
dispute dintre Flandra şi Burgundia. 

— Ai dreptate, Malvoisin, spuse Brian de Bois-Guilbert, după o clipă 
de gîndire. Nu vreau ca boşorogul habotnic să mă aibă la mînă cu ceva. Cît 
despre Rebecca nu e vrednică să-mi primejduiesc de dragul ei rangul şi 
onoarea. Am să o părăsesc, da, am să o las în voia soartei dacă... 

— Nu-ţi schimba această hotărîre înţeleaptă şi trebuincioasă, zise 
Malvoisin. Femeile sînt doar nişte jucării menite să ne desfate în ceasurile 
noastre de răgaz, dar ambiția e îndeletnicirea de căpetenie a vieţii. Să piară 
o mie de păpuşi firave de felul acestei evreice, înainte ca pasul tău bărbătesc 
să se oprească din strălucita carieră ce-ţi stă în față! Acum, să ne despărțim, 
căci nu se cuvine să fim văzuţi sfătuindu-ne. Mă duc să dau porunci ca sala 
să fie pregătită pentru scaunul de judecată. 

— Cum? Aşa repede? se miră Bois-Guilbert. 

— Da, răspunse preceptorul, judecata nu ţine mult cînd judecătorul a 
hotărît dinainte osînda. 

"Rebecca, îşi spuse în gînd Bois-Guilbert, cînd rămase singur. 
Dragostea ce ţi-o port o să mă coste scump. De ce nu pot oare să te las în 
voia soartei, aşa cum mă sfătuieşte acest făţarnic cu inima rece? Am să fac 
o încercare să te salvez, dar bagă de seamă, dacă vei stărui să nu-mi fii 
recunoscătoare şi mă vei respinge din nou, răzbunarea mea va fi la fel de 
aprigă ca şi dragostea pe care ţi-o port. Viaţa şi onoarea lui Bois-Guilbert nu 
se cuvin primejduite dacă disprețul şi mustrările sînt singura lui răsplată." 


Preceptorul abia apucase să împartă poruncile cuvenite, cînd se 
pomeni cu Conrade Mont-Fitchet, care îl înştiinţa despre hotărîrea marelui 
magistru de a purcede numaidecit la judecarea evreicei pentru vrăjitorie. 

— Sînt sigur că nu-i decît un vis, o amăgire, spuse preceptorul. Avem 
destui medici evrei pe care nu-i numim vrăjitori, deşi vindecă în chip 
miraculos pe bolnavi. 

— Marele magistru este de altă părere, răspunse Mont-Fitchet. Dar, 
Albert, am să fiu sincer cu tine şi-am să-ți spun că, vrăjitoare sau ba, e mai 
bine ca nenorocita asta să moară decît ca ordinul să-l piardă pe Brian de 
Bois-Guilbert sau să fie măcinat de certuri lăuntrice. Tu ştii ce rang înalt 
are, ce faimă şi a dobîndit ca oştean şi ştii cît de mult îl preţuiesc mai toți 
frații, dar nimic din toate acestea nu l-ar putea îndupleca pe marele magistru 
dacă l-ar socoti pe Brian drept complicele şi nu victima evreicei. Chiar dacă 
în femeia asta s-ar întrupa sufletele celor douăsprezece triburi, ar fi mai bine 
să piară singură decît să-l ducă la pierzanie şi pe Bois-Guilbert. 

—  Adineauri l-am convins s-o părăsească, zise Malvoisin. Dar 
spune-mi, sînt oare destule temeiuri ca această Rebecca să fie osîndită 
pentru vrăjitorie? Oare marele magistru nu-şi va schimba gîndul cînd va 
vedea că dovezile sînt atît de slabe? 

— Trebuie să le întărim, Albert, spuse Mont-Fitchet. Trebuie să le 
întărim? Mă înţelegi? 

— Da, răspunse preceptorul. Și nu m-aş da în lături de la nimic 
pentru propăşirea ordinului, numai că avem prea puţină vreme pentru a găsi 
dovezile cuvenite. 

—  Malvoisin, trebuie să le găsim! spuse Conrade. Va fi atît spre 
binele ordinului, cît şi spre binele tău. Acest aşezămînt din Templestowe e 
cam sărac, cel de la "Maison-Dieu" e de două ori mai bine înzestrat. Ştii 
prea bine că am trecere la bătrînul nostru conducător; dacă vei găsi oameni 
în stare să ducă la bun sfîrşit treaba asta, vei deveni preceptorul 
aşezămîntului "Maison-Dieu", în mănoasa provincie Kent. Ce zici? 

— Printre oamenii care au venit aici o dată cu Bois-Guilbert, 
răspunse Malvoisin, se află doi inşi pe care-i cunosc foarte bine; au fost în 
suita fratelui meu Philip de Malvoisin şi au trecut din slujba lui în cea a lui 
Front-de-Boeuf. S-ar putea ca ei să ştie cîte ceva despre vrăjitoriile acestei 
femel. 

— Du-te şi caută-i de îndată. Ascultă, dacă doi-trei bizanţi le-ar putea 
ascuţi memoria, nu-i lăsa s-aştepte. 


— Pentru un ţechin ăştia ar jura că mama care i-a făcut a fost o 
vrăjitoare, răspunse preceptorul. 

— Hai, du-te, spuse Mont-Fitchet. La amiază începe judecata. Nu l- 
am văzut niciodată pe bătrîn mai grăbit cu pregătirile de cînd l-a condamnat 
la ardere pe rug pe Hamet Alfagi, un musulman convertit care trecuse din 
nou la credinţa lui Mahomet. 

Uriaşul clopot al castelului bătuse de amiază cînd Rebecca auzi 
tropăit de paşi pe scara tainică ce ducea la chilia unde era închisă. Zgomotul 
vestea sosirea cîtorva oameni, ceea ce o bucura întrucîtva, căci se temea mai 
mult de vizitele singuratice ale cruntului şi înflăcăratului Bois-Guilbert 
decît de orice altă nenorocire. Uşa încăperii se deschise şi înăuntru păşiră 
Conrade şi preceptorul Malvoisin, însoțiți de patru paznici îmbrăcaţi în 
negru şi înarmați cu halebarde. 

— Fiică a unui neam blestemat, scoală-te şi urmează-ne! spuse 
preceptorul. 

— Încotro şi pentru ce? întrebă Rebecca. 

— Ascultă, evreică, o repezi Conrade, nu tu pui întrebări aici, treaba 
ta e doar să asculți! Află totuşi, dacă vrei să ştii, că vei fi dusă în faţa 
judecății marelui magistru al sfîntului nostru ordin, spre a răspunde pentru 
fărădelegile tale. 

— Dumnezeul lui Abraham fie lăudat! exclamă Rebecca, 
împreunîndu-şi mîinile. Numele unui judecător, chiar de-ar fi un duşman al 
poporului meu, este pentru mine ca numele unui protector. Vă urmez cu 
dragă inimă, numai dați-mi voie să-mi acopăr faţa. 

Coborîră scara cu paşi înceţi şi solemni, străbătură un coridor lung şi 
intrară printr-o uşă cu două canaturi în marea sală aleasă de marele magistru 
pentru judecata hotărîtă. 

Partea de jos a încăperii era ticsită de scutieri şi de yeomen-i care îi 
făcură loc Rebeccăi, nu fără oarecare greutate; însoțită de preceptor şi de 
Mont-Fitchet şi urmată de paznicii înarmaţi cu halebarde, ea păşi spre locul 
ce 1 se rezervase. Trecînd prin mulțime, cu braţele încrucişate şi cu capul 
plecat, simţi că cineva îi strecoară în mînă o hîrtiuţă; fără să vrea, strînse 
hîrtiuţa în pumn, fără să se uite la ea. Gîndul că în această mulțime 
duşmănoasă avea un prieten îi dădu curajul să privească în jur şi să 
cerceteze cu luare-aminte feţele oamenilor în mijlocul cărora fusese adusă. 
Privi apoi scena, pe care ne vom strădui să o descriem în capitolul ce 
urmează. 


CAPITOLUL XXXVII 


"E aspră legea care nu te lasă . 

Să-ţi plîngi durerea cînd cumplit te-apasă,;, 
E aspră legea ce pe om l-opreşte 

Să ridă-n voie cind se veseleşte; 

Dar şi mai aspră-i cînd, ca să lovească, 
Tiranii spun c-a lor putere 

e dumnezeiască." 

Evul mediu 


Tribunalul chemat s-o judece pe nevinovata şi nefericita Rebecca se 
instalase pe platforma de la capătul de sus al marii săli; după cum am mai 
arătat, această platformă era un fel de loc de onoare hărăzit celor mai cu 
vază locatari sau oaspeţi ai unui castel din vechime. 

Într-un jilt înalt, drept în faţa împricinatei, şedea marele magistru al 
templului, în lunga-i mantie albă, ţinînd în mînă toiagul mistic, pe care era 
gravat simbolul ordinului. La picioarele sale fusese aşezată o masă, la care 
stăteau doi dieci, capelani ai ordinului, a căror misiune era să întocmească 
procesul-verbal al dezbaterilor. Straiele negre, capetele tunse şi privirile 
grave ale acestor oameni ai bisericii alcătuiau un puternic contrast cu 
înfăţişarea războinică a cavalerilor; aceştia se aflau acolo fie din pricină că 
locuiau în preceptorie, fie pentru că veniseră anume ca să dea o mînă de 
ajutor marelui lor magistru. Preceptorii, în număr de patru, şedeau pe jilțuri 
mai puţin înalte, nu chiar în rînd cu cel al superiorului lor; iar cavalerii, care 
nu aveau un rang atît de înalt în rîndurile ordinului, şedeau pe scaune şi mai 
joase, păstrînd faţă de preceptori distanța dintre aceştia şi marele magistru. 
În spatele lor, dar tot pe platformă, stăteau scutierii ordinului, îmbrăcaţi în 
straie albe mai ieftine. 

Întreaga adunare avea un aer cît se poate de solemn, iar feţele 
cavalerilor trădau cutezanţa lor războinică, dar şi gravitatea cuvenită unor 
oameni ai bisericii, gravitate ce nu putea lipsi nimănui în prezenţa marelui 
magistru. 


Partea de jos a sălii era ticsită de străji înarmate cu halebarde, precum 
şi de alți slujitori dornici să vadă atît un mare magistru, cît şi o vrăjitoare 
evreică. Mai toţi aceşti oameni de rînd slujeau într-un fel sau altul ordinul 
ŞI-I puteai deosebi după straiele lor negre. Dar nici țăranilor din împrejurimi 
nu li se interzisese intrarea, căci pentru Beaumanoir era o mîndrie ca 
spectacolul înălțător al judecății sale să poată fi privit de cît mai multă lume. 
Ochu lui mari, albaştri, îi ieşeau parcă din orbite cînd îşi roteau privirile 
asupra adunării şi întreaga lui înfăţişare părea pătrunsă de conştiinţa 
demnităţii sale şi a însemnătăţii rolului pe care şi-l închipuia că-l joacă. 
Judecata începu printr-un psalm pe care îl îngînă şi el, cu un glas adînc, 
melodios, neatins de vîrstă. 

Solemnele acorduri ale psalmului Venite exultemus Domino'5* , atât 
de des cîntate de templieri înainte de a porni la luptă împotriva vrăjmaşilor 
lor pămînteni, fură socotite de către Lucas drept cele mai nimerite pentru a 
celebra apropiatul triumf pe care urma să-l dobîndească asupra puterilor 
întunericului. Sunetele grave şi prelungi, scoase de o sută de glasuri 
bărbăteşti obişnuite să cînte în cor, se înălțară către bolta sălii, rostogolindu- 
se prin arcadele ei ca vuietul plăcut şi solemn totodată al unei mari cascade. 

Cînd sunetele acestea conteniră, marele magistru îşi roti încet 
privirile asupra sălii şi băgă de seamă că jilţul unuia dintre preceptori era 
gol. Brian de Bois-Guilbert, care şezuse acolo, plecase fără veste şi se afla 
acum la capătul uneia din băncile ocupate de cavalerii aliaţi ai templului; 
stătea în picioare, ținînd într-o mînă un colţ al mantiei, ca să-şi ascundă cît 
de cît fața; în cealaltă mînă îşi ţinea sabia cu mînerul în chip de cruce, cu al 
cărei vîrf scrijelea încet nişte semne pe duşumeaua de stejar. 

— Nefericitul! rosti marele magistru, după ce îl învrednici pe Brian 
cu o privire compătimitoare. Vezi, Conrade, cît de adînc îl tulbură această 
sfîntă adunare? lată unde-l pot duce pe un cavaler vrednic şi viteaz privirile 
unei femei ajutate de Satana! I-e ruşine să ne privească în ochi, dar nici la 
ea nu cutează să se uite. Cine ştie din ce îndemn al vrăjitoarei desenează 
mîna lui semnele acelea cabalistice pe podea? S-ar putea să fie în joc însăşi 
viaţa şi liniştea noastră, dar noi scuipăm şi-l sfidăm pe vrăjmaşul nemernic. 
Semper Leo percutiatur! 

Beaumanoir îi spusese toate acestea în şoaptă omului său de 
încredere, Conrade Mont-Fitchet. Marele magistru rosti apoi cu voce tare, 
adresîndu-se adunării: 


— Cucernici şi viteji cavaleri, preceptori şi aliați ai acestui sfint 
ordin, frații şi copiii mei! Precum şi voi, nobili şi evlavioşi slujitori, care 
năzuiți să purtați această sfîntă cruce! Şi voi, frați creştini de toată mîna! 
Aflaţi că slăbiciunea noastră a prilejuit această adunare, căci, orişicît de 
neînsemnaţi am fi, nouă ne-a fost încredinţată, o dată cu acest toiag, deplina 
putere de a judeca şi de a hotărî asupra tot ceea ce priveşte propăşirea 
binecuvîntatului nostru ordin. Sfîntul Bernard preafericitul a statornicit în 
canoanele ordinului nostru cavaleresc şi religios, în cel de-al 59-lea 
paragraf156. că fraţii nu pot fi convocați în conciliu decît prin voinţa şi din 
porunca magistrului, dîndu-ne astfel nouă şi părinților mai vrednici care ne- 
au premers în această slujbă a noastră libertatea de a hotărî atît în ce 
priveşte nevoia ţinerii unui conciliu al întregului ordin sau numai al unei 
părți, cît şi în ce priveşte locul şi vremea ţinerii lui. Astfel, în asemenea 
adunări este de datoria noastră să ascultăm părerile fraților noştri şi să 
hotărîm potrivit propriei noastre voințe. Dar cînd lupul flămînd tabără 
asupra turmei şi răpeşte o oaie, este de datoria bunului păstor să-şi strîngă 
tovarăşii spre a-l alunga pe cotropitor cu arcuri şi praştii, potrivit bine 
cunoscutului nostru canon, care spune că leul trebuie să fie răpus. Iată de ce 
am chemat aici, în faţa noastră, o evreică pe nume Rebecca, fiica lui Isaac 
din York, o femeie netrebnică prin vrăjile şi solomoniile ei, cu ajutorul 
cărora a rătăcit simţurile şi a întunecat mintea nu a unui om de rînd, ci a 
unui cavaler şi nu a unui cavaler mirean, ci a unuia pus în slujba Sfintului 
templu, nu a unui cavaler aliat, ci a unui preceptor al ordinului nostru, 
primul în cinste, ca şi în rang. Fratele nostru Brian de Bois-Guilbert ne este 
bine cunoscut atît nouă, cît şi tuturor celor ce ne ascultă în clipa de faţă ca 
un adevărat şi zelos luptător al crucii, care, prin puterea braţului său, a 
săvîrşit numeroase fapte vitejeşti în Tara sfîntă, purificînd locurile sfinte 
prin vărsarea sîngelui acelor eretici ce le pîngăreau. Înţelepciunea şi 
prudenţa fratelui nostru nu erau mai puțin vestite în rîndurile fraților săi 
decît vitejia şi discipliqa lui, astfel încît cavalerii din toate ţările răsăritene, 
ca şi cei din ţările apusene, îl socoteau pe Bois-Guilbert vrednic de a primi 
acest toiag atunci cînd cerul va binevoi să ne cruţe de povara sa. Dacă am 
afla că un asemenea om, atît de prețuit şi atît de cinstit, lepădîndu-se dintr-o 
dată de orice respect faţă de propria-i persoană, de jurământul său, de frații 
şi de năzuinţele sale, s-a legat de o evreică, a umblat în ticăloasa ei tovărăşie 
prin locuri singuratice, a apărat-o, primejduindu-şi viaţa şi în sfîrşit, a mers 
atît de departe în orbirea şi sminteala sa încît a adus-o pe această evreică 


într-una din preceptoriile noastre, ce altceva am putea spune decît că nobilul 
cavaler a căzut pradă unui demon sau că se află sub înrîurirea unei vrăji 
diabolice? Dacă am crede altfel, fiți siguri că nici rangul, nici vitejia, nici 
faima, nici vreun alt temei pămîntesc n-ar putea să ne împiedice să-l 
pedepsim pentru a curma răul, după cum porunceşte canonul: Auferte 
malum ex vobistii/: . Căci felurite şi îngrozitoare sînt abaterile de la 
canoanele binecuvîntatului nostru ordin în această jalnică istorie. Întîi de 
toate, cavalerul şi-a îngăduit să facă ce vrea, contrar paragrafului 33, care 
glăsuieşte: Quod nullus juxta propriam voluntatem incedati158: . În al doilea 
rînd, a avut legături cu o persoană excomunicată, contrar alineatului 57: Ut 
fratres non participent cum excommunicatis-12% , atrăgînd astfel asupră-şi o 
parte din Anathema Maranatha. În al treilea rînd, a stat de vorbă cu femei 
străine, contrar paragrafului: Ut fratres non conversantur cum extraneis 
mulieribust1%!. . În al patrulea rînd, nu numai că nu s-a ferit, dar chiar a 
cerut, pare-se, sărutarea unei femei, sărutare prin care, după cum glăsuieşte 
ultimul canon al vestitului nostru ordin: Un figiantur oscula% , oştenii 
crucii sînt atraşi în capcană. Pentru aceste felurite şi scîrbavnice vini, Brian 
de Bois-Guilbert ar trebui sa fie smuls şi alungat din frăția noastră, chiar 
dacă ar fi mîna ei dreaptă şi ochiul ei drept. 

Ajuns aici oratorul făcu o pauză. Adunarea începu să murmure. O 
parte din cei tineri, care întîmpinaseră cu un zîmbet canonul De osculis 
fugiendis“I%! , îşi luară un aer grav şi aşteptară neliniştiţi hotărîrea marelui 
magistru. Acesta urmă în sfîrşit: 

— Da, atît de mare s-ar cuveni să fie pedeapsa dată unui cavaler 
templier care ar păcătui cu bună-ştiinţă împotriva canoanelor ordinului său 
în pricini atît de însemnate. Dar dacă, prin mijlocirea farmecelor şi vrăjilor, 
Satana a pus stăpînire pe sufletul unui cavaler care şi-a aruncat cu prea 
multă uşurinţă privirile asupra frumuseţii unei tinere fete, în cazul acesta se 
cuvine mai degrabă să-l deplîngem decît să-l pedepsim pentru abaterea 
săvirşită şi dîndu-i doar o pedeapsă care să-l poată curăța de păcat, trebuie 
să îndreptăm tăişul mîmei noastre asupra blestematei unelte care era să-l 
ducă la desăvîrşită pierzanie. Ridicaţi-vă, deci şi depuneţi mărturie, voi cei 
care ați fost martorii acestor nefericite întîmplări, pentru a putea cîntări 
faptele şi hotărî osînda, precum şi pentru a vedea dacă ne putem mulţumi cu 
pedepsirea acestei necredincioase sau dacă se cuvine cumva să purcedem 
mai departe, luînd, oricît ne-ar sîngera inima, măsuri mai aspre împotriva 
fratelui nostru. 


Mai mulți martori fură chemați pentru a arăta primejdiile prin care 
trecuse Bois-Guilbert în încercarea lui de a o salva pe Rebecca din castelul 
în flăcări, precum şi felul în care o ocrotise, primejduindu-se pe sine. 
Martorii dădură o sumedenie de amănunte, îngroşîndu-le peste măsură — 
cum au obiceiul oamenii de rînd atunci cînd sînt tulburaţi grozav de vreo 
întîmplare mai deosebită şi trebuie spus că aplecarea lor firească spre 
miraculos spori şi mai mult cînd băgară de seamă mulțumirea cu care înaltul 
prelat le asculta mărturiile cerute. Astfel, primejdiile pe care le înfruntase 
Bois-Guilbert, destul de mari şi aşa, deveniră de-a dreptul fantastice în 
relatările oamenilor. Zelul arătat de cavaler în apărarea Rebeccăi întrecea 
orice limite, nu numai pe cele ale prudenţei, dar chiar limitele celui mai 
fantastic zel cavaleresc; iar curtenia arătată de el Rebeccăi, în ciuda faptului 
că vorbele ei erau adesea aspre şi mustrătoare, fu zugrăvită în aşa fel, încît 
părea cu totul nefirească la un bărbat atît de mindru şi aprig. 

Preceptorul aşezămîntului din Templestowe fu chemat apoi să descrie 
felul în care Bois-Guilbert şi evreica sosiseră acolo. Malvoisin dădu dovadă 
de multă dibăcie în mărturia lui; straduindu-se să cruțe simțămintele lui 
Bois-Guilbert, el lăsă să-i scape din cînd în cînd vorbe ce dădeau a înţelege 
că vitezul cavaler îşi pierduse mințile, într-atît de îndrăgostit părea de fata 
pe care-o adusese cu el. Preceptorul îşi mărturisi, oftînd pocăit, propria-i 
vină, aceea de a fi îngăduit intrarea Rebeccăi şi a curtezanului ei în 
preceptorie. 

— Da, încheie Malvoisin, eu am mărturisit toate aceste lucruri în faţa 
cuviosului părinte, marele magistru. El ştie că n-am fost mînat de gînduri 
rele, chiar dacă purtarea mea a fost potrivnică sfintelor canoane. Mă voi 
supune cu dragă inimă oricărei pedepse pe care mi-o va da. 

— Drept ai grăit, frate Albert, spuse Beaumanoir. Gîndurile tale au 
fost curate, căci ai crezut că în felul acesta îl poţi întoarce pe fratele tău 
rătăcit de pe drumul pierzaniei. Dar purtarea ta a fost vinovată, ca aceea a 
unui om care, vrînd să oprească un cal fugar, nu-l apucă de hăţuri, ci de 
scări şi în loc să-şi atingă scopul, se alege el însuşi cu răni. Cuvioşii noştri 
părinți au hotărît ca la utrenii să se rostească de treisprezece ori Tatăl 
nostru, iar la vecernii, de nouă ori. Vei rosti de două ori pe-atitea. 
Templierilor li se îngăduie să mănînce carne de trei ori pe săptămînă, dar tu 
vei posti toată săptămîna vreme de o lună şi jumătate. Aceasta să-ți fie 
pocăinţa. 


Luîndu-şi, făţarnic, înfăţişarea celei mai adînci smerenii, preceptorul 
din Templestowe se înclină pînă la pămînt în faţa superiorului şi se întoarse 
la locul său. 

— Fraților, rosti marele magistru, n-ar fi bine să cercetăm puţin viaţa 
şi faptele din trecut ale acestei femei, pentru a vedea dacă a folosit într- 
adevăr farmece şi vrăji, de vreme ce mărturiile ce le-am ascultat ne 
îndreptăţesc să credem că rătăcitorul nostru frate a fost minat prin înşelătorii 
şi imbolduri diavoleşti către această nefericită abatere? 

Herman de Goodalricke era unul din cei patru preceptori aflați în 
sală; ceilalți trei erau: Conrade, Malvoisin şi însuşi Bois-Guilbert. Herman, 
un vechi luptător, cu faţa crestată de iataganele musulmanilor, deținea un 
rang însemnat şi se bucura de prețuirea confraților săi. El se ridică şi se 
înclină în fața marelui magistru, care îi dădu numaideciît cuvîntul. 

— Luminăţia ta, începu el, aş dori din tot sufletul să aud ce are de 
spus viteazul nostru frate Brian de Bois-Guilbert despre aceste acuzaţii de 
necrezut şi să ştiu cu ce ochi vede el nefericita sa legătură cu această 
evreică. 

— Brian de Bois-Guilbert, rosti marele magistru, ai auzit întrebarea 
pusă de fratele nostru de Goodalricke? îți poruncesc să-i răspunzi! 

Bois-Guilbert se întoarse cu faţa spre marele magistru, dar nu scoase 
o vorbă. 

— E stăpînit de demonul muţeniei, zise marele magistru. Piei, 
Satană! Vorbeşte, Brian de Bois-Guilbert, te conjur pe acest simbol al 
sfîntului nostru ordin! 

Bois-Guilbert se strădui din răsputeri să nu-şi dea pe față disprețul şi 
mînia care clocoteau în el, înţelegînd că aceasta nu i-ar fi ajutat la nimic. 

— Excelenţă, rosti el, Brian de Bois-Guilbert nu răspunde la 
asemenea învinuiri năstruşnice şi prosteşti. Dacă onoarea lui e jignită, el şi- 
o va apăra cu trupul său şi cu această spadă, care s-a ridicat adesea în 
apărarea creştinătăţii. 

— Te iertăm, frate Brian, spuse marele magistru, cu toate că a te 
lăuda astfel în faţa noastră pentru faptele tale de arme este o îngîmfare care 
tot de la duşman ţi se trage, căci se ştie că duşmanul ne ispiteşte să ne 
slăvim pe noi înşine. Dar eşti iertat, fiindcă socotim că vorbeşti nu atît din 
voinţa ta, cît din îndemnul aceluia pe care, cu voia cerului, îl vom înfrînge 
şi-l vom alunga din rîndurile noastre. 


În ochii negri şi sălbatici ai lui Bois-Guilbert se aprinse flacăra 
dispreţului, dar de răspuns nu răspunse; marele magistru urmă: 

— Şi acum fraților, avînd în vedere că fratele nostru, de 
Goodalricke, a primit la întrebarea sa un răspuns atît de nemulțumitor, să ne 
continuăm cercetarea şi cu ajutorul patronului nostru, să pătrundem în 
adîncul acestei taine nelegiuite. Să se înfățişeze înaintea noastră cei trei care 
ştiu ceva despre viaţa şi faptele acestei evreice. 

În partea de jos a sălii se stîrni un freamăt, iar cînd marele magistru 
întrebă care-i pricina, 1 se răspunse că în mulțime se afla un olog pe care 
prizoniera îl înzdrăvenise cu ajutorul unui balsam miraculos. 

Bietul ţăran, saxon din născare, fu adus cu de-a sila la bară, îngrozit 
de gîndul pedepselor ce-l păşteau pentru vina de a se fi lăsat tămăduit de 
dambla de către o evreică. De fapt, nu era pe deplin vindecat, căci se 
sprijinea în cîrje cînd înainta ca să-şi depună mărturia. Cu mare greutate fu 
înduplecat să-şi rostească mărturia şi vărsă multe lacrimi cu acest prilej; el 
povesti cum, cu doi ani înainte, aflindu-se la York şi lucrînd ca tîmplar în 
casa bogătaşului evreu Isaac, s-a îmbolnăvit fără veste şi nu s-a putut da jos 
din pat decît după leacurile luate la povaţa Rebeccăi, îndeosebi un balsam 
înmiresmat, datorită căruia a ajuns să-şi mişte întrucîtva brațele şi 
picioarele. Mai mult, zise el, evreica îi dăduse un borcănaș plin cu alifia 
aceea de preţ şi o monedă cu care să se poată întoarce la casa tatălui său, nu 
departe de Templestowe. 

— Înălţimea-voastră, încheie omul, nu vă supăraţi, dar eu, unul, nu 
pot crede că femeia aceasta a vrut să-mi căşuneze vreun rău, măcar că a 
avut nenorocul să se nască evreică; şi apoi, chiar în clipa cînd îi foloseam 
leacul, rosteam Tatăl nostru şi Crezul, fără ca balsamul să-şi piardă puterea. 

— Ține-ţi gura, sclavule şi pleacă de aici! izbucni marele magistru. 
Nu-i de mirare că un animal ca tine laudă leacurile diavoleşti şi slujeşte 
unor necredincioşi. Află de la mine că Diavolul e în stare să bage boala într- 
un om tocmai în scopul de a-l lăsa să se vindece după aceea, pentru ca în 
felul acesta să semene încredere în cine ştie ce leac drăcesc. Ia spune, ai la 
tine alifia despre care vorbea? 

Țăranul scotoci în sîn cu o mînă tremurătoare şi scoase de acolo o 
cutioară, pe căpăcelul căreia erau gravate cîteva semne ebraice — dovadă 
sigură pentru mai toţi cei din sală că această cutioară venea de-a dreptul din 
spiţeria Diavolului. Beaumanoir se cruci, luă în mînă cutioara şi cum 


cunoştea mai toate limbile Orientului, îi fu uşor să citească inscripția de pe 
căpăcel: Leul tribului lui luda a ieşit biruitor. 

Ciudate păreri are Satana dacă poate schimba Sfinta Scriptură în 
blasfemie şi dacă poate strecura otrava în hrana noastră cea de toate zilele! 
Se află oare aici vreun medic în stare să ne spună din ce e făcută această 
alifie magică? 

Se înfățişară doi aşa-zişi practicieni — unul călugăr, iar celălalt 
bărbier care mărturisiră că nu aveau habar de alcătuirea alifiei, decît că 
mirosea a smirnă şi camfor, pe care le socoteau a fi nişte ierburi orientale. 
Totuşi, din invidie faţă de un confrate mai norocos decît ei, dădură a 
înţelege că, de vreme ce leacul le era cu totul necunoscut, însemna că venea 
din cine ştie ce spiţerie vrăjitorească şi nelegiuită, nu de alta, dar ei, cu toate 
că nu erau vrăjitori, cunoşteau fiece ramură a artei lor în măsura în care 
aceasta nu atingea credinţa creştinească. După această expertiză medicală, 
țăranul saxon rugă frumos să i se dea înapoi leacul care îi folosise atît de 
mult, dar marele magistru încruntă din sprîncene şi-i spuse ologului: 

— Cum te cheamă, omule? 

Higg, fiul lui Snell, răspunse ţăranul. 

— Fi bine, Higg, fiul lui Snell, află că e mai bine să zaci la pat decît 
să primeşti leacul unui necredincios şi să te scoli şi să umbli; e mai bine să 
le smulgi păgînilor cu de-a sila comoara decît să primeşti de bunăvoie 
daruri de la ei, sau să le slujeşti pentru simbrie. Du-te şi fă cum ţi-am spus! 

— Valeu, zise ţăranul, să nu vă fie cu supărare, dar povața 
dumneavoastră vine prea tîrziu pentru mifle, căci acu nu-s decît un biet 
olog; însă am să le spun celor doi frați ai mei, care sînt în slujbă la rabinul 
Nathan Ben Samuel, bogătaşul, că înălțimea-voastră socoate că-i mai drept 
să-l jefuiască decît să-l slujească cinstit. 

— Afară cu ţărănoiul ăsta flecar! se burzului Beaumanoir, care nu era 
pregătit să respingă această aplicaţie practică a învăţăturii sale. 

Higg, fiul lui Snell, pieri în mulțime, dar cum soarta binefăcătoarei 
sale nu-l lăsa rece, rămase acolo ca să vadă ce-o să se întîmple, supunîndu- 
se astfel primejdiei de a atrage din nou asupra lui privirea încruntată a 
cumplitului judecător, care îi îngheţa inima de spaimă. 

Peste cîteva clipe, marele magistru porunci Rebeccăi să-şi scoată 
vălul. Deschizînd pentru întiia oară gura, ea rosti cu glas blajin, dar demn: 

— Nu stă în obiceiul fiicelor poporului meu să-şi arate faţa cînd se 
află singure într-o adunare de oameni străini. 


Învăluirile plăcute ale glasului ei şi blajinătatea răspunsului treziră 
simpatia şi mila celor din sală, dar Beaumanoir, care-şi făcuse o virtute din 
înăbuşirea oricărei simţiri omeneşti în stare să se ridice împotriva 
închipuitei sale misiuni, repetă porunca dată. Paznicii se pregăteau să i-o 
îndeplinească întocmai, cînd Rebecca se ridică în faţa marelui magistru şi 
spuse: 

— Nu, dacă vă iubiţi fiicele, nu faceţi una ca asta! Dar vai, adăugă 
ea, dîndu-şi seama, voi n-aveţi fiice! Atunci, în amintirea mamelor voastre, 
de dragul surorilor voastre şi în numele respectului cuvenit femeii, nu 
îngăduiți să fiu batjocorită astfel în prezenţa voastră. Nu se cade ca o fată să 
fie dezbrăcată de nişte slugi atît de barbare! Am să mă supun, adăugă ea, cu 
o undă de mîhnire în glas, care mai-mai că topi pînă şi inima lui 
Beaumanoir. Sînteţi oameni mai în vîrstă şi dacă-mi porunciți, am să vă arăt 
faţa unei tinere nefericite. 

Rebecca îşi scoase vălul şi le aruncă o privire în care sfiala se lupta 
cu demnitatea. Frumusețea ei răpitoare stîrni un murmur de uimire, iar 
cavalerii mai tineri îşi spuseră unii altora, pe tăcute, numai din priviri, că 
cea mai bună scuză a lui Brian o alcătuia mai degrabă farmecul acestei fete 
decît închipuita ei putere vrăjitorească. Însă dintre toţi, cel mai adînc 
tulburat de frumuseţea Rebeccăi era Higg, fiul lui Snell. 

— Lăsaţi-mă să ies, spuse el străjilor de la uşa sălii, Lăsaţi-mă să ies! 
Dac-aş mai privi-o o dată, aş muri, ştiind că-s părtaş la uciderea ei. 

— Lanişteşte-te, sărmane, zise Rebecca, auzind cuvintele lui. Nu mi- 
ai făcut nici un rău spunînd adevărul şi nu mă poți ajuta cu vaietele şi 
bocetele tale. Linişteşte-te, rogu-te, du-te acasă şi salvează-te. 

Higg era cît pe-aci să fie scos afară de străji, care se temeau ca 
văicăreala lui să nu atragă asupra lor mînia mai-marilor şi asupra lui însuşi 
pedeapsă, dar el le făgădui să tacă, aşa încît îi îngăduiră să rămînă. Cei doi 
oameni de arme cu care Albert de Malvoisin avusese grijă să se înţeleagă 
asupra mărturiei lor fură chemaţi să depună. Deşi amîndoi erau nişte ticăloşi 
înrăiți, vederea prizonierei şi nespusa ei frumuseţe le luă de la început 
piuitul, dar o ocheadă grăitoare a preceptorului din Templestowe îi făcu 
iarăşi nesimţitori. Începură atunci să vorbească, dînd o mulţime de 
amănunte, care unor judecători mai nepărtinitori le-ar fi părut bătătoare la 
ochi, despre nişte fapte cu totul născocite, sau mărunte şi cu totul fireşti, dar 
umflate la culme şi însoțite de comentarii sinistre. Faptele pomenite de 
aceşti martori ar fi fost, în zilele noastre, împărțite în două categorii: 


irelevante şi imposibile materialiceşte. Cu toate aceastea şi unele şi altele 
fură luate drept dovezi de vinovăţie în acele vremuri de ignoranță şi 
fanatism. În prima categorie puteau fi trecute, de pildă, acuzaţii de felul 
acestora: că Rebecca fusese auzită vorbindu-şi sieşi într-o limbă 
necunoscută; că uneori îngîna cîntece de o duioşie ciudată, care făceau să 
tiuie urechea ascultătorului şi să-i bată inima mai tare; că alteori vorbea 
singură şi privea spre cer, aşteptînd parcă un răspuns; că purta veşminte de 
o croială bizară, misterioasă, deosebite de îmbrăcămintea femeilor cinstite; 
că avea nişte inele cu semne cabalistice şi că pe vălul ei erau brodate figuri 
ciudate. 

Toate aceste lucruri mărunte şi cît se poate de obişnuite fură ascultate 
cu gravitate, fiind socotite drept dovezi sau cel puţin drept indicii serioase 
că Rebecca avea legături nelegiuite cu nişte puteri misterioase. 

Urmă o mărturie mai puţin echivocă, pe care cea mai mare parte a 
adunării o sorbi cu lăcomie, în creduliatea ei, oricît de incredibilă ar fi fost: 
unul dintre soldați o văzuse tămăduind un rănit adus o dată cu ei la castelul 
Torquilstone. După spusele sale, Rebecca ar fi făcut nişte semne asupra 
rănii omului şi ar fi rostit de cîteva ori anume cuvinte tainice, pe care el, 
unul, din fericire, nu le înţelesese; după care, vîrful de fier al unei săgeți de 
arbaletă se desprinsese singur din rana, sîngele contenise să curgă, rana se 
închisese, iar muribundul ajunsese, într-un sfert de ceas, să umble pe 
metereze şi să-l ajute pe martor să manipuleze un mangonel, adică o maşină 
de aruncat pietre. Această legendă se întemeia, pasămite, pe faptul că 
Rebecca veghease la căpătiiul lui Ivanhoe cînd acesta zăcea rănit în castelul 
din Torquilstone. Dar cele spuse de martor erau cu atît mai greu de respins 
cu cît, pentru a da o dovadă de netăgăduit în sprijinul afirmațiilor sale, el 
scoase din buzunar bucata de fier despre care vorbise şi care, potrivit 
spuselor sale, ieşise în chip miraculos din rană. Şi cum bucata de fier 
cîntărea cel puţin o uncie, faptul acesta păru să adeverească legenda, oricît 
de fantastică ar fi fost. 

Camaradul acestui soldat asistase de la un crenel din apropiere la 
scena ce avusese loc între Rebecca şi Bois-Guilbert în chpa în care ea 
dăduse să se arunce din turn. Pentru a nu se lăsa mai prejos de camaradul 
său, soldatul declară că o văzuse pe Rebecca cocoţindu-se pe parapetul 
turnului şi luînd acolo înfăţişarea unei lebede albe ca laptele, care, după ce 
zburase de trei ori în jurul castelului din Torguilstone, se aşezase apoi la loc 
pe parapet, redobîndindu-şi chipul de femeie. 


Mai puţin de o jumătate din această gravă mărturie ar fi fost de ajuns 
pentru condamnarea oricărei femei bătrîne, urîte şi sărace, chiar dacă n-ar fi 
fost evreică. Faptul că, pe deasupra, mai era şi evreică, făcea ca dovezile să 
fie prea copleşitoare pentru ca tinereţea Rebeccăi şi neasemuita ei frumusețe 
să poată atîrna mai greu în cumpănă. 

În asentimentul celorlalţi, marele magistru o întrebă pe Rebecca ce 
are de spus împotriva sentinţei de condamnare pe care avea să o rostească. 
Frumoasa evreică răspunse cu un glas care tremura puţin de emoție: 

— Ştiu prea bine că a face apel la mila voastră ar fi şi zadarnic şi 
înjositor pentru mine. A vă spune că întemeietorului recunoscut al religiei 
voastre şi al credinței mele deopotrivă n-ar putea să nu-i fie pe plac 
ajutorarea bolnavilor şi răniților de altă credinţă, ar fi iarăşi fără folos; a vă 
spune că multe din lucrurile pe care oamenii aceştia — Dumnezeu să-i 
ierte! — le-au rostit împotriva mea nu sînt vrednice de crezare, nu mi-ar 
folosi prea mult, de vreme ce dumneavoastră credeţi în posibilitatea lor; şi 
mai puţin mi-ar folosi să vă arăt că veşmintele mele, limba şi obiceiurile 
mele sînt cele ale poporului meu, era să spun ale ţării mele, dar, vai, noi nu 
mai avem ţară! De asemenea, nu vreau să mă salvez dînd vina pe 
asupritorul meu, care se află aici şi ascultă născocirile şi minciunile ce tind 
să facă din tiran o victimă. Dumnezeu să judece care dintre noi are dreptate! 
Dar mai degrabă aş îndura de zece ori moartea pe care mi-o pregătiți decît 
să mai ascult vorbele cu care a încercat să mă ademenească acest fiu al lui 
Belial în timp ce mă aflam singură, fără apărare, la cheremul lui. Însă el e 
un om de credinţa voastră şi cel mai uşor cuvînt de-al lui ar cîntări mai greu 
decît toate dezminţirile solemne rostite de o evreică nenorocită. De aceea, 
nu voi arunca asupra lui învinuirile ce mi-au fost aduse, dar voi apela totuşi 
la el, da, Brian de Bois-Guilbert, fac apel la dumneata să spui adevărul, să 
spui dacă învinuirile acestea nu sînt mincinoase şi pe cît de inumane şi 
calomnioase, pe atît de crude! 

În tăcerea care se aşternuse în sală, toţi ochii se întoarseră spre Bois- 
Guilbert. Acesta nu scoase însă o vorbă. 

— Vorbeşte, îl îndemnă ea. Dacă eşti om, dacă eşti creştin, vorbeşte! 
Te conjur pe haina pe care o porți, pe numele pe care l-ai moştenit, pe 
spiritul cavaleresc cu care te lauzi, pe onoarea mamei care te-a născut, pe 
mormîntul şi osemintele tatălui dumitale, te conjur să spui dacă cele ce s-au 
rostit aici sînt adevărate sau nu! 


— Răspunde-i, frate, dacă vrăjmaşul cu care te lupţi îţi va da puterea 
s-o faci, îl îndemnă marele magistru. 

În Bois-Guilbert se dădea parcă o luptă între două simţăminte 
potrivnice şi din această pricină tulburarea 1 se citea pe faţă; în cele din 
urmă răspunse cu glas pierit, uitîndu-se spre Rebecca: 

— Sulul, sulul! 

— Iată, spuse Beaumanoir, iată o mărturie adevărată! Victima 
vrăjitoriilor ei nu e în stare să numească decît sulul fatal, pe care se află, 
fără îndoială, înscrisă vraja ce-l osîndeşte să tacă. 

Dar Rebecca înţelese cu totul altfel vorbele rostite parcă fără voie de 
Bois-Guilbert; aruncînd o privire asupra foiţei de pergament pe care o ţinea 
încă în mînă, ea citi următoarele cuvinte, scrise în litere arabe: "Cere un 
apărător!" 

Şoaptele care se auziră prin mulțime la auzul ciudatului răspuns al lui 
Bois-Guilbert dădură Rebeccăi răgazul să citească şi să distrugă îndată după 
aceea foaia de pergament, fără să fie băgată în seamă. Cînd se tăcu din nou 
tăcere, marele magistru rosti: 

— Rebecca, nu vei putea trage nici un folos de pe urma mărturiei 
acestui nefericit cavaler, asupra căruia, după cum vedem cu toții, vrăjmaşul 
este încă atotputernic. Altceva mai ai de spus? 

— Mai rămîne o singură cale de a scăpa cu viaţă, chiar potrivit 
legilor voastre necruțătoare, spuse Rebecca. Am dus o viață nenorocită, cel 
puţin în ultima vreme, dar nu vreau să mă lepăd de viaţa dăruită mie de 
Dumnezeu atîta timp cît acesta îmi pune la îndemînă mijloacele de a mi-o 
apăra. Resping învinuirile ce mi s-au adus, declar că sînt nevinovată şi 
susțin că acuzaţiile sînt mincinoase, de aceea cer să mi se dea dreptul de a fi 
supusă judecății cavalereşti şi de a-mi alege în acest scop un apărător. 

— Dar cine, Rebecca, va ridica lancea pentru o vrăjitoare? întrebă 
marele magistru. Cine va dori să fie apărătorul unei evreice? 

— Dumnezeu îmi va trimite un apărător, răspunse Rebecca. Nu se 
poate ca în viteaza Anglie, în această ţară primitoare, mărinimoasă şi liberă, 
în care atîţia sînt gata să-şi jertfească viața de dragul onoarei, să nu se 
găsească un om dornic să lupte pentru dreptate. Dar e destul că cer judecata 
cavalerească, iată zălogul meu! 

Rebecca îşi scoase una din mănuşile ei brodate şi o aruncă la 
picioarele marelui magistru cu un aer de simplitate demnă, care stîrni 
uimirea şi admirația tuturor. 


CAPITOLUL XXXVIII 


"Ci, iată, îți arunc al meu zălog 
Spre-a-ți dovedi întreaga-mi vitejie 
în lupta-ne pe viaţă şi pe moarte. " 
Richurd al II-lea 


Pînă şi Lucas de Beaumanoir se simţi mişcat de înfăţişarea şi purtarea 
demnă a Rebeccăi. Omul acesta nu era crud şi aspru din fire, dar fiind străin 
de patimile omeneşti şi avînd în cel mai înalt grad simţul datoriei, oricît de 
greşit înţelegea el această datorie, inima 1 se înăsprise treptat în urma vieţii 
ascetice pe care o ducea, precum şi din pricina puterii absolute pe care o 
exercita, închipuindu-şi că misiunea sa era să curme necredinţa şi erezia. 
Faţa lui, de obicei încruntată, se destinse o clipă, privind această frumoasă 
făptură — o fată singură, lipsită de prieteni, dar care ştia să se apere cu atîta 
curaj şi inteligență. El îşi făcu de două ori cruce, ca un om care nu poate 
pricepe de unde izvorăşte duioşia într-o inimă care, în asemenea 
împrejurări, semăna de obicei cu oţelul săbiei sale. 

În cele din urmă Beaumanoir rosti: 

— Domnişoară, dacă mila pe care o încerc pentru tine e cumva rodul 
vreunui şiretlic al artei tale nelegiuite, să ştii că vina ţi-e mare. Dar voi s-o 
socot mai degrabă un simțămînt firesc al inimii mele, care suferă văzînd că 
o făptură atît de gingaşă a ajuns o unealtă de pierzanie. Pocăieşte-te, fata 
mea, mărturiseşte-ţi vrăjitoriile, leapădă-te de credința ta mincinoasă, 
îmbrățişează simbolul acesta sfînt şi vei putea fu fericită în lumea asta şi în 
lumea cealaltă. În vreo mănăstire unde domneşte cea mai straşnică 
rînduială, vei avea vreme să te rogi şi să te pocăieşti cum se cuvine, iar de 
această pocăință n-o să-ţi pară rău niciodată. Fă aşa cum îți spun şi vei 
rămîne în viaţă. Căci ce a făcut oare pentru tine legea lui Moise ca să mori 
pentru ea? 

— E legea strămoşilor mei, răspunse Rebecca. Ea le-a fost dată în 
tunetele furtunii, pe Muntele Sinai, învăluit în nori şi flăcări. Dacă sînteţi cu 
adevărat creştini, credeți în legea asta voi înşivă, numai că pretindeţi că nu 
mai are preţ. Însă cei care mi-au fost dascăli nu m-au învăţat niciodată să 
cred că nu mai are preţ. 


— Să vină capelanul nostru şi să spună acestei îndărătnice 
necredincioase. .. tună Beaumanoir. 

Dar Rebecca îl întrerupse cu blîndeţe: 

— lertaţi-mă că vă întrerup. Sînt o biată fată care nu se pricepe să 
dovedească adevărurile credinţei sale, dar e în stare să moară pentru ele, 
dacă aceasta e voia Domnului. Vă rog să-mi dați voie să-mi aleg un 
apărător. 

— Daţi-mui mănuşa fetei, spuse Beaumanoir. Aha, urmă el, privind 
țesătura uşoară şi degetele subțiri ale mănuşii, iată un zălog cam firav 
pentru o judecată atît de cumplită! Vezi tu, Rebecca, pe cît se deosebeşte 
mănuşa asta subțire şi uşoară de grelele noastre mănuşi de oţel, pe atît se 
deosebeşte cauza ta de cea a templului, căci tu ai sfidat însuşi ordinul 
nostru. 

— Puneţi în cumpănă nevinovăția mea, răspunse Rebecca şi veți 
vedea că mănuşa de mătase va cîntări mai greu decît cea de fier. 

— Aşadar, tot nu vrei să-ţi mărturiseşti vina şi stărui în sfidarea ce 
ne-ai aruncat-o? 

— Da, stărui, înălțimea-voastră, răspunse Rebecca. 

— Bine, fie şi aşa, în numele cerului! grăi marele magistru. 
Dumnezeu va arăta de partea cui e dreptatea! 

— Amin, rostiră preceptorii din jurul său, iar întreaga adunare îi 
îngînă solemn, ca un ecou. 

— Fraților, spuse Beaumanoir, vă dați seama că am fi putut refuza 
acestei femei favoarea unei judecăţi cavalereşti, dar, deşi evreică şi prin 
urmare păgînă, e totuşi o străină lipsită de apărare, iar Domnului nu i-ar fi 
pe plac să vadă că ea ne cere ocrotirea legilor noastre blinde şi noi i-o 
tăgăduim. Mai mult decît atît, noi sîntem oşteni şi cavaleri, nu numai 
oameni ai bisericii şi ar fi ruşine pentru noi să nu primim, sub vreun cuvînt 
oarecare, lupta la care sîntem chemaţi. lată deci cum stau lucrurile. 
Rebecca, fiica lui Isaac din York, e învinuită prin numeroase şi bătătoare la 
ochi fapte de a fi folosit vrăji asupra persoanei unui nobil cavaler al 
sfîntului nostru ordin, iar ea cere ca nevinovăția să-l fie dovedită prin luptă. 
Fraților, pe cine socotiți că se cuvine să-l facem purtătorul zălogului de 
luptă şi să-l împuternicim totodată să se bată pentru cauza noastră? 

— Pe Brian de Bois-Guilbert, pe care treaba îl priveşte în primul rînd 
şi care, pe deasupra, ştie cel mai bine unde e adevărul în istoria asta, zise 
preceptorul de Goodalricke. 


— Dar dacă fratele nostru Brian se află încă sub înrîurirea unei vrăji? 
întrebă marele magistru. Spunem aceasta doar din prevedere, căci ştim că în 
sfîntul nostru ordin nu se află cavaler al cărui braţ să fie mai vrednic de a 
primi apărarea acestei cauze sau a oricărei alte cauze de seamă. 

— Luminăţia-ta, răspunse preceptorul de Goodalricke, nici o vrajă nu 
poate avea vreo înrîurire asupra unui cavaler care luptă pentru judecata 
Domnului. 

— Bine zici, frate, rosti marele magistru. Albert Malvoisin, dă-i acest 
zălog lui Brian de Bois-Guilbert. Apoi, adresîndu-se lui Bois-Guilbert, 
urmă: Frate, îți încredințăm cauza noastră şi-ţi cerem s-o aperi bărbăteşte, 
fără să ne îndoim că dreptatea va triumfa. lar tu, Rebecca, ia aminte: îţi dăm 
trei zile, începînd de azi, pentru a găsi un luptător. 

— E un răgaz prea scurt pentru ca o străină, care pe deasupra e şi de 
altă credinţă, să poată găsi un om dornic să lupte pentru cauza ei şi să-şi 
primejduiască viața şi onoarea împotriva unui cavaler cu faimă de oştean 
încercat. 

— Nu putem să ţi-l prelungim, răspunse marele magistru. Se cuvine 
ca lupta să se desfăşoare de faţă cu noi şi felurite pricini însemnate ne silesc 
să plecăm de aici peste patru zile. 

— Facă-se voia Domnului! zise Rebecca. Îmi pun toată nădejdea în 
cel pentru care clipa preţuieşte cît un veac întreg. 

— Adevărat ai grăit, tînără fată, rosti marele magistru. Dar noi ştim 
prea bine cine-şi poate lua înfăţişarea unui înger al luminii. Şi acum nu ne 
rămîne decît să alegem locul de luptă, care va fi la nevoie şi locul execuţiei. 
Unde este preceptorul acestui aşezămînt? 

Albert de Malvoisin, care ținea în mînă mănuşa Rebeccăi, îi spunea 
ceva lui Bois-Guilbert, cu multă însufleţire, dar pe şoptite. 

— Cum? făcu marele magistru. Nu vrea să primească zălogul? 

— O să-l primească, ba l-a şi primit, cuvioşia-ta, răspunse 
Malvoisin, ascunzînd mănuşa sub mantie. Cît despre locul de luptă, socot că 
cel mai potrivit ar fi Arena Sfintului Gheorghe, folosită de preceptoria 
noastră pentru exercițiile militare. 

— Foarte bine, încuviinţă marele magistru. Rebecca, în arena aceea 
va trebui să-ţi aduci apărătorul; dacă nu vei izbuti să-l găseşti, sau dacă 
apărătorul tău va fi înfrînt prin judecata Domnului, vei muri ca o vrăjitoare, 
potrivit osîndei hotărîte de noi. Hotărtrea aceasta să fie scrisă şi citită apoi 


cu glas tare, pentru ca nimeni să nu poată pretinde că n-a luat cunoştinţă de 
cuprinsul ei. 

Unul dintre capelani, care slujea ca diac, scrise hotărîrea într-un 
catastif uriaş, unde erau trecute dezbaterile cavalerilor templieri adunaţi în 
asemenea ocazii solemne. După ce isprăvi de scris, alt capelan citi cu glas 
tare sentinţa marelui magistru. lată cuprinsul acestei sentinţe, întocmită în 
franco-normandă: 

— "Evreica Rebecca, fiica lui Isaac din York, fund învinuită de 
vrăjitorie, de seducțiune şi de alte fărădelegi  săvirşite împotriva unui 
cavaler al preasfîntului Ordin al templului Sionului, tăgăduieşte faptele sus- 
amintite, susținînd că mărturiile depuse astăzi împotriva ei ar fi mincinoase, 
răuvoitoare şi lipsite de lealitate; de asemenea, nefiind în stare de a lupta ca 
însăşi pentru cauza ei, împricinata invocă dreptul de essoine!1&7 , cerînd să- 
şi dovedească nevinovăția printr-un apărător care să-şi facă în chip leal 
datoria, potrivit rînduielilor cavalereşti, cu armele pe care le va alege 
păstrătorul zălogului şi aceasta pe cheltuiala şi riscul împricinatei. Drept 
care, dînsa a şi dat zălogul, iar zălogul fiind înmînat nobilului senior şi 
cavaler Brian de Bois-Guilbert, membru al sfîntului Ordin al templului 
Sionului, acesta a fost desemnat să primească lupta, în numele ordinului său 
şi pentru sine însuşi, ca o victimă a fărădelegilor împricinatei. Drept care 
înalt-preasfinția-sa, puternicul senior Lucas, marchiz de Beaumanoir, a 
îngăduit sus-amintita chemare la luptă şi a acordat împricinatei dreptul de 
essoine, hotărînd ca lupta să aibă loc de astăzi în trei zile, pe terenul 
împrejmuit cunoscut sub numele de Arena Sfintului Gheorghe, aflat în 
apropierea preceptoriei din Templestowe. Marele magistru porunceşte ca 
împricinata să se înfățişeze acolo alături de apărătorul ei; în caz contrar, va 
fi osîndită la moarte pentru vrăjitorie şi seducțiune, iar apărătorul ei va fi 
proclamat laş. Nobilul senior şi preacuviosul părinte a hotărît ca lupta să 
aibă loc în prezenţa sa şi potrivit tuturor rînduielilor obişnuite în asemenea 
prilejuri. Fie ca Domnul să sprijine cauza cea dreaptă!" 

— Amin! rosti marele magistru şi cuvîntul acesta fu îngînat ca un 
ecou de toți cei din jurul său. 

Rebecca nu spuse nimic, ci, ridicînd privirile spre cer, rămase aşa 
cîteva clipe, cu mîinile împreunate pe piept. Apoi, cu sfiiciune, ea aminti 
marelui magistru că trebuia să-i dea putinţa de a se pune în legătură cu 
prietenii ei, spre a le aduce la cunoştinţă situația în care se afla, astfel încît 
aceştia să poată găsi un apărător dornic să lupte în numele ei. 


— Cererea ta e îndreptățită, îi răspunse marele magistru. Alege-ţi un 
sol în care poţi avea încredere, iar el îţi va aduce veştile chiar în chilia unde 
eşti închisă. 

— Oameni buni, strigă Rebecca, se află printre voi vreunul care, fie 
de dragul dreptății, fie de dragul unei răsplăți bogate, să dorească a duce 
solia unei ființe nenorocite? 

Toţi oamenii din sală rămaseră tăcuţi, socotind că ar fi fost primejdios 
pentru ei să arate, în prezența marelui magistru, vreun interes față de 
prizoniera defăimată, interes care ar fi putut atrage asupră-le bănuiala de 
filo-semitism. Nici măcar făgăduiala unei recompense şi cu atît mai puţin 
simţămîntul milei nu puteau învinge aceste temeri. Rebecca rămase cîteva 
clipe pradă unei frămîntări de nedescris, apoi izbucni: 

— Este oare cu putință să fiu lipsită de singura portiță de scăpare ce 
mi-a mai rămas din pricină că în această Anglie nu se găseşte nimeni în 
stare să facă o faptă bună, ce n-ar fi refuzată nici măcar celui mai înrăit 
criminal? 

În cele din urmă, Higg, fiul lui Snell, se hotărî să-i răspundă: 

— Sînt un biet olog neputincios, dar dacă mă mai pot mişca cît mă 
mişc, asta o datorez îngrijirii ei miloase îți voi duce sola, zise el, 
adresîndu-se Rebeccăi, pe cît mă vor ţine picioarele şi aş fi fericit ca acestea 
să fie îndeajuns de sprintene pentru a îndrepta răul pricinuit de gura mea. 
Căci, vai, cînd ţi-am lăudat mila, nu mi-a trecut prin gînd că în felul ăsta îţi 
primejduiesc viața! 

— Dumnezeu hotărăşte totul, spuse Rebecca. El poate pune capăt 
captivității iudeilor chiar prin mijlocirea celei mai neputincioase unelte. 
Pentru a duce solia lor, melcul e tot atît de iute ca şi şoimul. Caută-l pe 
Isaac din York, iată nişte bani pentru cal şi călăreț şi dă-i misiva asta. Nu 
ştiu dacă sînt însuflețită de un duh al cerului, dar sînt încredinţată că nu voi 
muri astfel şi că se va găsi un luptător să mă apere. Drum bun! De graba ta 
atîrnă viața sau moartea mea. 

Țăranul luă misiva, care cuprindea doar cîteva rînduri scrise în 
ebraică. Mulţi dintre cei din sală încercară să-l înduplece să nu se atingă de 
o misivă atît de necurată, dar Higg era hotărît să-şi slujească binefăcătoarea: 

— Mi-a mîntuit trupul şi sînt încredinţat că nu-mi vrea pieirea 
sufletului, le răspunse el. Şi adăugă apoi: Mă duc la vecinul meu Buthan să- 
mi împrumute calul. E un cal bun, cu care nădăjduiesc s-ajung degrabă la 
York, de-om avea şi eu şi dobitocul, putere. 


Din fericire, însă, nu trebui să bată atîta drum, căci cam la un sfert de 
milă de poarta preceptoriei întîlni doi călăreți, pe care-i recunoscu lesne 
drept evrei, după straie şi după uriaşele lor tichii galbene; apropiindu-se şi 
mai mult, văzu că unul din ei era fostul său stăpîn, Isaac din York. Celălalt 
era rabinul Ben Samuel. Cînd aflaseră că marele magistru convocase un 
conciliu pentru judecarea unei vrăjitoare, amîndoi îşi luaseră inima în dinți 
ŞI veniseră pînă acolo — mai departe n-ar fi cutezat să meargă. 

— Frate Ben Samuel, spunea Isac, mi-e sufletul tulburat şi nu ştiu de 
ce. Învinuirea asta de vrăjitorie e adeseori folosită ca paravan pentru 
ticăloasele uneltiri urzite împotriva neamului nostru. 

— Linişteşte-te, frate, îi răspunse învățatul. Ai destule mijloace ca să 
cumperi de la nazariteni libertatea fiicei tale: pofta de bani stăpîneşte 
sufletele sălbatice ale acestor nemernici tot astfel cum duhurile rele erau, 
zice-se, la cheremul peceții regelui Solomon. Dar ce o fi cu ologul acela 
nenorocit care se-a-propie de noi? Te pomeneşti că vrea să stea de vorbă cu 
mine? Prietene, urmă el, adresîndu-se lui Higg, fiul lui Snell, dacă-ţi pot da 
ajutor cu ştiinţa mea, ţi-l voi da, dar să ştii că nu dau nici un sfanţ acelora 
care cerşesc la drumul mare. Pleacă de aici! Ce, i-au damblagit picioarele? 
Atunci fă bine şi munceşte cu braţele ca să-ţi cîştigi pîinea, căci chiar dacă 
nu eşti bun de poştaş, de cioban, de ostaş sau de slugă la stăpîn zorit, îţi mai 
rămîn atitea alte îndeletniciri. Dar ce ai, frate? spuse el, întrerupîndu-şi 
predica şi adresîndu-se lui Isaac. 

Acesta aruncase doar o privire asupra misivei ce i-o înmînase Higg şi 
cu un geamăt adînc, căzuse pe catirul său ca un muribund, rămînînd cîteva 
clipe în nesimţire. 

Îngrijorat, rabinul se grăbi să descalece şi să-i aplice tovarăşului său 
tratamentul ce-l socotea necesar pentru a-l readuce la viaţă. El scoase din 
buzunar o lanţetă şi se pregătea tocmai să-i ia sînge, cînd deodată prietenul 
său îşi veni în fire, însă numai pentru a-şi smulge tichia de pe cap şi a-şi 
arunca tărînă pe păru-i cărunt. Doctorul crezu mai întîi că era vorba de un 
acces de demență şi de aceea începu din nou să-şi pregătească 
instrumentele, dar Isaac îl convinse curînd că greşise diagnosticul: 

— Fiică a durerii mele, exclamă el, ar fi trebuit să porți numele de 
Benoni, nu de Rebecca! De ce mi-e dat ca moartea ta să mă bage în 
mormiînt şi să-l blestem la bătrîneţe pe Dumnezeu de atîta amărăciune? 

— Frate, spuse învățatul, din cale-afară de uimit, oare eşti un 
adevărat evreu de rosteşti asemenea vorbe? Nădăjduiesc că fiica ta e încă în 


viaţă. 

— E în viaţă, răspunse Isaac, dar e ca Daniel în groapa cu lei, da, ca 
Daniel, căruia 1 se spunea şi Belteshazzar. E prizoniera acestor fu ai lui 
Belial, care au s-o chinuie cu cruzime, fără să-i cruţe nici tinereţea, nici 
frumuseţea! Ah, era ca o cunună de lauri verzi pe fruntea mea încărunțită! 
Şi are să se veştejească într-o singură noapte, ca fructul lui Iona! Copila 
dragostei mele! Mîngîierea bătrîneților mele! Ah, Rebecca, fiică a Raşelei! 
Beznele morţii te învăluie! 

— Dar citeşte misiva, îl îndemnă învățatul. Poate că vom mai fi în 
stare să găsim o cale de salvare. 

— Citeşte tu, frate, îl rugă Isaac, căci ochii mei sînt ca o fîntînă de 
lacrimi. 

Învăţatul citi următoarele rînduri, în limba ebraică: 

— "Către Isaac, fiul lui Adonikam, cunoscut de creştini sub numele 
de Isaac din York, pacea şi binecuvîntarea făgăduinţei reverse-se asupră-ți! 
Tată, sînt osîndită să mor pentru o vină necunoscută sufletului meu, anume 
pentru vrăjitorie. Tată, dacă se va găsi un om viteaz să lupte pentru mine de 
azi în trei zile, cu spada şi lancea, în arena din Templestowe, potrivit 
obiceiului nazaritenilor, poate că dumnezeul străbunilor noştri îi va da tăria 
să apere pe nevinovata lipsită de apărare. Dacă acest lucru va fi cu 
neputinţă, fecioarele Israelului să mă plîngă ca pe o moartă, ca pe o ciută 
ucisă de vînător, ca pe o floare retezată de coasa cosaşului. Vezi, aşadar, ce 
poți face şi dacă poate fi găsită o scăpare. Cunosc un războinic nazaritean 
care ar putea într-adevăr să ridice armele în apărarea mea; e vorba de însuşi 
Wilfred, fiul lui Cedric, cunoscut de creştini sub numele de Ivanhoe. Deşi s- 
ar putea ca el să nu fie încă în stare a îndura povara armurii sale, dă-i totuşi 
de veste, căci el are trecere printre puternicii neamului său şi întrucît mi-a 
fost tovarăş de captivitate, va găsi, poate, pe cineva ca să lupte pentru cauza 
mea. Şi să-i spui lui, chiar lui, lui Wilfred, fiul lui Cedric, că Rebecca, fie că 
va trăi, fie că va muri, nu s-a făcut cîtuşi de puţin vinovată de fărădelegile 
ce 1 se aruncă în spinare. lar dacă Domnul va voi să te lipsească de fiica ta, 
nu mai zăbovi în această ţară a vărsării de sînge şi a cruzimilor, ci pleacă la 
Cordova, unde fratele tău trăieşte liniştit, la umbra tronului lui Boabdil 
Sarazinul; căci cruzimile săvîrşite de mauri împotriva seminției lui Iacob, 
nu sînt atît de groaznice ca acelea ale nazaritenilor din Anglia." 

Isaac ascultă destul de liniştit cuprinsul acestei scrisori, dar după 
aceea începu din nou să se zbuciume şi să-şi frîngă mîinile, rupîndu-şi 


hainele de pe el, punîndu-şi ţărînă pe cap şi dînd glas durerii sale, întocmai 
ca un oriental: 

— Fiica mea, copila, mea, carne din carnea mea, sînge din sîngele 
meu! 


— Nu-ţi pierde curajul, îi zise învățatul, căci durerea asta nu duce la 
nimic. Vino-ţi în fire şi caută-l degrabă pe acest Wilfred, fiul lui Cedric. S- 
ar putea ca el să te ajute cu un sfat sau chiar cu puterea braţului său; căci 
tînărul acesta este favoritul lui Richard, pe care nazaritenii îl numesc Inimă- 
de-Leu şi despre care se zvoneşte din ce în ce mai stăruitor că s-ar fi 
reîntors în ţară. S-ar putea ca tînărul să capete din partea lui o scrisoare 
pecetluită, cu poruncă dată acestor oameni sîngeroşi, care necinstesc 
templul al cărui nume îl poartă, de a pune capăt ticăloşiei ce-o pregătesc. 

— Am să mă duc să-l caut, spuse Isaac, căci e un tînăr cumsecade, 
căruia i-e milă de surghiuniții tribului lui Iacob. Numai că din păcate nu 
poate purta armură şi mă întreb care alt creştin va dori să se bată pentru 
asupriții Sionului? 

— Văd că vorbeşti ca unul care nu-i cunoaşte pe creştini, răspunse 
învățatul. Cu aur le poţi cumpăra vitejia, după cum cu aur îți cumperi şi 
liniştea. Nu-ţi pierde curajul şi du-te de-l caută pe acest Wilfred de Ivanhoe. 
Am să fac la rîndu-mi tot ce pot, căci ar fi un mare păcat să te părăsesc în 
această năpastă. Am să mă duc în cetatea Yorkului, unde s-au adunat o 
sumedenie de războinici şi de oameni puternici şi fu sigur c-am să găsesc 
printre ei unul care să vrea să se bată pentru fiica ta, căci aurul este 
dumnezeul lor, iar pentru bani şi-ar amaneta şi viaţa şi pămînturile. Dar, 
frate dragă, ai să îndeplineşti făgăduielile pe care-am să le fac în numele 
tău? 

— Fireşte, frate, răspunse Isaac. Binecuvîntat fie cerul care mi-a 
trimis un asemenea sprijin în nenorocire! Ai grijă numai să nu le făgăduieşti 
de la început tot ce vor, căci vei vedea că neamul lor afurisit are obiceiul să- 
ți ceară toată mîna, ca pînă la urmă să se mulţumească şi c-un deget. De 
altfel, fă cum vrei, căci nenorocirea asta m-a tulburat cu totul şi la ce mi-ar 
mai folosi aurul dacă copilul dragostei mele ar pieri? 

— Drum bun şi să ţi se împlinească toate dorinţele inimii! spuse 
învățatul. Cei doi prieteni se îmbrățişară şi porniră fiecare pe drumul său. 
Țăranul olog îi urmări cîtva timp cu privirea, spunîndu-şi: "Cîinii ăştia de 
jidovi! Se uită la mine cît s-ar uita la un rob sau la un turc, sau chiar la un 
pîrlit de jidov! Ar fi putut să-mi arunce măcar un gologan, doi, acolo. Doar 
nu eram dator să le aduc misiva asta spurcată, punîndu-mă în primejdie de a 
fi eu însumi vrăjit, aşa cum multă lume mi-a zis. Ce mă încălzeşte pe mine 
că fata mi-a dat un bănuţ de aur dacă o să mă mustre popa la spovedanie în 
zilele de Paşti şi dacă o să mă silească să-i dau de două ori pe atît ca să mă 


pun bine cu el? Şi-apoi, colac peste pupăză, ce mă fac dacă toată viaţa 
lumea o să-mi zică «poştaşul jidovilony? Zău, cred că-mi făcuse farmece de- 
a binelea cînd m-am apropiat de ea! Ei, dar aşa au pățit-o toţi cei ce s-au 
apropiat vreodată de ea, fie ei jidovi sau creştini; nimeni n-ar avea tăria să i 
se împotrivească; dacă-ţi cere ceva, s-a isprăvit! Uite şi acum, cînd stau să 
mă gîndesc, zău dacă nu mi-aş da şi dugheana şi sculele, ca să-i scap viaţa!" 


CAPITOLUL XXXIX 


"O, fata mea, aşa neinduplecată şi rece cum eşti, 
Mi-e inima la fel de mindră ca şi a ta. " 
Seward:18.. 


În amurgul zilei aşa-zisei ei "judecăți", Rebecca auzi o bătaie uşoară 
în uşa încăperii unde era închisă. Cufundată în rugăciunile de seară, după 
datina neamului ei, fata nu dădu atenție faptului; rugăciunile se încheiau cu 
un imn pe care ne-am încumetat a-l tălmăci astfel: 

"Cind Israel, poporu-ales. 

Ieşit-a din robie, drumul 

Să i-l arate a purces 

Chiar dumnezeul lui, străbunul. 

Un stilp de foc se înălța, 

Stirnind în drumul lui uimirea. 

Nisipu-ncins îi oglindea 

în timpul nopții strălucirea. 

Cu trimbiţe si tobe mari 

Se însoțea un imn de slavă. 

Războinici, fete, cărturari 

îl înălțau, cu voce gravă. 

Azi nu mai Sint minuni. Vitat, 

Evreu-n lume rătăceşte, 

Strămoșii lui nu te-au urmat, 

Azi nimeni nu-i călăuzeşte. 


Chiar nevăzut, tu totuşi eşti. 
Cind se va lumina în zare, 

Tu ca un văl să ne fereşti 

De raza cea înșelătoare. 

Iar cînd ne va împresura 

O noapte-adincă şi haină. 

Pe calea noastră-atit de grea. 
Fii tu o rază de lumină! 

Vai, harfele ne-au fost rămas 
La Vavilon. ca să petreacă 
Tiranii. Tobele n-au glas, 

Iar trimbițele-au prins să tacă. 
Dar tu ai zis: «Un miel ucis 
Nu-i jertfă bună pentru mine. 
Smerenia inimii, ai zis, 

E jertfa ce mi se cuvine. "» 


Cînd ultimele acorduri ale imnului religios cîntat de Rebecca se 
stinseră, bătăile în uşă se făcură din nou auzite. 

— Intră, dacă eşti prieten, spuse Rebecca. Iar dacă eşti duşman, nu 
am cum să te împiedic să intri. 

— Voi fi prieten sau duşman, după cum va hotărî această convorbire, 
Rebecca, zise Brian de Bois-Guilbert, păşind în încăpere. 

Tulburată de vederea acestui om, a cărui patimă nesăbuită o socotea a 
fi pricina nenorocirilor ei, Rebecca se dădu înapoi prevăzătoare, dar fără 
teamă, oprindu-se în cel mai depărtat colţ al încăperii, ca şi cum ar ti vrut să 
se retragă cît mai mult, hotărită fiind să se împotrivească şi să se apere 
atunci cînd retragerea ar fi devenit cu neputinţă. După aerul ei hotărît, dar 
nu sfidător, se vedea că vrea să evite un atac, dar că în acelaşi timp e gata 
să-l respingă, cu toată dîrzenia de care era în stare. 

— N-ai nici un motiv să te temi de mine, Rebecca, zise templierul. 
Sau, mai bine spus, deocamdată nu ai nici un motiv să te temi. 

— Nu mă tem de dumneata, cavalere, credinţa mea e puternică, de 
aceea nu mă tem, răspunse Rebecca, deşi răsuflarea ei întretăiată părea o 
tăgadă a acestor cuvinte eroice. 

— N-ai de ce să te temi, repetă cu gravitate Bois-Guilbert. De 
încercările mele nebuneşti de a te cuceri n-ai de ce să te mai temi acum. 


Dacă ai striga, te-ar auzi nişte paznici asupra cărora nu am nici o putere. 
Misiunea lor este să te ducă la moarte, Rebecca, însă nu vor lăsa pe nimeni 
să-ți facă vreun rău, nici măcar pe mine, dacă nebunia mea — căci e curată 
nebunie — m-ar împinge atît de departe. 

— Cerul fie lăudat! exclamă evreica. În acest lăcaş al fărădelegilor, 
moartea mă sperie cel mai puțin. 

— Da, rosti templierul, gîndul morţii e lesne primit de o minte 
îndrăzneață, cînd drumul către moarte e scurt şi fără stavile. O lovitură de 
lance sau de spadă n-ar însemna prea mult pentru mine, iar ție nu ti-ar fi 
teamă să te arunci de pe un meterez înalt sau să-ți faci seama cu un pumnal. 
Şi tu şi eu ne temem mai degrabă de ceea ce socotim, fiecare în felul său, că 
ar fi o dezonoare. Ascultă, Rebecca, poate că simţul onoarei e la fel de 
fantastic la amindoi, dar şi unul şi altul ştim deopotrivă să murim pentru 
această onoare. 

— Om nefericit, spuse Rebecca. Oare eşti osîndit să-ți primejduieşti 
viaţa, pentru nişte principii a căror temeinicie mintea ta sănătoasă nu o 
recunoaşte? Asta înseamnă să renunţ la tot ce-i mai scump de dragul unei 
amăgiri. Nu-ţi închipui însă că acelaşi lucru se întîmplă şi cu mine. 
Hotărirea ta se poate schimba, fiind purtată de valurile sălbatice şi 
capricioase ale părerilor omeneşti, pe cînd a mea e înfiptă în stînca 
neclintită a vremurilor. 

— Taci, fata mea, zise templierul. Asemenea vorbe nu ajută la nimic 
acum. Eşti osîndită să mori, nu de moartea grabnică şi uşoară la care 
visează nenorocirea şi pe care o caută deznădejdea, ci de o moarte înceată, 
prelungită şi chinuitoare. E moartea pe care diavolii aceştia fanatici o 
socotesc cea mai potrivită cu aşa-zisa ta crimă. 

— Şi dacă aceasta mi-e soarta, oare cui i-o datorez? întrebă Rebecca. 
Fără îndoială că numai aceluia care, în egoismul lui barbar, m-a tîrît pîn-aici 
şi care încearcă acum, într-un scop necunoscut mie, să mă sperie cu soarta 
nenorocită pe care el însuşi mi-a pregătit-o. 

— Nu-ţi închipui că am urmărit anume aceasta, zise templierul. Te-aş 
ocroti şi acum cu pieptul meu împotriva oricărei primejdii cu aceeaşi rîvnă 
cu care te-am apărat de săgețile care altminteri ţi-ar fi străpuns trupul. 

— Dacă ai fi urmărit să aperi în chip cinstit o ființă nevinovată, ţi-aş 
fi mul-, țumit pentru această rîvnă, dar ai căutat de atîtea ori să-ți faci din 
asta un merit, încît îți spun că, păstrată cu preţul pe care mi-l ceri dumneata, 
viața n-ar mai însemna nimic pentru mine. 


— Ajunge cu mustrările, Rebecca, spuse templierul. Am şi aşa 
temeiuri să fiu supărat, nu pot îndura şi dojana aceasta. 

— Atunci, spune-mi ce urmăreşti, cavalere? întrebă evreica. Fii scurt. 
Dacă ai venit cu alt gînd decît acela de a vedea nenorocirea pe care ai 
pricinuit-o, mărturiseşte-o. Şi apoi lasă-mă singură, te rog. Trecerea de la 
viaţă la veşnicie e scurtă, dar înfricoşătoare şi nu-mi mai rămîn decît puţine 
clipe spre a mă pregăti pentru această trecere. 

— Rebecca, văd că stărui să mă învinovăţeşti de o nenorocire pe care 
aş fi vrut din tot sufletul să o fi preîntîmpinat. 

— Cavalere, răspunse Rebecca, aş vrea să te crut de mustrările mele, 
dar din păcate e limpede că moartea mea se datorește patimii dumitale 
deşănţate. 

— Greşeşti, greşeşti învinuindu-mă de un lucru pe care nu l-am putut 
nici prevedea şi nici împiedica, spuse pripit templierul. Puteam eu oare să 
ghicesc sosirea neaşteptată a acestui moşneag, pe care cîteva scăpărări de 
vitejie fanatică şi laudele aduse de nişte proşti vieţii sale stupide de ascet l- 
au ridicat deocamdată cu mult deasupra meritelor sale, deasupra bunului- 
simţ, deasupra mea şi deasupra sutelor de cavaleri ai ordinului nostru, care, 
cu toate acestea, gîndesc şi simt ca nişte oameni liberi de prejudecățile 
prosteşti şi fantastice pe care se întemeiază părerile şi faptele acestui om? 

— ȘI totuşi, răspunse Rebecca, ai luat loc alături de cei care m-au 
judecat pe mine, o ființă nevinovată, a cărei nevinovăție o cunoşteai prea 
bine şi ai fost părtaş la condamnarea mea. Mai mult, dacă am înţeles bine, 
dumneata însuţi vei fi acela care va trebui să întărească prin puterea armelor 
această osîndă şi să-mi consfinţească pedeapsa. 

— Răbdare, fata mea, zise templierul. Nici un neam nu ştie mai bine 
ca neamul tău să aştepte şi să-şi îndrepte astfel barca, încît să tragă folos 
chiar şi din vînturile potrivnice. 

— Blestemat fie ceasul în care neamul lui Israel a învăţat această 
artă! izbucni Rebecca. Dar vrăjmăşia frînge inima tot astfel cum focul 
frînge oţelul îndărătnic, iar oamenii care nu mai sînt stăpîni pe propria lor 
soartă şi au încetat să fie cetăţenii unei ţări libere şi neatîrnate sînt nevoiţi să 
se umilească în faţa unor străini. Acesta e blestemul nostru, cavalere, un 
blestem pe care îl merităm, fireşte, prin păcatele noastre şi cele ale 
strămoşilor noştri. Dar voi, voi, care vă preamăriți libertatea ca pe un drept 
dobîndit din naştere, sînteţi şi mai de plins cînd vă înjosiţi supunîndu-vă 
prejudecăților altora şi călcîndu-vă în picioare propriile voastre convingeri! 


— Cuvintele-ţi sînt pline de amărăciune, Rebecca, spuse Bois- 
Guilbert, păşind tulburat prin încăpere. Dar n-am venit aici pentru a face 
schimb de mustrări. Află că Bois-Guilbert nu se pleacă în faţa nici unui 
muritor, cu toate că împrejurările îl pot sili să-şi schimbe gîndul pentru cîtva 
timp. Voința lui e ca izvorul de munte: acesta poate fi abătut puţină vreme 
din drumul lui de o stîncă, dar în cele din urmă tot îşi găseşte calea spre 
ocean. Misiva aceea, care te sfătuia să ceri un apărător, de unde crezi că ţi-a 
venit, dacă nu de la Bois-Guilbert? La cine altul ai fi putut trezi un 
asemenea interes? 

— Un scurt răgaz în faţa morții apropiate şi care-mi va fi de puţin 
folos, asta e tot ce ai putut face pentru o ființă asupra căreia ai grămădit atîta 
suferință şi pe care ai adus-o aproape de mormînt? 

— Nu, fata mea, gîndul meu nu s-a oprit aici. De nu s-ar fi amestecat 
boşorogul acela fanatic şi neghiobul de Goodalricke, care, deşi templier se 
preface că gîndeşte şi judecă la fel ca toți oamenii, rolul de apărător ar fi 
revenit nu unui preceptor, ci unui membru de rînd al ordinului. Dacă 
lucrurile s-ar fi întîmplat astfel, aveam de gînd să fiu eu însumi apărătorul 
tău; la chemarea goarnei, aş fi apărut în arenă sub înfăţişarea unui cavaler 
rătăcitor, în căutare de aventuri şi dornic să-şi arate puterea lăncii şi a 
scutului. Atunci, Beaumanoir ar fi putut alege nu unul, ci doi sau trei din 
confrații mei şi nu mă îndoiesc că 1-aş fi azvirlit pe toți din şa cu lancea 
mea. În felul acesta, Rebecca, nevinovăția ta ar fi fost dovedită, iar eu aş fi 
aşteptat cu încredere răsplata recunoştinţei tale pentru victoria dobîndită. 

— Cavalere, răspunse Rebecca, toate astea sînt laude deşarte; te 
grozăveşti cu ce-ai fi putut face, dacă n-ai fi găsit cu cale să procedezi cu 
totul altfel. Ai primit mănuşa mea, iar apărătorul meu — dacă o fiinţă atît de 
deznădăjduită poate găsi unul — va trebui să-şi încrucişeze lancea cu a 
dumitale în arenă. Şi după toate astea mai cutezi să te dai drept prietenul şi 
ocrotitorul meu? 

— Da, voi fi prietenul şi ocrotitorul tău, rosti templerul cu glas 
solemn. Dar ia seama cît de gravă, mai bine zis cît de sigură e primejdia 
dezonoarei la care mă expun astfel. De aceea nu privi cu ochi răi faptul că-ţi 
pun anumite condiții înainte de a jertfi tot ce-am avut mai scump pînă acum 
pentru a salva viaţa unei evreice. 

— Vorbeşte, nu te înţeleg, Rebecca. 

— Ei bine, voi vorbi deschis, ca un om care se spovedeşte unui 
duhovnic. Rebecca, dacă nu m-aş înfățişa în arenă, mi-aş pierde rangul şi 


faima, precum şi ceea ce pentru mine e ca aerul, mi-aş pierde anume stima 
fraților mei şi nădejdea de a fi într-o bună zi învestit cu suprema autoritate, 
de care se bucură astăzi fanaticul moşneag Lucas de Beaumanoir, dar căreia 
1-aş da o cu totul altă întrebuințare. Aceasta ar fi soarta ce m-ar aştepta dacă 
nu m-aş înfăţişa în arenă ca să lupt împotriva cauzei tale. Blestemat fie acel 
Goodalricke, care mi-a întins o asemenea capcană! Şi de două ori blestemat 
fie Albert de Malvoisin, care m-a făcut să-mi schimb hotărîrea de a azvirli 
mănuşa în obrazul bătrînului bigot care-a fost în stare să asculte nişte 
învinuiri atît de absurde, aduse unei făpturi atît de nobile la suflet şi atît de 
încîntătoare la chip. 

— Ce rost mai are acum această vorbărie linguşitoare? întrebă 
Rebecca. Dumneata ai ales între vărsarea sîngelui unei femei nevinovate şi 
primejduirea rangului şi ambițiilor dumitale pămînteşti. Ce rost are să mai 
vorbim despre asta? Alegerea dumitale a fost făcută. 

— Nu, Rebecca, răspunse cavalerul cu un glas mai blînd, apropiindu- 
se de ea. Alegerea mea nu a fost făcută, ba, mai mult, această alegere atîrnă 
de tine. Dacă mă înfățişez în arenă, trebuie să-mi păstrez neştirbită faima şi 
dacă fac acest lucru, fie că vei avea sau nu vei avea un apărător, vei muri 
arsă pe rug, căci nu s-a născut încă acel cavaler care să se măsoare cu mine 
de la egal la egal sau să mă învingă, afară doar de Richard Inimă-de-Leu şi 
de Ivanhoe, favoritul său. După cum bine ştii, acum Ivanhoe nu e în stare să 
poarte armură, iar Richard lîncezeşte într-o temniţă, departe de țară. Iată de 
ce, dacă mă înfățişez, vei muri, chiar dacă farmecele tale vor îndemna pe 
vreun tînăr înflăcărat să păşească în arenă ca să te apere. 

— Dar ce rost are să-mi spui toate astea de atîtea ori? întrebă 
Rebecca. 

— Are rost, căci trebuie să-ți cunoşti soarta sub toate feţele, răspunse 
templierul. 

— Bine, fie, întoarce foaia şi lasă-mă să văd cealaltă față a ei, spuse 
evreica. 

— Dacă mă înfăţişez în arena fatală, vei muri de o moarte înceată şi 
cruntă, în chinuri despre care se zice că sînt hărăzite păcătoşilor în lumea de 
apoi. Dar dacă nu mă înfățişez, atunci voi fi un cavaler degradat şi 
dezonorat, învinuit de vrăjitorie şi de legături cu necredincioşii; numele 
ilustru ce-l port şi căruia i-am dat o strălucire şi mai mare va ajunge un 
nume de ocară, huiduit de toţi. Mi-aş pierde faima, onoarea şi perspectiva 
unei măriri la care ajung cu greu chiar împărații; mi-aş jertfi ambițiile şi 


planurile înalte cît munţii despre care păgînii spuneau că proptesc bolta şi 
totuşi, Rebecca, adăugă el, aruncîndu-se la picioarele ei şi totuşi voi jertfi 
această măreție, voi renunța la glorie, voi abdica de Ia această putere chiar 
acum, cînd o simt pe jumătate în mîinile mele, dacă vei spune: "Bois- 
Guilbert, inima mea te primeşte”. 

— Nu te gîndi la asemenea prostii, cavalere, ci du-te mai degrabă la 
regent, la regina mamă, la prinţul loan; ei se vor împotrivi hotărîrii marelui 
magistru dacă ţin la onoarea coroanei engleze. În felul acesta mă vei ocroti 
fără a jertfi nimic şi fără a-mi cere o răsplată sub un cuvînt sau altul. 

— Cu oamenii aceştia nu am nimic de-a face, urmă el, agăţindu-se de 
pulpana rochiei ei. Cu tine vorbesc acum. Ce te poate îndupleca să-ți 
schimbi hotărîrea? Gîndeşte-te chiar dacă aş fi un demon, tot ar trebui să mă 
preferi morții, căci moartea, numai ea, e rivalul meu. 

— Nu sînt în stare să cîntăresc acum care din aceste două rele e mai 
groaznică, spuse Rebecca, temîndu-se să-l ațîte pe aprigul cavaler, dar 
hotărîtă în acelaşi timp să-l respingă, fără să-i lase nici o iluzie în această 
privință. Fu bărbat, fii creştin. Dacă într-adevăr credinţa duniitale te învaţă 
să nutreşti acea milă pe care mai degrabă vorbele decît faptele voastre o 
vădesc, scapă-mă de această moarte îngrozitoare, fără a-mi cere o răsplată 
care ti-ar preface mărinimia într-un tîrg josnic. 

— Nu, Rebecca! izbucni trufaşul templier, sărind în picioare. În felul 
acesta nu mă vei sili să-mi schimb gîndul. Dacă renunţ la faima mea de azi 
şi la ambițiile mele de mîine, o fac de dragul tău şi de aceea vom rugi 
împreună. Ascultă-mă, Rebecca, urmă el, îndulcindu-şi glasul, Anglia, 
Europa nu sînt lumea toată. Ni se deschid în faţă atîtea tărîmuri, care sînt 
destul de mari chiar pentru ambițiile mele. Vom pleca în Palestina, unde se 
află marchizul Conrade de Montserrat, prietenul meu, un prieten la fel de 
lipsit, ca şi mine, de prejudecățile şi superstiţiile ce ne înlănţuie minţile, 
libere din născare; ne vom alia mai degrabă cu Saladin decît să îndurăm 
batjocura bigoţilor pe care-i dispreţuim. Am să deschid noi căi spre măreție, 
urmă el, străbătînd din nou încăperea cu paşi grăbiţi. Europa va răsuna de 
paşii puternici ai aceluia pe care ea l-a alungat de lîngă fiii ei. Nici măcar 
milioanele de oameni pe care cruciații îi trimit la măcel n-ar putea face atita 
pentru apărarea Palestinei; iataganele a mii şi mii de sarazini n-ar fi în stare 
să deschidă în acea ţară, pentru care se bat noroadele, o cale atît de largă ca 
aceea pe care-o vor deschide puterea şi iscusința mea şi a fraților, care, în 
ciuda fanaticului bătrîn, mă vor urma la bine, ca şi la rău. Iar tu, Rebecca, 


vei fi o regină, pe Muntele Cîrmei ne vom înălța tronul, iar eu voi schimba 
pentru un sceptru îndelung visatul toiag! 

— Toate acestea sînt vise deşarte, năluciri ale nopţii, zise Rebecca. 
Dar chiar dacă ar fi aievea, tot nu m-ar clinti din hotărîrea mea. Ajunge să-ți 
spun că niciodată n-aş împărți cu dumneata puterea pe care ai dobîndit-o; 
află de asemenea că nu ţin atît de puţin la credință şi la ţara asta pentru a 
putea prețui pe acela care doreşte să le schimbe, lepădîndu-se de ordinul al 
cărui membru s-a jurat să fie, ca să-şi astîmpere patima nesăbuită ce i-o 
trezeşte fiica unui alt popor. Cavalere, nu-mi pune libertatea la mezat, nu 
vinde o faptă mărinimoasă, apără-i pe oropsiţi de dragul milei şi nu pentru 
un folos egoist. Du-te degrabă la tronul Angliei. Richard va asculta 
rugămintea mea de a mă salva din ghearele acestor oameni fără suflet. 

— Niciodată nu voi face una ca asta, Rebecca! strigă templierul cu 
trufie. Dacă mă lepăd de ordinul meu, o fac numai pentru tine. Dacă îmi 
refuzi dragostea, ambiția nu mă va părăsi. Nu voi să fiu înşelat de oricine. 
Să mă plec în faţa lui Richard? Să cer un hatîr acestei inimi trufaşe? 
Niciodată, Rebecca, nu voi pune la picioarele sale, prin mine, Ordinul 
templului. Pot părăsi ordinul, însă nu vreau să-l înjosesc şi nu-l voi trăda 
niciodată! 

— Dumnezeu să mă ajute, căci în sprijinul oamenilor văd că e 
aproape cu neputinţă să nădăjduiesc... oftă Rebecca. 

— E adevărat, căci mîndră cum eşti, ţi-ai găsit în mine perechea, 
răspunse templierul. Dacă intru cu lancea în arenă, poți fi sigură că nici un 
gînd omenesc nu mă va opri să-mi arăt puterea. Gîndeşte-te la soarta care te 
aşteaptă; vei muri de groaznica moarte a celui din urmă dintre criminali, te 
vei mistui pe un rug, te vei destrăma în părticelele care alcătuiesc în chip 
atît de tainic ciudatele noastre făpturi; nimic nu va rămîne din acest trup 
grațios, ca să putem spune: A fost un om viu! Rebecca, inima unei femei nu 
e făcută să îndure o asemenea primejdie. Te vei supune poruncii inimii 
mele. 

-— Bois-Guilbert, răspunse evreica, nu cunoşti inima femeii sau ai 
cunoscut pînă acum doar inimile unor femei lipsite de cele mai bune 
simţăminte. Mîndrule templier, află de la mine că în cele mai sîngeroase 
bătălu pe care le-ai purtat n-ai fost niciodată mai curajos decît o femeie 
căreia dragostea sau datoria îi poruncesc să sufere. Sînt eu însămi femeie, 
crescută cu dragoste, temătoare din fire şi neobişnuită să sufere şi totuşi, 
cînd vom intra în arena aceea fatală, dumneata ca să te lupi, iar eu ca să 


sufăr, sînt sigură că voi fi mai curajoasă decît dumneata. Adio, nu voi mai 
schimba „cu dumneata nici o vorbă, e în zadar. Timpul ce-i mai rămîne de 
trăit pe pămînt fiicei lui Iacob cată să fie altfel cheltuit; trebuie să-l caut pe 
acela care, deşi îşi ascunde faţa de poporul său, îşi pleacă totdeauna urechea 
la strigătele acelora care îl caută cu adevărat, cu inima deschisă. 

— Aşadar, ne despărțim în felul acesta? întrebă templierul după o 
clipă de tăcere. Mai bine nu ne-am fi întîlnit niciodată sau mai bine te 
năşteai nobilă şi creştină. Dar nu, pe lumina cerului! Cînd te privesc şi cînd 
mă gîndesc cînd şi cum ne vom revedea, simt că aş vrea să fiu eu însumi un 
fiu al neamului tău hulit; mîinile mele să umble doar cu lingouri şi şekeli, în 
loc de lănci şi scuturi; capul meu să se plece în fața fiecărui boiernaş, iar 
privirea mea să nu bage în sperieţi decît pe datornicul falit. Da, Rebecca, aş 
dori să fiu alăturea de tine în viață şi să scap de blestemul de a fi părtaş la 
moartea ta. 

— L-ai zugrăvit pe evreu aşa cum a ajuns în urma prigoanei unor 
oameni de teapa dumitale. Cerul, în mînia lui, l-a alungat din ţara sa, iar 
hărnicia i-a deschis singura cale spre putere şi influență pe care asupritorii 
nu i-o puteau închide. Citeşte istoria veche a poporului ales şt spune-mi 
dacă oamenii prin mijlocirea cărora Iehova a săvîrşit atîtea miracole sub 
ochii noroadelor au fost pe vremea aceea un popor de cămătari şi de zgîrciți. 
Află, mîndrule cavaler, că avem în rîndurile noastre nume vestite, pe lîngă 
care faimoasa voastră nobilime de la miazănoapte e ca dovleacul faţă de 
cedru, nume care îşi au o-biîrşia în acele timpuri străvechi şi luminoase, cînd 
atotputernicul făcea să se cutremure jilțurile heruvimilor mărinimoşi, nume 
care nu-şi trag strălucirea de la vreun principe pămîntean, ci de la 
înfricoşatul glas care le-a poruncit strămoşilor lor să se apropie de 
priveliştea cerului. Da, aşa au fost prinții din casa lui Iacob! Obrajii 
Rebeccăi se împurpuraseră în vreme ce ridica astfel în slăvi străvechea 
glorie a poporului ei, dar păliră cînd adăugă, oftînd: Aşa au fost prinții 
Iudeii, dar nu mai sînt! Acum ei sînt călcaţi în picioare ca iarba amestecată 
cu glodul drumurilor. Cu toate acestea, printre ei se află oameni care nu fac 
cîtuşi de puţin de ocară această obiîrşie aleasă; şi printre ei va fi şi fiica lui 
Isaac, fiul lui Adonikam! Adio, nu rîvnesc la gloria dumitale pătată cu 
sînge, nu-ți pizmuiesc obiîrşia barbară din păgânii nordului, nu tînjesc cîtuşi 
de puţin după credinţa dumitale, pe care o porți veşnic pe buze, dar 
niciodată în inimă şi în faptă! 


— Doamne, parc-aş fi sub puterea unei vrăji! exclamă Bois-Guilbert. 
Sînt gata-gata să cred că scîrnăvia aceea de Beaumanoir a spus adevărul şi 
că în greutatea cu care mă despart de tine e ceva nefiresc. Frumoasa mea, 
adăugă el, apropiindu-se de ea, însă plin de respect, eşti atît de tînără, atît de 
minunată şi atît de neînfricată în faţa morţii! Și totuşi eşti osîndită să mori, 
în cazne şi-n dezonoare. Cine nu ţi-ar deplînge soarta? Lacrimile, care de 
mai bine de douăzeci de ani au fost străine de aceste pleoape, le umezesc 
acum, cînd te privesc. Dar aşa ţi-e dat, nimic nu-ți mai poate salva acuma 
viaţa. Tu şi cu mine nu sîntem decît uneltele oarbe ale unui destin de 
neînduplecat, care ne mînă ca pe nişte corăbii împinse una spre alta de 
furtună, făcîndu-le să se ciocnească şi să piară. lartă-mă, cel puţin să ne 
despărțim prieteni. În zadar m-am străduit să-ţi clintesc hotărîrea, iar a mea 
e de neclintit, ca decretele destinului, săpate în piatră. 

— Oamenii pun pe seama destinului urmările propriilor lor patimi 
nesăbuite, zise Rebecca. Dar te iert, Bois-Guilbert, cu toate că eşti pricina 
timpuriei mele morți. Sufletul dumitale a fost cîndva nobil şi puternic, dar 
acum este ca grădina leneşului: bălăriile au năpădit-o, înăbuşind floarea cea 
mâîndră şi sănătoasă. 

— Da, spuse templierul, sînt întocmai aşa cum m-ai zugrăvit: 
neştiutor, necioplit, dar mîndru că în mijlocul unei gloate de neghiobi şi de 
fanatici vicleni am dobîndit acea tărie în suflet care mă face să fiu cu un cap 
mai sus decît ei. Din tinerețe m-am deprins cu lupta şi am năzuit spre țeluri 
înalte, dovedindu-mă neînduplecat în urmărirea lor. Aşa se cuvine să rămîn: 
mâîndru, neînduplecat şi neclintit. Voi dovedi aceasta întregii lumi. Dar mă 
ierți oare, Rebecca? 

— Da, te iert, aşa cum o victimă îşi poate ierta călăul. 

— Adio, aşadar, zise templierul şi părăsi încăperea. 

În odaia de-alături, preceptorul Albert aştepta nerăbdător întoarcerea 
lui Bois-Guilbert. 

— Ai zăbovit cam mult. Parc-aş fi stat pe jăratic, nu mai puteam de 
nerăbdare. Ce se întîmpla dacă venea aici marele magistru sau Conrade, 
iscoada lui? Aş fi plătit scump această îngăduință. Dar ce-i cu tine, frate? Te 
clatini pe picioare, iar fruntea ţi-e întunecată ca noaptea. Nu te simți bine, 
Bois-Guilbert? 

— Ba da, răspunse acesta, mă simt la fel de bine ca un nenorocit 
condamnat să moară peste o oră. Dar nu, ce zic, nici pe jumătate atît de 
bine, căci sînt unii oameni care aflîndu-se într-o asemenea stare se pot 


lepăda de viaţă ca de o haină veche. Pe lumina cerului, Malvoisin, fata asta 
m-a dezarmat cu totul. Aproape că sînt hotărît să mă duc la marele magistru 
ŞI să-i spun în față că părăsesc ordinul şi că refuz să îndeplinesc rolul barbar 
pe care tirama lui mi-l impune. 

— Eşti nebun? făcu Malvoisin. În felul acesta vei fi cu totul pierdut, 
fără a putea găsi vreo posibilitate de a salva viața acestei evreice, pe care 
pari s-o prețuieşti atîta. Beaumanoir te va înlocui cu un alt templier spre a-i 
întări judecata, iar acuzata va avea soarta pe care ar avea-o chiar dacă tu 
însuţi ai săvîrşi ceea ce ţi s-a poruncit. 

— Minţi! O voi apăra eu însumi cu armele! răspunse cu semeție 
templierul. Şi atunci cred că ştii şi tu, Malvoisin, că nimeni din ordinul 
nostru nu poate face faţă lăncii mele. 

— Da, dar uiţi că nu vei avea nici răgazul, nici prilejul de a-ţi pune în 
aplicare acest gînd nebunesc, zise vicleanul sfetnic. Du-te la Lucas de 
Beaumanoir şi spune-i că te lepezi de jurământul de supunere şi vei vedea 
cîte ceasuri de libertate îți va mai lăsa bătrînul tiran. Abia vei fi rostit 
cuvintele şi te vei pomeni fie la o sută de picioare sub pămînt, în temnița 
preceptoriei, aşteptînd să fii judecat ca un cavaler apostat, fie în chilia unei 
mănăstiri depărtate, pe un culcuş de paie, în întuneric, cu lanţuri la picioare, 
descîntat în chip şi fel şi stropit cu apă sfințită, ca să iasă din ţine Diavolul, 
ce te stăpîneşte; asta bineînţeles, dacă marele magistru va mai socoti că eşti 
stăpînit de diavoli. Trebuie să te duci să lupti în arenă, Brian, căci altfel eşti 
un om pierdut şi dezonorat. 

— Am să fug de aici, spuse Bois-Guilbert. Am să fug într-o ţară 
depărtată, unde nebunia şi fanatismul nu au putut încă pătrunde. Nici o 
picătură din sîngele acestei făpturi minunate nu va fi vărsat cu ajutorul meu! 

— N-ai cum să fugi, zise preceptorul. Aiurările tale au trezit bănuieli 
şi nu vei fi lăsat să părăseşti aşezămîntul. Du-te şi încearcă dacă vrei; 
înfățişează-te la poartă şi porunceşte să fie coborită puntea şi vei vedea ce 
răspuns vei primi. Pari uimit şi jignit, dar recunoaşte că e mai bine pentru 
tine. Dacă ai fugi, ce altceva te-ar aştepta decît dezonoarea, pîngărirea 
numelui străbunilor tăi şi pierderea rangului? Gîndeşte-te bine. Vechii tăi 
prieteni n-au să ştie unde să se mai ascundă cînd Brian de Bois-Guilbert, cel 
mai bun lăncier a! ordinului, va fi proclamat trădător, în huiduielile 
mulțimii. Ce doliu va fi pentru curtea Franţei! Cu cîtă bucurie va afla 
trufaşul Richard vestea că viteazul cavaler, care l-a înfruntat în Palestina şi 
aproape că i-a întunecat gloria şi-a pierdut faima şi onoarea de dragul unei 


evreice, pe care nici măcar n-a putut s-o salveze printr-un sacrificiu atît de 
mare! 

— Malvoisin, rosti cavalerul, îți mulțumesc, ai atins coarda cea mai 
simțitoare a inimii mele. Orice s-ar întîmpla, numele de Bois-Guilbert nu va 
fi niciodată însoțit de cuvîntul "trădător". Deie Domnul ca Richard sau 
oricare dintre lăudărosiu săi favoriți din Anglia să apară în arenă! Dar sînt 
sigur că arena va rămîne goală, nici unul nu va cuteza să-şi încrucişeze 
lancea cu a mea pentru această nevinovată, lăsată în părăsire. 

— Cu atît mai bine pentru tine, spuse preceptorul. Dacă nu se 
înfăţişează nici un apărător, înseamnă că nenorocita va muri nu din pricina 
ta, ci în urma sentinței marelui magistru. Acesta va fi singurul vinovat, cu 
toate că îşi va socoti crima drept o faptă vrednică de laudă şi de admiraţie. 

— Ai dreptate, răspunse Bois-Guilbert. Dacă nu se înfăţişează nici 
un apărător, eu voi fi doar o parte din decor, un om care, deşi stă călare în 
arenă, nu joacă nici un rol în cele ce urmează după aceea. 

— Nici măcar cel mai neînsemnat rol, spuse Malvoisin, sau, dacă 
vrei, rolul icoanei sfîntului Gheorghe, purtată de o procesiune. 

— Ei bine, mă întorc la hotărîrea mea dintii, rosti semeţul templier. 
Evreica m-a disprețuit, m-a alungat, m-a ocărît, la ce bun să-i jertfesc stima 
de care mă bucur printre confrați? Malvoisin, am să mă înfățişez în arenă! 

Şi spunînd aceasta, ieşi grăbit din încăpere, urmat de preceptor, care 
voia să-l aibă sub ochi şi să-l întărească în hotărîrea ce o luase, nu de alta, 
dar în păstrarea faimei lui Bois-Guilbert avea el însuşi un interes deosebit, 
punîndu-şi mari speranțe în omul acesta, care putea ajunge într-o bună zi în 
fruntea ordinului şi neuitînd totodată de avansarea pe care i-o făgăduise 
Mont-Fitchet în schimbul sprijinului dat la condamnarea nefericitei 
Rebecca. Dar deşi în lupta dusă cu simţămintele generoase ale prietenului 
său el avea toate avantajele unui om viclean, prefăcut şi egoist din fire 
asupra unui om frămîntat de pasiuni puternice şi potrivnice, Malvoisin 
trebui să se folosească de întreaga lui artă pentru a-l convinge pe Bois- 
Guilbert să stăruie în hotărîrea pe care cu greu îl înduplecase s-o ia. El fu 
nevoit să-l supravegheze îndeaproape, ca nu , cumva să fugă sau să se ducă 
la marele magistru, căci Malvoisin se temea că Bois-Guilbert ar fi fost în 
stare să se ia la hartă cu superiorul său şi s-o rupă cu el pentru totdeauna. De 
asemenea, el trebui să-i repete din cînd în cînd diferitele argumente prin 
care se străduia să-i arate că, înfățişîndu-se în arenă, Bois-Guilbert urma 


singura cale pe care putea scăpa de ruşine şi dezonoare, fără a grăbi şi fără a 
mijloci sfîrşitul Rebeccăi. 


CAPITOLUL XL 


"În lături, umbrelor! Richard e din nou printre noi!" 
Richard al III-lea 


Cînd Cavalerul Negru ale cărui peripeții se cuvine să le povestim 
acum — părăsi locul de întîlnire al inimosului haiduc, el porni de-a dreptul 
spre un lăcaş din apropiere, numit „Lavra sfîntului Botolf”, o mănăstire 
mică şi ca întindere şi ca venit; după cucerirea castelului, Ivanhoe fusese 
adus acolo de către credinciosul Gurth şi mărinimosul Wamba. Nu are rost 
să povestim acum ce s-a petrecut în vremea asta între Wilfred şi eliberatorul 
său. Ajunge să spunem că, după o convorbire îndelungată şi foarte serioasă, 
stareţul trimisese cîțiva oameni în cercetare şi că, în dimineaţa următoare, 
Cavalerul Negru se pregătea să pornească la drum, în tovărăşia 
măscăriciului Wamba, care trebuia să-i slujească drept călăuză. El îi vorbise 
astfel lui Ivanhoe: 

— Ne vom întîlni la Coningsburgh, castelul răposatului Athelstane, 
unde Cedric, tatăl dumitale, are de gînd să dea un praznic pentru pomenirea 
nobilei sale rubedenii. Sir Wilfred, doresc să-ţi văd laolaltă neamurile 
saxone, ca să le cunosc mai bine decît pînă acum. Mă vei ajunge din urmă, 
iar eu mă voi strădui să te împac cu tatăl dumitale. 

Spunînd acestea, el îşi luă un călduros bun rămas de la Ivanhoe, care 
tinea morțiş să-l urmeze pe elberatorul său. Dar Cavalerul Negru nici nu 
voia să audă despre una ca asta! 

— Odihneşterte astăzi, căci altminteri n-ai avea puterea să porneşti la 
drum mîine. N-am nevoie de altă călăuză în afară de cinstitul Wamba, care 
e-n stare să facă pe popa sau pe nebunul, după cum voi simţi nevoia. 

— lar eu, zise Wamba, te voi însoţi cu dragă inimă. Mor să văd şi eu 
praznicul pentru pomenirea lui Athelstane, fiindcă sînt sigur că, dacă nu va 
fi destul de îmbelşugat, răposatul se va scula din mormînt ca să-i 
muştruluiască pe bucătar, pe paharnic şi pe majordom. Face să vezi o 
asemenea privelişte! Cavalere, să ştii că mă bizui pe vitejia matale, vezi să 


pui o vorbă bună pentru mine la săpînu-meu, Cedric, dacă cumva vorbele 
mele de duh au să dea greş. 

— Și mă rog, cum ai vrea tu, sir măscărici, ca eu să izbutesc acolo 
unde duhul tău se împotmoleşte? Ia lămureşte-mă. 

— Duhul, cavalere, poate face multe. E ca un flăcău isteţ, care vede 
părțile slabe ale aproapelui său şi ştie cum să se ferească de furtună cînd 
patimile sînt prea puternice. Însă vitejia e ca un voinic care răstoarnă totul 
în cale: el vîsleşte împotriva vîntului şi a curentului şi cu toate astea, 
răzbeşte. De aceea, bunule cavaler, cu o să am de-a tace cu nobilul meu 
stăpîn cît o să fie senin, dar mă voi bizui pe ajutorul grabnic al matale cînd 
vremea o să se strice. Cavalere cu lacăt la pavăză, ştiu că-ți place să te 
numeşti astfel, se amestecă în vorbă Ivanhoe, mă tem că ţi-ai ales drept 
călăuză un nebun flecar şi un încurcă-lume. E drept că bietul de el cunoaşte 
toate potecile şi ascunzişurile pădurii la fel de bine ca un vînător iscusit şi 
după cum ai putut să-ți dai seama şi singur, e credincios şi statornic ca 
oţelul. 

— Păi, dacă e în stare să-mi arate drumul, zise cavalerul, n-o să-mi 
pară rău şi n-o să-l cert că vrea să mă înveselească. Rămas-bun, inimosule 
Wilfred. Te sfătuiesc să nu încerci să porneşti la drum pînă mîine. 

Și îi întinse lui Ivanhoe mîna, iar acesta o duse la buze. Cavalerul 
Negru îşi luă rămas-bun şi de la stareţ, apoi încalecă şi porni, urmat de 
călăuza sa, Wamba. Ivanhoe îi urmări cu privirea pînă se pierdură în 
întunecimea pădurii apropiate, apoi se întoarse la mănăstire. 

Dar curînd după utrenie, el ceru să-l vadă pe stareţ. Bătrînul monah 
veni în grabă şi-l întrebă, grijuliu, de sănătate. 

Mă simt mai bine decît nădăjduiam, răspunse Ivanhoe. Fie că rana 
mea a fost mai uşoară decît puteam judeca după pierderea de sînge, fie că 
balsamul acesta e miraculos, fapt este că acum mă simt în stare să port 
armura. Cu atît mai bine, căci prin mintea mea trec gînduri care nu-mi 
îngăduie să mai zăbovesc aici fără să fac nimic. 

— Să ne ferească sfinţii, zise stareţul, ca fiul lui Cedric Saxonul să 
părăsească mănăstirea noastră înainte ca rănile să-i fie tămăduite! Ar 
însemna să ne facem de ocară lăcaşul dacă am îngădui una ca asta. 

— Nici eu n-aş dori să părăsesc acest lăcaş primitor, cuviosule 
părinte, dacă nu m-aş simți în stare să îndur oboselile călătoriei şi dacă n-aş 
fi nevoit să pornesc la drum. 

Dar ce-ţi veni să te hotărăşti aşa deodată să pleci? întrebă stareţul. 


—  Cuvioşia-ta, răspunse cavalerul, oare n-ai avut niciodată 
presimţirea unei nenorociri a cărei pricină încerci zadarnic să ţi-o lămureşti? 
Oare mintea nu ţi-a fost niciodată întunecată, ca o privelişte însorită de un 
nor ivit din senin şi prevestitor de furtună? Oare nu crezi că asemenea 
presimţiri sînt vrednice de a fi luate în seamă, ca nişte semne ce ni le trimit 
îngerii noştri păzitori, pentru a ne arăta că primejdia se apropie? 

N-aş putea tăgădui că asemenea lucruri se întîmplă şi că ele sînt 
semne ale cerului, răspunse stareţul, făcîndu-şi cruce. Însă aceste presimţiri 
au, pe cît ştiu, un scop şi un folos vădit, pe cînd dumitale, rănit cum eşti, la 
ce ți-ar folosi să urmezi paşii unuia pe care nu l-ai putea ajuta la caz de 
primejdie? 

— Stareţe, zise Ivanhoe, te înşeli. Sînt destul de zdravăn ca să mă bat 
cu oricine m-ar sili la asta. Dar chiar dacă ar fi altfel, nu crezi că l-aş putea 
ajuta prin alte mijloace decît puterea armelor pe cel ce s-ar afla în 
primejdie? E lucru cunoscut că saxonii nu pot să-i sufere pe normanzi şi 
cine ştie ce s-ar întîmpla dacă omul nostru ar da peste nişte saxoni acum, 
cînd inimile lor sînt otrăvite de moartea lui Athelstane, iar capetele lor, 
înfierbîntate de petreceri şi chefuri? După părerea mea, sosirea lui în 
mijlocul lor într-un asemenea moment este cît se poate de primejdioasă şi 
sînt hotărît să împărtăşesc sau să înlătur primejdia. lată de ce te rog din 
suflet să-mi faci rost de un cal cu pasul mai domol decît acela al fugarului 
meu. 

— Bine, încuviinţă vrednicul preot, am să-ți dau chiar iapa mea şi 
crede-mă c-aş vrea să fie la fel de domoală ca aceea a abatelui de la Sfîntul 
Albans. Dar află de la mine că Malkin — aşa o cheamă — este cel mai 
domol dintre dobitoace, nici nu simți cînd te duce. În privinţa asta n-o întrec 
decît caii de circ, care joacă tontoroiul printre ouă. Pot să-ți spun că pe 
spinarea ei am întocmit multe omilii pentru lămurirea fraților monahi şi a 
bieților creştini. 

— Cuvioşia-ta, dă, rogu-te, poruncă s-o înşeueze pe Malkin şi spune- 
1 lui Gurth să-mi aducă armele. 

— Nu, cavalere, zise stareţul, te rog să nu uiţi că Malkin se pricepe 
tot atît de puţin la arme ca şi stăpînul ei, de aceea mă îndoiesc că ar putea 
îndura priveliştea sau greutatea panopliei dumitale. Da, Malkin e un animal 
cu judecată şi sînt sigur că nu va primi să fie încărcată peste măsură. Îmi 
amintesc, bunăoară, că într-o zi împrumutasem de la preotul din Saint-Bees 


Fructus Temporumi16: . Bi bine, Malkin a mea nici n-a vrut să se mişte de 
lîngă poartă pînă ce nu am înlocuit cărțoiul acela cu ceaslovul meu mititel. 

— Fii pe pace, cuvioşia-ta, răspunse Ivanhoe. N-am s-o împovărez 
prea mult. lar dacă îi dă cumva prin gînd să se lupte cu mine, n-o să aibă 
decît de pierdut. 

În vremea asta, Gurth punea la călcîiele cavalerului o pereche de 
pinteni lungi şi aurii, în stare să convingă orice cal neastîimpărat că cel mai 
sănătos lucru este să se supună voinţei călărețului. 

Pintenii aceştia ascuțiți, cu care erau înzestrate acum călciiele lui 
Ivanhoe, îl făcură pe vrednicul stareţ să se căiască de mărinimia lui. 

— Zău, cavalere, zise el, mi-am adus aminte că Malkin nu poate 
îndura pintenii. Ar fi mai bine să aştepţi pînă se întoarce chelarul nostru de 
la magazie cu iapa lui; într-un ceas va fi aici. Iapa aceea e mult mai blindă, 
fiindcă e obişnuită să care lemne pentru iarnă; şi apoi nu mănîncă grăunțe. 

— Mulţumesc, cuviosule părinte, dar rămîn la prima dumitale 
propunere, întrucît văd că Malkin a şi sosit la poartă. Gurth o să-mi poarte 
armura şi fii sigur că Malkin n-o să mă scoată din sănite, fiindcă n-am s-o 
încalec prea mult. Şi acum, adio! 

Ivanhoe cobori treptele mai uşor şi mai repede decît te-ai fi aşteptat 
de la un om rănit şi se aruncă în şa, dornic să scape de stăruinţele stareţului, 
care, deşi bătriior şi durduliu, se ţinea scai de el, cînd lăudînd-o pe Malkin, 
cînd povăţuindu-l pe cavaler să se poarte bine cu ea. 

— E la vîrsta cea mai primejdioasă atît pentru fete, cît şi pentru iepe, 
zise bătrînul, rîzînd de propria-i glumă. Abia împlineşte cincisprezece ani, 
săraca. 

— Spunîndu-i scutierului său (căci aşa îşi zicea Gurth acum) să 
meargă alături de el, o porni prin pădure, pe urmele Cavalerului Negru, în 
vreme ce starețul, rămas la poarta mănăstirii, îl urmărea din ochi, căinîndu- 
se: 

— Sfîntă Marie! Dar iuți şi aprigi mai sînt războinicii aceştia! Bine- 
ar fi fost să nu i-o fi dat pe Malkin, fiindcă, beteag de picioare cum sînt, e 
vai şi-amar de mine dacă păţeşte ceva pe drum. Şi cu toate astea, zău că 
pentru sfinta cauză a Angliei nu mi-aş cruța nici eu mădularele bătrîne şi 
neputincioase! Să-şi încerce şi Malkin norocul în treaba asta şi cine ştie, s- 
ar putea ca mai tîrziu sărmanul nostru lăcaş să fie socotit vrednic de vreo 
danie mărinimoasă. Ba chiar s-ar putea ca bătrînul stareţ să primească în dar 
un buiestraş pe cinste. Şi chiar dacă n-au să facă nimic din toate astea, 


fiindcă, de, domnii ăştia mari cam uită binele primit din partea unor oameni 
mărunți ca noi, tot am să mă socot răsplătit, ştiind că am făcut ce era drept 
să fac. Ei şi-acum e vremea să-mi chem frații la ospătărie să-şi ia 
prînzişorul. Ah, ştiu prea bine că ascultă chemarea asta mult mai bucuroşi 
decît ascultă clopotele de utrenie. 

Starețul mănăstirii sfîntului Botolf porni şontic-şontic spre ospătărie, 
pentru a rîndui împărţeala batogului şi a berii, care alcătuiau micul dejun al 
călugărilor. Se aşeză la masă plin de importanţă şi lasă să-i scape destul de 
multe vorbe despre foloasele pe care le nădăjduia pentru mănăstire şi despre 
binele ce-l făcuse el însuşi cuiva, vorbe care în alte prilejuri ar fi atras 
luarea-aminte. Dar cum batogul era din cale-afară de sărat, iar berea cam 
tare, fălcile fraților erau prea ocupate pentru a îngădui folosirea urechilor; 
nici unul din frați nu fu ispitit să ia aminte la misterioasele aluzii ale 
superiorului lor, în afară de fratele Diggory, care, avînd o cumplită durere 
de măsele, nu putea să mănînce decît pe o parte. 

În vremea asta, Cavalerul Negru şi călăuza lui înaintau în voie prin 
inima pădurii. Vrednicul cavaler îngîna în sinea lui cîntecul unui trubadur 
îndrăgostit şi încuraja din cînd în cînd cu cîte o întrebare flecăreala călăuzei 
sale, astfel încît convorbirea lor alcătuia un amestec bizar de cîntec şi 
glumă, despre care am dori să dăm cititorului o cît de mică idee. Închipuiţi- 
vă deci pe acest cavaler, aşa cum l-am zugrăvit mai înainte: puternic, înalt, 
lat în umeri, vînjos, călare pe armăsarul său murg, menit parcă să-l poarte 
pe acest călăreț, într-atît de uşor călca. Spre a putea răsufla în voie, 
cavalerul îşi ridicase viziera, dar apărătoarea bărbiei era lăsată în jos, pentru 
ca faţa să-i rămînă în partea ascunsă. Cu toate acestea, obrajii lui pîrliți de 
soare puteau fi lesne văzuţi, ca şi ochii săi mari şi albaştri, care scăpărau în 
umbra vizierei ridicate; întreaga înfăţişare a războinicului vădea voioşia 
nestăvilită şi încrederea deplină a unui suflet străin de orice teamă şi gata să 
înfrunte primejdia şi trebuie să spunem că pentru el primejdiile erau un 
lucru obişnuit, îndeletnicirea lui fiind războiul şi aventura. 

Măscăriciul purta, ca de obicei, aceleaşi veşminte fistichii, însă 
întîmplările din ultima vreme îl siliseră să-şi ia un paloş bine ascuţit în locul 
săbiei de lemn, precum şi o pavăză cu care să se poată apăra; şi ce e drept, 
se dovedise, în ciuda meseriei sale paşnice, un meşter priceput în mînuirea 
noilor sale arme, cu prilejul luării cu asalt a castelului din Torquilstone. 
Beteşugul minţii lui Wamba era, de fapt, un fel de neastimpăr, care nu-i 
îngăduia să rămînă multă vreme în acelaşi loc sau să fie urmărit statornic de 


un anumit gînd, deşi altminteri era în stare, vreme de cîteva minute, să facă 
tot ce i se cerea şi să înţeleagă orice. Călare pe cal, el se bălăngănea fără 
încetare, cînd cu picioarele atîrnate într-o parte, cînd întors cu fața spre 
coadă; în afară de asta, se schimonosea şi se maimuţărea în fel şi chip, încît 
pînă la urmă bietul animal îşi puse într-atît la inimă toanele astea, că-l trînti 
la pămînt. Măscăriciul se întinse cît era de lung, fapt care stîrni hazul 
cavalerului, dar care-l sili pe Wamba să călărească după aceea mai cu luare- 
aminte. 

În clipa aleasă de noi pentru a-i întîlni din nou, vesela pereche cînta 
un virelai, o baladă în care măscăriciul ținea isonul, în vreme ce Cavalerul 
Negru, mai învățat decît el, recita cupletele. Cîntecul suna cam aşa: 
Cavalerul: 

Anna-Marie, soarele, iată, răsare. 

Draga mea Anna-Marie, lumină-i în zare. 

Pasărea cîntă, se spulberă ceața, 

Anna-Marie, a-nceput dimineaţa. 

Anna-Marie, iubito, ivitu-s-au zorii, 

Vesel sună din corn vinătorii. 

Munţii, pădurea răspund în ecouri, domol, 

Anna-Marie, e vremea şi tu să te scoli. 

Wamba: 

O, dragul meu Tybalt, tu nu mă trezi 

Cit dulcile vise în pat m-or vrăji, 

Căci față de ele, o, Tybalt, iubite, 

Pălesc bucuriile trezei clipite. 

Să cinte deci pasărea, soarele, zorii. 

Să sune pe dealuri din corn vinătorii, 

în somn aflu eu bucurii mai depline. 

Dar, Tybalt, nu crede că-n vis sînt cu tine. 


— Grozav cîntec! exclamă Wamba cînd sfirşiră. Și, pe schiptrul meu, 
grozavă morală! îl cîntam adesea cu Gurth, cîndva tovarăşul meu dejoacă, 
iar acum om liber prin grația lui Dumnezeu şi a stăpînului nostru. Da, zău! 
într-o bună zi am mîncat o papară straşnică din pricina cîntecului ăstuia: ne 
vrăjise atîta, că am zăbovit în pat două ceasuri după răsăritul soarelui, 
cîntîndu-l ca prin vis. De atunci mă dor oasele numai cînd mă gîndesc la 


cîntecul ăsta. Totuşi, ca să-ți fac pe plac, am cîntat cupletul Annei-Marie, 
domle cavaler. 

Măscăriciul cîntă apoi un soi de cîntec hazliu, la care cavalerul, 
prinzînd melodia, răspunse în acelaşi fel: 

Cavalerul şi Wamba, împreună: 

Venit-au trei flăcăi — din miazăzi, din miazănoapte şi apus -— 

Cu cintecul pe buze; 

Să cucerească-o văduvă s-au dus. 

Căci care-i văduva în stare să-i refuze ? 

Întîiul cavaler era din valea Tynei, ştiţi. 

Cu cintecul pe buze. 

Strămoşii lui erau bărbaţi vestiți, 

Putea vreo vădană să-l refuze ? 

Cu taică-su, lordul, cu unchiu-su, boierul, 

El i se lăudă, cu cintecul pe buze, 

Dar ea îi făcu vint. Murea de ciudă cavalerul... 

Se-ntimplă, de şi-o văduvă să te refuze. 

Wamba: 

Veni şi-al doilea, jurindu-se pe viaţa lui, 

Cu cintecul pe buze, 

Că e din Tara Galilor şi-i nobil, zău, cum altul nu-i. 

Și care-i văduva în stare să refuze? 

"Sint, zice, David sin Morgan sin Griffith sin 

Hugh sin Tudor sin Rhice... " Dar dinsa, ursuză, 

îi spune: "Pentru atitea nume, o văduvă e prea puţin 

Și, ce mai calea— valea, pe loc îl refuză. 

Veni însă-apoi un yeoman — din Kent de felul său 

Cu cintecul pe buze 

Și îi vorbi de casă şi de avere. 

Zău, Putea vreo vădană să-l refuze ? 

Cavalerul şi Wamba, împreună: 

Și astfel, cavalerul şi boierul fost-au alungați, 

Cu cintecul pe buze, 

Dar pe yeoman-ul din Kent, cu banii numărați, 

Nu-i văduva în stare să-l refuze. 


— 'Tare-aş vrea, Wamba, ca gazda noastră de la copacul de întîlnire, 
sau măcar năstruşnicul său capelan, să asculte cîntecul acesta închinat 
yeomen-ilor. 

— Eu, însă, nu l-aş mai cînta decît pentru cornul care atîrnă la 
banduliera matale, zise Wamba. 

— Cornul acesta, răspunse cavalerul, e un semn al prieteniei lui 
Locksley, cu toate că mă îndoiesc că o să am nevoie de el. Mi-a spus că 
dacă voi suna de trei ori din el, va ieşi ca din pămînt în faţa mea o ceată de 
yeomen-i cinstiţi, gata să-mi dea ajutor la nevoie. 

— Aş spune să ne ferească Dumnezeu dacă n-aş şti că darul ăsta 
frumos e o chezăşie că au să ne lase să trecem nestingheriţi. 

— Ce vrei să spui? întrebă cavalerul. Nu cumva crezi că fără acest 
zălog al prieteniei ar putea să ne atace? 

— Eu, unul, nu spun nimic, căci şi copacii ăştia verzi au urechi, la fel 
ca şi zidurile. Dar lămureşte-mă dacă poţi, cavalere: cînd e mai bine să-ți fie 
goale plosca şi punga? 

— Păi cred că niciodată, răspunse cavalerul. 

— Pentru un asemenea răspuns copilăros, nu eşti vrednic să le ai 
niciodată pline. Află că-i mai bine să-ți deşarți plosca înainte s-o dai pe 
mîna unui saxon şi să-ți laşi banii acasă înainte de a porni la drum prin 
pădure. 

— Va să zică socoti că prietenii noştri sînt hoţi? întrebă cavalerul. 

— N-am zis asta, domle, răspunse Wamba. E o faptă bună să uşurezi 
de încărcătură calul unui biet om care are de făcut un drum lung şi se- 
nțelege că e spre binele călărețului să-l uşurezi de pricina tuturor relelor; de 
aceea nu voi să vorbesc de rău pe nişte oameni care săvirşesc asemenea 
fapte bune. Numai că mie, unul, îmi place să-mi ţin lucrurile acasă şi punga 
în odaie, ca să nu le dau nici o bătaie de cap flăcăilor ăstora cumsecade cînd 
mă întîlnesc cu el. 

— Prietene, trebuie să ne rugăm pentru ei, în ciuda faimei lor rele 
despre care vorbeşti. 

— De rugat m-aş ruga pentru ei cu dragă inimă, spuse Wamba, însă 
la oraş, nu în pădure, ca abatele de la Saint-Bees, pe care l-au silit să 
rostească liturghia avînd drept amvon un stejar bătrîn şi scorburos. 

— Orice-al spune, Wamba, yeomen-ii aceştia i-au dat stăpînului tău 
Cedric un mare ajutor la Torquilstone. 


— Da, e adevărat, răspunse Wamba, însă au făcut-o ca să se pună 
bine cu Cel-de-Sus. 

— Să se pună bine? ce vrei să spui, Wamba? întrebă cavalerul. 

— Vreau să spun doar că au o socoteală cu cerul; o balanță, cum 
obişnuia bătrînul nostru pivnicer să-şi numească răbojul. O balanţă ca asta 
ține şi evreul Isaac pentru datornicii săi; ca şi el, oamenii ăştia dau cu 
împrumut foarte puţin, însă iau o dobîndă de şapte ori mai mare decît aceea 
îngăduită de Sfinta Scriptură pentru împrumuturile date din milă 
creştinească. 

— Lămureşte-mă cu o pildă, Wamba, fiindcă n-am habar de socoteli 
şi de dobînzi, îl rugă cavalerul. 

— Fi bine, răspunse Wamba, fiindcă luminăţia-ta are mintea atît de 
întunecată, află că flăcăii ăştia cinstiți pun în balanţa unei fapte bune una nu 
tocmai vrednică de laudă. Ei dau bunăoară o coroană unui frate cerşetor, dar 
iau o sută de bizanţi de la un abate barosan şi fac bine unei văduve sărmane, 
ca să li se ierte sărutarea dată unei fete în pădure. 

— Care din faptele astea e bună şi care e rea? întrebă cavalerul. 

— Bună glumă! rîse Wamba. Tovărăşia unui om de duh te face isteţ 
la minte. Aş putea să jur, cavalere, că în seara cînd ai chefuit cu monahul 
acela necioplit n-ai avut atîta haz ca acum. Dar să-mi urmez gîndul. Veselii 
pădureni durează o colibă după ce au dat foc unui castel, pun acoperiş de 
paie unei capele după ce jefuiesc o biserică, dau drumul unui prizonier 
sărman după ce omoară un ispravnic trufaş; sau, ca să fiu mai limpede, dau 
drumul unui franklin saxon după ce ard de viu un baron normand. Într-un 
cuvînt, sînt nişte tîlhari bine crescuţi şi cumsecade. Dar cel mai bine e să-i 
întîlneşti cînd socotelile lor cu cerul stau prost de tot. 

— Cum adică, Wamba? se miră cavalerul. 

— Păi atunci îi mustră cugetul şi caută să se pună bine cu Ăl-de-Sus. 
Dar cînd socotelile li-s încheiate şi bine cumpătate, să te ferească 
Dumnezeu să încapi pe mîna lor! N-aş vrea să fiu în pielea primului drumeţ 
care le-ar ieşi în cale după fapta bună pe care-au săvîrşit-o la Torgquilstone; 
ar fi vai de capul lui! Şi cu toate acestea, adăugă Wamba venind alături de 
cavaler, drumeţii pot întîlni în calea lor duşmani mult mai primejdioşi decît 
haraminii ăştia. 

— Despre cine e vorba? Nădăjduiesc că prin locurile astea nu se află 
NICI urşi, nici lupi. 


— Aşa e, cavalere, dar în schimb se află oamenii lui Malvoisin, zise 
Wamba. Şi află de la mine că, pe vreme de răzmeriţă, vreo zece indivizi de- 
ăştia fac cît o haită de lupi. Acum se pregătesc de seceriş şi le-au sosit 
întăriri — oştenii care au scăpat de la Torquilstone; aşa încît, dacă întîlnim o 
bandă de-a lor, va trebui să plătim pentru faptele noastre de arme. Şi-acum, 
cavalere, te-ntreb ce ai face dac-am întîlni doi dintre e1? 

— l-aş țintui la pămînt pe nemernici cu lancea dacă ne-ar supăra cu 
ceva, asta aş face, Wamba. 

— Dar dac-ar fi patru? 

— Tot aşa, răspunse cavalerul. 

— ŞI dac-ar fi şase, cînd noi abia dacă sîntem doi la număr? Atunci 
nu ţi-ai aduce aminte de cornul lui Locksley? 

— Cum, să strig după ajutor împotriva unui pumn de nemernici, pe 
care şi-un singur cavaler vrednic i-ar putea alunga, cum alungă vîntul 
frunzele veştede? 

— Bine, zise Wamba, atunci dă-mi voie să mă uit mai îndeaproape la 
cornul ăsta cu sunet aşa de grozav. 

Cavalerul scoase cornul din bandulieră şi-l dădu călăuzei sale, care 
şi-l atîrnă de îndată la gît. 

— Tra-lira-la! făcu el suflînd în corn. Cît ştiu şi alții, ştiu şi eu să 
cînt. 

— Ce vrei să spui, caraghiosule? zise cavalerul. Dă-mi înapoi cornul. 

— Fu pe pace, vrednice cavaler, e în miîini bune. Cînd Vitejia şi 
Nebunia călătoresc împreună, Nebunia se cuvine să poarte cornul, fundcă 
ea suflă mai bine. 

— Ascultă, pişicherule, te cam întreci cu gluma, ai grijă să nu-mi pui 
prea mult la încercare răbdarea! 

— Nu mă lua cu amenințările, cavalere, spuse măscăriciul, 
depărtîndu-se puţin de oşteanul scos din fire. Altminteri, Nebunia o să-ți 
arate călcîiele, lăsînd Vitejia să-şi găsească singură drumul prin pădure. 

— Aici m-ai atins, ce-i drept, zise cavalerul. Şi, la drept vorbind, n- 
am vreme să mă sfădesc cu tine. Păstrează cornul dacă vrei, dar hai să ne 
vedem de drum. 

— Vasăzică făgăduieşti să nu te atingi de mine? întrebă Wamba. 

— Îţi făgăduiesc! 

— Da, dar dă-ţi cuvîntul de cavaler, urmă Wamba, apropiindu-se de 
el cu multă băgare de seamă. 


— Îţi dau cuvîntul de cavaler, numai apropie-te, nebunule şi să 
mergem! 

— Bine, în cazul ăsta Vitejia şi Nebunia sînt din nou tovarăşi de 
drum, zise măscăriciul, venind alături de cavaler. La drept vorbind, nu-mi 
plac scaltoalcele de felul acelora pe care le-ai dat călugărului şi care l-au 
făcut pe sfinţia-sa să se rostogolească pe iarbă ca un popic. Dar ce-ar fi ca 
acum, cînd Nebunia poartă cornul, Vitejia să se trezească şi să-şi scuture 
coama? Căci, dacă nu mă înşel, în desişul de colo e o societate care ne 
aşteaptă. 

— Ce te face să crezi? întrebă cavalerul. 

— Am văzut de două-trei ori o chivără strălucind prin frunzişul 
verde. De-ar fi fost nişte oameni cinstiți, ar fi umblat pe potecă, însă desişul 
acela e capela pe care o aleg de obicei preoții sfîntului Niculae. 

— Pe legea mea, mi se pare că ai dreptate! zise cavalerul, trăgîndu-şi 
viziera peste ochi. 

Şi-o trăsese la timp, căci în clipa următoare trei săgeți zburară din 
locul bănuit spre capul şi pieptul său, iar una dintre ele i-ar fi străpuns 
fruntea dacă viziera de oţel n-ar fi oprit-o. Celelalte două fură oprite de 
pieptarul de zale şi de scutul ce-i atîrna de gît. 

— [ți mulțumesc, credincios armurier, rosti cavalerul. Wamba, hai 
după ei! adăugă el. 

Şi porni de-a dreptul spre desiş, unde îl întîmpinară şase sau şapte 
oameni înarmaţi, care fugeau spre el cu lăncile în cumpănire. Trei dintre ele 
îl atinseră şi zburară în ţăndări, ca şi cum s-ar fi izbit de un turn de oţel. 
Cavalerul Negru, ai cărui ochi păreau că scapără scîntei prin deschizătura 
vizierei, se ridică în scări cu un aer nespus de demn şi strigă: 

— Ce înseamnă asta, domnii mei? 

Drept răspuns, oamenii îşi scoaseră săbiile şi se repeziră spre el din 
toate părțile, strigînd: 

— Moarte tiranului! 

— Pe sfîntul Eduard! Pe sfîntul Gheorghe! exclamă Cavalerul 
Negru, izbind de fiecare dată cîte un atacator. Vasăzică avem de-a face cu 
nişte trădători? 

Atacatorii, descumpăniţi, se grăbiră să se dea înapoi din calea unui 
braţ care semăna moartea cu fiece lovitură şi se părea că, prin groaza stîrnită 
de puterea lui, Cavalerul Negru va cîştiga bătălia de unul singur; dar un 
cavaler în armură albastră, care pînă atunci se ţinuse înapoia celorlalți,, se 


repezi cu lancea întinsă şi ţintind nu călăreţul, ci calul, îl răni de moarte pe 
nobilul animal. 

— Mişelească lovitură! strigă Cavalerul Negru, prăbuşindu-se la 
pămînt, o dată cu calul. 

În clipa aceea, Wamba sună din corn; toate acestea se petrecuseră atît 
de repede, încît n-avusese vreme să o facă mai înainte. La auzul cornului, 
tilharii o luară la fugă, iar Wamba, aşa slab înarmat cum era, nu şovăi să 
vină degrabă la Cavalerul Negru, ca să-l ajute să se ridice. 

— Ruşine vouă, laşilor şi mişeilor! răcni cavalerul în armură albastră, 
care părea să fie căpetenia atacatorilor. Fugiţi din faţa unui măscărici care 
sună din corn? 

Prinzînd curaj la auzul acestor cuvinte, tilharii se repeziră din nou 
asupra Cavalerului Negru, care se rezemă cu spatele de un stejar şi se apără 
cu spada. Căpetenia atacatorilor îşi luase o altă lance şi aşteptînd să-l prindă 
la strimtoare pe puternicul său adversar, se repezi spre el în goana calului, 
nădăjduind să-l țintuiască de copac cu lancea, însă Wamba îi dejuca planul. 
Împlinind prin sprinteneală lipsa de putere şi profitînd de faptul că atacatorii 
nu-l băgau în seamă, fiind ocupați cu un duşman mult mai primejdios, 
măscăriciul se apropie repede de locul bătăliei şi izbuti să-l oprească din 
goană pe cavalerul în armură albastră, retezînd cu sabia genunchii calului 
acestuia. Cal şi călăreț se prăbuşiră la pămînt. Totuşi, Cavalerul Negru 
rămînea într-o situație la fel de grea, întrucît era hărțuit de mai mulți oameni 
bine înarmaţi şi începuse să se simtă obosit de încordarea unei lupte în care 
trebuia să se apere în atîtea puncte deodată. Fără veste, o săgeată făcută 
dintr-o pană de gîscă sălbatică, îl culcă la pămînt pe unul dintre cei mai 
puternici atacatori şi în aceeaşi clipă în poiană se ivi o ceată de yeomen-i în 
frunte cu Locksley şi călugărul vesel; în lupta care urmă, aceştia îi 
înfrînseră grabnic pe atacatori, care căzură morți sau răniți de moarte. 
Cavalerul Negru mulţumi eliberatorilor săi cu un aer demn care-i uimi, 
întrucît purtarea lui de pînă atunci li se păruse mai degrabă a unui oştean 
călit în lupte decît a unui om de rang înalt. 

— Înainte de a-mi arăta întreaga recunoştinţă faţă de inimoşii mei 
prieteni, rosti el, ţin să aflu, dacă se poate, cine au fost vrăjmaşii care m-au 
atacat fără să-i provoc. Wamba, ridică te rog viziera cavalerului în armura 
albastră, care pare a fi căpetenia acestor nemernici. 

Măscăriciul se repezi către căpetenia tîlharilor, care zăcea, rănit, sub 
calul său, neputînd nici să fugă, nici să se împotrivească. 


— Hai, viteazule, zise Wamba. Văd că trebuie să-ți fiu şi scutier şi 
armurier. Te-am dat jos de pe cal, acum am să-ţi scot coiful. 

Spunînd acestea, desfăcu fără multă blîndeţe coiful Cavalerului 
Albastru, care se rostogoli în iarbă, dezvăluind Cavalerului Negru o faţă 
străjuită de şuviţe cărunte, pe care nu se aştepta s-o vadă în asemenea 
împrejurări. 

— Waldemar Fitzurse! exclamă el uimit. Ce l-a putut împinge la o 
asemenea aventură nebunească pe un bărbat de rangul dumitale? 

— Richard, răspunse prizonierul, ridicînd privirile, se vede că nu 
prea cunoşti oamenii dacă nu ştii unde-l pot duce ambiția şi dorul de 
răzbunare pe fiece copil al lui Adam. 

— Răzbunare? se miră Cavalerul Negru. Nu ţi-am făcut niciodată— 
vreun rău. N-ai de ce să te răzbuni pe mine. 

— Richard, ai respins mîna fiicei mele. Oare aceasta nu este o insultă 
pentru un normand, al cărui sînge e la fel de nobil ca şi al tău? 

— Fiica ta? Ce pricină de duşmănie mai e şi asta şi încă pentru o 
duşmănie atît de sîngeroasă?! Daţi-vă înapoi, oameni buni, vreau să-i 
vorbesc între patru ochi. Şi acum, Waldemar Fitzurse, spune-mi adevărul, 
mărturiseşte cine te-a îndemnat la fapta asta necugetată! 

— Fiul tatălui tău, răspunse Waldemar. Făcînd aceasta, voia doar să 
se răzbune pe tine, pentru că nu ţi-ai ascultat părintele! 

Ochii lui Richard scăpărară de mînie, dar firea lui cea bună stăvili 
acest simţămînt. Ducîndu-şi mîna la frunte, rămase o clipă locului, uitîndu- 
se la faţa baronului umilit, în ale cărei trăsături mîndria lupta cu ruşinea. 

— Nu mă rogi să-ţi las viața, Waldemar? întrebă regele. 

— Cel care-i în ghearele leului ştie că o asemenea rugăciune ar fi 
zadarnică, răspunse Fitzurse. 

— Îţi las viaţa, fără să mi-o ceri, spuse Richard. Leul nu se hrăneşte 
cu hoituri. Vei rămîne în viață, însă cu condiţia ca de azi în trei zile să 
părăseşti Anglia, să-ţi ascunzi ticăloşia în castelul tău normand şi să nu mai 
pomeneşti niciodată numele de loan de Anjou în legătură cu trădarea ta. 
Dacă, după acest răgaz pe care ţi-l dau, vei mai fi găsit pe pămînt englezesc, 
vei muri, iar dacă vei rosti măcar o vorbă care ar putea ştirbi onoarea casei 
mele, atunci, pe sfîntul Gheorghe, află că nici altarul nu-ţi va putea sluji de 
refugiu. Am să te spînzur de turnul castelului tău, ca să hrăneşti corbii. 
Locksley, dă-i acestui cavaler un cal, căci văd că yeomen-ii tăi i-au prins pe 
cei rămaşi fără stăpîni şi lasă-l să plece nestingherit. 


— Dacă nu mi s-ar părea că aud un glas ale cărui porunci trebuie 
ascultate fără cricnire, răspunse yeoman-ul, i-aş trimite acestui ticălos o 
săgeată, ca să-l cruţ de osteneala unui drum lung! 

— Locksley, porți în piept o inimă de englez, zise Cavalerul Negru şi 
ai dreptate spunînd că eşti dator să-mi dai ascultare, căci eu sînt Richard, 
regele Angliei! 

La auzul acestor cuvinte, rostite cu glas solemn ce se potrivea cu 
rangul înalt şi cu firea nu mai puţin aleasă a lui Inimă-de-Leu, yeomen-ii 
îngenuncheară în faţa lui şi-i jurară credință, cerşindu-i totodată iertare 
pentru păcatele lor. 

— Ridicaţi-vă, prieteni, rosti Richard cu căldură, privindu-i cu nişte 
ochi în care obișnuita lui voie bună stinsese scăpărarea vremelnicei mînii; 
despre înverşunata bătălie al cărei obiect fusese, faţa lui nu arăta acum nici 
o urmă, în afara unei uşoare împurpurări, pricinuită de oboseală. Ridicaţi- 
vă, prieteni, urmă el. Păcatele voastre, săvîrşite în pădure sau pe cîmpul de 
bătălie, au fost ispăşite prin credincioasa slujire a sărmanilor mei supuşi în 
faţa zidurilor castelului din Torcurilstone, precum şi prin sprijinul pe care l- 
ați dat astăzi suveranului vostru. Ridicaţi-vă, supuşii mei şi străduiți-vă să 
fiti vrednici de-aici înainte. Iar tu viteazule Locksley... 

— Luminăţia-ta, nu mă mai numi astfel, căci port un nume căruia mă 
tem că i-a mers prea departe vestea ca să nu fi ajuns la urechile-ți 
împărăteşti: sînt Robin Hood din Sherwood 116%. 

— Rege al haiducilor şi prinţ al oamenilor de inimă, cine n-a auzit de 
acest nume, căruia i-a mers vestea pînă hăt-departe, în Palestina? Dar fii 
sigur, viteazule haiduc, că nu-mi voi aminti cu gînd rău de nici o faptă 
săvirşită în timpul cît am lipsit din ţară, în vremurile tulburi, cărora această 
lipsă le-a dat naştere. 

— Bine a zis cine-a zis: Cînd pisica nu-i acasă, joacă şoarecii pe 
masă, se amestecă în vorbă Wamba, de data asta mai puţin vesel ca de 
obicei. 

— Ce, Wamba, eşti aici? se minună Richard. De mult nu ţi-am mai 
auzit glasul, încît credeam că ţi-ai luat tălpăşiţa. 

— Să-mi iau tălpăşița? făcu Wamba. Unde s-a mai văzut vreodată ca 
Nebunia să se despartă de Vitejie? Trofeul cucerit de spada mea e surul 
acesta jugănit, pe care-aş vrea din inimă să-l văd iarăşi pe picioare, cu 
condiția ca stăpînu-său să fie căsăpit în locu-i. E adevărat că la început m- 
am depărtat niţel, fiindcă o jiletcă pestriță nu-i ca un pieptar de zale cînd e 


vorba de-nfruntat o lance ascuţită. Dar, deşi nu m-am luptat cu spada, veți 
recunoaşte că cu am dat alarma. 

— Şi ai făcut-o la timp, cinstite Wamba, răspunse regele. Fapta ta nu 
va fi dată uitării. 

— Confiteor, confiteort6Z | rosti cineva cu umilință, lîngă rege. 
Latineasca pe care o cunosc nu-mi îngăduie să spun mai mult, dar îmi 
recunosc trădarea şi vă implor să mă iertați înainte de a mă trimite la 
spînzurătoare! 

Richard se uită în jurul său şi-l zări pe veselul călugăr stînd în 
genunchi şi bătînd mătănii, în vreme ce toiagul lui, care nu rămăsese 
nefolositor în timpul încăierării, zăcea pe iarbă, alăturea de el. Monahul se 
căznea să pară cuprins de cea mai adîncă pocăință: îşi dădea ochii peste cap, 
iar colțurile gurii i se lăsaseră în jos, întocmai ca ciucurii unei pungi, după 
cum spunea Wamba. Totuşi, aerul acesta grav şi pocăit era contrazis în chip 
ciudat de mutra lui şireată, care părea a spune că şi teama şi căința lui erau 
prefăcute. 

— De ce eşti atît de abătut, popă fără minte ce eşti? îl întrebă 
Richard. Ți-e teamă cumva că episcopul o să afle cu cîtă credinţă slujeşti pe 
Sfînta Fecioară şi pe sfintul Dunstan? Linişteşte-te, omule, nu te teme! 
Richard al Angliei nu trădează vorbele de taină rostite deasupra unei căni cu 
vin. 

— Nu, mărinimosule suveran, răspunse pustnicul (cunoscut sub 
numele de fratele Tuck în legendele despre Robin Hood), nu de cîrja 
episcopală, ci de sceptru mă tem. Vai, cînd mă gîndesc că pumnul meu 
păcătos a atins urechea unsului lui Dumnezeu! 

— Ha, ha! izbucni Richard. Te mai gîndeşti la întîmplarea aceea? 
Uitasem, drept să spun, lovitura, cu toate că urechea mi-a țiuit o zi întreagă 
după aceea. Dar dacă pumnul tău a fost straşnic, martori îmi sînt vitejii aici 
de față că ți l-am plătit cu vîrf şi îndesat. Iar de socoți că-ți mai sînt dator cu 
ceva, sînt gata să-ți plătesc acum... 

— Doamne fereşte! răspunse fratele Tuck. Am primit ce mi se 
cuvenea, ba chiar cu dobîndă, deie Domnul ca maiestatea-voastră să-şi 
plătească totdeauna datoriile atît de bine! 

— De-aş putea s-o fac cu pumnii, zise regele, creditorii mei n-ar avea 
temei să se plîngă că trezoreria e goală. 

— ŞI totuşi, urmă călugărul, luîndu-şi din nou aerul acela grav şi 
fățarnic, nu ştiu ce osîndă mi s-ar cuveni pentru lovitura aceea necugetată. 


— Nu mai vorbi despre ea, frate, spuse regele. După ce am îndurat 
atitea lovituri din partea păgînilor şi a necredincioşilor, n-ar avea nici o 
noimă să mă supăr pentru ghiontul unui preot atît de evlavios ca fratele din 
Copmanhurst. Totuşi, cinstite frate, socot că ar fi mai bine şi pentru tine şi 
pentru biserică, să lepezi anteriul şi să intri în garda mea de yeomen-i decît 
să mai slujeşti altarul sfîntului Dunstan. 

—  Luminăţia-ta, răspunse fratele, îţi cer cu umilinţă iertare şi sînt 
sigur că m-ai ierta degrabă, dac-ai şti cum mă stăpîneşte păcatul trîndăviei. 
Sfîntul Dunstan aibă-ne în pază nu se sinchiseşte şi stă liniştit în firida lui 
cînd eu îmi uit de rugăciuni, ca să vînez vreun cerb gras; se-ntimplă să 
lipsese o noapte întreagă din chilioara mea, umblînd după fel de fel de 
treburi, dar sfîntul Dunstan nu se plînge niciodată, e un stăpîn liniştit, ca toți 
stăpînu făcuți din lemn. Dar a fi yeoman în slujba suveranului meu — 
măcar că ar fi o cinste fără seamăn e altă socoteală; ce s-ar întîmpla 
bunăoară dacă m-aş duce să ogoiesc sufletul unei văduve sau să omor un 
cerb? Uite ce s-ar întîmpla; "Unde-i cîinele de popă?" ar zice unul. "Cine l-a 
văzut pe afurisitul de Tuck?" ar zice altul. "Răspopitul ăsta strică mai mult 
vînat decît jumătate din populația ținutului", ar zice un paznic, iar altul ar 
adăuga: "Aleargă după fiece ciută din ținut!" Pe scurt, luminăţia-ta, te rog 
din suflet să mă laşi aşa cum m-ai găsit, iar dacă vrei să-ți arăţi mărinimia 
față de mine, îngăduie-mi să rămîn sărmanul frate din sihăstna sfîntului 
Dunstan din Copmanhurst, care va primi cu recunoştinţă orice danie, fie ea 
cît de mică. 

— Te înţeleg, zise regele, iar cuviosul călugăr va căpăta dreptul de a 
vîna în pădurile mele din Warncliffe. Numai bagă de seamă, nu-ţi îngădui să 
omori decît trei cerbi pe sezon; iar dacă aceasta nu-ţi va sluji drept scuză ca 
să omori treizeci, se cheamă că nu sînt nici cavaler creştin, nici rege 
adevărat. 

— Înălțimea-voastră poate fi sigură că, cu binecuvîntarea 
sfintului Dunstan, voi şti cum să sporesc preamărinimosul vostru dar. 

— Nu mă îndoiesc cîtuşi de puţin de asta, frate, zise regele. Dar 
întrucît vînatul nu-i decît o hrană uscată, pivnicerul va primi porunca de a-ţi 
da în fiecare an cîte un poloboc de vin de Xeres, unul de Malvoisie şi trei 
butoiaşe cu bere tare. lar dacă toate astea nu-ţi vor potoli setea, vei veni la 
curtea mea şi vei face cunoştinţă cu chelarul meu. 

— Dar pentru sfîntul Dunstan? întrebă fratele. 


— Vei primi de asemenea un anteriu, un patrafir şi un văl de altar, 
urmă regele, făcîndu-şi cruce. Dar să nu împingem prea departe gluma, căci 
s-ar putea ca Domnul să ne pedepsească pentru că ne gîndim mai mult la 
năzbitiile noastre decît la slujirea şi cinstirea lui. 

— Răspund pentru patronul meu, zise călugărul, nespus de vesel. 

— Răspunde pentru tine însuţi, călugăre! grăi regele Richard cu o 
uşoară asprime în glas, dar întinse numaideciît după aceea mîna spre călugăr, 
care îngenunche şi i-o sărută, oarecum ruşinat. Faci mai puţină onoare 
mîinii mele întinse decît pumnului meu, zise regele. În fața miinii 
îngenunchezi, iar în faţa pumnului te lungeşti la pămînt. 

Călugărul, temîndu-se pesemne să nu-l jignească iarăşi printr-un ton 
prea familiar, greşeală de care trebuie să se ferească cei ce au de-a face cu 
monarhii, se închină adînc şi se retrase. 

În clipa aceea alte două personaje apărură în scenă. 


CAPITOLUL XLI 


"Noroc; domnişorilor bine hrăniţi, 
Mai avuţi decit noi, mai puţin fericiţi! 
Fiţi bine veniţi 

Sub stejarii-nfrunziți, 

La petrecerea noastră veniți de priviţi. 
Mac Donaldi168. 


"n 


Nou-veniții erau Wilfred de Ivanhoe, călare pe mîrtoaga starețului de 
la mănăstirea sfîntului Botolf şi Gurth, care călărea pe armăsarul de luptă al 
cavalerului. Ivanhoe nu-şi putu crede ochilor cînd îşi văzu stăpînul mînjit cu 
sînge, în poienița unde avusese loc lupta şi care era presărată cu trupurile 
celor şase sau şapte tilhari. La fel de mirat fu să-l vadă pe Richard 
înconjurat de o suită atît de numeroasă, alcătuită, pare-se, din haiduci şi de 
aceea primejdioasă pentru prinţ. El şovăi o clipă, neştiind dacă să se 
adreseze regelui său sau să-l socoată mai departe drept Cavalerul Negru. 
Richard băgă de seamă încurcătura lui şi-i spuse: 

— Nu te teme, Wilfred, să te adresezi lui Richard Plantagenetul, 
văzîndu-l în tovărăşia atîtor inimi cu adevărat engleze, deşi s-ar putea ca 


acestea să se fi depărtat puţin de la calea cea bună, din pricina sîngelui care 
clocoteşte în ele. 

— Cinstite Wilfred de Ivanhoe, zise viteazul haiduc păşind înainte, 
cu toate că vorbele suveranului nostru nu au nevoie să fie întărite de nimeni, 
dă-mi voie să-ți spun cu oarecare mîndrie că dintre toți supușii săi care au 
suferit mult, n-au fost alții mai cu credinţă decît cei ce se află acum în jurul 
său. 

— Nu mă îndoiesc, viteazule, zise Wilfred, de vreme ce tu însuţi eşti 
dintre aceşti oameni. Dar ce vor să spună toate aceste semne de moarte şi de 
primejdie, oamenii aceştia morţi şi armura însîngerată a prințului meu? 

— Tradarea s-a apropiat de noi, Ivanhoe, îl lamuri regele, dar 
mulțumită acestor viteji, tradarea şi-a primit pedeapsa. Dar mi se pare mie 
că şi tu eşti un tradator, adaugă Richard zîmbind. Şi încă unul dintre cei mai 
neascultatori, căci oare n-a fost limpede porunca noastră de a te odihni la 
mănăstirea sfîntului Botolf pînă la tămăduirea deplină a rănu tale? 

— E tămăduită, răspunse Ivanhoe, acum e o nimica toată, cît 
zgîrietura unui cuţitaş. Dar, vai, nobile prinţ, de ce chinuieşti astfel inimile 
credincioşilor tăi slujitori, primejduindu-ţi viaţa prin călătorii singuratice şi 
aventuri nesăbuite, ca şi cum această viață n-ar avea mai mult preț decît a 
unui cavaler rătăcitor, care nu cunoaşte altă plăcere pe pămînt decît cea 
dobîndită cu lancea şi cu spada? 

— Află că Richard Plantagenetul nu-şi doreşte altă faimă decît aceea 
pe care şi-o poate cîştiga cu lancea şi cu spada sa, zise regele. Şi mai află că 
Richard Plantagenetul e mai mîndru de a duce la bun sfîrşit o aventură 
numai cu brațul şi cu spada lui credincioasă decît de a conduce la luptă o 
oaste de o sută de mii de oameni înarmaţi. 

— Dar, luminăţia-ta, zise Ivanhoe, regatul tău e amenințat de 
destrămare şi de război civil şi-ar fi vai şi amar de supuşii tăi dacă ar fi 
lipsiți de suveranul lor ca urmare a uneia dintre aceste primejdii pe care îţi 
place să le înfrunţi zilnic şi din care mai adineauri abia ai scăpat cu viaţă. 

— Ha, ha, regatul meu şi supuşii mei? făcu Richard, cu nerăbdare. 
Află, Sir Wilfred, că cei mai buni dintre ei sînt dornici să-mi plătească 
nebuniile cu aceeaşi monedă. Bunăoară, preacredinciosul meu slujitor 
Wilfred de Ivanhoe nu vrea să asculte de poruncile mele răspicate şi pe 
deasupra, îi ține regelui său o predică, fiindcă, mă rog, acesta nu se 
călăuzeşte întocmai după povaţa dumnealui. Care dintre noi are mai mult 
temei să-l mustre pe celălalt? Dar, iartă-mă, credinciosul meu Wilfred. 


Timpul pe care l-am petrecut şi pe care-l voi mai petrece fără a mă da în 
vileag mi-a fost şi-mi este trebuincios, aşa cum ţi-am spus şi la mănăstirea 
sfintului Botolf, pentru a da prietenilor mei şi nobililor ce mi-au mai rămas 
credincioşi răgazul de a-şi aduna ostile, astfel încît atunci cînd se va vesti 
despre întoarcerea lui Richard, acesta să se afle în fruntea unei armii, în fața 
căreia duşmanii să tremure; în felul acesta el va putea curma trădarea pusă 
la cale, fără a mai fi nevoie de a ridica măcar o singură sabie. Estoteville şi 
Bohun nu-şi vor putea aduna oamenii, pentru a mărşălui spre York, decît 
peste douăzeci şi patru de ore. De asemenea, aştept veşti de la Salisbury — 
din miazăzi, de la Beauchamp — din Warwickshire, precum şi de la Multon 
şi Percy — din miazănoapte. Cancelarul va avea grijă de Londra. Dacă m-aş 
înfățişa prea repede, m-ar paşte altfel de primejdii decît cele din care mă pot 
salva lancea şi spada, fie acestea ajutate de săgeata viteazului Robin, de 
toiagul fratelui Tuck şi de cornul înţeleptului Wamba. 

Wilfred încuviință cu plecăciune, ştiind prea bine că ar fi fost 
zadarnic să lupte cu neînduplecatul spirit cavaleresc ce-l împingea atît de 
des pe stăpînul său spre primejdii, pe care acesta, deşi le-ar fi putut ocoli cu 
uşurinţă, le căuta cu tot dinadinsul, săvîrşind astfel o greşeală de neiertat. 
Tînărul cavaler oftă şi rămase tăcut, în vreme ce Richard, bucuros că 
închisese gura sfetnicului său, deşi inima îi spunea că mustrările acestui 
sfetnic erau întemeiate, urmă să stea de vorbă cu Robin Hood. 

— Rege al haiducilor, n-ai ceva merinde să-l ospătezi pe fratele 
dumitale, monarhul? Ticăloşii aceia m-au pus la grea încercare şi totodată 
mi-au ațiţat foamea. 

— Ba aş avea, luminăţie, răspunse căpetenia. Dar, ca să nu mint, 
cămara noastră e înţesată mai mult cu... 

Nu-şi sfîrşi vorba şi se opri, cam stînjenit. 

— Cu vinat, bănuiesc, grăi Richard, plin de voie bună. Hrană mai 
bună la ceas de cumpănă nici nu poate fi; şi zău, cînd un rege nu vrea să 
rămînă 

acasă şi să vîneze singur, socot că n-are dreptul să facă nazuri cînd i 
se aduce vînatul de-a gata. 

— Aşadar, spuse Robin, dacă înălțtimea-voastră va onora iarăşi cu 
prezența sa unul din locurile de întîlnire ale lui Robin Hood, vînatul nu va fi 
lipsă şi se va găsi, fireşte, o cană cu bere şi poate chiar o garafa de vin 
bunişor, pentru stropirea acestui vînat. 


Haiducul porni, urmat de voiosul monarh, pe care întîlnirea cu Robin 
Hood şi cu pădurenii săi îl făcea pesemne mai fericit decît ar fi fost dacă şi- 
ar fi ocupat din nou tronul şi ar fi prezidat vreo adunare de nobili şi seniori. 
Richard Inimă-de-Leu se dădea în vînt după tot ce era nou şi mirosea a 
aventură, iar plăcerea lui sporea şi mai mult cînd avea de înfruntat vreo 
primejdie. Monarhul cu inimă de leu era în bună parte întruchiparea vie a 
acelui strălucitor, dar inutil cavaler zugrăvit în vechile romanțe, iar gloria pe 
care şi-o dobîndea prin faptele sale de arme preţuia mai mult în ochii 
înaripatei sale închipuiri decît cea pe care politica şi înţelepciunea ar fi putut 
s-o aducă domniei lui. De aceea, domnia lui a şi fost asemenea crugului 
unui meteor luminos care străbate cu repeziciune bolta, răspîndind în juru-i 
o văpaie ciudată şi prevestitoare, pe care întunericul lumilor o mistuie de 
îndată; isprăvile sale cavalereşti au oferit barzilor şi menestrelilor 
numeroase teme, dar nu au lăsat ţării sale nici una din temeinicile binefaceri 
asupra cărora istoriei îi place să se oprească şi pe care le dă drept pildă 
pentru viitorime. În mijlocul acestor oameni, Richard apărea însă în lumina 
cea mai prielnică; era vesel, plin de voie bună şi mîndru de bărbăția 
oamenilor, oricare le-ar fi fost rangul. Sub un stejar uriaş se înjghebă în 
pripă, pentru regele Angliei, o masă la care acesta se aşeză, înconjurat de 
nişte oameni proscrişi de guvernul său, dar care acum alcătuiau curtea şi 
garda sa personală. Carafa începu să treacă din mînă în mînă, iar pădurenii 
— oameni aspri din fire — uitară în curînd de respectul plin de teamă 
cuvenit măriei-sale. Începură să cînte, să spună snoave şi să-şi povestească 
isprăvile din trecut, astfel încît, pînă la urmă, tot lăudîndu-se cu fărădelegile 
lor, nu-şi mai amintiră că vorbeau în faţa unui om care avea căderea de a 
apăra legile. Sinchisindu-se la fel de puţin de demnitatea lui ca şi tovarăşii 
săi, voiosul rege rîdea, bea şi glumea în mijlocul zgomotoasei bande. Robin 
Hood, care avea simţul măsurii, ar fi vrut ca petrecerea să ia sfîrşit înainte 
de a fi tulburată de vreun incident neplăcut, mai ales că vedea fruntea lui 
Ivanhoe umbrită de neliniște. 

-— E o mare cinste pentru noi să-l avem pe viteazul suveran în 
mijlocul nostru, îi spuse el lui Ivanhoe, în şoaptă. Cu toate acestea, n-aş 
vrea să-l văd pierzînd aici tot timpul, pe care treburile regatului l-ar putea 
face prețios. 

— Adevărate şi înțelepte vorbe ai rostit, bravule Robin Hood, îi 
răspunse Wilfred. Se cuvine de asemenea să ştii că cei care glumesc cu 
regele, chiar cînd mărnia-sa e cum nu se poate mai vesel, se joacă cu un leu 


care, la cea mai neînsemnată aţiţare, se foloseşte de colți şi de gheare 
deopotrivă. 

-— Al atins adevărata pricină a temerilor mele, zise haiducul. 
Oamenii mei sînt aspriți de viaţă şi neciopliți din fire, iar regele e pe cît de 
vesel, pe-atît de iute la mînie; de aceea s-ar putea să-şi piardă cumpătul şi 
cine ştie cum ar răspunde oamenii. E vremea să curmăm acest ospăț. 

— Caută atunci să găseşti vreun mijloc, bravule yeoman, căci 
încercările mele de a-l îndupleca n-au folosit decît să prelungească ospăţul. 

— Trebuie oare să mă supun atît de curînd primejdiei de a pierde 
iertarea şi bunăvoința suveranului meu, spuse Robin Hood şi adăugă după o 
clipă de tăcere: Da, pe sfîntul Cristopher, trebuie, n-am încotro! N-aş fi 
vrednic de bunăvoința lui dacă n-aş primejdui-o pentru binele său. Ascultă, 
Scathlock, du-te înapoia tufişului aceluia şi trage-i o chemare normandă din 
cornul tău de vînătoare! Nu zăbovi nici o clipă, altminteri e vai de tine! 

Scathlock ascultă porunca starostelui şi în mai puţin de cinci minute, 
sunetul cornului îi tăcu să tresară pe cheflii. 

— E cornul lui Malvoisin! exclamă morarul, sărind în picioare şi 
punînd mîna pe arc. 

Călugărul scăpă din mînă cana şi apucă toiagul. Wamba se opri în 
mijlocul unei glume şi puse mîna pe sabie şi pe scut. Toţi ceilalți îi urmară 
pilda, punînd mîna pe arme. Oamenii care duc o viață atît de plină de 
primejdii trec cu uşurinţă de la petrecere la bătălie, iar lui Richard această 
schimbare nu părea să-i făgăduiască decît un nou şir de plăceri. El ceru să i 
se aducă de îndată casca şi părțile mai grele ale armurii, pe care le pusese 
deoparte; în vreme ce Gurth îl ajuta să le îmbrace, îi porunci lui Wilfred să 
nu ia parte la luptă, pe care o bănuia de neînlăturat. 

— Te-ai bătut de o sută de ori pentru mine, Wilfred şi eu n-am făcut 
decît să privesc. De data asta, tu vei fi privitorul şi vei vedea cum Richard 
va lupta pentru prietenul şi supusul său. 

Între timp, Robin Hood trimisese oameni în toate părţile, ca pentru o 
recunoaştere, iar cînd văzu că cheful să spărsese, se apropie de Richard, 
care era acum înarmat din cap pînă-n picioare şi lăsîndu-se pe un genunchi, 
ceru iertare suveranului. 

— Pentru ce, vrednice yeoman? întrebă Richard, oarecum aţiţat. 
Oare nu te-am iertat de curînd pentru toate păcatele tale? Crezi oare că un 
cuvînt al nostru e ca pana dusă de vînt? Bănuiesc că n-ai avut vreme să 
săvîrşeşti vreo nouă greşeală de atunci încoace. 


— Ba da, am săvîrşit-o, răspunse yeoman-ul, dacă e o greşeală să-mi 
înşel regele spre binele lui. Cornul pe care l-aţi auzit nu era defel al lui 
Malvoisin, ci al unuia din oamenii mei, căruia i-am poruncit să sune din 
corn pentru a sparge cheful. Altminteri, v-aţi fi irosit în zadar multele 
ceasuri menite unor îndeletniciri mai de seamă. 

Şi spunînd acestea, se ridică, îşi încrucişa braţele pe piept şi aşteptă 
nu atît cu supunere, cît cu respect răspunsul regelui, ca un om care îşi dă 
seama că, deşi s-ar putea să fi greşit, a făcut-o mînat de cele mai bune 
intenţii. Obrajii lui Richard se împurpurară de mînie, dar nu era decît o 
emoție vremelnică, pe care simţul dreptăţii o înfrînse de îndată. 

—  Vasăzică, regele pădurilor din Sherwood drămuieşte regelui 
Angliei vînatul şi vinul? Prea bine, semeţule Robin! Cînd ai să vii să mă 
vezi în vesela Londră, îţi vei da seama că sînt o gazdă mai puţin cărpănoasă. 
Cu toate astea, bine-ai făcut, omule. Să pornim, aşadar. Toată lumea pe cai! 
Bietul Wilfred s-a perpelit pe jăratic în ceasul acesta. Spune-mi, semeţule 
Robin, n-ai avut niciodată în banda ta vreun prieten care, nemulțumindu-se 
să dea sfaturi, ține morțiş să-ţi călăuzească paşii şi părea nenorocit cînd 
făceai ce-ţi poruncea inima? 

— Da, luminăţie, răspunse Robin, un asemenea om e locțiitorul meu, 
Little John, care a plecat acum într-o expediție hăt-departe, taman la 
graniţele Scoției şi am să mărturisesc maiestăţii-voastre că uneori sfaturile 
lui mă cam scot din sărite, însă cînd mă gîndesc mai bine, nu pot să fiu 
supărat pe un om care nu cunoaşte altă grijă decît aceea de a-şi sluji 
stăpînul. 

— Ai dreptate, vrednice yeoman, răspunse Richard şi dacă pe de o 
parte l-aş avea pe Ivanhoe ca să-mi dea sfaturi înțelepte, întărite de 
mohorîta gravitate a frunţii sale, iar pe de altă parte te-aş avea pe tine, ca să 
mă duci de nas, chipurile spre binele meu, aş fi regele cel mai lipsit de 
libertate din toate ţările creştine sau păgîne! Dar, domnii mei, hai să pornim 
cu voioşie spre Coningsburgh şi să nu ne mai gîndim la toate astea. 

Robin Hood îi înştiinţa că şi trimisese o ceată de oameni spre drumul 
pe care urmau să treacă, iar oamenii aceştia aveau desigur să descopere 
orice capcană ce li s-ar fi putut întinde în taină; el, unul, nu se îndoia că 
drumul va fi prielnic, iar de nu, vor primi la timp veste despre primejdie, 
aşa încît vor putea să se retragă pînă la o puternică ceată de arcaşi, care avea 
să-i urmeze pe acelaşi dram sub conducerea lui. 


Aceste înțelepte şi grijulii măsuri de prevedere, luate pentru călătoria 
sa, îl înduioşară pe Richard şi-i spulberară cu totul ciuda pe care o mai 
putea nutri împotriva starostelui haiducilor pentru păcăleala ce i-o trăsese. 
De aceea, regele strînse încă o dată mîna lui Robin Hood şi-l asigură că îl 
iartă pe deplin şi că-l va ocroti totdeauna; de asemenea îi spuse că era 
hotărît să îndulcească tiranicele legi ale vînătorii, precum şi celelalte 
rînduieli apăsătoare care împingeau la răzvrătire pe atîţia yeomen-i englezi. 
Dar moartea timpurie a regelui Richard avea să zădărnicească bunele sale 
intenții faţă de viteazul haiduc, iar marea Cartă a pădurilor avea să fie 
smulsă din mîinile prințului loan, urcat pe tronul Angliei, rămas liber prin 
moartea neînfricatului său frate. Cît despre viaţa lui Robin Hood şi despre 
mişeleasca trădare care i-a pus capăt, amănunte pot fi găsite în acele cărțulii 
cu litere gotice care se vindeau pe vremuri la un preţ de nimic, dar care "sînt 
plătite astăzi cu aur şi tot ne par ieftine”. 

Părerea haiducului se dovedi întemeiată: regele, însoțit de Ivanhoe, 
Gurth şi Wamba, ajunse fără nici o oprelişte în faţa castelului din 
Coningsburgh, , înainte de asfintit. 

Puţine locuri în Anglia sînt atît de frumoase şi atît de pitoreşti ca 
împrejurimile acestei străvechi fortărețe saxone. Apele domoale ale rîului 
Don şerpuiesc printr-un soi de amfiteatru natural, în care ogoarele se 
împletesccu păduri bogate; pe un muncel, care se înalță de-a dreptul din rîu, 
se înfăţişează, străjuită de ziduri şi şanţuri, această străveche fortăreață, 
care, după cum o arată şi numele saxon, fusese, înainte de cucerirea 
normandă, una din reşedinţele regilor Angliei. Zidurile din afară au fost 
probabil durate de către normanzi, dar donjonul din interior poartă semnele 
unor vremuri foarte depărtate. Donjonul acesta se înalță pe o movilă, la unul 
din colţurile curții interioare şi are forma unui cerc cu diametrul de douăzeci 
ŞI cinci de picioare. Zidul este de o grosime neobişnuită şi e sprijinit de şase 
contraforturi uriaşe, care ies din cerc şi se ridică spre coastele turnului ca 
pentru a-l întări şi a-i sluji drept sprijin. Aceste contraforturi puternice sînt 
pline pe dinăuntru, de la temelii pînă spre mijloc, dar de-acolo în sus sînt 
găunoase, iar în vîrf sînt încununate de nişte turnulețe legate cu interiorul 
donjonului. Din depărtare, aspectul acestei uriaşe clădiri, cu atît de ciudate 
adăugiri, e la fel de interesant pentru iubitorii de pitoresc, pe cît este 
interiorul castelului pentru amatorul de antichități, pe care îl duce cu 
închipuirea pînă la zilele Heptarhiei saxone. În apropierea castelului se află 
un gorgan, care trece drept mormîntul vestitului Hengist, iar în curtea 


cimitirului vecin sînt arătate vizitatorului felurite monumente străvechi şi 
ciudate. 

Cînd Inimă-de-Leu şi suita lui se apropiară de această clădire 
necioplită, dar impunătoare, ea nu era, ca astăzi, împrejmuită de 
fortificațiile exterioare. Arhitectul saxon îşi cheltuise întreaga artă 
străduindu-se să facă din donjon un adevărat bastion, astfel încît în jurul 
acestuia nu se mai afla nici o întăritură, în afară de un gard obişnuit de 
ostreţe. 

O uriaşă flamură neagră, care flutura în creştetul turnului, vestea că 
funeraliile răposatului stăpîn al castelului erau în toi. Această flamură nu 
purta nici o emblemă care să arate obiîrşia sau rangul răposatului, blazoanele 
fiind pe atunci o noutate chiar în rîndurile cavalerilor normanzi şi cu totul 
necunoscute saxonilor. Dar deasupra porții se afla o altă flamură, pe care era 
zugrăvit stîngaci un cal alb, menit să arate neamul şi rangul decedatului prin 
bine cunoscutul simbol al lui Hengist şi al războinicilor săi saxoni. 

În jurul castelului domnea o forfotă neobişnuită, căci asemenea 
praznice erau prilejuri de darnică ospitalitate, din care erau poftiți să se 
împărtăşească nu numai cei ce puteau dovedi o cît de mică legătură cu 
răposatul, ci toți drumeţii aflați în trecere pe acolo. Avuţia şi rangul lui 
Athelstane făcuseră ca această datină să fie respectată pe deplin. 

De aceea puteau fi văzute numeroase cete de oameni urcînd sau 
coborînd dealul pe care se înălța castelul; iar cînd regele şi suita sa intrară 
prin porțile deschise şi nepăzite ale primei bariere, văzură o privelişte ce nu 
prea se potrivea cu pricina gravă a acestei adunări. 

Într-un loc, de pildă, bucătarii se osteneau să frisă nişte boi uriaşi şi 
nişte oi grase. Într-un alt loc se destupau butoaie de bere, pentru ca toți 
oaspeţii să se poată răcori în voie. Puteai vedea oameni de toată mîna 
înfulecînd de zor şi dînd pe gît băutura pusă fără nici o oprelişte în faţa lor. 
Şerbul saxon, zdrenţăros şi descult, îşi putea îneca într-o zi de ghiftuială şi 
beţie amintirea unei jumătăți de an de foamete şi de sete; tîrgoveţul şi 
breslaşul, ceva mai plini la trup, se desfătau cu mîncărurile puse la îndemînă 
sau se plîngeau fără temei că berea e prea amară şi că berarul e un 
nepriceput. Tot acolo puteau fi văzuţi şi cîțiva nobili normanzi scăpătați, 
care se deosebeau prin bărbule lor rase şi prin mantalele lor scurte, precum 
şi prin faptul că se țineau deoparte şi priveau cu dispreţ întreaga ceremonie, 
chiar atunci cînd catadicseau să se înfrupte din atît de darnicul şi 
îmbelşugatul ospăț. 


Cerşetorii erau, se înţelege, cu duiumul; la fel şi oştenii fără căpătii, 
re-întorşi din Palestina (cel puţin aşa pretindeau). Marchitanii îşi arătau 
marfa, meşteşugarii ambulanți căutau de lucru, iar pelerinii, călugării 
rătăcitori, menestrelii saxoni şi barzii din Ţara Galilor îngînau rugăciuni sau 
romanțe, ciupindu-şi harfele, diblele şi rotele!1%% . Unul aducea laude 
răposatului Athelstane într-un soi de litanie jalnică, altul recita un fel de 
poem genealogic în graiul saxonilor, pomenind numele aspre şi sălbatice ale 
nobililor săi străbuni. Nu lipseau nici măscăricii şi scamatorii, pe care, în 
ciuda tristului prilej, mulțimea îi urmărea fără a vedea în giumbuşlucurile 
lor nimic nepotrivit sau necuviincios, într-adevăr, concepţia saxonilor 
despre asemenea împrejurări era pe cît de naivă, pe atît de barbară. Dacă 
durerii îi era sete, trebuia să-i dai de băut, dacă-i era foame, trebuia să-i dai 
de mîncare, iar dacă întrista inimile, erau la îndemînă aceste mijloace de 
distracție, dacă nu de înveselire. Oamenii nu pregetau să se folosească de 
aceste mijloace, cu toate că, din cînd în cînd, amintindu-și parcă subit de 
pricina adunării lor, începeau să se căineze în cor, în vreme ce femeile, 
destul de numeroase, îşi ridicau glasurile şi zbierau de ţi se rupea inima. 

Aceasta era scena ce se desfăşura în curtea castelului din 
Coningsburgh în clipa cînd Richard şi însoțitorii săi intrară pe poartă. 
Seneşalul, sau majordomul, nu se ostenea să ia aminte la grupurile de 
oaspeţi de rînd care intrau sau ieşeau necontenit pe poartă decît în măsura în 
care trebuia să păstreze ordinea; el rămase totuşi uimit de înfăţişarea nobilă 
a monarhului şi a lui Ivanhoe, mai ales că trăsăturile acestuia din urmă îi 
părură cunoscute. Pe lîngă aceasta, sosirea a doi cavaleri, căci aşa îi vădeau 
straiele, era un eveniment destul de neobişnuit la o ceremonie saxonă şi nu 
putea fi socotită decît ca un fel de omagiu adus mortului şi familiei sale. 
Înaltul demnitar, îmbrăcat în negru şi ţinînd în mînă un toiag alb, îşi făcu 
aşadar loc prin mulţimea pestriță de oaspeţi şi-i petrecu pe Richard şi pe 
Ivanhoe pînă la intrarea în turn. Gurth şi Wamba îşi găsiră degrabă 
cunoştinţe în curte şi rămaseră acolo, necutezînd să se înfățişeze, pînă ce nu 
erau chemaţi de stăpînii lor. 


CAPITOLUL XLII 


"Stăteau în jurul raclei lui Marcello 
Și înginau o melodie gravă - 


Ca o litanie, cu multe lacrimi - 

Din cele ce se cîntă lîngă mort. 

De către babe, ca să-şi treacă noaptea. 
Dintr o piesă veche 


rr 


Intrarea în marele turn al castelului din Coningsburgh este cu totul 
neobişnuită şi are ceva din simplitatea barbară a vremurilor străvechi, cînd a 
fost clădit turnul. O scară îngustă şi ametitor de dreaptă duce spre un portal 
scund în partea de miazăzi a turnului; pe-acolo, amatorul de antichităţi, 
dornic de aventuri, poate încă, sau cel puţin putea pînă acum cîțiva ani, să 
ajungă la o scăriţă aflată chiar în zidul principal al turnului şi care duce la 
catul al treilea al clădirii (primele două caturi semănau cu nişte cavouri, 
unde lumina şi aerul nu pătrundeau decît printr-o gaură pătrată de la catul al 
treilea, cu care păreau să fie legate printr-o scară). Ca să intri în încăperile 
de sus ale turnului — care avea în total patru caturi — trebuia să urci nişte 
scări săpate în contraforturi. 

Prin această anevoioasă şi complicată intrare, viteazul rege Richard şi 
credinciosul său Ivanhoe fură conduşi în încăperea rotundă, care ocupa 
întreg catul al treilea. Wilfred se folosi de greutatea urcuşului pentru a-şi 
ascunde faţa cu un colț al mantiei sale, măsură de prevedere pe care socoti 
nimerit să o ia, spre a nu se înfățişa tatălui său pînă ce regele nu îi va fi dat 
semnalul convenit. 

În încăpere erau adunaţi, în jurul unei mese masive de stejar, vreo 
duzină de reprezentanţi de frunte ai familiilor saxone din comitatele vecine. 
Mai toți erau oameni in vîrstă, dacă nu chiar bătrîni, căci noua generaţie, 
spre marea nemulțumire a celor vîrstnici, doborise, ca şi Ivanhoe, multe din 
barierele care de o jumătate de secol încoace despărțeau pe victorioşii 
normanzi de saxonii învinşi. Privirile abătute şi mîhnite ale acestor oameni 
venerabili, tăcerea şi ținuta lor mohorită alcătuiau un puternic contrast cu 
uşurătatea petrecăreților din curtea castelului. Părul lor cărunt, bărbile lor 
lungi şi stufoase, ca şi tunicile străvechi şi mantiile lor largi şi negre se 
potriveau de minune cu încăperea stranie în care se aflau, dîndu-le aerul 
unei cete de adoratori ai lui Wotan!170: , readuşi la viaţă pentru a deplînge 
decăderea gloriei neamului lor. 

Cedric şedea la rînd cu ceilalți compatrioți ai săi, dar părea să fie, 
prin asentimentul tuturor, căpetenia întregii adunări. La intrarea lui Richard 


(pe care nu-l cunoştea decît ca "viteazul cavaler cu lacăt pe pavăză"), el se 
sculă 

plin de gravitate şi-l întîmpină cu obişnuitul salut: "Waes hael", 
ridicînd totodată pocalul pînă la înălțimea capului. Regele, care nu era deloc 
străin de obiceiurile supuşilor săi englezi, îi întoarse salutul cu obişnuitele 
vorbe: „Drink hael” şi sorbi din cupa întinsă de paharnic. Cedric îl 
întîmpină în acelaşi fel şi pe Ivanhoe, care-şi salută în tăcere tatăl, înlocuind 
cuvintele tradiționale printr-o aplecarea a capului, de teamă ca vocea să nu-l 
dea în vileag. 

După această ceremonie, Cedric se ridică şi întinzîndu-i mîna lui 
Richard, îl petrecu într-o capelă mică şi foarte rudimentară, săpată parcă 
într-unul din contraforturi. Cum capela nu avea altă fereastră decît o 
deschizătură foarte strîmtă, locul ar fi fost cufundat în întuneric dacă nu l-ar 
fi luminat două facle, a căror flacăra roşiatică şi fumegîndă dezvăluia 
privirilor tavanul boltit, pereții goi, un altar cioplit din piatră şi un crucifix, 
tot din piatră. 

În faţa altarului se afla o raclă, iar de o parte şi de alta a acesteia 
şedeau în genunchi cîte trei preoți, care băteau mătănii şi îngînau rugăciuni, 
cu aerul celei mai adînci evlavii. Pentru slujba aceasta, mama răposatului 
oferise mănăstirii sfîntului Edmund o danie fără pereche, drept care, spre a 
o cinsti cum se cuvine, întreaga chinovie, în afara paracliserului, care era 
şchiop, se strămutase la Coningsburgh. În vreme ce şase dintre fraţi 
săvîrşeau fără odihnă ritualurile sacre în preajma sicriului lui Athelstane, 
ceilalți se împărtăşeau copios din ospățul şi petrecerile de la castel. 
Călugării aceştia, care stăteau necontenit de veghe lîngă sicriu cu atîta 
evlavie, aveau o deosebită grijă să nu-şi întrerupă nici o clipă rugăciunile, 
de teamă ca Zernebock, străvechiul demon saxon, să nu-şi înfigă ghearele în 
răposatul Athelstane. Cu aceeaşi grijă ei vegheau ca nu cumva vreun mirean 
păcătos să atingă giulgiul, care, întrucît folosise şi la înmormîntarea 
sfintului Edmund, putea fi pîngărit dacă era atins de un profan. Oricît de 
puțin i-ar fi folosit ele, răposatul avea tot dreptul la aceste atenții 
înduioşătoare din partea fraților de la chinovia sfîntului Edmund, de vreme 
ce, pe lîngă cele o sută de monede de aur plătite pentru răscumpărarea 
sufletului său, mama lui Athelstane îşi anunţase intenția de a înzestra 
mănăstirea cu o bună parte din pămînturile defunctului, astfel încît frații să 
se roage necontenit pentru sufletul lui, precum şi pentru cel al soţului ei, 
răposat mai demult. 


Richard şi Wilfred îl urmară pe Cedric Saxonul în camera mortuară, 
unde, văzînd că ghidul lor le arată solemn spre sicriul lui Athelstane, îi 
urmară exemplul şi-şi făcură cruce cu multă evlavie, îngînînd o scurtă 
rugăciune pentru mîntuirea sufletului celui răposat atît de timpuriu. După 
săvîrşirea acestei pioase îndatoriri, Cedric le făcu din nou semn să-l urmeze 
şi păşi fără zgomot pe pardoseala de piatră; după ce urcă vreo cîteva trepte, 
el deschise cu băgare de seamă uşa unui mic paraclis, care se afla lîngă 
capelă. Era o încăpere de vreo trei metri pătraţi, scobită parcă, la fel ca şi 
capela, în zid. Cum ferestruica ce o lumina era aşezată în partea de apus şi 
era din ce în ce mai lungă spre interior, ea primea razele soarelui în amurg; 
la lumina lor se vedea în această hrubă întunecoasă o femeie cu înfăţişarea 
demnă, al cărei chip păstra urmele unei mari frumuseți. Lunga ei rochie 
cernită şi zăbranicul ei de mătase neagră subliniau şi mai mult albeaţa 
obrajilor şi frumuseţea şuviţelor ei blonde şi unduitoare, pe care vîrsta nu 
izbutise să le rărească şi să le presare cu argint. Faţa ei exprima cea mai 
adîncă tristeţe, dar şi resemnare. Pe masa de pialră dinaintea ei se afla un 
crucifix de ivoriu, alăturea de care era un liturghier— cu filele bogat 
zugrăvite şi cu scoarţele prinse în copci de aur. 

— Nobilă Edith, zise Cedric după o clipă de tăcere, pe care o păstrase 
ca şi cum ar fi vrut să le dea lui Richard şi lui Wilfred răgazul de a o privi 
pe castelană. Oamenii aceştia sînt nişte străini vrednici, care vin să-ţi 
împărtăşească durerea. Acesta este bravul cavaler care a luptat atît de 
vitejeşte pentru eliberarea aceluia a cărui pierdere o deplîngem astăzi. 

— Îi mulţumesc pentru vitejia arătată, răspunse castelana, cu toate că 
voinţa cerului a fost ca ea să nu ajute la nimic. Îi mulţumesc de asemenea şi 
lui şi însoțitorului său, pentru curtenia ce i-a adus aici, spre a fi alături de 
văduva lui Adeling, mama lui Athelstane, în ceasul acesta de lacrimi şi 
durere. Buna mea rudă, ti-i las în grijă pe amîndoi, fiind sigură că nu vor fi 
lipsiți de ospitalitatea pe care aceste ziduri mohoriîte o mai pot îngădui. 

Oaspeţii se înclinară adînc în faţa mamei îndurerate şi se retraseră 
împreună cu ospitaliera lor călăuză. 

O altă scară în spirală îi duse la o încăpere de aceeaşi mărime ca şi 
cea unde intraseră prima oară şi care ocupa catul de deasupra. Din această 
încăpere se auziră, încă înainte de a deschide ușa, învăluirile unei cîntări 
jalnice şi monotone. Cînd intrară pe ușă, se pomeniră în mijlocul a vreo 
douăzeci de femei şi fete din nobile familii saxone. Patru fete, în frunte cu 


Rowena, înălțau un imn pentru pomenirea sufletului celui răposat, imn din 
care n-am fost în stare a tălmăci decît două-trei stanţe: 

"Oricit am trăi, 

Murim într-o zi, 

Sufletul lui părăsitu-şi-a pieptul. 

în trupul rămas 

Fac viermii popas. 

Moartea îşi cere fără milă dreptul. 

Pe căi neştiute 

Zbură al său suflet 

Spre a durerii împărăție, 

Păcatele grele 

Acolo să-şi spele, 

Veşnică-a lui izbăvire să fie. 

O, mortule drag. 

În tristul meleag 

Nu zăbovi multă vreme, aşteaptă 

Pin ce prin danii. 

Rugi şi jelanii 

Slobod urca-vei a raiului treaptă." 


În timp ce fetele cîntau acest bocet în cor, cu glasuri joase şi pline de 
jale, celelalte femei se împărțiseră în două cete: cele din prima ceată brodau, 
cu mai mult sau mai puţin gust şi pricepere, o învelitoare de mătase pentru 
sicriul lui Athelstane, iar celelalte împleteau în acelaşi scop ghirlande din 
florile aduse în cîteva panere. Deşi nu păreau din cale-afară de îndurerate, 
fetele aveau un aer cuviincios, iar din cînd în cînd o şoaptă sau un suris 
atrăgea asupră-le mustrarea doamnelor mai severe. Cîte o fetişcană arăta 
mai mult interes rochiei de doliu încercînd să vadă cum îi vine — decît 
tristei ceremonii pentru care se pregăteau. Dacă e să spunem adevărul, 
intrarea celor doi cavaleri străini nu stingheri cîtuşi de puţin această 
înclinație, ci, dimpotrivă, stîrni şoapte şi ocheade. Numai Rowena, care era 
prea mîndră pentru a fi vanitoasă, îl salută cu grație pe eliberatorul ei. Avea 
o înfăţişare gravă, dar nu deznădăjduită şi poate că gîndul la Ivanhoe şi la 
soarta lui o tulbura la fel de mult ca şi moartea vărului ei. 

Lui Cedric, însă, care după cum am văzut nu prea era ager la minte în 
asemenea împrejurări, mîhnirea pupilei sale i se părea a fi mai adîncă decît 


a celorlalte fete, încît socoti de cuviinţă să lămurească în şoaptă: 

— Nobilul Athelstane îi era logodnic... 

E îndoielmic că această veste putea spori dorinţa lui Wilfred de a 
împărtăşi doliul celor din Coningsburgh. 

După ce îşi petrecu astfel oaspeţii în diferite încăperi în care 
pregătirile pentru înmormîntarea lui Athejstane se desfăşurau în chip atît de 
felurit, Cedric îi duse într-o odăiță menită, potrivit spuselor sale, să 
găzduiască pe acei oaspeţi de onoare care, întrucît nu-l cunoscuseră 
îndeaproape pe răposat, n-ar fi dorit să stea alături de cei ce sufereau cel 
mai mult de pe urma nenorocirii întîmplate.. El îi asigură că nu vor duce 
lipsă de nimic şi dădu să plece, dar Cavalerul Negru îl apucă de mînă 
spunîndu-i: 

— Aş vrea să-ți amintesc, nobile thane, că atunci cînd ne-am 
despărțit ultima oară mi-ai făgăduit să-mi acorzi o favoare pentru binele pe 
care am avut norocul să ţi-l fac. 

— i-o acord înainte de a şti ce-mi ceri, nobile cavaler, zise Cedric şi 
totuşi în aceste clipe de durere... 

— Da, m-am gîndit şi eu la asta, îi tăie vorba regele, însă timpul mi-e 
măsurat şi-apoi nu mi se pare deloc potrivit ca în clipa cînd închidem 
mormîntul nobilului Athelstane să îngropăm în el şi unele prejudecăți şi 
păreri pripite. 

— Cavalere cu lacăt pe pavăză, spuse Cedric roşind şi tăind la rîndul 
său vorba regelui, nădăjduiesc că favoarea ce mi-o ceri te priveşte pe 
dumneata şi nu pe altcineva, căci în ce priveşte onoarea casei mele, ar fi 
nelalocul lui ca un străin să se amestece. 

— Nici nu vreau să mă amestec, rosti regele cu blindeţe, decît în 
măsura în care vei recunoaşte că am temeiuri s-o fac. Pînă acum m-ai 
cunoscut sub numele de Cavalerul Negru, cu lacăt pe pavăză. Află că ai în 
faţa ta pe Richard Plantagenetul! 

— Richard de Anjou?! exclamă Cedric,. dîndu-se cîțiva paşi înapoi, 
uluit. 

— Nu, nobile Cedric, Richard al Angliei, care n-are gînd mai 
statornic şi dorință mai fierbinte decît să-şi vadă fiii în unire. Dar bine, 
nobile thane, genunchiul tău nu se pleacă în faţa regelui? 

— Nu s-a plecat niciodată în faţa sîngelui normand, răspunse Cedric. 
Atunci aşteaptă pînă în clipa cînd mă voi dovedi vrednic de omagiul tău 
prin ocrotirea ce-o voi acorda normanzilor şi englezilor deopotrivă. 


— Printe, zise Cedric, ţi-am prețuit totdeauna vitejia şi curajul. Ştiu 
de asemenea că te socoti a avea dreptul la coroană ca urmaş al Matildei, 
nepoata lui Edgar Atheling şi fiica lui Malcolm al Scoției. Dar Matilda, deşi 
din neamul regilor saxoni, n-a fost moștenitoarea tronului. 

— N-am de gînd să mă sfădesc cu tine pentru dreptul la tron, nobile 
thane, rosti liniştit Richard, dar vreau să te rog să priveşti în jurul tău şi să- 
mi spui dacă poți vedea pe altcineva vrednic de dreptul acesta. 

— Pentru a-mi spune asta ai venit aici, printe? întrebă Cedric. Ca să 
mă umileşti, amintindu-mi de decăderea seminției mele, înainte ca 
mormîntul să-l fi înghițit pe cel din urmă vlăstar al monarhiei saxone? Faţa i 
se adumbrise în timp ce vorbea. E o îndrăzneală împinsă cam prea departe, 
adăugă el. 

— Nu, pe Sfînta cruce! răspunse regele. Ţi-am spus toate astea cu 
sinceritatea şi încrederea pe care un om de inimă le poate avea faţă de un 
om de inimă, fără umbră de duşmănie. 

— Ai dreptate, rege, căci recunosc că eşti rege şi vei fi, în ciuda 
slabei mele împotriviri. Nu cutez să mă folosesc de singurul mijloc de a 
împiedica acest lucru, cu toate că ispita e mare şi mi-ai pus-o chiar sub nas. 

— Şi-acum, să ne întoarcem la favoarea ce ţi-o cer cu aceeaşi 
încredere, cu toate că ai refuzat să-mi recunoşri drepturile suverane. Îţi cer 
ca unui om de cuvînt, sub pedeapsa de a fi socotit un om fără credință, 
sperjur şi nemernic, să ierți şi să redai dragostea părintească vrednicului 
cavaler Wilfred de Ivanhoe. În această împăcare vei recunoaşte că am şi eu 
un interes, anume, fericirea prietenului meu şi stingerea vrajbei dintre 
supuşii mei credincioşi. 

— Vasăzică, acesta e Wilfred? spuse Cedric, arătînd spre fiul său. 

— Tată, tată! izbucni Ivanhoe, aruncîndu-se la picioarele lui Cedric. 
Spune-mi că mă ierți! 

— Te-am iertat, fiul meu, rosti Cedric, ridicîndu-l. Feciorul lui 
Hereward ştie să-şi țină cuvîntul chiar cînd l-a dat unui normand. Dar vreau 
să te văd că îmbraci din nou straiele străbunilor tăi englezi, căci în cinstita 
mea casă n-au ce căuta asemenea pelerine scurte, tichii fistichii şi panaşe 
năstruşnice. Acela care vrea să fie fiul lui Cedric trebuie să se arate vrednic 
de străbunii săi saxoni. Văd că vrei să spui ceva, adăugă el cu asprime şi 
bănuiesc despre ce e vorba. Află că domnița Rowena trebuie să poarte 
vreme de doi ani doliu după logodnicul ei; toţi strămoşii noştri saxoni ne-ar 
renega dacă ne-am gîndi la o nouă logodnă înainte de a închide bine 


mormîntul aceluia care urma să-i fie soţ, al aceluia care prin obiîrşie era cel 
mai vrednic de mîna ei. Spectrul lui Athelstane însuşi şi-ar sfîşia giulgiul şi 
s-ar înfățişa înaintea noastră, spre a împiedica o asemenea pîngărire a 
memoriei sale. 

Ca şi cum vorbele lui Cedric ar fi conjurat într-adevăr un spectru, în 
clipa aceea uşa se deschise şi Athelstane, înveşmîntat în linţoliu, răsări în 
faţa lor, palid, cu privirea rătăcită, ca un duh de pe ceea lume H25., 

Această apariție avu un efect înspăimîntător asupra celor de faţă. 
Cedric se dădu înapoi şi rezemîndu-se de perete ca un om lipsit de puteri, 
rămase cu gura căscată, holbîndu-se la prietenul său cu nişte ochi ce păreau 
încremeniţi. Ivanhoe îşi făcu cruce, îngînînd în saxonă, latină şi franco- 
normandă toate rugăciunile ce-i trecură prin minte, iar Richard rostea cînd 
rugăciunea Benedicite, cînd înjurătura Mort de ma vie! 

În vremea asta, de Jos, de pe scară, se auzi o larmă înfricoşătoare. 
Puneţi mîna pe ticăloşu călugări! strigau unii. 

— În temniţă cu ei! zbierau alţii. 

— Azvirliţi-i de pe cele mai înalte metereze! 

— Pentru numele lui Dumnezeu, bîigui Cedric, adresîndu-se aceluia 
care 1 se părea a fi spectrul răposatului său prieten. Dacă eşti muritor, 
vorbeşte. Dacă eşti un duh, spune-ne ce te aduce printre noi şi ce-aş putea 
face ca să ai odihnă. Viu sau mort, nobile Athelstane, vorbeşte-i lui Cedric! 

— Am să vorbesc, zise spectrul, cît se poate de liniştit. Cînd o să-mi 
mai trag sufletul şi-o să-mi dați răgazul, am să vorbesc. Viu, zici? Sînt viu 
pe cît poate fi viu un om care s-a hrănit cu pîine şi apă vreme de trei zile, 
care-mi par trei veacuri. Da, cu pîine şi cu apă, taică Cedric! Pe cer şi pe toţi 
sfinții din el, hrană mai bună decît asta nu mi-a trecut prin gîtlej de trei zile- 
ncoace şi numai printr-o minune a lui Dumnezeu mă aflu aici, ca să vă spun 
toate astea. 

— Cum aşa, nobile Athelstane? rosti Cavalerul Negru. Am văzut cu 
ochii mei cum te-a doborit fiorosul templier către sfîrşitul bătăliei de la 
Torquilsto-ne şi am fost sigur, mai ales că mi-a spus-o şi Wamba, că ţi-a 
despicat țeasta pînă la dinți. 

— Te-ai înşelat, iar Wamba a minţit, cavalere, spuse Athelstane. 
Dinţii mei sînt la locul lor şi-o să v-o dovedesc îndată ce-o să cinez. Dar 
asta nu mulțumită tempherului; sabia i s-a răsucit în mînă, aşa încît tăişul ei 
abia m-a atins, oprindu-se în mînerul straşnicului meu buzdugan. De-aş fi 
purtat în clipa aceea şi casca de oţel, nu m-aş fi sinchisit deloc şi 1-aş fi tras 


una, de n-ar mai fi putut să fugă de-acolo! Din păcate, m-am prăbuşit, 
ametit de lovitură, însă nu şi rănit. Şi cum peste mine au căzut trupurile 
altor oşteni, din ambele tabere, nu mi-am venit în fire decît în sicriu, din 
fericire într-unul deschis, aşezat în faţa altarului bisericii sfîntului Edmund. 
Am strănutat de cîteva ori, am gemut şi m-am trezit de-a binelea; tocmai 
voiam să mă scol, cînd paracliserul şi stareţul, îngroziţi, au dat fuga să vadă 
ce-i cu zgomotul pe care-l auziseră. Fireşte că erau uluiți şi nu păreau deloc 
bucuroşi să-l găsească în viaţă pe acela pe care voiau să-l moştenească. Am 
cerut să mi se dea vin — mi-au dat puţintel — numai că era făcut pesemne 
din ierburi, fiindcă după aceea am dormit şi mai adînc şi m-am trezit abia 
după nu ştiu cîte ceasuri. M-am trezit cu mîinile şi picioarele legate atît de 
strîns, încît mă dor şi acuma gleznele cînd îmi aduc aminte; locul era 
cufundat în întuneric cred că era temnița mănăstirii lor blestemate iar din 
duhoarea mucedă şi stătută pe care-o răspîndea, judec că o foloseau şi ca pe 
un fel de criptă. Nu ştiam ce să cred despre cele ce mi se întîmplaseră, cînd 
deodată uşa temniței scîrții şi înăuntru intrară doi ticăloşi de călugări. 
Ţineau morțiş să mă încredințeze că mă aflu în purgatoriu, dar eu am 
recunoscut prea bine vocea spartă şi horcăită a fratelui stareţ. Pe sfîntul 
Ieremia! Nu mai era glasul cu care-mi cerea cîndva să-i mai dau o ciozvirtă 
de vînat... cîinele, s-a ghiftuit la masa mea de la Crăciun pînă-n noaptea 
regilor! 

—  Lunişteşte-te, nobile Athelstane, îl îndemnă regele, trage-ți 
răsuflarea şi povesteşte în tihnă. Pe legea mea, o poveste ca asta face s-o 
asculți ca pe o romanță ! 

— O fi, dar pe crucea din Bromeholm, nu-i nici un pic de romanţă în 
toată treaba asta! zise Athelstane. O pîine de orz şi un ulcior cu apă, asta-i 
tot ce mi-au dat nemernicii ăştia, pe care tatăl meu şi eu însumi i-am 
înzestrat cu de toate într-o vreme cînd umblau cu limba scoasă după 
mîncare, neavînd la îndemînă decît slănina şi mierţele de grîu pe care le 
storceau prin măguleli de la nişte nenorociţi de şerbi şi de robi în schimbul 
rugăciunilor lor. Ce cuibar de vipere ticăloase şi nerecunoscătoare! Pîine de 
orz şi apă din şanţ, unui stăpîn mărinimos ca mine! Am să le afum cuibarul 
chiar de-ar fi să fiu excomunicat! 

— Dar, pentru numele Sfintei Fecioare, spuse Cedric, apucîndu-l de 
mînă, cum ai scăpat de primejdie, nobile Athelstane? Li s-a făcut milă pînă 
la urmă? 


— Milă? îngînă Athelstane. Oare stîncile se pot topi la soare? Aş mai 
fi şi acum acolo dacă în mănăstire nu s-ar fi stîrnit nu ştiu ce forfotă, care i- 
a făcut pe ticăloşi să se care cu toţii; am aflat că era o procesiune de-a lor, 
care se îndrepta spre castel ca să se ghiftuiască la praznicul meu, cînd ştiau 
prea bine cum şi unde fusesem îngropat de viu. Îi auzeam cum îngînă 
psalmi şi nu prea îmi venea a crede că tilharii care-mi flămînzeau trupul 
cîntau ca să-mi mîntuie sufletul. Ei şi vasăzică s-au dus, iar eu am aşteptat 
mult şi bine hrana ce mi se cuvenea; nici nu-i de mirare, fiindcă podagrosul 
de paracliser era prea ocupat cu pîntecele lui, ca să se mai gîndească la al 
meu. Pînă la urmă tot a venit, împleticindu-se şi duhnind a vin şi mirodenii. 
Cheful îi înmuiase inima, se vede, căci mi-a lăsat o bucată de plăcintă şi o 
cană cu vin în locul merindei de pîn-atunci. Am mîncat, am băut şi m-am 
înviorat niţel; după aceea, spre norocul meu, paracliserul, prea ameţit ca să- 
şi poată face cum trebuie datoria de temnicer, n-a tras bine zăvorul, aşa încît 
uşa a rămas întredeschisă. Lumina, mîncarea şi vinul mi-au dezmorțit 
puterile minţii. Belciugul de care erau prinse lanţurile mele era mai ruginit 
decît bănuisem eu şi ticălosul de stareț. Nici măcar fierul nu putea rezista 
umezelii din temnita aceea blestemată. 

— Mai suflă puţin, nobile Athelstane, zise Richard şi mănîncă ceva 
înainte de a-ţi urma cumplita povestire. 

-— Să mănînc? făcu Athelstane. Păi am mîncat de vreo cinci ori pînă 
acum şi cu toate astea, o felioară de şunculiță de-aceea gustoasă n-ar fi 
deloc nepotrivită clipei de faţă. Rogu-te, cavalere, să binevoieşti a închina 
cu mine o cană de vin. 

Deşi oaspeţii nu se dezmeticiseră încă din uimirea lor, băură cu 
castelanul înviat din morţi, care îşi urmă apoi povestirea, în fața mai multor 
ascultători decît la început, căci Edith, după ce dăduse în castel poruncile 
cuvenite, îl urmase pe mortul viu în încăperea oaspeţilor, însoțită fiind de 
toți oaspeţii, bărbaţi şi femei, care putuseră să se strecoare în această odăiță; 
ceilalți, înghesuiți pe scară, avură parte de o ediție trunchiată a povestirii, 
ediție transmisă cu şi mai multe neadevăruri celor ce se aflau Jos, care, la 
rîndul lor, o transmiseră gloatei aflate în curte într-un chip cu totul fantezist 
şi depărtat de realitate. Athelstane îşi urmă aşadar povestirea în felul acesta: 

— Desprinzîndu-mă de belciugul acela, m-am tîrît pe scări cu 
sprinteneala de care e în stare un om împovărat de lanţuri şi vlăguit de atîta 
post; după ce am bijbiit nu ştiu cîtă vreme, m-am călăuzit în cele din urmă 
după sunetele unui cîntec vesel, ce se auzea din încăperea unde vrednicul 


paracliser rostea o liturghie diavolească, împreună cu un frate franciscan 
spătos şi sprîncenat, care aducea mai degrabă cu un tîlhar decît c-un popă. 
M-am repezit la ei şi cum giulgiul şi zuruitul lanțurilor îmi dădeau mai 
degrabă aerul unui locuitor al lumii de apoi decît al lumii ăsteia, amîndoi au 
rămas încremeniţi. Dar cînd l-am doborit cu un pumn pe paracliser, celălalt 
individ, tovarăşul său de băutură, mi-a tras una cu toiagul lui cît toate zilele. 

— Aş pune rămăşag pe orice că ăsta era fratele nostru Tuck, spuse 
Richard, întorcîndu-se spre Ivanhoe. 

— Din partea mea poate să fi fost şi dracul, zise Athelstane. Din 
fericire, nu şi-a nimerit ținta şi cînd m-am apropiat de el ca să-l ating şi-a 
luat călcîiele la spinare şi dus a fost. Prima mea grijă a fost să-mi descătuşez 
călctiele cu ajutorul unei chei care atîrna alături de altele la cingătoarea 
paracliserului; mă gîndeam să-i crap capul ticălosului cu legătura de chei, 
dar mi-am adus aminte de plăcintă şi de cana cu vin pe care mi le adusese 
ca să-mi îndulcească prizonicratul şi inima mi s-a înmuiat atunci; m-am 
mulțumit să-i trag vreo două picioare şi l-am lăsat lungit pe podea, apoi, 
după ce am înghițit în pripă o bucată de carne friptă şi am dat pe gît o 
ploscă cu vin, rămase de la ospăţul celor doi fraţi, m-am dus în grajd, unde 
mi-am găsit, într-o despărțitură, armăsarul; fusese fără îndoială pus 
deoparte, ca să-l folosească preacuviosul stareţ. Am dat pinteni calului şi- 
am venit degrabă aici; pe unde treceam, oamenii fugeau de rupeau 
pămîntul, luîndu-mă drept o stafie, mai ales că, pentru a nu fi recunoscut, 
îmi trăsesem pe față giulgiul. N-aş fi fost lăsat să pătrund în propriul meu 
castel dacă paznicii nu m-ar fi luat drept ajutorul unuia din scamatorii care 
înveselesc mulțimea în curtea castelului, fiindcă, de, se cheamă că oamenii 
s-au adunat la funeraliile stăpînului lor! Majordomul şi-o fi închipuit că 
eram travestit pentru maimuţărelile saltimbancului, aşa încît m-a lăsat să 
intru; prima mea grijă a fost să mă înfățişez maică-mii şi să înfulec ceva în 
grabă, înainte de a porni în căutarea ta, nobilul meu prieten. 

— Şi m-ai găsit, gata să lupt din nou pentru înfăptuirea planurilor 
noastre menite să ducă la libertatea şi onoarea neamului, zise Cedric. Află 
că niciodată nu vom avea o zi mai prielnică eliberării nobilei seminții 
saxone. 

— Nu-mi mai vorbi de nici o eliberare, răspunse Athelstane. E destul 
că m-am eliberat pe mine. Mă gîndesc mai degrabă cum să-l pedepsesc pe 
porcul ăla de stareț. Am să-l spînzur în creştetul castelului din 


Coningsburgh, cu patrafirul pe el; iar dacă scările se vor dovedi prea strîmte 
pentru hoitul lui gras, am să-l ridic pînă acolo cu un scripete. 

— Dar, fiul meu, se amestecă Edith, gîndeşte-te la sfinta lui slujbă. 

— Mai bine gîndeşte-te la cele trei zile de post pe care le-am îndurat, 
răspunse Athelstane. Am să-i ucid pe toți! Front-de-Boeuf a fost ars de viu 
pentru o vină mai puţin însemnată, căci ce-i al lui e al lui, se îngrijea de 
hrana prizonierilor săi, deşi a pus prea mult usturoi în ultima lui ciorbă. Pe 
cînd sclavii ăştia fățarnici şi nerecunoscători, care au venit de atitea ori 
nepoftiți la masa mea ca să mă linguşească, nu s-au îndurat să-mi dea nici 
ciorbă, nici usturoi! De aceea, jur pe sufletul lui Hengist, vor muri! 

— Dar ce-o să spună papa, nobilul meu prieten? întrebă Cedric. 

— Nu-mi pasă nici de Diavol, prietene! Să moară şi să se isprăvească 
odată cu ei! De-ar fi cei mai buni călugări de pe pămînt, lumea o să-şi vadă 
de treabă şi fără ei. 

— E ruşinos să vorbeşti astfel, nobile Athelstane, zise Cedric. Uită-i 
pe aceşti nenorociți şi gîndeşte-te la neasemuita glorie care te aşteaptă. 
Spune-i acestui principe normand, Richard de Anjou, că oricît ar avea o 
inimă de leu, nu va ocupa fără luptă tronul lui Alfred atîta vreme cît mai 
trăieşte un coborîtor al binecuvîntatului Confesor ca să se bată pentru tronul 
acesta! 

— Cum? izbucni Athelstane. Omul acesta este nobilul rege Richard? 

— Da, e Richard Plantagenetul în carne şi oase, răspunse Cedric. 
Totuşi, cred că nu e nevoie să-ți amintesc că, deoarece a venit aici de 
bunăvoie, ca un oaspe, nu poate fi nici lezat şi nici luat prizonier; îţi cunoşti 
prea bine îndatoririle de gazdă. 

— Da, pe legea mea! exclamă Athelstane. Şi-mi cunosc totodată 
îndatoririle de supus al său, drept care îi jur supunere, cu braţul şi cu inima. 

— Fiul meu, spuse Edith, gîndeşte-te la drepturile tale regeşti. 

— Gîndeşte-te la libertatea Angliei, prinţ decăzut! exclamă Cedric. 

— Mamă şi prietene, grăi Athelstane, încetaţi cu mustrările: pîinea, 
apa şi temniţa te lecuiesc în chip miraculos de ambiţie. Am ieşit din 
mormînt mai înțelept decît eram în clipa cînd am coborit în el. O jumătate 
din aceste zădărnicu nebuneşti mi-au fost şoptite la ureche de acel perfid 
abate Wolfram şi ştiţi şi voi ce preţ se poate pune pe un asemenea sfetnic. 
De cînd au început comploturile astea, n-am avut parte decît de călătorii 
făcute în pripă, de indigestii, de lovituri şi vînătai, de închisoare şi de foame 
şi-apoi toate astea nu se pot sfîrşi decît prin uciderea a mii de oameni 


paşnici. Vă spun răspicat că nu vreau să fiu rege decît pe propria-mi moşie 
şi nicăieri altundeva! Iar cea dintii faptă a domniei mele va fi spînzurarea 
starețului. 

— Dar pupila mea Rowena. Nădăjduiesc că n-ai de gînd să o 
părăseşti? zise Cedric. 

— Tată Cedric, răspunse Athelstane, fii înțelept. Domniței Rowena 
nici nu-i pasă de mine, degetul cel mic al mănuşii vărului meu Wilfred i-e 
mult mai drag decît întreaga mea fiinţă. Iat-o aici, poate s-o mărturisească... 
Hai, nu roşi, verişoară, nu-i nici o ruşine să-ți placă mai mult un cavaler 
galant decît un nobil de ţară; dar nici nu rîde, Rowena, căci, Dumnezeu ştie, 
un linţoliu şi un obraz scofilcit nu sînt un prilej de veselie. Dar dacă ţii cu 
tot dinadinsul să rîzi, am să-ţi dau un prilej mai nimerit. Dă-mi mîna, sau 
mai degrabă împrumută-mi-o, căci nu ţi-o cer decît din prietenie. lată, vere 
Wilfred de Ivanhoe, renunţ în favoarea ta... Dar ia te uită, pe sfintul 
Dunstan, vărul nostru Wilfred a dispărut! Şi totuşi, dacă nu cumva ochii mi- 
s încă tulburi din pricina postului pe care l-am îndurat pînă mai adineauri, l- 
am zărit acolo. 

Toată lumea începu să-l caute din ochi pe Ivanhoe, dar acesta parcă 
intrase în pămînt. În cele din urmă aflară că un evreu venise să-l caute şi că, 
după o scurtă convorbire cu acesta, cavalerul îi ceruse lui Gutth să-i aducă 
armura şi plecase din castel. 

— Frumoasa mea verișoară, grăi Athelstane către Rowena, dacă aş 
putea să cred că neaşteptata dispariţie a lui Ivanhoe nu se datoreşte unui 
lucru de cea mai mare însemnătate, mi-aş reînnoi... 

Dar abia îi lăsase mîna în clipa cînd băgase de seamă dispariția lui 
Ivanhoe, că Rowena se şi folosise de prilej pentru a ieşi pe furiş din 
încăpere, ca să scape din încurcătură. 

— De bună seamă că în afară de călugări şi de stareți, femeia e cel 
din urmă animal în care te poți încrede, mormăi Athelstane. Păgîn să fiu 
dacă nu mă aşteptam din partea ei la o mulţumire, poate chiar la o sărutare! 
Pesemne că linţoiul ăsta blestemat a fost vrăjit, fiindcă toată lumea fuge de 
mine. Nobile rege Richard, vreau să-ţi declar încă o dată supunerea mea, pe 
care, ca un credincios... 

Dar regele Richard plecase la rîndu-i şi nimeni nu ştia încotro. În cele 
din urmă se află că se dusese în mare grabă în curtea castelului, îl chemase 
la el pe evreul care stătuse de vorbă cu Ivanhoe şi după o scurtă convorbire 
cu el, ceruse grăbit un cal, se azvîrlise în şa şi silindu-l pe evreu să încalece 


pe un altul, pornise cu o iuţeală care, după spusele lui Wamba, punea pielea 
bătrînului evreu într-o primejdie atît de mare, încît nu mai făcea nici două 
parale. 

— Pe legea mea, exclamă Athelstane, e limpede că Zernebock a pus 
stăpînire pe castel în lipsa mea. Mă întorc învelit în giulgiu, semn al 
biruinței mele asupra mormîntului şi toți cei cu care vorbesc dispar de 
îndată ce-mi aud vocea! Dar la ce bun să mai vorbesc despre asta? Veniţi, 
prieteni; aceia dintre voi care au mai rămas să mă urmeze în sala de ospețe, 
ca nu cumva să dispară şi alții. Nădăjduiesc că masa e înzestrată cum se 
cuvine pentru moartea unui saxon de viță veche. Dar să ne grăbim, căci 
altminteri, mai ştii, Diavolul o să fugă cu bucatele! 


CAPITOLUL XLIII 


"Păcatele lui Mowbray să-l apese 
Atit de greu. Încît să se oprească 
Fugarul lui, zvirlindu-l în arenă 
Cu capu-n jos, ca pe un trădător. 
Richard al II-lea 


n 


Povestirea noastră se strămută acum în curtea castelului, mai bine zis 
a preceptoriei din Templestowe, cu puțină vreme înainte de ceasul sorocit 
pentru aruncarea zarurilor sîngeroase menite a hotărî viața sau moartea 
Rebeccăi. Se strînsese acolo o mulțime zgomotoasă, ca şi cum locuitorii din 
împrejurimi s-ar fi adunat în păr la vreo şezătoare sau la vreo serbare 
cîmpenească. Trebuie însă să spunem că arzătoarea dorință de a privi 
sîngele şi moartea altora nu e proprie numai acelor vremuri întunecate, tu 
toate că pe atunci aveau loc atîtea turniruri şi lupte corp la corp la care 
oamenii erau obişnuiţi să vadă cum cavalerii se măcelăresc unii pe alții. 
Chiar şi în zilele noastre, cînd principiile de morală sînt mai bine înţelese, o 
execuţie, o luptă cu pumnii, o răzmeriță sau o adunare de reformatori sociali 
atrage totdeauna o mulțime de spectatori, care vin cu prețul unor mari 
primejdii pentru ei, deşi, la drept vorbind, sînt prea puţin interesați în ceea 
ce se petrece, fiind dornici doar să vadă cum se vor desfăşura lucrurile şi 


dacă eroii zilei sînt făcuţi din cremene sau din noroi, pentru a folosi eroicul 
Embaj al croitorilor răsculați. 

Aşadar, ochi unei uriaşe mulțimi erau ațintiți asupra porții 
aşezămiîntului din Templestowe, pentru a privi alaiul, în vreme ce şi mai 
mulți oameni se adunaseră de jur împrejurul arenei preceptoriei. Această 
arenă cuprindea un teren învecinat cu aşezămîntul şi care fusese netezit cu 
grijă, pentru a putea fi folosit la exercițiile militare şi la jocurile cavalerești. 
Terenul acesta se întindea pe culmea unui deluşor şi era împrejmuit cu un 
gard; şi cum templierii erau dornici ca un număr cît mai mare de oameni să 
le vadă iscusința în jocurile cavalereşti, locul era din belşug înzestrat cu 
galerii şi bănci pentru spectatori. Cu acest prilej fusese pregătit la marginea 
răsăriteană a arenei un tron pentru marele magistru, iar în jurul tronului se 
aflau scaunele de onoare hărăzite preceptorilor şi cavalerilor ordinului. 
Deasupra lor filfha drapelul sacru care purta numele de Le Beau-seant, 
simbolul templierilor şi totodată, strigătul lor de luptă. 

La celălalt capăt al arenei se înălța un rug de vreascuri, astfel rînduite 
în jurul unui par înfipt adînc în pămînt, încît să lase un mic spațiu victimei 
pe care aceste vreascuri urmau să o mistuie; ea trebuia să fie adusă în 
mijlocul acestui cerc fatal şi legată de par cu nişte lanţuri anume pregătite în 
acest scop. Lîngă acest rug înfricoşător stăteau patru sclavi africani, ale 
căror feţe tuciurii, pe atunci atît de neobişnuite în Anglia, înspăimîntau 
norodul, care se uitau la ei ca la nişte demoni gata să-şi înceapă Jocurile 
drăceşti. Sclavii aceştia nu se mişcau decît pentru a înlocui vreascurile arse, 
la porunca unuia care părea să fie starostele lor. Nici nu luau aminte la 
mulțime şi la drept vorbind, nu-i simțeau prezenţa, fiind cu totul absorbiți 
de sinistra lor îndeletnicire. Iar cînd schimbau vreo vorbă între ei, mişcîndu- 
şi buzele cărnoase şi dezvelindu-şi dinţii albi, norodului i se părea că rînjesc 
la gîndul apropiatei tragedii şi că oamenii aceştia erau de fapt duhunile 
vrăjitoarei osîndite, duhuri care, acum, cînd stăpînei lor îi sunase ceasul, 
veniseră să dea o mînă de ajutor la săvîrşirea cumplitei osînde. Spectatorii 
şuşoteau între ei şi-şi împărtăşeau unii altora isprăvile săvirşite de Satana în 
acele tulburi şi nefericite vremuri, ncuitînd, fireşte, să dea Diavolului mai 
mult decît era al său. 

—  Auzişi, taică Dennet, că Diavolul a răpit trupul marelui thane 
saxon Athelstane din Coningsburgh? îi spunea un flăcău unuia mai bogat în 
ani. 


— Da, dar după aia, prin milostivirea Domnului şi a sfîntului 
Dunstan, la adus înapoi. 

— Cum aşa? se minună un tinerel vioi, îmbrăcat într-o tunică verde, 
cusută cu fir de aur, de care se ținea scai un băretan voinic, purtînd în 
spinare o harfă, ce trăda meseria tînărului. 

Menestrelul acesta nu părea un om de rînd, căci, pe lîngă haina bogat 
brodată, purta la gît un lănțug de argint, de care era atîrnată cheia cu care îşi 
înstruna harfa. Pe braţul drept i se vedea o tăbliță de argint, pe care, în locul 
obişnuitei embleme a seniorului în slujba căruia se afla lăutarul, era gravat 
un singur cuvînt: Sherwood. 

— Cum aşa? Ce vrei să spui? se amestecă veselul menestrel în vorba 
țăranilor. Am venit aici ca să găsesc o temă de baladă şi pe legea mea, aş fi 
fericit să găsesc şi două! 

— S-a vădit, zise ţăranul mai în vîrstă, că după ce Athelstane din 
Coningsburgh a fost mort vreme de patru săptămîni... 

— E cu neputinţă, îl întrerupse menestrelul, doar l-am văzut cu ochii 
mei la turnirul de la Ashby-de-la-Zouche. 

— Bine, bine, dar mort a fost el, sau, oricum, dus pe ceea lume, zise 
flăcăul. I-am auzit cu urechile mele pe călugării de la mănăstirea sfîntului 
Edmund cîntîndu-i de îngropăciune. Şi-apoi, la castelul din Coningsburgh s- 
a dat un praznic pe cinste; m-aş fi dus şi eu acolo de n-ar fi fost Mabel 
Parkins, care... 

— Da, ce mai, Athelstane a fost mort, rosti bătrînul scuturînd din cap 
şi ar fi fost păcat să moară de-a binelea, căci străvechiul sînge saxon... 

— Dar, oameni buni, povestea... ce-i cu povestea voastră? îi tăie 
vorba menestrelul, cam nerăbdător. 

— Da, da, spuneți-ne povestea, zise un călugăr barosan, care venise 
în spatele lor şi se rezemase de un par care aducea cu toiagul unui 
pelerin,dar şi cu un ciomag ciobănesc şi care folosea pesemne şi într-un 
scop şi în celălalt, după împrejurări. Ci spuneţi-o odată, adăugă el, nu vă 
mai mocoşiţi atîta, că n-avem vreme de pierdut! 

— Nu te supăra, cuvioşia-ta, începu Dennet, un popă beat venise în 
ospeţie la paracliserul bisericii sfîntului Edmund... 

— Ba mă supăr, răspunse omul bisericii, mă supăr că pe lumea asta 
poate trăi un popă beat, sau, în tot cazul, că un mirean poate spune despre 
un popă că-i beat. Fii cuviincios, prietene şi trage din asta încheierea că 
preotul acela cucernic era cufundat într-o meditaţiune care-i tulbura mintea 


şi-i împleticea picioarele, întocmai ca şi cum burta i-ar fi fost plină cu un 
vin nou. Aşa ceva Se poale întîmpla oricui... am păţit-o şi eu. 

— Bine, fie şi aşa, încuviinţă bătrînul Dennet. Vasăzică, un frate 
prea-cucernic a venit în ospeție la paracliserul bisericii sfîntului Edmund; 
oaspetele ăsta e un popă cam pehlivan, care vînează, cică, jumătate din 
căprioarele aflate prin păduri şi căruia-i place mai mult clinchetul unui 
pocal decît dangătul clopotelor, după cum o felioară de slănină face pentru 
el cît zece file din ceaslov. Încolo, bun băiat şi vesel, meşter în mînuirea 
biîtei şi a arcului şi în stare să-ţi joace o horă din Cheshire mai abitir ca 
oricare flăcău din ținutul Yorkului! 

— Ascultă, Dennet, îi şopti menestrelul, vorbele astea din urmă te-au 
scutit de o coastă, două... 

— Aş, de unde, omule, află că nu mi-e teamă de el, răspunse Dennet. 
E drept că-s nițeluş cam bătrîior şi cam ţeapăn, dar cînd m-am bătut la 
Doncaster pentru un berbec... 

— Hai, lasă asta, urmează-ţi povestea, prietene, îi tăie vorba 
menestrelul. 

— Păi, iată care-i toată povestea: Athelstane din Coningsburgh a fost 
îngropat la Sfîntul Edmund. 

— E o minciună, e o minciună gogonată, zise călugărul. Am văzut cu 
ochii mei cum l-au adus la castelul său din Coningsburgh. 

— Păi dacă ştii, n-ai decît s-o povesteşti şi singur, nenicule! se răţoi 
Dennet, sîcîit că era mereu contrazis. 

Cu greu îl înduplecă tovarăşul său menestrelul să-şi urmeze 
povestirea. 

— Apăi, călugării aceia treji, cum ţine dumnealui morțiş să fi fost ăi 
doi, au urmat a bea bere, vin şi mai ştiu eu ce, zi de vară pînă-n seară, cînd 
deodată fură treziți de un geamăt adînc şi de un zuruit de lanţuri, iar umbra 
răposatului Athelstane păşi atunci în încăpere, strigînd către dînşiu: "Ptiu, 
păstori ticăloşi!" 

— Minţi! se burzului fratele. N-a rostit nicicînd asemenea vorbe. 

— Pololeşte-te, frate Tuck, îi spuse menestrelul, luîndu-l mai la o 
parte. Pe cîte văd, iar vrei să goneşti iepurele din ascunzătoare. 

— Crede-mă, Allan-a-Dale, îi răspunse monahul, l-am văzut pe 
Athelstane din Coningsburgh cum te văd şi cum mă vezi. Avea pe el un 
giulgiu şi mirosea a mormînt. Nici măcar un poloboc de vin bun n-o să 
şteargă duhoarea asta din amintirea mea. 


— Fugi încolo, glumeşti! zise menestrelul. 

— Să nu mă mai crezi niciodată dacă nu-i adevărat că i-am tras una 
cu toiagul. Lovitura ar fi doborit şi-un bou, dar lui i-a lunecat pe trup de 
parc-ar fi fost un stîlp de fum, nu om. 

— Pe sfintul Hubert, exclamă menestrelul, e o poveste minunată şi 
bună de pus în versuri, pe vechea melodie: "Mihnirea pogori asupra 
bătrinului călugăr”. 

— N-ai decît să rîzi dacă ţi-e poftă, zise fratele Tuck, dar de-ai să mă 
prinzi vreodată cîntînd despre una ca asta, să mă ia cu el ăl dintii duh sau 
diavol care-o să-mi iasă în cale! Nu, nu, află că m-am hotărît pe loc să pun 
şi eu umărul la vreo faptă bună, ca, de pildă, arderea pe rug a vrăjitoarei, 
sau vreo lucrare sfîntă de felul ăsta. De-aia mă aflu aici. 

În clipa aceea, masivul clopot al bisericii sfîntului Mihail din 
Templestowe, o clădire venerabilă, aşezată într-un cătun nu departe de 
preceptorie, puse capăt convorbirii lor. Urechile le fură izbite de bătăile sale 
grave, care răsunau una după alta în văzduh; abia se stingea în depărtări 
ecoul uneia din ele, că urechea se umplea de sunetul altei bătăi a clopotului 
de fier. Sunetele acestea, care vesteau apropiata ceremonie, înfiorară inimile 
mulțimii adunate, ai cărei ochi se întoarseră spre clădirea preceptoriei, de 
unde aveau să iasă marele magistru, apărătorul şi osîndită. 

În cele din urmă, puntea fu coborită, porţile se deschiseră şi un 
cavaler, purtînd marea flamură a ordinului, păşi afară din castel, precedat de 
şase trîmbiţaşi şi urmat de cavalerii preceptori. Aceştia mergeau doi cîte 
doi, iar în urma lor venea, călare, marele magistru, pe un cal impunător, dar 
dichisit cu un tacîm cît se poate de simplu. În spatele lui venea Brian de 
Bois-Guilbert, cu trupul înfăşurat într-o armură scînteietoare, dar fără lance, 
pavăză şi spadă, acestea fiind purtate de cei doi scutieri ai săi, care-l urmau. 
Faţa lui, deşi în parte ascunsă de lungul panaş ce-i flutura deasupra coifului, 
avea o expresie pătimaşă şi dîrză, în care mîndria părea să lupte cu 
nehotărîrea. Era palid ca un mort, de parcă n-ar fi dormit cîteva nopți în şir, 
dar îşi ținea în frîu armăsarul focos cu obişnuita uşurinţă şi grație a celui 
mai bun lăncier din Ordinul templului. Întreaga lui înfăţişare era măreaţă şi 
impunătoare, dar, cercetîndu-l cu luare-aminte, oamenii desluşeau pe faţa-i 
adumbrită o expresie de care simțeau nevoia să-şi ferească privirile. 

De o parte şi de alta călăreau Conrade de Mont-Fitchet şi Albert de 
Malvoisin, care jucau rolul de chezaşi ai luptătorului şi erau înveşmiîntaţi în 
straiele albe ale ordinului. Înapoia lor veneau alți cavaleri, aliaţi ai 


templului, în mijlocul unei suite numeroase de scutieri şi paji îmbrăcaţi în 
negru, care năzuiau la rîndu-le la onoarea de a deveni într-o bună zi cavaleri 
ai ordinului. După aceşti novici, venea o gardă pedestră, ai cărei oameni 
purtau aceeaşi livrea neagră, iar în mijlocul lor se deosebea fața palidă a 
împricinatei, care se îndrepta cu un pas încet, dar neşovăitor, spre locul 
unde avea să i se hotărască soarta. I se luaseră toate podoabele, ca nu cumva 
printre ele să se fi rătăcit vreunul din acele talismane pe care Satana le 
dădea, chipurile, victimelor sale pentru a le răpi puterea de a-şi mărturisi 
vina chiar sub apăsarea celor mai cumplite cazne. In locul veşmintelor ei 
orientale, purta o rochie albă, simplă, dintr-un material ieftin; totuşi privirile 
ei vădeau un amestec de curaj şi de resemnare atît de cuceritor, încît, chiar 
în aceste straie şi fără nici o altă podoabă decît lungile-i şuviţe negre, ea îi 
făcu să verse lacrimi pe toţi cei ce o priveau şi pînă şi cel mai înrăit dintre 
fanatici începu să deplingă soarta care prefăcuse o făptură atît de 
dumnezeiască într-o unealtă a mîniei şi într-o sclavă a Diavolului. 

O sumedenie de slujitori de rînd ai preceptoriei păşeau în urma 
victimei, în cea mai desăvîrşită ordine, cu braţele împreunate pe piept şi cu 
ochii în pămînt. 

Acest alai urcă încet colina domoală, pe culmea căreia se afla arena. 
Ajuns acolo, îi dădu ocol de la dreapta la stînga, apoi se opri. În clipa aceea 
se stîrni un freamăt, căci marele magistru şi întreaga lui suită, în afara 
luptătorului şi a chezaşilor săi, descălecară, iar cau fură scoşi de îndată din 
arenă de către scutierii anume pregătiți pentru această treabă. 

Nefericita Rebecca fu adusă în fața unui jilt negru, aşezat lîngă rug. 
Privind pentru prima oară îngrozitorul loc unde se făceau pregătiri în 
vederea unei morți pe cît de chinuitoare, pe atît de înfricoşătoare, ea se 
înfiora şi închise ochii, rugîndu-se pesemne, căci deşi mulţimea nu auzi nici 
un sunet, văzu cum 1 se mişcă buzele. Nu trecu nici un minut şi fata 
deschise iar ochii, ațintindu-i spre rug, ca şi cum ar fi vrut să se obişnuiască 
cu priveliştea lui. Apoi, cu o mişcare înceată şi firească, îşi întoarse capul. 

Între timp, marele magistru se aşezase, iar cînd cavalerii ordinului 
său luară cu toţii loc în jurul sau în spatele lui, potrivit rangului fiecăruia, o 
fanfară de trîmbiţe vesti prelung începerea judecății. Malvoisin, în calitate 
de chezaş al luptătorului, păşi înainte şi depuse la picioarele marelui 
magistru mănuşa evreicei, care slujea drept zălog al luptei. 

— Viteazule senior şi preacucernice părinte, rosti el, aici în faţă se 
află vrednicul Brian de Bois-Guilbert, cavaler preceptor al Ordinului 


templului, care, primind zălogul ce se găseşte acum la picioarele înălțimii- 
voastre, s-a hotărît să-şi facă datoria în lupta de astăzi, pentru a dovedi că 
această evreică, pe nume Rebecca, a fost pe drept osîndită la moarte de 
către adunarea binecuvîntatului Ordin al sfintului templu al Sionului pentru 
vrăjitoriile ei. lată-l, zic, pe acela care este gata să se lupte cu cinste şi 
cavalereşte, dacă aceasta este nobila şi sacra dumneavoastră voie. 

— A recunoscut prin jurămînt că această luptă este dreaptă şi 
cinstită? întrebă marele magistru. Aduceţi-mi crucifixul şi Te igitur 2 | 

— Preacuviosule senior şi părinte, se grăbi să răspundă Malvoisin, 
fratele nostru a şi jurat că recunoaşte dreptatea osîndei în faţa vrednicului 
cavaler Conrade de Mont-Fitchet. Alt jurămînt nu este dator să depună, 
întrucît adversarul său este o păgînă, care nu are dreptul să jure. 

Explicaţia fu socotită mulțumitoare, spre marea bucurie a lui Albert, 
căci vicleanul cavaler ştia cît de greu, ba chiar imposibil i-ar fi fost să-l 
înduplece pe Brian de Bois-Guilbert să depună un astfel de jurămînt în faţa 
adunării; de aceea născocise această scuză, pentru a-l scuti de jurămîntul 
cerut. 

Marele magistru, după ce ascultă cuvintele lui Albert de Malvoisin, 
porunci ca heraldul să-şi facă datoria. Trîmbiţele răsunară din nou şi un 
herald păşi în arenă şi rosti cu glas tare: 

— Ascultaţi, ascultați, ascultați! Aici de față se află viteazul cavaler 
Sir Brian de Bois-Guilbert, gata să se lupte cu orice cavaler de viţă nobilă 
dornic să apere cauza evreicei Rebecca, acesteia îngăduindu-i-se să-şi ia un 
apărător. Unui asemenea apărător, cuvioşia-sa, marele magistru aici de faţă, 
îi pune la îndemînă o arenă potrivită, în care să poată lupta de la egal la 
egal, bucurîndu-se de aceleaşi condiţii ca şi adversarul său, fără a avea 
vîntul sau soarele în față mai mult decît acesta. 

Trîmbiţele se auziră din nou, după care, vreme de cîteva minute, se 
înstăpîni o tăcere înfricoşată. 

— Nuse înfăţişează nici un apărător pentru împricinată? întrebă 
marele magistru. Heraldule, du-te şi întreab-o dacă aşteaptă vreun luptător 
dornic să-i apere cauza. 

Heraldul pomi spre jilţul în care şedea Rebecca. În clipa aceea, Bois- 
Guilbert îşi întoarse calul spre acel colţ al arenei şi în ciuda semnelor lui 
Malvoisin şi ale lui Mont-Fitchet, ajunse la jilţul Rebeccăi o dată cu 
heraldul. 


— Oare e voie? Rînduielile luptei îngăduie oare una ca asta? întrebă 
Malvoisin, privind spre marele magistru. 

— Da, Albert de Malvoisin, răspunse Beaumanoir, e voie, pentru că 
în acest apel la judecata Domnului noi nu putem interzice părților să 
comunice una cu alta, avînd în vedere că din aceasta poate ieşi la iveală 
adevărul. 

În vremea asta, heraldul îi spunea Rebeccăi următoarele: 

— Cuvioşia-sa marele magistru te întreabă dacă ai un apărător gata 
să lupte pentru cauza ta sau dacă te recunoşti pe drept osîndită la moarte. 

— Spune-i marelui magistru că stărui să cred în nevinovăția mea şi 
nu recunosc că am fost pe drept osîndită, întrucît nu vreau să mă fac 
vinovată de vărsarea propriului meu sînge. Spune-i că cer un răgaz, pe care 
legile lui îi îngăduie să-l acorde, pentru a vedea dacă Domnul, a cărui 
bunătate se arată adesea în ultima clipă, îmi va trimite un eliberator, iar dacă 
şi acest răgaz va trece, facă-se voia Domnului! 

Heraldul se retrase pentru a împărtăşi acest răspuns marelui magistru, 
care spuse: 

— Să ne ferească Dumnezeu ca vreun jidov sau vreun alt păgîn să ne 
învinuiască de nedreptate! Pînă ce umbrele vor cobori de la apus spre 
răsărit, vom aştepta să se ivească vreun apărător pentru această nefericită. 
Iar după ce acest răgaz va trece, să se pregătească de moarte. 

Heraldul aduse la cunoştinţa Rebeccăi cuvintele marelui magistru; ea 
se înclină în semn de supunere, îşi încrucişa braţele pe piept şi ridică ochii 
spre cer, ca şi cum ar fi aşteptat dintr-acolo ajutorul pe care nu-l mai putea 
nădăjdui din partea oamenilor. În timpul acestei înfricoşate aşteptări auzi 
glasul lui Bois-Guilbert; deşi vorbea în şoaptă, ea tresări totuşi mai mult 
decît la vestea adusă de herald cu cîteva clipe mai înainte. 

— Rebecca, spuse templierul, mă auzi? 

— N-am ce să aud din partea dumitale, om crud şi fără inimă, 
răspunse nefericita. 

— Înţelegi ce-ţi spun? stărui templierul. Sunetul glasului meu mă 
înspăimîntă chiar şi pe mine. Nici nu-mi dau seama unde ne aflăm şi în ce 
scop ne-au adus aici. Terenul acesta îngrădit, jilțul acesta, rugul acesta, le 
ştiu menirea şi totuşi mi se pare că e ceva ireal, ca o vedenie înfricoşătoare, 
care-mi tulbură simțurile cu fantasmagorii hide, fără însă a-mi putea 
convinge mintea. 


— Dar mintea şi simţurile mele sînt treze şi îmi spun că rugul acesta 
e menit să-mi mistuie trupul şi să-mi deschidă o cale dureroasă, dar scurtă, 
către lume mai bună. 

— Visuri, Rebecca, visuri, rosti templierul. Iluzii deşarte, pe care 
înţelepciunea strămoşilor voştri le respinge. Ascultă-mă Rebecca, urmă el 
cu însuflețire, ai un prilej mai nimerit de a-ţi salva viaţa şi libertatea decît îşi 
închipuie ramolitul acela şi ticăloşii din jurul lui. Urcă-te în spatele meu pe 
cal, pe Zamor al meu, e un armăsar viteaz, care nu şi-a făcut niciodată de 
ruşine călărețul. L-am cucerit în luptă de la sultanul Trebizondei. Urcă-te, 
zic, în spatele meu. În mai puţin de un ceas vom fi la adăpost de orice 
urmărire şi judecată. O nouă lume, una de plăceri, se va deschide în fața ta, 
iar pentru mine va începe un nou drum de glorie. N-au decît să spună ce 
vor, să-şi rostească sentința, pe care eu o dispreţuiesc şi să şteargă numele 
lui Bois-Guilbert din lista lor de sclavi preacucernici! Am să spăl cu sînge 
orice pată cu care ar îndrăzni să-mi mînjească pajura. 

— Ispititorule, pleacă! spuse Rebecca. Nici măcar în această clipă, a 
celei mai adînci deznădejdi, nu mă vei putea clinti din hotărîrea mea; din 
toți duşmanii care mă împresoară, dumneata eşti pentru mine cel mai rău şi 
cel mai primejdios. Du-te de aici, pentru numele lui Dumnezeu! 

Neliniştit şi enervat de această convorbire care nu se mai sfirşea, 
Albert de Malvoisin se apropie, cu gîndul să-i pună capăt. 

— Şi-a recunoscut vina, sau stăruie în hotărîrea ei de a tăgădui? îl 
întrebă el pe Bois-Guilbert. 

— E într-adevăr foarte hotărită, răspunse Bois-Guilbert. 

— Atunci, nobile frate, zise Malvoisin, trebuie să te întorci la locul 
tău şi să aştepţi acolo. Umbrele înaintează pe cadranul solar. Haide, 
viteazule Bois-Guilbert, vino, speranţă a sfintului nostru ordin, în fruntea 
căruia vei ajunge în curînd. 

Şi îmbiindu-l astfel, puse mîna pe frîul calului, cu gîndul să-l aducă la 
locul lui. 

— Făţarnicule! Cum îndrăzneşti să pui mîna pe frîul calului meu? se 
răsti la el Brian şi dîndu-l în lături, îşi îndreptă calul spre celălalt capăt al 
arenei. 

— E încă plin de foc, îi şopti Malvoisin lui Mont-Fitchet. Ah, dacă 
focul acesta ar fi bine călăuzit!... Dar, întocmai ca şi focul grecesc, arde tot 
ce întîlneşte în cale. 


Judecătorii se aflau de peste două ceasuri în arenă, aşteptînd în zadar 
să se ivească un apărător. 

— E şi firesc să nu se-arate nimeni, spunea fratele Tuck. Să nu uităm 
că-i vorba de o evreică... şi totuşi, pe tagma mea, e păcat ca o fată atît de 
tînără şi frumoasă să piară fără s-o apere nimeni! De-ar fi de zece ori pe-atit 
de vrăjitoare, însă cît de cît creştină, toiagul meu ar suna chindia pe casca de 
oțel a temutului templier şi zău că nu i-ar fi chiar aşa de uşor! 

Toată lumea era de părere că nimeni nu putea şi nu voia să se 
înfățişeze pentru a lua apărarea unei evreice învinuite de vrăjitorie. 
Cavalerii, aţițați de Malvoisin, îşi şopteau unii altora că e vremea să se 
proclame pierderea zălogului dat de Rebecca. În clipa aceea se ivi însă pe 
cîmp un cavaler care-şi zorea calul spre arenă. Din sute de piepturi porni 
strigătul: 

— Un apărător, un apărător! 

În ciuda prejudecăţilor sale, mulţimea îl întîmpină cu urale pe cavaler 
în clipa cînd acesta pătrunse în arenă. Însă privindu-l mai cu luare-aminte, 
spectatorii îşi pierdură nădejdea stîrnită de sosirea lui neașteptată. Calul, 
vlăguit de un drum lung, străbătut cu cea mai mare repeziciune, părea să se 
clatine pe picioare, iar călărețul, în ciuda îndrăznelii cu care se înfățişa în 
arenă, părea că abia se poate ţine în şa, fie din pricina slăbiciunii, fie din 
pricina oboselii, fie din amîndouă aceste pricini. 

La întrebarea heraldului — cum îl cheamă, ce rang are şi în ce scop 
venise — cavalerul străin răspunse de îndată cu semeţie: 

— Sînt un cavaler nobil şi am venit aici ca să apăr cu lancea şi spada 
cauza dreaptă a Rebeccăi, fiica lui Isaac din York, pentru a zădărnici osînda 
mincinoasă rostită împotriva ei şi pentru a-l sfida pe sir Brian de Bois- 
Guilbert ca pe un trădător, un ucigaş şi un mincinos! Voi dovedi aceasta 
luptînd corp la corp cu dînsul pe acest cîmp de bătălie, cu ajutorul lui 
Dumnezeu, al Sfintei Fecioare şi al vrednicului cavaler, sfîntul Gheorghe. 

— Străinul trebuie mai întîi să dovedească precum că este cavaler şi 
de viţă nobilă, zise Malvoisin. Templul nu-şi trimite oamenii la luptă 
împotriva unor oameni fără nume. 

— Numele meu, răspunse cavalerul, ridicîndu-şi casca, este mai 
faimos, iar obîrşia mea este mai nobilă decît a ta, Malvoisin. Sînt Wilfred de 
Ivanhoe. 

— N-am să lupt cu tine acum, rosti templierul cu o voce schimbată, 
cavernoasă. Vindecă-ţi mai întîi rănile, fă-ți rost de un cal mai bun şi s-ar 


putea ca atunci să binevoiesc a-ţi da o lecţie, ca să te lecuiesc de semeția 
asta copilăroasă! 

— Ehei, mîndrule templier, răspunse Ivanhoe, ai uitat că te-ai 
prăbuşit de două ori în faţa acestei lănci? Adu-ţi aminte de arena din Acra şi 
de turnirul de la Ashby, aminteşte-ți lăudăroseniile tale din castelul 
Rotherwood şi de lanţul de aur pe care l-ai zălogit, ca semn că vrei să lupţi 
împotriva lui Wilfred de Ivanhoe şi să-ți redobîndeşti onoarea pierdută. Pe 
acest chivot şi pe sfintele moaşte închise în el, jur, templierule, că te voi 
proclama drept un laş la toate curțile din Europa, la toate preceptoriile 
ordinului tău dacă nu te vei măsura de îndată cu mine în arena aceasta, fără 
nici o zăbavă! 

Bois-Guilbert se întoarse cu un aer nehotărît spre Rebecca, apoi 
exclamă, aruncîndu-i lui Ivanhoe o privire cumplită: 

—  Cîine saxon, ia-ţi lancea şi pregăteşte-te de moartea pe care ai 
atras-o asupra capului tău! 

— Marele magistru îmi îngăduie să lupt? întrebă Ivanhoe. 

— Nu-ţi pot tăgădui dreptul de a lupta dacă această fată te primeşte 
ca apărător al ei, răspunse marele magistru. Cu toate acestea, aş prefera să 
fii mai pregătit de luptă. Deşi totdeauna ai fost un vrăjmaş al ordinului 
nostru, aş vrea să ai parte de o luptă dreaptă. 

Voi lupta aşa cum mă aflu, spuse Ivanhoe. E judecata Domnului şi 
mă încred pe deplin în ea. Rebecca, adăugă el, îndreptîndu-şi calul spre 
scaunul fetei, primeşti să-ţi fiu apărător? 

— Da, primesc, răspunse ea, tulburată de o emoție pe care spaima 
morții nu o putuse stîrni în sufletul ei. Te primesc drept apărătorul trimis de 
Cel-de-Sus. Dar nu, nu, rănile dumitale nu sînt încă tămăduite, nu te măsura 
cu trufaşul acesta, de ce să pieri şi dumneata o dată cu mine? 

Dar Ivanhoe îşi ocupase locul în arenă, trăgîndu-şi peste ochi viziera 
şi ridicîndu-şi lancea. Bois-Guilbert făcu acelaşi lucru, iar scutierul său băgă 
de seamă, în vreme ce-i potrivea viziera, că faţa lui, care toată dimineaţa 
fusese palidă ca cenuşa, în ciuda nenumăratelor emoții prin care trecuse, se 
împurpură dintr-o dată. 

Heraldul, văzînd că cei doi luptători se aflau la locurile lor, rosti de 
trei ori cu glas tare: 

— Faites vos devoirs, preux chevaliers!1723: după care se retrase la 
marginea arenei, de unde vesti încă o dată că nimeni nu avea voie — sub 


pedeapsa cu moartea — să se amestece sau să tulbure această luptă prin 
vorbe, strigăte sau fapte. 

Marele magistru, care ținea în mîinile sale mănuşa Rebeccăi — 
zălogul bătăliei, o aruncă în arenă şi rosti semnalul fatidic: 

— Laissez aller! 

În sunetele trîmbiţelor, cei doi cavaleri se repeziră unul spre altul cu 
toată iuțeala. Aşa cum se aşteptaseră toți, calul ostenit al lui Ivanhoe şi nu 
mai puțin vlăguitul călăreț, se prăbuşiră în fața lăncii bine țintite şi a 
puternicului armăsar al templierului. Dar cu toate că lancea lui Ivanhoe abia 
atinsese pavăza lui Bois-Guilbert, acesta, spre uimirea mulțimii, se clătină 
în şa, scăpă scările şi se prăbuşi în arenă. 

Ivanhoe izbuti să iasă de sub cal, se ridică în picioare şi se grăbi să-şi 
îndrepte norocul cu sabia, dar adversarul său nu se mai ridică. Punîndu-şi 
piciorul pe pieptul acestuia şi vîrful spadei pe gâtul lui, Wilfred îi porunci să 
se predea sau să moară. Bois-Guilbert nu-i răspunse. 

— Cavalere, nu-l ucide fără să fie spovedit şi iertat pentru păcate, 
strigă marele magistru. Nu-i duce la pieire şi trupul şi sufletul! 
Recunoaştem că l-ai învins. 

Marele magistru cobori în arenă şi porunci heralzilor să scoată casca 
luptătorului învins. Ochii acestuia erau închişi, dar roşeaţa nu-i pierise încă 
din obraji. În timp ce oamenii îl priveau uimiţi, ochii lui se deschiseră, dar 
rămaseră ficşi şi sticloşi. Roşeaţa îi pieri din obraji, alungată de paloarea 
morții. Neatins de lancea duşmanului său, cavalerul căzuse pradă 
zbuciumului cumplit al sufletului lui sfişiat de patimi. 

Aceasta este cu adevărat judecata Dpmnului, rosti marele magistru, 
ridicînd privirile spre cer. Fiat volantas tua HS. 


CAPITOLUL XLIV 


"Şi-aşa vasăzică, totul s-a sfirşit. 
Intocmai ca povestea unei neveste bătrine. 
Webster 


LA, 


După primele clipe de uimire, Wilfred de Ivanhoe îi ceru marelui 
magistru să spună în calitatea sa de judecător al luptei dacă îşi făcuse 
datoria bărbăteşte şi cavalereşte. 


— Te-ai luptat bărbăteşte şi cavalereşte, rosti marele magistru. Declar 
că fata este liberă şi nevinovată. Armele şi trupul răposatului cavaler sînt la 
cheremul învingătorului. 

— Nu vreau să-l despoi de arme şi nici să-i osîndesc trupul la 
dezonoare, răspunse cavalerul Ivanhoe. El a luptat pentru creştinătate. 
Brațul Domnului şi nu mîna omului l-a doborit astăzi. Totuşi să fie 
înmormîntat fără fală, aşa cum se cuvine unui om care a murit pentru o 
cauză nedreaptă. Cît despre această fată... 

Nu-şi sfîrşi vorba, căci în clipa aceea se auzi un tropot de cai — erau 
atît de numeroşi şi înaintau atît de repede, încît pămîntul se cutremura sub 
copitele lor. Peste cîteva clipe îşi făcu intrarea în arenă Cavalerul Negru, 
urmat de o ceată numeroasă de oameni înarmaţi şi de un pile de cavaleri 
înveşmîntaţi în armuri. 

— Sosesc prea tîrziu, zise el, privind în jur. Mi-l rezervasem pe Bois- 
Guilbert pentru mine. Spune-mi Ivanhoe, crezi că a fost înțelept lucru din 
parte-ţi să te supui unei asemenea primejdii, cînd abia te poţi ține în şa? 

— Luminăţia-ta, cerul şi-a ales drept victimă pe omul acesta trufaş, 
răspunse Ivanhoe. Se vede treaba că nu era vrednic de onoarea de a muri 
aşa cum voiai domnia-ta. 

— Odihnească-se în pace, dacă se mai poate, grăi Richard, aţintindu- 
şi privirile asupra cadavrului. A fost un cavaler viteaz şi a murit ca un 
cavaler, în veşmintele sale de oţel. Dar n-avem vreme de pierdut. Bohun, fă- 
ti datoria! 

Un cavaler din suita regelui păşi înainte şi punînd mîna pe umărul lui 
Albert de Malvoisin, rosti: 

— Te arestez pentru înaltă trădare. 

Marele magistru, care pînă atunci privise uluit mulțimea aceea de 
războinici, deschise în cele din urmă gura: 

— Cine cutează să aresteze un cavaler al templului Sionului în 
incinta propriei sale preceptorii şi de față cu marele magistru? Din a cui 
poruncă se săvirşeşte această îndrăzneață încălcare? 

— Eu îl arestez, răspunse cavalerul. Eu, lordul Henry Bohun, conte 
de Essex şi mare conetabili175: al Angliei. 

— Şi îl arestează pe Malvoisin din porunca lui Richard 
Plantagenetul, aici de faţă! strigă regele, ridicîndu-şi viziera. Conrade Mont- 
Fitchet, ai noroc că nu eşti supusul meu din născare, dar tu, Malvoisin, vei 


muri laolaltă cu fratele tău, Philip, înainte ca lumea să fie mai bătrînă cu o 
săptămînă. 

— Mă voi împotrivi acestei sentințe, grăi marele magistru. 

— Mîndrule templier, spuse regele, n-ai să te poți împotrivi, uită-te 
colo, vezi cum în locul flamurii templului, deasupra turnurilor tale, filfiie 
drapelul regal al Angliei? Fii înțelept, Beaumanoir şi nu te împotrivi 
zadarnic. Mîna ta e în gura leului. 

— Voi face apel la Roma împotriva ta, pentru că uzurpi privilegiile şi 
drepturile ordinului nostru, rosti marele magistru. 

— Fă ce vrei, răspunse regele, dar dacă ţii la viaţa ta, nu mă numi 
uzurpator. Dizolvă-ţi conclavul şi du-te împreună cu oamenii tăi la o altă 
preceptorie, dacă poţi găsi vreuna care să nu fi fost prefăcută într-un lăcaş 
de trădare şi de conspirație împotriva regelui Angliei. Sau, dacă preferi, 
rămîi aici, ca oaspete al nostru şi ca martor al judecății noastre. 

— Să fiu oaspe într-un lăcaş unde am dreptul să comand? rosti 
templierul. Niciodată! (Capelan, intonați psalmul Quare fremuerunt 
gentes% Cavaleri, scutieri şi slujitori ai sfîntului templu, pregătiți-vă să 
urmaţi flamura Beau-seant/! 

Vorbind cu o demnitate care rivaliza cu aceea a regelui Angliei, 
marele magistru inspira curaj servitorilor săi năuciți şi descumpăniţi. 
Aceştia se strînseră în jurul lui ca oile în jurul dulăului de pază cînd aud 
urletele lupilor; trebuie spus însă că nu vădeau teama unei turme îngrozite: 
frunțile lor întunecate se ridicau sfidătoare, iar privirile lor exprimau ura, 
deşi nu cutezau să-i dea glas. Îşi aliniară lăncile într-un şir întunecat, în care 
mantalele albe ale cavalerilor străluceau în mijlocul veșmintelor negre ale 
slujitorilor lor, asemeni contururilor luminoase ale unui nor negru. 
Mulțimea, care huiduise cu cîteva clipe înainte, privea acum în tăcere 
această înfricoşătoare şi încercată oaste, pe care o sfidase fără să stea prea 
mult pe gînduri şi se dădea înapoi în faţa ei. 

Văzîndu-i cum se aliniază, contele de Essex îşi vîrî pinteni în 
coastele armăsarului şi porni în galop spre oamenii săi, ca să-i adune la un 
loc, pentru a face față unei oști atît de amenințătoare. În aceeaşi clipă, 
Richard, bucuros parcă de primejdia stîrnită de simpla lui prezenţă, porni de 
unul singur spre rîndurile templierilor, strigîndu-le încă de departe: 

— Hei, domnii mei! Oare printre atîția cavaleri viteji nu se va mai 
găsi nici unul care să cuteze a-şi încrucişa lancea cu a lui Richard? Cavaleri 


al templului, pesemne că femeile voastre sînt tuciurii la față dacă nu-s 
vrednice ca în onoarea lor să se frîngă o lance! 

— Fraţii templului, îi răspunse marele magistru, păşind în fruntea lor, 
nu se bat pentru cauze atît de deşarte şi de profane şi nu cu tine, Richard al 
Angliei, îşi va încrucişa lancea un templier de față cu mine. Papa şi principii 
Europei vor judeca pricina noastră şi vor hotărî dacă se cuvenea ca un 
principe creştin să se poarte aşa cum domnia-ta te-ai purtat astăzi. Dacă nu 
vom fi atacați, ne vom retrage fără a ataca pe nimeni. Încredinţăm onoarei 
tale armele şi bunurile ordinului, pe care le lăsăm în urma noastră, punînd 
pe seama conştiinţei tale ocara şi jignirea pe care le-ai adus astăzi 
creştinătăţii. 

Cu aceste cuvinte, fără a mai aştepta un răspuns, marele magistru 
dădu semnalul de plecare. Trimbiţaşii intonară un marş oriental, pe care 
templierii îl foloseau îndeobşte cînd porneau la drum. Rupînd rîndurile, ei 
se încolonară pentru marş şi porniră încet, în trap domol, ca şi cum ar fi vrut 
să arate că numai voința marelui lor magistru şi nu teama de vreun duşman 
mai puternic, îi silise să se retragă. 

— Pe nimbul Sfintei noastre Fecioare, grăi regele Richard, ce păcat 
că templierii aceştia nu sînt la fel de leali pe cît sînt de viteji şi disciplinați. 

Aidoma unui cîine fricos care nu te latră decît după ce i-ai întors 
spatele, mulțimea începu să huiduie, cu jumătate de gură, în clipa cînd 
ultimele rînduri ale coloanei părăseau arena. 

În timpul zarvei stîrnite de retragerea templierilor, Rebecca nu văzuse 
şi nu auzise nimic: bătrînul ei tată o strîngea în brațe, iar repeziciunea cu 
care se petrecuseră toate înjurul ei o ameţise de-a binelea, făcînd-o aproape 
să-şi piardă cunoştinţa. În cele din urmă, o vorbă a lui Isaac o readuse în 
simtire. 

— Să mergem, fiica mea, îi spunea el, să mergem, comoara mea 
regăsită şi să ne aruncăm la picioarele inimosului tînăr. 

— Nu, nu, răspunse Rebecca. Nu cutez să-i vorbesc în clipa asta, 
căci, vai, i-aş spune mai mult decît s-ar cuveni... Nu, tată, hai să plecăm 
numaidecît din locul acesta blestemat. 

— Dar, fata mea, replică Isaac, cum să-l părăsim aşa pe cel care a 
venit aici ca un viteaz, înarmat cu lance şi pavăză, ca să te scape din 
captivitate cu prețul vieții sale, pe tine, fiica unui popor străin de el şi de 
neamul lui? O faptă bună ca asta se cuvine a fi răsplătită cu recunoștință. 


— Recunoştinţa mea îi e asigurată... cea mai adîncă recunoştinţă 
pentru totdeauna, zise Rebecca şi voi fi şi mai recunoscătoare, dar nu acum, 
tată. Dacă ții la memoria scumpei tale Rachela, ascultă-mi rugămintea. Nu 
acuma! 

Dar, stărui Isaac, au să spună că sîntem mai nerecunoscători decît 
câinii! 

— Nu vezi, tată drag, că regele Richard e de faţă şi că... 

— Ai dreptate, scumpa mea, înţeleapta mea Rebecca! Să plecăm de 
aici, să plecăm! O să aibă nevoie de bani, fiindcă abia s-a întors din 
Palestina, ba chiar a stat laînchisoare, pe cît se spune şi o să găsească lesne 
un motiv ca să-mi stoarcă bani, în însuşi faptul că am avut de-a face cu 
frate-su loan, dacă cumva va avea nevoie de vreun motiv. Hai să plecam de- 
aici. 

Şi zorindu-şi la rîndu-i fiica, o duse afară din arenă, unde îi aşteptau 
doi cai, pe care ajunseră cu bine la casa rabinului Nathan. 

Cu toate că pînă atunci soarta evreicei fusese în centrul atenției 
tuturor, plecarea ei trecu neobservată, întrucît privirile mulțimii erau ațintite 
acum asupra Cavalerului Negru. Văzduhul răsuna de urale: 

— Trăiască Richard Inimă-de-Leu! Jos cu templierii uzurpatori! 

— Cu toată declarația asta de dragoste, îi spuse Ivanhoe contelui de 
Essex, bine a făcut regele că, din spirit de prevedere, te-a adus pe dumneata, 
nobile conte, laolaltă cu o parte din credincioşii dumitale oşteni. 

Contele surîse, scuturînd din cap. 

— Viteazule Ivanhoe, spuse el, nu-l cunoşti prea bine pe suveranul 
nostru dacă-l bănuieşti că a luat o atît de înțeleaptă măsură de prevedere. 
Mă îndreptam spre York, auzind că prințul Ioan îşi întăreşte pozițiile acolo, 
cînd deodată l-am întîlnit pe regele Richard galopînd într-aici ca un adevărat 
cavaler rătăcitor, pentru a pune cu mîna lui capăt acestei aventuri a 
templierului şi a evreicei. L-am însoțit împreună cu ceata mea, aproape fără 
voia lui. 

— ŞI ce veşti ne aduci de la York, bravule conte? Crezi că rebelii ne 
aşteaptă acolo? întrebă Ivanhoe. 

— Nu mai mult decît aşteaptă zăpada lui decembrie soarele lunu lui 
cuptor, răspunse contele. Se împrăştie în grabă. Şi cine crezi că vine să ne- 
aducă vestea? însuşi loan. 

— Trădătorul! Nemernicul şi neobrăzatul! izbucni Ivanhoe. Richard 
nu a poruncit să-l închidă? 


— Da de unde! răspunse contele. L-a primit de parcă s-ar fi întors 
amîndoi de la vînătoare şi arătînd către mine şi către oamenii mei, a spus: 
"Uite ce e, frate, am aici nişte oameni mînioşi, ai face mai bine să te duci la 
mama noastră şi să-i împărtăşeşti toată dragostea şi respectul meu; rămîi 
acolo pînă ce s-or mai potoli cugetele oamenilor." 

— Asta e tot ce-a spus? întrebă Ivanhoe. Oare n-ar putea spune 
careva că prinţul nostru încurajează trădarea prin mărinimia lui? 

— Tot astfel cum ar putea spune că acela care luptă, fiind încă rănit, 
încurajează moartea, replică Essex. 

— Îți trec cu vedere gluma, conte, zise Ivanhoe, dar aminteşte-ţi că 
eu mi-am primejduit doar propria-mi viață, pe cînd Richard a primejduit 
propăşirea regatului său. 

— Cei care nu se îngrijesc de propria lor viaţă au rareori griji de viaţa 
celorlalți, răspunse Essex. Dar să pornim mai degrabă spre castel, căci 
Richard are de gînd să-i pedepsească pe unii din subalternii acestei 
conspirații, deşi l-a iertat pe mai-marele lor. 

Din cercetările judiciare care au fost întreprinse cu acel prilej şi care 
sînt citate pe larg în manuscrisul Wardour, reiese că Maurice de Bracy a 
fugit peste mări şi s-a pus în slujba lui Philip al Franţei, pe cînd Philip de 
Malvoisin şi fratele său Albert, preceptorul de la Templestowe, au fost 
executaţi, deşi Waldemar Fitzurse, sufletul conspirației, s-a ales numai cu 
surghiunul. Cît despre prinţul loan, în folosul căruia conspirația fusese 
pornită, nu a primit nici măcar o mustrare din partea preamărinimosului său 
frate. Totuşi, nimeni n-a deplîns soarta celor doi Malvoisin, care şi-au primit 
moartea ce o meritaseră din plin prin numeroasele lor cruzimi şi trădări. 

La puţină vreme după lupta din arena de la Templestowe, Cedric 
Saxonul a fost chemat la curtea lui Richard, care se afla pe atunci la York, 
întrucît monarhul îşi pusese în gînd să potolească provincule tulburate de 
ambiția fratelui său. Cedric făcu nazuri la început, dar pînă la urmă se 
supuse. De fapt, întoarcerea lui Richard îi spulberase orice nădejde în 
restaurarea dinastiei saxone în Anglia; căci oricîte forţe ar fi putut aduna 
saxonii în cazul unui război civil, era limpede că nimic nu putea fi întreprins 
sub domnia de necontestat a lui Richard, care devenise popular prin 
propriile-i însuşiri şi prin faima lui militară, deşi guverna cam la întîmplare, 
fiind cînd prea îngăduitor, cînd înclinat spre despotism. 

Mai mult decît atît, Cedric, cît era el de orbit, îşi dădu seama că 
planul lui, menit să ducă la desăvîrşita unire a saxonilor printr-o căsătorie 


între Rowena şi Athelstane, fusese cu totul spulberat prin faptul că nici ea, 
nici el nu doreau să se căsătorească. Era într-adevăr un fapt pe care Cedric, 
în zelul său pentru „cauza saxonă, nu-l putuse prevedea; şi chiar cînd 
refuzul amîndurora devenise limpede, fiind exprimat fără înconjur, cu mare 
greutate îi putu intra în cap gîndul că doi saxoni de viţă regească erau în 
stare să se împotrivească, pe temeiuri personale, unei alianțe atît de 
trebuincioase pentru binele nație. 

Acum, însă, nu mai încăpea nici o îndoială: Rowena îşi arătase 
totdeauna scîrba faţă de Athelstane, care, la rîndul său, era hotărît să renunțe 
definitiv la mîna domniței Rowena. Pînă şi îndărătnica fire a lui Cedric fu 
nevoită să se plece în faţa acestor piedici, dîndu-şi seama că, rămînînd 
singur la punctul de întîlnire, ar fi trebuit să tragă cu amîndouă mîinile unul 
spre altul doi oameni care refuzau să se unească. Făcînd o ultimă încercare 
de a-l îndupleca pe Athelstane, el constată că reînviatul vlăstar al monarhiei 
saxone era ocupat, asemenea seniorilor rurali din zilele noastre, să ducă un 
război aprig împotriva popilor. 

După toate cruntele sale ameninţări împotriva starețului bisericii 
sfintului Edmund, se pare că spiritul răzbunător al lui Athelstane slăbise, 
parte datorită firii sale blajine şi nepăsătoare, parte datorită rugăminților 
mamei sale Edith, care, la fel ca mai toate femeile (din vremea aceea), 
simpatiza cu clerul, aşa încît singurul lucru pe care-l făcu pentru a-şi potoli 
setea de răzbunare fu să-l ţină pe abate şi pe călugării săi închişi vreme de 
trei zile în temniţa din Coningsburgh, cu pîine şi apă. Pentru această 
cruzime, stareţul îl ameninţă cu afurisenia şi alcătui un îngrozitor pomelnic 
de dureri de stomac, pe care le îndurase el însuşi şi călugării săi, ca urmare 
a nedreptei şi despoticei lor întemnițări. Cedric îl găsi pe prietenul său 
Athelstane atît de absorbit de această dispută şi de mijloacele de a combate 
prigoana popească, încît în mintea lui nu mai era loc pentru alte gînduri. Iar 
cînd Cedric îi pomeni de Rowena, nobilul Athelstane dădu de duşcă o cupă 
uriaşă în sănătatea ei, dorindu-i să ajungă cît mai degrabă mireasa vărului 
său Wilfred. lată de ce orice încercare ar fi fost zadarnică; nu mai era 
nimica de făcut cu Athelstane, sau, după cum zicea Wamba, folosind o 
expresie rămasă din vremea saxonilor pînă în zilele noastre, Athelstane era 
un Cocoş care nu voia să lupte. 

Rămăseseră numai două piedici între Cedric şi hotărîrea la care voiau 
să ajungă cei doi îndrăgostiți: încăpăţinarea lui şi aversiunea ce-o nutrea 
faţă de dinastia normandă. Cel dintii din aceste simțăminte cedă treptat în 


fața rugăminților drăgălaşei sale pupile şi în fața mîndriei pe care faima 
fiului său o trezea totuşi în sufletul lui. Pe lîngă aceasta, Cedric nu era 
nesimţitor la onoarea de a-şi lega neamul de cel al lui Alfred acum, cînd 
drepturile coborîtorului lui Eduard Confesorul căzuseră cu totul baltă. 
Aversiunea lui Cedric faţă de dinastia normandă slăbise de altfel mult, în 
primul rînd sub înrîurirea gîndului că era cu neputinţă ca Anglia să se 
descotorosească de noua dinastie, un asemenea gînd fiind de natură să-i 
îmbie pe supuşi la lealitate faţă de regele de facto% , iar în al doilea rînd, 
această aversiune slăbise datorită însăşi comportării lui Richard, care, fund 
încîntat de sinceritatea aspră a lui Cedric, se purtă în aşa fel cu dînsul, 
potrivit Manuscrisului Wardour, încît îl înduplecă pe nobilul saxon să-şi dea 
consimţămîntul la căsătoria pupilei sale Rowena cu fiul său Wilfred de 
Ivanhoe încă înainte de a se încheia cea dintii săptămînă a şederii sale la 
curte. 

Nunta eroului nostru, binecuvîntată astfel de tatăl său, avu loc în cel 
mai august dintre lăcaşuri — frumoasa catedrală din York. Regele luă el 
însuşi parte, iar atențiile pe care le dădu prigoniţilor saxoni aprinseră în 
sufletele acestora o nădejde mai temeinică de a-şi dobîndi drepturile 
legitime decît aceea la care s-ar fi putut aştepta în urma unui război civil cu 
rezultate îndoielnice. Biserica dădu acestei ceremonii întreaga solemnitate 
cuvenită şi toată strălucirea cu care Roma ştie să celebreze asemenea 
evenimente. 

Gurth, îmbrăcat în straie de sărbătoare, îl însoţi ca scutier pe tînărul 
său stăpîn, pe care îl slujise cu atîta credinţă, iar mărinimosul Wamba arboră 
o tichie nouă şi cel mai măreț şirag de clopoței de argint. Amîndoi 
împărtăşiseră cu Wilfred primejdiile şi vrăjmăşia soartei, de aceea rămaseră 
alături de el să-i împărtăşească şi norocul, ceea ce li se cuvenea pe deplin. 

Dar pe lîngă slujitori, la aleasa nuntă mai luară parte numeroşi nobili 
normanzi, precum şi saxoni; nici oamenii de rînd nu lipsiră de la această 
sărbătoare, prilejuită de o căsătorie în care vedeau chezăşia viitoarei păci şi 
înţelegeri între două neamuri care de atunci încoace s-au contopit atît de 
deplin, încît între ele nu s-a mai vădit aproape nici o deosebire. Cedric a mai 
apucat să vadă această unire în parte desăvirşită; cu ajutorul căsătoriilor 
mixte şi pe măsură ce cele două neamuri se amestecau în societate, 
normanzii îşi pierdură din trufie, iar saxonii din simplitatea lor rustică. Însă 
limba comună, numită astăzi engleză, a început să fie vorbită la curtea din 


Londra abia pe vremea domniei lui Eduard al III-lea, cînd pare să fi dispărut 
cu desăvîrşire orice vrăjmăşie şi deosebire între normanzi şi saxoni. 

Într-o dimineaţă, a doua zi după fericita nuntă, domniţa Rowena fu 
înştiințată de către slujnica ei Elgitha că o tînără fată doreşte să-i vorbească 
între patru ochi. Rowena, mirată, şovăi la început, dar, împinsă de 
curiozitate, porunci în cele din urmă ca tînăra să fie lăsată să intre, iar 
slugile să se retragă. Tînăra intră; era o fată demnă ca înfăţişare, înfăşurată 
într-un văl alb şi lung ce nu-i ascundea, ci mai degrabă-i umbrea mlădierea 
şi frumuseţea trupului. Avea un aer cuviincios, fără să pară cîtuşi de puţin 
temătoare sau dornică de a linguşi. Rowena era oricînd gata să asculte 
păsurile şi să aline suferințele altora. Ea se ridică să-şi petreacă frumoasa 
musafiră spre un jilţ, dar străina se uită la Elgitha şi dădu din nou a înţelege 
că ar vrea să stea de vorbă între patru ochi cu domniţa Rowena. De îndată 
ce Elgitha ieşi, bodogănind, din încăpere frumoasa străină, spre uimirea 
doamnei de Ivanhoe, îngenunche în faţa ei şi ducîndu-şi mîna la frunte, îşi 
aplecă pînă la pămînt capul, sărutînd poalele brodate ale rochiei Rowenei, 
în ciuda împotrivirii acesteia. 

— Ce înseamnă asta? făcu mireasa, uimită. De ce îmi arăţi un respect 
atît de neobişnuit? 

— Pentru că dumitale, doamnă de Ivanhoe, zise Rebecca, ridicîndu-se 
şi redobîndindu-şi demnitatea calmă, îți pot încredința, fără mustrări, 
semnul recunoştinței ce-o datorez lui Wilfred de Ivanhoe. Eu sînt — iartă- 
mi îndrăzneala acestui omagiu — eu sînt nefericita evreică pentru care soţul 
dumitale şi-a primejduit viaţa în împrejurări atît de groaznice, în arena din 
Templestowe. 

—  Domnişoară, răspunse Rowena, Wilfred de Ivanhoe n-a făcut în 
ziua aceea decît să-ți întoarcă într-o mică măsură mila ce i-ai arătat-o atita 
vreme îngrijindu-i rănile şi veghindu-l la ceas de cumpănă. Spune, putem 
să-ți fim de folos în vreun fel, eu sau soţul meu? 

— Nu vreau decît să-i împărtăşeşti recunoştinţa mea şi să-i spui adio 
din parte-mi, răspunse Rebecca liniştită. 

— Părăseşti Anglia? o întrebă Rowena, abia venindu-şi în fire din 
uimirea pricinuită de această vizită neobişnuită. 

— Am s-o părăsesc înainte ca luna să-şi fi împlinit crugul. Tatăl meu 
are un frate care se bucură de mare trecere pe lîngă Mahomed Boabdil, 
regele Granadei, într-acolo plecăm, spre a dobîndi tihna şi ocrotirea cu 


prețul unei răscumpărări pe care musulmanii o cer din partea celor din 
neamul nostru. 

— Nu te simți la fel de ocrotită în Anglia? întrebă Rowena. Soţul 
meu e favoritul regelui, care este un om drept şi mărinimos. 

— Doamnă, zise Rebecca, nu mă îndoiesc de asta, dar pămîntenu 
Angliei sînt oameni aprigi, care se războiesc mereu cu vecinii şi chiar între 
ei, fiind gata să vîre sabia unii în alții. Ţara aceasta nu-i un adăpost sigur 
pentru fiii poporului meu. Efraim este un porumbel sfios, Isahar e o slugă 
vlăguită de trudă, care se încovoaie sub povară. Nu într-o ţară bîntuită de 
războaie şi veşnic însîngerată, împresurată de vecini duşmănoşi şi sfişiată 
de lupte lăuntrice, poate nădăjdui Israel să-şi găsească liniştea în pribegia 
sa. 

— Dar dumneata, fata mea, grăi Rowena, poţi fi sigură că n-ai de ce 
să te temi. Aceea care a vegheat la căpătiiul lui Ivanhoe cît a fost bolnav, 
urmă ea cu înflăcărare, nu poate avea nici un temei să se teamă în Anglia, 
unde saxonii şi normanzii îşi vor disputa onoarea de a o sluji. 

— Vorbele dumitale îmi umplu inima de bucurie, doamnă, iar intenția 
dumitale e cu adevărat nobilă, însă e cu neputinţă... Între noi e o prăpastie. 
Educaţia noastră, credința noastră ne opresc să trecem peste ea. Adio. 
Totuşi, înainte de a pleca, acordă-mi o favoare. Vălul de mireasă îţi acoperă 
fața; rogu-te, ridică-ţi-l şi lasă-mă să văd trăsăturile unei feţe căreia i-a mers 
vestea în lumea întreagă. 

— Nu sînt vrednice să fie privite, spuse Rowena, dar, dacă-mi vei 
acorda aceeaşi favoare, îmi voi ridica vălul. 

Rowena şi-l ridică, dar, parte din sfuciune, parte fiindcă-şi dădea 
seama cît e de frumoasă, roşi atît de tare, încît obrajii, fruntea, gâtul şi 
pieptul i se împurpurară. Rebecca roşi la rîndu-i, dar emoția ei nu ținu decît 
o clipă şi făcînd loc unor emoţii mai puternice şi mai înalte, roşeaţa se risipi 
de pe faţa ei ca un nor purpuriu cînd soarele scăpată sub marginea zării. 

— Doamnă, rosti ea, chipul pe care m-ai învrednicit să-l privesc va 
rămîne întipărit în amintirea mea; bunătatea şi gingăşia domnesc în el şi 
chiar dacă o expresie atît de îngerească mai păstrează urmele deşertăciunilor 
lumești şi ale mîndriei, de ce ne-am plînge că ceea ce e pămîntesc poartă 
încă un pic din culoarea pămîntului? Multă, multă vreme îmi voi aminti 
aceste trăsături şi voi binecuvînta pe Dumnezeu că îl las pe nobilul meu 
eliberator unit cu... 


Se opri deodată, cu ochii şiroind de lacrimi, dar şi-i şterse în grabă şi 
răspunse la întrebările neliniştite ale Rowenei: 

— N-am nimic, doamna mea, mă simt bine, da, inima îmi creşte de 
bucurie cînd mă gîndesc la Torquilstone şi la arena din Templestowe. Adio! 
Dar îți mai fac o rugăminte, una mică de tot: primeşte acest sipet şi nu te 
mira de ce vei găsi înăuntru. 

Rowena luă din mîna Rebeccăi o casetă de argint şi-o deschise, dar 
văzînd înăuntru un colier şi o pereche de cercei de diamante, care aveau fără 
îndoială o valoare nepreţuită, exclamă, înapoindu-i caseta: 

— E cu neputinţă, nu îndrăznesc să primesc un dar atît de scump. 

— Primeşte-l, doamna mea, stărui Rebecca. Dumneata ai putere, un 
rang înalt, autoritate, influenţă, dar noi avem bogății, care-s izvorul puterii 
şi totodată al slăbiciunii noastre. Valoarea acestor jucării, înmulțită de zece 
ori, n-ar putea avea nici pe jumătate înrîurirea pe care o are cea mai uşoară 
dorință a dumitale. De aceea, dacă pentru dumneata darul acesta nu 
preţuieşte prea mult, pentru mine e şi mai neînsemnat. Nu mă lăsa să cred 
că împărtăşeşti părerea nedreaptă a poporului dumitale despre neamul meu. 
Socoti oare că pun mai mult preţ pe aceste cioburi scînteietoare decît pe 
libertatea mea? Sau că tatăl meu pune mai mult preţ pe ele decît pe onoarea 
singurului său copil? Primeşte-le, doamna mea, căci pentru mine ele nu au 
nici o valoare; nu voi mai purta niciodată giuvaere. 

— Aşadar, eşti nefericită? exclamă Rowena, uimită de tonul cu care 
Rebecca rostise ultimele cuvinte. Ah, rămii cu noi, cucernicii noştri preoți te 
vor convinge să te lepezi de credința dumitale şi atunci voi fi pentru 
dumneata ca o soră! 

— Nu, doamna mea, răspunse Rebecca şi părea că glasul şi faţa ei 
frumoasă sînt străbătute de aceeaşi blindă melancolie, aşa ceva e cu 
neputinţă. Nu-mi pot schimba credinţa strămoşilor mei ca pe o haină ce nu 
se mai potriveşte cu clima ţării în care încerc să mă statornicesc. ȘI nu voi fi 
nefericită, doamna mea. Acela căruia îi voi închina viața mea de aici încolo 
mă va ogoi, dacă îi voi împlini voia. 

Nu cumva vrei să te închizi în vreo mănăstire? Aveţi oare şi voi 
asemenea lăcașuri? întrebă Rowena. 

— Nu, doamna mea, răspunse evreica, dar începînd de pe vremea lui 
Abraham şi pînă în zilele noastre, poporul nostru a dat naştere unor femei 
care şi-au închinat cerului toate gîndurile lor, iar oamenilor, toate faptele lor, 
îngrijind pe bolnavi, hrănind pe flămînzi şi uşurînd povara celor năpăstuiți. 


Printre aceste femei se va număra şi Rebecca. Spune-i aceasta nobilului 
dumitale soț dacă, din întîmplare, va întreba de soarta aceleia căreia i-a 
salvat viaţa. 

Rebecca rosti aceste cuvinte cu un glas tremurat şi duios, care trăda 
poate mai mult decît ar fi vrut ea să rostească. De aceea se grăbi să-şi ia 
rămas-bun de la Rowena. 

— Adio, zise ea, fie ca acela care i-a zămislit pe evrei şi pe creştini 
deopotrivă să-şi răspîndească asupra dumitale binecuvîntarea! Corabia 
menită să ne ducă de aici va fi cu pînzele în vînt înainte de a ajunge noi în 
port. 

Şi Rebecca se furişă din încăpere, lăsînd-o pe Rowena uimită ca de o 
vedenie. Frumoasa saxonă îi povesti soțului ei această ciudată convorbire, 
care-l tulbură foarte. 

Ivanhoe trăi ani mulți şi fericiţi alături de Rowena, căci erau legaţi 
prin dragoste încă din copilărie şi se iubeau cu atît mai mult amintindu-și de 
piedicile care întîrziaseră unirea lor. Dar ar însemna să împingem prea 
departe curiozitatea dacă ne-am pune întrebarea: nu cumva amintirea 
frumuseții şi a mărinimiei Rebeccăi revenea în mintea lui mai des decît ar fi 
putut încuviința mîndra coborttoare a lui Alfred? 

Ivanhoe îl sluji în chip strălucit pe Richard şi fu răsplătit cu noi 
dovezi ale favoarei regale. El s-ar fi putut ridica şi mai sus dacă viteazul 
Inimă-de-Leu nu şi-ar fi găsit moartea timpurie în fața zidurilor castelului 
din Chaluz, de lîngă Limoges. O dată cu viaţa generosului, dar îndrăzneţului 
şi romanticului Richard, s-au stins toate planurile zămislite de ambiția şi 
mărinimia acestui monarh, căruia i s-ar potrivi de minune, cu o mică 
schimbare, stihurile scrise de Johnson:17%: despre Carol al Suediei:179.. 

"In țară străină împlinitu-şi-a soarta. 

Un «om de rînd», sub zidurile unei 

mici fortărețe, pricinuitu-i-a moartea. 

Numele lui, de care tremura întreaga omenire, 

A rămas ca să arate o morală 

Sau să-ncunune vreo povestire. "18%. 


Sfirşit 


u Alexander Pope (1688-1744). unul dintre cei mai de seamă iluminişti englezi, exponent al 
esteticii clasicismului care caracterizează prima perioadă a iluminismului în Anglia. 

i2 Războiul celor două roze (1455-1485), război civil din Anglia, care, cu timpul, s-a transformat 
într-o luptă pentru tron, dus între casa de York, reprezentată de un trandafir alb şi casa de Lancaster, 
reprezentată printr-un trandafir roşu. 

13 Richard I, supranumit Inimă-de-Leu (1157-1199). Rege al Angliei între 1189 şi 1199. A, 
participat la cruciada care a cucerit cetatea Sf. Ioan din Acra (1191) şi oraşul Jaffa. La întoarcerea în 
Anglia a fost arestat din ordinul ducelui Austriei, Leopold I şi predat împăratului Germaniei, Henric 
al VI-lea, timp în care tronul englez a fost uzurpat de fratele său Ioan sprijinit de regele Franței Philip 
August. 

12} Ştefan(1097-1154) rege al Angliei, nepot al lui William I Cuceritorul. La moartea lui Henric I s-a 
impus drept rege învingîndu-i pe baronii care o sprijineau pe Matilda. Ulterior, în 1152 el l-a 
recunoscut ca urmaş al său pe Henric fiul Matildei. 

{a} Henric al II-lea (1 IM-1189). rege al Angliei între 1154 şi 1189, primul rege din dinastia 
Plantagenetților. 

16}. . William. ducele normanzilor (locuitorii Normandiei. ramură a triburilor scandinave, care în 
secolul al X-lea sau instalat în partea de nord a teritoriului Franței de astăzi, amestecîndu-se cu 
populațiile aflate aici); în anul 1066. după bătălia de la Hastings, normanzii au cucerit Anglia, iar 
William a devenit William I al Angliei (1066-1087) cunoscut sub denumirea de William Cuceritorul. 
AD William al II-lea (1056-1100). supranumii William Rufus (cel roşcovan); rege al Angliei între 
1087 şi 1100. 

18 Eduard al III-lea (1302 1377)-rege al Angliei între 1327 şi 1377. 

191. Nume dat vechilor preoţi celți din Galia, Britania şi Irlanda 

10; în limba engleza witless: înseamnă: fără minte. 

a Regele zînelor, în folclorul englez. 

4123. Eumeu. Porcarul lui Ulise din Odiseea de Homer. 

Ha Geoffrey Chaucer (1340-1400), primul poet al epocii modeme în Anglia şi primul mare 
reprezentant al realismului englez, considerat drept părintele poeziei engleze. 

a Cistercienii, ordin religios. întemeiat la Citeaux în Franța. 

Ati Sectă religioasă fondată între anii 1648 şi 1650 de George Fox; femeile membre ale acestei 
secte poarta o bonetă strînsă pe cap. 

ALE Mortier(fr.), gen de pălărie purtată în trecut de înalții demnitari francezi; denumirea provine de 
la vasul cu acelaşi nume, avînd forma unei emisfere cu marginile largi, întrebuințat în chimie, 
farmacie sau gospodărie. 

Mi Stil caracteristic obiectelor încrustate în aur şi argint, care-şi trage obîrşia din oraşul Damasc, în 


Siria. 


418). Suliţă de aruncat avînd vîrful cu tăiş dublu 

419). Nume dat în evul mediu de către popoarele occidentale musulmanilor şi în special arabilor din 
Europa şi din Africa. 

120). Fiți binecuvîntaţi (lat.) 

12 Fiii mei (fr. veche) 

422). Un cleric nu jefuieşte pe un alt cleric (lat.). 


pita Ordin de călugări militari din evul mediu, avîndu-şi sediul principal pe locul vechiului templu 
din Ierusalim: a jucat un rol important în timpul cruciadelor, se bucura de privilegii şi deținea 
pămînturi în întreaga Europă: puterea sa a luat sfîrşit în secolul al XIV-lea. exceptînd Portugalia. 
M Cel mai puternic zeu din mitologia nordică: zeul războiului şi al celor ucişi în lupte. 

ta Hereward The Wake(Hereward cel Treaz), haiduc legendar din secolul a) XI-lea: în anul 1070 a 
condus o răscoală împotriva lui William Cuceritorul: se spune că William i-a acordat iertarea atunci 
cînd răscoala a fost înfrîntă, dar că a fost apoi ucis de normanzi. 

i26}. Heplarhia saxonă. cele 7 regate înființate în Britania de către angli şi saxoni. Termenul de 
"heptarhie" a fost introdus de către istoricii din secolul al XVI-lea. care susţin că între aceste regate 
unul deținea situaţia de conducător. 

121 Vai de cei învinşi (lat.). 

128}, Insulă în apropierea coastei de apus a" Asiei Mici 

429). James Thomson (1700-1748), reprezentant al sentimentalismului, mişcare care căuta sa înlăture 
influenţa poeziei clasiciste în literatura engleză şi să apropie poezia de natura si viața reală. În poemul 
Libertatea (1737) el a expus părerile iluminiştilor cu privire la viaţa socială, apropiindu-se de aripa 
democratică a acestui curent. 

420), Masa de onoare, estrada menită a marca importanța deosebită a persoanelor care o ocupă 


(engleza veche). 


sale Titlu de cinste la nobilii anglo-saxoni: denumire acordată inițial nobililor din suita regelui şi 
care ulterior a desemnat nobilimea locală, deţinînd privilegii acordate de rege. 

iaa], Termenul folosit în original este cnichts, prin care saxonii desemnau o categorie de slujitori- 
oşteni, uneori liberi, alteori servi dar totdeauna superiori slugilor de rînd, fie la curtea unui rege, fie la 
casele juzilor sau thane-ilor. Dar, întrucît cuvîntul cnicht ortografiat astăzi knight s-a încetățenit în 
limba engleză ca un echivalent al cuvîntului normand chevalier m-am ferit să-l dau aici în vechea sa 
accepțiune, spre a nu stîrni confuzie (n a.). 

4334 Denumirea de "bastard" se referă la originea lui William Cuceritorul: el era fiul nelegitim al 


ducelui Robert al Normandiei şi al fiicei unui tăbăcar din Falaise. 


434 Este vorba de nişte băuturi saxone, după cum ne arată d. Tunier: Moratul se făcea din miere şi 
zeamă de mure: pigmenții erau un fel de lichior dulce, făcut dintr-un vin foarte aromat şi îndulcit cu 
miere. Celelalte băuturi n-au nevoie de nici o lămurire (na). 

4353 Alfred cel Mare (8497-900). rege al Wessex-ului (cel mai de semnă dintre regatele anglo-saxone 
care au existat în Marea Britanie, în secolele V-IX), învingător al năvălitorilor danezi (878) în bătălia 
de la Edington; de anii domniei sale se leagă începuturile prozei engleze; a tradus el însuşi din latină 


în engleză o serie de opere cu caracter religios şi istoric. 


136). Referire la documentul cunoscut în istoria Angliei sub denumirea de Carta sau 
Charta de Foresta; documentul limitează privilegiile regale asupra pădurilor. 
131 Lapte dulce (lat.). 
4384 Lapte acru (lat.). 
4393 Prinţ legendar al unuia din triburile britanice, uzurpator al coroanei. Se spune că în jurul anului 
449 i-a chemat în Anglia pe iuți, trib de năvălitori teutoni, pentru a-i da ajutor împotriva picților 
(populaţie din Scoţia, Irlanda şi Franța, care năvălea în Anglia), iar apoi s-a căsătorit cu Rowena, 
fiica lui Hengist, conducătorul iuților. Textul se referă la faptul că. în urma ajutorului dat, iuţii au 
refuzat să părăsească Anglia. 


4404 Sultan al Egiptului şi al Siriei între anii 1174 şi 1193 


14L. Nume arhaic pentru Mohamed. 

442). Fiinţă imaginară din mitologia mahomedana: în vechile farse şi moralităţi creştine, el 
reprezintă un personaj zgomotos şi vorbăreț. 

443). Eroul unuia dintre cele mai vechi poeme cavalerești în limba engleză datînd probabil dinainte 
de anul 7300 şi inspirat din literatura medievală franceză. 

144). Strigăt de război (fr.). 

445). Ordin religios cu caracter militar, cunoscut şi sub denumirea de Cavalerii "Sfîntului Ioan" 
(oaniţii). înfiinţat în jurul anului 1048. denumire care provine de la cuvîntul francez hopital (spital) 
întrucît membrii acestui ordin s-au grupat iniţial în jurul unui spital din Ierusalim. 

446). Şekel, unitate monetară din vechiul Babilon, întrebuințată în Siria şi Palestina veche. 

HR Pe vremea aceea evreii erau la cheremul unei trezorerii create anume în acest scop şi care-i 
impunea la dările cele mai mari cu putință (n.a.). 

448) Peşti zburători, poreclă data băştinaşilor din insula Barbados. 

149. Toan Fără-de-Țară (1167-1216) rege al Angliei, cel de-al patrulea fiu al lui Henric al II-lea. 
Numele i se trage din faptul că, pe vremea cînd era copil, tatăl său a împărțit pămînturile între fiii săi 
mai mari: în timp ce fratele său Richard era plecat în cruciadă, el a încercat prin diverse intrigi să-i ia 


locul. Totuşi, în anul 1199, Ricliard l-a desemnat în calitate de urmaș al său. Domnia sa este 


cunoscută prin documentul denumit Magna Charta Libertatum (1215) care limitează puterea regala 
în folosul nobilimii. 
1504 Yeoman (plural: yeomen) (engl.). mic proprietar, care-şi cultiva el însuşi pămîntul; aparținînd 
clasei de mijloc. 
Să John Dryden (1631-1700), cel mai de seamă reprezentant al clasicismului englez din perioada 
restaurării monarhiei Stuarților. 
1523. Flilip al II-lea (Philip August) (1165-1223), rege al Franţei din 1180; în 1190 a participat 
împreună cu Richard Inimă-de-Leu la cruciada a treia şi a pus la cale arestarea acestuia în Germania; 
l-a sprijinit pe loan Fără-de-Țară împotriva lui Richard, care la învins în bătălia de la Frâteval (1197), 
iar apoi pe Arthur de Britania împotriva lui loan. 
4534 Se presupune că această mascaradă a prilejuit introducerea blazoanelor în heraldică (n.a.) 
454. Veşmînt lung şi cu trenă (fr). 
4554 Puterea inerției (lat.) 
4364 Walter sau Wat Tyrrel a fost asasinul lui William cel Roşu. 
AST). Persoană care deține o situaţie socială deosebită; la vechii anglo-saxoni, guvernatorul unui ţinut, 
avînd calitatea de vicerege, cunoscut mai tîrziu sub numele de conte; în Anglia şi Irlanda, denumire 
dată unui demnitar (engl.). 
4383. Aceste stihuri fac parte dintr-un poem inedit al lui Coleridge, a cărui muză ne chinuie adesea cu 
asemenea crîmpeie care-i dovedesc vigoarea, în vreme ce felul în care le părăseşte trădează firea 
capricioasă. Totuşi, aceste rînduri abia schițate dovedesc mai mult talent decît capodoperele altora 
(n.a.). (Samuel Taylor Coleridge (1772-1834), poet romantic englez de orientare conservatoare.) 

a Cuvîntul folosii de Scott e attaint. autorul menționează că termenul a trecut din 
limbajul cavaleresc în cel juridic; unde are azi înțelesul de condamnare. 
460, Păzeşte-te, sunt aici! (lat.). 
AB; Denumire dată țărilor locuite de popoare care nu au îmbrățişat religia creştină, în special țărilor 
locuite de sarazini; regiunea din nordul Africii, cuprinsă între Egipt şi Oceanul Atlantic. 
462; Menestrel poet şi muzicant care în evul mediu umbla din castel în castel cîntînd şi recitînd 
versuri (trubadur, rapsod) 

463; Fortăreaţă situată în partea de sud-est a Londrei, devenită cu timpul închisoare pentru 
criminalii politici. Datează din secolul al XI-lea. 
Ati Puteţi începe (fr.). 
1654 Beau-seant, aşa se numea flamura templierilor, care era pe jumătate albă, pe jumătate neagră, 
ceea ce însemna — pe cît se spune — că templierii erau drepți şi cinstiți față de creştini, dar 
necruțători faţă de păgîni (na). 
466; Thomas Becket (1117-1170). cancelar al Angliei, arhiepiscop de Canterbury; apărînd drepturile 


clerului împotriva puterii regale, a fost ucis din ordinul lui Henric al II-lea Plantagenetul; canonizat 


de biserica catolică. 

461; Oraş în Anglia, cunoscut pentru cursele de cai organizate pe hipodromul său. 

468; Regele Arthur, rege legendar al Britaniei din epoca celților, menţionat în Historia Britonum de 
Nennius (800); se presupune că a trăit în secolul al VI-lea, dar numeroasele legende medievale, care 
se leagă de numele său, nu au o bază ştiințifica reală. 

169. Rege al Angliei între 1483-1485 

4104 Carol cel Mare(724-814), rege al francilor din anul 768 şi împărat al Sfîntului Imperiu 
Romano-German de Apus, creat de el în anul 800. 

AZ; Această expresie era socotită de saxoni drept cea mai înjositoare insultă. Se spune că 
însuşi William Cuceritorul, pe care ei îl urau atît de mult, a continuat să unească în jurul steagului său 
o armată numeroasă de anglo-saxoni, ameninţînd să stigmatizeze cu numele de nidering [laş, poltron 
(engl.)] pe cei ce rămîneau la vetre. Mi se pare că Bartholinus pomeneşte o vorbă asemănătoare, care 


a avut cam aceeaşi înrîurire printre danezi (na.). 


412). Riding (engl.) este o veche subdiviziune administrativa a unei provincii. Provincia 


Yorkshire cuprindea trei riding-uri. 


4134 In sănătatea dumitale(lb. saxonă). 
18} Beau în sănătatea dumitale (lb. saxonă) 
415) în legenda biblică: femeie din oraşul Gaza: l-a sedus pe Samson. judecător al evreilor, şi aflînd 
că întreaga sa forță rezidă în plete, i-a tăiat părul în somn, predîndu-l duşmanilor săi, filistenii 
4164 În legenda biblică: femeie israelită; l-a ascuns în cortul ei pe Sisara. conducătorul armatei 
cananeenilor. Învins de israeliți: vîzîndu-l adormit, l-a ucis înfingîndu-i în tîmplă un cui. 
ATI Călugărul vesel. Oricît de puţin ar fi citit, din vechile cronici, cititorii noştri, trebuie recunoască 
în călugărul din Copmanhurst pe fratele Tuck; schivnicul de la Sihăstria Izvorului era duhovnicul 
bandei lui Robin Hood (n.a.). 

428). Scurt poem liric sau epic. avînd de cele mai multe ori un caracter satiric; făcea parte 
din repertoriul trubadurilor. 

1} Dialect romanic vorbit în Bazinul Loarei şi în nordul acestui fluviu şi în care particula 
oui (în franceza veche oil) serveşte drept afirmaţie. 

4804 Cântec sau scurtă poezie lirică, care-şi are originea în Franţa. În secolul al XIV-lea: se 
compune din stanțe care cuprind numai două rime: prima rimă a fiecărei stanțe este ultima rimă din 


stanța precedentă. 


121} Se cuvine să amintim cititorului că derry-down are o vechime apreciabilă, datînd, pe cît se pare, 


nu numai de pe vremea Heptarhiei, ci chiar de pe vremea druizilor, oameni evlavioşi. care-l foloseau 


în imnurile cîntate de ei cînd se duceau în pădure să culeagă vîscul sacru (n.a.). 
482 Cu excepţia celor ce trebuiesc exceptate (lat.). 

483) Ludovico Ariosto (1474-1533) cunoscut scriitor italian, autor al poemului Orlando 

Furioso (1532), cel mai mare poem epic din literatura italiana. 

484). E vorba de a doua cină; o gustare ce se servea noaptea tîrziu, după cina obişnuită (na.). 

4854 Eduard Confesorul, rege al Angliei între anii 1042 şi 1066; se spune că a făgăduit coroana lui 
William, ducele Normandiei, deschizînd astfel drumul cuceririi Angliei de către normanzi: canonizat 
în anul 1161 sub denumirea de Eduard Confesorul. 

486). Am strigat din adîncuri (lat ): rugăciune catolică. 

487; Mic turn, în formă rotundă, aşezat în fața porţii unui castel medieval, servind drept 
punct înaintat de paza. 

4884. Harold al II-lea, rege al Angliei în anul 1066 ucis în acelaşi an în bătălia de la Hastings; ultimul 
rege saxon al Angliei. 

4894 Cnut sau Canut, rege danez al Angliei (1016-1035). 

4904 Nota bene. Nu garantăm cîtuşi de puţin exactitatea acestui amănunt de istorie naturală, pe care-l 
citam pe temeiul Manuscrisului Wardour (n.a.). 

ALA Henry of Huntington (1080-1150), cronicar englez. 

192) Hronicul lui Henry, ediţia 1805, vol. VII. p. 346 (n.a.). 

4934 Împărăteasa Matilda (sau Maud) (1102-1167), singura fiică a regelui Henric I al 
Angliei, căsătorită cu Henric al V-lea, împăratul Germaniei, în 1125, după moartea soțului ei, s-a 
întors în Anglia: baronii au recunoscut-o drept urmaşă a lui Henric I, fapt pentru care au dezlănţuit 
războiul civil împotriva lui Ştefan. 

404, Eadmer of Canterbury (1064-1124), călugăr şi istoric englez. 

Al În mitologia greacă, favorit ai lui Dionysius, tiranul Siracuzei, care la un banchet a 
atîrnat deasupra capului acestuia o sabie suspendată de un fir de păr: în sens alegoric expresia se 
refera la pericolele care amenință pe cei ce dețin poziţii înalte. 

196 În Biblie, localitate în vechea Palestina, unde se afla peştera unei vrăjitoare pe care venea să 
consulte regele Saul. 

4914 În legenda biblică, regină a unui oraş din Arabia. vestită prin bogăţia ei. 

4984 Provincie din sudul Franței. 

4994 Legături de dragoste (fr.): se referă la legături de dragoste care nu implică o căsătorie. 

4100; Balcon făcînd parte din fortificațiile unui castel medieval: prezenta deschizături pe 
unde se lansau asupra asediatorilor proiectile sau materii incendiare (fr.). 

4015. Oliver Goldsmith (1728-1774), romancier, poet, eseist şi dramaturg, unul dintre cei 


mai de seamă reprezentanți ai aripii democratice radicale a iluminismului englez. 


4102), În mitologia greacă, regină legendară, mamă a paisprezece copii; a avut îndrăzneala 
de a-şi lăuda fecunditatea față de zeița Latona, mama zeului Apolo şi a zeiței Artemis, care, pentru a 
pedepsi această lăudăroşenie, i-a ucis fiii. Durerea mamei l-a determinat pe Zeus să-i satisfacă 
rugămintea, prefăcînd-o în stîncă. 

410a, Aş fi vrut ca starețul să le spună şi cam cînd a fost canonizată această Niobe. Probabil 


că în acea epocă luminoasă cînd "Pan i-a împrumutat lui Moise cornul păgîn" (n.a.). 


104. provocare la duel. 
4105), Pace vouă! (lat.). 
4106, Ordin religios întemeiat de Francisc din Assisi şi ale cărui reguli de viață impun castitatea, 
blîndeţea şi o extremă modestie. 
4107) Un calator a dat peste tîlhari (lat). 
4108} Şi pentru dumneavoastră mă rog, de dragul milei pe care-o arătați (lat.) 
4109). În mitologia nordică, Odin este zeul zeilor şi stăpînul infernului, iar Thor — zeul tunetului, al 
căminului, al recoltei. 
auu George Crabbe (1754-1832). poet englez, a descris în spirit realist suferințele oamenilor 
simpli. 

w, Rollo (Roland): cel mai viieaz dintre paladinii lui Carol cel Mare: în august 778, în 
timp ce ariergarda armatei francilor se întorcea victorioasa prin Munții Pirinei, după luptele din 
nordul Spaniei, Rolland, pe care mîndria îl împiedică să ceară ajutor, este ucis de basci, populație din 


partea locului, care atacă ariergarda. 


AZ), Oraş în Grecia, cunoscut pentru vinurile dulci produse aici. 
AREA Dumnezeu cu voi! (lat.) 

aL, Despre cetatea lui Dumnezeu (lat.) de Augustin Aureliu (354-430), filozof mistic al 
creştinătăţii antice, duşman al materialismului. 

slak Dacă cineva săvîrşeşte o faptă la îndemnul diavolului (lat). 
Ali Manteleţii erau un fel de paveze mari de lemn, înapoia cărora atacatorii înaintau pentru a lua 
cu asalt fortărețele. Pavisele erau tot un fel de scuturi, care acopereau tot trupul şi care sa foloseau cu 
acelaşi prilej (n.a). 

ALT; Decimns Innins Iluvenalis (60-130). cel mai cunoscut poet satiric roman. 

ALES, Personaj din Neguţătorul din Veneţia de Shakespeare; tipul cămătarului. 

1a; Arbaleta era un fel de arc complicat, care se îndoia cu ajutorul unei pîrghii speciale, 


mumită balistă (un.). 


4120) "înainte, De Bracy! Beau-seant! Beau-seant! Front-de-Boeuf, într-ajutor!" (fr). 


4215. Toate castelele şi cetățile gotice aveau, dincolo de zidurile lor exterioare, cîte o 
întăritură alcătuită din nişte palisade numite bariere. Acolo aveau loc adesea lupte înverşunate. 
Întrucît atacatorii trebuiau să doboare mai întîi aceste bariere pentru a se putea apropia de zidurile 
cetății. Multe din faptele vitejeşti zugrăyite de Froissart* în paginile cronicii sale cavalereşti s-au 
petrecut la barierele cetăților sau castelelor asediate (na.). 

* Jean Froissart( 337-1410), cronicar francez. Cronicile sale se referă la evenimentele dintre 
anii 1325-1400 în Flandra, Franța. Spania, Portugalia şi Anglia: ele constituie un tablou viu al epocii 
cavalerismului. 

4122. Moloch, idol al canaaniţilor, căruia i se aduceau ca ofrandă copii arşi de vii. 

1123). judecător care i-a învins pe madianiţi şi amaleciți. 

1a Iuda Macabeul(200-160 î.e.n.). războinic evreu: i-a învins pe generalii trimişi împotriva tării 
sale de către regele Siriei, Antiochus Epifanes. 

1a Călugări cerşetori (denumiți şi "călugări albi” din pricina veşmintelor albe pe care le purtau): 
ordinul a luat ființă în secolul al XII-lea, fondat de calabrezul Berthold la Muntele Carmel. 

41264 Doi fraţi, conducătorii iuţilor, trib germanic care a năvălit în Anglia în secolul al V-lea. 
pas Strigăt de război. 

alaa, Autorul bănuieşte că această scenă e o imitație după scena apariției lui Filidaspes în 
fața divinei Mandane, cînd cetatea Babilonului ardea, iar el îi propunea să o ducă prin flăcări. Dar, 
admițînd că e vorba de un furt literar, făptaşul ar fi prea aspru pedepsit dac-ar fi pus să caute pasajul 
original în interminabilele volume ale Marelui Cyrus (na.) (Artamene, ou le Grand Cyrus, poem eroic 
în zece volume apărut între 1649 şi 1653. aparţinînd scriitoarei franceze Madeleine de Scudery, 1607- 
1701). 

1129), În mitologia nordică, curtea lui Odin. unde sînt primite sufletele celor morți. 

4130; Odinioară notele cornului de vînătoare se numeau mots (în limba franceza: cuvinte). 
Întrucît în vechile tratate de vînătoare ele nu erau însemnate cu note muzicale, ci cu cuvinte (na.). 
4131; A ridica mîna asupra slujitorilor Domnului (lat). 

41324 Derbedeu oarecare (lat.). 
4133). Se spune că un intendent a fost consolat într-un fel asemănător de către un anume general, 
căruia 1 se plînsese că un ofiţer îl ameninţase cu moartea (na). 
Ai Dumnezeu să apere bunătatea voastră (lat:). 
Eni De nevoie, pentru a alunga frigul (lat). 
4130). Tilhar faimos (lat.). 
413, între lucrurile sfinte (lat.). 


4138). Pentru uzul tuturor (lat.)-, versiunea latină a Bibliei, datînd din anul 405. 


MEI Vă voi excomunica (lat.). 

4140). Veche clădire londoneză din cartierul Temple, ocupat în secolul al XI-lea de cavalerii 
templieri. 

am; Erou al unui poem cavaleresc, unul dintre cavalerii mesei rotunde a regelui Arthur 

{Har Reginald Fitzurse, William de Tracy, Hugh de Morville şi Richard Brito au fost curtenii 
regelui Henric al II-lea. care ațîțați de cuvintele de mînie ale suveranului lor, l-au ucis pe vestitul 
Thomas Becket (n.a.). 

AI). Aşezămintele cavalerilor templieri erau inimile preceptorii, iar conducătorul ordinului 
se numea preceptor. Cavalerii de frunte ai Ordinului "Sfintul Ioan" (sau Ordinul cavalerilor 
ospitalieri, n.r.) se numeau comandori, iar casele lor, comandorii(n.a.). 
4a Ecleziast francez (1091-1153). unul dintre inițiatorii morali ai cruciadei a II-a. Benardinii, 
adepții săi, sînt o ramura a cistercienilor. 

aldol, în canoanele cavalerilor templului, fraza aceasta ca leul să fie străpuns totdeauna 
(lat.).] poate fi găsită, sub felurite forme, aproape în fiecare capitol, ca un fel de deviză a lor. Faptul 
acesta explică întrucîtva de ce ea revine atît de des în gura marelui magistru (n.a.) 

1146). Ca să se fereaside sărutările tuturor femeilor (lat). 
141) Vezi Leviticus. capitolul 13 (n.a.) 

4148). Despre citirea scrisorilor (lat.). 

uah, Vor fi găsiți treji (lat.). 

4150) Vinul înveseleşte sufletul omului (lat.). 

4151) Regele va fi desfătat de frumusețea ta (lat.). 


4132). Leul cel lacom să fie întotdeauna străpuns (lat.). 
1133). E vorba de un edict care condamna relațiile cn femeile uşoare (n.a.). 
4154). Dăruirea dragostei (fr.). 
4155) Veniţi să ne bucurăm întru Domnul (lat.). 
1156). Cititorul este din nou trimis la canoanele Sărmanei Frății de Arme a Templului, 
canoane cuprinse în scrierile sfîntului Beruard (n.a.). 
1151 Stîrpiți răul din voi (lat.) 
4158). Ca să nu păşească vreunul alături de propria-i vrere (lat). 
4159) Ca frații să nu fie părtaşi cu excomunicați (lat.). 
4160; Ca frații să nu frecventeze femei străine (at.). 
461. Ca să fie refuzate sărutările (lat). 


4162). Cum trebuie să fugi de sărutări (lat). 


Asa), Cuvîntul essoine înseamnă scutire, iar în cazul de față, privilegiul acuzatei de a fi 
reprezentată printr-un apărător, capabil să lupte în numele ei. avînd în vedere că ea, ca femeie, n-are 
puterea de a lupta (n.a.). 

104 Anna Seward (1747-1809). poetă engleză a cărei operă a fost publicată de Walter Scott în 1810 
4163). Fructul vremilor (lat.). 

Albă, Din baladele lui Robin Hood aflăm că acest vestit haiduc purta uneori, atunci cînd 
umbla travestit, numele de Locksley, după satul în care se născuse; dar unde se afla acest sat, nu ni se 
spune limpede (na). 

ALGE); Mărturisesc (lat.); rugăciune catolică. 

4168). George Mac Donald (1824-1905) poet şi romancier englez. 

4169) Rota, un fel de chitara. ale cărei strune erau mişcate printr-o rotită, de unde şi numele 
acestui instrument (n.a.). 

4110). Odin. 

ALEI, Reînvierea lui Athelstane a fost criticată de mulți ca un lucru prea neverosimil chiar 
pentru o povestire cu un caracter atît de fantastic. E un "tur de forță" la care autorul a fost nevoit să 
recurgă în urma rugăminţilor stăruitoare ale prietenului şi editorului său, care nu se putea împăca 
deloc cu gîndul morţii saxonului (na.). 
ALI Pe tine, deci (lat,); text religios. 
1113). Bravi cavaleri, faceţi-va datoria! (fr.) 

ALa Facă-se voia ta! (lat.). 
4175). Odinioară, primul ofițer al coroanei, comandant al armatei. 
4116). De aceea au fremătat noroadele (lat.). 
MI, De fapt (lat.). 
4178) Samuel Johnson (1709-1784). poet şi eseist englez. 
41193. Carol al XII-lea. rege al Suediei între 1682 şi 1718-domnia sa a fost marcată de un şir de 
războaie avînd drept scop cucerirea unor teritorii straine. Dupa lupta de la Poltava(1709) unde a 
suferit o zdrobitoare înfrîngere din partea armatelor ruse, conduse de Petru cel Mare, el a fost silit să 
părăsească cea mai mare parte a teritoriilor cucerite şi şi-a găsit moartea la Frederikshald, în 
războiul dus împotriva Norvegiei. 


41804 Din poemul The vanity of human wishes (Deşertăciunea dorințelor omeneşti). 


